
Volumul pe care-l prezentăm cititorului a fost gândit pe structura unei cărţi, nu 
atât a unui volum de dialoguri propriu-zise. Ideea de a oferi cât mai multe informaţii 
cu relevanţă pentru politica externă românească și pentru perioada istorică prin care 
am trecut a dominat tentaţia concentrării pe detaliul biografic și anecdotic. Forma de 
prezentare nu este, din această cauză, forma în care s-a derulat, de-a lungul câtorva 
luni, discuţia cu Adrian Severin. 

Notele de la subsol îmi aparţin, ele având în principal două scopuri: 1) să adauge 
o informaţie care ajută la completarea imaginii despre realităţile discutate; 2) să 
ofere un pilon de stabilitate amintirilor lui Adrian Severin. Aceasta, întrucât mi s-a 
părut firesc să considerăm textul publicat acum de editura POLIROM drept un 
material de lucru pentru istorici. 

Dar, în principal, aș sugera că este un material de lucru pentru cei interesaţi în 
proiectarea unor politici publice, interne și externe, cu adevărat competente și cu 
adevărat generoase față de interesele societăţii românești. 


Gabriel Andreescu 
1 septembrie 2000 


Numirea unui ministru de Externe 


În țările unde guvernează o coaliție, partenerul politic mai slab 
preia funcția de vicebrim-ministru şi de ministru de Externe 


G.A.: Domnule Severin, cu ce începem ? Cu amintirile plăcute ? Cu clipele grele? 
Îmi trec prin faţă apariţii fugitive avându-vă ca actor pe o scenă politică ea însăși 
schimbătoare și ele mă conving că aţi avut parte de toate. 

A.S.: Dacă sunt viaţă reală, autentică, nu am subiecte preferate. Îmi aduc aminte 
de perioada imediat premergătoare formării guvernului din 1996. Era încă peri- 
oada campaniei electorale. Am mers în cadrul turului doi pentru a face campanie 
prezidenţială... 


G.A. : Ce înseamnă „am mers”? 


A.S.: Am mers în ţară. Eram la Timișoara, în turul doi al campaniei prezidenţiale. 
Ţin minte că le-am spus tuturor să muncească pentru campania lui Emil 
Constantinescu, ca și când ar fi fost candidatul nostru. Nu să stăm și să dăm doar 
o simplă declaraţie : „Daţi fraților voturile noastre lui Constantinescu”. Am orga- 
nizat și întâlnirea aceea de la Sala Palatului... USD și CDR de atunci, în fine 
Roman și Constantinescu au apărut împreună. Tot împreună am conceput o 
serie întreagă de alte lucruri. Am trimis analiștii noștri la Fundaţia pentru 
Democraţie!. Am fost și eu acolo de câteva ori ca să discutăm scenarii posibile 
de campanie. Dar am fost și în ţară. Noi, atunci, am lucrat efectiv la campania 
pentru Constantinescu. 

Eram, deci, la Timișoara. Cum se întâmplă, se strâng oamenii seara împreună 
la o masă, la o cafenea... Eu cu liderii locali ai USD-ului, probabil și cu alţii din 
Timișoara. Se discuta deja despre viitorul guvern. Era limpede că urma să fie un 
guvern al Convenţiei împreună cu USD. 


G.A.: Deci rezultatele se știau ? 


A.S.: Se ştiau la parlamentare. Se știa și cum va fi guvernul pentru că noi făcusem 
un protocol de colaborare pentru turul doi în care se discuta și ce locuri vom 


1. Fundaţia Română pentru Democraţie a oferit echipa și sediul pentru campania electorală 
a lui Emil Constantinescu, candidatul CDR pentru alegerile prezidenţiale din 1996. 

avea în guvern și cum vom colabora la guvernare. De pildă, se convenise ca 
președintele Senatului să fie din partea USD. Se ştia, de asemenea, că USD va da 
ministrul Afacerilor Externe, care va fi și viceprim-ministru și va avea și alte 
portofolii. Bineînţeles că oamenii se interesau și întrebau: „Domnule, cum va 
arăta guvernul, cine va fi avut în vedere ?”. La Externe lucrurile erau deja destul 
de clare, că voi ajunge eu. 


G.A.: Asta presupunea totuși o discuţie în cadrul USD. 


A.S.: A, da, lucrurile erau deja stabilite. În momentul campaniei pentru turul 
doi, în USD lucrurile se discutaseră deja. Se știa, de pildă, că locul de la Ministerul 
Muncii va fi al Partidului Social Democrat Român iar celelalte locuri din guvern, 
de miniștri, vor fi ale Partidului Democrat. Cam în toate țările unde guvernează 
o coaliție, partenerul politic mai slab preia funcţia de viceprim-ministru și de 
ministru de Externe. Dacă Emil Constantinescu n-ar fi reușit să câștige alegerile 
și ar fi venit Ion Iliescu președinte, e posibil să fi apărut anumite dificultăţi 
pentru a menţine structura pe care noi ne-o propusesem. Dar chiar și atunci, 
într-un fel, majoritatea își putea impune guvernul pe care îl dorea. 


G.A.: Să înțelegem că discuţii asupra formării guvernului avuseseră loc și cu 
ocazia creării USD? 


A.S.: Între PD și PSDR negocierile avuseseră în vedere mai mult decât atât. 
Într-o perspectivă mai îndepărtată, trebuia să se meargă spre unificare. Eu cel 
puţin nu mă gândeam la o alianță pasageră. S-a spus că Partidul Democrat vedea 
în alianţa cu PSDR o cale să intre în Internaționala Socialistă. În realitate, PD nu 
a urmărit să facă din PSDR un remorcher pentru tractarea sa în Internaţională. 
PSDR nu ar fi avut forța necesară pentru așa ceva. Nici unul dintre noi nu putea 
avea o bună cotă internațională, atât timp cât eram dezbinaţi și nu reușeam să 
coagulăm social-democraţia. Atunci, în 1996, se născuse o bună ocazie de a 
începe coagularea polului social-democrat. Tocmai din cauza aceasta am dez- 
bătut chestiuni doctrinare, de program, de organizare tehnică... Dar nu am 
împărţit la început, când s-a creat USD, nici listele, nici portofoliile. 


G.A.: Şi atunci, cât de sigură era venirea dumneavoastră la Externe ? 


A.S.: Lucrurile erau relativ clare înainte de turul doi al alegerilor prezidenţiale : 
ministrul de Externe va fi din PD și, probabil, acel ministru voi fi eu. În acest 
context am spus, atunci, la Timișoara, la un pahar cu colegii de acolo, că doresc 
să fac schimbări în politica externă a României. Le-am spus : de peste 100 de ani 
politica noastră externă este dirijată sau se conduce după două repere : frica 
de ruși și frica de unguri. O politică externă construită pe frică! Este deci 
defensivă și obsesivă. Obsesia că vom avea necazuri ori cu rușii, ori cu ungurii ; 
numai cu aceștia, nu și cu alţii — alți vecini sau alte forţe. Așa arată toată istoria 
politicii externe românești, aproape de la crearea statului naţional independent, 
în 1877. 

Ei bine, am zis: vreau să răstorn această paradigmă, vreau să răstorn acest 
model pentru că ne-a lăsat într-o margine de istorie, într-o margine de lume, 
într-o margine de timp. Am spus: două lucruri vreau să fac, mă rog, mai mult de 
două. Dar primele două vor fi: vizita, ca ministru de Externe, la Budapesta și, 
punctul doi, să-l conving pe viitorul președinte — mizam că va fi totuși Emil 
Constantinescu — să întreprindă prima vizită în străinătate, care întotdeauna este 
o vizită specială, nu la una din marile puteri occidentale și, evident, nici la 
marea putere răsăriteană, Rusia, ci într-una din zonele importante ale vecinătăţii 
noastre. În Polonia. 


G.A.: Am o intrebare, d-le Severin. Aţi judecat, văd, problemele politicii externe 
românești în funcţie de relaţia cu Ungaria și cu Rusia; adică, în funcţie de 
vecinătăţi. Dezbaterea majoră pe continent era însă procesul de integrare : atât 
integrarea soft în Consiliul Europei, pe care noi o realizasem deja, cu chiu cu 
vai, dar o realizasem, cât și integrarea în cele două mari structuri, NATO și 
Uniunea Europeană. Integrarea hard constituia cheia interesului naţional, vizi- 
une care și-a găsit exprimarea ca atare și în programul de guvernare. La sfârșitul 
anului 1996, perspectiva dumneavoastră regională părea să se afle în afara 
dezbaterii principale de politică externă, de natură continentală și geo-politică. 


A.S.: Dimpotrivă, era absolut legată. Am și scris anterior că este important ca 
România să-și consolideze atuurile. Să-și ia scrisori de acreditare importante pe 
lângă aceste instituţii, structuri, organizaţii pan-europene și euro-atlantice. 
România trebuia să fie România de undeva. Această localizare ne dădea o identi- 
tate și o greutate. Pe ambele nu le puteam căpăta decât din zona în care trăiam. 

Din cauza asta, de pildă, Polonia era pentru mine foarte importantă și doream 
ca președintele să facă prima vizită acolo. Prin politica pe care o duce, Polonia 
este foarte apropiată de America. Dar era foarte apropiată și ştiuse să cultive 
relaţii solide cu Rusia. Lăsase la o parte trecutul de conflicte cu Germania, fără 
să ignore, însă, bunele contacte cu Franţa — în mod tradițional, ţară interesată de 
relaţiile cu România. A te duce în Polonia pe formula „prietenul prietenilor mei 
este prietenul meu” era un semnal pentru toate aceste ţări. 

Pe de altă parte, Polonia este, alături de România, ţara cea mai importantă în 
spaţiul nostru. Ea joacă la Marea Baltică rolul pe care România îl joacă la Marea 
Neagră. În felul acesta, vectorul Varșovia-București, sau București-Varșovia, este 
un vector stabilizator extrem de important pentru o zonă foarte largă și se 
articulează foarte bine cu vectorul Budapesta-București. 

Ţin minte, și fac o paranteză, că expusesem aceste idei ambasadorului 
de atunci al Poloniei în România, Bogumil Luft, care era un bun prieten și cu 
care, cumva, sondasem și plănuisem această deschidere. El îmi spusese : 
„Da, este excelentă ideea ca președintele să vină în Polonia. Cu o singură 
menţiune: să nu încercaţi cumva să faceți din relația României cu Polonia o 
armă de luptă împotriva Ungariei. Polonia este foarte interesată în bunele relaţii 

cu Ungaria și niciodată nu va accepta să se apropie de România în ideea de a 
prinde în cleşte Ungaria”. 


G.A. : Era vorba, printre altele, de solidaritatea Vișegradului. 


A.S. : Sigur că era și solidaritatea care decurgea din ideea Vișegrad. Dar era mai 
ales o solidaritate bazată pe interese. I-am spus: „Bineînţeles, nici vorbă. Şi ca să 
fie clar lucrul acesta, voi merge eu primul la Budapesta. În nici un caz nu vom 
sosi ca să ne înţelegem împotriva unui vecin, ci vom sosi ca să construim o 
structură sub-regională”. 

Ei, astea au fost ideile, și desigur că d-l Bogumil Luft a fost foarte încântat de 
plan. După aceea, a intrat însă în panică, în ianuarie 1997, când am forţat ca 
vizita să aibă loc imediat. El nu credea că în câteva săptămâni se poate organiza 
o vizită de stat. În final a fost super-încântat și mi-a spus: „Nu credeam că o 
asemenea performanţă poate fi realizată”. Nu a fost doar o vizită de stat bine 
organizată sub aspect logistic, ci una foarte importantă sub aspect politic, rea- 
lizată într-un timp foarte scurt. Știu că mulți s-au mirat extraordinar că prima 
vizită a președintelui a fost în Polonia. Marile capitale au apreciat-o însă. A fost 
un semn de modestie și de realism, dar nu a fost în nici un caz un semn al lipsei 
de ambiţii. 

Îmi amintesc și astăzi discuţiile pe care le-am purtat cu ambasadorul Poloniei, 
Bogumil Luft. Ne plimbam așa, în sus și-n jos, prin curtea destul de strâmtă a 
ambasadei lui, care este gard în gard cu Ministerul Afacerilor Externe, și ne 
uitam la clădirea destul de severă a MAE. Ne întrebam dacă cei din minister își 
imaginează cum în umbra nopţii, chiar sub gardul lor, se fac asemenea planuri 
importante, chiar foarte importante, ale unui alt tip de politică externă. 


G.A.: Și toate acestea le povesteaţi colegilor, la Timișoara ? 


A.S.: Nu chiar cu atâtea detalii. Dar ideile, în mare, le-am expus la acea cafenea 
din Timișoara în fața colegilor mei. Ţin minte că se uitau cu ochii mari și 
spuneau: „Totuși un ministru de Externe român care face prima vizită la 
Budapesta va lua o tonă de pietre în cap și va crea aici o vânzoleală și o emoție 
extraordinare”. Sau : „Câţi români vor înţelege de ce președintele României, un 
președinte nou ales care dă un semnal de schimbare, de împrospătare, de 
orientare pro-occidentală, face prima lui vizită nu în Occidentul autentic, ci în 
apropiere, în Europa Centrala? În Polonia, într-o ţară fostă membră a Pactului de 
la Varșovia”. 

Am spus, reluând ideile mele, că acesta va fi mesajul infinit mai puternic dat 
aliaţilor pe care ni-i dorim în Occidentul european și transatlantic. 


G.A.: Dar discutaserăţi toate acestea cu Emil Constantinescu ? 
A.S.: Nu le discutasem niciodată cu Emil Constantinescu. 
G.A.: Văd că aţi mizat pe răspunsul lui pozitiv. 


A.S.: Mizam pe răspunsul lui favorabil. Ideea era că voi acţiona în direcţia asta. 
După cum știți, am reușit. Este posibil ca ambasadorul Luft, care avea bune 

relaţii cu d-l Constantinescu și, mai ales, cu d-na Zoe Petre, să fi aruncat ulterior 
discuţiei noastre câteva vorbe necesare pentru pregătirea terenului. 

Dar să revin. Peste câteva luni, m-am întâlnit întâmplător cu cei cu care 
discutasem în seara aceea de noiembrie. Îmi amintesc că au ţinut să-mi spună, 
efectiv emoţionaţi: „Când aţi declarat în seara aceea ce aveţi de gând, ne-aţi 
convins cu argumentele. Dar eram siguri că va fi imposibil să reușiţi. Nu știm ce 
va urma, dar faptul că ați făcut exact așa cum aţi spus ne-a impresionat”. 

Îmi amintesc mulțumit de această a doua discuţie pentru că la noi fie că 
oamenii promit că vor face lucruri pe care din momentul în care le expun știu că 
nu le vor face — e unul dintre obiceiurile noastre —, fie că, deși cred în momentul 
acela că vor aplica planurile pe care le expun, nu mai au apoi energia (sau 
încăpăţânarea, sau forța) de a le duce la capăt. La cel mai mic obstacol se lasă 
păgubași. 


Interesele strategice ale României şi Ungariei 
sunt 100% identice 


G.A.: Când aţi devenit ministru de Externe ? 
A.S.: Am depus jurământul la 14 decembrie 1996. 
G.A.: Urma să vă ţineţi promisiunile. 


A.S.: Primul lucru pe care l-am făcut în timp ce, în fine, executam operațiunile 
de aclimatizare în minister — sau de adaptare a ministerului la noul ministru —, 
după ce am cunoscut un număr de directori, de șefi, de cadre, persoane de 
conducere în minister, a fost să anunț vizita în Ungaria. Până la Crăciun. Mai 
erau 10 zile. 


G.A.: Scuzaţi-mă, dar aţi avut discuţii, înainte de această iniţiativă, înainte de a 
intra în guvern, cu diplomaţii de la Ambasada ungară? Cu oameni politici 
maghiari? 
A.S. : Eu am avut multe legături cu ambasadorul Ungariei la Bucureşti precum și 
cu parlamentarii lor de la Consiliul Europei. Îl cunoscusem bine, la Strasbourg, 
pe László Kovács, care era ministru de Externe la acea dată, iar în cadrul 
Internaționalei Socialiste, pe Gyula Horn. Secretarul de stat politic de la MAE 
ungar, pe vremea aceea Istvân Szentivanyi, fusese coleg cu mine la Consiliul 
Europei. Îi întâlnisem și în România, la Universitatea de vară de la Balvanyos. 
Sigur, cu ei aveam deja un alt nivel de abordare a problemelor. Mergeam deja 
la detalii. Mărturisesc că în ceea ce-i privește, nu am discutat ca prima mea vizită 
să fie la Budapesta. Era poate și o mică, cum să spun, alintare a mea. Vroiam să 
fie chiar și pentru ei o surpriză lucrurile acestea. Fiind vorba doar de vizita mea, 
gândeam că e mai ușor s-o pregătesc decât vizita președintelui României. 


14 LOCURILE UNDE SE CONSTRUIEŞTE EUROPA 


Ideea a fost bine primită la Budapesta. Drept pentru care s-a trecut la chestiuni 
concrete. Din păcate, oamenii intraseră deja în vacanţă. Or, eu doream ca 
întâlnirea să aibă loc cât mai curând cu putință. Spuneam, până la sfârșitul 
anului, dacă se poate, ca apoi să mă dedic pregătirilor pentru vizita preşedintelui 
în Polonia. 

În fine, am cerut să se găsească o soluţie și s-a găsit soluţia întâlnirii imediat 
după Crăciun. Nu era vorba de o întâlnire strict oficială, ci de una căreia voiam 
să-i dăm o valoare simbolică. Ceea ce nu înseamnă că doream s-o las la nivelul 
simbolurilor. La acea dată, Tratatul de bază cu Ungaria fusese semnat și chiar 
ratificat. Faptul se petrecuse însă într-o atmosferă destul de tensionată. Cu puţin 
entuziasm, împinși cu toţii de la spate de Statele Unite și de Europa Occidentală. 


G.A. : Cu împotrivirea celei mai mari părți a Opoziţiei? din Parlamentul ungar. 


A.S.: Sigur că da, și cu o opoziţie foarte importantă în România. Atmosfera 
nu era foarte cordială în jurul acestui tratat”. Eram convins, cum sunt convins 
și acum, că Tratatul este foarte important, dar nu înseamnă totul. Contează 
aplicarea lui. 


G.A. : Vezi eșecul lamentabil al Tratatului cu Slovacia, care era aproape identic. 


A.S.: Mai puţin nota de la subsol privind interpretarea Recomandării 1201. În 
sensul acesta, tratatul dintre Ungaria și Slovacia ar fi trebuit să fie mai generos 
aplicat. Ei bine, relaţiile au fost mizerabile între cele două ţări. Dar nu vreau să 
scad importanţa tratatului semnat de România și Ungaria în 1996. Este mare şi, 
oricum am lua-o, el a fost semnat — numai că putea fi semnat mai repede. 


G.A.: Din experienţa de ministru de Externe, aveţi impresia că absenţa tratatului 
v-ar fi creat dificultăţi ? 

A.S.: Din punct de vedere tehnic, poate, pentru că ar fi însemnat că trebuie să-l 
semnăm și să-l ratificăm. Din punctul de vedere al conţinutului, cred ca aș fi 
semnat imediat același tratat. Politic, nu cred că ar fi fost probleme. Cineva ar 
putea susţine că un guvern mai luminat la București ar fi putut eventual să 
accepte cereri, poate, mai importante ale părţii maghiare. Nu cred că este cazul. 
Nu cred că pe structura acestui tratat se putea accepta mai mult decât a intrat. 


2. În tot volumul, se vor folosi „Puterea” și „Opoziţia” pentru a desemna grupările politice 
care au preluat conducerea autorităţilor statului, respectiv, cele care au eșuat, accentuând 
asupra caracterului tehnic al acestor termeni, separându-i de substantivele comune 
„putere” și „opoziţie”. 

3. O descriere a poziţiei forţelor politice din Parlamentul ungar față de Tratat se poate găsi 
în Gabriel Andreescu, Solidaritatea alergătorilor de cursă lungă, Polirom, 1998. În ceea 
ce privește tratatul ca atare și poziţia Părţii române, se pot găsi date în Gabriel Andreescu, 
„Recomandarea 1201 și o reţea de stabilitate/securitate în Europa Centrală și de Est”, 
Studii Internaţionale nr. 3/1997, pp. 47-63 şi Corneliu-Liviu Popescu, „Protecţia mino- 
rităţilor naţionale prin tratatele de bază ale României cu vecinii”, Studii Internaţionale 
nr. 4/1998, pp. 45-55. 

Nici că partea maghiară ar fi insistat pentru alte clauze, întrucât guvernul maghiar 
era un guvern foarte echilibrat, foarte european, foarte rezonabil, în acel 
moment. Nu îl văd să fi ridicat ștacheta inutil, astfel încât să fi pus în dificultate 
politică noul guvern român. 

Oricum, tratatul ar fi fost semnat imediat. Aceasta ar fi însemnat, însă, un 
timp în plus și, fără îndoială, cum îi știu, o polemică inutilă cu cei care ar fi 
format în acel moment Opoziția și care sunt și Opoziția de astăzi, când vorbim. 
Cunoaștem aspectele neplăcute ale politicii; manevrele politicianiste prin care 
practic refuzi sprijinul guvernului atunci când acesta face ceea ce și tu ai fi făcut 
dacă ai fi fost la guvernare. 

Deci, n-aş vedea dificultăţi politice, doar dificultăţi tehnice. Agitaţia Opoziţiei 
ar fi fost depășită, cum a fost depășită și în cazul tratatului cu Ucraina. Însă 
existenţa tratatului ne-a permis să nu ne încurcăm în asemenea frecușuri minore 
și să trecem la o etapă mult mai semnificativă : la etapa construirii unui parte- 
neriat strategic între România și Ungaria. Cu aceste gânduri m-am dus eu la 
Budapesta. Ceea ce s-a întâmplat a fost mai mult decât o foarte frumoasă primire. 
Mi s-a spus că programul începe practic a doua zi, când toată lumea va veni să 
se întâlnească cu mine. Președintele parlamentului venise de la 100 km, de 
unde se afla în vacanţă. De asemenea, își scurtase vacanţa președintele Arpad 
Goncz. Aveam întâlnirea cu omologul meu, László Kovács, și urma să am o 
întâlnire și cu primul-ministru Gyula Horn. O vizită de nivel înalt. 

Toate acestea începeau a doua zi. Pentru ziua în care am ajuns nu era inclus 
nici un punct oficial în program, ci doar unul neoficial: o cină în doi cu ministrul 
de Externe maghiar, Lâszl6 Kovâcs, la un restaurant, undeva, într-o clădire foarte 
veche și foarte frumoasă, pe lângă Monumentul Independenţei. Rugămintea 
ministrului de Externe era să ne vedem singuri, tête-à-tête. Ne bizuiam pe relaţiile 
noastre anterioare, pe amiciţia și pe încrederea personală. 

Ţin bine minte remarca restului delegaţiei române, când m-am întors noaptea 
târziu de la masă și am povestit celor care mă însoțeau și ambasadorului 
României la Budapesta conţinutul discuţiei : „Bine, dar în condiţiile acestea, vizita 
s-a încheiat; mâine doar se vor oficializa aceste înțelegeri cu adevărat 
excepţionale”. 


G.A. : Care a fost atitudinea lui László Kovács? 
A.S.: El mi-a spus: „Nu vreau ca România să fie pusă într-o situaţie delicată. 


În același timp, vreau să văd care este concepţia ta despre relaţia româno- 
-maghiară”. 


G.A.: Aveam, la rândul meu, atunci, informaţii arătând că politicienii maghiari erau 
reţinuţi în a crea vreo presiune asupra noii conduceri din România. Aveau impre- 
sia că, de fapt, va fi dificil să se realizeze relația firească între cele două țări. 


A.S.: Exact. Din cauza aceasta nu voiau să forțeze lucrurile, pentru ca să nu 
pună guvernul român într-o situaţie delicată și să rateze șansa pe care o socoteau 

firavă. În ce mă privește, eu am fost mai optimist și i-am zis : guvernul are sprijin 
politic. Noi înţelegem foarte exact starea de spirit din România și în special 
starea de spirit din Transilvania. Oamenii nu vor iritare, nu vor lupte inutile, ci 
vor calm. Vor liniște și stabilitate. 

Ceea ce îi spuneam lui László Kovács era că, după părerea mea, România și 
Ungaria se află, practic, într-o situaţie fără precedent în istoria lor: situaţia în 
care interesele lor strategice erau 100% identice. Amândouă erau în căutarea 
modernităţii și a securităţii prin integrarea în structurile occidentale. În acest 
context, noi nu suntem concurenți, ci parteneri. Ceea ce putem realiza împreună 
nu putem realiza separat. Nu este vorba despre concursuri cu locuri limitate ; 
fiecare are propriul lui loc. Totul este să se acceadă la el cât mai repede. I-am 
spus atunci, după cum aveam să-i repet și în alte dăți : această șansă nu poate fi 
ratată. Dacă s-ar pune în cumpănă ce să alegem, admiterea în NATO sau parte- 
neriatul româno-maghiar, aș alege parteneriatul româno-maghiar. De ce? Pentru 
că eu știu că în NATO mai devreme sau mai târziu tot vom intra, în timp ce 
parteneriatul româno-maghiar nu știu dacă vom mai avea șansa de a-l putea 
construi. Din acest motiv, sau pornind de la această bază, am propus să nu ne 
limităm la ceea ce se numește „reconciliere”. Reconcilierea ţine de trecut. Noi 
trebuie să mergem la un parteneriat istoric. Pentru că el se bazează pe interese 
strategice, el este un parteneriat strategic. 


G.A.: Îmi amintesc şi eu că preocuparea MAE ungar, în decembrie 1996, 
era cum să se pună în valoare ideea reconcilierii, lansată de Ion Iliescu. Deci 
în acel moment, ei nu vizau nimic dincolo de ideea firavă a unei reconcilieri 
româno-maghiare. 


A.S.: Se poate. Este o informaţie semnificativă. E bine că ne putem corela 
informaţiile. Așa cred și eu. Nimeni în Ungaria nu se gândea să meargă mai mult 
de atât. De pildă, ideea unei unităţi militare româno-maghiare l-a șocat pe László 
Kovâcs. Atunci a fost lansată ideea unei reţele de autostrăzi care să unească cele 
două ţări. Autostrada Budapesta-București este un proiect politic, nu de infra- 
structură, ceea ce miniștrii noștri ai Transporturilor nu au înţeles. Au crezut că 
este în discuţie taxa de autostradă sau niște trasee care, voiau ei, să treacă pe la 
bistrourile pe care le ţineau cumnaţii și verii lor prin diverse locuri din România. 
O altă idee a fost aceea de a se realiza (ceea ce nu prea s-a realizat) o corelare 
între politicile monetare ale celor două bănci centrale pentru ca să se facă 
legătura, în timp, între cele două monede naţionale. O propunere discutată 
atunci s-a transformat într-un acord privind cooperarea în domeniul schimbului 
de informaţii secrete între serviciile de specialitate. Și alte idei au fost, hai să 
spun, lansate pentru prima oară atunci! Dar poate s-au mai gândit și alţii la ele. 
Important este că pentru prima dată a existat, cel puţin la nivelul miniștrilor de 
Externe, voinţa sinceră ca asemenea proiecte să devină realitate. 

Nu-mi plac jumătăţile de măsură şi păcălelile 
pentru electorat 


G.A.: În ce măsură s-ar putea spune că László Kovács avea idei asemănătoare ? 


A.S.: Ministrul maghiar era deschis unor atari idei, dar era în primul rând 
preocupat să înţeleagă care este abordarea noului guvern român. Ce se poate 
face. Guvernul maghiar însuși era sub presiunea internă a unor proiecte pe care 
le lansase (sau fuseseră lansate de guvernul anterior) și de care se legau foarte 
multe speranţe. Asemenea demersuri au vizat Consulatul maghiar de la Cluj. 
După părerea mea, deschiderea consulatului nu ar fi trebuit să ridice nici un fel 
de probleme. Ea devenise însă obiect al unei serioase dispute interne românești, 
dar și româno-maghiare. Și de aici internaţionale. Chiar și în Ungaria era obiect 
de dispută. Guvernul maghiar trata în mod raţional această discuţie. Nu putea să 
facă din ea o chestiune capitală, la urma urmelor, în timp ce opinia publică era 
foarte emoționată. Opoziția și presa transformaseră chestiunea consulatului în 
piatra de încercare a relaţiilor româno-maghiare. Ceea ce, să fim serioși, era 
ceva exagerat. Într-o clădire cu doi sau trei funcţionari, fie și un consulat, nu 
poate sta soarta relațiilor dintre două țări vecine cu un rol important în stabilitatea 
Europei Centrale. 

Eu am socotit că, fiind vorba de un guvern nou, cu susţinere politică proas- 
pătă, Executivul român nu are de ce să se teamă de lipsa de înţelegere a opiniei 
publice. Mai mult, am crezut că opinia publică din România va susține des- 
chiderea guvernului în relaţiile cu Ungaria. Aveam și o probă: PD realizase 
rezultate electorale foarte bune în Transilvania, deși împotriva unuia din princi- 
palii săi lideri, care eram eu, se dusese o campanie furibundă în anii precedenţi, 
în legătură cu susținerea pe care o dădusem Recomandării 1201 a Adunării 
Parlamentare a Consiliului Europei. Se demonizase în mod artificial această 
Recomandare, se indusese opiniei publice ideea că era un document menit să 
ducă la dezmembrarea statelor naţionale în general, a României în particular. De 
aici, cel care susţine o astfel de Recomandare este un trădător. Ţin minte că au 
fost însumate zeci de ore de /a/k-sbou-uri la TV, la care am participat. Îmi aduc 
aminte că, după o asemenea emisiune, m-am trezit la ieșire, pe strada Pangratti, 
cu niște femei care ţipau la mine că am vândut țara. Îmi strigau să nu merg în 
Ardeal, că mă vor omori ardelenii și aşa mai departe. Peste câteva zile numai, 
am făcut o călătorie în Ardeal și nu m-a omorât nimeni. 

În acel moment am fost singur, în clasa politică românească, poate doar cu o 
excepţie : PL'93, respectiv Horia Rusu și Dinu Zamfirescu. Dar dincolo de aceste 
voci disonante, absolut toată lumea — ziarele sunt la dispoziţie, se poate vedea —, 
inclusiv președintele Constantinescu, în calitatea pe care o avea de președinte al 

CDR, toţi s-au distanțat de Recomandarea 1201‘. Și Petre Roman s-a dat atunci la 
o parte. Acum are altă poziţie, dar atunci nu a știut cum să se mai delimiteze — 
cu discreţie, este adevărat, dar neîndoielnic — de mine. 

Recomandarea 1201 a fost demonizată și eu, ca susţinător al Recomandării, am 
fost la rândul meu demonizat. În 1996, ea a intrat în Tratatul de bază cu Ungaria. 
Nu s-a întâmplat nimic nici cu România, nici cu alte țări după ce a fost introdusă 
în tratatele pe care le-am încheiat cu alți vecini. Totul a fost deci o minciună”. 
Cei care au orchestrat-o și care sunt ușor de identificat acum nu au fost în nici 
un fel trași la răspundere — măcar la răspundere morală și politică. În faţa opiniei 
publice, directori de ziare care astăzi ne dau lecţii de morală, lideri de partide 
(nu zic aici de Vadim Tudor care din acest punct de vedere pare onest, întrucât 
este consecvent cu sine însuși; nu a vorbit în doi peri și insinuant, ci a acuzat 
de-a dreptul) au făcut declarații mincinoase care au adus daune României. 


G.A.: Atunci, în 1995, în perioada acelei campanii furibunde, aţi sesizat cumva 
existenţa unei colaborări dintre MAE și principalele ziare ? 


A.S.: Bineînţeles. Știu foarte clar și o pot afirma : ministrul de Externe, Teodor 
Meleşcanu și o parte a aparatului din minister au inventat aceste lucruri. După 
aceea, văzând la un moment dat, asemenea ucenicului vrăjitor, că nu mai pot să 
domolească stihiile, i-au chemat într-o zi pe ziariști să le spună: „Lăsaţi-o totuși 
mai încet, că nu e chiar așa de rău”. Însă răul fusese deja făcut. Ireparabilul se 
produsese și nimeni nu mai putea opri furtuna. 


G.A.: Aţi regăsit urmele acestei istorii, ca ministru de Externe ? 


A.S.: Sigur că le-am regăsit. Eu nu îi acuz pe oamenii care au crezut sincer că 
lucrurile stau așa, cu atât mai mult cu cât unii dintre ei au fost în stare să-și facă 
mea culpa. li acuz pe cei care știau că nu este nimic potrivnic interesului național 


4. Campania la care se referă Adrian Severin a fost declanșată la începutul anului 1995 de 
către conducerea de atunci a României, pentru a împiedica semnarea tratatului cu Ungaria, 
cerută în cadrul Planului de stabilitate de către Uniunea Europeană. Emil Constantinescu 
şi CDR au susţinut atunci guvernul, într-o primă etapă, invocând la rândul lor pericolul 
Recomandării 1201. La câtva timp după ce am avut o întâlnire la nivelul Consiliului 
naţional al CDR (incluzându-l pe Emil Constantinescu) împreună cu Renate Weber și 
Valentin Stan, pentru a explica, în această echipă de trei, eroarea poziţiei Convenţiei 
Democrate, CDR a trimis presei un comunicat pentru a se distanţa de poziţia guvernului. 

5. În 1996, negociatorii români au cerut și au obţinut introducerea în Tratat a unei clauze de 
interpretare a articolelor 11 și 12 ale Recomandării 1201, susţinând că au eliminat astfel 
pericolele implicite din Recomandare, care împiedicaseră semnarea Tratatului în 1995. 
Clauza susținea că cele două articole nu impun Părţilor nici acordarea autonomiei teri- 
toriale, nici recunoașterea drepturilor colective. Or, articolele incriminate nu obligau la așa 
ceva. Introducerea clauzei, care nu adăuga absolut nimic în substanța Recomandării 1201, 
era o tactică ieftină a guvernului Văcăroiu. El încerca să argumenteze de ce a semnat 
Tratatul cu Ungaria abia la sfârșitul anului 1996, asumându-și Recomandarea 1201, și nu 
o făcuse într-un context mult mai important pentru soarta ţării, în primăvara lui 1995. 

al României și au minţit, făcând astfel un rău interesului naţional. Pe aceștia îi 
acuz fără nici un fel de rezervă. 

Povestesc toate acestea nu numai pentru a aminti precedente care afectaseră 
relaţiile dintre România și Ungaria, ci și pentru a demonstra că, în ciuda întregii 
campanii de atunci, PD nu a pierdut în Transilvania voturi, ci a avut cele mai 
bune rezultate. Faptul a probat, contrar acuzelor care mi se aduceau în culise de 
Petre Roman și de alţii, că nici Partidul Democrat nu a avut de suferit de pe 
urma mea. A probat — și asta este important acum — că românii din Transilvania 
înțeleg foarte bine asemenea lucruri; mult mai bine decât alții. Având în minte 
toată experiența povestită, i-am spus lui László Kovács că jumătăţile de măsură 
și păcălelile și pentru electoratul român, și pentru electoratul maghiar mie nu-mi 
plac. El spusese: „Dorinţa noastră fermă ar fi să avem acest Consulat la Cluj. 
Opinia publică maghiară este foarte sensibilă la asta. Dar noi înţelegem dificul- 
tatea situaţiei. Dacă guvernul român nu poate face faţă sensibilităților românilor, 
noi suntem gata să deschidem un consulat în altă parte: la Brașov, la Sibiu, la 
Sfântu Gheorghe...”. 

I-am răspuns : „Asta nu ar face decât să compromită toate principiile. Inclusiv 
principiul respectului faţă de propriul popor. Nu pot să-l păcălesc pe român 
mutând consulatul de la Cluj la Brașov. Dacă este adevărat că acest consulat este 
o oficină de spionaj, cum spune d-l Funar, atunci el va face spionaj și la Brașov, 
nu numai la Cluj. Apoi, un consulat undeva în Transilvania, dar nu la Cluj, nu 
va răspunde așteptărilor opiniei publice maghiare. Pierdem tocmai încrederea 
populaţiei Ungariei în seriozitatea, în buna credinţă și în bunele intenţii ale 
guvernului român.” 


G.A.: Cum a reacţionat László Kovács la această atitudine ? 


A.S.: „Chiar poţi să-ţi asumi o asemenea răspundere ?”, a întrebat. Am zis: „Da, 
să văd care sunt procedurile.” Am constatat că este în autoritatea ministrului de 
Externe să aprobe o asemenea operaţiune. Deschiderea unei misiuni diplomatice 
era la dispoziţia președintelui. Dar deschiderea unei misiuni consulare putea fi 
rezolvată și prin formule mai simple. 

Când l-am văzut acum câteva zile pe László Kovâcs”, mi-a povestit pentru a 
zecea oară cât de profund mișcat și de impresionat a fost în ziua deschiderii 
consulatului. Românii și maghiarii prezenţi la Cluj ne-au aclamat la deschidere. 
Nu au fost scoși pe stradă nici de poliţie, nici de partide, nici de sindicate. Au 


6. În perioada discuţiilor privind deschiderea Consulatului de la Cluj au apărut numeroase 
atacuri în presă care acuzau fostul consulat maghiar, închis în 1976 de Nicolae Ceaușescu, 
de a fi făcut spionaj în favoarea Ungariei. În fruntea acestei campanii se afla nu numai 
primarul extremist al Clujului, ci și Ion Cristoiu, care invitase să se exprime în Evenimentul 
zilei foşti ofiţeri de Securitate implicaţi în evenimentele de acum 20 de ani. Aceștia au 
reluat în litera și în spiritul lor acuzele regimului Ceaușescu din anii '70. 

*  Discuţia cu Adrian Severin din prezentul capitol a avut loc în luna ianuarie 2000 (n.red.). 

venit spontan să arate că apreciază un gest care merge pe drumul liniștii 
interetnice și al stabilităţii pentru toată lumea. Instabilitatea și conflictul etnic 
sunt cele care îi sperie pe transilvăneni și nu etniile cu care ei conviețuiesc 
de atâtea secole. 

Deci cam așa s-a desfășurat discuţia respectivă. Ţin minte că am avut amândoi, 
la capătul ei, o imensă satisfacţie. S-a pus bineînţeles problema ca România și 
Ungaria să meargă de aci înainte împreună în ceea ce privește integrarea euro- 
-atlantică și integrarea europeană. Cel puţin cât am fost eu ministru de Externe, 
lucrul s-a respectat. Îmi aduc aminte perfect de uimirea demnitarilor americani 
și europeni care au constatat că de la un moment dat așa-zisul /obby maghiar din 
Statele Unite intervenea energic în favoarea României. Un foarte înalt demnitar 
american mi-a spus: „Când domnul cutare — unul dintre liderii comunității 
maghiare din Statele Unite — a spus că România și Ungaria trebuie să intre 
neapărat împreună în NATO și că americanii maghiari susţin intrarea, am crezut 
că este o abilă manevră politică de-a Bucureștiului care a tranzacţionat ceva 
cu această comunitate, determinând o asemenea declaraţie publică. Dar când 
d-l Hâmos, care de ani de zile, din timpul lui Ceaușescu, acuzase România că 
încalcă drepturile omului, a venit în particular la mine și, tête-à-tête, mi-a spus 
același lucru pe care l-a declarat în public, aducându-mi argumente în favoarea 
integrării României, atunci mi-am zis: s-a produs un miracol. Nu era vorba de 
abilitate politică, ci de un miracol.” 

În realitate, nu era nici un miracol, era onestitate în politică. 


G.A.: Pot confirma la rândul meu. Diplomaţii de la Ambasada maghiară, dar și 
politicieni din Ungaria cu care m-am întâlnit au venit cu acest îndemn: hai 
să gândim împreună cum poate ambasadorul Ungariei la Washington, Géza 
Jeszenszky”, să ajute mai bine România în procesul de integrare. 


A.S.: Așa este. Ceea ce ne-a adus cum se spune „la mustață”, la un pas de a fi 
admiși în NATO, la Madrid, în ciuda tuturor previziunilor, a așteptărilor de până 
la începutul anului 1997. 


Unii înțeleseseră însă de la început... 


G.A. : Startul fusese mizerabil. Prestaţia guvernului anterior... 


A.S.: Domnul Teodor Meleşcanu știa — și trebuia să știe foarte bine, dacă nu ca 
ministru de Externe, cel puţin ca diplomat de carieră — că la data la care dânsul 


7. Geza Jeszenszky a fost ministru de Externe în primul guvern ungar de după 1990, format 
de către Forumul Democrat Maghiar, condus de Jozsef Antall. Înainte de a căpăta 
demnitatea de ambasador al Ungariei la Washington, el devenise președintele Partidului 
Popular-Democrat, desprins din FDM. Geza Jeszenszky s-a dovedit a fi, în timp, unul 
dintre puţinii oamenii politici maghiari care vedeau în relaţiile româno-maghiare o 
dimensiune esenţială a politicii externe, pe termen lung, a ţării sale. 

și-a terminat mandatul, noi nu aveam nici o șansă să intrăm în NATO. Dar iată că 
vine și ne spune că șansele de intrare sunt de 85%! După care eu am încercat să 
fiu mai realist, spunând că șansele sunt 50%-50%. Cum zice românul de bun 
simţ: probabil e să izbândim, dar e posibil și să nu izbândim. Era nevoie să 
coborâm așteptările populaţiei la un nivel rezonabil. Atunci am fost luat pe sus 
de ziaristul Bogdan Chireac de la Adevărul, spunându-mi-se că e o mârșăvie să 
zic asta, când domnul Meleşcanu a zis 85%. Ceea ce ar fi arătat, chipurile, că eu 
de fapt vroiam să diminuez meritele guvernului anterior. Iar acum, în '98-'99, 
culmea, mi se reproșează că aș fi fost superoptimist. Că în 1997 s-au făcut excese 
de zel în dinamizarea campaniei pro-NATO. Ziarele din 1997 spuneau că sunt 
mult prea prudent, și asta numai ca să diminuez meritele guvernului precedent, 
iar ziarele din '98 spuneau că am fost mult prea zelos. (Și este vorba despre 
aceleași ziare.) Că din cauza asta, vezi Doamne, s-au obţinut rezultate negative. 


G.A.: Ce altă politică putea să facă Adevărul? Dar probele sunt la îndemâna 
oricui. La sfârşitul anului 1996, strategia de extindere NATO fusese în mare parte 
definită în lucrarea lui Ronald D. Asmus și F. Stephen Larabee’. Aceștia, analiști 
la RAND -— agenţie care a elaborat multe dintre politicile Departamentului de 
Stat american —, vedeau în Polonia, Cehia și Ungaria baza extinderii NATO, la 
care se adăugau două potenţiale membre: Slovacia și Slovenia. România și 
Bulgaria erau considerate ca având şanse minime. 


A.S.: Dar când oamenilor li se spun zilnic minciuni, ei ce să facă? Cred! Ei cred, 
într-adevăr, că noi, în noiembrie '96 eram gata intraţi în NATO. Revenind însă la 
discuţia de la Budapesta, ca să închidem multiplele paranteze, pot să spun că în 
seara aceea s-au pus bazele acţiunii comune pentru integrare. Și ideea aceasta a 
fost îndelung criticată. Tot mi se spunea că este o imensă prostie să fi trecut de 
la poziţia concurenţială la poziţia partenerială cu Ungaria, în ceea ce privește 
integrarea europeană și euro-atlantică.... 


G.A. : De către cine? 


A.S.: De presă, de pildă, Adevărul. Dar și de oamenii politici. Ca de obicei, 
declaraţiile mele au fost foarte bine percepute în străinătate și foarte prost 
în clasa politică românească. În contextul vizitei la Budapesta, am fost întrebat 
de jurnaliști dacă eu cred, asemenea domnului Gheorghe Tinca”, că dacă Ungaria 
va intra în NATO vor apărea conflicte între România și Ungaria; deci, dacă 
Ungaria va intra în NATO și România nu va intra, se vor escalada conflictele 
între aceste țări. Am spus „nu”. „Nu cred lucrul acesta. Cred doar că prin această 
departajare nu se va încuraja construcţia unor structuri comune întrucât 
vom avea ţinte diferite și vom fi în grupe diferite. Nu vom putea construi, dar 


8. Ronald D. Asmus și F. Stephen Larabee, „NATO and the Have-Nots. Reassurence After 
Enlargmenv', Foreign Affairs, 75, nr. 6, pp. 13-20. 
9. Gheorghe Tinca a fost secretar de stat în MAE și ministru al Apărării în guvernul Văcăroiu. 

nu vom dărâma. Nu va fi construcție comună, dar nu vor fi conflicte reciproc 
demolatoare.” Cele spuse au fost percepute în România — și astăzi încă mai 
apare această stupiditate în anumite ziare — ca un gest prin care noi am fi dat 
undă verde Ungariei — am fi dat liber, chipurile, ca și cum de noi depindea 
pentru a fi primită în NATO. Am condamnat, deci, România să rămână afară, în 
timp ce Ungaria va intra. 

Cei cinstiţi au spus mai târziu: „Acum am înţeles !”. Cei necinstiţi înţeleseseră 
însă de la început. Dar ei erau preocupaţi de interesele lor, nu de ale ţării. Ca să 
dau un exemplu din prima categorie, deputata Mona Muscă, la câteva luni după 
declaraţiile făcute de mine, a susţinut pe un post de televiziune: „Eu la data 
respectivă am crezut că este o mare greșeală ceea ce a spus domnul Severin. Și 
din punct de vedere tactic, dar și din punct de vedere al aprecierii situaţiei. 
Plecând însă într-o călătorie în Statele Unite și constatând acolo ce primire 
excelentă s-a făcut acestor declaraţii, discutând cu oamenii și înțelegând care 
sunt rosturile acestei atitudini, mi-am dat seama că nu a greșit din nici un punct 
de vedere. A avut perfectă dreptate.” 

Doamna Muscă a avut tăria să facă și corecția în public, pe când majoritatea 
sau toţi cei care nu au fost de bună credinţă, au omis-o. Eu duceam o cursă 
contra-cronometru și nu aveam timpul necesar să mă explic. 

Așa se face că la sfârșitul lunii decembrie 1996, la Budapesta, am pus la punct 
ceea ce avea să se numească parteneriatul strategic, sau aprofundat, dintre cele 
două ţări. 


Intrarea UDMR la guvernare, 
tema maghiară și competențele 
de politică externă 


Când oricare dintre membrii minorităţilor etnice 
va putea să considere că are şanse reale să ajunsă 
președintele României 


G.A.: Dacă tot am vorbit despre noul curs al relaţiilor României cu Ungaria, nu 
putem lăsa deoparte intrarea UDMR în primul guvern creat după 1996. Cum a 
ajuns UDMR la guvernare, d-le Severin? 


A.S.: În ceea ce mă privește, eu cel puţin, am prevăzut foarte multe și prin 
prisma politicii externe pe care am vrut să o promovez dar, în același timp, și 
din perspectiva experienţei pe care o câștigasem la Consiliul Europei. 


G.A.: „Aţi prevăzut” când? 
A.S.: În perioada premergătoare alegerilor din 1996. 
G.A.: Aţi avut în minte intrarea UDMR în coaliția guvernamentală ? 


A.S.: Exact. De la începutul anului 1995, am fost în cadrul PD președintele 
comisiei pentru strategia şi tactica alegerilor din 1996. Atunci am făcut chiar eu 
un text privind atribuţiile comisiei, despre care am scris că va concepe, proiecta 
şi propune politica de alianţe electorale și apoi guvernamentale. În acest context, 
l-am încurajat pe György Frunda să candideze pentru alegerile prezidenţiale. 
Am scris un articol în care spuneam că atunci va fi cu adevărat o egalitate în 
spirit între diversele etnii care trăiesc în România, când oricare dintre membrii 
uneia dintre minoritățile etnice va putea să considere că are șanse reale să 
ajungă președintele României. Faptul că un minoritar se îndoiește sau consideră 
că este absolut fără șanse încercarea sa de a ocupa cea mai înaltă funcţie din 
statul al cărui cetățean este, demonstrează că ceva nu funcționează; ceva nu 
este în regulă la nivelul integrării interetnice. Subliniam în acel articol că, chiar 
dacă lucrurile merg bine obiectiv, fără să se ajungă la acea stare subiectivă de 
confort în care minoritarul să creadă că poate aspira la absolut orice poziţie în 
stat, nu se poate vorbi despre o rezolvare completă a problemei convieţuirii 

interetnice. Pe atunci, pregăteam Declaraţia de la Oradea a Partidului Democrat, 
privind o nouă politică naţională. 

Când Gyorgy Frunda m-a întrebat — eram la Strasbourg, stăteam într-un 
restaurant să mâncăm ceva — cum aș vedea o asemenea ipoteză, a candidaturii 
lui pentru președinție, l-am încurajat cu tot entuziasmul. Am spus că ar fi o reală 
contribuţie la evoluţia relaţiilor interetnice. Este deocamdată greu să concepem 
că românii sunt pregătiţi să aleagă un preşedinte dintre liderii unui partid etnic, 
chiar dacă îl apreciază pentru calităţile lui. Dar, oricum, socoteam un act pozitiv 
participarea sa, întrucât ea va demonstra românilor că și cetăţenii de origine 
maghiară pot să ducă un dialog politic care să includă toate problemele 
României, nu numai problemele lor specifice. În al doilea rând, avea ocazia să 
discute pe larg și să arate că rezolvarea problemelor specifice minorităţilor nu 
este o cale de a submina autoritatea și integritatea statului sau nu vizează în 
ascuns atingerea unor asemenea obiective negative. Cam în acest context s-a 
născut și ideea cooptării UDMR la guvernare. 


G.A. : Şi eu am fost întrebat cât de bună mi se pare ideea participării lui György 
Frunda la competiţia prezidenţială. Am folosit următorul argument, care s-a 
dovedit până la urmă greșit: marea problemă [atunci] a noastră era să facem 
schimbarea. Trebuia eliminat orice obstacol, cât de mic, în calea victoriei 
Opoziţiei. Prezenţa unui maghiar în competiţia prezidenţială nu ar fi făcut, 
gândeam, decât să aducă tema naţională pe prima scenă. Or, marea bătălie 
electorală trebuia să se dea în jurul performanţei, respectiv neperformanţei 
guvernării PDSR. Nemulţumirile datorate sărăciei și corupţiei erau cele ce 
trebuiau puse în evidenţă, cu ele se putea câștiga, nu cu tema raporturilor 
interetnice. Opinia mea a fost atunci tranșantă : candidatura unui maghiar nu ar 
face decât să introducă un obstacol inutil. 

Evenimentele au arătat că prezenţa lui Frunda în alegeri a fost binevenită. Ea 
nu a provocat accidente naţionaliste ; din contră, prestaţia lui a contribuit la o 
comunicare mai bună între români și maghiari. Ba chiar a pregătit în felul ei 
participarea maghiarilor la guvernare. 


A.S.: S-a mai dovedit și altceva: românii sunt radicali numai în vorbe, nu sunt 
radicali în fapte. Confruntaţi cu prezenţa în cursă a unui reprezentant al minori- 
tăţilor, nu s-au manifestat deloc negativ. Dimpotrivă, au intrat într-un dialog 
pozitiv cu el și acest lucru a servit din toate punctele de vedere campaniei și 
atmosferei politice din România. 

Pe de altă parte, eu l-am încurajat pe Frunda, am insistat mult pe lângă el și 
pe lângă alţi lideri ai UDMR, ca discursul lui să fie un discurs de candidat real la 
președinția României. Nu doar al unei persoane care profită de situaţie știind că 
nu are nici o șansă, pentru a-și mai plasa câteva dintre tezele faţă de care are un 
interes particular. Cu alte cuvinte, un discurs electoral al candidatului György 
Frunda care să demonstreze că el vrea să fie președinte al tuturor românilor, 
adică al cetăţenilor României, indiferent de etnie. 

G.A.: Aţi dezvoltat aceste idei și în public? 


A.S.: Anterior, la Arad, am ţinut un discurs în care arătam că membrii minori- 
tăților naţionale nu sunt niște străini tolerați pe pământul României și că au 
aceleași drepturi originare cu etnicii majoritari. În al doilea rând, spuneam că 
problema acestor etnici minoritari este o problemă a tuturor cetăţenilor țării, nu 
numai a organizaţiilor care îi reprezintă. Partidele politice din România ar trebui 
să includă în programele lor și un capitol referitor la minorităţi, nu să lase 
problema minorităţilor în exclusivitate pe seama unui partid etnic. Pe această 
linie s-a clădit ideea unui candidat maghiar. 


G.A. : Înţeleg că ați avut această idee, concret, în minte? 


A.S.: Ea a fost implicată în tot ceea am construit deja de la începutul anului 1996. 
Seria de discursuri... ; scrisesem pentru programul electoral al USD un capitol 
pentru minorităţi care, în fine, nu a prea fost luat în seamă de nimeni, dar el 
există ; elaborasem Declaraţia de la Oradea și tot ceea ce a urmat; apoi declaraţia 
privind reconcilierea și parteneriatul istoric româno-maghiar care a devenit 
Declaraţia de la Cluj. 


G.A.: Cine din cadrul PD era solidar cu ideile d-stră ? 


A.S.: Nu prea era nimeni cu adevărat solidar cu aceste idei. Astăzi toți sunt 
solidari cu ele; toţi se consideră autorii lor. Nici unul dintre cei care astăzi se bat 
cu pumnul în piept nu a contribuit la construcţia acestui concept. Am fost foarte 
puţini cei care am conceput intrarea UDMR la guvernare în decembrie 1996. 
Doar dintr-un accident ea s-a produs. Din asta s-a născut ceea ce noi am numit 
cu satisfacție modelul de reconciliere româno-maghiar. Acum, mulţi își pun 
semnătura pe soclul statuii care se ridică în cinstea modelului respectiv, sperând 
ca de acolo să-și tragă și ei pietrele pentru soclul propriei statui. 

Declaraţia de la Cluj, de care vorbeam, deși trata relaţiile româno-maghiare, 
avea deschiderile necesare către tema generală a relaţiilor interetnice. Anterior, 
la Convenţia Naţională a Partidului Democrat cerusem ratificarea Declaraţiei de 
la Oradea, astfel încât ea să nu fie o simplă declaraţie adoptată la un simpozion, 
ci un document însușit chiar de forul suprem de conducere al partidului. În mod 
logic, în acest context s-a născut ideea că ar fi esenţial ca și UDMR să facă parte 
din viitorul guvern, să-l numim „Guvernul Schimbări”. 


G.A.: „In mod logic”, în mintea d-stră. 
A.S.: În mod logic, în mintea celor care gândeau așa. Dar acum eu vorbesc 


despre experiența mea. În acel moment încercam să testez piaţa viitoarei 
guvernări. 


G.A.: Dar UDMR funcţionase în cadrul CDR până în 1995. Cu alte cuvinte, 
existase și până atunci ideea colaborării politice dintre maghiari și partidele 
politice. 


A.S.: Anterior nu se pusese problema guvernării pentru CDR. 

SĂ nu şocăm opinia publică 


G.A.: E drept și că în lunile februarie și ianuarie 1995, mai mulți membri ai CDR, 
în frunte cu PAC și PSDR, au lansat o campanie împotriva UDMR care a dus la 
separarea Uniunii de Convenţia Democrată. 


A.S.: Atunci eu doream ca PD să fie antrenat în direcția cooperării cu maghiarii. 
Nu puteam să mă plâng în public de dificultăţile pe care le am în interiorul PD. 
Dacă citiți însă presa timpului, veţi constata că liderii importanţi ai partidului 
lăsau să se înţeleagă că acest proiect nu este împărtășit de toată lumea ; că ar fi 
un demers personal al meu. Delimitarea de UDMR la începutul lui 1995 nu a fost 
întâmplătoare. De îndată ce CDR și-a propus cu adevărat să guverneze și nu 
doar să facă opoziţie, UDMR a fost percepută ca un balast electoral. Sigur, în 
momentul în care se întrevedea că o nouă coaliție în frunte cu CDR și un nou 
președinte, respectiv Emil Constantinescu, vor câștiga alegerile, au apărut și 
discuţiile în legătură cu formarea noului guvern. S-a făcut și un protocol pe care 
l-am negociat. 

G.A.: L-aţi negociat cu cine? 

A.S.: Cu CDR. Concret, la început cu Victor Ciorbea și cu Remus Opriș. Ne-am 
întâlnit apoi la sediul PNŢCD cu d-nii Ion Diaconescu, Ionescu-Quintus, Ionescu- 
-Galbeni. La Fundaţia pentru Democraţie ne-am întâlnit cu d-nul Constantinescu, 
cu Mircea Ionescu-Quintus, Ion Diaconescu și alții. 


G.A.: Discuţia privind formarea guvernului se purta, deci, exclusiv între USD și 
CDR. 


A.S.: Exact. Documentul care s-a încheiat pentru formarea noului guvern era un 
document între USD și CDR, fără nici o menţiune legată de UDMR. La un moment 
dat, în discuţie s-a ridicat problema: bun, și ce se întâmplă în toată această 
poveste cu UDMR? 


G.A.: Înainte de alegerile prezidenţiale ? 


A.S.: Înainte de alegerile prezidenţiale. S-a spus: „UDMR ne va sprijini pentru 
că au tot interesul să ne sprijine”. 


G.A.: Cine a spus? 


A.S.: Emil Constantinescu, în primul rând, pentru că era candidatul în cursă, dar 
și ceilalţi. „Nu e o problemă, am discutat cu ei, ne vor sprijini”, au zis. 


G.A.: „Au zis”? 


A.S.: Toată lumea spunea că UDMR ne va susţine. Doar nu erau să-l susțină pe 
d-l Iliescu. 


G.A. : Care erau argumentele celor din CDR împotriva coaliţiei cu UDMR? 

A.S.: Pe tot timpul campaniei electorale, toate partidele pe care le-aș numi 
democrate arătau o permanentă teamă ca luările de poziţie europene, progre- 
siste, în legătură cu tema minorităţilor, să nu conducă la pierderea de voturi. De 
aceea a existat în permanenţă o anumită ambiguitate pe care eu nu mă sfiesc să 
o numesc ambiguitate politicianistă. Se doreau voturile UDMR, dar se dorea cu 
mult mai puţin să se trimită alegătorilor UDMR, pe faţă, un mesaj clar și pozitiv. 
Cine nu crede să ia toată presa care consemnează declaraţii și luări de poziţii. 
Există, de asemenea, casete cu discursuri, cu pasaje de campanie electorală. 
Puteam, desigur, până la un punct, să acceptăm ca valabile argumentele celor 
care se temeau de pierderea de voturi în Transilvania. Însă, de îndată ce am 
ajuns în situaţia de a forma concret guvernul și nu numai de a proiecta un 
guvern potenţial — asta s-a întâmplat la întâlnirea pe care a avut-o PD cu PNŢCD, 
la sediul PNŢCD, pentru a ne acomoda ideile —, am pus două întrebări: una, cu 
cine stăm de vorbă: cu PNŢCD sau cu CDR?; a doua: care este statutul, în 
legătură cu noul guvern, al UDMR? La a doua întrebare, răspunsul a fost foarte 
clar, tranșant și rapid: e bine ca UDMR să rămână deocamdată afară, ca să nu 
șocăm opinia publică!. 
G.A.: Când avea loc această discuţie ? 


A.S.: După alegerile prezidenţiale, în decembrie 1996. Se desfășurau negocieri 
concrete pentru formarea guvernului. Se încerca, pe grupuri mai mici, să se 
depășească anumite asperităţi. (După ce, înainte de turul doi al alegerilor, 
încheiasem protocolul în care se puseseră bazele generale ale unui guvern 
CDR-USD.) Ştiam precis că noi vom fi chemaţi să formăm guvernul pentru că 
asta era înţelegerea cu noul preşedinte al României, făcută dinainte ca el să 
câștige alegerile. Dorinţa noastră era să stăm de vorbă cu CDR, nu cu PNȚCD, ca 
să nu plonjăm într-o dispută în interiorul CDR. Ceea ce s-a acceptat. Cum 
spuneam, la a doua întrebare, răspunsul a fost: UDMR e bine să rămână deocam- 
dată în afară ca să nu șocăm conștiința publică. 


G.A. : De al cui răspuns vorbiţi? 


A.S.: Al interlocutorilor mei de la PNŢCD". ÎI văd, în față, pe d-l Ionescu- 
-Galbeni, pe d-l Remus Opriș, dar toţi cei prezenţi împărtășeau același punct de 


10. Aici amintirile lui Adrian Severin intersectează amintirile Doinei Cornea (vezi Doina 
Cornea în dialog cu Rodica Palade. Faţa nevăzută a lucrurilor, Dacia 1999) care vorbea 
despre teama prietenilor ei politici: „să nu se spună că ...”. 

11. Președintele UDMR, Mârko Bela, fusese în contact cu liderii CDR și înainte de alegerile 
parlamentare. După derularea acestora, deci între cele două campanii prezidenţiale, a 
avut discuţii concrete în legătură cu participarea UDMR la guvernare, cu toți liderii coaliţiei 
don Diaconescu, Mircea Ionescu-Quintus, Petre Roman). Aceștia își arătaseră acordul 
„de principiu”. Cu această ocazie Mârko Béla prezentase cererile UDMR, referitoare la 
amendarea Legii învăţământului, a Legii administraţiei locale și tema universităţii maghiare. 
(Convorbire cu Mârko Bela, pe 18 februarie 2000). 

vedere asupra acestei chestiuni). Mai mult, președintele Constantinescu a fost 
permanent implicat în formarea guvernului. Chiar și când nu era de faţă, erau 
telefoane, erau legături, se schimbau propunerile... Cel puţin câţiva membri ai 
guvernului se schimbaseră după ce abia apucasem să dăm la tipărit prima listă a 
guvernului. Așa că prima „remaniere” s-a produs înainte ca guvernul să se fi 
format. Era o întreagă bătălie între persoane. Atunci am fost dintre cei care au 
propus ca să creăm măcar un departament pentru minorităţi. Să-i dăm un rang 
superior fostului Consiliu pentru Minoritățile Naţionale. Așa s-a născut ideea 
unui ministru delegat pe lângă primul-ministru pentru problemele minorităţilor, 
o găselniţă pe care i-am propus-o într-o discuţie lui Victor Ciorbea. 

Atunci ţin minte că am spus: „În condiţiile acestea, să chemăm UDMR la 
discuţiile pentru formarea noului guvern și să facem o întâlnire între cele trei 
uniuni: CDR, USD, UDMR.” 


În ce constă modelul românesc de rezolvare 
a problemelor conviețuirii interetnice 


G.A.: Cine v-a susţinut în această propunere ? 


A.S.: S-a acceptat pur și simplu ideea și reprezentanţii UDMR au fost invitaţi la 
dezbaterea pe care trebuia s-o conducă Ciorbea, la primăria Capitalei, unde 
urma să formăm guvernul. Ţin minte că m-am întâlnit în seara precedentă cu 
câţiva dintre liderii UDMR -— cu Attila Verestoy și Gyorgy TOkây. Le-am spus: 
„Mâine am de gând să ridic clar problema statutului UDMR la această masă. 
Suntem o coaliţie de trei uniuni sau suntem doar două și a treia ne secondează 
de pe margine?” 

Drept pentru care, a doua zi, chiar așa s-a întâmplat. Lumea a tușit: „Da, sigur, 
n-avem nimica împotrivă !” Bineînţeles că și maghiarii au ridicat aceeași pro- 
blemă, mai abitir decât am ridicat-o eu. În această zăpăceală — discuţia nu avea 
nici în cea mai mică măsură un caracter organizat, disciplinat — s-a produs 
declicul. Una peste alta, s-a explicat UDMR-ului că e bine să li se dea acel post 
de secretar de stat și după o vreme vor intra și în guvern. Atunci am spus, 
încercând să-i conving pe liderii ţărănişti care se aflau chiar în stânga mea, în 
capul mesei: „Peste trei luni sau acum este același lucru”. Acum populaţia este 
entuziasmată că vine o speranţă de schimbare. Acum să-i dăm absolut totul și să 
fim și cinstiţi cu ea. De ce să ţinem ascuns acest gând? Jumătate ascuns faţă de 
cetăţeni, jumătate ascuns față de UDMR. Hai să punem totul pe masă. Dar, ca 
să nu existe nici un fel de idee că UDMR se implică numai în chestiunile 
minorităţilor, trebuie neapărat ca ei să mai aibă un minister valabil și pentru 


12. În discuţia din 18 februarie 2000, Mârko Béla confirma insistența lui Adrian Severin, cu 
acea ocazie, de a pune pe tapet intrarea UDMR în guvern. 

români, nu numai pentru minorităţi.” Şi atunci, într-un fel de confuzie generală — 
asta este istoria, asta este viaţa, nu?! — într-un fel de zăpăceală în care marile 
emoţii erau legate de certurile avute cu o noapte înainte, în absenţa noastră, 
între liberali și ţărănişti, s-a zis: „Da, la urma urmei, hai s-o facem și pe asta!” 
(Așa, în stilul inconfundabil al d-lui Diaconescu). 


G.A. : Emil Constantinescu, ce poziţie avea? 


A.S.: N-a fost prezent la această întâlnire. Dânsul știa, de când se discutase 
în prealabil, că UDMR nu va intra deocamdată la guvernare. Maximul care se 
acceptase era să transformăm acel Consiliu pentru Minoritățile Naţionale într-un 
departament condus de un secretar de stat pe lângă primul-ministru. În final se 
ajunsese ca acesta să fie și membru al guvernului. Să le dăm și un ministru plin, 
la un minister clasic, care are de rezolvat probleme pentru toată ţara. Apoi 
discuţiile s-au întors din nou la Ministerul Veniturilor Bugetare și la Ministerul 
Cheltuielilor Bugetare și la toate inepţiile de genul acesta. Iată istoria intrării 
UDMR în guvern. 

Când s-a trecut peste această barieră psihologică și când cele amintite s-au 
acceptat, era limpede deja că formăm o coaliţie din trei coaliții. UDMR intra în 
guvern și în majoritatea guvernamentală din parlament. A fost anunţat apoi 
președintele despre ce s-a decis, iar el a zis: „Bine, fie”, și cu asta lucrurile s-au 
încheiat”. 


G.A. : D-le Severin, în acest caz cineva ar putea spune că ați fost implicat într-una 
dintre deciziile remarcabile din istoria politică a acestei țări. Care este poziția 
UDMR sau care a fost din acel moment poziția UDMR față de d-stră? Aveţi 
sentimentul că UDMR a apreciat în justă măsură acest lucru ? 


A.S.: Nu am avut sentimentul ca în demersurile mele ulterioare ca ministru de 
Externe, să fi primit o susţinere specială din partea UDMR. Mi-a făcut plăcere 
întotdeauna să-i primesc pe liderii UDMR la Ministerul de Externe. Mi-a plăcut 
când cineva mi-a zis : „Venim la d-stră cu sentimentul că venim cu adevărat la un 
ministru de-al nostru”. Când au spus: „de-al nostru”, nu au gândit „de-al ungurilor”. 
Era limpede că nu asta voiau să spună, un ministru de-al ungurilor sau de-al 
UDMR. Ci un ministru la care te poţi duce cu încredere. Dacă nu-ţi rezolvă ceva, 
îţi spune în mod cinstit că nu o poate face. N-am să uit niciodată această formulă ; 
pentru mine ea însemna că sunt un ministru la care și minoritățile vin cu 
convingerea că poarta sufletului este cu adevărat deschisă, nu doar a cabinetului. 

Dar eu am făcut ceea ce am făcut nu ca să ofer un cadou UDMR și să primesc 
ulterior din partea UDMR o răsplată. Eu cred că a fost bine pentru România ; și 


13. Mârko Bela avusese discuţii cu viitorul președinte Emil Constantinescu, între cele două 
tururi ale alegerilor prezidenţiale, ocazie cu care se căzuse de acord asupra ideii intrării 
UDMR în guvern (discuţia cu Mârko Bela, din 18 februarie 2000), dar nu se precizase, 
concret, cum se va face. 

pentru cetăţenii români, și pentru cei de origine maghiară. Am fost în situaţia de 
a pune problema pe agendă și de a o formula într-o manieră care a devenit acea 
picătură care a făcut să se întâmple evenimentul. 

Poate sunt mulţi care spun: uite ce lucruri rele a făcut și ce sfori a tras Severin. 
N-am tras nici o sfoară. Nimic din tot ce a urmat nu a fost defavorabil României. 
Nu s-a destabilizat ţara din această cauză, nu am avut o stare de nemulțumire, 
de emoție, de teamă, de precipitare în cadrul populaţiei nemaghiare a țării. Am 
avut în schimb o primire extraordinar de bună în străinătate, o imensă îmbu- 
nătăţire a imaginii și a credibilității noastre și, de ce nu, am avut și ani de 
importantă stabilitate internă pe planul relaţiilor interetnice. Ceea ce nu este 
deloc un lucru neglijabil. 


G.A.: Cât de concret și cât de des aţi văzut efectul participării UDMR la 
guvernare? 


A.S.: Asta s-a întâmplat din primul minut şi în permanenţă. S-a vorbit despre un 
model românesc în rezolvarea problemelor conviețuirii interetnice. Acest model 
l-aş defini prin asocierea reprezentanților minorităților la actul de guvernare al 
întregii țări. Asta cred că este esența acestui exercițiu. Nu acordarea anumitor 
drepturi pentru persoanele aparținând comunităților minoritare, pentru că 
asemenea drepturi există și în alte țări, nu numai în România. Ele figurează în 
documentele internaţionale. Aici noi n-am creat nimic nou, n-am inovat în nici 
un fel. Asocierea, însă, la guvernare, pentru a arăta și majorităţii, și minorităţii că 
există un parteneriat, că depindem unii de ceilalţi, că suntem cu toţii chemaţi să 
rezolvăm problemele comune, că avem și probleme comune nu numai probleme 
specifice, și că rezolvarea problemelor specifice nu conduce la lezarea inte- 
reselor generale, toate acestea sunt trăsăturile distincte ale soluţiei noastre. 

Peste ani, în 1998 am fost solicitat de un ONG internaţional, Project for Ethnic 
Relations, să împărtăşesc această experiență partidelor din opoziţia slovacă. 
Atunci am vorbit în detaliu despre întreaga noastră experienţă. Am insistat pe 
lângă partidele slovace, pe lângă liderii lor, să urmeze modelul pentru că el le 
va asigura succesul. Au făcut-o. Opoziția din Slovacia a obţinut victoria în 1998. 

Conducătorii lui Project for Ethnic Relations! mi-au arătat scrisoarea liderilor 
slovaci care, făcând referire la acea întâlnire, au spus că ea a fost decisivă pentru 
propria lor clarificare politică. Ei au urmat aproape identic ceea ce făcusem noi 
în România”. Astăzi Slovacia se află din nou în linia primilor favoriţi pentru 
integrarea europeană și pentru admiterea în NATO. 


G.A.: Care a fost atitudinea lui Victor Ciorbea în timpul discuţiilor pentru 
formarea guvernului ? 


14. Cei doi sunt Allan Kassof și Livia Plaks. 

15. Dacă în România exista o singură formaţiune reprezentativă a maghiarilor, în Slovacia 
erau trei: Mișcarea Creștin-Democrată Maghiară, Coexistenţa, Partidul Civic Maghiar. 
Aceste formaţiuni au format împreună, înaintea alegerilor, o singură grupare politică, 

A.S.: Victor Ciorbea nu a avut nici un fel de obiecțiune la ceea ce am propus. 
Nu a fost nici „pentru”, nici „contra”. Mai bine zis, nu a avut o poziţie activă. În 
acea perioadă, Victor Ciorbea era complet în umbra partidului care îl promo- 
vase. Să nu uitaţi că el câștigase alegerile pentru primărie. În 1996 negociasem și 
cu el susţinerea în turul doi la alegerile pentru primăria Bucureștilor. Dintr-o 
dată, dintr-un om care credea că ajunsese la cota maximă a carierei lui, cel puţin 
pentru moment, s-a trezit propulsat pe neașteptate, surprinzător pentru toată 
lumea, în poziţia de prim-ministru desemnat. În aceste condiţii, neavând nici o 
foarte bună percepţie a partidului, nici rădăcini solide în partid, nu a venit cu 
nici un fel de idei majore în legătură cu formarea guvernului. Ţin minte că 
atunci era dispus să accepte absolut orice. 

În această situaţie nu mi-am dat seama în nici un fel de poziţia lui Victor 
Ciorbea faţă de intrarea maghiarilor la guvernare. Nu știam dacă el o susţine cu 
convingere sau doar o acceptă numai pentru a nu crea complicaţii unor nego- 
cieri care urmau să conducă la ungerea lui ca prim-ministru. De abia după aceea 
am ajuns la părerea că a acceptat soluţia cu absolută convingere, fără nici un fel 
de gânduri ascunse. Asta m-a făcut să-l apreciez cu atât mai mult cu cât îl știam 
ardelean de origine și mi se părea perfect posibil să aibă anumite ezitări din 
această cauză. 


G.A.: El este cel care a susținut adoptarea celor două ordonanţe fundamentale 
pentru maghiari, privind amendarea Legii Învăţământului și a Legii Administraţiei 
Locale. El a susţinut constant, mai târziu, cererile UDMR. Atât liderii UDMR, cât 
și oamenii politici din Ungaria care au venit în România erau extrem de recunos- 
cători față de el. Mi-l amintesc pe Mâthiâs Eörsi, pe atunci președintele Comisiei 
de politică externă a Parlamentului ungar, cu care m-am întâlnit după discuţia 
tocmai avută de el, la București, cu primul-ministru român: „E formidabil 
Ciorbea”, mi-a spus el vădit impresionat. 

Recunoștinţa UDMR față de Ciorbea s-a manifestat până în ultima clipă, cu 
ocazia scoaterii lui din guvern, când devenise evident că jocul fusese jucat. 


A.S.: Eu nu m-am bucurat de aceeași susținere a UDMR, este cert. În ceea ce 
priveşte actele normative de care vorbiţi, într-adevăr, Ciorbea a avut un rol 
determinant. El a fost acela care a acceptat fără discuţii propunerile venite prin 
Gyorgy TOkây. Dar asta s-a întâmplat la o dată ceva mai târzie, după vizita pe 
care a făcut-o în Ungaria. Atunci am văzut pentru prima oară că are o agendă 


Partidul Coaliţiei Maghiare, care a obţinut la alegeri 300 000 de voturi (10% din total. În 
decembrie 1997, Partidul Coaliţiei Maghiare și Coaliția Democrată Slovacă au semnat 
împreună un acord de cooperare care a fost determinant atât pentru rezultatul alegerilor, 
cât și pentru intrarea maghiarilor în guvernul rezultat după votul din 1998. (Volumul 
probabil cel mai complet asupra acestei chestiuni este cel editat de Martin Butora, Grigorij 
Meseznikov, Zora Butorova și Sharon Fisher, The 1998 Parliamentary Elections and 
Democratic Rebirth in Slovakia, Institute of Public Affairs, Bratislava, 1999.) 

clară în această privinţă. A zis: trebuie să facem asta, asta și asta. Până atunci, 
doar a susţinut deschiderile mele privind parteneriatul cu Ungaria. Pentru că nu 
ieșise ferm în public anterior, mai aveam încă o anumită temere. 


Doar un poştaș care duce mesaje prezidenţiale 
sau doar un maestru de ceremonii 


G.A: După înțelegerile pe care le-aţi avut cu László Kovács a urmat scandalul 
privind anunţul deschiderii unui Consulat în Cluj și, în general, față de poziţiile 
d-stră ofensive la Budapesta. 


A.S.: Da, au existat reacţii imediate, răstălmăciri, s-a încercat inclusiv să se pună 
în discuţie lucruri care nici măcar nu fuseseră antamate acolo, cel puţin în 
termenii în care presa îi pomenea. Atunci a apărut pentru prima oară în public 
ideea că ministrul de Externe trebuia să fie un subordonat al președintelui în 
executarea politicii externe. El ar fi trebuit, pentru fiecare pas pe care îl face, 
inclusiv pentru unul care potrivit legii era în competenţa lui exclusivă, să ceară 
un fel de mandat din partea președintelui. 


G.A.: Presa a avut grijă să solicite președintelui să se pronunțe în legătură cu 
poziţia d-stră. Practic, președintele a fost împins în direcţia contestării prero- 
gativelor d-stră. 


A.S.: S-au pus întrebări retorice : „S-a acţionat oare cu mandatul președintelui ?” ; 
„Președintele știa aceste lucruri?” ; „nu le știa?” și așa mai departe. După care, 
încetul cu încetul, s-a ajuns la întrebările propriu-zise, cerându-se președintelui 
să se pronunţe: „a fost sau nu de acord cu deschiderea Consulatului la Cluj ?” 
Președintele, fără să mă dezavueze, a dat totuși răspunsuri destul de ezitante și 
în doi peri, cu suficiente nuanţe ce sugerau o posibilă delimitare. Imediat, s-a 
subliniat că am acţionat nu numai fără mandat, dar și fără a fi în consens cu 
gândirea președintelui. Atunci am primit un telefon din partea preşedintelui 
care mi-a reproșat destul de ferm diversele angajamente pe care le luasem. 
Inclusiv cel legat de Consulatul de la Cluj și de atmosfera sub care se desfășurase 
vizita. Discuţia cea mai severă s-a purtat asupra acestui detaliu tehnic, absolut 
ridicol, care era Consulatul și asupra universităţii maghiare de la Cluj. 


G.A. : Care era, susținea declaraţia președintelui, o problemă internă. 


A.S.: l-am spus președintelui că problema universităţii nu o discutaserăm ca 
atare. Desigur, ea a fost menţionată de către László Kovács în discuţiile oficiale, 
iar eu am răspuns că nu vreau să mă derobez de la discutarea ei, dar că ea 
trebuie înţeleasă într-adevăr ca o problemă internă a unei ţări — în sensul în care 
modul de organizare a învățământului este o problemă internă a României. E 
greu să vină altcineva și să-ţi ceară să faci o universitate. Definirea şi aplicarea 
standardelor internaţionale în ceea ce priveşte tratamentul acordat minorităţilor 

este, însă, într-adevăr, o problemă internaţională, și nu una internă!€. În legătură 


cu definirea, apărarea și promovarea acestor standarde, ambele ţări pot să 
coopereze, nu de pe poziţii de supraordonare sau subordonare ierarhică, pentru 
că nici una nu ar putea da lecţii celeilalte, ci de pe poziţii de parteneriat. Noi ne 
propuneam, în cadrul parteneriatului nostru, să promovăm inclusiv aceste stan- 
darde. În context, de pildă, am ridicat și eu problema reprezentării parlamentare 
pentru minoritatea română din Ungaria”. Am spus că nu o ridic cu titlul de 
revendicare, ci, în context, de definire a unor standarde în materie, pornind de 
la experienţa românească. 


G.A.: Ce vă reproşa președintele? 


A.S.: Faptul că atitudinea mea, chiar dacă intra în competențele mele, ar fi fost 
inoportună. De fapt, președintele considera că, practic, nimic din domeniul 
politicii externe nu intră în competenţa ministrului Afacerilor Externe. El e doar 
un fel de poștaș care duce mesaje prezidenţiale în lume sau maestrul de 
ceremonii care aranjează mese oficiale, recepții și așa mai departe. Din asta a 
venit prima dispută dintre Ministerul de Externe și Preşedinţie. 


Nu schimbarea imaginii este lucrul cel mai important, 
ci schimbarea realităţii 


G.A.: Cum a fost rezolvată până la urmă neînţelegerea ? 


A.S. : În rezolvarea ei trebuia să se implice primul-ministru. O dată l-am adus pe 
Victor Ciorbea la o discuţie la Cotroceni aproape cu forța. A stat trei ore cuminte 
asistând fără să spună o vorbă la discuţia mea cu președintele. Am avut senti- 
mentul atunci că este mai degrabă de partea mea. Eu nu vorbeam de Ministerul 
Afacerilor Externe, ci de guvern, de competențele guvernului. Problema atribu- 
ţiilor MAE se punea în cadrul guvernului. Spuneam : „Nu MAE și Președinția sunt 


16. Problema drepturilor minorităţilor este una internaţională, nu numai una internă. Limitarea 
dimensiunii internaţionale numai la standarde (adică, la garanţii minime acceptate de 
către state în cadrul unor structuri internaţionale) este o interpretare limitativă. Este 
evident că asigurarea confortului unei minorităţi — o condiţie pentru pacea etnică — 
depinde de dimensiunea, tradiţia și opţiunile minorităţii respective. Ca atare, este o 
problemă internaţională. Iată de ce problema existenţei unei universități maghiare în 
România se află în mod legitim și în preocuparea statului maghiar — la fel cum legitim 
România a pus în discuţie subiectul universităţii multiculturale de la Cernăuţi. 

17. Adrian Severin implică aici ideea unui fel de comensurabilitate a sistemelor de protecţie 
a minorităţilor naţionale. Sistemul ungar are la bază recunoașterea dreptului la auto- 
guvernare a minorităţilor etnice, printr-un sistem de instituţii cu statut de persoană juridică 
de drept public. Un asemenea sistem este complet respins în România. La fel, repre- 
zentarea parlamentară în Ungaria diferă sub anumite aspecte de cea de la noi. Din această 
cauză, negocierea drepturilor minorităţilor naţionale are o altă logică decât aducerea lor 
la același numitor comun. 

în concurenţă, ci guvernul și Preşedinţia. Ministerul Afacerilor Externe este o 
instituţie specializată a guvernului. În ceea ce privește rolul guvernului, acesta 
este clar definit de Constituţie.” 

Deci, cred că Ciorbea era mai degrabă de partea mea, dar nu a scos nici un 
cuvânt în această privinţă. Pe de altă parte, aşteptam un sprijin din partea parti- 
dului meu. Atâtea lucruri se discutau în coaliţie : bugetul Ministerului Industriei, 
bugetul Ministerului Transporturilor... Erau apărate de Petre Roman cu toată 
vigoarea. Dacă unul dintre miniștri PD era acuzat că nu face ce trebuie — fie de 
o eroare tehnică, fie de o faptă penală — imediat Petre Roman și liderii partidului 
săreau în sus. Când eu m-am adresat partidului, mi s-a recomandat să încerc să 
rezolv această chestiune direct cu președintele Constantinescu. N-au ridicat un 


deget pentru susţinerea unui punct de vedere „al partidului”, în această privinţă. 


G.A.: Care ar fi motivaţia ? 


A.S.: Motivația de atunci a fost cea dintotdeauna : exista impresia că funcţia îmi 
va da o prea mare putere, va pune în umbră imaginea multora din liderii PD, în 
special a lui Petre Roman. 


G.A. : Prezentaţi acest lucru ca pe un fel de competiţie cu ceilalți lideri ai PD. 
Dar nu vă gândiţi că e vorba, eventual, de asumarea unor poziţii ferme în 
probleme foarte delicate ? 


A.S.: Sunt de acord și cu lucrul acesta. În cazul departajării dintre președinte și 
MAE, nu era o problemă de popularitate. 


G.A.: Același dosar maghiar, d-le Severin! 


A.S. : Poate că da! Același dosar maghiar. Aceeași neînțelegere sau poate o prea 
bună înţelegere, că problema reglementării, normalizării și consolidării relațiilor 
româno-maghiare este esenţială pentru destinul României într-o Europă unită, 
modernă și democratică. Repet: lucrul acesta nu s-a înţeles sau, dimpotrivă, s-a 
înțeles prea bine și un atare destin trebuia rapid subminat. N-aș vrea să se 
înțeleagă că eu aș fi crezut că preşedintele Constantinescu ar fi avut sentimente 
naţionaliste, anti-maghiare, anti-minoritare. Nu cred absolut de loc lucrul acesta. 
Dar, aşa cum am avut ocazia să o spun, în ordinea priorităţilor, cel mai important 
element era imaginea publică cu valenţe electorale. 
G.A.: Mai bine zis, imaginea despre imaginea publică. 
A.S.: ...cu virtuţi electorale. Eu am afirmat atunci ceva pe care președintele 
l-a reluat și mi-a făcut plăcere că-l reia. Am spus: „De acum înainte voi face 
mai multe lucruri, dar vreau să atrag atenţia că nu schimbarea imaginii este 
lucrul cel mai important, ci schimbarea realităţii. După ce vom reuși pe fond, va 
trebui să îmbunătăţim nu imaginea, ci cunoașterea asupra realităţii schimbate 
din România.” 

Președintele a preluat ideea zicând: „Nu ne interesează schimbarea imaginii, 
ne interesează schimbarea realităţii.” Din păcate însă, dincolo de formulă, 

interesul pentru imagine a prevalat asupra interesului pentru fond, pentru 
realitate. Ţin minte, când discuţia mea asupra chestiunilor ivite cu Ungaria s-a 
terminat, i-am zis: „D-le președinte, îmi pare rău că încă de la început avem 
această diferenţă de opinii care înţeleg că se referă la aspecte strict tactice și nu 
la aspecte de substanţă. În aceste condiţii, vă rog să ieșiţi în public și să mă 
dezavuaţi. Nu mă supăr, nu e nici o problemă, o convenim între noi. Ieșiţi și 
spuneţi că d-stră nu credeţi că am făcut bine ceea ce am făcut. Vom vedea după 
aceea cum ne descurcăm mai departe”. 

Președintele Constantinescu mi-a replicat că nu poate să facă așa ceva. Am 
reacţionat: „Dacă nu puteţi s-o spuneţi public, atunci aș propune să nu discutăm 
despre asta nici în particular”. 

Am hotărât ca în viitoarele ocazii să realizăm o mai bună consultare și o mai 
bună corelare între noi. Așa s-a încheiat episodul. Însă această chestiune nu 
numai că a fost ulterior mult discutată și s-a continuat dezbaterea publică pe 
seama ei, dar ea mi-a creat convingerea acută că este necesar să clarificăm depar- 
tajarea de competenţe între guvern, respectiv Ministerul Afacerilor Externe, pe 
de o parte, și președinte, pe de alta. M-a deranjat mai puţin vădita intrigă care 
voia să se insinueze între președente și ministrul de Externe, cât ideea că am 
acţionat de o manieră vinovată, cu rea-credință: nu față de președinte sau 
guvern, ci cu rea-credinţă faţă de ţară. Asta de fapt se sugera : nu ar fi fost vorba 
de o necorelare, de un ministru de Externe prea dinamic care a mers prea 
departe fără să se consulte cu președintele înțelept care trebuie să-i dea un 
mandat. Ci despre faptul că ministrul de Externe a acţionat cu o intenţie malignă 
care viza răul statului român. 


G.A.: Cum s-a realizat separarea de competenţe între MAE și președinte, dacă 
s-a realizat cumva? 


S.P.: Separarea de atribuţii nu a putut fi realizată. În cartea pe care aţi scris-o, 
Solidaritatea alergătorilor de cursă lungă, descrieţi foarte bine întreaga istorie!5. 
Atunci, fără îndoială, am încercat să nu limitez opiniile la propriul meu patri- 
moniu de idei, ci am cerut părerile altora, consideraţi neutri, dar nu inerți. 
Persoane angajate în problemele ţării și despre care nu se putea spune că sunt 
rău-intenționate. Ştiţi, de altfel, foarte bine. Am crezut că și în acest domeniu se 
va ajunge ca lucrurile să se petreacă așa cum se petrec în ţările cu o democraţie 
consolidată. 


G.A.: Conform prescripţiilor constituționale. 


A.S.: Conform prescripţiilor constituţionale, dar și prescripţiilor bunului simţ, 
ale eleganţei, ale comportamentului civilizat. Ideea de a-i trata pe miniștri ca pe 
niște puștani adunaţi de la joacă și trimiși la învăţătură, mi se pare că nu ţine de 
obiceiurile democraţiilor consolidate. Formule de tipul: „Le voi cere miniștrilor 


18. Gabriel Andreescu, Solidaritatea alergătorilor de cursă lungă, POLIROM, 1998. 

să lucreze 18 ore pe zi” nu-l evocă pe Bonaparte, ci mai degrabă pe Marius 
Chicoș Rostogan. Asta nu arată o relaţie partenerială între oameni politici res- 
ponsabili. Suntem, indiferent de vârstă și de funcţia în ierarhia statului, lideri 
responsabili desemnaţi de populaţie și între noi trebuie să existe un parteneriat, 
care nu exclude înţelegerea faptului că, uneori, unul ia decizia și celălalt o 
execută. Ceea ce nu transformă un ministru într-o marionetă la discreţia unui 
salvator naţional. 


G.A.: Au fost oferite în acel moment două opinii solidare privind distribuţia de 
competenţe externe”. Eu nu am văzut materiale mai elaborate în acest domeniu. 
Credeţi că ele au avut vreo semnificaţie, că ele au contat în jocul dintre MAE și 
președinte ? 


A.S.: Ele au avut semnificaţie doar în iritarea relaţiei. Mi-am dat seama că discuţia 
despre diviziunea muncii nu era animată de o dorință sinceră ca lucrurile să se 
clarifice. Era o chestiune „știută dinainte” : președintele voia să controleze în 
detaliu politica externă și să-și facă din ea un panaș. În consecinţă, orice studii 
ar fi fost puse pe masă, oricât de bine elaborate, nu ar fi fost acceptate decât 
dacă ele ar fi confirmat supremaţia președintelui în materie. De aceea eu am 
avut până la urmă o discuţie lungă, tot așa, de noapte, cu preşedintele, în care 
până la urmă am ajuns la un fel de târg. Să împingem lucrurile înainte: în 
chestiuni până la un anumit nivel de importanţă, decidem fără să ne consultăm, 
în celelalte ne consultăm. Nu era nici un fel de fundamentare legislativă. Ci mai 
mult o încheiere în mod politic a unei discuţii care părea că nu se sfârșește. Am 
încheiat-o, cum s-ar zice, în coadă de pește și am lăsat să rezolvăm problemele 
caz cu caz. 

Lipsa de informare a MAE cu privire la vizitele externe sau la alte iniţiative cu 
implicaţii internaţionale ale președintelui a dus în acele prime zile la situaţii 
inimaginabile. În acest haos și în această dezordine a trebuit, vă repet, să mă 
descurc fără nici un fel de sprijin. Singura susţinere din partea partidului și a 
președintelui a fost neutralizarea politică a secretarilor de stat din MAE. Eu 
cerusem să nu mai aplicăm algoritmul în maniera aceasta aberantă, în care se 
aplicase în celelalte ministere, și în funcţiile de secretar de stat să avem în 
primul rând tehnocraţi. În această încercare am izbândit. 

Totuși, colaborarea cu președintele avea să se îmbunătăţească în permanenţă. 
După discuţia asupra distribuirii competenţelor de politică externă, eu cel puţin 
am făcut eforturi ca lucrurile să evolueze spre bine. Puteam dezvolta măcar o 
relație personală bună dacă nu și o relaţie instituțională bună. Ceea ce s-a și 
întâmplat. Pe la jumătatea anului 1997, reușisem deja să stabilim un mod de 


19. Este vorba despre două studii distribuite direct actorilor politici și apoi publicate în revista 
Studii Internaţionale nr. 3, 1997: Gabriel Andreescu, Renate Weber, „Distribuţia compe- 
tenţelor în materie de politică externă” și Corneliu-Liviu Popescu, „Atribuţiile președintelui 
României în domeniul politicii externe”. 

lucru și chiar am crezut — dar poate m-am înșelat — într-o relaţie de încredere 
între mine și președinte. La sfârșitul primei părți a anului 1997, aveam deja o 
relație amicală și cu toţi cei din anturajul prezidenţial, în special cu d-na Zoe 
Petre. De atunci nu s-a mai întâmplat să avem dispute dure cu privire la ce face 
unul sau celălalt în politica externă. 

Așa încât, dacă vrem să fim drăguţi, am putea vorbi despre crizele inevitabile 
de acomodare specifice oricărui început. Dar, după părerea mea, faptul că 
raporturile de competenţă în domeniul politicii externe nu s-au reglementat 
într-o manieră oficială a fost una dintre neîmplinirile Schimbării pe care o 
promisesem ţării. Din această cauză, printre altele, nu am reușit să promovăm 
nici noul cadru normativ al serviciului diplomatic extern al României și nici 
reforma preconizată a MAE. Proiectul Hotărârii de guvern privind structura 
organizatorică şi modul de funcţionare al Ministerului Afacerilor Externe nu a 
fost adoptat până la demisia mea. Formal, el se împiedica de pretenţiile absurde 
ale ministrului Culturii, Ion Caramitru, și de ale celui pentru Integrare Europeană, 
Alexandru Herlea, de a prelua competenţe în domeniul politicii externe, compe- 
tenţe care pretutindeni revin ministerului de resort. Din jena și lipsa de implicare 
a primului-ministru Victor Ciorbea, am dedus, însă, că este și altceva, nu numai 
indecizia acestuia. Într-un târziu, d-na consilier Zoe Petre avea să-mi dezvăluie 
că președinția nu poate accepta o reglementare care afirmă în primul articol că 
MAE este instituţia specializată a guvernului abilitată să proiecteze și să aplice 
politica externă a statului. Atunci am înțeles, în fine, unde își avea sursa acea 
putere invizibilă care făcuse din MAE singurul minister incapabil să-și adopte 
legislaţia necesară restructurării și modernizării organizatorice la nivelul standar- 
delor în materie ale lumii civilizate. 


G.A.: Analizele privind competențele de politică externă arătau că sistemul 
legislativ românesc acordă primului-ministru un rol semnificativ în această mate- 
rie. În ce măsură aţi stimulat o eventuală implicare a lui Victor Ciorbea ? 


A.S. : Evident că am dorit să stimulez o asemenea implicare, în primul rând prin 
ţinerea la curent a primului-ministru cu întreaga desfășurare a politicii externe. 
Am dorit să am o discuţie specială cu primul-ministru. l-am propus o întâlnire 
săptămânală între noi, în care să-l pun măcar la curent cu ceea ce se întâmplă în 
politica externă. E adevărat că nu sunt indicaţi prea mulți șefi în materia asta. Un 
important diplomat american mi-a spus: „Să vorbim clar, sunt două persoane 
care se ocupă de politica externă într-o ţară. Ori președintele, ori primul-ministru 
şi ministrul de Externe. Într-un anumit fel și într-o măsură foarte redusă, ar mai 
putea fi adiționat aici și ministrul Apărării. Cei care rămân pe terenul politicii 
externe trebuie să lucreze mână în mână și supracoordonat. În timp ce la voi”, 
spunea diplomatul american, „fiecare vorbește necoordonat. Sunteţi mult prea 
mulţi ca să nu creaţi lumii o imensă confuzie”. 


Parteneriatul aprofundat cu Polonia 


Exemplul polonez al „reunificării naționale” 


G.A. : Al doilea punct din programul d-stră de politică externă era Polonia. Cum 
s-a desfășurat? Ce merită rememorat din vizita președintelui României pe care 
aţi planificat-o, după cum ne-aţi relatat deja, chiar în vecinătatea Ministerului 
Afacerilor Externe, cu câteva săptămâni înainte de formarea guvernului ? 


A.S.: Ar trebui spuse unele lucruri despre concepţia care a fundamentat vizita în 
Polonia și, în general, opţiunea pentru un parteneriat special cu Polonia. Unele 
lucruri le-am prezentat deja, dar altele se cer adăugate. O primă observaţie : 
România și Polonia sunt cele mai mari două ţări din Europa Centrală. În același 
timp, ambele ţări au de jucat un rol complementar sau, dacă vreţi, un rol similar, 
în două zone diferite. 

G.A.: Vă rog, specificaţi-le. 

A.S.: Marea Baltică, zona în care Polonia are un rol important de jucat și Marea 
Neagră, zona în care România are rolul său. Lucrul acesta ne duce cu gândul la 
un vector Varșovia-București. Uitându-te pe o hartă, îţi dai seama că acest vector 
trece prin Ucraina, o ţară cu o mare valoare geostrategică, o ţară care este extrem 
de important să fie legată de structurile, de valorile și de principiile europene și 
euro-atlantice. Cu Ucraina, România și Polonia au graniță comună și probleme 
comune de rezolvat. 

Polonia era foarte interesată în relația cu Ucraina, întrucât dorea ca un stat 
ucrainean democratic să fie interpus între frontierele sale răsăritene și Federaţia 
Rusă. Evident, orice stat preferă să se învecineze cu un altul de dimensiuni 
comparabile, și nu cu o mare putere. Deși, mă grăbesc să adaug că nu faptul de 
a fi vecin cu o mare putere este periculos. Ci că ești vecin cu o mare putere care 
ar putea să nu fie democrată, să nu fie prosperă economic, urmând să-și caute 
soluţiile prin exportul problemelor sale în ţările din vecinătatea imediată. 

În același timp, Polonia avusese o istorie de dispute teritoriale cu Ucraina. 
Poate expresia aceasta nu este foarte corectă, dar ea vrea să marcheze că în 
teritoriul de astăzi al Ucrainei sunt incorporate teritorii care, cândva, aparținuseră 
Poloniei și fuseseră apoi ocupate de Uniunea Sovietică și menținute în hotarele 
Uniunii Sovietice. Pe aceste teritorii locuiau, și locuiesc și în prezent, comunități 

de polonezi catolici și evident polonofoni. Or, Polonia era interesată de soarta 
acestor polonezi fiind, totodată, preocupată să aibă o atitudine responsabilă pe 
plan internaţional, atitudine care presupune evitarea oricăror discuţii legate de 
o modificare de frontieră. 

În sfârșit, relaţia cu Polonia era importantă și din alte două motive. Pe de o 
parte, nevoia ca împreună cu Polonia, România să constituie o ancoră pentru 
legarea Ucrainei de Europa Centrală și de Europa Occidentală, ceea ce în mod 
evident este și în interesul Ucrainei. În al doilea rând, un element de interes era 
împrejurarea că Polonia, care încheiase deja un tratat politic de bază cu Ucraina, 
putea să transfere României ceva din experienţa negocierilor ei și, mai ales, din 
soluţiile pe care le găsise pentru a rezolva probleme similare. Spun „similare”, 
cu precizarea că problemele poloneze erau infinit mai mari în ceea ce privește 
aspectele cantitative deloc neglijabile : număr de etnici polonezi, suprafaţă a teri- 
toriilor în discuţie. Așa s-a născut chiar în convorbirile cu ambasadorul Bogumil 
Luft, analizând perspectiva relaţiilor româno-poloneze, ideea ca România să se 
inspire din soluţia euroregiunii Bug. În schimburile acestea de opinii premergă- 
toare formării guvernului, a apărut în mintea mea ideea să rezolvăm și noi 
„reunificarea naţională” fără schimbarea de frontiere, prin cele două regiuni: 
Dunărea de Jos și cea care s-a numit Prutul Superior (sau Bucovina). 


G.A.: Contextul e clar. Cum a fost vizita ? 


A.S.: Cum am mai spus, pregătirea a fost foarte rapidă, președintele a acceptat 
ideea ca prima vizită să aibă loc în Polonia. 

G.A.: I-a adăugat observaţii, opţiuni? 

A.S.: Nu. Prima oară am discutat cu dânsul chiar la o zi sau două de la formarea 
guvernului, când am plecat împreună la Dublin. Era tot o călătorie în afara 
graniţelor ţării, dar nu o vizită bilaterală, ci participarea la o reuniune multi- 
laterală internaţională. Cu acest prilej, în avion, i-am expus ideile mele. Am 
profitat de ocazie ca să punem la punct câteva idei generale, principiale, de 
politică externă și, tot cu acest prilej, i-am împărtășit și ideea de a face o vizită 
cât se poate de repede la Varșovia. 

G.A.: l-aţi adus toate aceste argumente pe care le-am enumerat aici? 


A.S. : Sigur că da. M-am bucurat foarte mult că am căzut de acord atât de repede 
și fără nici un fel de ezitări sau opoziţie în legătură cu proiectul. Am pregătit 
lucrurile sub o mare presiune a timpului, însă m-am bazat și pe altceva : pe de o 
parte, pe sprijinul energic, eficient al ambasadorului Poloniei la București, care 
nu era numai un excelent ambasador, dar și o persoană foarte influentă și 
ascultată în guvernul polonez. 


G.A. : Bogumil Luft a fost membru al Solidarnos€. 


A.S.: A fost membru al Solidarnos€, o personalitate proeminentă, un jurnalist de 
talent și reputat, din câte știu eu, în Polonia. 

G.A.: Imediat după schimbări condusese ziarul guvernamental”. 


A.S.: Oricum, o persoană bine văzută, influentă și cu mult farmec, cu mult 
entuziasm, cu dorința de a face ceva. El avea idei pentru care lupta până la 
detaliile organizatorice efective ale aplicării lor. 


G.A.: Deschid o paranteză : este fascinant să conturezi portretele unor amba- 
sadori și diplomaţi care au reprezentat țara lor în România după revoluție. 
Am descoperit la ei atâta afecțiune pentru țara asta, i-am văzut dedicându-se 
cu adevărat valorilor democrației româneşti cum nu prea am regăsit la clasa 
noastră politică, al cărei patriotism ia mai ales forma unui discurs demagogic 
și vulgarizator”. 


A.S.: Absolut. Şi el, și copiii lui, și întreaga familie au fost foarte atașați de 
România. Băieţelul cel mic pur și simplu nu a vrut să plece din România când 
misiunea tatălui său s-a încheiat. Copiii au trecut apoi în Polonia prin câteva 
încercări destul de penibile, pentru că ei vorbeau cu mare mândrie de viaţa lor 
din România și cu sentimente afectuoase faţă de ţara noastră. Copilul cel mic 
chiar spunea că este pe jumătate român, motiv pentru care copiii de la școală 
l-au tratat drept ţigan. Au început să-l persecute din această cauză”. Nu prea au 
spus acasă sau, în fine, cel puţin tatăl lor nu a aflat decât într-un târziu, când s-a 
dus la școală și a protestat asupra tratamentului. Şi, mai ales, împotriva faptului 
că profesoara tolera asemenea tratament. Profesoara l-a asigurat că totul va fi 
bine, iar ideea ei a fost să le spună copiilor că nu trebuie să-i trateze așa pe 
colegii lor, pentru că nu sunt ţigani, întrucât sunt blonzi. 


G.A.: În România se știe prea puţin despre existenţa unui mare număr de romi 
veniţi din România care au creat o situaţie inconfortabilă la Varșovia. 


A.S.: Polonia este o ţară de tranzit pentru romii din România. Au creat probleme 
extraordinare acolo. La un moment dat, s-a crezut, după părerea mea fără temei, 
că există o adevărată încurajare din partea statului român a acestui flux de ţigani, 
pentru a împuţina numărul lor în România. 

Sunt de acord cu d-l Bogumil Luft, că există și anumite atitudini rasiste. Sau, 
în fine, atitudini care nu coincid cu ceea ce noi înțelegem prin democraţie și 


20. În prezent Bogumil Luft este ziarist la cel de-al doilea mare cotidian al Poloniei, 
Reczpospolila (Republica). 

21. Un exemplu strălucit este „povestea” ambasadorului olandez în România, Coen Stork 
(vezi volumul Cel mai iubit dintre ambasadori. Cohen Stork în dialog cu Gabriel 
Andreescu, ALL, 1995). 

22. În Polonia s-a strâns o comunitate de câteva mii de romi veniţi din România, care vroiseră 
să treacă spre Occident dar nu reușiseră să pătrundă prin granița cu Germania. Cum un 
număr semnificativ dintre ei trăiau din cerșit și, deseori, din furt, societatea poloneză, 
austeră și doritoare de ordine, s-a simţit rapid agresată de acest grup. În același timp, 
organizaţii precum Comitetul Helsinki Polonez au făcut lucruri admirabile pentru tratarea 
cazurilor conform standardelor firești de drept și umanitare. 

prin superioritatea civilizației europene. Știu că d-l Bogumil Luft a fost foarte 
supărat de modul în care profesoara cu pricina rezolvase problema. Nu trebuia 
să spună: nu-i tratați ca pe romi pentru că sunt blonzi, ci că nici românii și nici 
romii în sine nu au nimic care să determine tratarea lor într-o manieră neamicală?. 


Un prim exercițiu de reformă pe plan intelectual 


G.A.: Să revenim la povestea noastră. 


A.S.: Mă bazam, deci, foarte mult pe capacitatea lui Bogumil Luft de a influența 
instanțele competente poloneze în organizarea perfectă a vizitei. Mă bazam fără 
îndoială și pe ambasadorul român de la Varșovia, Ioan Grigorescu, dar mă mai 
bazam și pe faptul că Wladzimierz Cimoszewicz, care era prim-ministru al Poloniei, 
fusese coleg cu mine la Consiliul Europei. Chiar eu preluasem unul dintre 
rapoartele pe care el nu mai apucase să le termine ; e vorba de „Democratizarea 
Europei”. În sfârșit, îl știam și eram în relaţii călduroase cu președintele Poloniei, 
Alexandr Kwasniewski. 


G.A.: L-am întâlnit pe ambasadorul României în Polonia, loan Grigorescu, în 
1998. Eram la Varșovia, o echipă din care făcea parte Victor Ciorbea, demi- 
sionatcu puţin timp înainte, Bogdan Hossu, liderul sindicatului Frăția, Teodor 
Meleşcanu, Tókáy György, pe atunci ministrul Departamentului pentru Protecţia 
Minorităţilor Naţionale și cu mine. Vizita fusese organizată de Fundaţia Batory, 
cu participarea activă a lui Roman Wyborski, fost numărul doi al Ambasadei 
Poloniei în România înainte de Luft, o persoană tot din Solidarnos€, tot luminată 
și plină de prietenie. 

La conferinţa de presă finală, sala era plină, au venit persoane interesate de 
România, neașteptat de numeroase. În momentul acela, loan Grigorescu, amba- 
sador în Polonia pe vremea când la București ministrul de Externe se numea 
Andrei Pleșu, s-a ridicat și s-a adresat în felul următor : „D-le Teodor Meleșcanu, 
d-stră sunteţi ministrul meu de Externe, mă bucur că sunteți aici” ș.a.m.d. Acest 
tip de adresare (patetică) : „D-stră sunteţi ministrul meu de Externe”, era o ofensă 
adusă autorităţilor românești și cel puţin o ineleganţă față de cele poloneze. 
Am făcut repede ochii roată, să văd reacția celor prezenţi — în special a dele- 
gaţiei române. Nu știu ce se vedea pe fața mea, dar pe a lor nu am prea 
descoperit emoție. 


A.S.: Aș prefera să mă abţin de la comentarea acestui caz, pentru ca să nu mă 
abat de la ideea principală a povestirii. Spuneam că îl cunoscusem pe Alexandr 
Kwasniewski în perioada în care era o stea urcătoare, dar încă nerecunoscută. 
Mă găseam la Varșovia cu prilejul sesiunii de vară a Adunării Parlamentare a 


23. Adrian Severin face o transcripție tipică în ceea ce se numește „limbaj” sau „atitudine 
politică corectă”. 

Consiliului Europei. Cred că era în 1994. Am dorit să folosesc ocazia pentru 
a discuta cu cât mai mulți oameni politici polonezi. Pe unii îi cunoscusem 
dinainte, pe alții aveam posibilitatea să-i cunosc atunci și, evident, cu fiecare am 
făcut un tur de orizont asupra situaţiei internaţionale și a relaţiilor dintre România 
și Polonia. Printre cei cu care m-am întâlnit și am avut o discuţie foarte intere- 
santă a fost și Bronislaw Geremek. Pe atunci, șef de partid și în opoziţie. El mi-a 
spus că unul dintre cei care vor avea probabil un mare viitor în Polonia va fi 
Kwasniewski, președintele foarte energic al Partidului Socialist Polonez, care 
reformează vechiul partid comunist. Un partid încă neacceptat complet de 
Internaționala Socialistă, dar, spunea Geremek, care va reprezenta fără îndoială 
o forță politică importantă în Polonia. 

El mi-a recomandat să-l văd. Evident că am urmat sfatul unei persoane atât de 
inteligente și, în același timp, atât de bine informate în legătură cu ce se întâmplă 
în Polonia. Mi-a fost extrem de ușor s-o fac, pentru că la vremea aceea pe 
Kwasniewski nu-l prea căuta nimeni. Era foarte bucuros să se întâlnească cu 
cei care i-o solicitau. 

Mi-a făcut de la bun început o excelentă impresie. Am avut o comunicare 
ușoară cu el. Am decis de îndată să stabilim relaţii între PD și PSP. Nu aveam 
evident nici un mandat, pentru că cei de acasă nu se așteptau să am o asemenea 
întâlnire, dar mie mi s-a părut, privindu-l pe Kwasniewski și ascultându-i păre- 
rile, că se găsește în fruntea unei formaţiuni politice care va avea un viitor. 
Drept pentru care am marșat fără să ezit nici o clipă, deși lipsea un mandat de 
acasă. Întors în ţară, liderii PD au acceptat cu entuziasm. 

Ulterior, am avut ocazia să ne întâlnim la mai multe reuniuni internaţionale. 
M-am bucurat să aflu că Alexandr Kwasniewski devenise președinte al Poloniei. 
Contam, știindu-l, că va fi foarte deschis la ideea acestei prime vizite, contam 
că energia lui va dinamiza lucrurile astfel încât să ni se răspundă pozitiv la 
solicitarea unei întâlniri rapide. Contam că el va înţelege foarte exact mesajul 
politic și substratul profund al acestei întâlniri. 

Așa s-a și întâmplat. La Varșovia am avut și o întâlnire în plenul delegaţiilor 
precedată de o întâlnire cu un grup restrâns de participanţi. S-ar putea numi, 
forțând noţiunile, o întâlnire tête-à-tête. Mai ţin minte că pregătirea acestei vizite 
mi-a prilejuit un prim exerciţiu de reformă pe plan intelectual în cadrul MAE. 
Cerusem să se pregătească, așa cum era obiceiul și cum este normal, un dosar al 
vizitei. El trebuia să cuprindă, în afară de programul vizitei, o documentare 
privind istoricul relaţiilor bilaterale, documente privind o serie întreagă de 
probleme nevralgice care puteau apărea în discuţie, un punctaj sintetic care să 
arate miza vizitei, ţintele care trebuiau urmărite în fiecare moment de către cel 
care conducea discuţiile din partea română și, de asemenea, propunerile părții 
române. Trebuia să ne întrebăm ce așteptări are Polonia de la noi; trebuia să 
definim ce așteptări avem noi de la Polonia; trebuia să ne fixăm obiectivele 

vizitei, ce voiam să obținem de la vizită ; să vedem ce avem noi în traistă, deci ce 
puteam oferi, și trebuia să vedem ce puteam cere. 

Exact aceste lucruri lipseau din dosarul pregătit de diplomaţii MAE. În rest, 
dosarul era voluminos, era bogat, dar nimic care să fie sarea și piperul vizitei. 
Ceea ce demonstra că oamenii nu sesizaseră miza politică a vizitei și o tratau 
doar ca pe o chestiune de tehnică diplomatică. Pe de altă parte, se vedea că nu 
aveau suficient curaj și nu fuseseră învăţaţi să se exprime și să construiască 
într-adevăr un eveniment. 

Atunci i-am chemat pe toţi cei potenţial implicaţi și am făcut un brainstorming 
pentru stabilirea în detaliu a țintelor pe baza obiectivelor politice pe care eu, ca 
ministru, eram chemat să le fixez. Am cerut ca dincolo de toată povestea din 
dosar — pe care mă îndoiesc că un președinte și chiar un ministru are timp să o 
citească în totalitate — să fie introdusă o primă pagină cu sinteza ideilor esenţiale, 
care ţineau de cadrul principial și de temele și abordările concrete ale discuţiilor 
care urmau să aibă loc. Am cerut, de asemenea, ca astfel de lucruri să se realizeze 
pentru absolut toate subpunctele vizitei, care presupuneau și alte întâlniri decât 
ale celor doi preşedinţi. 

A fost o oarecare surpriză pentru că, se pare, o astfel de abordare nu era 
comună în minister. Oamenii au lucrat și au făcut până la urmă un lucru foarte 
bun. Așa cum spuneam, pe trei pătrimi de pagină a fost scos în evidenţă tot ce 
era esenţial în dosar. Această foaie de hârtie, care se găsește în arhivele de la 
Cotroceni — sau de la MAE — este, după părerea mea, istorică. Ea cuprindea și 
ideea parteneriatului româno-polonez, și ideea trilateralei România-Polonia- 
-Ucraina, cuprindea și ideea acelui coridor rutier și feroviar care ar fi trebuit să 
lege Varșovia de București trecând prin Lvov şi Cernăuţi — mai mult decât atât, ar 
fi trebuit să ajungă în nord, la Marea Baltică, până la Gdansk, iar în sud să fie 
prelungit până la Marea Egee, la portul grecesc Alexandropolis. 


G.A. : Înţeleg că aţi dat celor de la direcţia de specialitate a MAE ideile și că ei au 
construit dosarul. 


A.S.: Exact. Le-am dat câteva idei brute în legătură cu proiectele concrete pe 
care trebuia să le punem pe masă : parteneriatul româno-polonez, legăturile de 
comunicaţii, trilaterala cu Ucraina. Ca și în cazul Ungariei, notam că Polonia și 
România nu sunt concurente în acţiunea lor pro-NATO și pro-Uniunea 
Europeană și că, dimpotrivă, trebuie să stabilim un parteneriat în această privinţă. 

Dosarul a fost pregătit de MAE pe baza ideilor despre care am tot vorbit, 
dezvoltându-se apoi printr-un proces de dezbatere nepublică dar foarte intensă, 
de elaborare intelectuală a unei politici externe pe care credeam că România 
trebuia s-o inaugureze. Nu uitasem, de pildă, că un ministru de Externe cu 
imensa reputaţie a lui Titulescu eșuase în relațiile cu Polonia și acest lucru se 
întâmplase tocmai datorită acelei obsesii legate de pericolul maghiar. Mi-am 
propus să sintetizez tot ceea ce fusese bun și tot ceea ce fusese greșit sau fusese 

eșec în politica externă dusă de România în acest secol, pentru a intra mai bine 
în secolul care urmează. 


G.A. : Ce s-a întâmplat la Varșovia? 


A.S.: La Varșovia am avut întâlnirile programate. Cred că cea mai plină de 
conţinut și mai ales de urmări politice a fost, așa cum ne și aşteptam, întâlnirea 
în grup restrâns, între cei doi președinți. Parcă am și acum în faţa ochilor acea 
primă pagină din dosar pe care preşedintele o împăturise ca un fel de evantai și 
o despăturea pe măsură ce trecea de la un punct la celălalt. 

O altă întâlnire, dar cu un caracter mai mult tehnic, a fost aceea între pre- 
ședinte și delegaţia română și primul-ministru Cimoszewicz. Ministrul de Externe 
Darius Rosati nu era, din păcate, prezent la Varșovia. O vizită pregătită atât de 
rapid l-a surprins cu o agendă pe care nu mai putea s-o schimbe. Așa încât 
aveam să mă întâlnesc abia ceva mai târziu cu Darius Rosati și să discutăm ideile 
principale menţionate în cadrul discuţiilor dintre președinți. 

Darius Rosati a fost și este încă o mare minte și un mare suflet. Am fost foarte 
buni prieteni și l-am putut aprecia pentru extraordinar de fina lui înţelegere a 
importanţei relaţiilor româno-poloneze. El este acela care, după o analiză foarte 
riguroasă a ideilor pe care noi le-am avansat, a și dat calificarea parteneria- 
tului româno-polonez ca fiind un „parteneriat avansat” sau un „parteneriat 
aprofundat”. Advanced partnership, l-a numit el în engleză. Cu această sintagmă 
a rămas în documentele noastre până când a fost abandonat în timpul ministe- 
riatului d-lui Pleșu. Ulterior, mai mulţi diplomaţi polonezi mă întrebau cu mirare 
de ce România este pasivă în legătură cu parteneriatul? De ce nu aduce substanță 
în el? De ce este pasivă în legătură cu trilaterala România-Polonia-Ucraina — 
puternic susţinută de preşedintele Constantinescu, el făcând mari eforturi pentru 
ca să o lanseze? 


G.A.: Credeţi că începerea între timp a negocierilor cu Uniunea Europeană, 
care înseamnă și investirea a sute de milioane de euro în România, ani la rând, 
poate să ofere o șansă unora dintre marile proiecte discutate în 1997 ? 


A.S.: În măsura în care s-ar contura ca proiecte serioase, ele ar putea fi cândva 
finanţate de UE, devenind atuuri ale economiei Poloniei și României în inte- 
grarea lor europeană. 

Dar să adaug ceva. Eu spuneam că ideea trilateralei a pornit din MAE, însă 
trebuie să mai spun că ea s-a născut nu atât în dialogurile cu Bogumil Luft, cât 
în dialogurile cu ambasadorul american Alfred Moses. Înainte să se formeze 
guvernul, Alfred Moses a încercat să sondeze și să vadă cine ar putea să fie miniș- 
trii principali ai viitorului guvern printre care, evident, și ministrul Afacerilor 
Externe. În acest context, m-a invitat pentru o convorbire la Ambasada SUA din 
Bucureşti, prilej cu care i-am putut expune și părerile mele în legătură cu ceea 
ce ar fi trebuit să fie viitoarea politică externă a României. Am arătat, desigur, că 
țara noastră trebuia să preia un rol sub-regional care să-i demonstreze vocaţia 

euro-atlantică înainte de a trece la stabilirea unui parteneriat trans-atlantic. l-am 
vorbit despre deschiderile gândite înspre Ungaria și Polonia. Despre importanţa 
pe care înțelegeam să o dau tratatelor în suspensie cu Ucraina, Rusia și Moldova. 

Alfred Moses mi-a explicat atunci interesul Statelor Unite pentru stabilitatea și 
orientarea pro-occidentală a Ucrainei descriind, totodată, laudativ poziţia înţe- 
leaptă pe care Polonia o adoptase în relațiile cu această țară, făcându-și un serviciu 
sieși, dar și lumii democratice. Era de înţeles imediat că România poate câștiga 
puncte procedând similar. De aici până la ideea unei colaborări cu Polonia în 
„problema ucraineană”, colaborare care să includă direct și transparent, într-o 
formulă trilaterală pe Ucraina însăși, nu a fost decât un pas. America a salutat 
dintru început iniţiativa devenită românească, a trilateralei România-Polonia- 
-Ucraina. De aceea m-am mirat când, ulterior, Andrei Pleșu a caracterizat-o ca 
„nerealistă” și a abandonat-o. Asta dăuna nu numai intereselor directe românești, 
dar și consolidării încrederii SUA în noi. Recent, un distins diplomat polonez, 
prieten comun al meu și al d-lui Pleșu, a ţinut să-mi mărturisească faptul că, 
discutând cu cel din urmă despre trilaterală, a rămas îngrozit despre ignoranţa 
sa în ceea ce privește Ucraina. Această remarcă poate explica multe. 


Tratatul cu Ucraina 


În Europa nimic nu este mai rău văzut 
decât revendicările teritoriale 


G.A.: Tratatul cu Ucraina! El va rămâne, sunt sigur, unul dintre subiectele 
„de școală” ale istoriei politicii externe românești. Cum a fost începutul? 


A.S.: De acord. Începutul s-a făcut la summit-ul OSCE de la Lisabona, în 
noiembrie 1996, acolo unde eu nu am putut să particip pentru că s-a opus 
d-l Meleşcanu. Noul guvern încă nu era format. 


G.A. : D-l Meleşcanu a mers la Lisabona? 


A.S.: Dânsul era ministrul de Externe. La vremea aceea alimenta presa cu tot 
felul de informaţii aiuristice împotriva mea : că am porţi închise la Moscova, la 
Kiev și la Ankara, de pildă. Porţi pe care dânsul știa foarte bine că era cel care 
le închisese (mă refer la primele două). În contextul respectiv, desigur că 
președintele și-a pus problema: cu cine se va duce la Lisabona? Existau patru 
variante : una era să se ducă cu ministrul în exercițiu, despre care se știa că va 
mai rămâne acolo încă două zile sau o săptămână, deși spera să rămână mai 
multă vreme. Numai că președintele Constantinescu nu putea fi de acord cu 
menţinerea ca ministru de Externe a celui care fusese șeful de campanie a 
contra-candidatului său la președinție. 


G.A. : Deși avea statut de diplomat. 


A.S.: Da, în ciuda calităţii de diplomat. Pe de altă parte, se hotărâse deja ca 
această funcţie să revină PD. Se știa concret cui va reveni. Noi deja formam un 
guvern. De aceea, președintele n-a dorit să meargă cu un ministru de Externe 
care tocmai părăsea scena guvernamentală și ar fi preferat să meargă cu viitorul 
ministru de Externe, care putea foarte bine să fie membru al delegaţiei. O altă 
variantă era să meargă ambii miniștrii de Externe, și cel care pleca, și cel 
care urma să vină. A patra variantă, care s-a și aplicat, era ca preşedintele să 
meargă singur. 

În variantele doi sau trei, era însă nevoie de acordul d-lui Meleşcanu. Dânsul 
nu și l-a dat. A susţinut că el este ministru de Externe în acel moment și că 

nu acceptă ca altcineva să-l însoţească pe președinte sub acest titlu. Faţă de 
o asemenea situaţie, și ţinând cont că tocmai atunci se terminau discuţiile 
pentru formarea noului guvern la care ar fi trebuit să particip, președintele 
Constantinescu a decis să plece neînsoțit de ministrul de Externe. Ci doar de 
unul dintre secretarii de stat la MAF, d-l Lazăr Comănescu. 

Era, practic, prima ieșire importantă în calitate de președinte nou ales. La 
întrunire veneau șefi de state și guverne din toate cele 54 de ţări ale OSCE. 
Președintele ar fi vrut ca prezenţa sa la Lisabona să nu fie umbrită de nimic. Din 
păcate, în acel moment România avea de suportat critici din partea mai tuturor 
vecinilor săi..., acele relaţii pe care le-am moștenit de la ministeriatul lui Teodor 
Meleşcanu. 


G.A.: Era vorba de Ungaria? 


A.S.: Nu numai de Ungaria, dar și de Bulgaria (cu care aveam problemele 
celebre cu podurile); era vorba de Ucraina, era vorba de Republica Moldova 
unde se dezvoltase, datorită unei politici neadecvate, un anti-românism formi- 
dabil. Relaţiile cu Iugoslavia și Marea Neagră erau, după cum se știe, în bună 
regulă. Dar în acel moment, Iugoslavia era deja suspendată din OSCE și Marea 
Neagră nu făcuse cerere de adeziune. Recomandarea președintelui Miloșevici și 
a Mării Negre nu cred că ar fi contat prea mult la Lisabona. 

Desigur că schimbarea politică de la București a fost de natură să creeze 
speranţe în Bulgaria și mai ales în Ungaria. Însă, în ceea ce privește Ucraina, 
lucrurile se aflau într-un moment delicat, întrucât tratatul de bază nu era încheiat 
și o serie întreagă de puncte din tratat erau foarte sensibile. Iată motivul pentru 
care preşedintele Leonid Kucima intenționa, evident cu o abilitate politică pe 
care nimeni nu i-o poate contesta, să bată fierul cât e cald și să „atace” România 
și pe noul președinte român, profitând de faptul că lipsa de experienţă a d-lui 
Constantinescu și dorinţa sa de a produce o impresie excelentă, fără nici un fel 
de umbre și conotaţii neplăcute, erau foarte mari. 

Președintele a aflat la Lisabona că șeful statului ucrainean intenţionează să 
acuze România de faptul că are pretenţii teritoriale. În acel moment, ca și acum, 
în Europa nimic nu era mai rău văzut decât revendicările teritoriale. În conse- 
cință, președintele român a cerut și a obţinut fără mare dificultate o întâlnire în 
cadrul Conferinţei, tête-à-tête, cu preşedintele Kucima. Fără să citească dosarul 
cauzei, fără să intre exact în detaliile problematicii specifice, fără să aibă o stra- 
tegie a relaţiilor româno-ucrainene pusă la punct în prealabil, d-l Constantinescu 
a încercat să-și calmeze partenerul și să-l determine să nu mai facă declaraţii 
critice la adresa României. L-a asigurat că lucrurile vor merge ca pe roate și că, 
dacă va fi necesar, România va face sacrificii istorice pentru încheierea tratatului. 
Toată lumea a înţeles: sacrificiile istorice însemnau abandonarea oricăror iluzii 
cu privire la fostele teritorii istorice românești care se găseau în componenţa 
statului ucrainean. Pentru ca să aibă o garanţie în afara promisiunilor făcute în 

cadru privat, președintele Leonid Kucima a obţinut o declarație publică a 
președintelui Emil Constantinescu. 


G.A.: Ceea ce era un act de curaj politic. 


A.S.: Ceea ce era un act de curaj politic, indiscutabil. Cred că nu era, însă, în 
acel moment, și un act de înţelepciune, cel puţin din perspectiva tehnicii de 
negociere. Nu sunt deloc convins că dacă președintele Kucima ar fi făcut afirmaţii 
critice la adresa României, țara ar fi avut de suferit. Aveam un președinte nou, 
guvernul nici nu se formase și președintele putea să dea asigurări că negocierea 
se va face foarte repede, ţinându-se seama de responsabilităţile internaţionale 
ale României, de dorinţa noastră de a contribui la pacea și stabilitatea Europei și 
a zonei din care facem parte. 


G.A.: Gestul acesta a avut și relevanță internă, nu doar externă. 


A.S. : Străinătatea nu e foarte interesată de sacrificiile pe care le faci tu decât în 
măsura în care îi rezolvă o problemă. Într-adevăr, viitorul Ucrainei este unul dintre 
coșmarurile Europei Occidentale și ale democraţiilor euro-atlantice. Declaraţia a 
dus, însă, la încurajarea tendinţelor maximaliste în tabăra negociatorilor ucrai- 
neni, care nu erau inspirați cu toţii de idealuri pan-europene nobile. 

În ceea ce privește planul intern, aici vă dau dreptate, declaraţia a avut con- 
secinţe importante. Ea a luat de pe umerii guvernului și ai ministrului de Externe 
o mare povară, ceea ce evident este un lucru deloc de neglijat. Dar să fim 
lămuriţi, lumea îmi spune trădător și vânzător de ţară, fără să facă nimeni referire 
și fără ca eu să pot să fac referire la declarația președintelui Constantinescu de 
la Lisabona. 


G.A.: Pentru oamenii simpli, pentru presă și pentru cei direct sau indirect 
implicaţi în viaţa politică, declarația președintelui Constantinescu era primul 
mesaj ferm asupra viitorului tratatului cu Ucraina. 


A.S.: Și da, și nu. Eu nu vreau să diminuez deloc meritele președintelui, dar 
trebuie să vă spun că nu am făcut deloc sacrificii istorice. Ne-am trezit în situația 
absurdă de a trebui să le spun românilor : fraţilor, lăsaţi declaraţia aceea, n-am 
făcut sacrificii istorice, ceea ce era egal cu a le spune ucrainenilor că le-am luat 
marfa la un preţ prea mic. 

Pe scurt: în ceea ce privește Ucraina, temeritatea este de lăudat. Tendinţa 
nouă pe care președintele a arătat-o, că nu ne vom mai năclăi în tot felul de 
nostalgii și tot felul de meschinării și vom vedea marele interes naţional și 
internaţional este iarăși un lucru absolut lăudabil. 


Am preluat ștafeta acestor negocieri 


G.A.: Să reformulăm pentru cititor ceea ce susţineţi: prin declaraţia de la 
Lisabona, președintele Constantinescu a creat o atitudine externă și o atmosferă 
internă favorabile pentru rezolvarea problemei pe care o avea România. În 

același timp, a creat o mare dificultate pentru negociatorii români, pe care aceștia 
trebuiau s-o depășească în timpul derulării discuţiilor. 


A.S.: Suntem de acord în această privinţă. Fără nici un fel de rezervă. Dar nu am 
înțeles nici acum de ce a fost nevoie ca Emil Constantinescu să facă declaraţia 
de la Lisabona. Ea a avut un efect negativ asupra negocierilor, a demobilizat 
capacitatea combativă a negociatorilor. Negocierile au logica lor. Câte sacrificii 
vrei să faci, o știi doar tu. Tu eşti acela, omul politic, care stabilește apoi limitele 
mandatului negociatorilor. Negociatorul trebuie să fie consolidat pe poziţie și să 
lupte. Or, în momentul în care el știe că este abandonat, nu mai luptă. A reda 
apetitul combativ al negociatorilor români a fost un lucru dificil după această 
declaraţie. Este, de asemenea, de neînțeles ce anume l-a determinat pe pre- 
ședinte să-l desemneze ca negociator-șef pe d-l Dumitru Ciaușu. 


G.A.: Aveaţi o altă propunere? 


A.S.: Bineînţeles. Ceea ce s-a și întâmplat până la urmă. În momentul în care 
lucrurile s-au blocat, am negociat eu acest tratat. 

G.A.: V-aţi gândit să-l negociaţi chiar de la început? 

A.S.: Nu m-am gândit să-l negociez de la început, dar erau ceilalți diplomaţi 
care puteau să o facă. Rolul negociatorului este să-și îndeplinească un mandat, 
nu să apară ca erou. Or, faptul că d-l Ciaușu în mod constant sau aproape 
constant, dădea declaraţii presei despre negocieri înainte ca să-mi spună mie ce 
se întâmplă, sau încerca să-și ia mandatul direct de la președinte, cu care fusese 
coleg de facultate, desigur că nu servea cauzei. La un moment dat, în condiţiile 
în care noi doi am discutat diferite puncte ale tratatului, v-am cerut sfatul ca unui 
prieten respectat, pentru a vedea dacă ideile mele sau temerile mele sunt sau nu 
justificate. Mi-aţi confirmat punct cu punct toate temerile mele”. Atunci când am 
cerut acel punct de vedere — cum l-am cerut și altora, pentru că erau lucruri prea 
serioase ca să nu te consulți cu toţi cei care ar fi avut ceva de spus —, în presa 
română apăruse deja declaraţia că negocierile se încheiaseră și chiar cu un succes 
deplin, în limitele sacrificiilor promise de președinte. 

Era, iertați-mă, un act de iresponsabilitate gravă să se procedeze cu lucruri 
atât de serioase în acest fel. Cu tactul necesar și cu un calm de care aproape nici 
nu mă consideram înainte în stare, am tratat situaţia, la vremea respectivă, într-o 
manieră care să sugereze că fusese o strategie de negociere dinainte pusă la 
punct. Practic, am preluat eu ștafeta acestor negocieri, pentru că nu se putea să 


24. Observațiile de amănunt, referitoare mai ales la secţiunea privind minoritățile, gândite să 
rafineze documentul, nu au mai putut fi trecute în tratat. (Îi cerusem, la rândul meu, lui 
Renate Weber, să-și exprime opiniile.) La acest punct tratatul a rămas la forma veche. 
Totuși, referirea noastră la Recomandarea 1201 a Consiliului Europei a fost introdusă în 
termeni similari celor folosiţi în tratatul de bază cu Ungaria, ceea ce transforma România 
într-un promotor al drepturilor minorităţilor naţionale pe continent — o contribuţie majoră 
a mandatului lui Adrian Severin. 

se întâmple altfel. După secretarul de stat numai ministrul mai putea să se așeze 
la masa negocierilor. Nu mai puteam să trimit un director după ce, repet, 
secretarul de stat ori încheiase cu brio aceste negocieri, ori eșuase în ele și era 
mai mult sau mai puţin dezavuat. Ţin minte că atunci am primit un telefon de la 
președintele Constantinescu — care știa lucruri pe care nu ar fi avut cum să le 
știe în legătură cu mersul negocierilor decât de la d-l Ciaușu —, reproșându-mi că 
am redeschis dosarul negocierilor. I-am spus într-o formă elegantă, nu chiar cu 
aceste cuvinte, dar în acest sens, că negocierile nu sunt o cursă olimpică în care 
mergem împotriva cronometrului ca să stabilim un record mondial. Că oricum 
va fi un record. Promisesem, anticipasem față de ambasadorii NATO (în chiar 
prima zi de ministeriat, când m-au invitat la un dejun, la ambasadorul norvegian, 
Norvegia având atunci președinția NATO) că suntem în măsură să încheiem 
negocierile în luna martie. Ceea ce s-a și întâmplat, deși ei n-au crezut-o la 
vremea aceea. Am spus că vom negocia ; adică vom negocia ca o ţară suverană, 
serioasă, care-și cunoaște interesul, dar își știe și responsabilităţile. Ca să se 
înţeleagă foarte limpede ce înseamnă aceste interese și responsabilităţi, am dat 
o declaraţie de politică externă privind raporturile cu Ucraina la care știți că noi 
doi am colaborat”. Acesta a fost primul document de poziţie și fundamentul 
politic al tratatului și, mai general, al relaţiilor româno-ucrainene. 


G.A. : Când am văzut punctul din tratat cu privire la circulaţia pe braţul Sulina și 
statutul Insulei Şerpilor, am fost uluit — nu-i un cuvânt care-mi scapă fără să 
vreau — și amuzat de imaginaţia părţii române. Mi s-a părut de o ingeniozitate 
incisivă. Asigura cel mai mult din ce se putea obţine. Nu ar fi fost posibil să se 
obţină mai mult de la Partea ucraineană. Cine este cel care a elaborat această 
secțiune a proiectului de tratat? 


A.S.: Întrebarea d-stră mă obligă să răspund că toate soluţiile politice și juridice 
le-am conceput eu. Dar cred că mai important este faptul că ele au fost înţelese — 
dificil, după o obositoare muncă de convingere — și promovate de către oamenii 
din minister și de către d-l Ciaușu. 


G.A.: Ce s-a întâmplat cu partea ucraineană când a văzut un astfel de text? 
Totuşi! 


A.S.: Sigur că a fost o surpriză, dar mie mi se pare că lucrurile erau foarte 
rezonabile și țineau seama și de interesul părții ucrainene. Nu îi ceream ceva 
care să nu poată fi acceptat. Actorii subregionali și globali fuseseră informați în 
legătură cu mersul negocierilor. Ei au înţeles argumentele politicii noastre și și-au 
schimbat până la urmă impresia în legătură cu partea care face dificultăţi. A fost 


25. Declaraţia MAE lega interesele statului român de „integralitatea teritorială a Ucrainei”. 
Această schimbare de atitudine aparţine, după opinia mea, istoriei „eroice” a schimbărilor 
de atitudine din politica externă românească. 

foarte dificil de înfrânt poziţia unora dintre negociatorii ucraineni. Schimbarea 
de opinie la nivel internaţional, faptul că România nu a fost presată să încheie 
tratatul în forma în care îi fusese inițial propus, ci a fost susţinută forma din 
ultima etapă este un foarte puţin cunoscut succes tactic de politică externă a 
tării noastre. 


G.A. : Exista impresia, și nu cred că era falsă, că partea ucraineană avea puterea 
de a şantaja. România se arăta grăbită să-și încheie problemele înainte de Madrid. 


A.S.: Nu trebuie uitat însă că la acea dată Ucraina nu avea nici una din graniţele 
sale recunoscute, cu excepţia granițelor cu Polonia și, dacă nu mă înșel, cu Belarus. 
Celelalte state vecine, Rusia, România și Republica Moldova nu recunoscuseră 
graniţele Ucrainei. În Crimeea și, în general, în zona răsăriteană a Ucrainei, 
exista o mare comunitate rusă care constituise un parlament (în Crimeea) și nu 
ascundea intenţiile secesioniste. Situaţia politică internă a Ucrainei nu era deloc 
de natură să determine optimismul vecinilor sau al Europei, deoarece atât mișcă- 
rile naţionaliste de extremă dreaptă, cât și mișcările unioniste venite dinspre 
stânga, erau destul de puternice”. 


G.A.: Totuși problema frontierelor era rezolvată prin faptul că Ucraina avea 
statut de stat succesor al fostei Uniuni Sovietice. 


A.S.: Acest punct de vedere este destul de teoretic dacă nu se confirmă prin 
tratate. Pe baza dreptului de succesiune, graniţa nu avea nevoie să fie confirmată 
printr-un tratat. Însă pentru stabilitate, pentru o anumită stare de liniște și O 
anumită stare de încredere, o asemenea confirmare apare necesară. Altminteri, 
poate fi un drept fundamentat, un drept întemeiat, dar un drept litigios. Drep- 
turile întemeiate nu se exclud a fi drepturi litigioase. 


G.A.: Ceea ce nu împiedica Partea ucraineană să-și închipuie că poate să 
pluseze. Un semnal în acest sens am primit și eu atunci. Am fost invitat la o 
întâlnire discretă în apartamentul unuia dintre principalii diplomaţi maghiari, 
unde, alături de noi doi, au mai participat un diplomat american și primul 
consilier ucrainean. D-stră tocmai contestaserăţi declaraţia lui Ciaușu. Diplomatul 
ucrainean a ţinut să-mi transmită următoarea opinie: „Considerăm susţinerea 
ministrului Afacerilor Externe, că tratatul nu este încă încheiat, după ce România, 
prin vocea negociatorului-șef, anunţase încheierea lui, drept un gest nepriete- 
nesc. Pentru noi, asta ridică întrebarea dacă are rost să continuăm negocierile”. 

Iată ideea pe care dorea să o facă cunoscută. Pe scurt: Ucraina are timp să 
joace cartea fermităţii. 


A.S.: Nu știam de acest eveniment, dar știu de întâmplări similare. Tactic vorbind, 
era o reacţie ca la carte. Ceea ce am făcut însă, a fost ca, pe de o parte, să previn 
puterile regionale și globale cu privire la poziţia noastră și la corectitudinea ei. 


26. Evident, este vorba despre unionismul cu Federaţia Rusă. 

În al doilea rând, să le spun tuturor că nu mă voi lăsa intimidat de presiunea 
legată de dorința României de a fi admisă în NATO ; că sunt gata să nu închei 
tratatul, să nu-l parafez, dacă el nu va corespunde exigenţelor românești. Numă- 
rul trei: am încercat să-i conving pe partenerii ucraineni că acest tratat nu trebuie 
privit ca un contract de vânzare-cumpărare, ci ca un contract de asociere ; nu ca 
un contract în care unul încearcă să vândă marfa cât mai scump și celălalt să dea 
preţul cel mai mic, ci ca un tratat în care trebuie să punem amândoi tot ce avem 
mai bun pentru a obţine ceva superior. Declaraţia MAE a schimbat toate datele 
negocierilor româno-ucrainene. De data aceasta, trebuie să spun că documentul 
l-am redactat împreună și, deci, cumva lipsa asta de modestie se extinde și 
asupra d-stră... 


G.A.: Hmm! 


A.S.: ...și făcând acolo afirmaţia că interesele fundamentale de stabilitate, 
securitate și integrare ale României sunt legate de independenţa, de stabilitatea, 
de statalitatea, de integritatea teritorială și de prosperitatea Ucrainei, am pus 
relaţiile româno-ucrainene pe baze complet noi. 

Desigur că părţii ucrainene i-a trebuit un timp să digere această nouă abor- 
dare. Dar faptul că am rămas în relaţii excelente de prietenie cu ambasadorul 
Alexandru Cealti care a devenit ulterior — cred că și ca urmare a succesului 
înregistrat prin noua abordare a relațiilor româno-ucrainene —, primul adjunct al 
ministrului de Externe ucrainean, cu ministrul de Externe, cu secretarul de stat 
ucrainean responsabil cu negocierea acestui tratat și până la urmă și cu pre- 
ședintele Leonid Kucima, arată valoarea abordării românești. Acea declaraţie 
a fost — o spun cu toată greutatea cuvintelor — marele act revoluţionar care a 
permis semnarea tratatului”. 


27. Declaraţia amintită de Adrian Severin conţinea această frază crucială pentru răsturnarea 
întregii perspective românești asupra raporturilor româno-ucrainene : „Guvernul a dirijat 
eforturile diplomaţiei românești, în plan imediat, către recunoașterea și promovarea 
intereselor strategice ale ţării noastre privind consolidarea statalității și integrităţii terito- 
riale a Ucrainei...”. Pentru ca eventualul cititor să perceapă „modul în care se fac lucrurile”, 
nu ar fi lipsit de relevanţă să afle care a fost punctul de plecare, cum „se lucrează” într-o 
astfel de situaţie. Pentru a gândi poziţia faţă de Ucraina, noi trebuia să pornim de la 
interesul nostru considerat fundamental, care era integrarea României în NATO. Tocmai 
primisem, în perioada când purtam discuţiile cu Adrian Severin asupra acestei chestiuni, 
Comunicatul final al Conferinţei ministeriale a Consiliului Nord-Atlantic care se desfășurase 
pe 10 decembrie 1996. Acolo se susținea că „Menţinerea independenţei, integrităţii 
teritoriale și a suveranităţii Ucrainei este un factor crucial pentru stabilitatea Europei”. 
Atitudinea aceasta era atitudinea organizaţiei din care doream să facem parte. Era firesc 
de-ar fi fost doar acest motiv să ne-o asumăm și să acţionăm în cunoștință de cauză. 
Trecerea de la un discurs al Consiliului Nord-Atlantic la unul „românesc”, invocând 
guvernul României, era un banal exerciţiu lingvistic. A fost însă nevoie de curajul lui 
Adrian Severin ca această linie de raționament, atât de logică de altfel, să fie transformată 
în declaraţie oficială a MAE și, ca atare, să devină expresie a voinţei statului român. 

Un salt în principiile de politică externă 
a României 


G.A.: Dar tratatul nu este doar simpla expresie a acestei atitudini, ci este 
interesant și prin mulțimea de noutăţi procedurale. 


A.S. : Ceea ce mai trebuie să adaug este că, sigur, din discuţiile cu unii și cu alţii, 
s-au ivit și alte elemente asupra cărora am insistat să fie introduse în tratat. Ţin 
minte convorbirea pe care am avut-o cu președintele, când s-a întors de la 
Lisabona și mi-a istorisit discuţia cu Leonid Kucima. Mi-a spus: „Ca să facem 
ceva pentru România, pentru viitorul nostru, e nevoie să ne asumăm și blamul 
acestor sacrificii istorice”. O frază foarte frumoasă, dar i-am replicat: „Nu e 
nevoie să facem sacrificii: am soluţii pentru asta”. „Ce soluţii?”, a întrebat 
Constantinescu. 

Atunci am propus soluţia euro-regiunilor. Să punem înainte de orice situaţia 
românilor din aceste teritorii şi nu situaţia administrării lor sau a exploatării lor 
economice. Să vedem cum trăiesc românii noștri acolo pentru că până la urmă 
ei dau caracterul solului, și nu solul dă caracterul cultural al oamenilor. 

Am discutat cu ucrainenii problema euro-regiunilor; nu mai vorbesc de 
introducerea în Tratat a Recomandării 1201 și a standardelor europene în materia 
comunităţilor etnice (în forma negociată până la venirea mea la MAE, problema 
era expediată în doar trei sau patru rânduri). 


G.A.: A fost un adevărat salt în principiile de politică externă a României. Noi 
deveneam, pentru prima dată în istoria noastră, promotorii — în loc de a fi 
contestatarii — drepturilor minorităţilor și ai logicii euro-regiunilor. 

A.S.: Absolut. O schimbare cu 180 de grade. Revin. Președintele a rămas în 
același timp surprins și încântat de această idee, a celor două euro-regiuni. 
Practic, asta însemna reunificare naţională fără modificarea graniţelor. Faptul că 
după aceea nu s-a făcut mai nimic pentru a se transpune în viață prevederile 
tratatului este cu totul altceva. Dacă s-ar pune problema denunțării tratatului 
pentru neexecutarea lui, ar exista temeiuri s-o facem în acest moment. Tratatul 
cu Ucraina nu a fost aplicat de nici una din părţi. Însă partea română ar fi putut, 
prin mai multă insistenţă, prin mai multă imaginaţie, prin eforturi naţionale mai 
mari — aici era nevoie de sacrificii naționale — să aplice acest tratat. Sacrificiul 
istoric de a ne rupe de la gură ca să facem o universitate multiculturală la 
Cernăuţi! Există pe hârtie. După ani de zile, s-a aprobat proiectul de construcţie, 
dar ne lipsesc banii. Hai să facem un sacrificiu istoric! Sacrificiu nu la teritorii 
sau în numele generaţiilor care vin, ci un sacrificiu la punga noastră de astăzi. 
Cine îl face? Nimeni. Oamenii noștri politici nu fac sacrificiul electoral de a lua 
acești bani cu riscul de a nu mai fi votaţi de către cei care vor considera că și 
prin aceasta le va scădea nivelul de trai. 


54 LOCURILE UNDE SE CONSTRUIEŞTE EUROPA 


G.A.: Remarc totuși că în ceea ce privește tratatul cu Ucraina, colaborarea cu 
președintele Constantinescu a fost decisivă. Chiar dacă criticați efectele decla- 
rațieisale de la Lisabona asupra puterii de negociere a Părții române, eu cred că 
luarea de poziție era aproape indispensabilă, pentru a putea face față presiunilor 
interne. Mă îndoiesc că MAE ar fi putut singur să reziste acestor presiuni. 


A.S.: Reiau această idee: președintele a fost entuziasmat de strategia pe care 
i-am propus-o. Sunt absolut convins și trebuie să fiu onest cu el, a fost conștient 
de gravitatea declaraţiei pe care a făcut-o. A fost conștient de tot ce va urma. Dar, 
cred eu, pe moment, în hotărârea lui a contat mai puţin gândul la o strategie de 
schimbare a politicii externe, cât nevoia de a nu-i fi umbrită prima ieşire în arena 
internaţională printr-un atac virulent, așa cum se pregătea, într-adevăr, delegația 
ucraineană să lanseze împotriva României. Oricum, în conștiința publică n-a 
rămas decât declaraţia de la Lisabona, subliniată insistent de forţele pe care le-aș 
numi anti-românești și anti-europene. 


G.A.: Ar fi de amintit declaraţiile unor organizații precum Pro-Basarabia și 
Bucovina. Un șir lung de nume care au semnat împotriva tratatului% . Unde mai 
pui că membri de frunte ai PNŢCD, în frunte cu Radu Vasile și lonescu-Galbeni 
au dat declaraţii împotriva „renunţării la drepturile istorice”. Cum aţi resimţit 
toate reacțiile acestea ? 


A.S.: Noi am avut contacte permanente cu Asociaţia Pro-Basarabia și Bucovina 
și cu alte organizaţii asemănătoare. Simţeam chiar un sentiment de simpatie față 
de mulţi dintre membrii lor, pentru că îi puteam înţelege foarte bine. Tatăl meu 
este născut lângă Cernăuţi, familia mea provine din Bucovina de Nord. Nu sunt 
un om care poate trata cauza asta cu ușurință. Dar trebuie să înțelegem că astăzi 
este o altă epocă. Altfel ne facem datoria față de ţară decât și-au făcut-o bunicii 
noştri. 

Despre aceasta am încercat să vorbesc cu oamenii din Pro-Basarabia și 
Bucovina. Ei și-au repetat tezele. Am socotit că nu deţin monopolul adevărului 
și că ei au tot dreptul să-și expună punctul de vedere, diferit de al meu. 

G.A. : Ştiţi că președintele Asociaţiei, d-l Lupan, s-a înscris în Partidul România 
Mare”? 


A.S.: Ştiu asta. Dar nu discut despre toți și nu discut despre excese. Pot spune 
că, de bine de rău, nu am avut aici o bătălie cu ei; am avut doar o deosebire de 
idei. Eu, cel puțin, nu am simţit-o ca o agresiune la adresa mea. Iar ei nu au jucat 
atunci un rol esențial, ci partidele politice. Personalitățile publice de primă scenă. 


G.A.: De exemplu? 


28. Cum au mai fost Liga Studenților, ASCOR ș.a. 

29. Adaug o notiță recentă, privind hotărârea Asociaţiei Pro Basarabia și Bucovina, din 
2 martie 2000, „să treacă cu încredere ștafeta reintegrării naționale Partidului România 
Mare și președintelui său, Corneliu Vadim Tudor” (Lupta, nr. 311, aprilie 2000). 

A.S.: L-aţi dat chiar d-stră. Primeam declaraţii electoraly-correct? de la toate 
partidele de guvernământ. Să lămurim încă o dată: partidul propriu, d-l Petre 
Roman nu m-au sprijinit atunci. O excepţie a fost Victor Boștinaru, președintele 
Comisiei de Politică Externă a Camerei Deputaţilor, care a făcut declaraţii de 
susţinere în numele partidului. Chiar și președintele Constantinescu, confruntat 
cu acest val public, a fost puţin destabilizat și demobilizat și încerca să dea 
înapoi. Am avut discuţii destul de severe în această privinţă, în primul rând 
legate de semnarea tratatului pe care dorea s-o amâne și, apoi, mai ales cu 
referire la ratificarea tratatului. Dar, pe de altă parte, el se afla într-adevăr în 
capcana declaraţiei privind acele sacrificii istorice și nu putea chiar atât de ușor 
să se desolidarizeze de mine. De aceea ne-am luptat împreună și după fiecare 
bătălie câștigată împreună, câștiga și el în curaj. Încetul cu încetul, am reușit să 
obţinem ceea ce căutasem, inclusiv ratificarea până la Madrid. 

Oricum, nu puteam să nu ratificăm acest tratat; nici nu trebuia să dăm apă la 
moară celor care gândeau că noi intenţionam un șantaj. Asta era, de fapt, ceea 
ce mulți credeau: că noi vom semna, dar nu vom ratifica, pentru a şantaja pe 
decidenţii de la Madrid. Or, eu am spus că trebuie să ratificăm tratatul tocmai 
pentru a arăta că noi nu l-am încheiat în lumina Madridului, ci în lumina inte- 
reselor noastre naţionale. El a fost ratificat deși, la un moment dat, apăruse ideea 
că „bine, îl semnăm, dar de ratificat s-o facem mai la toamnă, mai vedem noi.” 


G.A.: Adică niciodată. Atunci a existat o fereastră de oportunitate, din fericire 
folosită. Dar care au fost reacţiile lumii diplomatice ? 


A.S.: Satisfacţie și surpriză în același timp. Mi-au spus mulţi că nu credeau că 
vom reuși să încheiem tratatul până în luna martie, așa cum preconizasem. În 
același timp, era surpriza faţă de atitudinea de moralitate internațională pe care 
o arătasem. Nu încercam să șantajăm, nu încercam să facem din chestiunea 
aceasta un prilej de lăudăroșenie. Şi încă ceva : tratatul era important, dar faptul 
că noi îl bazasem pe principiile de politică externă privind relaţiile româno- 
-ucrainene, la care am făcut referire ceva mai devreme, dovedea că nu era o 
chestiune de conjunctură, ci de orientare politică generală. Chiar și astăzi, tratatul 
acesta și cel cu Ungaria sunt mereu pomenite. Îndrăznesc să spun că dacă aș fi 
rămas ministru, tratatul cu Rusia de asemenea ar fi fost încheiat. 


G.A.: Din punctul meu de vedere tratatul cu Ucraina este cea mai importantă 
realizare a politicii externe din 1997. De fapt, din 1990 până la schimbarea 
radicală produsă de războiul din Kosovo. Sunteţi de acord? 


A.S. : Parţial. Socotesc că au fost mai multe momente importante. Îmi vine greu 
să fac o ierarhie atât de riguroasă. 


30. Electoral-corecte; Severin face aici o analogie ironică cu formula political-correct, care 
înseamnă „politic-corect” (cu privire la enunţuri sau atitudini), și care este reprodusă 
deseori în formulare engleză. 

G.A.: Am în vedere nu numai importanţa, ci și complexitatea sa. 


A.S.: Ca elemente de dificultate și complexitate, probabil că este unul dintre 
lucrurile cele mai dificile. Foarte dificilă a fost însă și obţinerea soluţiei de la 
Consiliul European de la Luxemburg, care în fapt — deși nu în cuvinte — ne 
dădea șanse egale cu ţările din primul grup și începea procesul de integrare 
europeană cu toată lumea. Astăzi doar cuvintele — ambalajul — s-au schimbat. 
Fiind zilele acestea la Bruxelles*!, am avut prilejul să mă întâlnesc cu amici 
funcţionari și înalți reprezentanţi ai Comisiei Europene care mi-au amintit că, de 
fapt, în anul 1999, la Helsinki, s-a adoptat formula pe care România o pro- 
pusese în 1997 pentru Luxemburg. Ar trebui să fie o mare satisfacție văzându-se 
că până la urmă noi am avut dreptate. Sigur, pentru asta a trebuit să se treacă 
peste tragedia kosovară. 

Dar indubitabil, semnarea tratatului cu Ucraina a fost una din marile reușite 
ale anului 1997, mai ales dacă o punem nu în contextul summitului de la Madrid, 
ci în contextul unei noi definiri a interesului naţional. 


31. Discuţia a avut loc în luna martie 2000. 


Vecinătăţi, strategii, controverse 


Este un mister de ce în România nu se pot face 
astfel de lucruri 


G.A.: Este semnificativ pentru distanţa dintre ideile comune din acești ani și 
ideile logic importante faptul că strategia despre care ați vorbit, pe care ați co- 
mentat-o până acum, nu a fost integrarea României în comunitatea Occidentului, 
ci ideea de stabilitate în vecinătatea apropiată. 


A.S.: Stabilitatea este un lucru bun. Vorbind despre stabilitate însă, mi se pare 
mult mai important ceea ce aș numi „echilibrul dinamic al relaţiilor interna- 
tionale”, față de cel static al relaţiilor internaţionale. Ultimul se bazează pe 
nemișcare, pe neschimbare, pe apărarea unor drepturi câștigate, spre deosebire 
de echilibrul dinamic, care se bazează pe creaţie, pe dobândire de drepturi ca 
urmare a iniţiativei în asumarea de răspunderi, de obligaţii. 


G.A. : Echilibrul static nici nu prea există. Este doar numele pe care îl poartă un 
mod de gândire simplificator. 


A.S.: Dar politica noastră externă către această căutare a securităţii statice a 
mers mereu. Apărarea dreptului câștigat. Noi ne-am văzut sacii în căruță cu mai 
mult sau mai puţin merit din partea noastră la un moment dat și am încercat să 
rămânem așa, pe loc, în timp ce toţi ceilalți au evoluat. De aceea am refuzat 
dezbaterile, de aceea am refuzat idei noi, am refuzat implicarea. Rezultatul este 
că am pierdut ceea ce am avut. Sau, în orice caz, ne-am pierdut liniștea și am 
amânat șansa de a fi o ţară a modernității. 

Revenind însă la subiectul strategiei pentru NATO, este de remarcat că stabili- 
tatea și integrarea se leagă. Ideea a fost să vedem ce îi interesează pe ceilalți la 
România. O chestiune accesorie acestei teze principale era că nu poți să ceri 
ceva spunând: știți eu sunt slab, neputincios și nu dau nimic. Dacă vrei să ceri 
și să și ţi se dea trebuie să spui: eu sunt tare, sunt puternic și această putere pe 
care o pot arăta vă determină pe voi să-mi daţi ceea ce eu vă cer. Desigur, nu în 
condiţiile în care dând, pierdeţi, ci în condiţiile în care dând, primiţi ceva în 
schimb. Ceva care vă interesează. 

Aceasta a fost, dacă vreţi, esenţa strategiei noastre pro-NATO. România putea să 
construiască structuri de securitate regională care să fie un semi-preparat de intro- 
dus în mâncarea unui NATO extins; putea să creeze o vecinătate prietenoasă 

unui NATO care se extinde ; putea să creeze un centru de analiză, de evaluare și 
de proiectare pentru stabilitatea într-o zonă în care NATO avea interese de 
securitate. Alte lucruri? Să aibă o contribuţie militară importantă la acțiunile 
NATO. România și Polonia sunt singurele candidate care aveau și flotă, și aviaţie, 
și forţe terestre. Celelalte ţări nu aveau flotă și multe dintre ele nu aveau forţe 
semnificative de aviaţie. România mai beneficia, cel puţin la nivelul activelor, și 
de capacităţi de producţie și piață de desfacere pentru tehnică militară. Ceea ce, 
de asemenea, nu era lipsit de importanță. 

Am făcut inventarul acestor oferte românești și am constatat că unele din ele 
sunt „naturale”. În privinţa lor, livrarea se putea face, ca să spun așa, imediat : 
cele legate de poziţia noastră geografică și de securitatea anumitor drumuri, 
unul fiind drumul securităţii energetice în zonă. Altele erau oferte pentru o 
marfă virtuală: parteneriatul româno-maghiar și parteneriatul avansat româno- 
-polonez. Ultimul ducea la trilaterala România-Ucraina-Polonia, precum și la 
trilaterala România-Moldova-Ucraina. Este vorba despre vecinătatea prietenoasă, 
astfel ca NATO să nu se extindă până la frontiera potenţialului inamic, ci până la 
frontiera potenţialului prieten. 


G.A. : D-le Severin, aţi spus un lucru care mi s-a părut foarte interesant și, cred, 
original cu privire la parteneriatul strategic româno-ungar : dacă ne întrebăm ce 
este mai importantă: relaţia cu Ungaria sau relația cu NATO, prima ar fi mai 
importantă. Dar, dacă lucrurile ar fi acceptate ca atare, atunci mare parte din 
energia naţională ar trebui dirijată în acest sens. Ştiţi însă că multe dintre 
proiectele discutate cu Partea ungară nu s-au realizat și nu se întrevede reali- 
zarea lor nici pe termen lung. Mă gândesc la Fundaţia de tineret maghiaro- 
-română, gândită după modelul franco-german; la construirea unei șosele 
Budapesta-București, traversând Transilvania, stimulând activitatea economică 
nu numai a acestei regiuni, ci și a judeţelor moldovenești de graniță. 

Iată, pe de altă parte, trilaterala Ucraina-Polonia-România. România nu a reușit 
să avanseze în dezvoltarea raporturilor economice cu Ucraina și cu Polonia așa 
cum era de așteptat. Tema șoselei care pleca de la Gdansk... 


A.S.: ...și trecea prin Cernăuţi... 


G.A.: ...a rămas pe hârtie. România nu a făcut nici un pas concret în privinţa 
asta. Ca urmare, în ce măsură credeţi d-stră că strategia pregătită de Ministerul 
Afacerilor Externe avea vreo relevanţă pentru guvernul României? Şi atunci, nu 
erau bilateralele și trilateralele doar construcţii virtuale, ideale, fără șansa de a 
se transforma într-o zi în politică reală ? 


A.S.: Până la un punct toate au început să meargă. E drept, printr-un efort 
extraordinar al Ministerului Afacerilor Externe care, în anumite situații, s-a 
substituit altor ministere. 


G.A.: De exemplu? 

A.S.: De pildă, consolidarea parteneriatului nostru cu Polonia — și ca o 
consecinţă, a trilateralei noastre cu Polonia și Ucraina — impunea executarea în 
prealabil a câtorva mici obligaţii restante. Ele ţineau de partea psihologică a 
acestei afaceri așa cum, de pildă, Consulatul maghiar ţinea de partea psihologică 
a relaţiilor româno-maghiare. Era vorba despre Casa de Cultură Dom Polski, 
care aparținuse tradiţional polonezilor și care se găsea la Suceava, acum în 
posesia unui foarte respectabil ansamblu folcloric românesc. Cu un mic efort, 
acest ansamblu putea să-și desfășoare activitatea și în altă parte, polonezii 
redobândindu-și vechea proprietate pe nedrept confiscată. Sau era vorba despre 
construirea unui drum de câţiva kilometri (10 sau 14 km), legând de șoseaua 
naţională sate locuite de minoritatea poloneză din România. O minoritate care, 
de altminteri, nu a creat niciodată o problemă pe care s-o găsim în paginile 
ziarelor. A mai fost vorba despre lichidarea unui cont de clearing între România 
și Polonia. Acestea erau mărunţișuri dacă le raportăm la o politică mare, la o 
strategie de stabilitate sub-regională și la proiectul unei trambuline către marele 
nostru destin în cadrul NATO. Ele se puteau rezolva de către un guvern normal, 
responsabil și serios, în 24 de ore. S-au rezolvat (parţial) doar sub presiunea și 
prin implicarea Ministerului Afacerilor Externe. Prefectul Sucevei, împreună cu 
alte persoane interesate, a venit în biroul meu și am stat împreună să redactăm 
protocolul necesar rezolvării cazurilor care intrau în competenţa lui. Un director 
din MAE s-a deplasat la Suceava ca să discute acest protocol cu reprezentanții 
minorităţii poloneze și reprezentanţii administraţiei locale. Orice român își dă 
seama că un telefon de la ministrul adecvat sau de la primul-ministru, dat la 
judeţ, putea rezolva situaţia în 24 de ore. 

Este un mister pe care va trebui să-l dezlegăm : de ce în România nu se pot 
face astfel de lucruri. Explicaţia cea mai rapidă pe care o pot da slăbiciunii 
administraţiei noastre de a-și însuși ideile mari și de a le aplica este aceea că 
oamenii din administraţie sunt implicaţi în furtișaguri mici, în afaceri derizorii, 
funcţionarii avându-se la mână unul pe celălalt și încercând să lucreze în lumina 
intereselor lor mărunte. În nici un caz, în lumina unor mari viziuni de politică 
naţională. 

În ceea ce privește guvernul și președinția sau liderii politici, pot să spun 
foarte simplu că nici unul dintre marii lideri naţionali nu mi-a dat vreun sprijin. 
Toţi spuneau că e bine, că trebuie să rezolvăm ceea ce e de rezolvat, că de ce nu 
se rezolvă, că de ce nu se face, dar nici unul nu dădea vreo dispoziţie unei 
persoane concrete pentru a aduce lucrurile acolo unde trebuia. Nimeni nu voia 
să-și asume răspunderea ca să nu fie apoi, eventual, subiectul unui scandal 
apărut în toată presa sau în opinia publică, pentru că s-a atins nu știu ce interes 
al unei gogoșerii care se afla în sediul Casei Poloneze și care — exemplul e 
teoretic — era cauza ce făcea ca nimeni să nu se poată atinge de imobilul 
respectiv. 


6o LOCURILE UNDE SE CONSTRUIEŞTE EUROPA 


Nu ne putem pune cu presa 


G.A.: A propos de ceea ce înseamnă administrație: am avut ocazia să văd 
funcţionari ai agenţiilor americane obsedaţi de respectarea întrutotul a politicii 
Departamentului de Stat al SUA în cazul celor mai banale proiecte, care nu 
depășeau câteva mii de dolari. De pildă, Departamentul de Stat american 
avea siguranța că oamenii săi vor respecta, la 11.000 km distanţă, ceea ce la 
Washington se decisese privitor la finanţarea activităţilor în Serbia. 


A.S.: Lucrurile se petrec acolo într-o ordine pe care eu aș numi-o firească. La 
noi se produc într-o ordine complet nefirească. Este limpede că cineva trebuie 
să decidă într-o manieră coerentă profilul unei anumite politici și, în special, al 
politicii internaţionale a României. La noi, chestiunea este ca nu cumva cineva 
care pare să aibă puterea să devină prea tare şi să submineze poziţia lui X sau a 
lui Y, sau să umbrească imaginea lui Z. Președintele n-a intervenit ca să susțină 
o anume decizie pentru că era mai interesat să manevreze între diversele partide 
de guvernământ. Președintele partidului din care făceam parte, Petre Roman, 
nici el n-a intervenit în această chestiune, pentru că eventualul meu succes l-ar 
fi putut pune în umbră. Nu se gândea că e succesul României, se gândea că ar fi 
vorba despre succesul meu. 


G.A.: De ce invocaţi președintele și partidul când, de fapt, problema era una 
internă a guvernului? 


A.S.: Absolut, dar din aproape în aproape ajungeam și la primul-ministru, care 
nici el nu voia ca ministrul de Externe să aibă o idee însușită de guvern și apoi 
aplicată. Chiar simplul fapt că ideea putea veni de la un alt personaj din guvern 
decât primul-ministru însemna, în mentalitatea noastră, o diminuare a autorităţii 
primului-ministru. Ministrul Transportului, care trebuia să se ocupe de drumuri, 
al Finanţelor, care trebuia să se ocupe de lichidarea contului de clearing se 
considerau și ei afectaţi în capacitatea lor de a vinde indulgente, dacă ar fi fost 
obligaţi să ia decizii decurgând din politica externă a Ministerului Afacerilor 
Externe. Aceasta era toată chestiunea : cum ne poziţionăm unii față de ceilalți, 
cum reușim să arătăm că blocând o decizie importantă pentru stat suntem exact 
aceia la care trebuie aduse peșcheșurile. 

Să fim lămuriţi! Aproape fiecare dintre acești miniștri (eu nu spun că toţi) de 
aceea era acolo, ca să atragă cât mai mari comisioane confidenţiale. Cât mai 
mari afaceri pentru sine. Or, cum ar fi putut să atragă afaceri pentru sine, când 
el nu făcea un drum pe unde voia, ci pe acolo pe unde propunea ministrul de 
Externe? Importantă nu era ideea în discuţie, important era cât aduce ea în 
buzunarul unuia sau altuia. 

G.A.: D-stră spuneţi așa, d-le Severin: noi aveam o politică externă croită să 


promoveze interesele României, dar această politică externă s-a lovit de interesele 
particulare ale celorlalți membri ai Cabinetului. Vă asumaţi o afirmaţie „tare”. 

A.S.: Fiecare avea alte priorități. Președintele avea prioritatea unor relații bune 
cu toate partidele, pentru ca în felul acesta să-și păstreze șansele electorale. 
Şeful de partid avea prioritatea ca unul din miniştri să nu-l umbrească pe el în 
ochii partidului. Primul-ministru avea prioritatea ca unul din miniştrii săi să nu-l 
umbrească în fața celorlalți miniștri. Şi în fine, oricare dintre ceilalți miniștri avea 
prioritatea ca să transforme ministerul său într-o feudă pe care s-o conducă 
precum un satrap, culegând toate avantajele morale, dar în primul rând materiale 
din sistem. Îndrăznesc să afirm, cu toate riscurile pe care mi le asum, că de 
aceea eu sunt ministrul de Externe cel mai „antipatic” din primul deceniu post- 
-totalitar și singurul care a fost împins afară așa cum a fost împins. Pentru că nu 
eram implicat într-un asemenea sistem. Şi am vrut să fac o politică externă 
românească. Nu una departamentală sau a unui grup de interese — fie el din țară 
sau din străinătate —, ci o politică românească. Lucrul a deranjat. Dacă nu ar fi 
deranjat, nu aș fi fost silit să plec din fruntea ministerului. 


G.A. : Iarăşi o afirmație radicală. Susțineți : eu sunt ministrul care a făcut politica 
interesului național, ceilalți n-au avut această prioritate. 


A.S.: Îmi asum această afirmaţie. Cu singura menţiune : că în timp ce unii au fost 
total dezinteresaţi de interesul naţional, pentru alţii interesul naţional a existat ca 
o chestiune secundară și, în orice caz, dependentă de rezolvarea altor probleme. 

Foarte onest vorbind, pentru președinte preocuparea pentru o imagine 
pozitivă a României în lume și promovarea unor rezultate bune în politica 
externă de care se simţea foarte responsabil au fost reale. Numai că în momen- 
tul în care preocuparea sa venea în contradicţie cu mașinaţiunile algoritmului 
politic, când apărea riscul de a pierde un anumit avantaj politic, în momentul 
acela interesul ţării trecea pe planul doi. Vă dau un citat, este cel mai bun, din 
faimoasa noapte în urma căreia mi-am dat demisia și în care președintele mi-a 
replicat: „Din punctul de vedere al politicii externe, plecarea d-stră va fi o mare 
pierdere, această schimbare va crea mari greutăți României. Dar nu ne putem 
pune cu presa”. 

Ce însemna aceasta? Nu pot să cred că presa ar fi putut să conducă, oricât 
de critică ar fi fost ea, la căderea guvernului sau, și mai puţin, la căderea 
președintelui în cazul în care cu toţii ne-am fi luat răspunderea solidară de a 
spune public un adevăr neplăcut. Nu uit că presa este importantă și trebuie 
respectată. Chiar dacă ne face câteodată viaţa insuportabilă, ea face întotdeauna 
dictatura imposibilă. Însă, într-o democraţie puternică, ţara nu este condusă de 
presă, ci de liderii politici aleși de cetăţeni. 

G.A. : Spuneţi, deci, că președintele v-a sacrificat pentru a menţine relații bune 
cu presa? 


A.S.: Bunele relaţii cu presa (din păcate, văd că au fost pierdute între timp și 
acelea), care însemnau și o viaţă politică confortabilă, erau mai importante decât 
garantarea interesului naţional. Desigur, oricare poate să spună astăzi că „n-am 
spus așa ceva”. Eu zic: a spus, și cu asta am pus punct. 

A aspira către statutul omului de stat 


G.A. : Afirmați nici mai mult nici mai puțin : „Datorită acestei politici am pierdut 
și din punct de vedere material, și din punct de vedere politic...”. 


A.S.: Material n-am pierdut... 
G.A.: În sensul că n-aţi devenit unul din marii beneficiari ai guvernărilor?. 


A.S.: Desigur că nu sunt unul din îmbogăţiţii schimbării din România. Dar politic 
am pierdut, așa cum știți și cum am explicat. Am intrat în viaţa publică pentru a 
promova o cauză. Atunci când stau pe margine în loc să lupt eficient pentru ea, 
cu instrumentele pe care le oferă puterea politică, sigur că sunt în pierdere. 


G.A.: Aș veni, totuși, cu un contra-exemplu. A existat un obiectiv de politică 
externă care a putut fi realizat numai datorită solidarităţii mai multor lideri 
politici : tratatul cu Ucraina. 


A.S.: Este absolut corect că am beneficiat în anumite momente, și nu eu, ci 
România, de solidaritatea unora dintre liderii ei. Ceea ce am spus se referă la o 
tendinţă. Interesul naţional era important cu condiţia să nu afecteze alte interese. 
Exista o frământare menită a armoniza diversele interese între ele. Factorii de 
presiune erau însă prea numeroși. Unul dintre factori era interesul propriu. Un 
altul era un anumit simţ al onoarei și al responsabilităţi în funcția pe care cel în 
cauză o ocupă. Alt element de presiune era — nu-i așa? — nevoia de a obţine o 
reputaţie de om de stat, de om politic abil și așa mai departe. Hai să ne uităm, 
câți miniștrii au reușit — fac o paranteză răutăcioasă, dar nu nereală — să-și 
trimită copiii să înveţe în străinătate ? Mulţi. Nu din salariul sau indemnizaţia de 
demnitar, ci datorită faptului că în străinătate aveau o bună imagine. Străinătatea 
credea că acești oameni au făcut lucruri de ispravă în România. Deci, iată o 
mulţime de interese întrepătrunse, unele nobile, altele mai puţin; unele legi- 
time, altele mai puţin legitime ; unele de înţeles, altele mai puţin de tolerat. Vă 
rog, însă, să luaţi cele spuse aici cu toate nuanțele și excepţiile de rigoare. 
Solidaritatea care s-a manifestat în cazul tratatului cu Ucraina a fost cât se 
poate de reală. Eu nu vreau să intru în prea multe detalii de culise. Însă aș putea 
să spun că în momentul în care am venit cu tratatul parafat de la Kiev, nu a fost 
așa un mare entuziasm peste tot. Din nou, liderii politici din Opoziţie făceau 


31. Adrian Severin a fost inclus de către Valerian Stan, când acesta era Șeful corpului de 
control al primului-ministru, pe lista membrilor PD care ar fi beneficiat ilegal de imobile. 
Ulterior, Valerian Stan a revenit, inclusiv prin declaraţii de presă, arătând o atitudine care 
poate fi surprinsă și din următoarea formulare : „Acestea îmi par a fi, așadar, câteva din 
chestiunile destul de clare legate de scandalurile care au implicat în ultimul timp PD 
(un partid în care înţeleg tot mai bine și de ce oameni ca Adrian Severin au început să 
nu-și mai afle rostul)...”. (Valerian Stan, „Certitudini și dileme”, Cotidianul, 9.08.1999) 

scandal, fără nici un temei de altminteri. Îi invitasem la o discuţie anterioară 
parafării tratatului. Ei s-au plâns că i-am invitat doar cu două zile înainte. Că 
doar nu era să fac altfel: într-o negociere nu trebuie să știe toată lumea care 
sunt ultimele concesii pe care ești gata să le faci. I-am chemat pe acești oameni 
ca să le vorbesc. Aveam nevoie să obțin un mandat minimal, nu unul maximal. 
Nu să mi se dea lecţii despre ce-am putea să ne dorim, ci să-mi indice linia 
la care trebuie să ne oprim, linia dincolo de care, cu orice risc, nu mai putem 
face concesii. 


G.A.: Îmi amintesc discuţia de la Ministerul Afacerilor Externe, cu întreaga 
Opoziţie, cu 24 de ore înainte de parafare, la care am fost invitat... 


A.S.: Eu nu v-am invitat atunci ca să vă transfer răspunderea mea, ci ca să-mi 
transferați opiniile d-stră. Nu v-am chemat ca apoi să spun: ei sunt de vină 
pentru ceea ce se întâmplă, ei și-au dat acordul. Am făcut o dezbatere pe 
chestiuni care puteau fi discutate cu 24 de ore înainte, dar nu puteau fi discutate 
cu o lună înainte. Recunosc că aveam nevoie de solidaritate. Dar era vorba 
despre o solidaritate națională, nu de una juridică sau politică. Trebuia să 
stabilim, cât de cât, consensul asupra a ceea ce vrem și ceea ce realist putem. 
Altfel, ce să spun, îmi cer scuze dacă generalizând comit un păcat, dar niciodată 
în perioada despre care vorbim nimeni nu s-a sacrificat. Probabil că au fost și 
astfel de gesturi, dar eu nu-mi aduc aminte un exemplu concret. N-am văzut nici 
o persoană publică gata să facă un sacrificiu adevărat, căci toate „sacrificiile” 
care s-au făcut au fost „cu asigurare”. Eu cred că aceasta este diferenţa între 
sacrificiul autentic și cel de ochii lumii. Evident, riscul trebuie să fie calculat și 
este o prostie să te sacrifici degeaba. Sacrificiul fără risc nu este însă sacrificiu. 
O să spună cineva: „Atitudinea dumitale nu este a unui om politic. Un om 
politic încearcă întotdeauna să-și ia asigurări, să nu intre în acţiuni care l-ar 
putea elimina de pe scenă”. Și are dreptate. Ei gândesc ca oameni politici sau, 
unii, pur și simplu ca politicieni. Eu aspir către altceva. Aspir către statutul 
omului de stat. Nu vreau să spun că este statutul pe care mi l-am și apropriat, 
dar, cel puţin, am încercat să mă apropii de el. 
G.A.: Desigur, frumoasă aspirație. Dacă în politică meandrele nu pot să lip- 
sească, în politica de stat linia, direcţia ar trebui să fie impecabilă. Dar să 
continuăm. Am văzut cum arată strategia dezvoltată de România în raport cu 
vecinătăţile ei: parteneriatul strategic cu Ungaria, relația specială cu Polonia, 
tratatul cu Ucraina. Se mai poate adăuga ceva la cele enumerate până acum ? 


A.S.: V-am vorbit despre elementele de strategie care se bazau pe poziţia noastră 
geografică. Ne putem referi și la securitatea energetică a regiunii. O idee era 
transferul unei părţi din sursele energetice ale Mării Caspice prin România, dar 
și realizarea unei reţele integrate de producere și distribuţie a energiei în zona 
Europei de Sud-Est. 

G.A.: Aveţi în vedere relaţia specială stabilită cu Italia ? 


A.S.: Aici a intrat și acel acord privind construirea unui pipe-line cu Italia. Am 
fost chiar rugaţi de partea italiană să facem sondajele necesare în zonă pentru a 
vedea dacă toate ţările de tranzit sunt dispuse să coopereze la proiect. 

Revin, însă, ca să amintesc de exportul de securitate. Aș da două exemple. 
Primul din 1997. Este vorba despre implicarea noastră în rezolvarea crizei de la 
Belgrad legată de rezultatele alegerilor locale. Ştiţi că la Belgrad se crease o 
adevărată Piaţă a Universităţii. Au fost luni de zile în care populaţia a demonstrat 
în fiecare zi prin centrul capitalei, a ocupat unele pieţe centrale ca reacție la 
nerecunoașterea de către Miloșevici a rezultatelor alegerilor pentru primăria 
Belgradului. Zoran Gingici a fost ales atunci primarul Belgradului și nu i se 
recunoștea mandatul. Situaţia a devenit explozivă. S-ar fi ajuns la deznodăminte 
destul de rele dacă România ar fi dus atunci politica externă pe care d-l Pleșu a 
dus-o în anii în care s-a maturizat conflictul din Kosovo. Am trimis imediat un 
mesager la Belgrad, ca să ia legătura cu toate forțele politice. Acest mesager s-a 
deplasat apoi și în ţări învecinate, cu probleme sensibile: Croaţia, Bosnia- 
-Herţegovina, Albania, pentru a sonda terenul, pentru a da sfaturi, arătând în 
acest fel că România vrea să-și joace atuurile. România a valorificat așa-numitele 
vechi relaţii de bună-vecinătate cu Serbia. Nu am făcut acest lucru dintr-un act 
de teribilism și fără să consultăm pe cei care erau, și ei, direct implicaţi. 


G.A. : Cine a avut iniţiativa negocierii cu forţele politice sârbe ? 
A.S.: Ministerul de Externe. Ca ministru de Externe, am avut această iniţiativă. 
G.A.: Deci nu a venit de la sârbi? 


A.S.: Partea sârbă n-a știut absolut nimic. A fost iniţiativa noastră, a României. 
L-am invitat pe ambasadorul Statelor Unite — pentru că Statele Unite își asuma- 
seră un rol important în zonă — și i-am comunicat că intenționăm să facem un 
asemenea demers exploratoriu. Voiam să dăm și anumite sugestii, legate de 
modul în care, democratic, se pot rezolva astfel de crize. Transmiteam și mesajul 
nostru că pe România se poate conta ca vecin prietenos, cu condiţia ca valorile 
principiale în care ea crede să fie împărtășite și respectate la Belgrad. De 
asemenea, am întrebat dacă există o posibilitate ca printr-un asemenea demers 
să facem și un serviciu celor pe care îi doream aliații noștri occidentali. 

A fost surpriză, pe moment, la ambasada SUA. Însă după două sau trei zile 
am primit răspunsul printr-o notă neutră în care, într-adevăr, am fost rugaţi să 
facem un demers și să încercăm să pricepem mai bine care este situaţia acolo. În 
24 de ore am primit acordul guvernului sârb ca omul nostru să meargă în Serbia. 
El a putut să se întâlnească cu toată lumea, inclusiv cu Opoziția. 

Ceea ce ar fi fost mult mai dificil pentru americani s-o facă sau, dacă ar fi 
făcut-o, nu cred că ar fi reușit cu aceeași discreţie. Americanii sunt pisica cu 
clopoței și pe oriunde se duc, șoarecii sunt preveniţi și fug. După aceea am avut 
surpriza foarte plăcută ca, în mai multe discursuri ale Secretarului de Stat sau ale 

altor demnitari americani, să se menționeze despre rolul, despre inițiativa, 
despre serviciul pe care România l-a făcut în rezolvarea crizei de la Belgrad. 
Puţină lume și-a dat seama, la acea dată, de ce am primit noi acele mulțumiri. 
Iată o parte a strategiei noastre, care nu putea să se bazeze pe „Bingo-ul 
pro-NATO”, ci pe fapte concrete care să demonstreze că nu numai noi suntem 
interesați să intrăm în NATO, ci și NATO este interesat să ne primească. 

Al doilea exemplu este mai scurt, pentru că este mai bine cunoscut: prompti- 
tudinea cu care România s-a implicat în rezolvarea crizei din Albania. Aceasta a 
însemnat o modificare a doctrinei noastre militare, aşa cum corect a fost evi- 
dențiat, dar din păcate critic, de către PDSR la vremea respectivă. Am fost, 
bineînţeles, criticat de toată lumea, inclusiv de conducerea PNŢCD. Iar PD, ca 
de obicei, m-a lăsat în off side. Când am luat iniţiativa să participăm la forţele 
UNPREDEP din Macedonia, sau să participăm la forţele de menţinere a păcii în 
Cipru, arătând că ne asumăm o funcţie importantă în zona noastră, am primit 
critici din absolut toate părţile. De fiecare dată, cu șmecherii: „Am alături 
președintele ?, „Ştie ministrul Apărării?” Tot felul de manevre. Un an întreg, 
în 1997, nu a fost zi de la Dumnezeu fără un scandal mai mare sau mai mic. 


A veni să strici pregătirile 


G.A.: Mai știu un caz unde, după informaţiile pe care le am, reprezentanţii 
României au jucat un rol semnificativ : reuniunea din Grecia din luna septembrie 
1997. Grecii, la sugestia rușilor, au promovat ideea unui fel de alianţă balcanică 
în care rușii urmau să joace un rol paternalist. Care ar fi amănuntele ? 


A.S.: Este vorba despre un interes pentru Balcani pe care Rusia nu l-a ascuns de 
prea multe ori în istorie. Rusia încearcă, firesc, să-și promoveze aceste interese 
cât mai mult posibil. Pe de altă parte, în contextul relaţiilor încordate greco-turce, 
Grecia a fost destul de puţin sprijinită de SUA pentru a-și reglementa diferendele 
și destul de puţin ascultată în cadrul NATO. Ea a căutat să-și obțină, natural, un 
plus de sprijin din partea Rusiei. În aceste împrejurări s-a ivit și criza rachetelor 
cipriote. Guvernul de la Nicosia a anunţat că va cumpăra un număr de rachete 
rusești și le va instala pe insulă. Evident, Turcia a sărit în sus pentru că se temea 
de întărirea capacităţilor militare ale ciprioților greci. NATO s-a speriat de reacția 
turcească, de o altă complicaţie și din nou Grecia, care susținea interesele și 
aspiraţiile ciprioţilor greci, s-a simţit prinsă în colț după cum și Rusia și-a dat 
seama că pentru a întări raporturile cu Cipru are nevoie de sprijin grecesc. lată 
pe ce bază, absolut rațională, s-a clădit o anumită simpatie a Greciei pentru 
interesele rusești în Balcani. Atât timp cât SUA au apărut ca fiind un sprijinitor 
mai degrabă al Turciei decât al Greciei în disputele dintre acestea, și câtă vreme 
SUA aveau un rol tot mai mare în Balcani, mai ales în urma implicării lor în 
conflictele din fosta Iugoslavie (a se vedea în special Dayton-ul și Bosnia- 
-Herţegovina), Atena și Moscova s-au regăsit pe o platformă comună. 

G.A.: La care se adaugă tradiţia anti-americană din Grecia, care nu mai poate fi 
explicată prin interese. 


A.S.: La care se poate adăuga tradiţia anti-americană, puternic evidenţiată 
în 1999, cu ocazia vizitei președintelui Bill Clinton la Atena. Ei bine, punând 
toate acestea cap la cap, inclusiv fundamentalismul ortodox care se dezvoltă în 
Grecia, spre disperarea multor democrați, în special din Partidul Socialist, s-a 
ajuns la convingerea că este bine să se facă un loc mai bun pentru Rusia în 
Balcani. Se compensa, astfel, crescânda influență a SUA în Europa de Sud-Est. 

Subliniez faptul că prezenţa americană în Balcani este o noutate introdusă în 
politica internaţională a Statelor Unite de către Administraţia Clinton. Administraţia 
Clinton nu a trimis trupe nici în Coreea, nici în Vietnam, nici măcar în Golf. În 
Golf, prezenţa trupelor americane fusese decisă de Administraţia Bush, deci de 
o Administraţie republicană. Iată că președintele Clinton a decis să se implice 
mai mult în Balcani. Ceea ce prezintă o importanţă istorică. 

Pentru a contrabalansa această prezenţă, Grecia credea că este bine să asigure 
o intrare în joc, mai mult sau mai puţin echivalentă, pentru Rusia. Mai trebuie 
adăugat că, în argumentaţia pentru o mai pronunțată prezenţă rusească în 
Balcani, se adăugau și elemente precum faptul că Statele Unite lansaseră Iniţia- 
tiva pentru Cooperarea Sud-Est Europeană, SECI, în timp ce Uniunea Europeană 
lansase, tot pentru această regiune, programul Royaumont?’ . Deci, și SUA, și 
Uniunea Europeană erau active. În schimb Rusia nu era nicăieri. 

Amintiţi-vă că, înainte de căderea zidului Berlinului și prăbușirea în 1991 a 
URSS, Rusia se baza foarte mult pe alianțele din Balcani: cu Bulgaria, membră a 
Pactului de la Varșovia şi cu România care, după părerea mea, nu este o ţară 
balcanică, dar este influentă și se află la limita Balcanilor. Toate acestea dispă- 
ruseră. Rusia fusese lăsată complet în afara proceselor politice din Balcani, pe 
care le putea influența cel mult prin declaraţii făcute de la distanţă. 

Iată, deci, care era coincidenţa de interese grecești și rusești. Grecia a încercat 
atunci să creeze o conferință permanentă pentru cooperare balcanică, la care să 
fie invitată şi Federaţia Rusă. Trebuie spus că acţiunea aceasta a fost una destul 
de temerară, pentru că impactul nu era moderat printr-o implicare simultană, de 
același tip, și a Statelor Unite, de pildă. La astfel de conferinţe balcanice erau 
invitate și alte ţări, cu titlu de observator, cum ar fi Franța sau Germania sau 
chiar SUA, dar, în ceea ce privește Rusia, aceasta urma să joace un rol nu perfect 
definit, dar în orice caz, deloc lipsit de importanţă. 

Decizia trebuia luată în cadrul conferinţei șefilor de state și guverne balcanice 
din Creta. Era o primă întâlnire de acest fel și fusese prezentată ca o reuniune 
semi-formală, mai mult cu caracter simbolic, ocazie ca statele prezente să poată 
schimba între ele păreri despre situaţia din zonă fără ca să se angajeze la ceva 


32. Este vorba despre iniţiativa primului ministru francez Edouard Balladur. A nu se confunda 
cu Pactul de Stabilitate pentru Europa de Sud-Est, lansat după criza din Kosovo. 

concret. Conferinţa a fost în sine salutară, întrucât a prilejuit o primă întâlnire 
între prim-miniștrii Greciei şi Turciei, ambii prezenţi la Creta, ca și între miniștrii 
lor de Externe. Așa s-au putut cunoaște și așa au putut fi deschise primele căi de 
dialog. Însă cunoștința mea de mai multă vreme, ministrul de Externe grec 
Pangalos, a intenţionat să facă și altceva. De acest lucru mi-am dat seama imediat 
ce am pus piciorul în Creta și am văzut o pancartă pe care scria „Prima conferință 
a șefilor de state și guverne din ţările cooperării balcanice”. Se intenţiona, drept 
urmare, să se ţină și o a doua conferinţă, și o a treia, adică să se instituționalizeze 
ceva. lată un lucru pe care noi nu-l convenisem înainte și de care oficial nu 
fusesem avertizați. Am spus atunci că nici ideile geniale privind Europa de 
Sud-Est nu pot fi acceptate, cât ar fi ele de geniale, fără consultarea prealabilă a 
României și fără acordul ei. 

G.A.: Aţi spus cui? 


A.S.: Am spus celor care erau prezenţi acolo și în special partenerilor noștri 
greci. A propos de aceasta, o mică paranteză : deși trebuia să mergem împreună, 
d-l Ciorbea a venit cu o zi mai târziu la reuniune, întrucât a dorit să viziteze un 
portavion, undeva, prin Mediterana de Est. După care a mai făcut o mică excursie 
la locurile sfinte. A venit cu o zi întârziere, când deja criza era depășită pentru că 
nimeni dintre cei prezenţi nu susţinea instituționalizarea precipitată a cooperării 
cu Rusia. Nu aveam nimic împotrivă să mai existe alte întâlniri de acest tip, dar 
nu ca obligaţie, ci dacă exista o agendă serioasă pe care o puteam analiza. Fac 
mărturisirea că m-am gândit dacă nu cumva d-l Ciorbea va ceda presiunii gentile 
care se făcea asupra noastră. Este foarte greu la o asemenea întâlnire, când ești 
extrem de bine primit de gazde, ești cazat în locuri superbe, ai atâtea semne de 
delicateţe din partea celor care-ţi oferă ospitalitate, să vii să le strici pregătirile. 
Cei care n-au simţit în conferințele internaţionale o atare presiune probabil că 
nu înţeleg duritatea ei excepţională, dificultatea cu care poţi să faci faţă tensiunii. 
Nu e vorba că cineva te brutalizează, nu e vorba că cineva adoptă faţă de tine 
atitudini neelegante sau amenințătoare, ci de faptul că există în noi un bun-simţ 
care ne îndeamnă de multe ori, în asemenea condiţii, să ne îndreptăm spre 
direcţii care nu sunt și cele corecte. 

Am avut o discuţie cu d-l Ciorbea în momentul în care a sosit. Am zis că până 
a venit dânsul lucrurile erau deja limpezite. Ne lămurisem cum stăm și i-am spus 
că nu aveam nici un motiv ca să subminăm cooperarea balcanică și sud-est 
europeană. Trebuia chiar s-o susţinem, dar nu în această formă precipitată și 
inițiată fără o consultare prealabilă a României. Nu puteam să aderăm la o 
formulă pe care nu o ştiam dinainte, care nu ne fusese prezentată dinainte și în 
legătură cu care nu ne expusesem punctul de vedere. D-l Ciorbea a marșat pe 
această linie şi pot să spun că în atari condiţii am făcut o echipă foarte bună care 
a condus nu la un eșec al conferinţei — pentru că nu a fost un eșec —, ci la o 
plasare a conferinței într-un cadru de realism și moderație. Nu ne-am lansat în 

aventura invitării Rusiei într-o formulă organizată pe care nu o putusem defini și 
în care nu erau clare drepturile și obligaţiile pe care și le asumă. Mai mult, am 
spus la vremea respectivă că sigur, Rusia este binevenită, dar ţinând seama de 
tradiţia relaţiilor ei cu ţările balcanice, cu ţările Europei de Sud-Est, este preferabil 
să rezolve întâi pe cale bilaterală problemele cu statele din regiune înainte de a 
interveni într-un proces multilateral. Când spuneam lucrul acesta, aveam în 
vedere și tratatul de bază ruso-român, ale cărui negocieri mergeau foarte greu și 
fuseseră cvasi-îngheţate, pentru prima jumătate a anului cel puţin. 

Despre asta a fost vorba. Și primul-ministru Simitis, și actualul ministru de 
Externe Papandreu — atunci doar ministru adjunct de Externe — ne-au transmis 
după conferință regretul pentru faptul că printr-o manevră cam bruscată s-a 
încercat punerea noastră în faţa unui fapt împlinit. Cred că aceste regrete au fost 
sincere. Ele încercau să marcheze și o delimitare faţă de persoana prea cuteză- 
toare și prea vulcanică a ministrului, în mod clar artizanul întregii afaceri. 

Amuzamentul constă în aceea că la ora încheierii conferinţei, dar înainte ca 
rezultatele să fie făcute publice, a sosit și scrisoarea președintelui Elțîn, prin 
care saluta iniţiativa noastră de construire a structurii subregionale și accepta ca 
Rusia să devină partener. Ceea ce, desigur, vorbește de la sine în legătură cu 
modul în care fuseseră pregătite lucrurile și cu faptul că intenţii atât de atent 
disimulate nu puteau fi și foarte curate. 


Eşti lider regional făcând ceva, nu declarându-te 
lider regional 


G.A.: Nu existau oare pentru România capcane ceva mai elaborate și mai 
complicate? Mă gândesc la efortul american de a dezvolta iniţiativa SECI exact 
în perioada în care se definitiva strategia extinderii Alianţei Nord-Atlantice. 
D-l Shifter făcuse un lung turneu în această zonă. Îmi amintesc că în 1996 
diplomaţii de la Budapesta păreau timoraţi de presiunea americană ca Ungaria 
să ocupe un loc în SECI. Oficialii unguri se întrebau în ce măsură, asumându-și 
rolul propus de americani, nu își periclitau aderarea la NATO. Ei se temeau ca 
nu cumva SECI să fie o variantă la extinderea NATO. 


A.S. : Eu cred că SECI nu a fost gândită ca o alternativă la extinderea Alianţei. Ci 
ca un proces complementar, favorabil până la urmă consolidării democratice și 
securităţii subregionale. Atingerea unor atari obiective era menită să diminueze 
temerile americane potrivit cărora extinderea NATO către Europa de Sud-Est 
însemna un pericol pentru vieţile soldaților americani, dar și pentru buzunarul 
contribuabilului american. În acest proces s-a dorit includerea tuturor ţărilor 
balcanice, dar și a celor care prin istoria lor au stabilit legături cu Balcanii. 
Aceste ţări erau România, Republica Moldova, Ungaria și Austria. Din punctul 
meu de vedere, Croaţia este o ţară balcanică, cel puţin dacă avem în minte 

geografia și geopolitica, în ciuda aspirațiilor de atunci ale președintelui Tudjman, 
de a considera Croaţia ca ţară central-europeană. România este, drept urmare, 
net mai central-europeană decât Croaţia“. Dar aici nu se punea problema unei 
atitudini de superioritate a altor zone din Europa față de Balcani și a unei 
aroganţe central-europene față de regiunea sud-dunăreană, ci de a aduce împre- 
ună țări care trăiseră, într-un fel sau altul, împreună. Nu trebuie uitat că Buda a 
fost pașalâc timp de peste 100 de ani. Viena a fost asediată de turci, cu care 
imperiul habsburgic s-a luptat secole întregi. Aceasta a asigurat ţărilor respective 
o experiență balcanică ce nu trebuie ignorată. lată motivul pentru care s-a 
încercat aducerea în Iniţiativa Sud-Est Europeană și a unor ţări care nu aparţineau 
Balcanilor. 

Nu mai puţin important de reținut este că în această iniţiativă trebuia să 
participe și a participat şi Italia care nici pe departe nu este o ţară balcanică — 
nimeni nu se îndoiește de asta —, dar care a avut o istorie legată de Balcani, a 
avut și are interese în Balcani, are o cunoaștere a Balcanilor și influență în 
Balcani, ca și România. O ţară ca Ungaria s-a temut însă că situarea ei în grupul 
celor care trebuiau să se ocupe de securitatea sud-est europeană o va rupe de 
grupul țărilor central-europene în legătură cu care Uniunea Europeană și NATO 
luaseră de timpuriu decizia de a fi integrate în civilizaţia occidentală, aproape cu 
orice preţ. Era, după părerea mea, efectul inerţial al mentalităţii de bloc, care a 
văzut extinderea, în primul rând și înainte de orice, drept o deplasare a frontierei 
Europei „libere”, occidentale, către Est prin înglobarea unui nou grup de ţări de 
primă linie. Astfel, Germania nu ar mai fi fost o ţară de linia întâi, ci urma să aibă 
la estul ei numai aliați. Ungaria, care nici măcar nu avea graniță comună (mai 
ales ca urmare a complicaţiilor slovace) cu vreuna dintre țările central-europene 
cu vocaţie la imediata integrare în NATO se temea să nu-și piardă statutul pe 
care îl avea împreună cu Polonia și Republica Cehă. 

Iată motivul pentru care Budapesta s-a ferit ca dracu’ de tămâie să se implice 
în SECI. Însă, încetul cu încetul — deși nici astăzi nu este foarte entuziastă —, 
Ungaria a reușit să se adapteze și să se acomodeze cu rolul ei în cadrul SECI. Eu 
pot să înţeleg că Ungaria nu se simte foarte atrasă de rezolvarea problemei 
sud-est europene. Ea nu are nici resursele necesare pentru rezolvarea lor și, afară 
de cei 100 de ani aflaţi sub ocupaţie turcească, nu a fost niciodată într-o legătură 
atât de solidă cu zona. Și niciodată foarte influentă în zonă. 


G.A.: Înţeleg că d-stră consideraţi că procesul SECI venea în întâmpinarea 
României ? 


33. Simt nevoia să notez că disputa privind plasarea geografică a unei țări sau a alteia este 
puţin relevantă. Relevantă cu adevărat rămâne situarea ţării în anumite cadre de civilizaţie 
și, prin aceasta, capitalul ei în raport cu procesul de anvergură istorică reprezentat de 
extinderea și adâncirea structurilor europene și euro-atlantice. O dată cu sfârșitul „erei” 
Tudjman, Croaţia pare să se îndrepte rapid spre împlinirea standardelor de solidaritate cu 
comunitatea democraţiilor prospere de pe continent. 

A.S.: Eu am făcut următoarea declarație pe care am repetat-o în permanență : 
România nu este o ţară balcanică. Nici din punct de vedere geografic, nici din 
punct de vedere geopolitic, nici din punct de vedere cultural. Asta se vede 
imediat, dacă se face o călătorie în sudul Dunării. Nici din punct de vedere 
economic nu suntem legați ombilical de Balcani. Evident, dacă se poate face 
comerț acolo, e foarte bine, dar nu este vorba despre interesul nostru vital. Aș 
spune chiar și altceva: faptul că noi nu avem nici un fel de litigii cu țările din 
Balcani, dar avem sau am avut litigii cu ţările Europei Centrale demonstrează că 
ultima este zona noastră de interese. Lipsa de rivalitate cu Europa balcanică 
demonstrează tocmai faptul că România nu-i aparține. La o adică, se poate lăsa 
păgubaşă de prezența în această zonă. Nu este însă mai puțin adevărat că 
legăturile României cu respectiva zonă sunt extrem de puternice. Din diverse 
motive, mai puternice decât cele ale Ungariei. 

Dar, dacă România nu are interese vitale, are totuși interese rezonabil de 
importante în Balcani. Ca ţară-punte între Europa Centrală și Europa de Sud-Est, 
România are şi răspunderi internaţionale în regiune. Cel puţin răspunderi pe 
măsura intereselor sale privind pacea și securitatea balcanică. Stabilitatea balca- 
nică, o dată stricată, a exercitat o influenţă negativă asupra României. Din aceste 
motive România este interesată în păstrarea unei regiuni balcanice stabile, 
prospere. De aceea ea trebuie să-și joace rolul, adică să se implice în apărarea 
stabilității Balcanilor ca reprezentant al Europei Centrale și, pe această cale, al 
Europei Occidentale și al SUA. 

Atunci când am avut, în decembrie 1997, întâlnirea la Hotelul Astoria din 
New York, cu d-na Albright și cu toţi miniștrii de Externe ai ţărilor SECI, am 
venit cu ideea să mărim coerenţa în cadrul SECI şi să creăm un centru permanent 
la București. Un centru de contact și de informare, un fel de dispecerat de idei 
și de informaţii care să permită o activitate cvasi-permanentă și o anumită dina- 
mică în interiorul SECI. Am spus că acest centru nu trebuie să fie mare, nu 
trebuie să fie costisitor. Nu e vorba de o instituţie gigantică, ci de un fel de cutie 
poștală. Dar o cutie poștală a ţărilor SECI era importantă ca să sporească și 
conștiința acestor ţări că au ceva de făcut împreună. Plasarea sa la București 
putea să dea, de asemenea, un sentiment de confort, pentru că aici avem același 
fus orar și nu trebuie să se aștepte ziua care se va naște peste șapte ore la 
Washington pentru a comunica o știre. D-na Albright a fost surprinsă pe moment 
de idee, dar colaboratorii au liniștit-o spunându-i că este una foarte bună. Drept 
pentru care a îmbrăţișat-o fără ezitare. Toate celelalte ţări prezente, luate repede, 
au spus „da, sigur, e în regulă.” 

Din păcate, după plecarea mea, această chestiune a fost mai puţin urmărită 
de România. Ţin minte, m-am întâlnit a doua zi după discuţia de la Hotelul Astoria 
cu ambasadorul american la ONU, care era și președinte al Consiliului de 
Securitate, d-nul Richardson, prezent la întâlnirea cu d-na Albright. El mi-a spus: 

„Am râs extraordinar, gândindu-mă ce abil ministru de Externe are România, 
când ați explicat că va fi doar o căsuță poștală la care se vor primi, trimite și 
redistribui scrisorile cu activitatea SECI. Îmi dau seama că cel care are oase- 
menea căsuță poştală controlează, de fapt, întregul proces. Luându-vă această 
obligație este limpede că faceți un pas important pentru ca România să devină 
într-adevăr un lider în cadrul SECI. Mai ales că puteți”, comenta d-l Richardson, 
„să băgaţi în căsuţa poștală și ideile d-stră, nu numai cele primite de la alţii”. 

Acesta este modul de a fi lider regional: asumându-ţi răspunderi, făcând 
ceva, nu declarându-te astfel. Făcându-i pe alţii să aibă nevoie de serviciile tale, 
nu spunând că tu ești cel mai deștept. Din păcate, acest proiect nu a mai fost 
urmat în 1998, el făcând probabil parte dintre proiectele considerate utopice de 
către succesorul meu, d-l Pleșu. Ca de obicei, guvernul, fără impulsionări de la 
ministerul care a avut inițiativa unui anumit proiect, nu a catadicsit să facă abso- 
lut nimic. Cei care, însă, au fost serioși și s-au ţinut cât de cât de ideea respectivă 
au fost tot americanii. Confruntaţi cu pasivitatea părții române, au preluat iniția- 
tiva restrângând-o tematic, dar dezvoltând-o în plan organizatoric. Așa s-a născut 
Centrul pentru Combaterea Crimei Organizate în Balcani la București. 

Poate că tocmai având în vedere această istorie, Statele Unite au sugerat și 
coordonatorul SECI din Europa, d-l Eberhart Busek a propus și a insistat ca 
România să mă numească coordonator naţional al SECI, după ce nu am mai fost 
ministru de Externe. Ideea a fost transmisă și d-lui Pleșu și acesta a susținut-o. 
Până la urmă, americanii au afirmat că pentru promovarea unui asemenea plan 
este nevoie de un fel de ministru de Externe al SECI, funcţie pe care aș fi putut-o 
„prelua”, urmând să merg în ţările din zonă și încercând să susțin proiectele 
specifice. Chestiunea s-a rezolvat în stilul românesc: s-a zis „da” propunerii 
americane, după care nu mi s-a dat absolut nici un sprijin, probabil în ideea că 
ar fi trebuit să-mi finanţez eu însumi deplasările în străinătate sau activităţile din 
România legate de misiunea amintită. Ba chiar, atunci când am încercat să-mi 
iau mai în serios treaba și să solicit o coordonare între factorii responsabili, când 
am încercat să mă întâlnesc, de pildă, cu secretarii de stat implicaţi care nu se 
înțelegeau deloc între ei și să-i așez la aceeași masă, aceștia au fost încurajați din 
toate direcţiile — și de guvern, și de aparatul prezidenţial- să nu mă bage în 
seamă. Drept pentru care oamenii au și procedat în consecinţă, pentru că își 
respectau mult mai mult propria comoditate și propriile interese. Așa s-a redus 
la un rol simbolic întreaga mea activitate. 

De fapt, pentru că nu puteam fi și parlamentar și coordonator executiv, a fost 
numit și un coordonator naţional din MAE, iar eu am fost numit reprezentant 
personal al președintelui pentru SECI. Nu am reușit niciodată să vorbesc cu 
președintele României despre această împuternicire ; niciodată nu a anunţat-o 
public. Ea a fost consacrată printr-o Hotărâre de guvern ce mi-a fost adusă la 
cunoștință de MAE și în baza căreia am lucrat o vreme, aproape singur, ca un fel 

de intermediar prestator de bune oficii între responsabilii americani și cei din 
România sau din alte ţări participante la SECI. Am făcut tot ce am putut în atari 
condiţii și cred că am fost util într-o anumită măsură. 

Este interesant, în context, că atunci când președintele a făcut în 1998 prima 
vizită oficială a unui preşedinte postcomunist român la Washington, o vizită 
pentru care eu lucrasem și pe care o pregătisem înainte, nu a crezut de cuviință 
să mă invite să-l însoțesc, deși eram şi co-președinte al Comisiei de Acţiune 
Româno-Americane și împuternicit prezidenţial pentru SECI. Mi s-a spus că 
d-l Pleșu dăduse semne de gravă indispoziţie la orice fel de prezenţă a mea în 
orice delegaţie prezidenţială. 


6 


Seducția capitalelor occidentale : 
Italia 


Nu am avut nici un fel de prejudecăți 


G.A. : Noi am început discuția despre NATO, iar tema aduce în prim plan, pentru 
opinia publică, marile capitale occidentale. Dar până acum am avut doar discuții 
despre bilaterale, trilaterale, priorități regionale, strategii balcanice. Haideţi să 
trecem și la relațiile cu marile capitale. Să începem cu Italia, un subiect puțin 
discutat deși, după câte cunosc, este unul din marile succese ale politicii externe 
din timpul mandatului d-stră. 


A.S.: Sunt trei subiecte despre care trebuie să vorbim: Italia, despre care aţi 
amintit, Germania și, desigur, Statele Unite. Strategia noastră nu putea să excludă 
acţiunea în marile capitale, este indiscutabil. 

Aș aminti, în plus, două iniţiative tactice : o vizită a președintelui Constantinescu 
la Bruxelles, pentru a lua legătura cu toţi liderii europeni și euro-atlantici prezenţi 
acolo, cu instituţiile, cu reprezentanţii NATO, ai Uniunii Europene și ai Uniunii 
Europei Occidentale, ai tuturor celorlalte organizații mai importante și realizarea 
unei Cărți albe privind integrarea României în NATO, de fapt, pledoaria noastră 
pentru NATO. 

La acestea s-au adăugat acţiunile bilaterale de persuasiune în fiecare dintre 
principalele capitale europene și euro-atlantice. Secretarii de stat au trebuit să 
ajungă în toate aceste capitale, fiecare pe traseul lui, de cel puţin câteva ori, ca 
să promoveze argumentele noastre de integrare pe baza Cărții albe. Am orga- 
nizat şi o navetă parlamentară. Am creat o serie întreagă de ambasadori onorifici 
pentru NATO. Dintre ei, o personalitate influentă și fascinantă, cel care de curând 
ne-a părăsit, Ion Raţiu. Avea felul lui de a se manifesta în lumea aceea pe care o 
cunoștea foarte bine. Nu se simţea în largul său în toate țările NATO, dar în cele 
în care se simţea, a călătorit. Un alt tip de personalitate, dar cu multe calități 
pentru o astfel de misiune, a fost un alt regretat om politic și jurnalist, Radu 
Budeanu. Am solicitat serviciile unor parlamentari abili în acest domeniu, fără 
să mă uit că este vorba de Opoziţie sau de Putere. Ion Mircea Paşcu este unul 

dintre ei“ și, last but not least, am apelat şi la serviciile Regelui Mihai căruia i-am 
sugerat să facă un turneu nu numai în capitalele monarhiilor europene, ci și în 
capitale ale unor state-republici. În fine, nu am avut nici un fel de prejudecăţi în 
această privinţă, de nici un fel, de nici o culoare. 

Am organizat, am încercat să organizez în toate ţările vizate ori vizite ale mele, 
ori vizite ale președintelui împreună cu mine. Ce n-am organizat, nu am crezut 
că trebuie organizat și am rugat să se oprească, a fost avalanșa miniștrilor români 
care nu mai puteau să stea prin București și se tot duceau și abordau problema 
NATO fără să întrebe Ministerul de Externe, fără să se coordoneze cu noi, călcând 
în toate străchinile cu putinţă. 


G.A.: Aveţi și un campion, după câte cunosc eu. 
A.S.: Sunt mai mulţi campioni. Nu știu pe care-l știți d-voastră. 
G.A. : Alexandru Herlea, desigur. 


A.S.: Aa..., Alexandru Herlea! Nu mă gândeam la cazurile patologice. Aveam în 
vedere Agricultura, Sportul, Finanţele... Nu exista minister care să nu se ducă să 
abordeze problema NATO creând o stare de prea-plin, de respingere, de saţietate 
la interlocutorii noștri, care deja fugeau de români, cu sentimentul că ei numai 
despre asta vor vorbi. 

Deci avusesem trasee, avusesem personalităţi care trebuiau să meargă, pentru 
care era calculat ce și cât să spună, câtă presiune să creeze. Toate celelalte 
iniţiative de care nu am fost niciodată prevenit, pe care am încercat să le opresc, 
au fost în zdrobitoarea lor majoritate contraproductive. Iar acest tip de abordare 
a culminat cu prezenţa intempestivă a primului ministru la reuniunea Consiliului 
Permanent NATO unde trebuia să meargă, potrivit uzanțelor, ministrul de 
Externe. În ultimul moment am înţeles că s-a decis la BCCC al PNŢCD ca nu 
cumva un ministru al PD să adune prea mult capital politic din promovarea 
aderării României la NATO. 


O paranteză : regele Mibai, ca ambasador 
al României 


G.A.: Daţi-mi, vă rog, voie, să fac o paranteză. Pentru că aţi adus aminte de 
Regele Mihai, ar trebui să vă amintesc că Şerban Orescu vă reproșează lipsa de 
eleganţă în relaţiile cu Regele Mihai întrucât l-aţi fi „convocat” la sediul MAE 
unde, regele, firesc, nu a venit“. Un rege nu se convoacă. Aveţi ceva de spus pe 
marginea acestui reproş? 


34. După informaţiile mele, Ion Mircea Paşcu fusese declarat persona non grata în Statele 
Unite, înainte de revoluţie. O dată cu obţinerea unor demnități de stat, această interdicţie 
nu a mai funcţionat. 

35. Liviu Vălenaș, Eșecul unei reforme 1996-2000. Convorbiri cu Șerban Orescu, Ars Longa, 2000. 

A.S. : Eu cred că d-l Orescu — pe care îl stimez foarte mult — și interlocutorul său 
vorbesc despre lucruri pe care le-au auzit pe undeva. Ori le imaginează. 


G.A. : Susţineţi atunci că termenul „convocare” nu a existat în declaraţia d-stră ? 


A.S.: O, nici vorbă de așa ceva! Nici vorbă de așa ceva! Istoria e cu totul alta. Eu 
sunt acela care, împreună cu Valeriu Stoica, am promovat în guvern hotărârea 
de „restituire” — dacă acceptaţi acest cuvânt — a cetăţeniei fostului monarh. A trebuit 
să găsesc la vremea aceea soluţiile politico-juridice — nu doar juridice — pentru 
rezolvarea unor probleme delicate. Reprezentând un partid social-democrat, nu 
puteam fi bănuit de subiectivisme monarhiste. 


G.A.: De ce spuneţi „probleme delicate” ? 


A.S.: Nu vreau să intru în detalii. Istoricii vor găsi probabil stenogramele din 
ședințele de guvern în legătură cu primirea regelui, la sosirea sa pentru prima 
dată în România ca cetăţean român. În aceste discuţii, cunoscuții monarhiști au 
fost cei mai reticenți. 


G.A. : Exemple? 


A.S.: Nu vreau să dau exemple. Stenogramele pot proba foarte interesantele 
luări de poziție care arătau temerea celor care altminteri se declarau monarhiști 
sau reprezentanți ai unor partide monarhiste, față de un posibil scandal. Nu vă 
mai vorbesc despre discuţiile interminabile, în legătură cu numele pe care 
trebuia să-l trecem pe pașaport și reticenţa celor care în public dădeau declaraţii 
în cu totul alt sens. În calitate de ministru de Externe, le-am cerut funcţionarilor 
mei să caute undeva și să găsească certificatul de naștere al regelui, pentru că, 
așa cum orice cetățean are în pașaport sau în buletinul de identitate trecut 
numele de pe certificatul de naștere, așa și regele trebuia să aibă același nume. 
Astăzi, în pașaportul său apare exact numele din certificatul de naștere. Mihai, 
fără nume de familie. 

Iată lucruri pe care d-l Orescu nu avea cum să le știe. Se punea și problema 
tipului de pașaport pe care urmează să-l primească regele. Am spus că, fiind 
vorba despre un cetăţean fără demnități publice, ar urma ca regele să primească 
un pașaport obișnuit. Însă îl puteam invita pe fostul suveran să devină amba- 
sador al României în acțiunea pentru integrarea noastră euro-atlantică. Iar pe 
baza acceptării acestei misiuni de onoare în favoarea ţării sale, îi puteam oferi și 
paşaport diplomatic. 

În 24 de ore, prin această formulă, am transformat pașaportul obișnuit 
într-unul pe măsura rangului său. Ştiţi d-stră că nimeni n-a vrut să se ducă să-i 
înmâneze regelui pașaportul? Și că acest lucru l-a preluat, până la urmă, o 
persoană din Ministerul Afacerilor Externe — pe care nu vreau s-o numesc? 
Despre care mulţi vor putea spune că este prăfuit? A fost singurul care a avut 
îndrăzneala să zică : „Daţi-mi mie pașaportul, mă duc eu și-l înmânez”. 

Când s-a întors acest ambasador la minister, mi-a spus : „Totul a fost perfect, 
d-le ministru”. L-am întrebat, cum a procedat. „Păi”, zice, „m-am suit în avion, 

m-am dus la rege și am întrebat: Majestate, acesta este pașaportul d-stră, nu ?”. 
Ceea ce domnii monarhiști n-au vrut să facă. 

După ce regele a acceptat misiunea de ambasador, am dat o circulară tuturor 
ambasadelor noastre, în care am explicat gestul. Tuturor ambasadorilor. Este 
una din telegramele în care am intervenit pe text cu mâna mea pentru a-i da 
acea încărcătură afectivă care credeam că trebuie transmisă ambasadorilor și 
consulilor noștri în străinătate. Se spunea că regele trebuie invitat în ambasade. 
Am și convenit mai târziu, cu regele, să facă vizite la reprezentanţele noastre din 
toate țările unde se duce. Mi-a făcut o plăcere extraordinară să citesc telegramele 
prin care diverși ambasadori făceau reportajul acestor vizite. 


G.A.: De ce fusese, însă, nevoie de acel drum, pentru înmânarea pașaportului ? 


A.S.: Pentru că nu a putut fi înmânat la minister. În contextul amintit, făcusem 
invitaţia — așa cum o făcuse și președintele Constantinescu, pentru a-l primi 
pe Regele Mihai la Cotroceni — să îi prezentăm corpul diplomatic român la 
Ministerul Afacerilor Externe. Nici pe departe nu se pune problema că „l-am 
convocat”. Ci, pur și simplu, l-am invitat. Am agreat personal cu regele acest 
lucru. Cu el, nu cu așa-zisa „Casă Regală”, formată din tot felul de personaje pe 
care nu vreau să le caracterizez, din respect pentru Regele Mihai. Ideea era să 
scoatem tot corpul diplomatic român și să îl prezentăm regelui, care urma să 
făcă o vizită la Ministerul de Externe. Cu acest prilej, în discuţia separată pe care 
am fi avut-o, doream să-i înmânez pașaportul diplomatic. Regele devenea un 
adevărat ambasador al României, într-o misiune de importanţă istorică pentru 
țară. Era o formulă pe care regele o acceptase. 

La vremea aceea, la cabinetul meu lucra o monarhistă declarată, care era 
Gilda Lazăr. Cea mai mare parte a legăturii cu Casa Regală a fost întreţinută prin 
Gilda Lazăr. Fiecare poate să spună ce dorește despre ea, însă nu cred că se 
poate pune la îndoială entuziasmul său promonarhist. Doi factori au fost cei 
care au perturbat acest program. Un factor a fost Palatul Cotroceni, care a 
considerat că regele nu poate să treacă pe la Ministerul de Externe înainte de a 
merge la ei. Drept pentru care, desigur, am acceptat fără nici un fel de discuţie 
rocada în program. Apoi s-a încercat, împreună cu anumite persoane din antu- 
rajul apropiat regelui, să se elimine orice fel de contact între rege și diplomaţii 
români. Așa se face că întâlnirea a fost contramandată. Atunci, ţin minte, Gilda 
Lazăr s-a dus la Palatul Elisabeta, în stilul ei cam energic și ușor intempestiv, și 
a luat legătura direct cu regele. Regele i-a spus că evident nu este nici o 
problemă, nici nu știa, nici nu fusese anunţat că din programul său se scosese 
întâlnirea de la Ministerul Afacerilor Externe. Numai că, la ora unu noaptea, 
cred — interesant că la unu noaptea încă mai răspundeau unii la telefon, din 
Ministerul Afacerilor Externe — mi-a venit de la regretatul domn Antoniade, șeful 
Casei Regale — spun: „regretatul domn Antoniade” pentru că așa se spune despre 
cei care au decedat — știrea că din nou s-a contramandat vizita. 

După aceea iarăși s-a intervenit, iarăși regele a zis că vrea să vină, ceea ce mi 
se pare că era un act extrem de frumos. Nu puteam să aducem la Palatul Elisabeta 
diplomaţii români cu autobuzul, ca în excursiile organizate altădată de sindicate. 
Dar iată că până la urmă regele n-a mai venit la Ministerul Afacerilor Externe. 
Noi fuseserăm pregătiţi, împreună cu presa și cu diplomaţii, să-l întâmpinăm. 
Totul fusese organizat frumos. 

Am primit în schimb un telefon în care mi s-a spus că regele nu mai vine, dar 
că mă primeşte pe mine în audienţă la nu-știu-ce oră. Am declinat această 
onoare, considerând că nu are absolut nici un fel de rost să intru în jocurile unor 
persoane care întinau, după părerea mea, imaginea unei personalităţi importante 
în istoria României. Ştiţi care a fost finalul poveștii ? 


G.A.: Nu. Nu văd de unde l-aș ști. 


A.S. : Finalul a fost un telefon, pe care l-am primit din partea unei alte persoane 
apropiate regelui. Ea a exprimat regrete, în spatele cărora am înţeles, evident, 
adevărate scuze pentru maniera neelegantă în care niște persoane fără autoritate 
din anturajul familiei regale au tratat instituţia care reprezenta diplomaţia româ- 
nească. Mi s-a spus: „Nu este vorba despre nimic altceva, dar Majestatea sa are 
onoarea să vă invite să luaţi dejunul împreună, înainte de a pleca din ţară”. 
Am fost invitat atunci să iau masa împreună cu regele Mihai. O singură 
condiţie am pus, pentru a accepta această invitaţie : ca niciunul dintre consilierii 
care se pretaseră la jocul penibil pe care l-am descris înainte să nu participe la 
masă. Şi să fie efectiv o întrevedere privată, între rege și ministrul Afacerilor 
Externe al României. Au mai participat doar avocatul casei regale și cunoscutul 
analist britanic, Johnatan Eyle. A fost o întâlnire excepţională, dacă mă gândesc 
la profunzimea discuţiei și la căldura cu care ne-am întreţinut cu toţii. O discuţie 
pentru mine memorabilă și care arată natura exactă a raporturilor mele cu regele 
Mihai, ale cărui merite în acţiunea noastră de integrare în NATO sunt indis- 
cutabile — și pe care întotdeauna le-am recunoscut cu multă bucurie. (Mi-ar face 
plăcere să găsiţi excepţionalul discurs pe care regele l-a ţinut în Marea Britanie. 
Nu e al meu, e al lui, dar e ceva în care mă regăsesc și eu%.) Însă gestul 


36. Este un discurs lung, ca urmare voi selecta doar un pasaj care mi s-a părut semnificativ : 


„Doamnelor și Domnilor, 


Ştiu că mulţi lideri vi s-au adresat de la această tribună, având în mod obișnuit un mesaj 
de același tip. Fiecare naţiune pretinde că este unică : fiecare pretinde să aibă dreptul la 
o audiere specială și la un statut de importanţă supremă. Veţi fi ca urmare surprinși să 
constataţi că astăzi am venit aici nu ca să cer ceva care ne aparţine deja. Eu nu aştept o 
reafirmare a identităţii europene a României, pentru că mi se pare aceasta evidentă. Nu 
implor admiterea României în Organizaţia Atlanticului de Nord. Aș vrea totuși să vă spun 
astăzi că apartenenţa ţării mele la NATO este o necesitate nu numai pentru stabilitatea 
României și a vecinilor săi, ci în egală măsură, pentru securitatea voastră. Sper că îmi 

excepţional pe care l-a făcut regele Mihai și familia sa față de mine se situează la 
altă dată, dacă nu mă înșel, la 26 decembrie. Ştiţi despre ce dată e vorba ? 


G.A.: Nu. Patru zile după demisie ? 


A.S.: Chiar în ziua în care am demisionat s-a primit un telefon la cabinetul 
ministrului de Externe și am fost anunţat că regele mă invită pe mine și pe soția 
mea — pe care nu o cunoscuse niciodată până atunci — la o masă, intimă, în ziua 
de 26 decembrie. Deci a doua zi de Crăciun. Când am aflat, am spus să se comu- 
nice acceptul meu pentru această invitaţie dar, în același timp, să se comunice și 
faptul că demisionasem. Mă gândeam că ar putea fi o eroare, că poate regele 
vroia să-l vadă pe ministrul de Externe şi nu pe ministrul de Externe demisionar. 
Răspunsul a venit prompt: „Ştim de această demisie și tocmai de aceea facem 
invitaţia”. Am întrebat cine mai participă. Mi s-a spus că nimeni, este o invitaţie 
făcută numai pentru mine și pentru soţia mea, că va participa întreaga familie 
regală și, de asemenea, câţiva apropiaţi ai familiei regale. (Era vorba din nou 
despre Johnatan Eyle și despre avocatul familiei regale.) Această întâlnire, puteți 
s-o luaţi cum vreţi, a fost și a rămas pentru mine unul dintre momentele cele mai 
emoţionante ale vieţii. Mă simt tulburat chiar și în momentul acesta, când vă 
povestesc. Primirea care mi s-a făcut a fost de o căldură extraordinară. Regele 
mi-a făcut cadou atunci o scrumieră de argint cu semnătura sa, spunându-mi că 
vrea să-mi mulțumească, întrucât ştie că eu sunt unul dintre cei care, fără mult 
zgomot, au făcut cel mai mult pentru ca situația lui să revină la normalitate. Iar 
la masă nu s-a toastat propriu-zis, dar regele și regina au spus câteva cuvinte pe 
care mi le amintesc destul de bine: „V-am invitat să petreceţi cu noi această zi 


permiteţi să fiu cât de direct posibil ; știu că britanicii admiră diplomaţia, dar ei acceptă în 
egală măsură sinceritatea... 

Procesul de lărgire al NATO nu a fost deschis ca un exerciţiu de caritate occidental 
pentru bietele ţări central-europene, sau ca un exerciţiu de reparare a erorilor trecutului. 
Nici o politică strategică durabilă nu ar putea fi construită pe asemenea argumente 
sentimentale. În realitate, procesul lărgirii NATO este o tentativă foarte complexă de a 
reforma politica de securitate europeană și de a o aduce într-o situaţie adecvată pentru 
continent, așa cum arată acesta astăzi. Sunt cu totul în dezacord cu cei care sugerează că, 
având în vedere dificultăţile inerente, ar trebui să amânăm această tentativă. Noi am 
amânat deja prea mult timp răspunsurile cerute de asigurarea securităţii Europei Centrale. 
Ar putea cineva să susţină că dacă, spre exemplu, Polonia ar fi fost independentă la 
sfârșitul celui de-al doilea război mondial, ea ar fi trebuit să rămână în afara acestor 
structuri ? Poate cineva să susţină cu adevărat că, pentru a nu crea noi diviziuni în Europa, 
ar trebui să le menţinem pe cele vechi? Alegerea nu se face între acceptarea ţărilor 
Europei Centrale sau refuzul candidaturii lor, ci mai curând, între un NATO care răspunde 
problemelor actuale ale securităţii europene sau o Alianţă care rămâne captivă perioadei 
războiului rece și care va fi până la urmă aruncată la coș ca și Cortina de fier. Opțiunile 
care se deschid în faţa noastră se află între o lărgire care într-adevăr întărește Alianţa și o 
lărgire limitată care, prin consecinţă, ridică probleme pe care nu le poate rezolva. Sunt 
convins că o lărgire care nu va include România în primul val va fi o ocazie pierdută atât 
pentru dumneavoastră, cât și pentru noi.” 

din două motive : o dată, pentru că știm cât aţi făcut pentru noi și pentru aceasta 
vrem să vă aducem un gest de recunoștință ; în al doilea rând, pentru că și noi 
știm ce înseamnă să fii trădat și să fii singur. Am socotit că în felul acesta vă 
arătăm solidaritatea și vă facem să trăiţi mai ușor actul unei trădări”. 

De câte ori a venit în România, regele m-a invitat la masă, tot așa, cu soţia, în 
patru, în cinci, în şase persoane. Această relaţie cu regele explică de ce, ca 
ministru de Externe, am fost primit de monarhii europeni, deși un ministru de 
Externe rareori primește o asemenea onoare. 


Dacă nu ai acelaşi stil de viată, 
nu se fac relaţii solide 


G.A.: lată un episod pe care nu trebuia să-l pierdem”. Să revenim însă la /obby-ul 
românesc în marile capitale europene, pentru Madrid. 


A.S.: Italia. Ar trebui să răspund la întrebarea: de ce Italia? Pentru mulţi ar 
putea fi o surpriză. De unde până unde primul parteneriat strategic pe care 
România l-a lansat cu o ţară occidentală, ţară NATO și a Uniunii Europene, a fost 
cu Italia. 

G.A.: Pentru că a fost mai ușor sau pentru că s-a socotit că avem o relaţie 
prioritară în politica noastră externă ? 


A.S.: Răspunsul este al doilea. Mirarea pentru mine nu este de ce am lansat 
acest parteneriat tocmai cu Italia. Mirarea pentru mine este de ce nu am lansat 
cu ani, cu decenii în urmă, un asemenea parteneriat. De ce Italia, pentru 
România, nu a fost o reală prioritate în relaţiile externe. 


G.A. : Pentru asta ar trebui să arătaţi care erau atuurile Italiei în raport cu alte țări. 
A.S.: Încep de la cel mai evident, chiar dacă poate nu cel mai important: 
compatibilitatea lingvistică și culturală. 

G.A. : Dacă folosim argumentul acesta, am avea de invocat mai întâi Franţa. 
A.S.: Da, dar nu mai mult decât Italia. Românii, prin felul lor de a fi, sunt 
descurcăreţi, bon-viveuri, într-un anume sens mai populari, evitând greutăţile 
majore, păcălind ziua, exploatând minutul. 

G.A. : Sunt lucrurile acestea relevante pentru politica externă ? 

A.S.: Extrem de relevante. Orice politică — în primul rând politica internă — se 
construiește pe un anumit fond cultural. De aici, apar diferenţe, nu spun că apar 
ierarhii, dar apar diferenţe semnificative. 


37. Eram informat de la un alt participant la ședința de guvern despre atitudinea celor prezenţi, 
la discutarea venirii în ţară a Regelui Mihai și a pașaportului său. Cel care s-a distins prin 
atitudinea sa lamentabilă, atunci, a fost „monarhistul” Gavril Dejeu. Dar există și un 
exemplu foarte pozitiv : primul-ministru Victor Ciorbea. 

G.A. : Contraziceţi analiștii care spun că politica externă exprimă totuși interese. 
Iar acestea sunt puţin condiţionate cultural. 


A.S.: Ba nu, pentru că în susţinerea intereselor trebuie să pui pârghii, trebuie să 
aduci instrumente. Or, instrumentele sunt condiţionate cultural. Nu e vorba 
numai de cum se exprimă ministrul de Externe sau șeful statului sau primul- 
-ministru în raporturile cu străinătatea. Ci de cum se exprimă poporul în spatele 
primului-ministru sau în spatele ministrului de Externe. Vă pot da două exemple, 
unul din experiența mea de ministru, altul dintr-o experiență a mea ca român, 
după ce n-am mai fost ministru. 

Primul exemplu este legat de declaraţia pe care am făcut-o în legătură cu 
momentele tragice pe care cetăţenii romăni de origine germană le-au cunoscut 
în anii postbelici“. O declaraţie perfect europeană, perfect inteligibilă de un 
lider german și de conducerea germană, de societatea germană. Prin urmare, nu 
numai că era ușor de înţeles, dar și ușor de apreciat. Din păcate, o declaraţie 
care nu era conformă cu nivelul de înţelegere al populaţiei României, cel puţin 
în măsura în care el se exprima prin mass-media. Rezultatul a fost că netrezind 
entuziasm între români, o stare de ușurare, de solidaritate în susţinerea unei idei 
drepte sau a unei atitudini corecte, declaraţia a generat o reacţie populară care 
a anulat cea mai mare parte din efectul gestului. Dar asupra istoriei cu pricina 
poate revenim mai târziu. 

Cel de-al doilea exemplu este Kosovo. În această chestiune, președintele 
României a avut o poziţie extrem de limpede, însă, din păcate, marea majoritate 
a populaţiei a arătat că are alte vederi, alte sentimente și că, de fapt, se simte 
solidară cu sârbii din două motive : o dată, întrucât „confruntată” cu ungurii ar fi 
procedat la fel cum au procedat sârbii cu kosovarii ; în al doilea rând, pentru că, 
deși nu au aprobat procedura mult prea brutală a sârbilor, îi considerau membri 
ai familiei. Iar atunci când un vecin vine și se ceartă cu un membru al familiei 
tale, chiar dacă acesta este agresorul care a făcut scandal, tu sari și îi iei apărarea. 
Că așa e la noi! 

Așa se face că gestul politic la nivel înalt poate să pice în gol, dacă el nu este 
suţinut de populaţie. Liderii sunt aleși de popor. Prin urmare, orice fel de 
exprimare a liderului, dacă este incorectă, este pusă în seama întregii populaţii 
a ţării. Întrucât, chiar dacă ea s-a înșelat, este vinovată că s-a înșelat. Dacă liderul 
spune ceea ce trebuie, dar populaţia în mod vădit nu-l susține democratic, 
trebuie să ţii seama de ce face populaţia, nu de ce fac niște lideri care în orice 
moment pot fi daţi la o parte de un val popular. Toate acestea vorbesc despre 
cât de importantă este compatibilitatea culturală. 

Ca urmare, mi se pare relevantă asemănarea noastră cu Italia. Prima unire a 
principatelor române și formarea statului român s-au realizat în același an cu 
formarea statului italian ; marea unire a tuturor românilor și a teritoriilor locuite 


38. Asupra acestei declaraţii se va reveni pe larg. 

de ei s-a realizat în același an cu evenimentul similar din Italia. Multe alte 
asemenea similitudini există în istoria noastră, ceea ce este de natură să apropie 
două popoare. 


G.A. : Trebuie să spun că la acest punct nu m-aţi convins. Incursiunile istorice 
țin mai mult de mitologie... sunt puţin relevante în raporturile concrete de 
interese. 


A.S.: Dar nu e vorba numai de raporturi concrete de interese. Dacă nu ai același 
fel de viaţă, nu se stabilesc niciodată relaţii solide. Nu există încrederea necesară. 


G.A.: Uitaţi-vă la cazul româno-maghiar. Unde vedeţi asemănare culturală ? Dar 
interesele cu totul excepționale: prezența minorităţii maghiare în România, 
frontiera comună, apropierea de Rusia, așezarea lor ca un capac peste Balcani le 
obligă la o strânsă colaborare în materie de politică externă. 


A.S.: Eu aduc un argument în plus, nu spun că afinitatea culturală este singurul 
argument sau este decisiv. Aș adăuga, însă, ceva cu adevărat relevant: modelul 
de dezvoltare a Italiei este modelul potrivit pentru România. Un model bazat pe 
întreprinderile mici și mijlocii, pe iniţiativă privată la nivel mic, la nivel local. 
Ceea ce este un lucru important dacă ne uităm la înclinațiile românilor, la 
tradiţiile, atâtea cât vor fi fiind, la resursele românilor. 


G.A.: Consideraţi că acest comportament, dinamismul actorilor economici are 
legătură cu structura administrativă a Italiei? 


A.S.: Are legătură cu structura administrativă. Temperamentul italian a deter- 
minat ca modelul lor de dezvoltare, bazat pe o reţea imensă de întreprinderi 
mici și mijlocii și câţiva piloni mai mari industriali, să fie potrivit pentru Italia. 
Cum temperamentul românilor este apropiat de al italienilor, cred că și pentru 
România acest model se potrivește. 

Al doilea argument ar fi tinereţea statului în raport cu naţiuni precum Franţa 
care s-au dezvoltat mai liniștit, în secole”. Îmi spunea un italian în 1990: de ce 
economia Italiei este mai dinamică sau a fost cel puţin o vreme mai dinamică 
decât cea a Franţei? Pentru că în Franţa gândesc 5000 de creiere în timp ce în 
Italia gândesc 55.000 de creiere. Ce s-a dorit să se spună cu asta? Că în Franţa 
sunt circa 5000 de întreprinderi mari și asta este economia franceză. Ele tute- 
lează întreaga economie, în timp ce sevele economiei italiene se trag din 55.000, 
550.000 de întreprinderi mici și mijlocii, ai căror patroni gândesc în fiecare zi ca 
să trăiască în ziua următoare mai bine. Această situaţie a determinat alt mod de 
organizare a instituţiilor statale. Centralismul birocratic al administraţiei franceze 
nu se regăsește în administraţia italiană ; din contră. Noi ne-am pripit când am 


39. Marea diferenţă dintre Italia și România este tradiţia complet diferită a civilizaţiei, citadine 
într-un caz, rurale, în cel de-al doilea. În Italia, aceasta a dus la crearea a ceea ce în 
termeni moderni se numește „capital social” — extrem de sărac în România și datorită 
„aportului” ultimelor cinci decenii de comunism. 

adoptat de la francezi un sistem de administraţie care, după părerea mea, este 
prost chiar și în Franţa (unde totuși funcţionează), pentru că evoluţia istorică a 
statului francez și temperamentul francezilor sunt altele. În România nu a func- 
ționat nici un minut; nici un minut n-a funcţionat acest tip de administraţie 
foarte centralizată, foarte puternic reglementată. 


G.A.: Dar nu vedeţi ce refractari sunt românii la ideea descentralizării? Ce să 
mai spunem, dacă avem în vedere revoluţia administrativă din Italia, din 1973, 
când s-au format regiuni cu parlamente locale și cu guverne locale. Românii au 
o adevărată obsesie împotriva ideii federative. 


A.S.: Cine are această obsesie? Clasa politică, legată de alte interese. Clasa 
noastră politică se numește elită politică pentru că acesta este termenul con- 
venţional, nu pentru că ar fi cu adevărat o locomotivă a societăţii. În ceea ce 
priveşte cetăţeanul de rând, el este încă intoxicat de reflexele paternaliste ale 
societăţii totalitare. Despre asta este vorba. 


G.A. : Deci susţineți că românul este dinamic, receptiv și are nevoie de o structură 
descentralizată. 


A.S.: Absolut. Este dinamic și are nevoie de o structură descentralizată și numai 
în acea structură el va putea să fie productiv și eficient. El este mai degrabă 
înzestrat și înclinat către acțiunea în cadrul unor întreprinderi mici sau mijlocii. 
Noi nici nu avem capital privat românesc care să permită realizarea unor investiţii 
uriașe. Numai acest dinamism administrativ, realizat prin descentralizarea admi- 
nistraţiei, şi economic, realizat prin descentralizarea economică — folosesc niște 
termeni simetrici — pot să ducă la dezvoltarea adevărată a țării. România nu este 
o ţară care să poată fi condusă de la București, așa cum Franţa poate să fie foarte 
bine condusă de la Paris. 


Merită să faci un parteneriat strategic 
pe o rațiune conjuncturală ? 


G.A.: Să înţeleg că, în momentul în care v-aţi îndreptat ochii spre Italia ați 
gândit lucrurile în termeni diferiţi față de modul în care aţi conceput rolul bunei 
vecinătăţi pentru politica subregională sau tema stabilităţii, pentru relaţia cu 
Statele Unite? 


A.S.: Cel puţin din ce v-am spus până acum. Mai am încă două argumente și cu 
asta închei, ca să nu lungesc prea mult povestea. Un argument este faptul că Italia 
are o cunoaștere bună, o influență destul de însemnată și o politică coerentă în 
Europa de Sud-Est și la Gurile Dunării. Ca de altfel și în estul Europei Centrale. 
Adică exact zona în care România are de asemenea importante interese. La 
începutul anului 1997 mai ales, Italia era singura ţară occidentală care avea o 
politică coerentă și dinamică în Europa de Sud-Est și în zona danubiană. 

G.A.: Spre deosebire de Germania, care părea preocupată de Ungaria, 
Croaţia și Slovenia. 


A.S.: Germania a revenit la interesul pentru zona noastră de abia după venirea 
la putere a guvernului social-democrat-ecologist. Helmuth Kohl a avut după 
părerea mea o politică bismarkiană, potrivit căreia Balcanii nu merită nici măcar 
viaţa a doi grenadieri din Pomerania. Am simțit mereu acest lucru : un dispreţ 
cvasitotal față de zona Balcanilor. Această politică nu era deloc împărtășită, 
după impresia mea, de fostul ministru de Externe Gensher, al cărui succesor era 
Klaus Kinkel. Gensher era convins că zona sud-est europeană merită interes. 
Kinkel era mai puţin un teoretician al politicii externe, așa încât nu dezvolta o 
concepţie așa de complexă ca a lui Gensher dar, în orice caz, era mai sensibil 
față de problemele zonei noastre. Kinkel, însă, era al doilea în guvernul german, 
aș zice la o mare distanţă faţă de primul, ca putere, ca influență și ca energie. În 
același timp, avea atâtea alte probleme de rezolvat încât nu a stat să-și conceapă 
o mare politică sud-est europeană. Germania s-a orientat mai mult spre Nord 
decât spre Sud. A fost o putere a Nordului, în timp ce Italia a fost o putere a 
Sudului, conștientă de importanţa respectivei zone. Franța nu a avut interese 
obiective în zonă. Priorităţile ei se aflau în vestul Mediteranei. Așa că nu s-a 
obosit să aibă o politică sud-est europeană sau central europeană specială. 
America intrase de curând în coșmarul Iugoslaviei și de abia elabora, în acel 
moment, o politică care să depășească zona Balcanilor de Vest. Drept pentru 
care singura ţară occidentală care avea o politică serioasă aici, în momentul în 
care eu deveneam ministru de Externe, era Italia. Iar acest fapt nu era o chestiune 
de conjunctură. Acesta este sensul întrebării d-stră : merită să faci un parteneriat 
strategic bazat pe o rațiune conjuncturală ? Nu era, însă, vorba despre o chestiune 
de conjunctură. Politica Italiei nu reflecta împrejurarea că în fruntea acestei țări 
s-ar găsi niște conducători mai inteligenţi decât în alte capitale. Ci reflecta un 
interes special, obiectiv, al Italiei pentru zonă și o educaţie specială pentru a 
înţelege această zonă. 


G.A. : Sau interesele companiei ENI“. 

A.S.: Nu neapărat. ENI a venit după aceea. Dacă ENI a avut interese aici a fost 
tocmai pentru că erau interese strategice italiene în zonă. Ţeava de petrol venea 
în concordanță cu aceste interese. Bineînţeles, în profitul anumitor companii 
private. 


G.A.: În ce măsură diplomaţii din MAE erau conștienți de ceea ce îmi spuneţi 
când aţi devenit ministru de Externe? 


A.S.: Nu cred că erau. E o teorie cu care am venit eu. Mai adaug un ultim 
argument care m-a determinat să merg în această direcţie : Italia era și va rămâne 


40. Cea mai mare companie italiană care operează în domeniul petrolului. 

cel mai important și cel mai de încredere partener al Statelor Unite în flancul 
sudic al NATO. 


G.A. : Să vedem ce aţi făcut pentru a utiliza, pentru a fructifica acest capital de 
interese și asemănarea, spuneţi d-stră, a fondului cultural. 


A.S.: Atunci când am venit în Ministerul Afacerilor Externe, lucrurile nu erau 
gândite în acest fel. Aveam, însă, la Roma un ambasador extrem de activ, 
Constantin Grigorie. O persoană controversată ; unii îl iubesc, alţii îl urăsc... 
Una dintre cele mai controversate persoane din MAE. Însă cred că nu poate 
nimeni să conteste în mod lucid dinamismul și dedicaţia cu care a lucrat, unii 
apreciind chiar că exagerează. Pentru mine era important nu să adun îngeri în 
MAE, ci să fac opera lui Harap-Alb: din personaje ciudate, să evidenţiez la 
fiecare latura lui... hai să nu spun bună, că bunul și răul sunt lucruri foarte 
relative, ci utilă, ceea ce e mult mai ușor de definit. De asemenea, am mai avut 
în afară de acest ambasador foarte activ la care voi reveni, și o relaţie utilă, un 
prieten în guvernul italian. Este vorba despre Piero Fassino, secretar de stat în 
Ministerul de Externe. Un om cu o imensă influenţă, cu o mare inteligență, 
responsabilul de fapt al relaţiilor Italiei cu Uniunea Europeană și cu organizaţiile 
internaţionale. Un fel de ministru pentru afacerile europene, cum există în alte 
state ale Uniunii Europene și care reprezenta motorul la Ministerul de Externe 
italian. Astăzi, când vorbim, el este ministru plin al Justiţiei în guvernul Amato, 
după ce anterior fusese ministrul Comerţului Exterior în guvernul D'Alema. 


G.A. : Spuneţi „prieten” ? 


A.S.: Da, Piero Fassino a fost un alt coleg de-al meu la Consiliul Europei. Deși 
era o personalitate politică importantă, experimentată, în Italia, s-a întâmplat că 
a venit la Consiliul Europei cu delegaţia Italiei într-un moment în care eu eram 
deja o persoană cunoscută acolo, care știa bucătăria organizaţiei. Ne cunoscu- 
serăm în cadrul campaniei mele de promovare a cererii de adeziune a PD la 
Internaționala Socialistă. Fassino era co-președinte al Comisiei Internaționalei 
Socialiste pentru Europa Centrală. Avea, deci, și o cunoaștere foarte bună a 
Europei Centrale, ceea ce explică entuziasmul cu care a reacţionat la propunerea 
de parteneriat strategic, ca și ideile valoroase pe care le-a adus în construcția 
acestui parteneriat, cum ar fi fost forumul economic româno-italian. Când a sosit 
la Consiliul Europei, era un om destul de stingher. Ne știam un pic și, ca orice 
om care intră într-o colectivitate pe care n-o cunoaște, tinde să se ducă rapid 
către cei pe care i-a mai întâlnit. Așa se face că legătura noastră s-a consolidat, 
eu ajutându-l să se aclimatizeze mai repede în „grupul” de la Strasbourg. Când 
ne-am întâlnit, apoi, ca miniștri, eram deja prieteni care se stimau reciproc și își 
vorbeau deschis. 

Locurile unde se naşte Europa 


G.A.: Tot ce aţi spus până acum arată importanţa extraordinară a diplomaţiei 
parlamentare, respectiv a existenţei unor comunități cum ar fi Adunarea 
Parlamentară de la Strasbourg, Parlamentul European, Internaționala Socialistă, 
Internaționala Creștin-Democrată etc. 


A.S.: Acestea sunt locurile unde se formează Europa, unde se exersează zilnic 
globalizarea. Când vorbim de potenţiali miniștri de Externe ai României, de 
persoane care să îndeplinească funcţii importante în politica externă, să preia 
misiuni internaţionale, e bine să ne gândim la cei care au trecut prin experienţa 
unor asemenea organizaţii internaţionale. Care au reușit să se facă cunoscute și, 
în același timp, să cunoască reprezentanți ai altor state într-o manieră sistematică 
și aprofundată. 


G.A.: E o înţelegere contrară modelului comun care vede în astfel de poziții mai 
ales diplomaţi de carieră. 


A.S.: Diplomaţii de carieră sunt niște tehnocraţi care nu au de ce să se gândească 
a deveni miniștri. Funcţia cea mai înaltă la care trebuie să aspire diplomatul în 
profesia lui este cea de ambasador. În plan administrativ, este aceea de secretar 
general de minister, secretar de stat în Ministerul de Externe. Pentru funcţiile 
politice, este nevoie de oameni politici care au câștigat experienţă într-un mediu 
internaţional. Spun asta nu pentru că ar fi cazul meu, ci pentru că argumentele 
mi se par evidente. Nu este suficient să-ți fi făcut studiile într-o anumită ţară sau 
să fi călătorit foarte mult în străinătate. Ci să fii integrat în lumea politică. 


G.A.: A familiilor politice europene. 


A.S. : În familiile politice europene și euro-atlantice. Să fi lucrat cot la cot cu ei. 
Nu o masă copioasă poate să suplinească discuţiile politice de miez de noapte 
pe care parlamentarii din diverse ţări le au, să zicem, în timpul unei misiuni în 
Cecenia. Sau când se duc să vadă situaţia comunităţii suedeze din Finlanda, în 
insulele Åland; ori mergând să verifice modul de aplicare a acordurilor de la 
Dayton în Bosnia-Herţegovina ; să monitorizeze mersul democraţiei în Croaţia 
sau în Ucraina. Acestea sunt clipele în care se formează spiritul european și se 
creează familia europeană. Nu este întâmplător că în momentul în care am fost 
ministru de Externe, funcţii similare erau deţinute de colegi de-ai mei din 
Consiliul Europei cu care lucrasem îndelung împreună : în Grecia, în Ungaria, în 
Finlanda, în Suedia, în Bulgaria... Sau iată, ministrul adjunct de Externe în Italia, 
prim-ministrul în Polonia, și exemplele ar putea continua. Nu era meritul meu ; 
era doar un atu al meu venind ministru de Externe. Și pe cale de consecinţă, 
atuul României. 


G.A.: Revenind la Italia și la ambasadorul României. Acesta a fost implicat, îmi 
amintesc, într-un scandal. 

A.S.: Din câte știu eu, nu a fost găsit vinovat de ceva și nici măcar nu cunosc 
dacă a fost el personal implicat ori alţii din ambasadă. Spuneam că totuși era o 
personalitate controversată, drept pentru care l-am chemat la o întâlnire la 
București — de fapt, a venit cu ocazia vizitei pe care a făcut-o Piero Fassino în 
România. Fassino grăbise organizarea vizitei tocmai în virtutea speranţelor pe 
care i le dădeau relaţiile speciale dintre noi. Era prin februarie. În discuţia 
tête-à-tête pe care am avut-o cu ambasadorul Grigorie, i-am spus următorul 
lucru: „Sunt interesat într-un parteneriat strategic cu Italia. Discuţiile cu Fassino 
au fost excelente și el este gata pentru o relaţie aparte cu România, care să 
vină și să completeze trilaterala Italia-Slovenia-Ungaria — unde Italia era deja 
implicată. Prin urmare, examenul pe care d-stră trebuie să-l treceţi este ca în 
următoarele câteva săptămâni să aduceţi România în situația de a semna un 
acord de parteneriat strategic cu Italia.” I-am dat câteva idei principale pe care 
le-am considerat esenţiale pentru un asemenea parteneriat urmând ca mai 
departe să vină de la el ce mai credea și, evident, să adauge ceea ce ar fi putut 
fi aportul părţii italiene. Cu asta ne-am despărţit. Am spus: „Nu are nici un rost 
să discutăm mai mult.” 


G.A. : Dar discuţii avuseseră loc și înainte. Nu definiseră ele punctele unui acord? 


A.S.: Piero Fassino avusese ideea unui forum economic româno-italian. Am dus 
ideea mai departe și am spus: un forum de concertare economică româno- 
-italiană. Nu doar să se întâlnească oamenii de afaceri într-un cadru organizat și 
să înceapă să discute despre posibile contracte și investiţii, ci să discute despre 
o manieră de a ne concerta programele. Să discute oameni de afaceri și repre- 
zentanţi ai guvernelor, investitori privaţi și publici, despre posibilitatea de a ne 
armoniza programele de dezvoltare economică astfel încât să creăm oportunităţi, 
să creăm ocazii noi pentru afaceri noi. Prin luna aprilie, deci doar la două luni, 
am plecat la Roma într-o vizită oficială“. Atunci, împreună cu Lamberto Dini, 
ministrul de Externe italian, am semnat cu publicitate protocolul parteneriatului 
strategic. Conceput, dacă vreţi, integral în cadrul acestor discuţii cu Fassino și 


41. Iată în ce termeni prezenta cotidianul Corriere della Sera, din 28 aprilie 1997 (în articolul 
„România se oferă : ea poate fi cea care asigură pacea în Balcani”) vizita lui Adrian Severin 
la Roma: 
„Nu doar noi avem nevoie de NATO, ci şi NATO are nevoie de noi”. În sinteză, aceasta 
este noua concepţie a diplomaţiei române, care bate la poarta Alinţei Atlantice... (...) 
Adrian Severin, ministrul de Externe, întruchipează activismul internaţional regăsit al 
Bucureștilor. A preluat această funcţie, ca de altfel întreg guvernul, după alegerile din 
noiembrie 1996, când ex-comuniștii lui Ion Iliescu au fost învinși iar opoziţia democrată 
a ajuns la putere. Înarmată cu argumente proaspete, România s-a lansat într-un adevărat 
tur de forță pentru a intra în NATO în primul grup de noi membri. „Nu acţionăm în acest 
sens pentru că am vedea ameninţată securitatea noastră — explică Severin. Mai degrabă 
vrem să intrăm între primii în Alianţă pentru a întări flancul sudic al NATO ; cel mai slab, 
din care face parte și Italia.” 

în cadrul ministerului nostru de Externe, partea italiană neavând nimic de 
obiectat la setul de propuneri privind parteneriatul cu care noi am venit și care 
viza aspecte culturale, economice, politice, inclusiv susţinerea pentru integrarea 
României în NATO și în Uniunea Europeană. (Meritele ambasadorului Constantin 
Grigorie în această reușită sunt, de asemenea, incontestabile și este corect să 
fie remarcate.) 


G.A. : Mi-aţi spus atunci că era singurul acord de acest gen pe care îl avea Italia. 


A.S.: Italia nu a mai avut până atunci și nu știu să fi semnat după aceea un acord 
de acest tip cu vreo altă ţară a lumii. Are, în schimb, acordul trilateral pe care îl 
realizează cu Slovenia și cu Ungaria. Italia a fost singura ţară care ne-a sprijinit 
ferm şi în ceea ce privește integrarea în NATO, și în ceea ce privește integrarea 
în Uniunea Europeană. 


G.A. : Chiar singura? 


A.S.: Când spun „singura ţară” mă refer la singura ţară din Grupul celor 7, ca să 
nu punem în discuţie, știu eu, Grecia sau Portugalia, țări mai mici sau cu o 
influenţă relativ redusă. Dar revin. Protocolul a fost semnat în aprilie la Roma cu 
Lamberto Dini?. Un rol important l-a jucat viziunea extraordinară a lui Romano 
Prodi, care era prim-ministru al Italiei pe vremea aceea. Iată o altă persoană pe 
care o cunoscusem mai dinainte, din perioada în care Prodi tocmai părăsise 
funcţia de director al IRI și era profesor în SUA. Acolo ne-am cunoscut în 1990, 
când eu participam la o serie de discuţii legate de începuturile reformelor în 
țările Europei Centrale și, în particular, de începuturile reformei și ale privatizării 


42. Dată fiind valoarea Declaraţiei comune a miniștrilor Afacerilor Externe ai României și 
Italiei privind parteneriatul strategic româno-italian merită să reproduc măcar punctul 1 
al acesteia, privitor la colaborarea politică : 

— Italia sprijină aspiraţiile României de integrare rapidă în NATO și Uniunea Europeană ; 

— Italia se angajează să pună în valoare, în cursul contactelor sale bilaterale cu state 
terţe și în forumurile internaționale la care participă, progresele realizate și eforturile 
întreprinse de România pentru punerea în practică a reformelor necesare în domeniul 
juridic, economic și militar, în vederea atingerii obiectivului ca România să facă parte 
din primul grup de ţări ce vor fi admise în NATO și în Uniunea Europeană ; 

— Italia pune la dispoziţia României propria sa experienţă de stat membru al NATO și al 
Uniunii Europene, pentru a-i acorda sprijin în procesul de aderare ; 

— În afara prevederilor Tratatului bilateral de prietenie şi colaborare, semnat la București 
la 23 iulie 1991, România și Italia vor realiza consultări politice periodice, cu caracter 
semestrial, la nivel de înalţi funcţionari, pentru a aprofunda teme de interes politic 
reciproc, îndeosebi în legătură cu situaţia din Europa Centrală și de Sud, cooperarea 
regională și contribuţia lor la instituţiile și la alte foruri multilaterale din care fac parte 
cele două ţări; 

— În ansamblu, România și Italia se vor strădui să urmărească obiectivul unei tot mai 
ample convergenţe a politicilor externe ale celor două ţări și a poziţiilor lor în forurile 
internaţionale la care participă, în primul rând în cadrul Naţiunilor Unite, al OSCE 
și al ICE. 

în România. În contextul acela l-am cunoscut pe Romano Prodi, la o masă. Am 
rămas în bune relații și ne-am revăzut cu plăcere, el din postura de prim-ministru 
al Italiei, eu, din cea de ministru al Afacerilor Externe al României. Această 
legătură stabilită anterior a avut, desigur, un rol pozitiv în dinamizarea proce- 
durilor, dar sunt sigur că viziunea foarte largă și foarte curajoasă a lui Prodi 
despre relaţiile internaţionale ar fi dus la acceptarea ideii parteneriatului strategic 
chiar dacă noi nu am fi avut niște relaţii personale cordiale. 

Momentul semnării protocolului de parteneriat strategic mi-a oferit ocazia să 
fac o vizită oficială și la Vatican. Ea a deschis sau în orice caz a pavat calea 
pentru vizita pe care Papa Ioan Paul al II-lea a întreprins-o în cele din urmă în 
România, în anul 1999. 


G.A.: Vizita făcea parte din vreo agendă specială pentru Vatican ? 


A.S.: Aveam într-adevăr o agendă pentru Vatican. Vizita a fost pregătită printr-un 
turneu pe care l-am făcut în ţară și care a inclus discuţii detaliate, atât cu ierarhi 
ai BOR, cât și cu ierarhi ai Bisericii Greco-Catolice și Bisericii Romano-Catolice. 
Am mers practic din episcopie în episcopie și am vorbit, din nordul țării până la 
patriarhia din București, atât în Ardeal, cât și în Moldova și Oltenia, cu perso- 
nalități importante ale celor trei Biserici menţionate, în ideea de a ajunge la un 
acord vizând o deschidere nu numai politică, dar și spirituală către Vatican. 

Rapiditatea cu care s-a finalizat documentul privind parteneriatul strategic 
româno-italian a fost benefică și pentru vizita la Sfântul Scaun. Apoi, cu partene- 
riatul strategic sub braţ și cu angajamentul de sprijin în demersurile noastre de 
integrare euro-atlantică, angajament pentru prima oară oficial exprimat de Italia 
ca partener privilegiat al Statelor Unite în flancul sudic al NATO, am plecat de la 
Roma direct la Washington. 


Spiritul Germaniei 


Integrarea României ca parte a procesului 
de unificare a Europei 


G.A. : În ultimele discuţii privind /obby-ul pro-NATO v-aţi referit de multe ori la 
surprinzătoarea atitudine a lui Klaus Kinkel. La efortul acestuia pentru a sprijini 
cauza României. Cum explicaţi acest comportament? Impresia cvasi-generală 
era că poziţia cancelarului german în privinţa extinderii NATO, atitudinea 
populaţiei germane faţă de români, în sfârșit, scandalurile în centrul cărora se 
aflaseră diplomaţi ai noștri de la Bonn făceau din Germania cel mai reticent stat 
la ideea integrării României. Cum s-a întâmplat ca, după cum spuneţi, Klaus 
Kinkel să fi ajuns un luptător pentru interesele României ? 


A.S.: Nu v-am povestit despre vizita lui Klaus Kinkel în România. 
G.A.: Nu. Am discutat despre Italia, despre Germania nu am vorbit deloc. 


A.S.: Într-adevăr, Germania era amabilă formal, totuși permanent reticentă 
față de România. Reticenţă foarte bine disimulată. Ca și când ne aflam unii și 
ceilalți despărțiți de un geam foarte transparent de existenţa căruia nu ne dădeam 
seama, dar care, dacă ne apropiam, sesizam că ne separă. În această situaţie 
am încercat să realizez o vizită în Germania. Să am un contact cu omologul 
meu german. 


G.A. : Când se întâmpla asta? 


A.S. : Foarte curând după ce guvernul s-a instalat. În februarie 1997. La toate avan- 
surile mele primeam răspunsuri foarte politicoase care ne aduceau la cunoștință 
că agenda este foarte complicată, că procedurile diplomatice sunt puţin mai 
altfel, că de fapt ministrul Klaus Kinkel urmează să aibă o vizită în România, că 
este rândul ministrului Kinkel să vină în România. Așa încât era greu să fac o 
vizită eu în Germania. Culmea era că ministrul Klaus Kinkel într-adevăr ar fi 
urmat să vină în România, dar nu venea, sau nu venea în timp util. Pentru noi 
era extrem de important ca legătura cu ministrul german și cu Germania să se 
producă cât mai repede. M-am plâns de această situaţie unor prieteni ai mei 
social-democraţi. La un moment dat, unii dintre ei mi-au trimis mesajul că, deși 
sunt în Opoziţie, vor încerca să-mi aranjeze o întâlnire informală cu ministrul de 

Externe Klaus Kinkel, dacă și eu eram de acord cu această formulă. Bineînţeles, 
am considerat că interesele sunt mult prea mari pentru a mă formaliza şi am 
spus: „Sunt de acord să fac o vizită privată în Germania și să am o întâlnire 
oricât de privată și oricât de neoficială cu ministrul de Externe german”. Și că 
vreau să am această întâlnire cât se poate de repede. 

Foarte curând mi s-a comunicat că sunt invitat de fundaţia Frederich Ebert să 
fac o călătorie în Germania. Dacă nu mă înșel, fundaţia mi-a oferit și cheltuielile 
de călătorie, ceea ce, evident, nu era o problemă pentru noi, dar a fost un gest 
frumos. În program era trecut un mic-dejun cu ministrul Klaus Kinkel la care 
puteau să vină vreo doi consilieri de-ai mei și vreo doi consilieri de-ai lui. Deși 
se desfășura la minister, acest mic-dejun era limpede că nu echivala cu o convor- 
bire oficială. Urma să ne întâlnim apoi cu câţiva dintre liderii social-democraţi 
din Bundestag. 

Zis şi făcut. Klaus Kinkel m-a primit extrem de protocolar, prin asta înțelegând 
foarte rece. Ne-am așezat la masă și mi-a spus: „D-le ministru, mă bucur să vă 
cunosc. Vă rog să mâncaţi; eu am să vă vorbesc, pentru că timpul este foarte 
scurt. Programul meu este foarte încărcat, avem foarte mult de lucru, așa încât în 
timp ce d-voastră mâncaţi eu am să spun ceea ce mi se pare important, după 
care vă ascult replica”. Era evident o introducere foarte descurajatoare. Dar m-am 
conformat acestui scenariu, chiar spunându-i că sunt flămând și sunt foarte 
doritor să mănânc, deși aveam mâncare și în România, dar procedând astfel e o 
manieră mai agreabilă de a-l asculta. 


G.A.: Vorbeaţi în engleză sau în germană? 


A.S.: El a preferat să vorbim fiecare în limba lui naţională, eu în română, el în 
germană, dar eu i-am propus ca, pentru a folosi mai bine timpul, întrucât nu era 
traducere simultană ci consecutivă, în ceea ce mă privește să vorbesc în engleză. 
El a început în germană, dar de la un moment dat discuţia a continuat în engleză. 
Discursul său a fost legat de NATO și a fost o explicaţie a motivului pentru care 
Germania nu poate să susțină intrarea României în NATO în acel moment. 


G.A.: Şi anume? 


A.S.: Era legat de faptul că această extindere trebuie să fie una care să conso- 
lideze Alianţa și nu să o slăbească impunându-i digerarea a prea multor noi 
membri într-un timp foarte scurt. Era invocată ideea interoperativităţii care se 
baza pe un suport economic mai dezvoltat la alţi candidaţi decât în cazul 
României, faptul că extinderea trebuia să fie o undă care să pornească dinspre 
centru spre margine și că spre centru erau Polonia, Republica Cehă și eventual 
Ungaria, dar nu România. Cam acestea erau argumentele, bineînţeles cu celebrul 
premiu de consolare: menţinerea deschisă a procesului. Mai mult sau mai puţin, 
același lucru mi l-a spus și în legătură cu Uniunea Europeană, folosind metafora 
stadionului unde unii intră în cursă de la început, în timp ce alții se încălzesc pe 
tușă. După ce termină încălzirea, pot să intre și cei din urmă pe pistă, iar dacă 

sunt foarte buni, pot să ajungă la linia de sosire mai repede decât cei care au 
cinci ture de stadion înaintea lor. 

Evident, nu a vorbit despre cinci ture de stadion. Asta am adăugat eu. Mi-era 
greu, însă, să văd cum cei care stau și se încălzesc pe margine după ce alții au 
luat deja startul îi vor putea ajunge pe primii, oricât de bine încălziți ar fi. 

După ce a terminat, am început să vorbesc eu, spunându-i un lucru care l-a 
surprins. Anume, acela că noi nu gândim intrarea noastră în NATO din raţiuni 
de securitate imediată, ci gândim intrarea noastră în NATO, ca și în Uniunea 
Europeană, ca o parte a procesului de unificare a Europei. România este o parte 
a Europei, este o ţară din extremul oriental al Europei Centrale, care reprezintă 
cea mai îndepărtată zonă de extensie a culturii germane spre Est. Din acest 
punct de vedere, ceea ce dorim este ca în integrarea noastră europeană, care 
înseamnă în fond şi integrarea euro-atlantică, Germania să-și asume rolul pe 
care trebuie să-l aibă și răspunderea pe care trebuie s-o aibă ca ţară care a fost 
și ea ajutată la finele celui de-al doilea război mondial să intre în familia demo- 
craţiilor occidentale. I-am spus că este la ora actuală rândul Germaniei să preia 
conducerea acestui proces pentru partea de Europă eliberată după 1989. Că în 
ceea ce priveşte România, aceasta este o obligaţie cu atât mai importantă cu cât 
România și-a dezvoltat o mare parte a culturii sale sub influenţa și în intim 
contact cu cultura germană. I-am spus că avem o minoritate germană și aceasta, 
chiar dacă mică, se întreabă fără îndoială ce va face ţara ei de aceeași origine 
culturală pentru ca ea să nu rămână în afara unei Europe extinse sau în afara 
unei Europe asigurate prin extinderea Alianţei Nord-Atlantice. I-am spus că 
despre asta este vorba și nu despre o repetare până la saţietate a cererii României 
de a intra în NATO. I-am arătat care este gradul de susţinere din partea populaţiei 
și i-am atras atenţia că nu mie trebuie să-mi dea un răspuns, ci celor circa 22-23 
de milioane de români care, pentru Germania, sunt în mod necesar mult mai 
importanţi decât pentru Statele Unite, cele din urmă fiind o putere globală pentru 
care toate dimensiunile acestea sunt mult mai mici. 

A fost surprins, s-a întors către consilierul care era cu el și a spus: „Noi n-am 
știut aceste argumente și mie mi se par foarte serioase. Cred că va trebui să 
reconsiderăm poziţia noastră în lumina lor”. 


G.A. : Acest discurs, care mă impresionează și pe mine, acum, când îl ascult, a 
fost spontan sau l-aţi pregătit dinainte ? 


A.S.: Parţial, în detaliile lui și în stilul lui, a fost spontan, a fost liber. Argumen- 
taţia, evident, a fost pregătită dinainte, întrucât bănuiam că interlocutorul meu 
se va aștepta la repetarea plângăcioasă, tânguitoare, a dorinţei noastre de a intra 
în Alianţa Nord-Atlantică și la smulgerea părului din cap că acest eveniment s-ar 
putea să nu se petreacă. De aceea am vrut să vin cu o ofertă serioasă, cu o 
viziune strategică asupra dezvoltării Europei și asupra unei relaţii germano- 
-române. În context, i-am și spus lucrul acesta vorbindu-i despre deschiderile 

noastre către Ungaria și Polonia pe plan regional, de angajamentul nostru de a fi 
activi în consolidarea stabilităţii sud-est europene, de a realiza o vecinătate 
prietenoasă pentru NATO și pentru Uniunea Europeană cu ţările care nu se vor 
integra în aceste organizaţii prea curând. l-am vorbit de valoarea, la nivel 
continental, a unui parteneriat special realizat între Germania și România pe 
direcția nord, alături de parteneriatul nostru strategic din sud pe care îl aveam în 
pregătire cu Italia și, binenţeles, completat cu o relație adecvată cu SUA. Și 
astăzi cred că aceasta trebuie să fie geometria raporturilor internaţionale ale 
României. Cu Germania trebuie un parteneriat special. Ulterior, aveam să-i 
propun președintelui Constantinescu și el a aprobat să declarăm anul 1998 anul 
Germaniei în diplomaţia românească. Când s-a luat această decizie, realizasem 
deja parteneriatul strategic cu Statele Unite, sau cel puţin îl lansasem, aveam 
parteneriatul strategic cu Italia, aveam parteneriatele și trilateralele subregionale 
și mi se părea că este esenţial să desăvârșim această schemă prin parteneriatul 
nostru cu Germania. 

Despre toate astea i-am vorbit. Despre parteneriatul special, despre viziunea 
în legătură cu el și despre faptul că o atare relație trebuia să conducă spre o 
atitudine a Germaniei de susținere fermă și energică a candidaturii nostre pentru 
NATO, ca și pentru Uniunea Europeană. Am subliniat că parteneriatul cu 
Germania este prima mea prioritate, întrucât dacă el se realizează, susţinerea 
eficientă a Bonn-ului pentru integrarea României în NATO va veni de la sine. 
I-am vorbit în același timp despre parteneriatul româno-maghiar și despre 
intenţia de a ne inspira din experienţa reconcilierii franco-germane, propu- 
nându-i crearea unei conferințe anuale cu participarea Germaniei, Franţei, 
României și Ungariei. 

Atunci, Klaus Kinkel a scos de sub farfurie, ca să spun așa, un comunicat de 
presă care fusese pregătit dinainte de discuţie. L-a citit, nu cu voce tare, ci 
pentru el, și apoi le-a zis consilierilor astfel ca să-l aud și eu : „Comunicatul ăsta 
nu mai este bun. Trebuie să-l revedem în lumina acestei discuţii”. Şi l-a revăzut 
într-adevăr. A fost ca niciodată de pozitiv. Nu total entuziast, dar mult mai deschis 
și mai constructiv decât poziţiile anterioare ale Germaniei și neobișnuit de lung 
pentru o întâlnire care nu era una oficială. Cred că acest comunicat poate fi găsit 
pe undeva. El spunea, mi se pare, că Germania va fi primul avocat al integrării 
europene și euro-atlantice a fostelor ţări comuniste. 

În final, m-a întrebat cu cine mai am întâlniri. Mi-a spus că este foarte 
interesant ceea ce a auzit, că i-am clătinat multe convingeri, că trebuie să ne 
gândim și că ar fi bine ca această pledoarie să o fac și în faţa altora la Bonn, nu 
numai în faţa lui. I-am spus cu cine am întâlniri și reacția lui a fost: „Dar bine, 
aceștia sunt din Opoziţie. De ce nu vă întâlniți cu cei care sunt la Putere, cu 
creștini-democraţii? De ce nu vă întâlniți cu cei care iau deciziile ? Poziţia noastră 
[se referea la liber-democraţi] este foarte respectată, dar ar fi mai bine să vă 
întâlniți și cu ceilalți [cu creștin democraţii] sau în special cu ceilalţi ”. 

Replica mea a fost cea firească și adevărată: „Mi-a fost foarte greu să mă 
întâlnesc și cu d-stră care sunteţi omologul meu. A trebuit să fac în acest scop o 
serie întreagă de manevre și demersuri. Cu atât mai greu îmi este să mă întâlnesc 
cu cei pe care d-stră mi-i recomandaţi și faţă de care nu am nici măcar argu- 
mentul că ar fi omologii mei”. 

M-a întrebat cât voi mai rămâne la Bonn. I-am spus că am venit special pentru 
această întâlnire, dar că mi-aș putea prelungi vizita, dacă am motive s-a fac. A 
adăugat: „Ar fi bine ca după-amiază și mâine până plecaţi să staţi de vorbă și cu 
ministrul Apărării, să staţi de vorbă și cu o serie întreagă de parlamentari care se 
ocupă de extinderea NATO”, la care eu i-am răspuns: „Dacă d-stră îmi aranjați 
aceste întâlniri, rămân aici ca să mă întâlnesc cu ei. Dar eu personal nu văd cum 
aş putea să fac un asemenea lucru pe loc”. 

Concluzia a fost: „Bine, mă voi ocupa și vă voi aranja aceste întâlniri”. Și 
într-adevăr, în câteva ceasuri, în timp ce mă întâlneam cu colegii social-demo- 
crați, am primit un telefon de la cabinetul ministrului care m-a anunţat că în 
după-amiaza acelei zile mă voi vedea cu președintele Comisiei de politică 
externă și cu președintele Comisiei de apărare din Bundestag. Amândoi se 
ocupau cu NATO și amândoi erau creștini-democraţi. Mi-a transmis, de ase- 
menea, că l-a căutat îndelung pe colegul de la Apărare care avea un program 
foarte încărcat, dar că expunându-i situaţia, acesta a acceptat să vină și să mă 
întâlnească a doua zi dimineaţă la hotel, la micul-dejun, înainte de întoarcerea 
mea la București. 

Deci, dintr-o vizită care presupunea doar ceea ce vă spusesem, am avut 
posibilitatea să extind întâlnirile și să mă întâlnesc inclusiv cu ministrul Apărării. 
Doar o singură frază mai adaug : la finele întâlnirii mele cu Klaus Kinkel, potrivit 
protocolului trebuia să ieșim din camera în care luasem micul-dejun și el să mă 
conducă până în capătul culoarului, de unde eu coboram, și să ne despărțim 
acolo. Toată lumea a băgat de seamă că trecând peste acest protocol a făcut un 
gest pe care se pare că-l făcea destul de rar, și anume să coboare scările cu mine 
și să mă conducă până în exteriorul clădirii, acolo unde mă aștepta mașina 
ambasadei pentru a pleca mai departe. 

Asemenea date foarte concrete s-ar putea să vorbească mai mult decât inter- 
pretările mele ce pot avea un grad de subiectivitate. Aceasta a fost prima 
întâlnire. Ea nu a rezolvat problema, dar în orice caz a pus relaţia pe alte baze. 
Așa încât, peste o vreme, când Klaus Kinkel a venit în România, discuţia noastră 
se putea desfășura deja într-o altă manieră. A doua întâlnire, așadar, s-a des- 
fășurat în alt context. 

Germanii se angajează numai pe bază 
de convingere 


G.A.: Următoarea întâlnire a fost una oficială ? 


A.S.. Da, a avut loc în martie 1997. Atunci, în pregătirea acelei întâlniri, am avut 
o lungă discuţie cu colaboratorii mei, spunându-le că trebuie să găsim într-un 
fel motivul pentru care relația româno-germană nu se dezvolta așa cum am fi 
dorit. Trebuia să pornim, în primul rând, de la identificarea cauzelor, a motivelor 
reale și profunde, iar pe de altă parte, trebuia să pornim de la ideea că germanii 
sunt un popor serios. Oamenii politici germani sunt serioşi... 


G.A.: Cum s-a și văzut, nu?, cu ocazia întâlnirii cu Kinkel. E impresionant să 
vezi un om care reacționează la argumente. 


A.S.: Am uitat să spun că și ministrul Apărării german, la fel a reacționat. Poate 
mai prudent, pentru că el era membru al partidului lui Helmuth Kohl și, deci, 
mai supus unei discipline de partid în afară de disciplina guvernamentală, dar 
în același timp şi el a recunoscut că sunt argumente și că lucrurile trebuie luate 
în consideraţie ceva mai atent. Deci, revenind la ceea ce spuneam înainte, 
germanii sunt foarte serioși, ei analizează lucrurile cu o mare profunzime întot- 
deauna, se angajează numai pe bază de convingere și nu pe bază de impresii 
superficiale și asta ne obliga să mergem la esenţa lucrurilor, și nu doar la 
declaraţii de intenţii. Ei bine, analiza aceasta ne-a dus la concluzia că relația 
româno-germană era grevată de neîncredere. O neîncredere care se acumulase 
de-a lungul deceniilor, urmare a faptului că atunci când ne era greu ne duceam 
întotdeauna spre Germania, indiferent cine o conducea și în ce condiţii și ce 
politică făcea, după care, când socoteam că alianţa cu Germania nu este suficient 
de sigură sau de remuneratorie, întrucât Germania trecea prin momente dificile, 
nu făceam decât să sărim în altă barcă, făcându-ne că niciodată nu am dorit să 
fim aliaţii Germaniei și dându-i lovituri care erau ignobile și inutile. Așa proce- 
daserăm și cu șvabii. Cu un entuziasm ticălos și inutil unii au sprijinit deportarea 
lor în Uniunea Sovietică și la fel am procedat cu cei pe care i-am deportat 
din Banat în Bărăgan, pentru motive cu totul și cu totul închipuite și care, în 
orice caz, nu se susțineau din perspectiva unei gândiri normale și democratice. 
Așa procedasem, în fine, cu sașii și şvabii, cu nemții din România, pe care îi 
exportam în timpul lui Ceaușescu ca pe animale, contra cost, folosind un șantaj 
dintre cele mai mârșave. 


G.A.: Aveţi sentimentul că în politica germană istoria contează, că această 
imagine a unei atitudini a României de decenii e luată în calcul în momentul 
actual, în conjunctura actuală ? 


A.S.: Categoric. Spuneam că Germania este foarte profundă în ceea ce face și, 
dacă este profundă, asta înseamnă că ea își construiește prezentul mergând 

adânc în straturile istoriei. Germania a trecut și trece în continuare printr-un 
proces de desnazificare, care nici astăzi nu s-a încheiat și care nu este nici pe 
departe o formă de revanșă sau un semn al dezbinării naţionale, ci o manieră de 
asumare responsabilă a trecutului. Dacă Germania cu sine face o asemenea 
analiză critică şi încearcă să rezolve problemele prezentului numai după ce și-a 
înţeles critic trecutul, cu atât mai mult ea va evalua capacitatea de a se alia cu 
unii sau cu alţii pe baza experienţelor pe care le-a avut în trecut în contactele cu 
acele ţări sau naţiuni. Și aceasta cu atât mai mult cu cât ea poate constata că 
erorile comise de ţările respective, fie față de Germania, fie faţă de principiile 
pe care Germania le împărtășește astăzi, nefiind recunoscute pot oricând să se 
repete. Este motivul pentru care Germania are, după părerea mea, o mare 
mefiență, o mare neîncredere față de România. Evident din politeţe, din dorința 
de a nu se complica inutil, de a nu adopta poziţia arogantă a profesorului care 
critică prestaţia elevului, Germania nu spune asta în mod tranșant, dar undeva 
aceste observaţii există, sentimentele, percepțiile există, și ele influenţează în 
mod neîndoielnic deciziile care se iau față de România. Cel puţin aceasta a fost 
concluzia analizei noastre. 


G.A. : Care au fost concluziile tactice ? 


A.S.: Am spus că pornind de aici trebuie să arătăm că înţelegem acest trecut, că 
indiferent dacă guvernul de azi al României și generaţia de români care în 
prezent ţine în spatele său destinul naţional nu fuseseră implicate în greșelile 
consumate în trecut la nivelul relaţiilor româno-germane, ele evaluează corect 
acele greșeli, le înțeleg și tocmai de aceea, regretându-le, dau garanţia că nu le 
vor mai repeta. Aceasta a fost ideea noastră și am pregătit în consecinţă un 
punct de vedere, o declaraţie mai bine spus, în atare sens. Când ne-am întâlnit 
cu Klaus Kinkel am stabilit împreună agenda discuţiilor, fără să-i spun că vreau 
să adaug și această declaraţie. Nu numai că vroiam să obţin un efect de surpriză, 
dar vroiam să dau acestei declaraţii și caracterul pe care ea trebuia să-l aibă, și 
anume de gest unilateral. De asemenea, am crezut că o astfel de declaraţie 
trebuia însoţită și de o minimă reparaţie reală, materială, efectivă. Simbolică în 
fond. Dar până la urmă importantă. De aceea, aflând că la începutul secolului 
Germania își cumpărase sau își construise o legaţie în România, o legaţie pe care 
o pierduse la mijlocul secolului ca pradă de război capturată de Uniunea Sovietică 
și pe care apoi România o preluase contra-cost, când Uniunea Sovietică nu mai 
avusese nevoie de respectiva clădire, mi-am zis că noi puteam fără un sacrificiu 
prea mare să restituim legația în proprietatea Germaniei. Dacă declarația privind 
poziţia MAE român asupra trecutului relaţiilor româno-germane și erorilor poli- 
ticii românești față de populaţia germană din România am redactat-o împreună 
cu secretarul de stat și vechiul meu colaborator Gabriel Gafiţa, ideea privind 
restituirea clădirii fostei legaţii germane mi-a fost sugerată de ambasadorul ţării 
noastre la Consiliul Europei, d-l Sabin Pop. 

Marcam astfel, dacă vreţi, în mod simbolic, chiar mai mult decât simbolic, 
faptul că se închide un secol de greșeli, un secol de mărire, de decădere și din 
nou de mărire, astfel încât atât Germania, ca mare putere europeană, dar și 
România și Germania împreună pot să înceapă un nou secol și un nou mileniu 
debarasate, curăţite de zgura celui care se încheia. Greșelile fuseseră comise. 
Ele erau recunoscute. Greşelile fuseseră plătite și de unii, și de alţii, și pagubele 
fuseseră prin efort recuperate. De acum trebuia începută o existență nouă care 
presupunea închiderea tuturor parantezelor tragice ale secolului XX. Atât în 
ceea ce privește cele două ţări în parte și relaţiile dintre ele, cât și în ceea ce 
priveşte relaţiile lor cu minoritatea germană din România. 

După ce, conform obiceiului, i-am expus interlocutorului meu german toate 
punctele legate de agenda anunţată a discuţiilor am adăugat: „lată, eu am 
terminat ceea ce am fixat, dar înainte ca d-stră să luaţi cuvântul pentru a vă 
expune punctul de vedere asupra fiecărei teme din agenda noastră, mai am de 
făcut o declaraţie. Este unilaterală. Nu este în agendă, dar este o declaraţie pe 
care ţin să o fac”. Şi am rostit ceea ce această declaraţie cuprindea, arătând că ne 
exprimăm regretul și scuzele noastre faţă de toți aceia și urmașii acelora care au 
avut de suferit pe teritoriul României pentru simplul fapt că sunt germani. Ceea 
ce, am spus, includea atât pe cei care au rămas cetăţeni ai României și care 
trăiesc azi în România, cât și pe cei care nu mai sunt cetăţeni ai României și 
trăiesc astăzi în Germania sau urmașii lor. 


G.A.: Aţi discutat conţinutul acestei declarații și ideea acestei declaraţii de 
atitudine naţională cu președintele Constantinescu ? 


A.S.: Nu, nu am discutat-o, întrucât pur și simplu îmi era frică de faptul că in- 
trând în detalii s-ar putea să compromitem întreaga idee. În general, președintele 
avea o mare deschidere față de ideile nobile, dar, în același timp, şi o imensă 
frică faţă de reacţiile presei. Şi această frică de multe ori prima, sau deciziile 
luate în baza ei primau faţă de cele luate în lumina unor elanuri superioare. 
Așa încât m-am mulțumit să-l informez doar că am pregătit un fel de declaraţie 
pe care vreau s-o fac în legătură cu germanii deportaţi în timpul lui Dej și cu cei 
„vânduţi” în străinătate în timpul regimului Ceaușescu și că îmi asum răspunderea 
ei, dacă se întâmplă ceva. Ca să poată cădea toate blestemele asupra mea, și nu 
asupra altora, o menţin ca o declaraţie a MAE, cu precizarea că totuși MAE are 
autoritatea să vorbească în numele ţării și îl rog să menţioneze în întâlnirea pe 
care o va avea cu Klaus Kinkel această declaraţie. Evident că imediat ce am 
avut-o am trimis la Preşedinţie textul, dar n-am iniţiat o discuţie pe text, de 
detaliu, și nici nu am așteptat vreo aprobare în legătură cu acest text. Faptele 
următoare au arătat că am avut perfectă dreptate. Președintele a menţionat 
declaraţia mea în discuţia cu Kinkel, fugitiv însă. Ulterior, când presa s-a dez- 
lănţuit împotriva mea pe tema acestei declaraţii, nu a făcut cel mai mic gest de 
susținere, ba chiar, dacă nu mă înșel, pe ici pe colo, a și formulat unele rezerve 

și a sugerat că, de fapt, era un gest care îmi aparţinea și nu era neapărat însușit 
de președinte. 

Deci temerile mele au fost, după părerea mea, confirmate. Însă, în momentul 
în care preşedintele a făcut referire, în discuţiile cu ministrul Klaus Kinkel, la 
declaraţie, sunt sigur că era convins că este un lucru bun, iar dacă a făcut-o cu 
prudenţă, asta s-a întâmplat pentru că intuia reacţia negativă a presei. 

Pe baza acestei simple menţiuni, eu am avut curajul să merg mai departe și să 
fac, la conferința de presă comună cu care s-a încheiat vizita, o declaraţie 
completă în formă oficială, pe care apoi am distribuit-o presei. Ambasada ger- 
mană ne-a sprijinit ca să o traducem rapid, deci foarte frumos, în limba germană, 
astfel încât Klaus Kinkel a plecat nu numai cu documentul prin care noi îi 
restituiam clădirea fostei legaţii germane, dar și cu prezentarea acestui punct de 
vedere legat de faptele mai puţin onorabile comise în legătură cu minoritatea 
germană din România. 

În legătură cu clădirea amintită, aveam să aflu cu stupoare, în vara anului 2000, 
de la un diplomat german, că preacinstita noastră Primărie a Bucureștilor, stimu- 
lată, probabil, de vreun om de afaceri care nu apucase să-și amortizeze vreo 
șpagă din cele date întru promovarea intereselor sale legate de acea casă, atacase 
la Curtea Constituţională, evident cu succes, legea specială de restituire-donare 
a imobilului. La aproape trei ani de la ceea ce se voise un gest politic de înaltă 
semnificaţie, Ambasada Germaniei la București încă mai negocia nu știu ce act 
care, chipurile, ar fi trebuit să acopere viciul constituţional al legii și al Hotărârii 
Guvernului. Este și acesta un exemplu al felului în care se face politică externă 
în România și o explicaţie pentru felul în care suntem tratați de Germania. 

Să revenim, însă, pentru o clipă, la discuţia cu Klaus Kinkel, în care i-am 
prezentat punctul nostru de vedere și regretele asupra faptelor trecutului. În 
momentul în care am încheiat expunerea, am ridicat ochii din notițele pe care le 
aveam în faţă. Atunci, mi-a apărut scena delegaţiei germane, foarte numeroase, 
complet surprinsă de declaraţie. N-am să-l uit, toţi cei care au fost de față sunt 
sigur că nu-l vor uita pe Klaus Kinkel cu lacrimi în ochi. Ambasadorul Germaniei 
era și el profund tulburat. Iar d-na care era traducătoarea oficială pur și simplu 
a cerut un moment de pauză pentru că plângea de-a binelea și atunci ministrul 
Kinkel i-a turnat un pahar cu apă ca să-și poată reveni. A fost un moment cu 
adevărat impresionant, a fost un moment unic, toţi cei care au făcut parte din 
delegaţia română îmi spuneau fericiţi după aceea că au asistat la un moment ce 
putea fi considerat cu adevărat istoric. Erau mulţi oameni cu experiență și 
spuneau că în cariera lor nu au asistat la momente similare. 

După o mică pauză în care toată lumea a tăcut, iar translatoarea și-a revenit, 
a luat cuvântul Klaus Kinkel care a început exact cu acest ultim punct. Ne-a 
povestit despre copilăria lui. La ei în casă au avut un fel de doică șvabă din 
Banat care povestea despre toate momentele dramatice prin care au trecut 

germanii din România la finele celui de-al doilea război mondial, pentru simplul 
fapt că erau de origine germană. Tot ea povestise nu numai că lucrurile s-au 
petrecut fără nici un fel de justificare, dar că în multe situaţii preluarea proprie- 
tăţilor germane de către anumiţi români s-a făcut cu umilinţe și cu o bucurie 
umilitoare. După aceasta, a trecut la a ne spune că în perioada în care era 
secretar de stat la Ministerul de Interne, a fost cel care se ocupa de răscum- 
părarea germanilor din România. Oficial, cei care încheiau tranzacţiile erau un 
grup de avocaţi, dar în spatele lor, cel care lua deciziile, cel care avea răspun- 
derile politice, era însuși Klaus Kinkel. Și-a amintit, în cadrul acestei lungi și 
foarte emoţionante povestiri, de modul în care la fiecare buget anual se tăiau 
ajutoarele sociale, se tăiau cadourile care se dădeau la pomul de iarnă pentru 
copiii orfani din Germania și se făceau alte asemenea economii spre a se 
disponibiliza sumele de bani necesare răscumpărării bucată cu bucată a ger- 
manilor pe care regimul ceaușist îi vindea din România. 

Era limpede că declaraţia noastră produsese o zguduire a conștiinței inter- 
locutorilor noștri. Așa se face că depănarea acestui fir tragic a durat aproximativ 
50 de minute. Cred că a acţionat și pe plan personal ca un fel de exorcizare a 
unor sentimente grele care existau în conștiința lor și care nu erau în nici un caz 
de natură să îi entuziasmeze când se gândeau la relaţiile româno-germane. Noi 
am așteptat ca această povestire, vă repet zguduitoare, să se consume, chiar 
dacă lungimea ei neașteptată a condus la utilizarea și depășirea timpului afectat 
întâlnirii. În momentul în care și-a dat seama că tot orarul era dat peste cap, 
d-l Kinkel mi-a spus: „Vai de mine! Am utilizat timpul, l-am și depășit și nu am 
discutat nimic despre NATO”. La care eu am replicat: „Câtuși de puţin. Toată 
această discuţie numai despre NATO a fost”. La care răspunsul a venit imediat : 
„Aveţi dreptate, e mult mai important că am discutat asta decât dacă am fi discutat 
toate procedurile extinderii NATO”. 

Vizita s-a desfășurat apoi într-o atmosferă excelentă. În momentul despărțirii, 
la aeroport, după ce a făcut câţiva pași urcând scara, și-a adus aminte de ceva și 
a coborât spunându-mi : „Am uitat un lucru important. De acum încolo, de oricâte 
ori treci pe la Bonn, ușa mea îţi este deschisă”. 

Iată finalul acestei vizite extrem de importante. Ceea ce a urmat a fost o 

bălăcăreală. Întreaga presă, sau aproape întreaga presă, cu unele excepţii, dintre 
care l-aș menţiona pe Cornel Nistorescu, ei bine întreaga presă m-a bălăcărit, 
oamenii politici s-au spălat pe mâini, iar ministrul Caramitru m-a înfierat cu mânie 
proletară, probabil aducându-și aminte vreun rol dintr-o piesă despre ilegaliști. 
G.A.: Asta în guvern? 
A.S.: În plină ședință de guvern, cerându-mi explicaţii pentru „scuze”, spu- 
nându-mi că el nu se regăsește în aceste scuze, că prin declaraţia mea l-am 
implicat și pe el care nu subscrie la acest punct de vedere, căci nu se consideră 
vinovat cu nimic și românii nu sunt vinovaţi cu nimic și nu au de ce să-și ceară 
scuze Germaniei. 

Bineînţeles că potrivit obiceiului, nimeni nu a venit în apărarea mea, cu atât 
mai puţin miniștrii PD sau Petre Roman. Am atras atenţia că nu mi-am cerut 
scuze față de Germania. Faţă de Germania mi-am exprimat regretul și profunda 
înţelegere a acestor adevăruri, dar am cerut scuze persoanelor și urmașilor celor 
al căror destin a fost profund și pe nedrept tulburat de gesturi incalificabile. 
Persoane dintre care unii sunt cetăţeni români în continuare. 

Așa cum deja mă obișnuisem, conversațiile mele cu d-l Caramitru erau com- 
plet iraționale, adică la argumentele mele dânsul răspundea doar prin gesturi 
isterice. Sunt sigur însă că o asemenea atitudine tacit susținută prin privirile 
dezaprobatoare ale altor miniștri a ieșit dincolo de ușile camerei în care ne 
găseam — unde altminteri erau prezente foarte multe persoane în afara membrilor 
guvernului — și au alimentat presa. Mi se pare că, de altfel, d-l Caramitru a dat 
declaraţii și în presă în legătură cu aceste lucruri. Ceea ce a făcut ca peste puţină 
vreme, atunci când la Paris, în timpul unei întâlniri a miniștrilor de Externe ai 
Uniunii Europei Occidentale și a miniștrilor de Externe din ţările Parteneriatului 
pentru Pace, m-am revăzut cu Klaus Kinkel, acesta să-mi spună între patru ochi : 
„Gestul tău, declaraţia ta a făcut o extraordinară impresie în Germania și a fost 
foarte importantă pentru a da un nou conţinut relaţiilor româno-germane. Ai tăi 
nu te-au înţeles. Am văzut presa voastră care nu te-a susţinut și din acest motiv 
efectul gestului tău extraordinar s-a diminuat foarte mult. Pentru tine vom avea 
fără îndoială o mare stimă, și pentru curajul pe care l-ai avut. Dar având în 
vedere modul în care a fost primit gestul tău, din păcate, această stimă nu va 
putea să joace un rol și într-un sens mai larg”. 


G.A.: Un diplomat german, care a fost prezent, în 1998, la prima întâlnire a lui 
Klaus Kinkel cu succesorul d-stră, povestea că ministrul de Externe german și-a 
început intervenţia referindu-se la d-stră și încheind cu cuvintele : „Îmi pare rău 
că nu voi putea continua proiectele începute cu d-l Severin”. 


A.S.: Mi s-a mai spus. În orice caz, s-a produs o importantă schimbare de ton și 
de atitudine a ministrului de Externe german. În ceea ce-l privește pe Klaus 
Kinkel, știu bine că a discutat și cu cancelarul Helmuth Kohl și a exercitat o 
mare influenţă asupra acestuia în favoarea României. Trebuie adăugat, însă, că 
în ceea ce privește relaţiile cu cancelarul, acesta avea o simpatie specială pentru 
președintele Emil Constantinescu cu care s-a întâlnit în lume în mai multe 
rânduri, înainte ca d-l Constantinescu să devină președinte și după aceea. 
Desigur că și această relaţie personală a avut un rol de jucat. 


G.A.: D-le Severin, aceasta ar fi istoria campaniei pro-NATO. Concomitent, în 
timpul mandatului d-stră au mai avut loc campanii cărora opinia publică le-a dat 
mai puţină atenţie. E vorba de efortul rămas oarecum în umbră privind integrarea 
în Uniunea Europeană. Au existat pași semnificativi și în această direcție. 
Amintiţi-i vă rog! 

A.S.: Până în luna iulie, toate discuţiile noastre, nu numai cu ţările europene, 
dar și cu ţările neeuropene importante, mă refer la SUA și Canada, au avut ca 

punct de atenţie obligatoriu și integrarea României în UE. Eu am considerat că 
trebuie să discutăm întotdeauna cu interlocutorii noștri europeni și euro-atlantici 
patru puncte : poziţia subregională a României, care însemna un atu al României ; 
problema relaţiilor bilaterale și conţinutul acestor relaţii ; tema primirii noastre 
în NATO și, de asemenea, problema integrării noastre europene. Toate au fost 
privite în conexiunea lor profundă, și nu doar adăugate unul după celălalt. 

Punctul nostru de vedere privind integrarea europeană era următorul : România 
nu este interesată să devină membră a Uniunii înainte să fie pregătită deplin 
pentru aceasta. În al doilea rând, pregătirea României pentru a deveni membră 
a Uniunii nu era doar o problemă de interes românesc, ci una de interes general 
european. Ceea ce însemna că ţările membre ale Uniunii, primele, trebuie să 
mobilizeze resurse pentru a determina cât mai rapida terminare a procesului de 
pregătire a României și cât mai rapida atingere de către România a standardelor 
necesare unei integrări de succes. Punctul numărul trei era acela că România 
trebuie să participe încă din momentele incipiente ale drumului său spre calitatea 
de membru al Uniunii Europene la dezbaterile care se organizează în vederea 
reformei interne a acesteia, reformă menită să o pregăteasă pentru extindere. O 
extindere pe care s-o privim ca pe un proces de reconciliere a Europei cu ea 
însăși și de reunificare europeană, iar nu ca pe o simplă lărgire, ca pe o dez- 
voltare cu caracter cantitativ. 

Din acest unghi, aș sublinia rapid două lucruri. Când am vorbit despre nevoia 
ca țările candidate să fie incluse în procesul de dezbatere privind reforma internă 
a UE, știu că am surprins destul de mult. Dar am insistat asupra acestui lucru. 
Am spus-o prin diferite declaraţii, în cadrul întâlnirilor mele cu miniștrii de 
Externe ai UE. Din păcate, fără sprijinul presei române, ideea nu a putut fi 
suficient răspândită, nu a fost adusă în atenţia lumii. La un an după, când exact 
aceeași teză a fost expusă de cel care între timp devenise ministru de Externe al 
Poloniei, d-l Bronislaw Geremek, ea a fost mult amplificată de mass-media 
poloneză și a intrat în conștiința lumii ca o idee poloneză. Dar știți bine că nu 
este singurul caz de acest gen. 


G.A.: Ca idee poloneză care își începea cariera în 1998. 


A.S.: La fel a fost și cu o altă idee amintită anterior, și anume să privim procesul 
extinderii ca un proces de reunificare a Europei și nu ca un proces de lărgire a 
Europei. A fost mai întâi privită cu zâmbete de interlocutorii mei, miniștri de 
Externe din țările europene. Apoi a fost din ce în ce mai mult preluată și la un 
moment dat chiar Jacques Santer folosea sintagma „reunificarea Europei” destul 
de frecvent. Astăzi este însă invocată mai rar. Cam aceste idei formau viziunea 
românească asupra extinderii UE. 


G.A.: Recunosc că nu aș încuraja interpretarea de mai sus. A vorbi despre 
„reunificarea Europei” înseamnă a diminua semnificaţia diferenţelor dintre demo- 
craţiile Uniunii Europene și democraţiile renăscânde din zona de fostă influență 

sovietică. Înseamnă a pune în față criteriul geografic (i.e., așezarea pe pământul 
Europei), când, de fapt, integrarea se referă la asumarea unor valori politice și 
asigurarea unor standarde economice și sociale. 


A.S.: Eu nu m-am referit la o unificare în sens geografic, ci în sens istoric. 
Subliniez că nu este vorba despre o extindere a Uniunii Europene pur și simplu, 
ci despre o transformare care cuprinde întregul continent. 


G.A.: Nu cred că este locul să dezvoltăm acest subiect. Care au fost ideile cu 
semnificaţie procedurală promovate de Partea română ? 


A.S.: Ideea că toate ţările candidate trebuie tratate în așa fel încât să aibă șanse 
egale în procesul de extindere. Aceasta implica începerea negocierilor cu toate 
aceste țări odată, în același timp. lată un punct de vedere articulat, destul de 
complex, care până la urmă a și fost consacrat implicit la Consiliul European 
de la Luxemburg în 1997, apoi și formal la Consiliul European de la Helsinki 
în 1999. Aș sublinia că în mod real procesul a fost început la Luxemburg și nu la 
Helsinki. Dacă citim cu atenţie textul documentului final al Consiliului de la 
Luxemburg, se va observa că, deși sofisticat și foarte alambicat, tocmai pentru ca 
în formă să păstreze o extindere cu două viteze, în realitate asigură un proces 
global de extindere. A trebuit să apară Kosovo, să se manifeste mai limpede 
criza iugoslavă, criza balcanică în general, ca să se confirme abordarea noastră 
și să se impună, în cele din urmă, strategia noastră. 


G.A.: Care a fost atmosfera în care aţi lucrat, din iulie 1997 până în decembrie 
1997, la tema integrării europene? 


A.S.: Deziluzia produsă după încheierea summitului de la Madrid a condus la 
o oarecare indiferență față de campania noastră pentru UE. Aș spune, „din 
fericire”, pentru că, în atari condiţii, am putut să ne vedem mai liniștiți de treabă, 
cei care eram direct responsabili cu această temă, și să avem și rezultate mai 
bune decât am avut la Madrid. N-am să uit niciodată ziua Consiliului European 
de la Luxemburg când am fost primiţi cu un entuziasm, cu o căldură extra- 
ordinară. N-am să uit niciodată când Prodi a venit să mă îmbrăţișeze fericit și 
să-mi spună: „A ieșit exact cum aţi vrut voi. Am răsturnat practic punctul de 
vedere al Comisiei Europene care spunea foarte clar că trebuie să fie două 
grupe distincte. Am lucrat și de data asta personal pe text și fii sigur că textul 
este bun așa cum știu eu să-l fac”. 

Textul era foarte bun. Desigur e mai bun textul de la Helsinki, pentru că, sub 
presiunea evenimentelor care au confirmat viziunea noastră, este debarasat de 
toate acele întortocheli de frază și sofisticării care erau chemate să pună în 
umbră ideea promovată prin avizul Comisiei Europene. 


G.A.: Aș spune că ambele texte sunt despărțite mai puţin de o diferență de 
formulare, cât de o epocă. Epoca Kosovo. Evenimentele din prima parte a anu- 
lui 1999 sunt cele care au schimbat viziunea despre viitorul Europei. 

A.S.: Categoric așa este. Dar lăsați-mi mica satisfacție de a remarca faptul 
că evenimentele, deciziile și percepțiile s-au schimbat exact în direcţia pe 
care noi am dorit-o. 

Pentru că m-aţi întrebat despre atmosfera în care am lucrat pentru strategia 
integrării, sunt dator să adaug ceva. După Madrid a trebuit să dăm o luptă, 
cea mai mare luptă, cu d-nul Alexandru Herlea, ministrul pentru Integrarea 
Europeană. Atitudinea din ce în ce mai radicală, mai birocratică și mai „conta- 
bilicească” a Comisiei Europene, care dorea cumva să se inspire din formula 
NATO pentru a promova o extindere în valuri, în timp ce noi ne luptam pentru 
începerea negocierilor cu toată lumea odată, fusese adoptată chiar de d-l Herlea. 
Dânsul tot încerca să ne convingă că este periculos să ne luptăm pentru a cere 
mai mult decât oferea punctul de vedere al Comisiei, atunci când noi — adică, 
MAE -— credeam că a accepta punctul de vedere al Comisiei însemna de fapt 
pierderea partidei. De aceea, împreună cu colaboratorii mei, veneam cu formule 
care să ajute realizarea unui compromis favorabil nouă. Aceasta a fost munca 
noastră cea mai importantă : încercarea de a defini formule care să salveze faţa 
Comisiei Europene promovând pe fond optica românească. 


G.A.: D-le Severin, în ce măsură consideraţi că noi am epuizat posibilităţile în 
promovarea intereselor noastre pro-europene? Am fructificat noi cu adevărat 
oportunităţile pe care le-am avut? O să vă dau un exemplu. În noiembrie 1997 
am făcut un drum cu Leonida Pop, pe care îl ştiţi, în Germania. Am obţinut 
atunci o întâlnire cu Otto Shilli, vice-președinte al Partidului Social-Democrat și 
personalitate cu o vastă interfaţă socială. L-am putut aborda datorită conexiunilor 
sale cu lumea culturală. Se știa deja că la următoarele alegeri social-democraţii au 
cele mai mari șanse să câștige și el va face parte din Cabinet“. Am cerut această 
întâlnire pentru a-l implica în promovarea unei idei care mi se părea strategică : 
realizarea unei șosele Budapesta-București (sau București-Budapesta), care să 
traverseze Transilvania. Aveam datele privind simpatia germanilor pentru Ungaria. 
(Într-un sondaj de acum câţiva ani, la întrebarea : „Pe cine vreţi să-i aveţi alături 
în UE”, germanii numiseră Ungaria în proporție de 80%, lista terminându-se cu 
Turcia, circa 38%, Bulgaria cu vreo 34% și biata Românie la coadă, cu 32%.) 
Stimularea interesului german pentru România putea să treacă prin Ungaria. 


43. Leonida Pop este una dintre personalităţile cele mai captivante pe care le-am cunoscut 
în acești ani. După ce a fost răspopit, în anii '80, datorită protestelor sale la asocierea 
Bisericii Ortodoxe Române cu autorităţile comuniste, în condamnarea lui Gheorghe-Calciu 
Dumitreasa, a plecat în Germania. Aici a lucrat o perioadă la radio Europa liberă, post pe 
care l-a părăsit datorită unor limite de exprimare — iar acolo, exprimarea determina soarta 
unor oameni. Mai departe, a aderat la comunitatea antroposofică germană. Imediat după 
revoluţie, a revenit în ţară, inițiind un număr incredibil de proiecte — școlile Waldorf, 
asociaţii pentru copii cu handicap sau persoane în vârstă etc. Relaţiile lui în societatea 
germană sunt excepţionale. 

44. Otto Shilli a devenit ministrul Justiţiei în noul guvern social-democrat-ecologist. 

A implica România și Ungaria într-un proiect de asemenea anvergură ar fi 
avut efecte considerabile asupra economiei românești, ar fi deschis o investiţie 
de miliarde de dolari capabilă să vitalizeze regiunea într-un moment foarte dificil, 
ar fi asigurat o colaborare constantă și pe termen lung cu Ungaria și ar fi 
impresionat Germania și alţi mari actori politici. 

Otto Shilli era într-adevăr un pro-maghiar și un pro-european și a fost extrem 
de receptiv. Mi-a spus, cu această ocazie, că el este omul care ar putea să facă 
lobby-ul necesar pentru a găsi investiţii la nivel european. Un simplu apel al 
statului român ori maghiar la resursele UE se va lovi de o birocraţie greu de 
depășit, mi-a explicat el. 

Fusese un exerciţiu de cvasi-diplomaţie netradițională. Am revenit în ţară, am 
trimis din nou lui Victor Ciorbea un material larg privind șoseaua București- 
-Budapesta, cu argumente și detalii ale întâlnirii cu Otto Shilli. Deși într-o discuţie 
directă s-a arătat a fi interesat de idee, niciodată nu am primit vreun semn că se 
dorește punerea în valoare a unei asemenea oportunități. Iată un singur exem- 
plu, unul din multe altele de altfel, care sugerează existenţa multor porți care nu 
au fost niciodată deschise. 


A.S.: Este plin de sens ceea ce spuneţi, dar trebuie să observ că exact același 
lucru l-am încercat și noi. Am încercat să mobilizăm atenţia Germaniei pornind 
de la proiecte concrete, care puteau să o intereseze cu adevărat. Atunci când 
am reușit, în fine, să organizăm vizita de stat a președintelui Constantinescu 
în Germania, i-am sugerat să pună pe masa discuţiilor, atât cu președintele 
Herzog, cât și cu cancelarul Helmuth Kohl, câteva proiecte concrete. Nu era 
cazul să mai vorbim în termeni generali cu Germania, ci să spunem că legăturile 
noastre se pot strânge pe baza unor proiecte de interes comun. Și de interes 
european. Proiectele de care îmi aduc aminte sunt următoarele : spijinul german 
pentru finanţarea autostrăzii Budapesta-București care să treacă prin Cluj și să 
ajungă la Brașov parcurgând Târgu-Mureș și Sighișoara. (Târgu-Mureș e, desigur, 
o zonă cu populaţie maghiară, iar Sighișoara și Brașovul zone cu populaţie 
germană.) A-i spune cancelarului Germaniei că vrem să ne sprijine pentru 
realizarea unei autostrăzi care ar fi fost autostrada păcii, autostrada parteneria- 
tului româno-maghiar și ar fi inclus în marile coridoare europene comunităţile 
germane din Siebenbiirger, aceasta nu putea să fie o idee care să nu entu- 
ziasmeze conducerea germană. 

Un alt proiect pe care l-am propus era transformarea aeroportului din Sibiu în 
aeroport internaţional prin prelungirea pistei şi montarea unor instalaţii la costuri 
absolut moderate. În același timp, noi propuneam ca traseul coridorului euro- 
pean de transport numărul patru să fie modificat în așa fel încât el să nu o ia 
spre sud de îndată ce intră în ţară, ci să treacă prin Arad sau Timișoara, zone ale 
șvabilor, și să se îndrepte spre Sibiu, astfel încât și acest oraș să fie așezat de-a 


45. li fusesem prezentat ca un militant al bunelor relaţii româno-maghiare. 

lungul unor artere principale europene. După care, de la Sibiu ar fi coborât pe 
Valea Oltului și la Râmnicu-Vâlcea ar fi putut să se bifurce spre București și 
Giurgiu, o bretea fiind coborâtă mai mult sau mai puțin perpendicular pe 
Dunăre, acolo unde s-ar fi putut construi un al doilea pod între România și 
Bulgaria. Această idee din păcate nu a fost urmată și iată că facem un al doilea 
pod, dar nu acolo unde ne-ar fi convenit ambilor un asemenea proiect, ci mai la 
vest, acolo unde convine în special Bulgariei. Opoziția ministrului Băsescu 
pentru o formulă absolut normală solicitată de bulgari, dar care putea să țină 
seama mai bine și de interesele românilor, a condus în final la succesul poziției 
bulgărești împotriva rezistenţei iraționale a României. 

Un alt proiect pe care l-am discutat atunci cu cancelarul german a fost con- 
tribuţia Germaniei pentru realizarea universităţii multiculturale de la Cernăuţi, 
care după opinia mea ar fi premers o universitate de același tip realizată și în 
România. Universitatea de la Cernăuţi trebuia să încerce a aduce împreună 
cultura română, cea germană, cea ucraineană și, de asemenea, cea iudaică. 

Iată câteva proiecte... În fine, am mai discutat atunci și o propunere venită de 
la ministrul Caramitru : restaurarea orașului Sibiu ca unul dintre cele mai repre- 
zentative orașe germane ale perioadei în care el a fost construit. Nu numai unul 
dintre cele mai reprezentative, dar și cel mai bine conservat — întrucât nu a fost 
bombardat așa cum s-a întâmplat cu orașele Germaniei în timpul războiului. 

Iată câteva elemente de diplomaţie pragmatică. Diplomaţia ce face? Tinde — 
nu-i așa ? — să dezvolte și să consolideze relaţii între state, iar aceste relaţii nu se 
pot consolida doar pe simple declaraţii. Armătura lor e dată de proiecte con- 
crete, în special cu caracter economic, dar și cu caracter cultural, social etc. 

Cine a urmărit, însă, proiectele? Ele nu puteau fi puse în aplicare de către 
ministrul de Externe. Hai să spunem un lucru foarte clar: ministrul Băsescu a 
refuzat de foarte multe ori să meargă în delegaţie cu președintele țării pentru ca 
astfel să câștige într-o manieră grobiană simpatii în PD. Căruia în permanență 
i-a alimentat sentimente anti-CDR și anti-Constantinescu, în condiţiile în care 
noi eram aliați politici în guvernare cu aceştia. Eu nu spun că CDR sau că 
d-l Constantinescu au fost impecabili, dar una este o critică pozitivă, rațională, 
colegială, amicală și alta este grobianismul, teribilismul gratuit care înseamnă de 
fapt subminarea coaliţiei pentru obţinerea unor câștiguri tactice în interiorul 
partidului prin satisfacția creată celor ce aveau frecușuri în provincia în care 
locuiesc cu exponenţii celorlalte partide din coaliția de guvernare. Aceștia 
veneau aici la București cu năduf și erau fericiţi să-l verse prin gura lui Traian 
Băsescu — lucru care se poate spune și despre Radu Berceanu sau despre 
Alexandru Sassu. 

M-am referit la Traian Băsescu pentru că în multe din aceste proiecte el avea 
un rol esenţial de jucat. Noi convenisem ca Germania să ne sprijine pentru a 
realiza autostrada Budapesta-București pe traseul de care vă vorbeam și care era 
cel mai important și interesant și pentru Germania, și pentru Ungaria, și pentru 

România. Traian Băsescu avea alte priorităţi. Își făcea o plăcere din a sfida 
punctul de vedere al MAE sau punctul de vedere al Președinției care în aceste 
chestiuni a coincis întrutotul cu al ministrului de Externe. Ducându-mă în partid 
ca să rezolvăm acolo asemenea dispute, nu am găsit nici un fel de sprijin, nici 
un fel de înţelegere, iar cea mai bună dovadă că ceea ce spun este purul adevăr 
este faptul că, practic, proiectele au rămas în nelucrare. Singurul care a avansat 
a fost cel privind Sibiul. Așa după cum l-am criticat, acum sunt gata să spun 
adevărul și să arăt că încăpăţânarea de atâtea ori contraproductivă a lui Ion 
Caramitru a fost bine venită în urmărirea acestui proiect. 


8 


Alfred Moses, Madeleine Albright 
și parteneriatul strategic cu Statele Unite 


Prima vizită oficială a lui Emil Constantinescu 
nu putea fi doar un premiu de consolare 


G.A.: „Cu parteneriatul strategic sub braţ și cu acest angajament pentru prima 
oară oficial al Italiei ca partener privilegiat al Statelor Unite în flancul sudic al 
NATO, am plecat de la Roma direct la Washington”. Parcă așa aţi spus. Dar îmi 
închipui că, ducându-vă la Washington, nu luaţi prima dată contact cu politica 
externă a Statelor Unite și cu actorii ei. 


A.S.: Deloc. Așa cum v-am povestit deja, prima discuţie aprofundată o avu- 
sesem chiar înainte de a fi desemnat ministru de Externe. Înainte să se formeze 
guvernul, Alfred Moses a încercat să sondeze și să vadă cine ar putea să fie 
miniștrii principali ai viitorului guvern printre care, evident, și ministrul 
Afacerilor Externe. Contactele mele cu America erau mult mai vechi și destul de 
ample. Această întâlnire a avut, însă, o semnificaţie particulară, întrucât ea urma 
să pună în temă, să pregătească abordarea relaţiilor româno-americane din 
perspectiva noii funcţii. În discuţia cu Alfred Moses am avansat pentru prima 
oară ideea parteneriatului strategic româno-american și i-am spus: noi nu vrem 
să fim protejaţi ai SUA, ci vrem să fim aliaţi ai SUA. 

G.A. : Când se întâmpla asta? 


A.S.: În decembrie 1996. Cu o săptămână înainte de formarea guvernului, când 
lucrurile erau suficient de conturate pentru ca el să știe aproape precis că cel 
mai probabil ministru de Externe eram eu. Vroia să vadă cum gândesc. În același 
timp, vroia și el să mă avertizeze ce are în cap administrația americană. 

Eu am spus — ţin minte precis această formulare — că din punctul meu de 
vedere România nu este doritoare să fie protejata Statelor Unite, ci este doritoare 
să fie aliata lor. O asemenea alianță, am spus, ar putea să trezească zâmbete 
la Washington, pentru că mulţi de acolo, gândind mai puţin la ce înseamnă 
România, vor avea impresia că este un proiect ridicol de asociere a unui cal și a 
unui pui. De aceea, spuneam, România trebuia să adopte un model de viaţă, un 
model de organizare, un model de funcţionare, care să fie conform valorilor în 


PARTENERIATUL STRATEGIC CU SUA 107 


care crede democraţia americană. Nu o copie a Americii, ci un sistem de valori 
și un sistem de administrare, de viaţă, cu o eficiență perfect compatibilă cu a 
celor americane. În al doilea rând, va trebui ca România să se insereze în mod 
util în politica pe care SUA o realizează în această parte a lumii și astfel să 
reprezinte la extremitatea estică a continentului acel partener pe care Marea 
Britanie îl întruchipează la extremitatea vestică. Problemele sunt diferite în Vestul 
și în Estul continentului, actorii sunt diferiţi, deci nu trebuie ca partenerul 
Americii la Est să fie identic cu cel de la Vest, dar ei trebuie să joace, în contextul 
specific, același rol. Și nu văd pentru SUA un partener similar Marii Britanii, 
evident păstrând proporţiile, în zona aceasta, decât România. Dacă noi vom 
putea arăta aceste lucruri, parteneriatul strategic va putea deveni realitate. În 
acest punct al discuţiei am subliniat: „Pentru asta noi trebuie să știm ce politică 
vor să facă Statele Unite în această parte a lumii, care este poziția voastră față de 
țările din această zonă la un loc și față de fiecare în parte”. Așa s-a ajuns la o 
foarte scurtă expunere pe care ambasadorul american mi-a făcut-o în legătură 
cu punctele nevralgice ale zonei și în legătură cu punctele de mare interes sau 
de mare preocupare pentru SUA. 


G.A.: Desigur, Ucraina. 


A.S.: Unul dintre aceste puncte era Ucraina: stabilitatea Ucrainei, integritatea 
teritorială a Ucrainei, prosperitatea Ucrainei care de asemenea este un factor de 
securitate, precum şi orientarea occidentală a Ucrainei. Toate acestea erau 
obiective de mare interes pentru Statele Unite. Întrebarea majoră era cum să se 
promoveze o asemenea politică. Așa a apărut, din discuţia cu Alfred Moses, 
ideea trilateralei România-Ucraina-Polonia, despre care v-am vorbit anterior. 


G.A. : Care erau strategiile având, din punct de vedere american, prioritate pentru 
politica regională ? 

A.S.: Un alt element de prioritate era, bineînţeles, stabilitatea în Europa Centrală 
și anume, în partea asta mai frământată a Europei Centrale, în estul Europei 
Centrale. Ca atare, raporturile România-Ungaria erau esenţiale. Iată, ne întoarcem 
la cei doi vectori despre care am mai vorbit: Budapesta-București și Varşovia- 
-București. 


G.A.: Serbia și Grecia au fost menţionate ? 


A.S.: A treia chestiune era, firește, zona Europei Balcanice. Se dorea într-un fel— 
nu s-a spus cuvântul ca atare, dar se sugera — ca România să fie un fel de lider 
al acestei zone. Nu în sensul de a da ordine, așa cum înţeleg românii care 
pronunţă formula „România — lider subregional”, ci în sensul de țară capabilă să 
ofere exemple bune, să dea sfaturi bune, să asigure oportunităţi concrete de 
colaborare, toate acestea ducând la calm într-o regiune cu spiritele destul de 
agitate. Am abordat și problema drumurilor caucaziene și a bazinului Mării 
Negre, securitatea în Marea Neagră și securitatea energetică. Am pus întrebări 
legate de politica Statelor Unite faţă de Rusia. Ambasadorul american a accentuat 

o dată în plus interesul ca România să aibă raporturi bune cu Rusia. Relaţiile 
neamicale cu Rusia nu erau un atu în relaţiile cu SUA, ci dimpotrivă. Firește 
că asta este insuficient pentru a spune care-i politica și viziunea Statelor Unite 
față de Rusia. După părerea mea, lucrurile nu sunt foarte clare nici în acest 
moment. Încă nu s-a definit ce înseamnă Rusia pentru SUA : un aliat, un adversar 
sau altceva. 

Iată o sumă de idei conturate în discuţia respectivă și care au alimentat 
concepţia românească de politică externă, așa cum eu îi puteam da contur în 
acel moment. Așa că în momentul când luam sub braţ acordul cu Italia și mă 
îndreptam spre Washington știam deja că eram pe drumul cel bun. 


G.A.: De ce acest traseu? 


A.S.: Vroiam să ajungem la Washington nu ca unii care repetă încă o dată cererile 
făcute de guvernele anterioare, spunând ce nesigură este România și ce mult are 
nevoie de umbrela NATO. Din contră, am dorit să mergem acolo cu o sumă de 
realizări şi de fapte concrete pe plan subregional și, de asemenea, cu suportul 
cel puţin al uneia dintre țările membre NATO care erau în același timp și ţări ale 
Grupului celor 7, un actor într-adevăr important în cadrul Alianţei, la flancul 
sudic. Nu puteam merge la Washington doar cu scrisorile de recomandare ale 
Franţei, întrucât se știe foarte bine că aceste scrisori de recomandare nu erau 
chiar cea mai bună cheie pentru deschiderea porții americane. 

Au fost unii care ne-au acuzat că ne-am dus prea târziu în Statele Unite, 
pentru a discuta de NATO. Evident că lucrurile nu stau așa. Ne-am dus în primul 
moment când o discuţie serioasă și o vizită serioasă s-au putut organiza în SUA. 
Chiar dacă venirea la conducerea statului român a președintelui Constantinescu 
a fost un eveniment care a produs satisfacţie în Statele Unite, ea nu îngăduia, la 
nivelul relaţiilor de atunci dintre România și SUA, o vizită fulger sau o primire 
fulger a ministrului român de Externe. 

O vizită a președintelui Constantinescu în Statele Unite s-a putut organiza 
doar în anul 1998. Posibilitatea unei vizite neoficiale mai apăruse în 1997, după 
Madrid, ca un fel de compensație pentru refuzul SUA de a ne sprijini acolo. 
Atunci eu am fost unul dintre cei care m-am opus vizitei. Președintele a oscilat, 
cum era și firesc, pentru o fracțiune de secundă — nu poţi să refuzi o asemenea 
invitaţie chiar cu mare ușurință —, dar imediat a împărtășit punctul de vedere 
potrivit căruia nu se cădea ca șeful statului român să facă o vizită în capitala SUA 
numai ca un premiu de consolare pentru lăsarea României în afara primului val 
de extindere a NATO. Noi am anunţat că președintele are o agendă încărcată, că 
nu poate să facă o asemenea vizită, dar că suntem bucuroși să primim vizita 
președintelui SUA, dacă dorește să o facă, în România. 


G.A.: Deci era, de fapt, de ales între cele două variante. 


A.S.: Nu era. Nu ni s-a oferit să alegem una sau alta. Ştiindu-se că noi suntem 
foarte doritori să organizăm o vizită a preşedintelui României în SUA, ni s-a făcut 

această ofertă în momentul în care deja România pierdea trenul NATO. Eu am 
spus: „Asta nu!”. În termeni diplomatici, ţin minte că am discutat explicit cu 
ambasadorul SUA. „Asta nu! Președintele României nu are o agendă potrivită 
pentru a face o vizită atât de rapidă”. Urma să plecăm în Japonia și Emil 
Constantinescu trebuia să fie în ţară spre a-și pregăti vizita. „Însă vom fi 
foarte bucuroși lam adăugat], dacă președintele Statelor Unite ar face o vizită 
la București”. 


G.A.: Înţeleg că dacă președintele Constantinescu ar fi acceptat vizita în SUA, 
nu l-am mai fi avut pe Bill Clinton în Piaţa Universităţii. 


A.S.: Evident, nu s-ar mai fi produs vizita la București a președintelui Clinton. 
Iată de ce prima vizită a președintelui Emil Constantinescu în SUA a avut loc 
abia în aprilie 1998. Așa erau timpurile atunci. Asta era ceea ce preluasem ca 
poziţie a României în raporturile cu Statele Unite. Dacă vizita președintelui s-a 
organizat atât de greu, vizita ministrului de Externe nu se putea organiza nici ea 
în câteva săptămâni de la numire. 

Pe de altă parte, noi nu doream o vizită protocolară, ci una cu adevărat de 
lucru, cu discuţii serioase. Asta presupunea intrarea partenerului american într-o 
stare favorabilă abordării problemei de fond. Ceea ce necesita implicarea intelec- 
tuală în dosarul românesc. Asta cerea timp. Nu toată ziua conducerea Statelor 
Unite stă să citească dosarul românesc. Pe de altă parte, trebuia să ne ducem la 
întâlnire cu „muniţie”, cu argumente, nu doar cu repetarea vechilor noastre 
dorinţe. Argumente serioase erau tocmai structurile subregionale pe care începu- 
sem să le construim — bilateralele și trilateralele — și, de asemenea, un parteneriat 
strategic cu una dintre țările importante ale Europei și, în același timp, important 
membru al NATO. Parteneriatul strategic cu Italia era un capital faţă de americani. 

De aceea am făcut vizita la momentul potrivit, care nu putea să fie mai repede 
decât la patru luni după instalarea noului guvern. Dar partea americană a ştiut 
că noi dorim această vizită din primul moment. Nu am stat, deci, așteptând să ne 
manifestăm interesul în luna aprilie sau martie. Din primul moment s-a lucrat la 
pregătirea vizitelor. Vizita în Statele Unite, în aprilie 1997, a fost un succes. Aș 
spune, cu o ironie amară, că a fost un succes atât de mare, încât a determinat o 
parte a conducerii de atunci a PNŢCD să intre în alertă și să creadă că România 
va intra în NATO exclusiv prin meritele și în profitul imaginii unui ministru care 
nu este țărănist. Drept pentru care a fost imediat mobilizat premierul de atunci, 
căruia i s-a cerut ca, în afara protocolului, a uzanțelor și mai ales a nevoilor, să 
facă o deplasare la Bruxelles pentru a se întâlni cu ambasadorii ţărilor membre 
NATO care formau Consiliul NATO și care urmau, în mod normal, să aibă o 
întâlnire cu ministrul de Externe și nu cu primul-ministru al României. În acest 
domeniu, excesele nu sunt foarte bine văzute. Evenimentul a prilejuit unul dintre 
primele momente de tensiune între mine și Victor Ciorbea. 

Argumentele ca SUA să fie interesate 
în parteneriatul cu România 


G.A. : Care ar fi punctele principale ale vizitei în Statele Unite ? 


A.S.: Momentul cel mai important l-a constituit întâlnirea mea cu Strobe Talbott, 
prim-adjunctul secretarului de stat american. În fond, secretarul de stat american 
este un fel de prim-ministru în sistemul american, iar primul său adjunct este un 
fel de ministru de Externe. Întâlnirea cu Strobe Talbott s-a desfăşurat în cadrul 
unui prânz de lucru foarte restrâns, cu persoane foarte bine informate și impli- 
cate nu numai în dosarul românesc, dar și regional și subregional. Un prânz de 
lucru care, firesc, a durat câteva ceasuri. 


G.A. : Care a fost atitudinea d-lui Talbott? 


A.S.: Adjunctul secretarului de stat american se așteptase la o discuţie mult mai 
simplă, cu un interlocutor mai puţin informat și mai puţin combativ, pe care ar 
fi vrut cumva să-l pună la punct arătându-i că mai are de învăţat. Experimentul 
lui nu a reușit și a trebuit ca discuţia să se desfășoare ca între doi oameni care își 
pun probleme și acceptă că au de învăţat unul de la celălalt. De multe ori după 
aceea, inclusiv după ce nu am mai fost ministru de Externe, Strobe Talbott a 
făcut referiri la discuţia cu pricina. 

Ţin minte, am început discuţia prin a-l întreba dacă dorește să-i vorbesc direct 
sau să-i vorbesc pe ocolite; dacă dorește să-i spun adevărul sau doar lucruri 
plăcute. Cred că acest început destul de agresiv a fost de natură să-l surprindă. 
Storbe Talbott este un om deosebit de inteligent și, fără îndoială, un om căruia 
îi plac challenge-urile intelectuale. Așa încât am avut o discuţie care a fost o 
sursă de clarificare și de satisfacţie intelectuală. Dar și de satisfacţie politică, 
întrucât eu socotesc că atunci am pus bazele parteneriatului strategic cu România. 
I-am vorbit de parteneriat, i-am spus cu ce venim noi în acest parteneriat și i-am 
spus că pornesc de la analiza interesului Statelor Unite pentru România și nu de 
la a interesului României pentru Statele Unite ; pentru că, bănuiesc, nu e atât de 
important pentru Statele Unite de ce România are interesul să fie partener al 
SUA, ci este mult mai important să-i aduc acele argumente pe care eu le văd 
esenţiale pentru ca SUA să fie interesate în parteneriatul cu România. 

Discuţia a continuat în acești termeni. D-l Talbott nu a putut să vorbească de 
pe poziţia unei persoane care dă lecţii celuilalt. În final, am vorbit ca doi oameni 
normali care încearcă, respectându-se reciproc, să rezolve o problemă comună. 
La sfârșitul acestei discuţii foarte lungi, care s-a prelungit față de cât era plani- 
ficat, Strobe Talbott a spus: „Cred că acum ar fi interesant să faceţi o vizită la 
Departamentul de Stat, să vedeţi micul nostru muzeu, biroul lui Franklin și așa 
mai departe. Întrucât eu am puţină treabă, ne vom întâlni peste aproximativ o 
jumătate sau trei sferturi de oră, la întrunirea d-stră cu Secretarul de Stat”. 


PARTENERIATUL STRATEGIC CU SUA III 


Ne-am despărțit. Aveam să înțeleg după aceea — de fapt, mi s-a spus — că d-l 
Talbott s-a dus s-o informeze pe Madeleine Albright despre discuția pe care a 
avut-o, ca să știe la ce să se aștepte. 


„Triungbiurile lui Adrian” 


A.S.: Am făcut turul meu, apoi ne-am dus la întâlnirea cu d-na Albright. Întâlnirea 
cu domnia sa a fost un moment de relaxare după ce anterior Strobe Talbott îmi 
pusese întrebări foarte directe și nu tocmai ușoare : de ce cred eu că Statele Unite 
ar fi interesate de alianţa cu România? ; ce-i poate aduce Americii România? Ce 
interes ar avea SUA să se implice într-o zonă ameninţată de tensiuni și nesigură ? 
(Americanii nu sunt doritori să se complice în zone periculoase.) 

G.A.: Și ce i-aţi spus? 

A.S.: I-am răspuns: această zonă nu este periculoasă dacă se extinde NATO în 
direcţia ei; este periculoasă dacă NATO nu se extinde în această direcție. Am 
spus că România nu are în prezent nici un fel de ameninţare și nu se simte 
nesigură ; noi nu dorim extinderea NATO în vederea suplinirii sau eliminării 
unui deficit de securitate în care s-ar găsi România. Prin urmare, nu ne așteptăm 
și nu vom cere ca soldatul american să moară în ţara noastră sau ca plătitorul de 
impozit american să-și dea bănuţul în vederea consolidării securităţii românești. 
Noi cerem, însă, ca prin integrarea noastră în familia democrată, prin confirmarea 
apartenenţei noastre la această familie, să fim degrevaţi de o serie întreagă de 
cheltuieli, ceea ce ne va permite să consolidăm propria noastră capacitate de a 
exporta securitate în zonă. Eram conștient că a prezenta regiunea așa cum s-a 
făcut de multe ori înainte, ca fiind un loc de dezastre în care americanii sunt 
chemaţi să facă ordine era un contra-argument. 


G.A.: Aţi vorbit despre bilaterale și trilaterale cu acea ocazie ? 


A.S.: I-am vorbit, normal, despre atuurile noastre, despre concepţia noastră 
asupra relaţiilor cu ţările din zonă, despre politica noastră subregională, despre 
trilaterale, despre parteneriatele bilaterale. Am arătat: iată, noi facem două 
lucruri despre care am mai vorbit, construim structuri de securitate subregionale 
care vor fi capabile să se integreze ca atare în structura mai mare a unui NATO 
extins; și mai construim o vecinătate prietenoasă pentru NATO. NATO se va 
extinde nu până la graniţa cu inamicul, ci se va extinde până la graniţa cu un 
vecin prieten. 

G.A. : Sistemul de trilaterale, „triunghiurile lui Constantinescu” despre care 

amintea d-na Zoe Petre, au trezit, după cum îmi amintesc, un interes aparte“. 


46. În numărul 5 al revistei 22/2000, consilierul prezidenţial Zoe Petre scria următoarele : 
„Ideea complementarităţii dintre spaţiul central-european și cel sud-estic, cu România ca 
pivot al stabilităţii regionale, și, în consecință, construirea de cooperări trilaterale, a 

A.S.: Ele au devenit „triunghiurile lui Adrian”. Acesta a fost numele care, din 
câte mi s-a spus, a fost folosit ulterior de către cei care au constituit în cadrul 
Departamentului de Stat un grup de studiu al trilateralelor din regiune. În vara 
acelui an, am primit o scrisoare din partea d-nei Albright, în care îmi spunea că 
are un interes deosebit pentru diplomaţia trilaterală — „diplomaţia d-stră trilate- 
rală”. Am aflat că în jargonul Departamentului de Stat acestor trilaterale li se 
spusese „triunghiurile lui Adrian”. 


G.A.: În articolul d-nei Zoe Petre, publicat în revista 22, /2000, este scris 
„triunghiurile lui Constantinescu”. 


A.S. : Vă explic despre ce este vorba. Era firesc ca în America această idee să fie 
preluată de la mine. Povestea trilateralelor, descrierea lor nu putea să fie preluată 
decât de la mine, întrucât eu am fost cel care am plecat în Statele Unite cu 
gândul de a descrie o nouă politică românească privind regiunea. De aceea, 
indiferent cine ar fi avut merite în crearea trilateralelor, cel care a expus subiectul, 
cel care a intrat în detalii nu putea fi, în mod logic, decât o persoană ca ministrul 
de Externe, cu care se puteau purta și discuții tehnice, nu doar să se anunțe 
iniţiativa şi cât de frumoasă este ea. De aceea era firesc să i se dea o denumire, 
hai să-i spunem, de cod, de tipul „triunghiurile lui Adrian”. 


G.A.: Și atunci? 


A.S.: M-a fascinat faptul că Departamentul de Stat analiza această politică, o 
găsea interesantă și utilă pentru viziunea lui subregională și am vrut să transmit 
în ţară această veste. Ceea ce am făcut, însă, a fost să informez în ţară cu prudenţa 
pe care o învăţasem nu numai din anii '90, ci și în perioada anterioară, atunci 
când trebuia să discut cu oameni sus-puși care se bosumflau când aflau de 
succesele unora mai mici în ierarhie. Drept pentru care am povestit consilierilor 
prezidenţiali despre aprecierea extraordinară a „diplomaţiei trilaterale” dar, 
pentru ca să-i fac să susţină și mai mult această idee, m-am gândit că nu am 
nimic de pierdut dacă voi afirma un mic neadevăr: că triunghiurile respective au 
fost botezate „triunghiurile lui Constantinescu”. Ceea ce, de altfel, era destul de 
greu de pronunţat în engleză pentru ca să intre în jargonul unei instituții 
americane. Într-adevăr, vestea a produs mare satisfacţie, drept pentru care în 
conștiința instituţiei prezidenţiale s-a intrat cu această idee. Eu sunt vinovat, 
recunosc, de inexactitate. Eu am fost la originea ei, dar motivul a fost pios, 
pentru că am dorit ca să consolidez mândria președintelui și a consilierilor săi 
pentru o idee care era, în fond, românească. 


aparţinut programului de politică externă al lui Emil Constantinescu, și grupurile de 
studiu de care vorbește Gabriel Andreescu se referă la «triunghiurile lui Constantinescu și 
nu trilateralele lui Severin»”. Articolul doamnei Petre era o replică la un text publicat în 
numărul imediat anterior al revistei 22, unde notasem lansarea de către Severin a „politiclii] 
bilateralelor și trilateralelor. 

G.A.: Discuţia cu d-na Madeleine Albright? 


A.S.: Întâlnirea era concepută în felul următor: trebuia să începem cu o 
scurtă declarație făcută în faţa presei, după care, fără răspunsuri, fără între- 
bări, deci fără o conferință de presă propriu-zisă, trebuia să ne retragem și 
să avem o întrevedere de circa 20-30 min. Ne-am întâlnit să ne salutăm înainte 
de a merge în faţa presei și apoi ne-am adresat presei fiecare cu alocuţiunea pe 
care mai mult sau mai puţin ne-o pregătisem. Spun „mai mult sau mai puţin” 
pentru că, într-un anume fel, amândoi eram în situaţia de a nu avea ceea ce 
s-ar numi o alocuţiune pregătită minuţios. De ce? Din motive absolut diferite. 
În ceea ce mă privește, îmi propusesem să-mi asum riscul unei alocuţiuni care 
să ţină seama de tot ceea ce se întâmplase până în acel moment și de atmosfera 
din timpul întâlnirii scurte cu presa. Este, desigur, un risc pentru că fiind obligat 
să improvizezi sau neavând un text foarte bine și atent gândit, ţi se poate 
întâmpla să spui lucruri pe care nu le dorești sau care nu sunt cele mai indicate. 
Dar şi dacă reușește, efectul este puternic, deci riscul asumat nu este gratuit. De 
aceea, eu nu am avut o alocuţiune scrisă ; era și dorința mea de a-i arăta d-nei 
Albright și celorlalţi parteneri americani că vorbim sincer, că vorbim din suflet, 
că nu avem o partitură scrisă la rece pe care o recităm acolo. 

În ceea ce o privește pe d-na Madeleine Albright, domnia sa avea un 
text scris; este obiceiul Departamentului de Stat. Secretarul de stat american 
nu se poate implica emoţional, afectiv și intelectual în nenumăratele întâlniri 
pe care le are. Iar acelea în care se poate cu adevărat adânci intelectual sunt 
aşa de delicate, încât nu-și permite nici cel mai mic risc. Domnia sa nu avea 
nici un fel de interes special să mă impresioneze pe mine cu sinceritatea și 
stilul discursului pe care urma să îl ţină. Deci avea pregătite fişele, bucăţelele 
de carton pe care sunt bătute la mașină alocuţiunile sale. Numai că se pare că 
ceea ce pregătise nu mai corespundea raportului pe care Strobe Talbott i-l 
făcuse sau în orice caz, informaţiilor pe care le deținea după discuţia pe care 
eu o avusesem cu adjunctul său. Drept pentru care, în mare grabă, se ope- 
raseră cu creionul pe acele fișe o sumă întreagă de modificări. Modificări care, 
din câte mi-am putut da seama și cred că nu greșesc, făcuseră alocuţiunea mai 
puţin seacă, mai nuanţată. Ceea ce îmi aduc aminte perfect era fraza finală 
adăugată cu creionul și care mi s-a părut extraordinar de importantă : „Așteptăm 
cu interes discuţia care va urma cu ministrul de Externe român și declarăm 
interesul nostru pentru a avea cu România un parteneriat pe termen lung”. 
„Un parteneriat pe termen lung” este un parteneriat strategic. Termenul „stra- 
tegic” nu era folosit, dar „parteneriat” era. Ideea de a avea cu România 
un parteneriat pe termen lung era clar răspunsul la propunerea pe care o 
dezvoltasem în detaliu în timpul întâlnirii cu Strobe Talbott și ceilalți repre- 
zentanţi ai Departamentului de Stat. Această reacţie la discuţia noastră a fost 

pentru mine și pentru România un câștig excepţional”. De aici s-a ajuns, 
în final, la consacrarea parteneriatului strategic pe care președintele Clinton l-a 
lansat oficial la București. 


„Am venit la Washington spre a spune ce poate România 
să facă pentru Statele Unite” 


G.A.: Nu aţi recunoscut vreun efect al schimbării de viziune și la nivelul 
protocolului ? 


A.S. : În continuare, ceea ce s-a întâmplat a fost în afara protocolului stabilit ; un 
alt semn de ridicare a nivelului discuţiilor și al întâlnirii : d-na Albright a permis 
ziariştilor să ne pună întrebări. Dar mai întâi a urmat alocuţiunea mea. Vocea 
omului are inflexiuni diferite când citește un text și când vorbeşte liber. D-na 
Albright s-a întors câtre mine, mi-a făcut semn să iau cuvântul, după care s-a 
preocupat într-un gest reflex să-și strângă fişele după care citise. Deci asculta ce 
spun, dar nu mă privea. Mi-am dat seama la un moment dat că este surprinsă de 
tonul meu, de tonul cuiva care vădit nu citește și ţine un discurs liber. În clipa 
aceea s-a întors către mine cu o figură pe care nu am s-o uit... M-a privit la 
început mirată, apoi amuzată și apoi efectiv cu o reală prietenie și simpatie 
pentru un ministru relativ tânăr dintr-o ţară relativ depărtată și fără șanse, cel 
puţin în acel moment, potrivit evaluărilor din dosarele americane“, care are 
îndrăzneala să vorbească liber și, sper eu, cu miez. Discursul meu, foarte scurt 
de altfel, a început cu formula pe care evident mi-o pregătisem dinainte : „Nu 
am venit la Washington spre a-i spune Americii ce așteaptă România de la ea, ci 
spre a-i spune ce poate România să facă pentru Statele Unite”. Încurajat și de 
finalul d-nei Albright am folosit și eu formula de parteneriat pe care România 
dorește să-l construiască cu SUA. Sigur că s-au găsit unii și în America, și în 
România, să ironizeze formula, care era o parafrază a faimoasei expresii din 
discursul lui Kennedy de la inaugurarea mandatului său: „Nu trebuie să ne 
întrebăm ce poate face America pentru noi, ci trebuie să ne întrebăm ce putem 
face noi pentru America”. Însă ironia aceasta mi se pare cu totul nepotrivită. Era 
clar că dacă România nu poate face nimic pentru America, America nu are nici 


47. Agenţia AP scria într-o depeșă din 22 aprilie 1997: „Madeleine Albright l-a prezentat pe 
Severin ca un avocat de frunte al reformei interne din România și a integrării României în 
comunitatea internaţională”. Adăugând: „România și Statele Unite lucrează împreună 
pentru a pune bazele politice, economice și de securitate pentru o nouă comunitate 
transatlantică”. 

48. REUTERS din 21 aprilie, zi în care au început discuţiile, o citează pe Madeleine Albright 
cu afirmaţia : „Ușa NATO va rămâne deschisă. Ultimii nu vor fi și cei din urmă și suntem 
mulţumiţi de cooperarea în care suntem deja implicaţi cu România”. Formularea, devenită 
clasică, sugera mai ales „nu”-ul american. 

un interes să facă ceva pentru România. În lumea internaţională, în politică în 
special, jocul de interese și raportul de forţe sunt esenţiale. În ceea ce privește 
raportul de forţe, desigur că România nu se putea pune în balanţă cu SUA, dar în 
ceea ce privește interesele, existau și există interese americane care pot fi 
satisfăcute mai bine printr-un parteneriat cu România. Era în favoarea noastră să 
marcăm, pe de o parte, existenţa unor asemenea interese și, pe de altă parte, 
disponibilitatea noastră spre a sprijini promovarea lor. 

După încheierea alocuţiunii mele, atmosfera arăta evident destinsă. Atunci, 
ieșind din protocolul foarte riguros pregătit al acestei întâlniri, d-na Albright a 
permis presei să ne pună întrebări. Am ajuns la o mini-conferință de presă. 
Aceasta indica dorința secretarului de stat american de a ridica tipul de întâlnire 
pe care o avea cu mine la un nivel superior celui planificat. Există tot felul de 
elemente care simbolizează importanţa unei întâlniri: poţi să ai o întâlnire cu 
d-na Albright fără nici un fel de apariţie în faţa presei; poţi să ai o întâlnire în 
care, după aceea, purtătorul de cuvânt al Departamentului de Stat face o comu- 
nicare presei; poţi să ai o întâlnire în care secretarul de stat și omologul său 
străin au, așa cum era planificat în cazul meu, doar două scurte declaraţii în faţa 
presei, fără să intre în dialog cu ea. Și poţi să ai o conferință de presă care, 
desigur, este un lucru mult mai important și arată deja faptul că cei doi au 
aprofundat subiectele. După cum iarăși este important dacă această conferință 
de presă se ţine înainte sau după întâlnire. Deci, există o întreagă regie, o 
întreagă simbolistică. Faptul că lucrurile fuseseră pregătite pentru un anumit 
nivel, iar ca urmare a mersului discuţiilor s-a trecut la un alt nivel, este semni- 
ficativ, pentru că asemenea schimbări din mers se fac foarte rar. 

Spun aceste lucruri pentru cei care nu le cunosc, ca să aprecieze că evaluările 
mele și nu numai ale mele în legătură cu vizita sunt justificate, și nu pur 
subiective”. Am avut apoi o discuţie interesantă, dar nu foarte lungă, cu d-na 
Albright şi delegaţiile respective. Şi această discuţie are un episod amuzant prin 
aceea că d-na Albright a avut și de data aceasta setul de cartonașe cu notele 
pentru convorbire, dar și-a dat seama că, în raport cu ceea ce spusesem, acele 
note nu-i mai serveau. Ele erau, probabil, și destul de critice; se folosise tot 


49. Am reușit să găsesc răspunsul lui Nicholas Burns, purtătorul de cuvânt, la Conferinţa sa 
de presă din 22 aprilie 1997: 
„Ea [Madeleine Albright] a avut o excelentă întâlnire cu ministrul de Externe român, ieri. 
Conversaţia s-a concentrat aproape exclusiv pe chestiuni privind securitatea europeană, 
a lărgirii NATO, a Parteneriatului pentru Pace...”. Și mai departe : „România a făcut eforturi 
enorme în reformele sale politice și economice. A fost un foarte bun partener al Vestului, 
și al NATO, și al Parteneriatului pentru Pace... Secretarul de Stat Albright a spus că avem 
un adânc sentiment de prietenie și parteneriat cu România. Noi vrem în mod cert ca 
România să fie o parte a procesului de a pune Europa la un loc din nou. Ea a arătat 
d-lui Severin că nici o decizie nu a fost luată asupra ţărilor care vor fi invitate la summit-ul 
din 7 și 8 iulie 1997 de la Madrid...”. 

registrul critic pe care Occidentul îl avusese în relaţiile cu regimul Iliescu. Drept 
pentru care, după ce a început să spună câteva lucruri de acest gen, adică ce 
crede că ar trebui să îmbunătăţim, la un moment dat s-a oprit, s-a uitat câteva 
secunde în josul notelor și, dând la o parte, unul după altul, repede, câteva mici 
cartonașe a spus: „În fine, am aici mai multe note, dar am impresia că eveni- 
mentele ne depășesc în sensul pozitiv, așa încât e foarte important ce aţi spus, 
susțin ce spuneţi și vrem să trecem mai departe la lucru”. 

Sigur că un subiect esenţial atunci era candidatura noastră pentru NATO. 
Maximul pe care l-am putut obţine, ceea ce era mult mai puţin decât îmi doream, 
dar reprezenta exact cât era posibil de obţinut, a fost să se spună că Statele 
Unite nu luaseră nici un fel de decizie. Deci, România era în continuare în cursă 
și dosarul românesc va fi reanalizat în lumina ultimelor evenimente și a ultimelor 
evoluţii”. Că indiferent de decizia care se va lua, extinderea nu va fi un eveni- 
ment cu un singur act, ci porţile vor rămâne deschise în continuare — celebra 
formulă a porţilor deschise, care însă pe mine nici atunci, nici astăzi, nu m-a 
impresionat foarte tare. I-am spus atunci d-nei Albright că e foarte important că 
porţile sunt deschise, dar dacă în faţa porţilor stă un poliţist care nu lasă pe 
nimeni să intre, degeaba sunt date porţile la perete; și că, în fine, cel mai 
important lucru este să realizăm un parteneriat cu Statele Unite. 

Atunci am făcut un alt gest, să-i zicem, o schemă tactică : i-am spus că probabil 
se așteaptă să-i vorbesc despre NATO, dar că nu doresc să-i vorbesc despre 
NATO în primul rând. Aș aștepta să aflu opinia Statelor Unite despre extinderea 
Alianţei, pentru că de dorinţa noastră de a intra în NATO, SUA sunt conștiente. 
Însă ceea ce mă interesează în primul rând, ceea ce constituie obiectivul prin- 
cipal al călătoriei mele la Washington nu este candidatura noastră pentru NATO, 
ci dorinţa noastră ca România să devină un partener strategic al SUA în zona de 
Sud-Est a Europei. Nu dorim să devenim partener al Statelor Unite ca membru al 
NATO, ci vrem să devenim membri ai NATO ca parteneri ai Statelor Unite. Am 
schimbat complet ordinea așteptată, aparent din raţiuni tactice, dar cred și astăzi 
că aceasta era ordinea corectă de punere a problemelor”!. 


50. Pe 25 aprilie 1997, în The Christian Science Monitor apărea articolul lui Charles King care 
enunţa următoarele lucruri semnificative : „Acum un an, puţini analiști ar fi prevăzut că 
România ar putea să devină un subiect central al planurilor NATO de extindere spre Est. 
Aflată printre ţările cele mai sărace, România a rămas mult în urmă printre vecinele sale 
nordice în ceea ce privește reformele economice și democratizarea.”... „Dar evenimentele 
din ultimele săptămâni arată că soarta României va fi un subiect major pe agenda Alianţei 
cu ocazia summit-ului din iulie de la Madrid. 

51. Am avut ocazia să văd o fotografie a lui Adrian Severin cu Madeleine Albright, de la 
conferinţa de presă amintită, pe care o adusese în România ambasadorul american la 
București. În josul ei sta scris: „Ministrului Adrian Severin, cu frumoase amintiri ale unei 
întâlniri excelente”. Cu semnătură. 


Sintra, iunie 1997 — Madrid, iulie 1997 


Cred că am fost la un milimetru de intrarea în NATO 


G.A.: D-voastră și toţi cei care analizau atent politica externă în contextul 
schimbărilor globale și sub-regionale știaţi foarte bine că la sfârșitul anului 1996 
nu exista nici o şansă, dar nici una, ca România să intre în discuţie ca viitoare 
membră NATO. Am amintit anterior despre analiștii de la RAND. Discuţiile 
asupra cărora v-aţi oprit nu fac decât să pună în lumină această puternică 
reticență americană — motivată, după opinia mea, de tot ceea ce s-a întâmplat în 
România din toamna anului 1997 până astăzi, primăvara anului 2000. Au existat, 
în lunile dinainte de Madrid, clipe în care aţi crezut că la summit-ul din capitala 
spaniolă s-ar putea să se spună „da” cererii României de a intra în primul val al 
extinderii? 


A.S.: Observaţia d-nei Madeleine Albright la întâlnirea din luna aprilie (1997) 
trebuie citată : „Este foarte important ceea ce aţi făcut în ultimele luni și ceea ce 
sunt sigură că veţi face în aceste șapte luni până la Madrid. În șapte luni însă nu 
se poate face ceea ce n-aţi făcut în șapte ani”. 

Că este adevărat sau nu, nu mai contează. Afirmația ne arată care era percepţia 
despre România în acel moment. Eu cred că s-au făcut unele lucruri și în primii 
șase ani. Nu era chiar atât de mare diferenţa între noi și alţii, dar, în orice caz, din 
motive destul de întemeiate, în decembrie 1996 România nu era în cărţi. Cred că 
ar fi fost datoria guvernului anterior să spună românilor acest lucru. Măcar să 
arate care era situaţia. Eu, însă, am crezut că este posibil să recuperăm timpul 
pierdut. A trebuit să cred în asta pentru că dacă nu crezi în posibilitatea de a avea 
succes, nu te lupţi cât și cum trebuie. Dincolo de acest aspect metodologic, să-l 
numim așa, eu am crezut sincer că exista o șansă. Și astăzi cred că ea a existat. 


G.A.: Spuneţi că ar fi fost, totuși, posibil. 


A.S.: Absolut. Cred că am fost la un milimetru de intrarea în NATO. Sunt 
mulţi dintre participanţii la dezbaterea de atunci care își aduc aminte de discuția 
despre România și de faptul că România a fost pe punctul de a fi acceptată. 
Primul-ministru portughez, Antonio Gutierez, care a făcut o vizită în România, 
tot în anul 1997, dar ulterior summit-ului NATO mi-a istorisit bătălia — chiar așa 
spunea, pagaille — care a avut loc în legătură cu România la Madrid. Summit-ul 

Alianţei Nord-Atlantice de la Madrid a fost summitul României. România a fost 
în centrul discuţiei și nu cred că e o paranoia ceea ce spun eu, pentru că, de 
fapt, a primi România însemna o altă paradigmă, un alt model, o altă anvengură, 
o altă orientare, o altă filozofie a extinderii. În jurul României s-a desfășurat o 
bătălie extraordinară. Puțin a lipsit, zic eu, ca ea să fie câștigată. 

E fascinant să scrii istoria cu „dacă”. Cred că sunt doi de „dacă” în cazul 
nostru. Unul, schimbarea guvernului britanic. Malcolm Rifkind, ministrul de 
Externe britanic pe vremea guvernului Major urma să vină la București. Vizită 
programată. Nu eu l-am determinat pe Malcom Rifkind să vină în România în 
ianuarie 1997. A fost unul dintre puţinele lucruri pe care le moștenisem de la 
guvernul anterior: o vizită a ministrului de Externe britanic la București. Însă 
întâlnirea pe care am avut-o cu el a fost, cred, decisivă pentru a-i schimba opinia 
despre România. El a sosit cu convingerea că România nu are ce să caute în 
NATO și a plecat cu convingerea că România trebuie să fie sprijinită. Fapt care, 
din câte am aflat, i-a contrariat foarte tare pe diplomaţii Foreign Office-ului. Și ei, 
ca orice diplomaţi, ca orice tehnocraţi, sunt mai prudenţi decât șefii lor politici. 

După acea vizită în România, relațiile mele cu Malcolm Rifkind au rămas 
foarte bune ; discuţii pline de prietenie la toate întâlnirile internaţionale la care 
ne-am mai văzut; revederi solicitate chiar de el după ce nu a mai fost ministru 
de Externe. A mai vizitat România și după aceea, și de fiecare dată a cerut să 
avem o întâlnire. Un om deosebit, care a înţeles și ideile noastre, și deschiderile 
noastre din acel moment, și rolul pe care România îl putea juca într-o extindere 
a NATO. Grija Marii Britanii era ca extinderea să însemne o adevărată întărire a 
NATO și nu o diluare a capacităţii de reacție a Alianţei. 

Din păcate însă, guvernul britanic s-a schimbat. Au intervenit alegerile. 
Guvernul Major le-a pierdut. A venit guvernul Blair. Noul ministru de Externe, 
Robin Cook, a preluat rapid tezele cele mai prudente din dosarele pe care le-a 
găsit în arhive. Nu a avut timpul necesar să intre în detalii. A îmbrățișat rapid 
teza unei minime extinderi a NATO, întrucât o extindere prea largă ar fi putut să 
însemne introducerea unor aliaţi prea slabi și prea nesiguri care ar fi diminuat 
eficienţa Alianţei. În consecinţă, nu a mai dat aceeași atenţie dosarului româ- 
nesc pe care o arătase Malcolm Rifkind. Nu a avut, repet, nici timpul necesar 
pentru a intra în adâncimea dosarului. Or, dacă Marea Britanie ar fi vorbit în 
favoarea noastră după ce Germania, în special prin Klaus Kinkel, vorbise în 
favoarea noastră, iar Helmuth Kohl nu se mai opunea — cel puţin nu se mai 
opunea intrării României, dacă nu vorbea favorabil despre o asemenea eventua- 
litate — este perfect posibil ca Statele Unite să fi cedat. 

Al doilea „dacă”: dacă România ar fi urmat disciplina tactică și strategică 
stabilite de MAE și nu s-ar fi dedat la excese și voluntarisme care au dăunat 
extraordinar de mult procesului. 

Excese şi voluntarisme 


G.A.: Ah, spuneți ceva serios. Exemple. 


A.S.: Cele două exemple, cele mai tipice, încep cu imixtiunea complet contra- 
productivă, intempestivă şi neadecvată a premierului Victor Ciorbea la Consiliul 
NATO de la Bruxelles de la începutul lunii mai 1997. Era ultima discuție în 
cadrul dialogului 16+1 în care noi pregătisem dosarul cu foarte mare minuțio- 
zitate. Nu conta cine este persoana care vorbește, ci ce spune acea persoană. În 
fața noastră erau ambasadori. Nu vreau să jignesc, Doamne ferește!, vreun 
ambasador, dar ei sunt mașini de înregistrat și de transmis. Chiar dacă aveau 
sentimente bune și erau măguliți de faptul că în loc să vină ministrul de Externe 
apare un ditamai prim-ministru în fața lor pentru a le vorbi, în rapoarte nu 
puteau să-și scrie sentimentele, ci doar ceea ce li se spunea. Or, noi avusesem 
dialoguri particulare cu ei, mă rog, neoficiale. Stabilisem aproape cu fiecare o 
anumită stratagemă și fiecare urma să primească un anume răspuns care era 
important pentru capitala respectivă și pe care putea să-l introducă în raportul 
său. Nici un ambasador nu-și putea permite să includă în raportul lui altceva 
decât ministrul de Externe, primul-ministru respectiv sau reprezentantul statului 
candidat spunea. Or, d-nul Ciorbea a venit cu teme pregătite de către consilierii 
săi, consilierii PNŢCD, care nu aveau nici o legătură cu ceea ce se aștepta de la 
noi să spunem. Ceea ce a spus cred că a fost 80%, bun, dar inutil, și 20% o sumă 
întreagă de mesaje greșite, care nouă ne sunau foarte bine, în timp ce inter- 
locutorilor noștri le sunau foarte prost. Vă spuneam, de pildă, mai devreme, că 
un mesaj greșit pentru Statele Unite este să descrii situaţia din zonă ca o situaţie 
explozivă. În SUA, un asemenea mesaj e fatal. Dimpotrivă, Europei este impor- 
tant să-i arăţi că este necesar să se mobilizeze pentru a preveni o serie întreagă 
de conflicte care se puteau produce. Cum să faci ca aceste două mesaje să fie 
transmise simultan și să nu intre în contradicţie, era o întreagă artă pe care noi 
o pusesem la punct, pentru că ne pregătisem pentru respectiva încercare, în timp 
ce primul-ministru a venit fără ca măcar să se consulte cu MAE sau cu ministrul 
de Externe. Consilierii mei din MAE erau disperaţi. Îmi dădeau telefoane la 
Washington în timpul vizitei în care tocmai mă găseam pentru a mă anunţa de 
această schimbare în program, făcută publică fără ca măcar din politeţe să fi fost 
coordonată cu ministrul de Externe. 

Iată, deci, un exemplu de mutare contraproductivă din campanie. Dacă 
această mutare ar fi fost făcută așa cum era preconizată, poate că se adăuga ceva 
pozitiv la dosarul românesc. 

Fac acum o paranteză. Ţin minte cât de greu mi-a venit să intru într-un interviu 
direct foarte important, la CNN, pe care urma să-l dau în timpul vizitei în SUA, 
după ce pe telefonul celular al ambasadorului Geoană vorbisem, pe când mașina 
ne transporta prin oraș, dintr-un loc în altul, cu primul-ministru, cu Petre Roman 

(șeful meu de partid), cu Mihnea Constantinescu“, cu ambasadorul Constantin 
Ene la Bruxelles, încercând să repar, să corectez această decizie. Și la cabinetul 
preşedintelui am încercat să telefonez. Vă imaginaţi în ce stare de iritare și cu ce 
sentimente am intrat la acel examen important pentru orice om politic, de a se 
prezenta la un interviu în direct la CNN pe o temă la care opinia publică din 
Statele Unite nu era sensibilă și nici prea favorabilă. Trebuia să transmit un 
mesaj precis, într-o chestiune delicată, într-un timp foarte scurt, în ciuda întrebă- 
rilor mai mult sau mai puţin tendenţioase, mai mult sau mai puţin pe lângă 
subiect, pe care le punea reporterul”. Și în atari condiţii, în loc să am cel puţin 
liniște acasă, acolo se luau decizii din orgoliu. 


G.A.: Aţi spus ceva semnificativ anterior : necesitatea unei strategii adaptate la 
interlocutor. Avem de pus la punct o chestiune care interesează și pe specialiști, 
și opinia publică. Sunt analiști care v-au criticat extrem de sever pentru a fi 
enumerat consecinţele negative ale lăsării României în afara primului val de 
integrare*!. De altfel, până acum, aţi teoretizat exclusiv nevoia asocierii României 
cu o imagine pozitivă, a unei țări stabile. Ce aveţi de comentat în această 
privinţă ? 

A.S.: Nu asta înseamnă să fii analist, să trivializezi, prin simplificare, realitatea și 
apoi să faci demonstraţia pe care ţi-ai pus-o pe agendă. Cum v-am spus, România 
trebuia văzută ca o ţară exportatoare de securitate, pentru ca să devină intere- 
santă pentru extinderea NATO, mai ales din perspectiva Americii. Dar e la fel de 
adevărat că posibilele efecte negative, de ordin intern sau sub-regional, ale 
neincluderii României pe lista aprobată la Madrid, nu trebuiau pierdute din 
vedere de către membrii Alianţei. Iată de ce a fost nevoie de un dozaj foarte 
fin al mesajelor. Urmăriţi, vă rog, semnalele lansate de către MAE până în luna 
iulie 1997. Doar ca excepţie, atunci când a fost necesar, s-a atras atenţia asupra 
pericolelor excluderii României”. 

Chiar și din punctul de vedere al metodei, atunci când vrei să convingi asupra 
unei decizii, trebuie să arăţi care sunt câștigurile în cazul adoptării ei și care 
sunt pierderile, dacă este respinsă. Vă rog să observați însă că referitor la 
pierderi, la consecinţele negative, am respins atât ideea că în cazul neinvitării 


52. Directorul de cabinet al lui Adrian Severin. 

53. La câtva timp de la luarea lui de către CNN, interviul respectiv a fost prezentat ca material 
didactic și ca model de interviu în cadrul unei școli de vară dedicată discursului politico- 
-diplomatic în cadrul Institutului Internaţional de Studii Strategice/Austria. 

54. Valentin Stan a făcut-o sistematic, în mai multe articole din Sfera Politicii şi în cartea sa, 
Eșecul campaniei pentru Vest (Editura Universităţii București, 1999). 

55. Problema găsirii unor argumente complementare a fost o provocare pentru structura 
Cărţii albe pentru NATO. Şase pagini din cele 88 sunt dedicate „costurilor neadmiterii”, 
parte foarte mică — în sensul de marginală, cantitativ și în spirit. Există, de fapt, doar 
câteva fraze invocând efectele negative asupra relaţiei cu Ungaria, asupra spaţiului Europei 
Centrale și pericolele zonei gri. 

sale România ar abandona orientarea pro-NATO, cât și că faptul ar duce la 
destabilizarea internă a țării și la conflicte cu vecinii. Costuri, totuși, au fost de 
anticipat și astăzi se vede că au fost anticipate corect. 


G.A. : Revenim. Aţi amintit de două exemple privind excesele și voluntarismele. 


A.S.: Cel de-al doilea exemplu negativ este vizita intempestivă a primului- 
-ministru în Statele Unite, la numai câteva zile după ce SUA anunţaseră în mod 
ferm că nu vor susține România pentru a fi inclusă în primul „val” de extindere 
a Alianţei Nord-Atlantice. 


G.A.: Era o declaraţie făcută în luna iunie 1997. 


A.S.: La începutul lui iunie. Trebuie să acceptaţi că este absolut anormal ca în 
condiţiile în care Ministerul de Externe concepe o strategie de desfășurare a 
campaniei — bună, rea, cum o fi ea — primul-ministru să organizeze o vizită în 
cea mai importantă ţară a lumii fără să îl consulte pe ministrul de Externe. Fără 
ca măcar să prevină Ministerul de Externe. Am aflat de demers cu două zile 
înainte de plecare, în mod cu totul întâmplător, asistând la o discuţie dintre 
președintele Constantinescu și primul-ministru Ciorbea, la finalul unei ședințe 
a CSAŢ. Când președintele a întrebat: „Deci, când pleci în America?” și Victor 
Ciorbea i-a răspuns, am înțeles că primul-ministru pleacă în Statele Unite. Am 
întrebat la rândul meu: „Dar cine pleacă, de ce se pleacă în America ?” și foarte 
fâstâcit, Victor Ciorbea mi-a spus că a decis să se ducă acolo. 

Am analizat rapid situaţia, să văd care sunt temeiurile și care ar fi sorții de 
izbândă ai unei asemenea deplasări. Eu tocmai urma să plec în Israel. Israelul 
nu este membru NATO, dar ne-a dat un ajutor extraordinar în campanie. Puţină 
lume ştie că noi am cerut și Chinei să nu-și exprime cu foarte mare fermitate 
opoziţia la extinderea NATO în ceea ce privește România. China a dat o decla- 
raţie în care a spus că are înţelegere pentru interesul României de a deveni 
membru al NATO. Ceea ce a fost de natură să mai detensioneze climatul influ- 
enţat, fără îndoială, de poziţia unor actori importanţi pe scena mondială, cum ar 
fi China sau Rusia. 

Deci, iată cât de amplă a fost strategia noastră. Ne-am dus și spre Răsărit, nu 
numai spre Apus. Or, în această strategie atât de complexă, atât de sofisticată, 
astfel de voluntarisme, de teribilisme, ne-au fost de-a dreptul fatale. Am discutat 
în Israel cu cunoscuţi din Departamentul de Stat, persoane foarte bine plasate și 
informate și foarte înțelepte, și le-am cerut un sfat în legătură cu vizita primului- 
-ministru în Statele Unite. Nu am să uit pe unii dintre ei care mi-au spus 
următorul lucru : „Dacă d-l Ciorbea vine în SUA ca să discute problema aderării 
României la NATO i se vor închide ușile în față. Poziţia americană a fost expri- 
mată și ea nu se mai discută cu nimeni. Dacă vrea să discute altceva, este 
binevenit. Numai că în calitate de prim-ministru al României, în acest moment, 
nu poate veni în America fără să discute despre NATO. Deci, cum dânsul nu 

poate să renunţe la discutarea admiterii României în NATO, și cum Statele Unite 
nu acceptă să discute această problemă, vizita lui este absolut nerecomandabilă. 
A discuta despre alte lucruri și a abandona o chestiune care în acest moment, 
din cauza conjuncturii, trebuie să fie numărul unu pe lista sa de priorităţi, este 
un act de umilinţă la care se supune inutil sau, mai rău decât atât, un act de 
umilință la care supunându-se face o proastă impresie la Washington; dând 
totodată de înţeles că s-a consolat cu ideea că ţara lui va rămâne în afara primului 
val al extinderii”. 

Argumentaţia mi s-a părut perfect logică. Alte metode trebuia să avem pentru 
a încerca să forțăm poarta americană. În acest sens, primisem și sfatul ministrului 
german de Externe, Klaus Kinkel, care ne spusese: „Nu mai faceţi presiuni 
publice. Lăsaţi-mă pe mine să mă ocup de această chestiune. Am aranjat o 
convorbire cu Madeleine Albright și voi încerca să vă susţin. Mă ocup de voi.” 

La Sintra obţinusem într-adevăr o majoritate covârșitoare în favoarea admiterii 
noastre. Practic, numai Islanda s-a exprimat atunci alături de SUA împotriva 
intrării României. Lucru care, într-adevăr, a surprins America și a făcut-o să ia 
rapid o decizie la nivelul miniștrilor Apărării, după cum știți. SUA, principala 
forţă de tracţiune a NATO, se văzuseră pe neașteptate în minoritate și ca atare se 
speriaseră că vor scăpa procesul extinderii de sub control. Lucru grav pentru 
Administraţie, cu atât mai mult cu cât majoritatea republicană din Senat nu era 
cu totul favorabilă primirii de noi membri. De aceea, după Sintra, ar fi trebuit să 
facem liniște, astfel încât să încurajăm Washingtonul la consultări directe cu 
aliaţii europeni printre care aveam, atunci, avocaţi numeroși și serioși. Sunând 
prea repede din trompeta victoriei am determinat, însă, o reacţie de prudenţă și 
de orgoliu din partea SUA care și-au făcut publică hotărârea, fără alte consultări 
și fără drept de apel. 

Iată câteva greșeli serioase pe care le-am comis. Însă, desigur, sunt și multe 
alte erori, cum ar fi acea campanie „olimpică”, acea fiesta naţională pe care unii 
au organizat-o în vederea intrării în NATO, creând o adevărată obsesie naţională 
care a speriat pur și simplu Occidentul fără să-l fi convins. Sau putem vorbi 
despre miniștrii români care se deplasau valuri-valuri, fără nici un fel de disci- 
plină și fără respectarea unei strategii coerente de politică externă, exprimând 
peste tot ideea că dacă România nu va fi primită în NATO, se va prăbuși statul 
român, se va prăbuși societatea românească și va fi aici un haos. Concluzia pe 
care ceilalți au tras-o: România este deosebit de fragilă dacă neprimirea în Alianţa 
Nord-Atlantică va duce la haos. E mai bine să nu accepţi un membru atât de 
fragil decât să-l accepţi. 

„Ați făcut absolut tot ce se putea face” 


G.A. : Se înţelege, momentul Madrid a fost precedat de o campanie în capitalele 
occidentale, mult mai nuanţată decât se imagina din afară, precedată și ea de 
punerea în aplicare a strategiei subregionale. Care a fost experiența întâlnirii de 
la Sintra, imediat premergătoare summitului din capitala spaniolă ? Numele acestei 
localităţi portugheze este mult mai puţin cunoscut opiniei publice decât merită. 


A.S.: Sintra a fost un moment unic. Câteodată, în istorie, trecem prin momente 
esenţiale și nu ne dăm seama de importanţa lor. 


G.A.: O introducere de efect. Dar cum poate fi o întâlnire pregătitoare „un 
moment esenţial” ? 


A.S.: La Sintra s-a ţinut ultimul Consiliu NATO la nivelul miniștrilor de Externe, 
înaintea summitului de la Madrid. În iunie 1997, la circa o lună înainte de 
marele eveniment din capitala spaniolă. În acel moment se aștepta, așa cum 
este firesc, să fie adoptate toate hotărârile summitului. Totul urma să fie fina- 
lizat la Sintra, după care șefii de state și guverne trebuiau să-și dea binecuvân- 
tarea formală asupra soluţiilor găsite pe baza înțelegerilor realizate cu ocazia 
întâlnirii pregătitoare. 

La Sintra, ca și ulterior la Madrid, problema fundamentală a fost însă aceea a 
României. În legătură cu extinderea, decizia era practic luată. Se știa că va avea 
loc o extindere și nimeni nu se îndoia că această decizie va fi menţinută, în 
ciuda presiunilor făcute până în ultimul moment de Federaţia Rusă. Ce nu se știa, 
în schimb, era caracterul extinderii și, mai ales, amploarea acestei extinderi. Oare 
o deplasare spre Est a graniţelor fostului NATO va fi operată mai ales în direcția 
nord-est, pentru întărirea vis-ă-vis de fostul inamic răsăritean ? Sau va fi oare 
vorba despre o schimbare efectivă a obiectivelor și metodelor de acţiune ale 
NATO, printr-o integrare de noi membri, inclusiv din zona de sud-est a Europei, 
deci a unor state din flancul sudic? Asta ar fi însemnat un pas către reunificarea 
lumii democratice euro-atlantice. Diferenţa dintre aceste două opţiuni era dată de 
primirea sau nu a României, întrucât Slovenia era mult prea mică și nesemnifi- 
cativă pentru a schimba caracterul și dimensiunile efective ale extinderii. Se 
confruntau, așadar, două viziuni: o extindere prudentă sub semnul logicii și 
mentalităților războiului rece și o extindere curajoasă animată de viziunea unei 
noi ordini internaţionale, succesoarea sistemului mondial bipolar. 

Acesta a fost și centrul dezbaterii. Din punct de vedere platonic poate, putem 
găsi o satisfacţie în faptul că argumentaţia noastră a putut să zdruncine atât de 
mult conștiinţele liderilor euro-atlantici încât aceștia au consumat cea mai mare 
parte a timpului pentru a discuta problema României. 


G.A.: Care era lista celor prezenţi la Sintra ? 

A.S.: Discuţia despre care vorbesc, cea care a avut loc în cadrul Consiliului 
nord-atlantic, s-a purtat între cei 16 membri ai NATO. Delegaţia noastră aștepta 
partea a doua a întâlnirii de la Sintra care reunea pe membrii Consiliului euro- 
-atlantic, pe membrii Parteneriatului pentru Pace. Delegaţia noastră era condusă 
de mine, ca ministru de Externe. Se aflau acolo ambasadorul nostru la vremea 
respectivă pe lângă NATO, Constantin Ene. Erau și alţi membri, în principal 
diplomaţi din MAE. 


G.A.: Înţeleg că discuţiile celor 16 membri ai Consiliului se ţineau cu ușile 
închise !? 


A.S.: Așa cum era normal. Noi făcusem tot ceea ce se putuse. Era ca și când am 
fi pledat în lunile precedente în fața unui juriu și juriul se retrăsese pentru 
deliberare, urmând să anunțe verdictul. Când s-a terminat adunarea, a fost o 
imensă surpriză să aflăm că, practic, singurele țări care se pronunțaseră împo- 
triva unei extinderi cu cinci noi membri erau Statele Unite și Islanda. 


G.A.: Cinci noi membri însemnau Polonia, Ungaria, Cehia, plus România și 
Slovenia. 


A.S.: Exact. Cinci membri. Surpriza foarte mare fusese poziția Germaniei care 
până atunci se pronunțase împotriva unei extinderi prea importante către sud, 
dar care, prin gura ministrului de Externe Klaus Kinkel, îmbrăţișase teza româ- 
nească și declarase că Germania poate să accepte și o extindere cu cinci ţări. 
Marea Britanie, o altă ţară care până la urmă avea să încline balanţa în favoarea 
celeilalte teze, la Sintra fusese reprezentată de un ministru de Externe de abia 
instalat și care, neprevenit, nu a putut să ia o altă atitudine decât cea care îi 
fusese oarecum lăsată moștenire de predecesorul său, Malcolm Rifkind. Deci o 
atitudine de abţinere, mai degrabă favorabilă. Abţinerea aparţinea lui Robin 
Cook, bunăvoința lui Malcolm Rifkind. 

Poziţia lui Robin Cook în acel moment era nu atât rezultatul unei decizii, cât 
mai ales prudența față de un dosar nu foarte bine aprofundat. Statele Unite 
probabil că nu făcuseră apel la aliatul lor britanic, așa cum aveau să o facă mai 
târziu la Madrid, întrucât nu se așteptau să se realizeze o asemenea majoritate 
largă în favoarea României. A fost, aşa cum am mai spus, o mare surpriză pentru 
d-na Albright. Rezultatul? O săptămână mai târziu, când trebuia să se întrunească 
o adunare similară la nivelul miniștrilor Apărării — similară dar nu de aceeași 
importanță politică — SUA și-au exprimat intempestiv, înainte chiar de a se 
deschide lucrările acestei conferinţe, hotărârea fermă de a susţine o extindere 
cu numai trei candidați. 

La Sintra, faţă de majoritatea cu care s-a confruntat, d-na Madeleine Albright 
nu a opus un veto, dar a ridicat serioase semne de îndoială în legătură cu solu- 
ţia majorităţii, lăsând deschise porţile pentru orice altă formulă. Bănuiesc că, 
întoarsă la Washington, cu aceeași surprindere în suflet, a avertizat că dacă 
lucrurile sunt lăsate așa, probabil că situaţia se va repeta la reuniunea miniștrilor 

Apărării de la Bruxelles. În această împrejurare, SUA ar fi fost puse în poziţia 
delicată de a fi singure împotriva tuturor celorlalți. Așa încât s-au luat măsuri de 
descurajare a „majorităţii”, ştiindu-se că faţă de o poziţie fermă a Statelor Unite 
vor fi imediat unii care să bată în retragere. Câtă vreme opţiunea americană nu 
fusese fermă, discuţiile putuseră să se poarte liber. După aceea, însă, mai nimeni 
nu era dispus să ajungă la o criză cu Washingtonul. 

Între timp s-au dus, probabil, tratative și cu Marea Britanie, care, în general, a 
fost reticentă la o extindere în măsură să diminueze capacitatea militară a NATO. 
În consecinţă, la Madrid, Marea Britanie a fost chiar mai severă decât SUA în a se 
opune unei extinderi care să includă și România. 

După începerea celei de-a doua părţi a reuniunii — care ne includea și pe noi, 
miniștrii țărilor candidate, precum și toţi ceilalți miniștri ai Parteneriatului pentru 
Pace, respectiv ai Consiliului Euro-Atlantic — m-am întâlnit cu ministrul de Externe 
german Klaus Kinkel. Spre uimirea multora — pentru că era destul de scump la 
vorbă de felul lui — Klaus Kinkel m-a oprit. Am stat în mijlocul curţii — toată 
lumea s-a retras și ne-a lăsat — cred că circa 20-30 min. și mi-a povestit în detaliu 
cum s-au întâmplat lucrurile, spunându-mi: „Aţi făcut absolut tot ce se putea 
face! Aţi jucat impecabil până acum! Este cazul să nu mai forţaţi nota în conti- 
nuare, pentru că asta va speria țările membre NATO. Este de asemenea bine ca 
aceia care au tot susținut că România se va destabiliza dacă nu va fi primită în 
NATO să renunţe la acest argument, pentru că nu este un argument bun. Țările 
membre NATO nu sunt deloc atrase de perspectiva primirii unei ţări care se 
destabilizează atât de ușor. Să mă lăsaţi de acum să discut eu cu d-na Albright 
această problemă, cu atât mai mult cu cât dânsa și-a exprimat dorinţa de a mă 
aborda cu privire la votul pozitiv acordat de Germania României”. 

Evenimentele, așa cum am spus, au fost precipitate însă și de presiunile noastre 
foarte imprudente. Una din aceste presiuni inutile, care nu făcea parte din stra- 
tegia pusă la punct de MAE, a fost deplasarea președintelui Constantinescu la 
Strasbourg pentru a se întâlni cu prim-miniștrii și şefii de state creștin-democrate. 
Ştiam că avem susţinători creştin-democraţi. Susținerea lor însă nu trebuia anun- 
tată public, pentru că noi nu mai aveam din acel moment de făcut presiuni 
publice asupra membrilor mai circumspecţi ai NATO. De data aceasta, noi trebuia 
să asigurăm climatul favorabil pentru ca „avocaţii” noștri să aibă acces cu argu- 
mente raţionale la acele ţări circumspecte ; să încercăm schimbarea punctelor 
lor de vedere, astfel încât ele să apară nu ca ţări înfrânte prin împingerea lor la 
zid, ci ca ţări care au elaborat o strategie, au ajuns la o opinie anume și o 
promovează din proprie iniţiativă. America, în special, nu ar fi acceptat să apară 
ca fiind pusă la remorca aliaţilor europeni. 

Declaraţiile care s-au făcut la Strasbourg, la sfârșitul întâlnirii creștin-demo- 
crate, de prieteni de-ai noștri de bună-credinţă, dar pe care noi i-am împins în 
faţa presei și ale căror vorbe le-am îngroșat prin declaraţiile grandilocvente ale 
delegaţiei române, au condus la transmiterea unui mesaj foarte prost în Statele 

Unite. Administraţia americană a considerat că partidele conservatoare din 
Europa încearcă să o pună în faţa unui fapt împlinit și să o supună unei presiuni 
publice aproape lipsită de loialitate. 


G.A. : l-aţi comunicat înainte d-lui Constantinescu discuţia avută cu Klaus Kinkel? 


A.S.: Evident că această discuţie a fost comunicată Președinției. Era mult prea 
importantă ca să nu o comunic și guvernului. Acest mesaj a fost transmis și 
d-lui Ciorbea. O asemenea politică, și nu una în forţă, o politică ce excludea 
aspectele spectaculare, trebuia acum dusă prin mijloacele discrete ale abilității 
diplomatice. Ea presupunea o comandă unică sau, cel puţin, un centru de sinteză 
a informaţiilor şi de distribuţie ulterioară a acestor informaţii. Or, tocmai asta nu 
s-a întâmplat. Bunăoară, despre călătoria d-lui Constantinescu la Strasbourg am 
aflat din presă. Desigur, se poate spune și s-a și spus atunci: „Păi era o chestiune 
de partid, nu era o chestiune de stat.”. Numai că pentru un șef de stat și 
chestiunile de partid sunt chestiuni de stat. După ce actul s-a consumat, era 
inutil din parte-mi să fac reproșuri. Atunci eu nu vroiam să arăt cine greșește și 
cine face bine, ci încercam să păstrez unitatea noastră de acţiune și starea de 
spirit amicală, să spunem, cordială, între responsabilii pentru politica externă, 
spre a împinge lucrurile înainte. 


G.A.: Înţeleg din ceea ce spuneţi următorul lucru: că în materie de politică 
externă uneori e bine să fii vocal, să apelezi la opinia publică, alteori e necesar 
să lucrezi discret. 


A.S.: Absolut! Noi trebuia să dozăm cele două tactici. Eu am adus ca argument 
entuziasmul popular pentru integrarea în NATO și am arătat că o populaţie atât 
de angajată în această direcţie nu poate fi ignorată. Am arătat că în mod evident 
România aducea cu sine cel mai important asentiment popular în raport cu cele- 
lalte țări candidate. Manifestările populare, manifestările reflectate în mass-media, 
reflectate în discursul politic al elitei politice, toate acestea erau importante și 
ele au constituit până la un anumit punct argumente valabile și valoroase. Însă 
acestea au mers până la Sintra. Eu aș spune chiar că totul trebuia oprit puţin 
înainte de Sintra; cam de la Bruxelles, în luna mai, când am avut discuţia în 
16+1 în Consiliul NATO. 

După Sintra, era limpede că trebuie evitată impresia că se forțează mâna 
superputerii care sunt Statele Unite. Trebuia să venim cu un supliment de 
argumente, adus de ţările care aveau într-adevăr pondere în cadrul NATO și 
influenţă asupra deciziei americane. Germania în primul rând. Cu Marea Britanie 
era mai dificil de lucrat întrucât, în ciuda faptului că eu favorizam o apropiere 
româno-britanică, lipseau tradiţii serioase în acest sens iar guvernul de la Londra, 
ca orice guvern nou, se mișca încet, tatonând. Italia, de asemenea, putea să ne 
aducă câștig de cauză. În locul acestei strategii, s-a produs evenimentul de la 
Strasbourg. El a determinat SUA ca, într-adevăr, să interpreteze în sensul cel mai 
rău votul de la Sintra și să vină cu un soi de veto, să-și anunţe hotărârea aproape 

nepoliticos, aproape nediplomatic, înainte ca ultima rundă de convorbiri cu 
aliații să fi avut loc. 


G.A.: Până la Madrid s-a mai întâmplat ceva semnificativ ? 


A.S.: Nu. La Bruxelles, la întâlnirea miniștrilor Apărării din țările membre NATO 
s-a luat mai degrabă act de poziția americană exprimată înainte. Nu s-a mai 
discutat practic nimic care să conducă spre o hotărâre unanimă, aşa cum era 
necesar, lăsându-se șefilor de state și guverne misiunea să decidă la Madrid. La 
Madrid, contrar uzanțelor, s-a intrat în conferinţă cu o hotărâre de fapt neagreată 
în prealabil. După Bruxelles a mai avut loc un alt eveniment nefericit în politica 
noastră externă, pe care l-am menţionat deja în treacăt: călătoria precipitată la 
Washington a primului-ministru, despre care am vorbit. 


„Și la urma urmei, dacă sunt emotivă, ce e?” 


G.A. : Sintra apare într-adevăr ca un eveniment plin de viaţă și plin de surprize. 
Puteţi să mai povestiţi ceva, să spunem, memorabil? 


A.S.: La Sintra am mai participat la o întâmplare pe care rămâne să o judecaţi 
dacă este memorabilă sau nu. D-na Albright a invitat la un mic dejun miniștrii 
țărilor candidate, precum și ai altor ţări europene din Consiliul euro-atlantic. Un 
moment greu de uitat. Trecuse ședința din ziua precedentă în care votul fusese 
favorabil cu mare majoritate României. America a susţinut atunci că soluţia finală 
va trebui subordonată confruntării statelor candidate cu o serie întreagă de 
criterii. Criterii pe care România le îndeplinea în totalitate, mult mai bine chiar 
decât alte ţări candidate. La micul dejun, s-a produs, nu știu cum să spun, un fel 
de incident care avea să rămână în memoria participanţilor multă vreme. Știu că 
unii și astăzi își aduc aminte de el. 

Sosind noi, miniștrii invitați, la micul dejun, am constatat că fiecare avea 
locurile repartizate la masă. Fiecare era însoțit de ambasadorul său la NATO. La 
masă nu erau, însă, decât două microfoane. Ne-am uitat să vedem care este 
ordinea în care suntem așezați, ordine care părea bizară, și ne-am dat seama că 
bizareria provenea din schimbarea poziţiei unuia singur dintre noi. Delegaţia 
cehă stătea chiar în stânga d-nei Albright, în timp ce restul erau așezați în ordinea 
clasică, alfabetică. Întrucât lipsea Cehia de la locul ei, părea că totul este bul- 
versat și că ordinea așezării noastre este complet neuzuală. 

Secretarul de stat american a venit cu vreo douăzeci de minute întârziere, 
împreună cu ministrul de Externe ceh. Ne-am așezat. D-na Albright a expus 
criteriile pe care SUA le avansează pentru ca pe baza lor să se ia o hotărâre la 
Madrid, întrucât o decizie finală, în unanimitate, nu se obținuse cu o zi înainte, 
în condiţiile descrise. După care i-a dat cuvântul ministrului ceh, să exprime 
punctul de vedere în numele nostru. Aceasta în condiţiile în care nimeni nu 
dăduse vreun mandat delegaţiei cehe. 

Ministrul de Externe ceh a ţinut o cuvântare în care a lăudat criteriile, 
bineînţeles, susţinând acele puncte care pe undeva conduceau către ideea că nu 
trebuie să existe o extindere prea mare. 


G.A.: Deci poziţia americană. 


A.S.: Exact poziţia americană, dar ca și când ar fi vorbit în numele nostru, în 
numele întregii asistenţe. Lucrul a nemulțumit în mod vădit pe mulți dintre cei pre- 
zenţi. Dar nimeni nu şi-a exprimat nemulțumirea sau nu a avut cum să-și exprime 
nemulțumirea. După ce s-a terminat intervenţia ministrului ceh, d-na Albright 
ne-a atras atenţia că timpul este foarte scurt și că trebuie să mergem la ședința 
care urmează să se deschidă; dar că dacă mai sunt unii care doresc să mai 
adauge ceva la chestiunile esenţiale care fuseseră deja spuse, pot să o facă. 

În momentul acela a apărut o pădure de mâini indicând dorinţa noastră de a 
lua cuvântul. Nu știu dacă mâna mea s-a înălțat prima sau ochii d-nei Albright au 
căzut asupra mea mai întâi, cert este că dânsa a spus: „Da, d-l ministru Severin”. 

Primind cuvântul, primul lucru pe care l-am menţionat a fost că nu trebuie să 
se obosească nimeni să ne transmită un microfon întrucât noi avem o voce 
suficient de puternică și putem să vorbim și fără microfon. Evident că nimeni nu 
se precipitase să-mi ofere microfonul și era limpede că introducerea mea — 
întâmpinată cu chicoteli satisfăcute, vădit satisfăcute, ale tuturor celorlalți — indica 
faptul că se procedase cel puţin neelegant oferindu-se microfonul numai unuia 
dintre noi, presupunându-se că ceilalți nu aveau nimic de spus. Simbolistica 
diplomatică arăta că, sigur, ni se va propune să luăm cuvântul, dar este mai bine 
să tăcem. Or, am ţinut să remarc într-o manieră, desigur, indirectă și subînțeleasă 
acest lucru. 


G.A.: Ironică! 


A.S.: În fond ironică. Dar mi s-a părut că este un act de rigoare democratică. Am 
înţeles foarte bine sentimentele d-nei Albright care probabil era deja agasată de 
întâmplarea din ziua precedentă, când s-a văzut singură în fața celorlalți aliați. 
Am înțeles că ar fi vrut să treacă foarte repede peste acest mic-dejun programat 
cu ceva timp înainte și că nu ar fi dorit să deschidă o dezbatere prea furtunoasă. 
Dar procedura nu era de natură să ne satisfacă și nici să ne servească interesele 
legitime, acelea de a promova cauza țărilor noastre. Mi s-a părut, deci, absolut 
normal să spun cu ironie ceea ce am spus, dar și cu seninătate. Seninătatea 
cuiva care nu spune lucruri nefirești sau dușmănoase. După care am salutat cu 
bucurie prezentarea criteriilor anunţate de SUA confirmând că nu am de adăugat 
decât un singur lucru: că din acest moment România nu mai este doar un 
candidat... 


G.A.: Oho, ce ofensivă! 


A.S.: ...România nu este doar un candidat, ci este un criteriu, și anume criteriul 
respectării criteriilor. Dacă aceste criterii vor fi aplicate cu adevărat, România se 


SINTRA, IUNIE 1997 — MADRID, IULIE 1997 129 


poate considera invitată din acel moment; dacă nu va fi, înseamnă că nu se va 
respecta criteriul respectării criteriilor, adică avem criterii de ochii lumii. 

Și cu asta am încheiat. Avea, fiecare ministru, două-trei minute ca să spună ce 
dorea. Deci am terminat salutând și exprimându-mi speranța ca SUA să fie 
garantul acestui criteriu pe care l-am numit simbolic „criteriul România”, res- 
pectiv, al îndeplinirii criteriilor. Dacă SUA vor apăra acel criteriu, eu nu am 
nimic de obiectat, ci numai de salutat. 

D-na Albright mi-a mulțumit. Următorul ministru care s-a întâmplat să ia 
cuvântul a fost ministrul slovac, un om foarte drăguţ în sine, foarte simpatic, care 
a spus ceva, nu îmi aduc aminte ce, oricum nimic grav și iritant. Dacă la mine 
d-na Albright nu a dat nici un răspuns, în ceea ce-l privește pe colegul slovac, 
acesta a avut parte de o săpuneală extraordinară, spunându-i-se foarte clar că 
nu înţelege nimic nici din NATO, nici din democraţie, nici din nimic altceva. 
Desigur că acest reproș putea fi considerat unul colegial și că unele observaţii 
critice puteau fi legate de deficitul grav de democraţie existent la acea dată în 
Slovacia”. Dar reacţia faţă de discursul foarte corect şi cumpănit al colegului 
slovac era puţin surprinzătoare și excesivă. Mai mult sau mai puţin, aceleași 
reacţii au însoţit intervenţiile tuturor celor care au luat cuvântul, arătând o 
deosebită nervozitate din partea gazdei noastre. La sfârșitul întâlnirii, deci după 
ce s-a terminat turul și a trebuit să se tragă într-un fel concluziile, d-na Albright 
a zis următoarele : „Vreau să-i spun ministrului român de Externe că eu nu sunt 
subiectivă și nici emotivă și că voi respecta cu sfințenie criteriile pe care le-am 
stabilit și în care noi credem. Și la urma urmei, dacă sunt emotivă, ce e ?”. 


G.A.: Hm..., spuneţi-mi, care erau totuși criteriile la care se referise d-na Madeleine 
Albright? 


A.S.: Cele patru sau cinci criterii : relaţiile cu vecinii, interoperabilitatea militară, 
dezvoltarea instituţiilor democratice, introducerea mecanismelor economiei 
de piaţă. Despre astea era vorba, nu erau cu adevărat niște noutăţi. Capacitatea 
țării respective de a fi un exportator de securitate, nu doar un consumator de 
securitate. Toate principiile generale foarte bine cunoscute. Criterii legate de 
capacitatea noilor membri de a întări Alianţa, astfel ca prin intrarea în Alianţă să 
o întărească, nu să o slăbească. Nişte criterii foarte juste, de altminteri. 

Vreau să spun că am avut reacții, după aceea, din partea diverșilor diplo- 
maţi americani care au venit să ne spună la ureche că a fost bine că am pus 
lucrurile la punct. În zilele următoare, însă, alți diplomaţi mi-au comunicat că la 
Departamentul de Stat au fost ore cumplite. 


G.A.: Deci d-na Albright era emotivă. 


56. Întâlnirea avea loc cu circa un an înaintea alegerilor care au dus la schimbarea guvernului 
Meciar în Slovacia, asigurând intrarea Slovaciei în rândul ţărilor primite la negocierile de 
aderare la UE. 

A.S.: Arătase că este emotivă. Am folosit prilejul acesta ca să îi scriu o scrisoare 
personală. Ideea era că am aflat starea de mîhnire în care se găsea ca urmare a 
unor sublinieri făcute de mine, dar că faptul de a le fi făcut cu asemenea 
sinceritate era dovada cea mai bună a prieteniei și respectului pe care le aveam 
față de ea. Respect al cărui semn este întotdeauna sinceritatea : a nu spune ceea 
ce credem, a nu spune adevărul este tocmai maniera în care ne-am comportat în 
cadrul Pactului de la Varșovia cu cei care ne impuseseră să intrăm într-un 
asemenea pact. În ceea ce privește Statele Unite, nu vrem să ne purtăm ca niște 
parteneri care spun una, gândesc alta și fac în al treilea fel, ci vrem să spunem 
ceea ce gândim și să facem ceea ce spunem. 

Am trimis această scrisoare prin ambasadorul SUA la București care tocmai 
pleca la Washington și care mi-a promis că o va înmâna personal. Am aflat că a 
fost înmânată și citită. În continuare, relaţia cu d-na Albright a fost excelentă. Că 
întâlnirea de atunci nu a constituit un obstacol în relaţiile noastre s-a văzut în 
realizarea parteneriatului strategic și în venirea președintelui Clinton în România. 
S-a încercat să se iniţieze multe proiecte cu România, iar d-na Albright a făcut 
multe pentru România, inclusiv în perioada în care eram ministru de Externe. 

Dar s-au găsit unii care, aflând de această întâmplare, s-au grăbit să-i spună 
primului-ministru că relaţiile cu SUA sunt compromise grav și că trebuie să le 
îndrepte printr-o acţiune a sa. Cel puţin aceasta a fost motivaţia pe care d-nul 
Ciorbea mi-a dat-o la un moment dat, supărat fiind, pentru a explica decizia 
intempestivă de a vizita SUA. O decizie care, după cum am spus deja, nu a fost 
anunţată și nici nu a ţinut cont de avizul meu. 


Paragrajful inițial a fost rupt în două 


G.A. : Madrid, iulie 1997. Cu ce sentimente ați plecat în capitala Spaniei? 
A.S.: Vedeţi, jocurile erau cvasi-făcute. 
G.A.: Ştiaţi că erau sigur făcute? 


A.S.: Singurul lucru pe care mi-l puteam imagina era acela al unei surprize de 
ultim moment. De aceea, cum să spun, aveam o minimă emoție. Atât timp cât la 
toate reuniunile anterioare ale țărilor membre NATO nu se luase o decizie finală, 
nu aveam cum să știm dacă decizia convenită oarecum prin corespondenţă 
sau telefonic va fi una care va fi și validată. Noi, însă, fuseserăm informaţi 
dinainte, inclusiv de Statele Unite, ceea ce arată că relaţia cu SUA nu a fost deloc 
rea și că SUA nu au acţionat deloc împotriva României, ci în susținerea unui 
punct de vedere în care au crezut. Am înţeles că, ulterior, strategii americani 
și-au dat seama că nu a fost cel mai bun punct de vedere, dar era deja târziu. 
Anumite elemente din documentul final ne-au fost anunţate chiar de partea 
americană. Am fost chiar întrebaţi, pe canale absolut discrete, dacă avem amen- 
damente de făcut. 

Partea americană nu a dorit, evident, să negocieze cu noi textul și nu putea 
s-o facă, dar ea a arătat limpede că dorește ca România să nu fie ofensată. Să nu 
fie pusă la colț. Așa s-a ajuns la documentul final, care a reprezentat un com- 
promis acceptat de americani. Americanii nu voiseră să se vorbească despre un 
nou val de lărgire și, cu atât mai puţin, să se dea o dată la care acest lucru 
trebuia să fie luat în consideraţie. Nici să menţioneze anumite state în docu- 
mentul final — nume de state candidate care eventual ar fi mai bine situate decât 
altele. Se dorea menţinerea formulei „porţilor deschise”, ceea ce evident era o 
banalitate, întrucât mai avuseseră loc extinderi ale NATO ; nu era aceasta prima. 
Procesul este deschis atât timp cât tratatul de la Washington spune că pot fi 
primiţi noi membri. Aceasta nu era o modificare a tratatului de la Washington. 
Dar în final — și asta s-a întâmplat la insistenţele noastre și ale susținătorilor 
noștri — s-a adoptat un text care, după părerea mea, este foarte important și, în 
orice caz, nu poate lăsa să se interpreteze Madridul ca o înfrângere pentru 
România. Nu era succesul pe care ni l-am dorit, dar documentul arăta că din 
punct de vedere politic România este eligibilă pentru a face parte din Alianţa 
Nord-Atlantică și că, în același timp, prin decizia primirii primelor trei state, pro- 
cesul de extindere a Alianţei în regiunea fostului bloc sovietic devenea efectiv. 


G.A. : Referirea la România ca primă candidată a fost introdusă la Madrid sau în 
dialogurile precedente? 


A.S.: Ideile acestea au fost, în principiu, acceptate pe baza unui dialog pre- 
cedent. Procedura nu a fost una clasică, obișnuită, care ar fi presupus convenirea 
textului la întâlnirea miniștrilor de Externe de la Sintra sau, în orice caz, la o dată 
anterioară. Forma finală urma să se hotărască la întâlnirea propriu-zisă a șefilor 
de state și de guverne de la Madrid. Acolo au fost adăugate nuanțele. A fost din 
nou o adevărată bătălie. Practic, la Sintra, s-a discutat în cea mai mare măsură 
despre România, acesta a fost subiectul de foc. Iar la Madrid lucrurile s-au 
întâmplat în felul următor: s-a făcut un tur al mesei, s-a constatat că există o 
puternică susţinere pentru România... 


G.A.: Și Slovenia... 


A.S.: Mai puţin pentru Slovenia, mai mult pentru România. Marea Britanie s-a 
exprimat cel mai vehement împotriva includerii altor state decât cele trei 
cunoscute : Polonia, Ungaria, Cehia. După o discuţie care devenea din ce în ce 
mai furtunoasă, s-a cerut miniștrilor de Externe să delibereze separat. 

Am aflat că a fost o luptă extraordinară. Până la urmă, întrucât experţii nu 
reușiseră să cadă de acord, s-au apucat miniștrii să redacteze textul, cu propria 
mână. Dintre cei mai activi, din câte avea să mi se relateze cel puţin, a fost Klaus 
Kinkel, care în foarte mare măsură a făcut o redactare favorabilă României. De 
asemenea, știu că a fost ofensiv și ministrul italian de Externe, Lamberto Dini. 
Când s-au întors în sală cu o formulă de comunicat, ea a fost găsită 
necorespunzătoare de președinții și șefii de stat. Președintele Chirac a susținut 

puternic România. Helmuth Kohl ne-a transmis după aceea că ne-ar fi susţinut și 
el. Dar cel care efectiv a lucrat pe text, a fost Romano Prodi. El a venit cu câteva 
subtilități printre care a fost separarea textului în două paragrafe, pentru România 
și Slovenia, pe de o parte, și Ţările Baltice, pe de altă parte. A pune în același 
paragraf România și Slovenia și Ţările Baltice însemna, spunea el, să legi soarta 
unora de a altora. Or, problemele legate de integrarea lor erau complet diferite, 
datorită dificultăţilor ridicate de Federaţia Rusă. Federaţia Rusă nu putea opri 
extinderea NATO ca principiu, însă a declarat înainte de summit că în nici un 
caz nu ar putea să se împace cu faptul împlinit al integrării Ţărilor Baltice“. De 
aceea paragraful iniţial a fost rupt în două. 

Tot Prodi a insistat ca România să fie pusă prima pe listă și să se dea o 
dată certă pentru redeschiderea discuţiilor. Toate acestea au fost pierdute la 
Washington în 1999, ceea ce mă face să spun că de fapt, pentru noi, Washington 
a fost un Madrid minus. 


G.A. : Aveţi sentimentul că în acele zile președintele Constantinescu trăia eveni- 
mentele în mod diferit de felul în care le trăiaţi d-stră ? 


A.S.: Cred că le trăia exact în același fel, cu același tip de emoţii, cu același tip 
de abordări. Când am sosit la Madrid, venind de la București, am făcut un tur 
împreună, adică ne-am întâlnit cu președintele Chirac și cu ministrul de Externe 
Vedrine, care a fost și el foarte activ, din câte am înţeles, în redactarea textului 
final; cu Romano Prodi și cu Lamberto Dini. Aceștia din urmă mi s-au părut cei 
mai necăjiţi de nereușită sau de această semi-reușită. Atunci Romano Prodi mi-a 
și dat textul cu modificările operate de el, text pe care l-am păstrat în arhiva mea 
pentru că este, totuși, un document istoric interesant. Este chiar textul iniţial pe 
care el făcuse modificările acceptate în cel oficial. Am mai văzut împreună și alți 
șefi de state și de guverne. 

A doua zi s-a întâmplat că la terminarea summit-ului cu țările membre ale 
parteneriatului euro-atlantic, la ieșire, eu așteptând delegația română care nu 
știu unde era exact, iar președintele Clinton așteptându-și mașina, care nu știu 
din ce motive întârzia, să stăm și să conversăm câteva minute bune. Nu eu, desigur, 
ci președintele Americii era urmărit peste tot de televiziune. Cum exista un mare 
panou electronic la Centrul de Presă, toți ziariștii noștri au avut ocazia să 
urmărească mirați această lungă discuţie pe care noi doi am avut-o și care minute 
în șir s-a proiectat pe ecran. 


G.A. : În acel moment, era hotărâtă vizita președintelui Clinton în România ? 


A.S.: Da. Fusese stabilită înaintea summitului de la Madrid. 


57. În realitate, a existat și presiunea pentru o extindere a Alianţei către nordul continentului 
și nu spre sudul lui, Ţările Baltice fiind puternic sprijinite de statele scandinave. Până la 
urmă a prevalat, cum spune Adrian Severin, atitudinea Federaţiei Ruse, la care ar fi de 
adăugat problemele concrete de securitate militară. 


România în lume 


Eu nu pot să nu-mi asum acel trecut şi să nu-mi exprim 
regretul şi scuzele 


G.A.: România dorește să se integreze în Europa. Dar lumea nu se reduce la 
Europa. După câte cunosc, în timpul mandatului d-stră au fost câteva acţiuni de 
politică externă, relativ importante, orientate spre alte regiuni. Îmi amintesc 
una: statul Israel. 


A.S.: Unul dintre miturile istoriei diplomaţiei românești este acela legat de relaţia 
româno-israeliană, care ar fi fost una cu totul excepţională. Spun „mit”, pentru 
că mitul are întotdeauna o doză de adevăr. Şi în această istorie există ceva 
adevăr, numai că, spre a fi înţeles, el trebuie pus în relaţie cu ipocrizia atitudinii 
guvernului comunist român față de evrei, față de problemele lor și față de relația 
româno-israeliană însăși. 


G.A.: De vreme ce conţin o doză de adevăr, miturile nu trebuie negate, ci 
demitizate. 


A.S.:. Absolut. Demitizarea nu înseamnă distrugere, ci nuanţare și relevarea 
faptului real. Să descoperim, cum arătau în realitate lucrurile, nu cum ne-ar fi 
plăcut nouă să arate. Aș face o alăturare care vă va șoca: relația româno- 
-israeliană avea ceva comun cu relația româno-chineză. Amândouă aveau o 
suferință structurală. Legătura cu Israelul era infectată de duplicitate. Pe de o 
parte, îi dădeam pe evrei afară din toate posturile din România, făceam cu 
discreţie dar cu perseverenţă o campanie antisemită acasă, iar pe de altă parte, 
eram mari prieteni cu statul Israel. Cu el nu rupsesem relaţiile diplomatice, așa 
cum făcuseră celelalte ţări ale Pactului de la Varșovia, dar vindeam cu bucata 
evreii care vroiau să emigreze. Așa cum făceam și cu nemţii, care luau drumul 
Germaniei. 

Într-un sens diferit, relaţia româno-chineză era afectată de ideologizare. Ce 
aveam noi în comun cu chinezii și cât ne lega ideologia noastră de chinezi? Nu 
prea aveam lucruri în comun și nici ideologia nu ne lega de ei. 

De aceea a trebuit să repunem relaţiile cu cele două state pe alte baze, 
păstrând anumite avantaje ale relaţiilor din trecut. Legătura cu Israelul a fost 

așezată pe principiile fermităţii și ale sincerităţii iar legătura cu China am definit-o 
pe baze dezideologizate, ale unor interese superioare ale ambelor naţiuni. În 
privinţa asta, cred că am făcut mult bine. 

Cu ocazia unei vizite oficiale în Israel, am exprimat, întâia oară, regretele 
pentru comportamentul nostru față de evrei în timpul celui de-al doilea război 
mondial. Mi se pare limpede că acest comportament nu se poate pune pe același 
plan cu comportamentul maghiarilor hortiști sau al naziștilor germani şi austrieci. 
Dar chiar dacă nu ar fi fost oameni omorâţi, chiar dacă nu ar fi fost bătuţi, numai 
faptul de a fi fost scoși din casa lor pe motivul că erau evrei, îi fac vinovaţi nu 
numai pe făptași, ci și pe cei din jur, care au tăcut. Noi, este adevărat, nu trăiam 
în vremea aceea. Dar eu nu pot să nu-mi asum acel trecut și să nu-mi exprim 
regretul și scuzele. Scuzele nu pot să repare sechelele care rămân în sufletul 
oamenilor după umilinţa suferită, dar ele sunt un semnal pentru contemporani 
și pentru cei care ne vor urma. 


G.A.: Vezi aici discuţia în legătură cu efectele desnazificării în Germania și, 
respectiv, cu efectele ne-desnazificării în Austria. 


A.S.: Am și scris într-un articol, marea problemă a austriecilor este aceea că au 
uitat atât de mult istoria lor încât se cred a fi prima victimă, în loc să înțeleagă că 
au fost, în anumite momente, primul agresor. Au ajuns să creadă că Beethoven, 
care s-a născut la Bonn, este austriac și că Hitler, care s-a născut la Linz, este ger- 
man. Trebuie să ne asumăm istoria pentru ca să nu trăim într-o lume a confuziilor 
generalizate. Asta este valabil și cu România. Eu știam despre lagărele trans- 
nistrene și despre lagărele de lângă Chișinău. Bunicul meu a făcut intervenții 
pentru scoaterea unor evrei din acele lagăre în timpul războiului. Urmarea : a 
fost atenţionat că ar putea, totuși, să nu fie premiat pentru aceste gesturi. 

După opinia mea, considerarea lui Antonescu ca nazist sau ca fascist este o 
eroare. Neînţelegerea personalității lui — complexă, tragică — este de asemenea 
o eroare. Dar el este autorul unor fapte pe care nu le poţi numi, oricât ai vrea, 
altfel decât fapte criminale. Iar acestea fac parte și din istoria noastră. În România, 
din raţiuni politicianiste, a existat o reticenţă în a exprima ceea ce vă spun 
acum. Atunci când am fost în Israel am găsit ocazia să fac un gest similar cu cel 
făcut de ministrul german de Externe, care a dat o declaraţie în care exprima 
regretele poporului german. 


G.A. : În luna iunie, când aţi făcut vizita, nu puteaţi fi oare suspectat că gesturile 
frumoase la nivel internațional sunt făcute cu gândul la integrarea în NATO%? 


A.S.: Astfel de gesturi nu pot fi tratate ca gesturi de conjunctură. Am folosit ca 
prilej vizita pe care am făcut-o la Muzeul Holocaustului din Ierusalim. Mi-amin- 
tesc pavilionul impresionant dedicat copiilor care au murit. O sală complet 
întunecată, în care se văd arzând câteva lumânări, multiplicate prin reflectarea 


58. Vizita oficială în Israel a avut loc între 15 și 16 iunie 1997. 

lor într-un sistem foarte ingenios de oglinzi. Vizitatorii avansează în șir indian, 
pe un culoar între aceste oglinzi în care se reflectă lumânări. Din plafon, coboară 
o voce foarte suavă care pronunţă numele știute ale copiilor care au pierit în 
Holocaust. 

După această procesiune am fost invitat să scriu câteva cuvinte în cartea 
muzeului. Am modificat pe loc ceea ce aveam ca text pregătit de acasă pentru a 
exprima regretele românilor și pentru a spune că vinovaţi nu sunt doar cri- 
minalii, ci toți cei care, din indiferent ce motive, au tăcut. Diplomaţia israeliană 
este una dintre cele mai bine instruite și mai rafinate. Mesajul meu a fost imediat 
sesizat, cu atât mai mult cu cât el nu era chiar conform cu mesajele care veneau 
uzual din România. Am fost întrebat dacă este un mesaj pe care vreau să-l las în 
coperţile acelei cărți de onoare sau doresc ca el să fie publicat. Ceea ce îl făcea un 
mesaj oficial. Binenţeles că am spus că doresc ca mesajul să fie reprodus în presa 
israeliană. Ceea ce s-a și întâmplat. Lucrul acesta n-a ajuns în presa din România, 
astfel că nu am ajuns iarăși obiectul unui scandal. Dar poate ar fi fost bine să 
ajungă, pentru starea morală a poporului român și pentru statutul său în lume. 

Ulterior, preşedintele Emil Constantinescu a făcut, într-o vizită la Muzeul 
Holocaustului din Washington, o declaraţie în termeni oarecum similari. 

Dincolo de cele deja relatate, care mi se par nu lipsite de importanţă, am 
lansat un parteneriat special între România și Israel. El trebuia să dea un nou pro- 
fil raporturilor noastre bilaterale. În întâlnirea pe care am avut-o cu președintele 
autorităţii palestiniene Yasser Arafat, la Bethleem, i-am spus că vreau să scot din 
ambiguitate relaţiile româno-israeliene, care ne făceau să fim, chipurile, echi- 
distanţi și, în felul acesta, să jucăm faimosul joc al fundului în două luntre. Am 
spus că vrem, fără îndoială, să susţinem tot ceea ce înseamnă proces de pace în 
Orientul Mijlociu și Apropiat; că nu suntem câtuși de puţin indiferenți la tot 
ceea ce înseamnă soluţie constructivă și justă, inclusiv cu privire la drepturile 
palestinienilor. Dar că, tocmai spre a o face cu eficienţă, trebuie să avem o 
atitudine limpede, clară, faţă de Israel. Iar aceasta nu poate fi decât atitudinea 
unui aliat, a unui partener special. Nu atitudinea cuiva care spune fiecăruia la 
ureche ceea ce îi place să audă. 

În această privinţă am avut, cel puţin formal, înţelegerea interlocutorilor mei 
palestinieni. Eu doream să extind mai departe acest parteneriat în două direcții : 
în direcţia Egiptului și în direcţia unui binom, Turcia și Egipt. Toate aceste 
proiecte au fost abandonate de succesorii mei. 


G.A.: Relativ recent, președintele Constantinescu a propus o trilaterală România- 
-Israel-Turcia. 


A.S.: Nu știu cum a fost concepută trilaterala la Președinţie. Eu am publicat în 
anii trecuţi câteva articole în care vorbeam despre nevoia trilateralei România- 
-Turcia-Israel, pe care aș fi dorit-o extinsă prin includerea Egiptului. În orice 
caz, convenisem cu ministrul de Externe al Egiptului să realizăm un parteneriat 
special de tipul celui propus Israelului. 

G.A. : Scuzaţi-mă, totuși. Ce rol putea să joace România în relaţia dintre Israel și 
Egipt, având în vedere istoria relaţiilor foarte bogate și foarte specifice dintre 
acești actori de importanţă cel puţin subregională ? 


A.S.: Întrebarea este foarte bună pentru că arată exact ceea ce s-ar putea să nu 
se înţeleagă din ce am spus eu. Nu se punea problema ca România să medieze 
între Israel și Egipt. Exclus. România nu are resurse pentru așa ceva. Mai ales în 
faza actuală a relaţiilor, care sunt extrem de sofisticate. Dar e cazul să observăm 
că în zona Orientului Apropiat, de care noi nu suntem foarte departe — mai ales 
că Turcia este și parte a Europei de Sud-Est, a Balcanilor — partenerii strategici ai 
partenerului nostru strategic, Statele Unite, sunt exact Egiptul, Israelul și Turcia. 
În felul acesta se realiza o reţea de parteneriate care-i implica pe partenerii 
partenerului strategic major comun, SUA. Ceea ce nu presupunea acțiuni de 
mediere, ci realizarea unei axe de stabilitate care, pornind de la gurile Dunării și 
ajungând la gurile Nilului, putea să încerce formule de securitate pentru o zonă 
altminteri extrem de nesigură. 

Iată despre ce era vorba, și nu de paranoia medierii. A fost o vreme când, 
sigur, România a putut juca un rol de mediator. Numai că vremurile acelea 
au trecut. 

Ideea trebuia dusă mai departe cu ministrul de Externe egiptean, pe care 
l-am văzut la ONU, la sesiunea anuală a Adunării Generale. Iată un exemplu 
de ieșire dincolo de hotarele subregiunii noastre și ale spaţiului euro-atlantice 
propriu-zis, deși este limpede că interesele euro-atlantice majore sunt legate de 
bazinul Mediteranei de Est. Iar cum bazinul Mediteranei de Est a fost totdeauna 
în legătură cu Marea Neagră și cu Caspica, prin intermediul Caucazului, era 
limpede că România trebuie să încerce a juca aici un rol. Nu unul de „Speedy 
Gonzales”, nu un „Jolly Joker”, nu unul de lider suprem, ci al unui participant 
eficient și discret care să vină cu influenţa lui, cu inteligenţa lui, spre a se insera 
unei politici globale care, evident, era proiectată de marii actori ai lumii. Prin 
aceasta noi nu încercam să ne comparăm cu ei, pentru că nu se compară 
șoarecele și elefantul care trec podul. 


„Pentru dumnevoastrăstră a fost un gest firesc, 
pentru noi este un gest important” 


G.A.: Dacă urmăm o asemenea logică, vă întreb dacă v-aţi gândit vreodată că 
România ar avea ceva de spus în relaţia dintre Grecia și Turcia? Caz în care 
apare din nou o problemă de interes geopolitic, pusă sub un control relativ și 
pentru care poziția peste Balcani a României ar putea juca, în anumite contexte, 
un rol salutar. 


A.S.: Este și motivul pentru care noi am realizat acele trilaterale pe care 
americanii le-au numit back to back, respectiv România-Bulgaria-Turcia și 

România-Bulgaria-Grecia. Cea din urmă exista, nu era o noutate. Dar ea singură 
nu făcea, după părerea mea, decât să excludă Turcia dintr-o ecuaţie politică 
subregională. Faptul că una exista nu înseamnă că problema era rezolvată pe 
jumătate — ca la faimoasele căsătorii când unul vrea să se căsătorească, iar altul 
nu, şi se spune că, în orice caz, lucrurile sunt puse la punct în proporţie de 50%. 
Nu a fost ușor să aducem Turcia în această formulă. Cred că, într-o anumită 
măsură, politica externă românească din acea perioadă a permis cel puţin să se 
nască unele speranţe în relaţiile foarte problematice turco-grecești. Personal am 
rămas prieten cu ambii miniștrii de Externe, respectiv Ismail Cen, al Turciei și 
George Papandreu, al Greciei. Cu George Papandreu mă văd în fiecare vară, 
încercând să discutăm inclusiv formule care să conducă la ameliorarea relaţiilor 
dintre Turcia și Grecia. Desigur, dacă aș fi rămas ministru de Externe, aș fi putut 
face mai mult. 


G.A. : Şi noi care plecasem de la subiectul „Israe/. 


A.S.: E bine că-mi aduceţi aminte ca să menţionez un gest formidabil, din 
întâlnirea pe care am avut-o spre finalul vizitei mele în Israel cu președintele 
Ezer Weissman. Un om de o cultură și de o inteligenţă deosebite ; de o omenie, 
de o înţelepciune deosebite. Era capabil să vorbească cu un respect și o înţele- 
gere deosebită despre marii adversari ai Israelului. Puţini mi-au descris într-o 
lumină mai plină de înţelegere, ca să nu spun mai favorabilă, pe Saddam 
Hussein. El spunând că, fără să îi ia partea, fără să aprobe politica lui, are multă 
înțelegere față de anumite gesturi ale sale. El este de acolo și-i înţelege pe 
oamenii aceia, chiar dacă ceea ce se întâmplă nu poate fi acceptat din perspec- 
tiva intereselor Israelului. Spunea Ezer Weissman că mulți lideri arabi au acţionat 
în lumina intereselor lor. Regretabil a fost faptul că toată lumea, la un moment 
dat, putea să aibă dreptate — ceea ce este una dintre definițiile tragediei. Nu a 
fost suficientă înţelepciune pentru a se trece peste instincte și a se ajunge la o 
soluţie de pace onorabilă și convenabilă pentru toată lumea. Nu pot intra în 
detaliile acestor discuţii, dar esenţa am redat-o. Te-ai fi așteptat la președintele 
statului Israel să-i umple de sudălmi pe unii dintre președinții arabi, pe Saddam, 
spre exemplu. Fi bine, nu s-a întâmplat asta. 

La sfârșitul întâlnirii noastre, președintele Weissman a făcut gestul de a mă 
conduce până la mașină. Aceasta este în afara protocolului; până la mașină sunt 
conduși de către președintele statului Israel, din câte știu eu, numai șefii de stat. 
Gestul a fost cu atât mai surprinzător pentru mine, cu cât în acel moment 
președintele Weissman era într-o convalescență după o fractură, cred că de col 
femural. De aceea am și spus că în nici un caz nu e nevoie să vină cu mine până 
la aleea principală, unde ne aștepta mașina. Mi-a răspuns că am făcut asemenea 
gesturi pentru Israel, încât gestul său de a mă duce la mașină este cu mult 
inferior prestaţiei mele. E adevărat că în acel moment relaţiile dintre România și 
Israel ajunseseră, după opinia certă a diplomaților israelieni, la cele mai ridicate 

cote pe care le cunoscuserăm vreodată. În condiţiile în care, probabil, niciodată 
ele nu s-au situat la o cotă foarte scăzută. 


G.A.: S-ar putea ca cititorul să nu surprindă întreaga motivaţie a preşedintelui 
Weissman. Ar mai trebui menționat că sunteți primul diplomat care a coborât cu 
avionul la Ierusalim. 


A.S.: Da, un lucru adevărat și remarcat de foarte multă lume. O rezoluţie a 
Naţiunilor Unite, adoptată după războiul de șapte zile din 1967, interzicea 
folosirea aeroportului din Ierusalim. Era considerat un aeroport ocupat dintr-o 
zonă ocupată, o zonă problematică. Drept urmare, nu se putea utiliza de către 
mesagerii politici ai altor state. România a susţinut la vremea respectivă rezoluția 
şi a și respectat-o. Toată lumea a respectat-o. Însă în dreptul internaţional există 
un principiu care se numește rebus sic stantibus, adică, obligaţiile sunt valabile 
atâta timp cât condiţiile în contextul cărora au fost asumate rămân neschimbate. 
Când condiţiile se schimbă radical și aceste obligaţii urmează să fie adaptate 
noilor condiţii. Or, la data când s-a adoptat rezoluţia respectivă, statul Israel 
ocupa tot Sinaiul. Nu exista autoritatea palestiniană, președintele autorităţii 
palestiniene nu-și avea sediul la Ierihon și nu se putea întâlni cu un ministru de 
Externe străin la Bethleem, așa cum m-am întâlnit eu cu Yasser Arafat. Desigur, 
eu nu am vrut să fac un gest de frondă. De aceea, aterizarea mea a avut în 
primul rând un caracter tehnic. Mi se părea o aberaţie ca, într-o vizită scurtă, să 
pierdem timp cu drumul de la Tel Aviv la Ierusalim din cauza unei dispoziții 
care se luase într-un context total diferit. 

În același timp, Ierusalimul reprezintă un simbol pentru întreaga omenire. 
Acest simbol merită onorat așa cum se cuvine. El este, într-un fel, al nostru, al 
tuturor. Aterizând la Ierusalim, am făcut un lucru care a fost înţeles exact de 
toată lumea, poate cu excepţii individuale. Am făcut-o fără nici un fel de jenă, 
cu toată naturaleţea. Atunci când mi s-a spus de către partea israeliană că este 
un gest „mare” am spus că nu pot decât să mă bucur, întrucât pentru mine n-a 
fost decât unul de normalitate. Dacă în lumea de astăzi gesturile de normalitate 
sunt gesturi mari atunci, în fine, pot să-l consider ca atare. Atunci președintele 
Weissman mi-a spus: „Da, poate pentru d-stră a fost un gest firesc, dar pentru 
noi este extrem de important”. 

Pănâ la ora actuală, sunt, bun sau rău, singurul ministru de Externe din lume 
care, după 1967, a aterizat şi a început vizita în Israel direct de la Ierusalim. Este 
și acesta cred un motiv de consolidare a relaţiilor cu Israelul, de care trebuie să 
se bucure absolut toate ţările arabe, pentru că acolo nu se poate merge înainte 
în logica confruntării, ci doar în logica parteneriatului. 

Unul este discursul oficial, 
altul este laboratorul pe care îl descoperi 
când vorbeşti cu liderii chinezi 


G.A.: D-le Severin, China. 


A.S.: China a fost una dintre cele mai imprtante acţiuni de politică externă. 
Această ţară este una dintre puterile mondiale ale secolului care tocmai începe. 
Ea are o misiune deja globală, aceea de a ţine peste un miliard de cetăţeni într-o 
stare de echilibru, construind în același timp structurile libertăţii. China are multe 
ziduri minunate pe care le poate arăta, începând cu singura construcție făcută 
de om care poate fi văzută cu ochiul liber de pe lună — Zidul Chinezesc. Dar 
China începe să înțeleagă că oricât de înalt și de gros ar fi, zidul se va dărâma 
până la temelii dacă cei dinăuntru cred că libertatea se găsește în afară. Sunt 
motive pentru a dezvolta o relație sănătoasă cu China, în condiţiile în care este 
limpede că nu toate punctele noastre de vedere sunt comune. Avem însă liber- 
tatea să ne exprimăm fiecare diferenţele de opinie. 

În momentul în care noi luptam pentru intrarea României în NATO, am trimis 
un mesager în China, pentru a-i cere să nu împiedice intenţia noastră. China s-a 
abținut și a manifestat înţelegere în legătură cu dorința României. Dar o vizită 
oficială în China ridica mai multe probleme delicate. Președintele Constantinescu 
e în fond produsul a ceea ce s-a numit Piaţa Tien An Men. Doi: o vizită a sa în 
Piaţa Tien An Men putea să ridice o serie întreagă de semne de întrebare. Se 
spune că trecutul nu trebuie să ne împiedice în acţiunea politică. Dar se cere și 
o minimă moralitate legată de consecvenţa atitudinilor politice. Este motivul 
pentru care diplomaţii din Ministerul de Externe merită felicitaţi pentru că a lor 
a fost ideea de a face o vizită la Universitatea din Beijing și a avea o întâlnire cu 
studenţii Universităţii, exact locul din care au pornit demonstrațiile ce au dus la 
Tien An Men. Cred că d-l Constantinescu este unul dintre primii șefi de stat care 
a primit un fel de titlu de doctor honoris causa al Univetrsităţii din Beijing. Spun 
„un fel de”, pentru că în China nu exista un asemenea titlu. S-a găsit o formulă echi- 
valentă iar preşedintele României a putut să ţină un discurs frumos, spunându-le 
studenţilor, care erau urmașii celor care au demonstrat în Piaţa Tien An Men, că 
până la urmă viitorul Chinei de ei depinde și nu de alţii. Era un mesaj politic 
subtil, dar în același timp clar. L-au ascultat atât studenţii și profesorii aflaţi în 
amfiteatrul respectiv, cât și liderii politici din prezidiu. 

Această abordare a pus relaţiile noastre pe temeiuri sănătoase. Eram acolo 
pentru a stabili o cooperare aprofundată pe termen lung cu China. O cooperare 
care putea fi privită ca având caracter strategic. Am încercat să o întemeiem pe 
o bază care nu era ameninţată de schimbările ideologice. 

Un alt moment foarte important a fost vizita președintelui Constantinescu — o 
idee susținută și pusă în operă de diplomaţii ministerului de Externe — în 
Hong-Kong, după ce insula a revenit în structurile Chinei continentale. Aceasta 
a fost prima vizită a unui șef de stat în Hong Kong-ul reunificat cu China, ceea 
ce a marcat un element important în consolidarea statutului unei singure Chine. 
Din câte știu eu, atunci s-a acceptat pentru prima oară ca o ţară precum România 
să deschidă un consulat onorific, dublat de o structură economică corespun- 
zătoare, la Hong Kong. Am fi dorit să deschidem un consulat, o reprezentanță 
economică și o agenţie de presă și la Shanghai, idee de asemenea foarte bine 
primită. Din păcate, după aceea, nimic din toate acestea nu s-a realizat. 


A.G.: Din ce cauză nu s-a realizat? 


A.S.: Pentru că președintele a fost mulțumit că a avut o vizită strălucită, iar 
guvernul, celelalte ministere nu s-au mai interesat să pună în operă nimic. 


G.A.: Deci se stabilise posibilitatea întemeierii reprezentanţelor și urma ca minis- 
terele să le ducă la îndeplinire ? 


A.S.: Unele lucruri cădeau și în competenţa Ministerului Afacerilor Externe, dar 
pentru aceasta era nevoie de resurse puse la dispoziţia MAE de alte ministere. 
Nimic nu s-a mișcat. Republica Cehă are o agenţie de presă naţională la 
Shanghai, deși este limpede cât de mare este diferenţa între tipurile de relații pe 
care românii și cehii le pot avea cu China. Alţii au reprezentanţe economice, 
consulate... România nu are nimic din toate acestea. 


G.A.: Eu înţeleg că România poate să aibă o relaţie economică interesantă cu 
China. Exemplul d-stră arată că sunt posibile și acțiuni cu caracter simbolic, de 
asemenea relevante. Dar, dincolo de ele, în ce fel putem vorbi despre o relaţie 
politică cu marea ţară a Orientului Îndepărtat? 


A.S. : În primul rând, acea vizită a inaugurat relaţiile pe linie de partid. Nu avem 
timpul ca să discutăm despre Partidul Comunist Chinez, cel de astăzi, și să 
vedem, din perspectiva tradiţiilor Chinei, în ce măsură mai este el acel tip de 
partid comunist de care noi am vrut să ne debarasăm. Probabil că singurul partid 
comunist din lume și din istorie care până acum a asigurat progresul real al ţării 
sale, inclusiv prin liberalizare, este Partidul Comunist Chinez. În condiţiile în 
care această structură de partid unică în ţară are de gospodărit un teritoriu uriaș, 
locuit de peste un miliard de persoane. Unul este — nu putem intra în detalii — 
discursul oficial, care trebuie înţeles de sutele de milioane de chinezi, și altul este 
laboratorul de idei pe care îl descoperi atunci când vorbești cu liderii chinezi. 


G.A. : Vă referiţi la Partidul Comunist Chinez din anii '70, la Deng Xiao Ping? 


A.S.: Sigur că da, mă refer la acest partid. Să vedeţi cum se raportează actualii 
lideri la revoluţia culturală ! Critica lor nu este conjuncturală, ci analitică ; o critică 
nu pentru că este modă, ci pentru ca să se extragă concluziile corecte din 

experiența negativă trăită atunci. Chiar faptul că Deng Xiao Ping n-a fost 
sugrumat în închisoare, ci a reușit de câteva ori să revină în conducerea ţării, 
spune ceva despre deschiderea Partidului Comunist Chinez către lume, către 
libertate, către prosperitate. 


G.A.: Încerc să sintetizez. D-stră spuneţi: trebuie mizat pe Partidul Comunist 
Chinez. 


A.S.: Absolut. Trebuie mizat. Nu există un viitor pentru China sub conducerea 
acestui partid, în afara evoluţiei pe care o cunoaște acest partid. La capătul unei 
astfel de evoluţii va exista, după părerea mea, pluralism politic. 


G.A.: Dar spuneţi: nu poate fi căutată o soluţie în afara lui. 


A.S.: Da. Virajul acestui uriaș crucișător nu poate fi făcut cu mare viteză. La baza 
actualei politici a Partidului Comunist Chinez se găsește o întreagă filozofie, 
care nu este comunistă, ci o filozofie milenară a Chinei. Eu sunt convins că vom 
avea o Chină democratică și că democraţia va izvori din acest partid. După 
impresia mea, aceasta este și politica pe care actualii lideri o duc conștient. Cu 
pași înainte, cu pași în lateral, pași înapoi, poticneli și opinteli, însă direcţia 
rămâne, după părerea mea, neschimbată. 


G.A.: Ce sfat aţi da, d-le Severin, politicii externe a României, în relația cu China ? 


A.S.: Eu cred că modelul viitoarei securităţi mondiale va depinde de relaţia 
chino-americană. Ca urmare, România ar trebui să încerce să faciliteze con- 
strucţia acestui model. Care să se realizeze pe căi neconflictuale. Există, se ştie, 
diverse abordări. Una, ultraconservatoare, crede că ar fi bine să se amâne data la 
care China să fie recunoscută ca a doua, sau, mă rog, una dintre superputerile 
lumii. Aceasta se poate face numai implicând-o într-o competiţie în domeniul 
tehnologiei militare și a înarmării, astfel încât să se reducă capacitatea ei de a 
înflori din punct de vedere economic. Desigur, o asemenea abordare este, după 
părerea mea, extrem de periculoasă. 

Neîncrederea multor lideri democrați ai lumii față de procesul care se desfă- 
șoară în China și, mai ales, faţă de viitorul acestui proces, e datorată faptului că 
el cunoaște adeseori reveniri la puncte anterioare, pe care le credeai depășite. 
În ciuda acestei neîncrederi, de fapt și reciprocă, se poate influenţa puţin câte 
puţin construirea unui echilibru internațional multipolar, care să aibă în vedere 
şi China. În acest context, cred că și România ar putea să joace un anumit rol. 


G.A. : Spunând „uite, așa trebuie !”? 


A.S.: Spunând: „uite, aşa trebuie”, „iată ideile noastre”, transmițând mesaje 
despre lucrurile pozitive pe care le constată acolo. China are nevoie, ca orice mare 
putere, de parteneri specifici, privilegiați, în diverse zone ale lumii. România 
poate să fie un asemenea partener pentru China în Europa. Am în minte o 
Românie cu o vocaţie euro-atlantică. 

G.A. : Să zicem că poate să aibă, pur și simplu, o politică bună. 

A.S.: Categoric. Nu văd de ce relaţiile stabilite între Partidul Comunist Chinez 
și partidele românești — nu numai cele de stânga, ci și partidele de dreapta — 
ar putea dăuna cuiva. Ele, dimpotrivă, sunt foarte folositoare. Le vom spune 
și noi interlocutorilor noștri din China ce credem despre democraţie și despre 
Tien An Men. 


G.A.: V-aş mai pune o întrebare în legătură cu extinderea relaţiilor României 
în lume. Aici văd și o problemă de resurse. Este oare posibil ca Ministerul 
Afacerilor Externe român să dezvolte și să susțină relaţii atât de extinse cu 
parteneri atât de complicaţi, în condiţiile în care noi avem totuși o listă de 
priorităţi fermă? Pe care și așa ne este greu să o administrăm — vezi în primul 
rând relaţia noastră cu UE? 


A.S.: Lucrurile sunt, până la urmă, legate între ele. Trăim într-o lume cu multiple 
intercondiţionări. Unele sunt mai importante, altele mai puţin. Într-adevăr, o 
orientare în toate direcţiile nu poate fi susținută. Ne trebuie, în primul rând, o 
ordine în priorităţi care să ne permită alocarea resurselor. În al doilea rând, ne 
trebuie o paradigmă, un model clar al raporturilor noastre cu absolut toate ţările 
care prezintă cât de cât interes pentru noi. Fac o paranteză : într-un anumit cerc, 
ministrul de Externe al Turkmenistanului atrăgea atenţia asupra diferenței între 
programul de politică externă din 1997 şi actualul program de politică externă al 
României. El spunea că în programul de atunci, care era foarte succint, se afla 
următoarea frază : „România este interesată în consolidarea independenţei, suve- 
ranitătii și statalității statelor din Asia Centrală care s-au desprins din fosta URSS”. 
Această frază a dispărut din capitolul de politică externă a actualului program 
guvernamental. Ministrul de Externe spunea că acea simplă frază a însemnat 
imens pentru țări ca Turkmenistan, Uzbekistan, Kazakstan și celelalte. Arăta o 
anumită orientare politică. Care, vedeţi, conta, chiar dacă noi nu puteam aloca 
resurse materiale și umane Turkmenistanului, cum o facem cu UE. Puteam să nu 
alocăm absolut nimic, dar fraza aceea conta. 


G.A.: Conta atitudinea. 


A.S.: Se știa că, ori de câte ori s-ar ivi, întâmplător, într-un cerc, într-o organizaţie 
multilaterală, întrebări privind conduita diplomaților români, aceasta urma să se 
manifeste în sensul consolidării independenţei, statalității și suveranităţii statelor 
din regiune. Era conduita noastră și ei se puteau baza pe ea. Trebuie să înţelegem 
că atunci când vom ajunge membri ai NATO sau ai UE, vom veni nu numai cu 
resursele noastre, multe, puţine, câte sunt, ci și cu prietenii noștri, cu relaţiile 
noastre. Spunem, în viața obișnuită, că relaţiile sunt importante. Cu atât mai 
mult sunt ele în viața internaţională. Acesta este un atu pentru noi. Sunt de 
acord că nu putem avea relaţii cu toată lumea și sunt împotriva dispersării 
forțelor. Dar este bine să avem cât mai multe relaţii. 

Președintele Constantinescu vorbea, în 1997, despre faptul că România are 
ca ţinte principale NATO și UE, relaţiile cu vecinii și zona Asia-Pacific. Aceasta 
ar fi concepţia dânsului despre politica externă. Nu știu cum se face însă că 
după ce eu am plecat de la Ministerul de Externe, despre Asia-Pacific nu s-a mai 
spus un cuvinţel. 


G.A.: Acum, la capătul acestei discuţii privind politica externă a României în 
lume, impresia mea este următoarea : ar trebui desenată harta lumii, structurată 
în funcţie de diferitele ponderi, ierarhii, priorităţi. Apoi Ministerul Afacerilor 
Externe ar trebui restructurat pentru a copia această logică a relaţiilor externe. 
Aşa cum în creierul nostru se află un homunculus, o hartă a corpului omenesc 
complet redimensionată în funcţie de densitatea rețelelor nervoase — capul și 
mâinile sunt uriașe, pe când picioarele sunt micuţe —, la fel ar trebui gândit MAE 
ca un fel de homunculus al relaţiilor noastre externe. 


A.S.: Sunt întrutotul de acord cu ceea ce spuneţi. Așa trebuie construit, după 
aceste nevoi trebuie construit, și nu după fanteziile unui ministru trecător. 


11 


Politică și reformă 
în Ministerul Afacerilor Externe 


Un management de carieră 


G.A.: Până acum am vorbit despre politica externă a României în perioada 
premergătoare summit-urilor de la Madrid și Luxemburg. Am înţeles faptul că 
întreaga energie trebuia direcţionată, în primele luni ale anului 1997, spre 
obiectivul integrării României. Să vorbim însă și despre reforma din Ministerul 
Afacerilor Externe. Încep prin a vă aminti că după ce aţi devenit ministru am 
avut o discuţie și v-am lăsat și un plic în care vă făceam mai multe propuneri: 
una avea ca temă un șir de idei concrete privind ameliorarea imediată a relaţiei 
cu Ungaria, alta, magistrala București-Budapesta ; o a treia, sugestia de a-l invita 
pe Papă în România. 

Propunerile aveau argumente scrise sintetic, să fie cât mai ușor de citit. Una 
dintre sugestii, ceva mai amplă, privea restructurarea Departamentului pentru 
Drepturile Omului din cadrul MAE. La sfârșitul anului 1996 a fost un moment 
excepţional: era un entuziasm general, o dorință de schimbare pe care rezulta- 
tele electorale o dovediseră posibilă. Până într-atât încât un om ca Renate Weber 
să fie gata să se ofere pentru reorganizarea acelui Departament. Vă spun asta 
pentru că niciodată până atunci anumiţi oameni — de succes în domeniul lor, 
cum era Renate Weber — nu ar fi acceptat să lucreze în administrația publică. 
Lucrul acesta arăta existenţa unei oferte de oameni de care merita să se profite. 

De primul mesaj pe care vi l-am trimis o dată cu numirea d-stră ca șef al 
diplomaţiei românești, mi-am reamintit în ianuarie 1999. Atunci s-a întâmplat să 
am câteva întâlniri la Strasbourg unde, în clădirea Palatului Drepturilor Omului”, 
am asistat la următoarea scenă : Renate Weber luase loc între judecătorii Curţii — 
ca judecător ad-hoc al României — iar de partea cealaltă se afla avocatul Ion 
Olteanu, fostul director al Departamentului pentru Drepturile Omului mai sus 


59. Erau întâlniri cu cei de la „Minorities Unit”, pentru a discuta aplicarea Convenţiei cadru 
pentru Protecţia Minorităţilor Naţionale în statele semnatare și sprijinul eventual al 
organizaţiilor dedicate protecţiei minorităţilor naţionale, și sistemului pus la punct, în 
acest domeniu, de Consiliul Europei. 

menţionat, care susţinea cauza clientului său, d-l Aurel Rotaru“. Îi vedeam pe 
cei doi „competitori” din 1997 — în mintea mea — pentru poziţia de administrator 
al politicii MAE în tema drepturilor omului, faţă în față, în sala sobru-elegantă a 
Curţii de la Strasbourg. 

Prestaţia d-lui Olteanu în susţinerea cauzei sale a fost submediocră. Confuză, 
cu un îndoielnic control al principiilor invocate — ale Convenţiei Europene și 
deci, ale instituţiei unde ne aflam. Omul îmi trezea, de altfel, amintiri pe măsură, 
implicând alţi foști „repezezentanţi” ai MAE. Mă întreb și vă întreb : cum aţi lăsat 
deoparte atâtea propuneri primite în atmosfera entuziastă a anului 1997, pentru 
a menţine oameni de genul d-lui Olteanu? Cum aţi comenta, după o astfel de 
introducere, reforma Ministerului Afacerilor Externe ? Insist asupra acestei între- 
bări întrucât sunt mulţi comentatori — analiști, nu numai observatori ocazionali și 
impresioniști — care aduc critici mandatului d-stră pentru „ce nu a făcut Adrian 
Severin, şi anume, să schimbe personalul diplomatic”. 


A.S.: Lucrurile nu pot fi tranșate prin astfel de cazuri particulare. Aș face dis- 
tincția între reforma instituţională, reforma de personal și reforma de persoane. 
Reforma instituțională presupune o schimbare a structurilor organizatorice, a 
modului de organizare a ministerului, astfel încât structurile să servească mai 
bine obiectivele de politică externă. De pildă, ţin minte, aveam direcţii care, mai 
mult sau mai puţin, se ocupau cu ţări grupate ca și când nimic nu se întâmplase 
după 1989. Numai că nu se mai chemau „CAER”, se numeau „țările vecine”, 
introducând în aceeași oală Federaţia Rusă și Polonia. Pentru că, într-adevăr, și 
Federaţia Rusă, și Polonia fuseseră membre ale Pactului de la Varșovia sau 
membre ale CAER. 


G.A.: Asta în 1997?! 


A.S.: În 1997! În același timp, anumite direcţii ne lipseau complet, în special 
direcţiile care se ocupau de diplomaţia economică. Nu exista practic nici un fel 
de relaţie între politica externă a României și negocierile cu FMI sau negocierile 
privind acordurile comerciale bilaterale. Mie mi se părea foarte important în 
acel moment să avem ridicată la nivel de departament problema diplomaţiei 
culturale și prin culte, pentru că și în domeniul relaţiilor confesionale — în special 
dacă ne gândim la depășirea frontierelor lui Huntington — aveam nevoie de o 
diplomaţie foarte serioasă și foarte specializată. Sunt câteva lucruri care trebuiau 
menţionate. Nu mai vorbesc că în timp, dar mai ales pe vremea ministeriatului 
d-lui Meleşcanu, direcţiile fuseseră înfiinţate pentru directori și nu directorii 
fuseseră aleși pentru a conduce direcţii necesare. 


60. O cauză interesantă și pentru că „acuzatul” era Serviciul Român de Informaţii. Decizia 
Curţii, luată în luna aprilie 2000, a fost că România a încălcat mai multe articole din 
Convenţia Europeană și, drept urmare, a fost obligată să plătească mai multe despăgubiri. 

61. De exemplu, Liviu Vălenaș, Eșecul unei reforme: 1996-2000. Convorbiri cu Șerban Orescu, 
Ars Longa, 2000, p. 123. 


146 LOCURILE UNDE SE CONSTRUIEŞTE EUROPA 


G.A. : Este aceasta o continuare a tradiţiei lui Ceaușescu ? 


A.S.: Mai puţin. Pe vremea lui Ceaușescu, sigur, se întâmpla, dar mascat, pentru 
că Ceaușescu înființa eventuale direcţii sau aproba înfiinţarea de direcţii după 
ideile lui, și nu după nevoia de a-l plasa pe X sau Y. Ambasadorii erau trimiși în 
străinătate în funcţie de nevoia de a-i premia pe unii sau a-i exila pe alţii. Ţinând 
seama de toate acestea, era limpede că este inutil să schimbi oamenii dacă nu 
schimbi structura organizatorică a ministerului. De foarte multe ori, deformarea 
în sens negativ a oamenilor decurge din plasarea lor în structuri inadecvate, 
insuficient dezvoltate sau hiperdezvoltate, hipertrofiate. 

Aceasta era reforma cu care trebuia început, reforma instituţională. Într-o 
instituţie altfel organizată sunt convins că oamenii s-ar fi comportat altfel. Am fi 
putut vedea mai clar cine este recuperabil și utilizabil și cine nu. Sau cine trebuie 
într-adevăr integrat, adus în structura MAE pentru a completa acele locuri care 
nu puteau fi altfel ocupate. 

Aș mai spune că această operaţiune trebuia desfășurată într-un moment în 
care se aplica altă zicală : nu schimbi caii când căruţa trece vadul. Eram într-o 
plină campanie pentru NATO, pentru UE și pentru atingerea altor câtorva obiec- 
tive. Trebuia să ducem această campanie cu soldaţii care erau deja în luptă, cu 
generalii care deja se aflau pe teren, fără să-i stresăm peste măsură cu ideea că 
ar putea fi la un moment dat înlocuiţi. Este o chestiune de psihologie elementară 
și ea trebuia foarte atent urmată ; de psihologie și de management. 

Trec la reforma de personal. Ea nu înseamnă scoaterea sau aducerea de 
persoane, ci punerea persoanelor existente într-o situaţie care să le scoată în 
evidenţă calităţile și să inhibe exprimarea defectelor. Orice om este o îmbinare 
de defecte și calităţi. Contează foarte mult stilul managerial, modul în care aceste 
persoane sunt puse să lucreze, contextul în care sunt puse să se exprime. 
Reforma de personal însemna însă cu mult mai mult. Reforma cerea o politică 
de resurse umane pe termen lung care implica pregătirea noilor cadre ale MAE 
și reciclarea, perfecţionarea cadrelor existente în minister. De asemenea, ea 
implica un management de carieră care să poată oferi o perspectivă fiecărei 
persoane care intra în MAE, spre beneficiul și liniștea ei și a ministerului. 
Trebuiau impuse reguli noi pentru personal. De pildă, trebuia ca fiecare să 
știe că în măsura în care va fi corect, competent și harnic, va avea un anumit 
traseu, o anumită carieră, începând cu ziua în care intră în MAE și până când 
se va pensiona. El trebuia să știe că, o dată intrat în MAE, va rămâne în centrală 
pentru a se acomoda cu ministerul, cu structurile lui; că va trece pentru o scurtă 
perioadă de timp prin toate direcţiile sau cel puţin printr-un număr dintre ele, 
spre a afla ce se întâmplă în direcţiile cu profil multilateral și cele bilaterale, în 
direcţiile de bază și în cele auxiliare ș.a.m.d. Trebuia să ştie că nu va ajunge 
imediat la o ambasadă mare, ci la una mai mică, și atunci ierarhizarea aceasta de 
asemenea trebuia stabilită. Că va rămâne acolo un anume interval de timp, după 
care va reveni în centrală, unde va rămâne un alt interval de timp, după care, 
dacă este ireproșabil, se va duce la o altă misiune externă, mai importantă decât 

precedenta. În perioada respectivă s-a proiectat Academia Diplomatică. Ea nu 
este creația ministrului Pleșu. Exista chiar proiectul de lege... 


G.A. : Făcut de cine? 


A.S.: ...făcut de mine împreună cu oamenii din minister. Nu pot să spun că este 
invenţia mea. Noi am avut prin anii '60 ceva care era un curs post-universitar de 
diplomaţie, o școală care a dat oameni valoroși la vremea și în contextul respec- 
tive. Asemenea academii diplomatice există și în ţările occidentale. Noi am luat 
un model, am cerut tuturor ambasadelor să trimită legile care organizau serviciul 
extern sau diplomatic în acele țări și am făcut o compilaţie, o adaptare a acelor 
legi la realitățile românești. 

G.A. : Asta când? 


A.S.: Înainte de Madrid, numai că am așteptat în mod firesc să mergem într-o 
anumită succesiune. Am așteptat ca hotărârea de reorganizare a ministerului să 
fie adoptată de guvern. Urma ca imediat după aceea să trimitem la Parlament un 
proiect de lege substanţial, de câteva sute de articole, pe model occidental: 
proiectul legii serviciului extern al României. În interiorul acestei legi se vorbea 
și despre Academia Diplomatică, și nu era doar un simplu curs de învățământ 
politic ca acela organizat de către d-l Pleșu ci o instituţie post-universitară de 
doi ani®. Lucru esenţial, Academia urma să fie singura poartă de intrare în MAE 
și în diplomaţie. 

Deci, noi am fi avut o perioadă de tranziţie în care mai împrospătam din 
personal prin concursuri obișnuite, dar după ce prima promoţie a Academiei 
Diplomatice ar fi apărut, nu s-ar mai fi putut intra în Ministerul de Externe pe 
altă poartă decât prin Academie. Ceea ce ne scăpa de fenomenul pilelor, de 
nepotisme, de incompetenţă. Ne aducea nu numai oameni binevoitori, dar și 
oameni calificaţi în afacerile externe. 


G.A.: Asigurând simultan, înţeleg, reforma instituţională și reforma de resurse 
umane. 
A.S.: Absolut. După care, desigur că urma, nu în sens neapărat cronologic, ci în 


sensul importanţei, reforma de persoane. Ea însemna o triere a celor care puteau 
să facă față noilor exigenţe de politică externă și a celor care nu mai puteau să 


62. În perioada mandatului lui Andrei Pleșu a funcţionat un Centru de Formare Diplomatică 
și Relaţii Internaţionale, înființat printr-un ordin al ministrului. Din tot ceea ce își propusese 
G. Ciclul de formare primară; 2. Instituirea procesului de învăţare permanentă ; 
3. Cercetarea ; 4. Secretariatul diplomatic. 5. Contacte), am avut ocazia să arunc un ochi 
în ceea ce se numea „Ciclul de formare primară”, un curs de 9 luni având drept scop 
pregătirea intensivă a celor admiși la concursul de intrare în MAE. Având în vedere 
această experiență, mi s-a părut că Adrian Severin este un pic nedrept. Până în toamna 
anului 1999, Centrul a fost condus de o persoană de mare onestitate intelectuală, Caius 
Dobrescu, care a invitat la Centru, ca lectori, specialiștii străini sau oamenii din România, 
cei mai deschiși pe care i-a putut găsi. Am discutat aceasta cu d-l Severin, dar dânsul a 
rămas la opinia că totul a fost o improvizație, utilă poate doar pentru cei deja formaţi. 

facă faţă la un nivel acceptabil acestor exigenţe. Aici nu se pune problema unei 
vânători de vrăjitoare sau a unor măsuri arbitrare. Maniera, metodele sunt foarte 
diferite. Noi puteam să procedăm la pensionări creând un colegiu al foștilor 
ambasadori sau foștilor diplomaţi cu ranguri importante. Recuperam pe cei care 
erau pensionaţi, făcând loc celor mai tineri care într-adevăr erau activi și aveau 
ceva proaspăt de spus în diplomaţia românească. Lăsând tineretul să avanseze 
în posturile de decizie. Era o manieră în care nu-i îndepărtam brutal pe unii și 
nu pierdeam experienţa lor, aceea valoroasă și valabilă, și în același timp îi 
lăsam pe alţii să vină, într-o formă de asemenea firească. 

În prima fază, lucrul cel mai urgent de făcut era să trimitem la locurile lor 
firești pe cei care fuseseră aduși în MAE pe criterii politice sau analoge. Ceea ce 
s-a și început: un număr mare de ambasadori, ca să ne referim doar la amba- 
sadori, dar și alţi diplomaţi sau nediplomaţi, au fost readuși în ţară. Dar încă o 
dată spun, toate aceste trei reforme într-un minister implicat într-o acţiune amplă, 
în curs, nu se puteau face cu declaraţii publice care nu au sens, cu tam-tam-uri 
inutile care să irite spiritele și mai ales să blocheze activitatea. Ce se întâmplă în 
prezent, când noi stăm de vorbă“, este exact ilustrarea a ceea ce spun: activi- 
tatea este blocată pentru simplul motiv că s-a anunţat public că va fi scos un 
număr de oameni pe criterii de „competență”. Nimeni nu are nimic împotrivă ca 
oamenii incompetenţi să fie scoși afară. Dar nu văd cum poți să știi că exact 
375 de persoane vor fi găsite incompetente în minister“. Iar dacă vrei s-o faci, 
nu trebuie s-o anunțţi: o faci pur și simplu. 

Dacă ne uităm pe datele statistice, vom vedea că în momentul plecării mele 
din MAE, numărul tinerilor depășea 75% din personal. Introducerea forțată, în 
sensul de prea rapidă, nepregătită, a unor oameni noi într-un minister care 
funcţionează din păcate într-o mentalitate de castă poate să aibă exact efectul 
unei cantități prea mari de ulei turnat în maioneză: taie maioneza. Ceea ce 
desigur nu este de dorit. Iată câteva chestiuni care nu pot fi uitate atunci când 
discutăm despre o reformă care, după părerea mea, a fost urmărită cu foarte 
mare asiduitate, dar care s-a făcut, cred eu, la nivelul maxim posibil în con- 
diţiile date. Pentru mine, anul esenţial pentru reformă era anul 1998 când, scăpaţi 
și de Madrid și de Luxemburg, am fi avut posibilitatea să ne ocupăm, într-o 
atmosferă ceva mai destinsă, mai puţin sub presiunea evenimentelor, de cele 
trei reforme : instituţională, de personal și de persoane. Până la sfârșitul anului 
1997, procesul acesta a fost întârziat și chiar blocat de două importante cauze. 
Prima : blocarea completă de către guvern a hotărârii de reorganizare a ministe- 
rului. Eu am plecat după un an de ministeriat, fără să fi putut obține adoptarea 
acestei hotărâri. 


63. Luna martie 2000. 
64. Petre Roman, noul ministru de Externe, a anunţat la scurt timp de la venirea sa în fruntea 
MAE reducerea personalului cu 375 persoane, pe criterii de competenţă. 

Intrarea informației în circuitul firesc 


G.A.: Deci proiectul Hotărârii de reorganizare a Ministerului de Externe era pus 
pe masa guvernului? 


A.S.: Bineînțeles. Din prima parte a anului 1997. 
G.A.: Cine a blocat-o? 


A.S.: Ea a fost blocată, așa cum am avut deja ocazia să o mai spun, în primul 
rând de miniștrii Alexandru Herlea și Ion Caramitru, fiecare având ambiţii de a 
se manifesta discreţionar în politica externă. A fost un caz unic, pentru că nici 
unui ministru nu i s-au mai impus asemenea rigori. Nici un ministru nu s-a văzut 
cu hotărârea de reorganizare a ministerului său, în măsura în care a vrut să 
adopte o asemenea hotărâre, blocată de pretenţiile altor miniștrii. Dar am aflat 
că un cuvânt „bun” a fost pus și de instituţia prezidenţială. Când eu am încercat 
să deblochez lucrurile, să le urnesc înainte, mi s-a spus : „Bine, dar cum credeţi 
că putem fi de acord cu o hotărâre în care se precizează că politica externă se 
face de către Ministerul de Externe ?”. 

Era vorba, deci, din nou de faimoasa problemă a departajării competenţelor 
între Ministerul de Externe și Președinţie. Acesta a fost un element determinant 
în blocarea întregului proces de reformă. Așa cum vă spuneam, logic era ca mai 
întâi să adopt hotărârea de organizare a ministerului, apoi să dăm drumul imediat 
noii legi privind serviciul extern. Iar apoi, în paralel, să încep reforma de 
persoane și cea de personal prin așezarea oamenilor în noile structuri. Câtă 
vreme rămâneam cu vechile structuri instituţionale, aproape că nici nu aveam 
criterii pentru a schimba poziţia diverselor persoane. 

A doua cauză a blocajului a fost numirea arbitrară de ambasadori politici. Eu 
nu puteam să spun, de pildă, că toţi ambasadorii sau toţi diplomaţii de carieră 
care au îndeplinit vârsta de pensie sunt invitaţi să se pensioneze și să rămân cu 
fruntea sus față de echipa pe care trebuia s-o conduc atât timp cât eu aduceam 
din afară persoane de 70 de ani în funcţii de ambasadori”. Nu puteam să vorbesc 
despre competenţă în minister când introduceam persoane care nu aveau absolut 
nici o competenţă, și lucrul era vădit. Forţarea notei în ceea ce priveşte diverși 
ambasadori a împiedicat în foarte mare măsură avansul reformei de personal, el 
dereglând sistemul de criterii. 


65. Aici Adrian Severin se referă, probabil, în particular, la trimiterea fostului șef de catedră a 
lui Emil Constantinescu, de la Facultatea de Geologie, ca ambasador în Grecia. Am avut 
ocazia să vorbesc cu persoane care au lucrat la ambasadă și care susțineau că ambasadorul, 
cu o cunoaștere nulă a spaţiului cultural și politic grec, s-a retras în vila lui — unde trona 
soţia — limitându-și la minimum contactele. Ambasada de la Atena a devenit sau a revenit 
la condiţia unei instituţii a cărei principală activitate era obţinerea unor câștiguri pentru 
diverși angajaţi prin meschine afaceri cu alcool sau piese auto. (Informaţii primite de la 
un fost diplomat al Ambasadei.) 

G.A.: Aţi avut un număr de persoane pe care aţi vrut să le propuneţi și să le 
susțineţi pentru funcţia de ambasador, având în vedere prestaţia lor și încrederea 
pe care o aveaţi în succesul lor? 


A.S.: Da. Eu cred de pildă că Gabriel Gafiţa ar fi fost un foarte bun ambasador 
al nostru la Bonn. El a fost chiar foarte agreat acolo. După ce l-a cunoscut, Klaus 
Kinkel i-a trimis un foarte frumos cadou — un stilou pe care era gravat numele 
lui Kinkel; ceea ce este absolut neuzual, dar reprezenta o dovadă a preţuirii și 
speranţei în ceea ce îl privește. 

Cu ambasadorii din minister pe care îi puteam numi aveam foarte mari 
probleme întrucât, chiar și dintre diplomaţii de carieră cei mai buni, puteam să-i 
aleg numai pe aceia care se bucurau de simpatiile subiective ale Președinției. 
De pildă, cel pentru care am semnat ca să fie ambasador în Marea Britanie era 
un om pe care nu-l cunoșteam, dar despre care aveam bune referinţe. Însă el 
era de meserie arabist. Venea din Egipt și a fost trimis la Londra pentru că era 
agreat atât de d-l Petre Roman, a cărui soţie este arabistă și îi apreciază pe 
arabiști, cât și de d-l Constantinescu, care făcuse o vizită în Egipt fiind în Opoziţie 
și fusese bine tratat de persoana respectivă. Rezervele mele, că locul cel mai 
potrivit pentru el nu ar fi la Londra, au trebuit să pălească în fața faptului că 
acel om, despre care aveam relaţii foarte bune și era tânăr, a fost impus de 
Președinţie. Ulterior, s-a dovedit că temerile mele au fost îndreptăţite. Omul este 
bun, talentat și serios, dar nu era adaptat pentru un asemenea post; o pălărie 
prea mare și care l-a apăsat prea tare. 

Un alt exemplu care îmi vine în minte este legat de Sabin Pop, șeful misiunii 
noastre la Consiliul Europei. Mi s-a părut că este potrivit — aveam chiar și din 
emigrație referințe bune — să fie numit ambasador la Paris. Acolo însă a fost 
preferat d-l Dumitru Ciaușu, din motive care ţin mai mult de relaţiile sale per- 
sonale cu președintele, decât de prestaţia sa. Rezultatul este prost, vă pot spune 
eu acum. Evident că nu pot proba că Sabin Pop era mai bun, asta e o pre- 
supunere, dar că relaţia cu Franţa nu este bine alimentată, bine susţinută de 
actualul nostru ambasador este iarăși un adevăr. 

Unele ambasade sunt foarte speciale. Nu poţi avea neapărat oameni la 
dispoziţie în Ministerul Afacerilor Externe pentru ele. Mă refer, de pildă, la 
ambasada noastră la Vatican. Aici trebuie să spun că nimeni nu a fost surprins 
de faptul că am apelat la cineva din afara MAE, la Teodor Baconsky. Un om cu 
studii solide într-un domeniu care poate să-l ajute în a îndeplini munca pe care 
o îndeplinește acolo, teologia. Ideea a venit de la MAE. Cel care a fost la originea 
acestei propuneri este Gabriel Gafiţa. Eu nu-l cunoșteam pe Teodor Baconsky, 
auzisem însă de el. Când mi s-a făcut propunerea, mi s-a părut foarte atractivă. 
A fost o propunere pe care și preşedintele a acceptat-o, deși avea o altă variantă. 
Pot să vă spun că multe dintre propunerile pe care le-am avut au coincis cu 
propunerile venite, hai să le spunem, din societatea civilă. 

G.A.: De exemplu? 


A.S.: De exemplu? A fost o propunere pe care am făcut-o și care s-a dovedit 
fericită : Smaranda Enache. 


G.A. : După informaţiile mele, ea ar fi fost propusă de Emil Constantinescu. 


A.S.: Nu a fost propusă de Preşedinţie“. Toţi cei despre care vorbesc au fost 


puși pe listele MAE. Desigur că atunci când lucrurile au ieșit bine, a fost meritul 
Președinției. Când lucrurile au ieșit rău, a fost vina ministrului de Externe. Ceea 
ce până la urmă este o formulă pe care aș accepta-o, dacă ar face ca politica 
noastră externă să progreseze. 

M-am bucurat foarte mult de numirea lui Marian Papahagi în fruntea Academiei 
Culturale Române de la Roma. Este iarăși o propunere pe care am făcut-o eu. 
Vreau să vă spun însă că am avut serioase dificultăţi ca să îl promovez pe Marian 
Papahagi în această funcţie. După cum știți probabil, Marian Papahagi nu era 
diplomat de carieră. Ministerul de Externe nu a avut, însă, absolut nici un fel de 
tresărire față de această idee, pentru că a considerat-o evident bună. Când vii cu 
lucruri foarte solide, chiar și oamenii subiectivi, dacă au un minim de bună- 
-cuviinţă, le acceptă. De aceea este bine ca oamenii noi să vină într-un anumit 
fel și cu o anumită cadență pentru ca să nu se taie, cum spuneam, maioneza. 


G.A. : Marian Papahagi a fost un caz special. Dinamismul lui i-a impresionat pe 
toţi la Roma. Totuși, cine s-a putut opune d-lui Papahagi? 


A.S.: Opoziția venea, pentru că era pe fluxul procedurii normale, tot din partea 
Președinției. Existau alte propuneri. Papahagi, mă rog, săracul, a murit prematur, 
dar era un om energic și destul de tânăr. A trebuit să fac combinaţii pe care n-aș 
vrea acum să le dezvălui — poate peste 20 de ani ne mai întâlnim și mai adăugăm 
o versiune nouă acestei cărţi —, tot felul de combinaţii bizantine ca să pot să-l 
pun pe Marian Papahagi în postul de director la această Academie di Romania. 
Doream o întreagă reformă a institutelor de cultură din străinătate, imposibil de 
făcut, pentru că, în loc să mă ocup de reforma lor, a trebuit să mă ocup de bătălia 
cu Ministerul Culturii în legătură cu acele institute. Deci iată o sumă întreagă de 
lucruri mai puţin cunoscute și care arată de ce, consumându-ţi energiile în tot 
felul de mărunţișuri mizerabile, renunţi să faci sau nu mai ai cum să faci mișcările 
necesare care ar însemna și multiplicarea fronturilor de luptă. 


66. În luna martie 1997, preşedintele Constantinescu a întrebat-o pe Smaranda Enache, la 
Târgu-Mureș — unde se aflau împreună întrucât acolo avea loc întâlnirea dintre Arpad 
Goncz și Constantinescu —, dacă „este gata să plece ca ambasador”. După circa 9 luni, de 
abia în decembrie 1997, în România liberă a apărut un anunţ în care se menţiona că 
Smaranda Enache ar urma să plece ambasador în... Suedia. (Nu s-a putut afla cine a intro- 
dus știrea.) La 1 aprilie 1998, Andrei Pleșu a sunat-o pe Smaranda Enache la Târgu-Mureș 
pentru a-i propune să aleagă între Irlanda și Finlanda. Smaranda Enache a plecat la post, 
la Helsinki, în luna octombrie 1998. Andrei Peșu a susţinut după aceea că sunt, ea și 
Teodor Baconsky, cele mai fericite alegeri pentru funcția de ambasadori ai României. 

G.A.: În anul 1999 am lucrat la o ofertă de construcţie instituţională pentru 
MAE. Începuse primul curs în cadrul Centrului de Formare Diplomatică și Relaţii 
Internaţionale, dar, după părerea mea, acesta era departe de a răspunde reformei 
necesare din minister. Am lucrat câteva luni de zile cu Renate Weber și Caius 
Dobrescu. Punctul de plecare a fost deja enunțat de d-stră: MAE a fost și este o 
instituție de castă. Aș merge mai departe spunând: o instituție „securizată”, în 
sensul în care funcţiile MAE stabilite pe vremea regimului comunist erau de așa 
natură încât impuneau o relaţie specială cu serviciile siguranței naţionale. Între- 
gul sistem de utilizare a informaţiei din minister era și este dominat de obsesia 
secretului de stat. Rezultatul: o gravă lipsă de comunicare în interiorul MAE, 
între MAE și alte instituţii, între Ministerul Afacerilor Externe și restul societăţii 
românești, cu efecte negative considerabile pentru statutul instituţiei și pentru 
capacitatea instituţiei de a funcţiona. 

Când spun „a funcţiona”, mă refer inclusiv la „știința” pe care trebuie să o 
asigure Ministerul de Externe. Şi în anul 1999, activitatea de cercetare în dome- 
niul relaţiilor internaţionale se reducea în mare măsură la Institutul Român de 
Studii Internaţionale unde oameni care nu mai aveau loc în minister își găseau o 
ocupaţie mai curând formală. 

Plecând de la această realitate, propuneam următoarea logică de reconstruc- 
tie: partea cea mai importantă a activităţii din minister trebuie să se desfășoare 
cu informaţia neclasificată. Suntem ca la serviciile speciale. Intelligence Services 
nu se sprijină atât pe informaţia culeasă de spioni, ci în mare măsură pe o 
analiză istorică, economică, culturală... a realităţilor. Informaţia aceasta este la 
tot pasul, nu e clasificată. Doar în sistemele dictatoriale unde serviciile „speciale” 
devin poliţie politică, informaţia cu care lucrează capătă o aură aparte, un obiect 
privilegiat la care nimeni din afară nu este îndrituit să aibă acces. 

Ca atât mai mult, un minister responsabil cu politica externă se va sprijini pe 
utilizarea unei informaţii neclasificate. Am propus reunirea activităţii de cerce- 
tare, a celei de informare și a celei de formare. Nu sunt ele oare, în mod obiectiv 
sau în cazul în care se dorește funcționalitatea, conectate? Instituţia care urma să 
asocieze informarea-cercetarea-formarea era chiar Academia Diplomatică, regân- 
dită însă, după cum se vede, la o altă scară. Dacă s-ar lucra numai cu informaţie 
neclasificată, aceasta ar fi permis deschiderea ministerului către exterior, către 
societatea românească; colaborarea cu alte instituţii, primirea și transmiterea 
informaţiei, de la și către societate, asigurând o altă prezenţă a Ministerului 
Afacerilor Externe în viaţa noastră. 

Această viziune a fost codificată sub forma unui document, o propunere de 
hotărâre de guvern. Caius Dobrescu a obţinut susţinerea colaboratorilor lui 
Andrei Pleșu, care au rescris textul nostru într-o formă cu diferenţe insesizabile 
față de ceea ce era propus iniţial. Vreme de trei luni, Andrei Pleșu nu a ajuns să 
pună pe masa guvernului proiectul de hotărâre ce ar fi asigurat reconstrucția 
instituțională cu un impact, după opinia mea, structural şi functional în viaţa 

MAE. Toată munca aceasta a rămas sub forma unei hârtii. După venirea lui Petre 
Roman, propunerea a fost complet aruncată. Cum vedeţi o astfel de încercare de 
reconstrucție? Cum vi se pare logica ei? 


A.S.: Noi doi nu am discutat niciodată acest subiect până acum. Dar ceea ce 
spuneţi coincide întrutotul cu ceea ce gândesc și, ca dovadă, începusem deja să 
și facem ceva. Poate nu suficient de conceptualizat, de bine articulat, dar, în 
orice caz, mergând în direcțiile enunțate de d-stră. Prima chestiune era legată de 
informaţie, de intrarea informaţiei în circuitul firesc, inclusiv accesul la infor- 
maţiile așa-zise secrete. Ştiu că dacă informaţia secretă este cunoscută doar de 
ministru nu are nici o valoare ; dacă informaţia secretă nu este cunoscută nici de 
ministru, atunci situaţia este chiar dezastruoasă. Or, aici erau două puncte deja 
dificil de discutat. Era vorba de a se conveni că informaţiile secrete care merg la 
președinte nu trebuie să fie doar monopolul președintelui. Cu atât mai mult cu 
cât președintele, dacă le ţine numai pentru el, neavând nici un aparat cu care să 
le valorifice în plan executiv, nu va realiza mai nimic. 

Această chestiune nu s-a rezolvat într-o manieră principială. Accesul meu la 
informaţiile la care mă refer a fost rezultatul unei relaţii „personalizate” cu 
președintele și al unei anumite insistenţe din partea mea de a avea cunoștință 
de ele. O insistenţă care, mă rog, semăna cu intrarea lui Făt-Frumos în Valea 
Plângerii, cu consecinţele pe care le puteţi intui și care sunt, de fapt, cunoscute. 

Aceasta este marea problemă : ideea serviciilor noastre și, după cum se vede, 
ideea președinților noștri, de a fi singurii care deţin toate informaţiile, în timp ce 
la ceilalți trebuie să ajungă numai informaţii trunchiate. O idee profund dăună- 
toare. Or, ideea serviciilor noastre secrete, că ele pot ierarhiza informaţiile 
hotărând ce categorie de date să trimită președintelui, ce categorie primului- 
-ministru, ce categorie ministrului de Externe, duce la controlul statului de către 
aceste servicii. 


G.A.: Deci d-stră spuneţi că așa procedează serviciile noastre speciale ? 


A.S. : Bineînţeles, pentru că erau singurele care deţineau ansamblul informaţiilor 
și puteau decide ce trebuie să trimită și ce nu, fiindcă nu era o regulă că la 
anumite informaţii au accesul, să spunem, toți membrii Consiliului Suprem de 
Apărare a Ţării. Ei trimiteau informaţiile dintr-o anumită categorie președintelui, 
alte informaţii primului ministru, alte informaţii ministrului de Externe. 


G.A.: Acesta este un comportament în mod fundamental contrar regulilor 
unei democraţii. Situaţia trebuia normalizată printr-o lege a accesului la infor- 
maţia de interes public, în funcţie de care să se definească o lege modernă a 
secretului de stat. 


A.S.: Sunt absolut de acord! Eu n-aș fi, însă, acela care să învinuiesc în primul 
rând serviciile de informaţii pentru acest comportament, ci învinuiesc echipele 
prezidenţiale care le-au încurajat și au cerut ca un asemenea comportament 
să se perpetueze. Mai departe, ce a mai rămas de făcut pentru serviciile secrete 

a fost doar să profite de ocazia care li s-a dat pentru a-și promova ideile, 
selecționând sau dispecerizând după plac informaţiile. Este, repet, inadmisibil, 
dar președintele Constantinescu a declarat public — nu foarte explicit, dar sufi- 
cient de clar ca să priceapă toată lumea — că informaţiile secrete de primă 
importanţă sunt apanajul său exclusiv. După care mai transmite ce crede unuia 
sau altuia dintre miniștri. În condiţiile acestea, printr-o distribuţie diferențiată a 
informaţiilor, se poate manipula politica țării. 

Toate informaţiile secrete trebuie transmise măcar tuturor membrilor Consiliului 
Suprem de Apărare a Ţării. Dacă nu, eu efectiv nu mai înțeleg în ce fel mai poate 
fi condus democratic statul. Pot desigur să pricep că anumiţi miniștri n-au de ce 
să aibă acces la informaţii de o anumită categorie. Dar, în orice caz, nu pot să 
pricep că numai o singură persoană are acces la informaţii de cea mai înaltă 
importanţă, iar ceilalţi, din treaptă în treaptă, au acces la informaţii din ce în ce 
mai puţin importante. Dacă ministrul unui anumit sector primește informaţii de 
un anumit tip, este totuși o decizie a Parlamentului, a statului, și nu a serviciilor 
de informații. Şi, în orice caz, lui nu i se pot ascunde informaţii care îi sunt 
necesare spre a defini politica domeniului său și a-și asuma, în cunoștință de 
cauză, răspunderea politică pentru ea. 

Aceste observaţii privesc informaţia ce intră în MAE. O problemă distinctă o 
prezintă, însă, circuitul informaţiei în cadrul MAE. Or, aici lucrurile stăteau — și 
probabil încă mai stau — la fel de rău. O sumedenie de informaţii sunt fie ţinute 
complet secrete față de lucrătorii din minister, față de, să zicem, masa diplo- 
maţilor români, fie circulă până la un punct doar pe verticală — de la ministru la 
secretarul de stat și, eventual, până la vreun director — excluzând orice cola- 
borare, orice comunicare pe orizontală. Directori generali cu zeci de ani vechime 
în sistemul MAE mi-au mărturisit — și nu cred că aveau motive a nu spune 
adevărul — că în timpul ministeriatului meu au văzut pentru prima oară anumite 
categorii de documente despre care doar auziseră că există ori au avut acces la 
anumite tipuri de informaţii considerate a fi, în trecut, top secret. 

În realitate, multe dintre informaţiile așa-zis secrete fie nu au în mod obiectiv 
un asemenea caracter, fie sunt indispensabile diplomaților spre a lucra creativ și 
eficient. Doar o mentalitate totalitară, existentă din plin, inclusiv la demnitarii 
care obișnuiesc să bea un bourbon — desigur, fără gheaţă — după masă, sau să 
fumeze o ţigară de foi la cognac, mentalitate alimentată de suspiciune și dispreţ 
față de colaboratori și care generează nevoia cultivării misterului și a unei 
simbolistici a puterii marcată de un anume monopol al informaţiei — chiar și a 
celei mai mărunte — poate anihila capacitatea de acţiune a unui întreg aparat 
diplomatic, ţinându-l departe de cunoașterea realităților fără de care diplomaţia 
devine doar un ritual gol de conţinut. În atari circumstanţe, de ce să te mai miri 
că oamenii nu creează, că nu gândesc? Ca apoi să te precipiţi pentru a-i schimba! 


G.A. : Şi ce schimbi? 

A.S.: Modul de a gândi și de a opera al șefilor trebuie schimbat în primul rând. 
Continui însă. Ce să mai vorbim despre comunicarea pe orizontală ! În aceeași 
bună tradiţie „securistă”, fiecare compartiment din ministerele noastre și fiecare 
minister în totalitatea sa este izolat de celelalte. Unul nu trebuie să știe ce știe și 
ce face altul. În consecință, direcţiile de sinteză, dacă există, sunt lente și 
inevitabil înclinate spre generalizări teoretice lipsite de ţintă. În marea majori- 
tate a direcțiilor nu se concepe o politică, ci se execută ordine. Este aici și o 
moștenire a concepţiei militariste specifică statului totalitar. Militarizarea statului 
nu stă doar în uniformă. Așa se explică, de pildă, de ce, după ce am lansat cu 
succes trilaterala România-Polonia-Ucraina, nu s-a mai știut cine și cum să se 
ocupe de ea. Nu s-au putut defini proiecte concrete, de substanță, care să dea 
trup ideii. De Polonia se ocupa o direcţie, de Ucraina, alta. Ele nu prea discutau 
între ele pentru că nu știau cum. Pe de altă parte, se părea că o trilaterală este o 
structură de tip multilateral pe care nu erau pregătite să o gestioneze compar- 
timentele specializate în relaţii bilaterale. Asta în timp ce compartimentele 
dedicate raporturilor multilaterale nu erau concepute decât să lucreze cu orga- 
nizaţii internaţionale clasice. 


G.A.: Ceea ce trebuie să perceapă cititorul aici este faptul că organismele 
interguvernamentale (Consiliul Europei, OSCE etc.) își impun „jocul”. În raport 
cu centrul lor de greutate, statele apar mai mult ca niște sateliți. 


A.S.: Și deci la impulsurile acestora trebuia să reacționăm. Pe când entitățile 
atipice care erau trilateralele trebuia noi să le impulsionăm. Era nevoie, așadar, 
să creăm o nouă concepţie privind circulația informaţiei precum și structuri, 
compartimente care să o utilizeze și care să fie flexibile. 


G.A.: Asta înseamnă a gândi structura ministerului nu ca o normă a priori, ci 
după criterii funcţionale. 


A.S.: Și ca urmare, să se concentreze pe dezvoltarea și executarea de proiecte 
concrete și pe îndeplinirea unor misiuni de sinteză operativă cu adevărat aplicate. 

Erau și sunt necesare, de asemenea, compartimente de reacție diplomatică 
rapidă. Ele ar fi obligate să monitorizeze, să urmărească 24 de ore din 24 harta 
lumii și evenimentele care se produc pretutindeni, stabilind ca un adevărat 
serviciu de prim ajutor cea dintâi reacţie, cea dintâi poziție pe care MAE ar 
trebui să o adopte faţă de ele“. După care, desigur, dosarul trece pentru aplicarea 
terapiei convenabile la direcția de specialitate. Aceasta presupunea, însă, cunoaș- 
tere — adică informare amplă — creativitate — rezultate din competenţă — și 


67. Există două tipuri de funcţii care ar trebui să trezească interesul activităţii de politică 
externă. Una este cunoscută sub denumirea preventive action — acţiune preventivă ; 
cealaltă, early warning — atenţionare timpurie. Este cât se poate de ciudat că un Minister 
al Afacerilor Externe, mai ales al unei ţări aflate într-o regiune fierbinte și într-un moment 
internaţional extrem de exigent și dinamic, nu are structuri care să aibă funcţii de tip 
preventive action şi early warning. 

responsabilitate — rezultată din educație, din caracter și din atmosfera generală 
care domnește în instituție. 


G.A. : Aș numi un factor mai ușor de circumscris : sentimentul participării. 


A.S.: Care este o componentă importantă a acestei atmosfere. În lipsa unor 
asemenea structuri, de cele mai multe ori eram depășiți de evenimente. Diplo- 
maţii aflau din presă de evenimente importante petrecute pe mapamond înainte 
ca sistemul de informații organizat să-i pună la curent, iar purtătorul de cuvânt și 
chiar demnitarii habar n-aveau ce să răspundă la întrebările prompte ale jurna- 
liștilor. Ca să nu mai vorbim despre întârzierea sau despre improvizaţiile în 
declaraţiile politice oficiale. În acest sens, le spuneam adesea colaboratorilor că 
ministrul stabilește ţintele, nevoile, dezideratele, dar că în rest la el nu se vine 
cu probleme de soluţionat, ci cu soluţii alternative între care să aleagă. Cum să 
dai soluţii, însă, unor probleme ale căror date nu le cunoști și în condiţiile în 
care nici măcar datele cunoscute nu le analizezi împreună cu colegii din alte 
servicii îndeplinind misiuni complementare. 

În fine, o dificultate specială este legată de prelucrarea superioară a infor- 
maţiilor. Aceasta presupune implicarea unor specialiști de super-clasă, care nu 
au simţurile inevitabil tocite prin efectul rutinizant al muncii în administraţie. 
Asemenea experţi nu pot fi ţinuţi în minister pentru că ei nu pot, nu știu și nu 
trebuie să facă activitate birocratică. Dar și pentru că la nivelul lor de pregătire 
și specializare nu este de lucru în fiecare zi. Ideile, să le zicem, geniale, nu se 
produc și nici nu sunt trebuincioase zilnic. De aceea, ca și în alte ţări, în jurul 
MAE trebuie să graviteze precum planetele în jurul soarelui, o serie de institute 
de cercetare, de /ink-tank-uri, care studiază curent relaţiile internaţionale, 
propunând idei de politică externă, când cred că le au și, mai ales, preluând în 
lucru teme de rezolvat la cererea MAE. Fără un asemenea permanent aport de 
idei proaspete, politica externă se atrofiază. Moare. Aveam de gând să creez un 
asemenea sistem „solar-diplomatic” și discutasem să ne ocupăm de el în răgazul 
pe care se părea că mi-l va permite anul 1998. Asta n-ar fi însemnat desființarea 
IRSI, ADIRI, IRDO etc., unde lucrează totuși destui oameni de valoare și iniţiativă, 
ci revitalizarea lor și înmulţirea numărului acestora prin adăugarea altor centre 
de reflecţie și NGO-uri deja existente. Dacă în institutele funcţionând deja pe 
lângă MAE sunt trimise, uneori, excedentele de personal rezultate din reorgani- 
zarea mai mult sau mai puţin înțeleaptă a centralei, și dacă, în consecinţă, 
activitatea de cercetare își pierde din dinamică și calitate, vina nu este a institu- 
telor amintite, ci a conducerii ministerului care procedează astfels. 


68. După opinia mea, aici lucrurile sunt puţin mai complicate. Cum poți să pui în competiţie 
reală un think-tank independent și un organism birocratic de tipul Institutului Român de 
Studii Internaţionale ? Formula adecvată într-o asemenea situaţie este să creezi o structură 
a ministerului care să liciteze temele, proiectele. Deci, nu o structură de cercetare 
propriu-zisă, ci una de definire și de gestionare a proiectelor necesare MAE. 

Toate aceste schimbări de concepţie pe care în mod spontan am încercat și 
am început să le determin trebuiau transpuse în mod organizat și sistematic în 
structuri noi. Rezistenţa față de o asemenea reînnoire nu a venit însă din inte- 
riorul MAE, unde personalul era bucuros să aibă o viață mai interesantă, ci din 
interiorul guvernului. Acolo m-am izbit, printre altele, de ideea că structura 
organizatorică a MAE nu poate fi diferită în esenţa ei de structura altor ministere — 
ca și când Ministerul Afacerilor Externe, Ministerul Industriei și cel al Culturii ar 
fi avut aceleași rigori, aceleași condiţii, aceleași obiective. Așa se face, de 
exemplu, că mi s-a refuzat înființarea funcţiei de „secretar de stat permanent” ca 
lider profesional apolitic al MAE, după modelul Foreign Office-ului, dorindu-se 
să mi se impună un secretar general cu rang de director general, ca în celelalte 
ministere. Deși, evident, un director nu putea îndeplini aceleași funcţii. De 
asemenea, mi s-a refuzat ca unul dintre „demnitarii ministerului” să fie „secretar 
de stat parlamentar”, neînţelegându-se că nu este vorba despre un secretar de 
stat membru al parlamentului, ci despre o funcţie de deschidere către parlament, 
celelalte instituţii ale statului și societatea civilă. N-am găsit înţelegere nici pentru 
înfiinţarea unor funcţii de subsecretar de stat corelată cu reducerea numărului 
de secretari de stat, astfel încât să avem structuri organizatorice compatibile și, 
deci, inter-operabile cu ministerele analoge din Uniunea Europeană. 

Am înţeles că este nevoie de o bătălie specială pentru impunerea unor astfel 
de idei. O atare bătălie cerea, însă, timp. De aceea mi-am fixat să o port după ce 
voi fi scăpat de presiunea summit-urilor din 1997 (Madrid, Strasbourg, Luxemburg, 
Amsterdam etc.). Dar timpul n-a mai avut răbdare... 


G.A. : Pentru că am ajuns în acest punct, aș dori să mai clarificăm o problemă. 
Cât adevăr este în informaţia privind un proiect de hotărâre conceput de d-stră, 
în care se promova o reformă a relaţiilor dintre MAE și serviciile de informaţii” ? 
Am înţeles că el fusese pus pe ordinea de zi a ședinței Consiliului Suprem de 
Apărare a Țării în urma căreia aţi demisionat. 


În plus, o astfel de activitate, presupunând o cooperare cu MAE, cere o deschidere a 
ministerului către potenţialii parteneri din afară. Pentru a se produce acea deschidere — 
dar şi din motive interne pe care Adrian Severin le-a amintit, cum ar fi circulaţia pe 
orizontală sau pe verticală a informaţiilor — e nevoie cel puţin de o structurare clară a 
tipului de informaţii cu care lucrează ministerul. Aceasta înseamnă, în orice caz, și 
adoptarea unei proceduri de clasificare a informaţiilor (secrete, secrete de serviciu, 
nesecrete), lucru absolut necesar unei adevărate reforme a MAE. Am pus la dispoziţia lui 
Adrian Severin și, mai târziu, a lui Andrei Pleșu, un sistem elaborat de clasificare a 
informaţiilor din minister. Neluarea lui în considerare mi se pare a fi unul dintre cele mai 
severe insuccese din perioada guvernării „democraţilor”. 

69. Printre prevederile esenţiale ale documentului menţionat se afla aceea că lucrătorii SIE 
nu mai puteau fi încadraţi în funcţii diplomatice decât pentru îndeplinirea unei misiuini 
oficiale în străinătate, notificate autorităţilor din statele de rezidenţă, iar în aceste cazuri 
ei trebuiau să intre în subordinea șefilor misiunilor diplomatice. Se reglementa astfel și 
problema transmiterii tuturor informaţiilor către și prin MAE. 

A.S.: Era un proiect de aducere a activităţii pe plan extern a serviciilor de 
informaţii pe terenul principiilor democratice și al uzanțelor internaţionale 
unanim acceptate. Dar mă simt obligat să precizez mai întâi următorul lucru : 
ca ministru al Afacerilor Externe, am colaborat foarte bine cu serviciile spe- 
ciale românești și cu șefii lor. Desigur, în virtutea competenţelor mele, contactele 
au fost mai strânse cu SIE decât cu SRI și deci, în legătură cu cel dintâi, pot 
spune mai multe. Am stabilit raporturi atât cu fostul director Ion Talpeş, cât și 
cu actualul director, Cătălin Harnagea. Desigur, nu întotdeauna analizele noastre 
au coincis, însă aceasta este o altă problemă care intră, până la un punct, în 
normalitate. 

Pentru a exista o bună colaborare între serviciile de informaţii și MAE, trebuie 
să existe în prealabil o delimitare: de competenţe, de mod de operare, de 
răspunderi, de domeniu de activitate. Toate acestea urmează să se distingă în 
cadrul principiilor democraţiei, ale statului de drept și moralei internaţionale. 
Pornind de aici, nu singur, ci împreună cu conducerea SIE, am propus CSAŢ un 
proiect de hotărâre, dacă vreţi, de reformă. Întrucât experţii nu au putut produce 
un document satisfăcător sub aspectul principiilor politice, am redactat personal 
forma finală, pe care am negociat-o cu cei în drept și am înaintat-o spre aprobare 
forului abilitat. Documentul cu pricina s-a aflat, într-adevăr, pe ordinea de zi a 
CSAȚ în ziua în care s-a pus problema demisiei mele. 

Când s-a ajuns la punctul respectiv, s-a hotărât să se sară peste el — ora fiind 
înaintată — spre a se discuta chestiunea ridicată de celebra listă. Dezbaterea a 
durat mai multe ore, astfel încât altceva nu s-a analizat în ședința respectivă. Nu 
știu dacă acel document a mai fost vreodată discutat în CSAŢ sau nu. 


12 


Demisia unui ministru de Externe 


Moralizăm imediat lucrurile în loc să le abordăm 
dintr-o perspectivă pragmatică 


G.A. : Serviciile secrete, serviciile de informaţii! Cred că ar trebui să trecem la 
următorul subiect având în minte ultimele cuvinte. Acest „subiect” pe care vi-l 
propun este „demisia” — pentru că „demiterea” nu prea se practică. V-aţi dat 
demisia din Ministerul Afacerilor Externe în decembrie 1997, la circa un an de la 
numirea în această funcţie. Totul a pornit de la un interviu din cotidianul Azi, în 
luna septembrie 1997. Aduceaţi critici tăioase la adresa lui Petre Roman, ţintă 
nenumită, dar evidentă și făceaţi referiri şocante la existența unor agenţi ai 
serviciilor secrete străine, în presă și în formațiunile politice românești”. V-aș 
propune să discutăm subiectul dintr-un unghi mai profund, mai apropiat de 
problematica de politică externă, mai apropiat de adevărata miză a confruntării 
de atunci. Altfel spus, să tratăm mai întâi contextul. Puteţi numi „miza româ- 
nească” sau ţinta care a motivat intervenţia d-stră din Azi? 


A.S. : Sigur. inta interviului meu erau acțiunile acelor forțe care vor să menţină 
România în zona gri. 

G.A. : Şi care era tactica eficace pentru a păstra România în zona gri? 

A.S.: Ca să rămânem o ţară într-o zonă gri trebuia să trăim în ostilitate cu vecinii 
și în special cu Ungaria ; să fim veșnic temători și retractili în privinţa relaţiilor cu 


Rusia; să fim naționaliști în dialogul cu Statele Unite, precum și în cel cu UE. 
Adică o ţară care se manifestă în așa fel încât să fie suspectă pentru toată lumea, 


70. Apărut în Azi, 22 septembrie 1997, interviul susţinea că „PD nu poate fi o garnitură la 
un om-remorcă” și pasajul „fatal” care trebuie readus din memorie : „...faptul că acum sunt 
la putere mi-a oferit accesul la o serie de date și documente secrete și, după ce am văzut 
cu ochii mei probe indiscutabile atestând că vreo doi-trei directori ai unor cotidiane de 
mare tiraj sunt agenţi ai unor servicii secrete, că vreo doi șefi de partid celebri, și chiar 
preţuiţi, sunt și ei agenţi străini bine finanţaţi din afară, că vreo câţiva «mari luptători 
pentru drepturile omului» sunt foști informatori ai securităţii, că vreo câţiva «mari com- 
batanţi anti-corupţie» au făcut mari matraplazlâcuri (...) m-am simţit — paradoxal — 
mai liniștit”. 

să nu placă absolut nimănui și toţi să o ţină în carantină. O ţară care, lipsită de 
aliaţi fiind, să nu poată niciodată să ridice vreo pretenţie. Să nu poată exprima 
cu şanse de succes o aspirație. Să nu aibă niciodată un program clar pe care să-l 
poată aplica în privinţa integrării sale în familia democraţiilor consolidate. 

Spre aceasta conduc acţiunile respective. Bineînţeles că totul se face cu o 
mare abilitate. Cei care urmăresc îngenuncherea noastră ne ţin discursul demni- 
tăţii în politica externă și ne reproșează că nu suntem suficient de mândri, că 
nu ne-am luat de revere cu SUA, că nu am sfidat Rusia, că nu am trântit ușa 
Europei”!. Nimeni nu spune, de fapt, că se dorește îngenuncherea. Toată lumea 
spune că dorește demnitatea. Care să se exprime, însă, printr-o atitudine și 
printr-un discurs provinciale, retrograde și anacronice, de natură să ne excludă 
din punct de vedere cultural și politic. O demnitate manifestată prin acte agresive, 
de natură a ne pune într-un raport inegal de forţe și a ne duce către o înfrângere 
inevitabilă. Or, faţă de această situaţie, am cerut — și am cerut repetat — serviciilor 
noastre de specialitate să treacă la neutralizarea unor asemenea acţiuni. Desigur 
că am discutat atari probleme în repetate rânduri cu președintele. 


G.A.: Care era opinia președintelui Emil Constantinescu ? 


A.S.: Președintele s-a manifestat întotdeauna extrem de îngrijorat de astfel de 
lucruri. De multe ori mi-a împărtășit nu numai temerile, dar și informaţiile pe 
care le avea în calitate de șef al statului. În anumite ocazii, mi-a dat exemple 
concrete, nume de persoane care erau documentate în informaţia pe care el o 
primea de la serviciile de specialitate, ca acţionând ostil intereselor fundamentale 
ale statului. În măsura în care președintele a fost dezinformat sau manipulat de 
aceste informații, el m-a dezinformat și manipulat pe mine. Eu, însă, nu puteam 
porni în nici un moment de la premisa că informaţiile pe care președintele mi le 
dă îmi sunt adresate pentru ca să fiu manipulat sau au apărut ca urmare a unei 
manipulări a cărei victimă era el însuși. De aceea trebuie să spun că mirarea pe 
care a afișat-o la aflarea declaraţiei mele sau, mai exact, a conţinutului de detaliu 
al declaraţiei mele, era după părerea mea o mirare pentru marele public și nu 
exprima surpriza faţă de informaţiile cu pricina pe care le avusese deja anterior. 


71. Este impresionant cum elementele înșiruite de Adrian Severin, ale „promovării” României 
în zona gri, descriu politica, stilistică și de conţinut, a unui cotidian de maxim tiraj, 
precum Adevărul. Din seria de editoriale (D cu acest ton, aș spicui doar următoarele 
mostre de critici aduse atitudinii românești de sprijinire a NATO în acțiunea sa în 
R.F. Iugoslavia: „Spre West, în genunchi”, în care Cristian Tudor Popescu scrie: „Nu 
inspirăm nimănui respect. Cei mai apropiaţi vecini ne dipreţuiesc. Pentru West, nu 
existăm”; „România — recăderea în gri”, unde Bogdan Chireac prezintă astfel reacţiile 
Bucureștiului la cererile Alianţei: „Avem nevoie de spaţiul aerian !” „Am înţeles !” „Avem 
nevoie să vă aliniaţi embargoului !” „Am înţeles !” „Avem nevoie...” „Am înţeles” ; „Pentru 
luptă, în genunchi” unde Gabriela Ştefan vorbește despre „tentativa de îngenunchiere 
completă a Armatei de către ministrul Babiuc”. Toate aceste editoriale datează din prima 
parte a anului 1999, dar ele sunt sugestive pentru o „operă” constantă a Adevărului, de 
a interpreta politica pro-occidentală în termenii supunerii și auto-umilirii. 

Eu, însă, nu am rămas aici. Toate informaţiile care, în mod normal, trebuiau 
discutate între șeful statului și oamenii implicaţi, într-un fel sau altul, în apărarea 
interesului național și a siguranţei naționale, inclusiv ministrul de Externe, care 
era și viceprim-ministru, le-am coroborat cu alte date. Cu informaţii pe care le 
puteam primi și le-am primit de la partenerii mei străini. Desigur că acești 
parteneri puteau și ei să încerce — unii dintre ei, cel puţin — să mă dezinformeze. 
Numai că tocmai de aceea eu coroboram informaţiile între ele, ca să minimizez, 
dacă nu să elimin, posibilitatea unei manipulări. În afară de aceste informaţii, 
evident că am cerut direct, în relația mea firească, normală, cu serviciile speciale, 
date care să îmi permită o imagine asupra realităţii. Am constatat că date existau 
și că, după părerea mea — poate că eu mă conving mai ușor, deși nu cred —, 
ne puteau da o certitudine de peste 90% privind implicarea formatorilor de 
opinie în acţiunile pe care eu le reclamam și pentru neutralizarea cărora nu se 
făcuse mai nimic. 


G.A.: Aceste probe, sau parte a lor, erau de o natură care să permită prezentarea 
lor într-o instanță ? 


A.S.: Evident că nu. Majoritatea probelor nu erau judiciare. Erau probe infor- 
mative. Dar aici nu se punea problema de a face dreptate, ci de a ne apăra 
interesele. Prin urmare, eu nu urmăream pedepsirea persoanelor respective. 
Acesta ar fi fost motivul aducerii lor în instanţă. Noi imediat moralizăm lucrurile 
în loc să le abordăm dintr-o perspectivă pragmatică. Desigur, cei care eventual 
păcătuiesc față de stat trebuie sancţionaţi. Există o întreagă filozofie care explică 
de ce sancţiunea este necesară. Dar asta nu era treaba mea. Pentru mine pro- 
blema era apărarea unei politici care trebuia să fie sau pe care o consideram 
conformă cu interesele statului și căreia anumite grupuri de interese și anumiţi 
reprezentanţi ai lor i se opuneau în mod nelegitim. Desigur, fiecare are dreptul 
să spună ceea ce crede, dar nimeni nu are dreptul să submineze o anumită 
politică atunci când nu are mandat democratic spre a i se opune. Nu e vorba de 
Opoziția din Parlament — instituţie care, desigur, poate în orice moment să 
dezbată orice —, ci despre o formare perfidă și perversă a opiniei publice pentru 
ca aceasta să fie împotriva valorilor promovate de guvern. 

Din acest punct de vedere, de pildă, eu am avut dispute pe care le pot 
considera nedrepte, injuste, cu PDSR cu privire la tratatul cu Ucraina. Numai că 
din tot ceea ce știu, nu pot reproșa liderilor PDSR de la acea vreme altceva decât 
discursul demagogic pe care o Opoziţie îl face pentru a-și arăta în permanență 
dezacordul cu guvernul. Atunci nu am avut nici o informaţie, și nici nu am 
constatat din modul în care Opoziția a vorbit, altceva decât jocul Putere-Opoziţie, 
care nu totdeauna este foarte elegant, foarte matur și foarte înțelept în România. 
Alţii și alte acţiuni au încercat, însă, să pună bețe în roate acestui tratat. 

Nu știu dacă am fost foarte clar în ceea ce vreau să spun. Opoziția, nefiind o 
Opoziţie tainică, se presupune că va ataca guvernul, se va plasa pe altă poziţie 
decât a guvernului. Că nu e întotdeauna bine, e altă discuţie. Dar lumea se 

așteaptă la astfel de comportamente. Întotdeauna o declaraţie a Opoziţiei va fi 
privită cu o anumită circumspecţie, pusă în contraponderea declaraţiei Puterii. 
Lucrul nu e supărător. Dar e cu totul altceva atunci când în mod pervers diverși 
profeţi mincinoși, diverși pseudo-analiști se insinuează pentru a spune cine are 
dreptate. Nu e vorba aici că exprimă o părere, dar ei trec la o campanie virulentă 
care antrenează deja opinia publică, dându-i impresia că se raliază nu unui 
partid pe care poate nici nu-l simpatizează, ci unei cauze duse sub stindardul 
unei forţe, chipurile, neutre, patriotice și bine-intenţionate, când, de fapt, e 
contrariul. Sistemul acesta de manipulare este extrem de periculos. 

Revenind la subiectul principal, faţă de toate elementele pe care le aveam, 
am ajuns la concluzia că anumite centre sau persoane sunt cele care, nu din 
convingeri, ci din interesele unor patroni străini de interesul țării, acționau pentru 
blocarea anumitei politici externe. Am făcut atunci ceea ce au făcut și atâţia alții. 
A făcut-o la noi, în trecut, Brătianu ; a făcut-o Titulescu ; a făcut-o, în același timp 
cu mine, în Polonia, ministrul Apărării din acea ţară, în preziua aderării lor la 
NATO. Au făcut-o înaintea mea miniștri români din același guvern, cum a fost 
ministrul de Interne. Au făcut-o după mine diverse personalităţi între care îl 
includ pe președintele țării”. Exact aceleași lucruri au încercat să spună. Nimeni 
nu s-a sesizat. Nu a ieșit nici un scandal. De curând, însuși secretarul de stat al 
Statelor Unite a anunţat, fără să dea nume, că printre ziariștii acreditaţi de către 
Departamentul de Stat unii fac spionaj atât prin culegere de informaţii secrete, 
cât și prin acţiuni de manipulare a opiniei publice.” 

Ceea ce am făcut atunci avea un dublu sau un triplu scop. Am considerat că 
opinia publică din România trebuie să fie corect informată despre acest feno- 
men, pentru ca să nu mai ia de bun tot ceea ce i se spune. Să nu mai creadă că 
tot ce zboară se mănâncă sau că lumină este doar ce se vede pe fereastră. În al 
doilea rând, am crezut că este o formă de a presa pozitiv asupra instituţiilor 
specializate. Spun „a presa pozitiv”, în sensul de a-i face pe cei inerţi să se miște 
și a-i încuraja pe cei care nu erau lăsaţi să lucreze. De aceea, mulţi mi-au 
mulțumit, bineînţeles cu discreţie, pentru că prin dezbaterea publică pe care am 
creat-o, s-a ajuns la autorizarea lor de a face ceea ce înainte erau descurajaţi să 
facă. S-a constatat, de pildă, în acel context, când s-a dorit aprofundarea elemen- 
telor pe care le aveam în vedere și le pusesem în discuţie, că anumite structuri 
existente în serviciile noastre specializate anterior lui 1989 au fost desființate — 
nu se știe de ce - în perioada imediat următoare... 


72. Recent (martie 2000) și paradoxal, având în vedere precedentul Severin, președintele 
Constantinescu a lansat o virulentă critică la adresa dominanței pe care ar exercita-o fosta 
Securitate asupra instituţiilor României. Toate argumentele invocate pentru a cere demisia 
lui Severin puteau fi invocate pentru a solicita demisia, după o asemenea intervenţie, a 
lui Constantinescu. 

73. Raportul SRI pe anul 1999 a reluat aproape în termeni identici sesizările lui Adrian Severin, 
unele ziare remarcând faptul în paginile lor. 

O confruntare pe căi invizibile 


G.A.: De exemplu? 
A.S.: Aș prefera să nu dau nici un exemplu. 


G.A.: Atunci vă dau eu unul. Este vorba despre desființarea serviciului anti-KGB. 
Informaţiile pe care le-am avut imediat după decembrie 1989, membru fiind al 
CFSN, vorbeau de spargerea acestui grup și răspândirea specialiștilor săi în cele 
patru colţuri ale României. Autorul nu era altul decât Nicolae Militaru, proaspăt 
ministru al Apărării, unul dintre foștii subiecţi ai serviciului. 


A.S.: Dumneavoastră aţi dat acest exemplu, nu eu. Nu vreau să spun în nici un 
fel că România trebuie să facă dovada ruso-fobiei. Și nici măcar a sovieto-fobiei, 
în sensul unei atitudini ostile Uniunii Sovietice, cea existentă doar până în 1991. 
Deci, încă doi ani de la revoluţie. Trebuie să avem relaţiile cele mai cordiale cu 
vecinii noștri răsăriteni. Dar apărarea noastră împotriva unor servicii secrete 
cum ar fi GRU sau KGB, care ar acţiona pe teritoriul țării noastre, nu era un act 
de ostilitate la adresa acestui vecin. Interesant că o asemenea structură existase 
în timpul lui Ceaușescu, când eram aliaţi în cadrul Pactului de la Varșovia și în 
CAFR, cu URSS, și a fost desfiinţată exact în momentul când ne îndreptam spre 
NATO. Când era de presupus că URSS și, apoi, Federaţia Rusă nu vor fi extrem 
de încântate să lase fără supraveghere o ţară care se îndrepta în acea direcţie. 

Eu nu vreau — și mereu revin asupra acestui lucru — ca problemele să fie 
tratate cu năduf, cu isterie sau să ducă la sentimente populare de inamiciţie sau 
de supărare faţă de alt stat. Trebuie să înţelegem că fiecare ţară își promovează 
cu toate mijloacele pe care le are la dispoziţie interesele. Că fiecare ţară are, în 
principiu, legitimitate în apărarea acestor interese și că, prin urmare, jocul trebuie 
acceptat. Dar în momentul în care intri într-un asemenea joc și înţelegi că este 
inevitabil, trebuie să te ocupi de promovarea propriilor interese. Așa cum eu, de 
principiu, nu mă supăr când o anume ţară, să spunem Rusia, își apără pe 
teritoriul României propriile interese, nici Rusia nu ar trebui să se supere că eu 
îmi apăr, tot pe teritoriul României, propriile mele interese. 


G.A.: D-le Severin, haideţi să facem pentru cititor următoarea distincţie : ruso- 
fobia este atitudinea de ostilitate față de poporul rus și ea trebuie condamnată. 
Lucrul acesta s-a precizat în presa românească cu diferite ocazii. Altceva este 
atitudinea statului rus, a Federaţiei Ruse, de împotrivire la extinderea structurilor 
euro-atlantice. O politică expusă, de altfel, în termeni extrem de detaliați și 
elaborați. 

Genul de argumente pe care le-au expus oficialii ruși se regăsesc aproape 
identic în discursul anumitor medii anti-occidentale românești. (Aș spune, în 
plus, că opiniile reprezentanţilor statului rus privind politica externă rusă, cum 

ar fi opoziţia la extinderea structurilor interguvernamentale occidentale nu 
reprezintă și interesele adevărate ale naţiunii ruse.) E limpede că acestea pot să 
facă jocul rușilor fără să o dorească sau, din contră, pentru că au o sarcină în 
acest sens. Serviciile speciale rusești au planul — lucrul este evident — de a se 
opune extinderii NATO și vor acţiona în acest sens în afara sau în interiorul 
teritoriului României. Iritarea la politica lor nu este rusofobie, ci o KGB-fobie, o 
FSB-fobie”!. 


A.S. : Sunt de acord. În fond, noi ştim foarte bine că punctul de vedere oficial al 
Rusiei este net opus politicii de extindere a NATO. În ceea ce privește punctul 
de vedere oficial român, este cu 180° diferit. Să admitem că ambele ţări și-au 
evaluat corect interesele și că fiecare din politici exprimă perfect interesele celor 
două ţări, ale celor două naţiuni. S-a ajuns la o situaţie nefericită în care interesele 
lor sunt diametral opuse. În aceste împrejurări este limpede că fiind vorba de 
interese fundamentale, fiecare va folosi toate mijloacele de care dispune spre a 
și le promova. Evident, nu trebuie, și nimeni n-o dorește, să se ajungă la o 
confruntare militară, la o confruntare violentă. Confruntarea se duce totuși, dar 
pe căi invizibile. Or, într-o asemenea situaţie fiecare trebuie să-și ia măsuri de 
protecţie. Nu se vede de ce noi nu le-am lua. Eu chiar am acuzat Statele Unite, 
în scrierile mele, că nu sunt la fel de active în a-și promova interesele în România 
precum este Rusia, vizibil mai dinamică în a-și crea un curent de opinie în 
favoarea sa. 

Numai că aici se pune problema să creăm și noi un curent de opinie în 
favoarea poziţiei românești, nu să ameţim opinia publică. Despre asta este vorba. 
Sigur că putem trece imediat mai departe, la cercuri de interese economice care 
de asemenea au anumite priorităţi și doresc ca România să fie integrată „într-un 
anumit fel” pieţelor în curs de mondializare. 

Putem să abordăm lucrurile și din alte unghiuri. Să zicem, ca să mergem cu 
raţionamentul mai departe, că Federaţia Rusă nu este implicată în nici un fel de 
luptă invizibilă în România pentru promovarea unor interese opuse celor româ- 
nești privind NATO. Asta nu mă îndreptățește pe mine să-mi desfiinţez structurile 
de apărare, știind că în orice moment se poate recurge și la asemenea mijloace 
ale războiului invizibil. Cu atât mai mult cu cât, iată, ministrul nu-știu-care din 
Polonia mi-atrage atenţia că și în ţara sa există astfel de probleme ; iar demnitari 
maghiari îmi atrag atenţia că și la ei în ţară sunt temeri identice ș.a.m.d. 

Iată deci motivul pentru care, sesizând nu numai că nu avem eficienţă sufici- 
entă, dar că ne-am și demontat „armamentul de luptă” specific anumitor con- 
fruntări, a trebuit să trag un semnal foarte serios de alarmă. 


G.A.: Aţi putut nota după intervenţia d-stră o reacţie la nivelul grupurilor vizate, 
al „adversarului”, ca să spun așa? 


74. FSB este acronimul actualului serviciu care a urmat KGB. 

A.S.: Evident, mai ales pentru mine care știam la cine mă refer. Era vorba despre 
oameni din mass-media, agenţi de opinie nu de informaţii — am spus de o mie 
de ori lucrul acesta —, nu oameni care spionau pentru a culege informaţii, ci for- 
matori de opinie care, profitând de faptul că se află în poziţii din care dialo- 
ghează cu opinia publică românească, puteau să lucreze împotriva României, 
exploatând buna-credinţă a cetățeanului. M-am uitat în acele direcţii și am văzut 
agitația lor. O agitaţie teribilă! Ştiu că au fost oameni, dintre cei efectiv vizați, 
care și-au pregătit bagajul să plece din ţară. Aceste lucruri se cunosc, se cunoș- 
teau și au fost identificate de către cei îndreptăţiţi, în perioada respectivă. 


G.A.: V-au notificat ei aceste fenomene ? 


A.S. : Sigur că da. Erau lucruri care se discutau între noi și erau cunoscute. Până 
în momentul în care mi s-a spus că am dreptate și că, în consecinţă, urmează 
să-mi dau demisia. Ceea ce evident, este o contradicţie enormă în termeni. 


Discuţii sub imperiul presiunii presei 


G.A. : Din afară s-a văzut doar că a început campania de presă împotriva d-stră. 


A.S.: Campania... Nu toţi cei care au început această campanie mi-au fost în 
fond ostili sau au acţionat pentru că se simțeau vizaţi. Nu este cazul. Vă dau un 
exemplu despre care pot spune că-mi este cunoscut : ziarul Ziua” . Ziarul Ziua, 
amator, ca orice ziar, de știri senzaţionale dorea să preseze asupra mea pentru 
ca să dau știri senzaţionale publicului. Să dau nume, ceea ce, vă repet, nu era 
nici util, nici relevant, și nu putea fi făcut din punct de vedere legal. Cu atât mai 
mult cu cât eu pot să văd un om când comite o crimă și să știu precis că el este 
criminalul, dar să nu am dovada necesară pentru a-l aduce în tribunal. Cu 
excepţia propriei mele mărturii, nu-i așa?, insuficientă din punct de vedere 
judiciar, dar deloc insuficientă pentru mine în a ști cu cine am de-a face. Atât 
timp cât eu nu vreau să-l pedepsesc pe omul acela, ci doar să-l împiedic să mai 
comită o altă crimă, nimic nu este rău în a spune că există un criminal pe strada 
noastră care operează în anumite blocuri din cutare cartier. Să stea lumea seara 
acasă sau să meargă câte doi pe stradă, să fie atenți... 

G.A.: Sau să vină poliţia. 

A.S. : Sau să vină poliţia și să mărim numărul polițiștilor de pe stradă. Unii ofiţeri 
de specialitate mi-au spus că, din nefericire, am nimerit atât de bine ţinta încât 
toată lumea a început să ţipe și să se solidarizeze împotriva mea, folosind 
mijloacele care le stăteau la dispoziţie, acelea ale scandalului public. Nu e vorba 
numai de faptul că ei s-au simțit vizaţi — la urma urmei, aceasta indica și eșecul 
inevitabil al misiunii lor. Sau că noi eram descoperiţi, devenind o pisică cu 


75. Începând cu anul 1998, Adrian Severin este editorialist al acestui ziar. 

clopoței care nu mai putea prinde șoareci. Problema mea a fost nu solidaritatea 
celor vizați. Ea nu m-a surprins și nici nu m-a speriat. Ceea ce a fost surprinzător 
și înspăimântător a fost lipsa de solidaritate a celorlalți. 


G.A.: Adică? 
A.S.: A clasei politice. A liderilor de partide. 
G.A.: De unde așteptați solidaritate ? 


A.S.: Mă aşteptam în primul rând la solidaritatea președintelui, mă aşteptam la 
solidaritatea liderilor partidelor politice din coaliția de guvernământ. 


G.A. : Cu excepţia PD, pentru că l-aţi atacat sever pe Petre Roman în interviul cu 
pricina. 

A.S. : Puteţi s-o luaţi și așa. Eu ştiu? Puteţi s-o luaţi și așa. Interesant este faptul 
că, dacă tot aţi ajuns la PD, Petre Roman a fost în fapt singurul care în mod 
consecvent s-a pronunţat împotriva mea, ă propos de ultima parte a interviului. 
În consiliul politic al partidului, întrunit e adevărat în absenţa lui Roman care era 
plecat în străinătate, după o discuţie pe care am avut-o cu ceilalți vicepreședinți, 
și care s-a desfășurat chiar la Ministerul Transporturilor, în biroul lui Traian 
Băsescu, s-a decis în unanimitate ca poziţia mea să fie sprijinită. 


G.A. : O ședință întrunită pentru a discuta poziţia d-stră ? 


A.S. : Pentru această chestiune. Au dorit să stea de vorbă și să afle ce și cum și, 
în fine, să ia o decizie în legătură cu poziţia partidului. Evident că cea mai mare 
parte a interviului cu pricina se referea la problemele partidului. Dar nu asta am 
discutat, ci numai partea finală care se referea la problema agenţilor formatori 
de opinie, a agenţilor de influenţă, a falșilor formatori de opinie, de care și azi 
se plânge președintele Constantinescu și care afectau interesul naţional. Desigur 
că erau îndreptăţiți, o dată izbucnit un asemenea scandal, să stea de vorbă cu 
mine și să vadă în ce măsură putem să ne corelăm acţiunile. A fost o decizie de 
susţinere. În acel moment d-l Ciorbea, în faţa valului de întrebări din presă, a 
ţinut neapărat să aibă și el tot felul de explicaţii, într-o lungă și penibilă, dar și 
inutilă ședință de guvern. Cu acea ocazie, d-l Băsescu, ţin minte — există și 
stenograma ședinței de guvern — a declarat în mod ferm sprijinul partidului 
pentru mine. 

După care, când s-a întors în ţară, Petre Roman a luat-o de la capăt: că 
trebuie să prezint public dovezi și că dacă nu voi prezenta dovezi va trebui să 
demisionez, sau ceva de genul acesta. 


G.A. : Să rămânem la ședința de guvern care a luat în discuţie cazul. Care a fost 
atitudinea celorlalți miniștri ? 


A.S.: În guvernul României, mai ales în acea etapă, mulţi miniștri îndeplineau 
pentru prima oară o astfel de demnitate. Oameni care se comportau ca și cum ar 
fi fost în Opoziţie. Cu mare frică faţă de presă și care discutau sub imperiul 

presiunii presei. Să vă dau un exemplu, până unde se putea ajunge. Nu știu ce 
hotărâre importantă s-a adoptat într-un anumit fel, la un moment dat, după care 
d-l Ciorbea, potrivit unui obicei pe care îl avea, a repus problema în discuţie și 
în final am schimbat hotărârea iniţială. Între timp, după adoptarea hotărârii 
iniţiale, purtătorul de cuvânt al Guvernului ieșise din sala de ședințe spre a 
informa presa, care era foarte neliniștită în așteptarea răspunsului. Ca să nu 
enerveze și mai mult pe reprezentanţii presei, prelungindu-le așteptarea, purtă- 
torul de cuvânt a anunţat imediat decizia. Când a revenit în sala de ședințe, a 
constatat că noi tocmai schimbaserăm decizia pe care el o anunţase. Disperat, 
ne-a informat asupra acestei situaţii și majoritatea membrilor guvernului au decis 
ca în aceste condiţii să revenim la prima noastră hotărâre pentru ca să nu 
contrariem presa. 


G.A. : Inadmisibil. Asta înseamnă că nu se înţelege că guvernul e guvern și are, 
ca atare, responsabilitatea demnităţilor de stat, iar presa este presă, o realitate 
cu totul distinctă. Presa este „o forţă în stat” în sens metaforic. Ea trebuie, desigur, 
respectată, dar amestecul ei în viața Executivului face un mare rău sistemului 
instituțional românesc. 

În același sens, aș adăuga că mi s-a povestit de mai multe ori despre miniștri 
care primesc telefoane în timpul şedinţelor de guvern, de la ziariști, ies afară 
pentru a-și expune o părere, pentru a transmite o informaţie și, uneori, chiar 
pentru a fi încurajați să ia o poziţie sau alta. 


A.S.: Pot să confirm informaţia pe care o aveţi, dar ea rămâne pentru mine un 
aspect, totuși, secundar. Desigur, un ministru ca mine, care nu se preta la 
asemenea lucruri, nu putea să fie la fel de simpatic și de protejat ca miniștrii 
care făceau servicii presei. 


G.A. : D-l Ciorbea v-a criticat? 


A.S.: Dânsul a formulat tot felul de critici dar nu atât de severe, aș spune, ca alți 
miniștri printre care, evident, primul a fost d-l Ion Caramitru. Dar în fața acestei 
canonade, lucrurile s-au îndreptat foarte bine când Traian Băsescu, repet, a 
anunţat hotărârea Consiliului Politic al PD. 


G.A. : A fost chiar o hotărâre formală de susținere din partea Consiliului Politic ? 


A.S.: Sigur că da. De susţinere. S-a spus: „Ştie ce spune, este o problemă în 
exercitarea funcţiei lui, noi nu îl vom abandona, nu îl vom dezavua, guvernul 
trebuie să facă la fel, să terminăm această problemă”. 

A fost o intervenţie bună, trebuie s-o spun, a lui Traian Băsescu. Peste câteva 
ore numai, ea a fost anihilată de declaraţia pe care Petre Roman a făcut-o pe 
aeroport, venind de nu știu unde și spunând altceva. Roman nu a avut în această 
privinţă scuza necunoașterii, pentru că fusese informat telefonic despre hotărârea 
Consiliului Politic pe care s-a decis să o ignore, deși nu avea nici un drept 
statutar s-o facă. Iată dialectica, să-i spunem așa, atitudinii PD faţă de întreaga 
problemă. 

Mai trebuie să adaug că președintele Constantinescu m-a avertizat, în mai 
multe rânduri, că presiunile cele mai mari pentru eliminarea mea din guvern 
au venit de la Petre Roman, nu din partea celorlalți lideri ai coaliției sau ai 
Opoziţiei. 

G.A.: Aţi zis „cele mai mari”. Înseamnă că nu erau singurele. 


A.S.: Probabil că nu erau singurele. Știu însă cu certitudine că d-nii Ionescu- 
-Quintus, Sergiu Cunescu, Ion Diaconescu și Mârko Bela nu au făcut nici un fel 
de presiune sau, în orice caz, nu au făcut nici un fel de declaraţii — decât poate 
sub imperiul unei derute iniţiale — care să-mi fi fost nefavorabile. De asemenea, 
știu că și în şedinţele la care eu nu am participat, unii dintre ei au pledat 
vehement pentru susținerea mea. Când m-am dus în fața comisiilor de politică 
externă, majoritatea zdrobitoare, cu reprezentanţi din toate partidele, m-a sus- 
ţinut. Singurul care s-a manifestat împotrivă, chiar într-o manieră ușor teribilistă, 
a fost d-l Meleşcanu. În afara dânsului, nu pot să spun că vreun partid din 
Opoziţie s-a manifestat în mod vehement împotrivă. 


G.A. : Dar e puţin ciudat, d-le Severin. Pe de o parte, cea mai mare parte a guver- 
nului, cu excepţii, desigur, v-a susținut. Pe de alta, președintele Constantinescu 
v-a avertizat. Ce s-a întâmplat atunci, de vreme ce bulgărele de zăpadă a 
luat-o la vale? 


A.S.: La un moment dat, președintele a venit și mi-a spus: „Voi face o declaraţie 
în vederea liniștirii spiritelor în presă. Voi spune că dau un număr de zile 
serviciilor de specialitate ca să verifice informaţiile, să vedem în ce măsură ele 
se confirmă sau. După aceea, vom vedea ce vom mai face”. 

Or, eu i-am atras atenţia că problema nu este să vedem ce vom face, dacă se 
confirmă sau nu, și cu asta trecem mai departe. I-am sugerat să nu promită 
luarea de măsuri punitive în cazul în care ceva nu se confirmă. Rugămintea era 
cu atât mai adecvată, cu cât amândoi știam foarte bine că în legătură cu ceea ce 
eu aveam în minte fuseserăm împreună informați. 


G.A. : Despre dovezi incriminatorii ? 


A.S.: Într-un singur caz existau chiar dovezi judiciare, nu numai dovezi 
informative. 

G.A.: Când aţi realizat că s-ar putea ajunge la demitere ? 

A.S.: Cum să vă spun, având în vedere discuţiile pe care le avusesem cu 


președintele, cu toţi liderii partidelor politice, cu Consiliul Politic al propriului 
meu partid, am socotit că lucrurile sunt tranșate. Sunt înţelese. 


G.A. : Nu aţi încercat să analizați cu serviciile speciale cazul persoanelor pe care 
le acuzaserăţi implicit în public? 


A.S.: Persoanele la care eu mă gândeam erau, în majoritatea lor, persoane despre 
care discutasem cu președintele pe baza informaţiilor pe care și dânsul le avea. 

Erau persoane aflate în atenţia serviciilor noastre. Eu nu am vrut să fac declaraţii, 
în acel moment, care să implice serviciile. Să transfer presiunea asupra 
instituţiilor noastre de specialitate. 

Din cauza aceasta am răspuns întotdeauna vag la întrebarea „de ce nu am 
informat mai întâi acele servicii”. Păi, serviciile noastre aveau toate informaţiile 
pe care le avusesem și eu. Pentru că serviciile de specialitate trebuie totuși 
protejate, am preluat întreaga presiune asupra mea. În acest context, adăugirea 
președintelui, că dacă vor fi total nefondate datele pe care le-am oferit eu va 
trebui să răspund politic, reprezenta, după părerea mea, o terminare inabilă și 
periculoasă, după cum s-a și dovedit. 


G.A.: Inabilă sau premeditată ? 


A.S.: Asta nu aș putea să spun, că era premeditată. Atunci aveam încă senti- 
mentul că preşedintele dorea o încheiere fericită a întregului episod. Dar astăzi, 
privind lucrurile retroactiv, am impresia că demisia mea trebuia să se întâmple, 
pentru un motiv oarecare. Orice motiv era potrivit dacă reușea să conducă spre 
ținta dorită și anume aceea ca eu să fiu îndepărtat din funcţia de ministru al 
Afacerilor Externe. 


O persoană incomodă 
tocmai pentru că era foarte previzibilă 


G.A. : Exista oare vreun motiv ca să fiți îndepărtat sau ca un ministru de Externe 
cu politica pe care a avut-o să fie îndepărtat? 


A.S.: Când spun „ca eu să fiu îndepărtat”, evident că nu mă gândesc la trăsăturile 
mele particulare. Era vorba despre o persoană incomodă, dar nu pentru că era 
urâcioasă, irascibilă sau imprevizibilă, ci tocmai fiindcă era o persoană foarte 
previzibilă în urmărirea unor principii și a unor idei foarte exacte de politică 
externă. În această retrospectivă, observ astăzi cu mult mai bine decât în momen- 
tul decembrie 1996 că PD nici un moment nu mi-a dat vreun sprijin sau nu a 
avut vreo intenţie foarte serioasă ca să devin ministrul Afacerilor Externe în 
viitorul guvern. Când vorbesc despre partid, nu mă refer la masa membrilor săi 
care au fost încântați să aibă un exponent într-o funcţie atât de importantă, ci la 
cercul restrâns al liderilor acestui partid. În mai multe rânduri Petre Roman 
chiar, aflat mai mult sau mai puţin episodic la masa tratativelor pentru formarea 
noului guvern, a și afirmat că „de fapt, noi ne putem dispensa de Ministerul 
Afacerilor Externe”. Însă în acel moment autoritatea mea în partid era de o 
asemenea natură iar interesele lui Petre Roman erau de un asemenea tip, încât 
în nici un caz nu se putea începe o bătălie pentru menţinerea mea în afara MAE. 
Eu însumi am cucerit poziţia în guvern, desigur, cu asistenţa binevoitoare a altor 
colegi care au participat efectiv la negocieri, printre care l-aș menţiona în primul 

rând pe Victor Babiuc. În schimb, în ceea ce-i privește pe Victor Babiuc și 
Traian Băsescu, pentru ei Petre Roman s-a luptat în modul cel mai evident. 
La un moment dat, partenerii noștri de negocieri au propus pentru d-l Babiuc 
un post extrem de onorant de ministru al Justiţiei, iar pentru Traian Băsescu 
Telecomunicaţiile. Sau MLPAT. Cum cei doi au dorit numai Apărarea, respectiv 
Transporturile, s-a depus un efort deosebit pentru ca ei să ocupe posturile 
respective. Pot să spun că reprezentanţii CDR n-au obiectat aproape deloc ca eu 
să iau postul de ministru al Afacerilor Externe. Obiecţii au venit, trebuie s-o 
spun, surprinzător pentru mine, din partea unor reprezentanţi ai Alianţei Civice : 
d-l Băcanu și, într-o mai mică măsură, d-na Blandiana. 


G.A.: Interesant. Înțelesesem, însă, că discuţia privind structura guvernului a 
avut loc numai cu reprezentanţii formațiunilor politice. 


A.S.: Sigur. Mă refer la unele poziţii care au apărut în ziarul România liberă, în 
declaraţii publice. Cum la data aceea AC era membră a Convenţiei, s-a produs o 
intoxicare, lăsându-se să se înțeleagă că ar exista o rezistenţă a CDR privind 
venirea mea ca ministru de Externe. Absolut fals. Reprezentanţii CDR — îi pot 
numi doar pe cei mai înalţi în funcţie și cei mai activi în negocieri: d-l 
Constantinescu, d-l Diaconescu, d-l Ciorbea, d-l Ionescu-Galbeni, d-l Remus 
Opriș; de la liberali Mircea Ionescu-Quintus, Tăriceanu, Valeriu Stoica — aceștia 
nu au avut absolut nici o obiecţie. Ba chiar am citit o ușoară satisfacţie, o anumită 
ușurare la aflarea acestei numiri, întrucât ei se așteptau ca postul să fie cerut de 
Petre Roman. Cerere care îi cam ambarasa, ţinându-se seama de temperamentul 
d-lui Roman, de imprevizibilitatea lui și de faptul, evident pentru cei bine 
informaţi, că relaţiile sale externe nu sunt nici pe departe atât de importante 
cum le prezintă d-l Brucan. 


G.A. : Aţi vorbit cu d-l Băcanu? 


A.S.: Atunci când eu am discutat cu dânsul — întâmplător ne-am văzut pe la 
Parlament — mi-a explicat că nici pe departe nu ar avea ceva împotriva mea, 
dar că el crede că ar fi mult mai indicat ca eu să mă ocup, de pildă, de 
Departamentul pentru Integrare Europeană, al cărui conducător la acea vreme 
nu fusese încă ridicat la nivel de membru al guvernului. Pentru că, opina dânsul, 
ar fi fost mult mai bine ca o persoană cum era d-l Alexandru Herlea să fie 
ministru de Externe, el dând în felul acesta o mult mai mare credibilitate MAE. 


G.A.: Vă amintiţi, poate, că la vremea aceea am discutat împreună despre cam- 
pania dusă împotriva d-stră de presă”. Eraţi singurul viitor membru al guvernului 
împotriva căruia s-a purtat o acțiune atât de largă. Meritul cel mai înalt din 
punctul acesta de vedere îl are Adevărul. 


76. Am ţinut o conferinţă de presă în acest sens, după întoarcerea mea de la Budapesta, 
unde descoperisem cât de importantă era considerată la Budapesta numirea lui Severin 
în fruntea MAE și dădusem un comunicat sub egida Centrului pentru Studii Internaţionale. 

A.S.: Adevărul a lansat un atac furibund utilizând, printre altele, mizeria că 
locuiesc într-un apartament pe care l-a prezentat ca vilă — arătând fotografia 
blocului întreg. A introdus pe prima pagină tot felul de afirmaţii legate de pre- 
supusa mea înclinaţie spre satisfacerea unor revendicări injuste și anti-românești, 
dușmănoase, ale minorităţilor naţionale din România. Tot atunci au apărut 
zvonurile legate de presupusele uși închise pe care le-aș fi avut la Ankara, Kiev 
și Moscova ș.a.m.d. Atacurile nu se mai refereau la modul în care se desfășurau 
negocierile pentru formarea guvernului, ci la inadecvarea mea pentru funcţia 
respectivă, formulându-se o serie întreagă de critici. 


G.A.: Aș reaminti România liberă, unde vocea cea mai puternică a fost a lui 
Octavian Paler. Ideea era că un om ca d-voastră nu are ce să caute la MAE. 
Asemenea Adevărului, el făcuse o miză personală din a vă împiedica să ajungeţi 
ministru de Externe. Nu pot să despart comportamentul de atunci al d-lui 
Octavian Paler de evoluţia ulterioară, în particular de modul în care l-a susținut 
pe Virgil Măgureanu. D-l Virgil Măgureanu, unul dintre personajele cele mai 
odioase ale epocii post-decembriste — el poartă pe umeri responsabilitatea 
morţilor de la Târgu-Mureș, a victimelor mineriadelor din 13-15 iunie 1990 și a 
celor din septembrie 1991, la care se adaugă responsabilitatea transformării 
României într-o cenușăreasă a Europei — era prezentat de editorialistul României 
libere drept o persoană al cărei patriotism „nu este înţeles de clasa politică 
românească”. 

A fost chiar un eveniment relevant și amuzant pentru mine când, brusc, 
oprindu-și seria tipică a editorialelor sale din România liberă, Octavian Paler a 
introdus o temă nouă: nevoia unui partid cu adevărat naţional. La puţine zile, a 
apărut Partidul Naţional Român al lui Virgil Măgureanu. 

Eu văd în campania dusă prin intermediul acestor ziare împotriva prezenţei 
d-stră în fruntea MAE expresia prezenţei serviciilor speciale în viaţa societății 
românești. 


A.S.: Când vă referiţi la „servicii speciale”, aveţi în vedere pe cele românești sau 
„în general” ? 

G.A.: Întâi și-ntâi, serviciile speciale românești. 

A.S. : Sigur, poate fi vorba despre serviciile românești, dar nu numai despre ele. 
Dintre persoanele pe care le-aţi citat sau le-am evocat impreună, să zicem că aș 
putea bănui că unele exprimă nu neapărat interese românești, nici măcar inte- 
resele unor servicii românești sau interese de grup din România, ci interesele 
unor grupuri din afara României. 


G.A.: Revenim la „tema sensibilă”. Spuneţi „eu aș putea bănui”. Aici faceţi apel 
la o impresie sau la ceva mai mult decât o impresie ? 


A.S.: Nu vreau să fiu obligat să dovedesc în tribunal o anumită afirmaţie. Nu mi 
se pare firesc să strâng probe și să le susţin, atâta vreme cât avem servicii 

abilitate s-o facă. Este firesc ca într-o ţară care se pretinde, și pe bună dreptate, 
a fi importantă din punct de vedere economic și strategic, să se încerce influen- 
tarea politicii ei de către unii sau alţii. Ori suntem un pește mare și atunci desigur 
că toată lumea încearcă să-l pescuiască, ori suntem plevușcă, și atunci nimeni 
nu se uită la noi. Nu putem să fim un pește mare pe care nimeni nu urmărește 
să-l înghită. În asemenea condiţii, se duce o luptă invizibilă, iar un om care a 
fost de mai multe ori ministru și mai ales într-un asemenea loc unde am fost eu, 
trebuie s-o spun, e obligat să știe aceste lucruri. Nu este însă obligat, ba chiar 
cred că nu are dreptul să dezvăluie public elemente de detaliu. Fenomenul însă 
trebuie anunţat public, pentru că există un minim de transparenţă la care suntem 
obligaţi față de concetăţenii noștri. Ei sunt interesaţi să știe exact fenomenul. 
Fenomenul se realizează prin persoane care se pot schimba zilnic și deci a 
spune un nume nu înseamnă că ai spus un adevăr permanent. Din păcate, li s-a 
indus tuturor ideea că esenţial e să afli numele, ceea ce, desigur, oamenii au 
acceptat cu mare plăcere, pentru că este o curiozitate firească. 

Se doresc probe. Eu sunt o probă. Proba cu martori. Eu trebuie să fiu chemat 
și ascultat ca o probă. Că proba aceasta trebuie coroborată cu alte probe, este 
altceva. Dar dacă ai un martor în proces și el spune că l-a văzut pe cutare 
omorând și nu mai poți corobora o atare mărturie cu alte probe întrucât nu mai 
sunt alte probe, îl achiţi pe inculpat, dar nu îl arestezi pe martor. Decât dacă 
eventual se dovedește că el a avut o intenţie malignă și a comis infracţiunea de 
mărturie mincinoasă. 

În cazul meu, din martor, din paznic care avertizează că vin hoţii, am ajuns să 
fiu eu acuzatul, printr-o transformare, o răsturnare de situaţii care n-ar fi fost 
posibilă decât în condiţiile acelei campanii isterice, care nu a fost rezultatul 
faptului că am avea ziariști isterici, ci că s-a pregătit o anume strategie. Ca 
întotdeauna, unii s-au implicat cu bună credinţă, au fost, cum se spune, exploa- 
taţi în orb. Zgomotul acela mare care s-a făcut auzit la debutul ministeriatului 
meu era zgomotul care prevestea ruperea de nori ce urma să se dezlănţuie peste 
numai câteva luni de zile. 

Îmi aduc aminte interviurile date pentru presa străină, la cererea acesteia, 
doritoare, evident, să cunoască ideile mai importante ale viitoarei mele politici 
externe, în ipoteza în care, așa cum se credea, aș fi devenit ministru. Interviu- 
rile publicate în presa străină, ciopârţite, cu fraze scoase din context, au fost 
republicate în România, pentru a se arăta că eu mă pregătesc pentru trădarea 
interesului național. Nimeni, evident, nu s-a gândit că dacă voiam într-adevăr să 
trădez interesul naţional, mi-aș fi ţinut gura și n-aș fi spus lucruri periculoase, 
ci aş fi comunicat pe alte canale cu cei care, eventual, ar fi dorit să mă folo- 
sească. Nimeni nu și-a pus problema că sunt niște mistificări, că sunt fraze scoase 
din context. 

Toată această atmosferă de debut, sau de pre-debut, de avanpremieră și apoi 
de premieră a fost, nu-i așa ?, extrem de relevantă pentru a înţelege ce a urmat. 

Dacă îmi aduc bine aminte, nu a mai existat nici un ministru de Externe din 1990 
încoace care să fi fost întâmpinat cu o asemenea salvă de artilerie. Nici d-l 
Sergiu Celac, nici d-l Adrian Năstase, care era un ministru foarte tânăr și aproape 
necunoscut la acea vreme, nici d-l Meleșcanu, despre care imediat s-a spus că 
este un mare tehnocrat care va așeza pe cele mai solide linii politica noastră 
externă, nici d-l Pleșu care recunoștea el însuși că nu se pricepe în acest 
domeniu, dar îl abordează fără nici un fel de prejudecăţi tocmai pentru că este 
ignorant. Cu atât mai mult nu s-a spus ceva negativ despre d-l Roman. Ar fi 
interesant pentru analiști de văzut de ce dintre toți miniștrii de Externe pe care 
i-am enumerat, unul singur s-a bucurat de o primire cu adevărat entuziastă în 
ziarul Adevărul, şi acesta a fost d-l Roman? 


G.A. : Oare nu ar fi fost potrivit să invitaţi la discuţii deschise pe responsabilii de 
presă asupra temelor de politică externă care făceau pagini de scandal în ziarele 
lor? Asupra intereselor naţionale ale României și asupra modului în care acestea 
pot fi cel mai bine servite prin intermediul relațiilor internaţionale ? 


A.S.: Am avut discuţii cu directori sau redactori-șefi de ziare în toată perioada 
pe care o analizăm. Aceștia primiseră pentru paginile lor — de unde, nu știu — o 
serie întreagă de știri, de informaţii, de documentare complet neadevărate. Mai 
mult, nu numai că erau neadevărate, dar erau și de natură să jeneze foarte mult 
dezvoltarea relaţiilor noastre externe. În momentul în care am stat de vorbă cu 
ei, unii au fost după părerea mea extrem de sensibili la problemele pe care 
le-am ridicat. Întrucât era o chestiune de interes naţional și nu doar o șușanea, 
un mic scandal de cartier, și-au dezvăluit sursele. Un ziarist în general nu-și 
dezvăluie sursa, însă eu cred că a fost corect în acel moment să ne facă părtași 
la aflarea surselor pentru că în joc era o chestiune de interes naţional, repet. Cu 
această ocazie am constatat că unele din surse sunt chiar instituţiile statului 
român sau persoane lucrând acolo. 


G.A. : Deci, în măsură să cunoască adevărul. 


A.S.: În măsură să cunoască adevărul, dar transmițând date care nu erau ade- 
vărate. Erau informaţii care se scurgeau cu bună-știinţă, nu din eroare, nu prin 
abilitatea unui ziarist, ci cu intenţie, din instituţii ale statului român — altminteri 
chemate nu numai să gestioneze informaţii secrete, dar și să păzească informaţii 
secrete, să facă în așa fel încât ele să nu ajungă publice. 


G.A.: Am putea explica astfel de scurgeri intenţionate prin căutarea unor avan- 
taje materiale ? 


A.S.: Răspunsul este negativ. Nu, pentru că din câte știu, astfel de informaţii 
n-au fost plătite. 


G.A.: Deci o pură intoxicare. 


A.S.: Dacă lipsește mobilul material imediat, se pune întrebarea: care este, 
totuși, mobilul? Nu poate fi decât un singur răspuns, cel puţin pentru o 

minte normală : s-a dorit crearea unei anumite opinii publice, a unei anumite 
imagini. Cei care au avut o asemenea intenţie, aceia au făcut politică. Unii 
lucrători din instituţiile noastre au vrut să facă politică ; dirijând opinia publică 
astfel încât aceasta să preseze asupra statului pentru ca el să meargă într-o 
anumită direcţie. Cât de organizate erau aceste iniţiative, este o chestiune pe care 
nu o pot spune, pentru că nu am reușit s-o aflu. Ştiu că cel puţin unii conducători 
ai unor instituţii specializate din România s-au opus unor asemenea manevrări 
ale opiniei publice. 


Preşedintele m-a rugat să schimb o serie de nume 
din acea anexă 


G.A.: Bun. Bulgărele a început să se rostogolească foarte rapid spre josul văii. 
Scandalul „fatal” a fost declanșat de interviul pe care l-aţi dat în ziarul Azi. De aici 
se pare că a început totul, deși am văzut că totul începuse cu mult timp înainte. 


A.S.: Asta am vrut să subliniez. Vânătoarea începuse de mult timp și orice fel de 
muniţie sau armă care putea fi folosită era bună pentru a se anihila vânatul. În 
final, s-a folosit pretextul interviului pentru a se ajunge la un rezultat care nu 
avea, în fond, nici o legătură cu criza respectivă. Am vrut să demonstrez și 
necesitatea declaraţiei mele de atunci. 


G.A.: Nu este încă clar cum aţi ales momentul acelor declarații. 


A.S. : Interviul fusese dat prin luna august; în iulie fusese Madridul. El a apărut 
pe la începutul lunii septembrie. Decalajul ţinea de gestiunea ziarului Azi, unde 
a apărut. 


G.A.: Interviul v-a fost propus sau l-aţi cerut? 


A.S.: La fel de adevărat în ambele sensuri. A existat o idee, care nu mi-a 
aparţinut, de a face un interviu pe probleme de politică internă, întrucât eu nu 
mă pronunțasem în mod consistent asupra chestiunilor de politică internă de 
multă vreme, de mai mult de jumătate de an. Mulţi lideri ai partidului considerau 
că este inadecvat pentru un om politic, lider într-un partid, să se ocupe în 
exclusivitate de politica externă, când atâtea probleme erau legate de politica 
internă — inclusiv de viața partidului. La întrebările care au venit am adăugat și 
eu altele, unele care permiteau dezvoltări, altele care permiteau abordarea unor 
subiecte cum este cel la care ne referim acum. Întrebările au fost formulate în 
scris, eu le-am răspuns tot în scris. Am scris cu mâna răspunsul și așa l-am și 
trimis ziarului, care l-a publicat cu o întârziere de câteva săptămâni. 

De aici rezultă că data la care a apărut era, în felul ei, întâmplătoare. Însă eu 
mă găseam, când l-am dat, între summit-ul NATO de la Madrid și summit-ul UE 
de la Luxemburg, care era așteptat câteva luni mai târziu. De asemenea, era un 

moment apropiat de Convenţia Naţională a PD care se ţinuse cu doar câteva 
săptămâni înainte. 

Nu interesează în contextul discuţiei noastre partea ţinând de politica de 
partid. Cât priveşte cealaltă parte, ea era impusă de experienţa trăită până 
la Madrid și de ceea ce se prefigura a fi în lumina celuilalt mare eveniment 
din istoria relaţiilor externe ale României din anul 1997, respectiv întrunirea 
Consiliului European de la Luxemburg. Devenise limpede că nici o mare reformă 
în politica externă românească — când spun asta nu mă refer la datul afară al 
oamenilor sau la schimbarea organigramei, ci la substanţa politicii externe — nu 
putea fi realizată pentru că imediat apărea contraatacul unor grupuri de interese. 
Unele din aceste „grupuri de interese” își aveau baza, erau rezidente și cu 
rădăcinile în România ; altele, cu rădăcinile prin alte părţi. Ele acționau împotriva 
noastră în primul rând prin intermediul formatorilor de opinie : mass-media și 
partidele politice. Puteau să fie, desigur, și organizaţii neguvernamentale. Unele 
organizaţii, fireşte, şi unele partide, şi anumiţi lideri de partid, nu partidele în 
întregul lor. Unii ziariști, nu toate ziarele în întregul lor sau toate colectivele de 
redacţie în întregul lor. 

Însă doar câteva persoane cu acces masiv în mass-media sau active în parti- 
dele politice, care toată ziua sunt la vedere erau suficiente. Or, lucrul acesta era 
extraordinar de clar. Orice fel de apropiere în relaţiile româno-maghiare era 
imediat atacată de pe poziţii pe care le știam ca fiind mincinoase. Știam că nu e 
o greșeală. Sigur, unii le atacau pentru că așa gândesc ei. Puteam să nu fiu de 
acord cu ei, dar aveau libertatea să se exprime. Alţii o făceau însă pentru că 
așa puteau să încurce destinele României. Poziţiile noastre pro-occidentale de 
asemenea erau atacate: a se vedea episodul atât de important al exprimării 
regretului față de persecuția unor cetăţeni români de origine germană. Toate 
tacticile care erau legate de anumite strategii de politică externă mai complexe 
erau, și ele, imediat subminate. 

Trăisem aceeași experienţă ca președinte al Agenţiei de Privatizare. Văzusem 
atunci cum în ziare sunt atacate diverse proiecte de privatizare, exact de către 
aceia în spatele cărora știam că se află interesele unui grup de afaceri. De data 
aceasta erau, însă, afaceri mult mai mari, mult mai importante, căci aveau și 
componenta economică, și componenta politică, și componenta strategică. Or, 
eu am solicitat de la bun început celor în drept să facă ceva pentru a diminua o 
asemenea presiune. Atât timp cât noi doream o reformă, o schimbare de fond în 
politica noastră externă, nu puteam s-o facem într-un asemenea mediu. Un astfel 
de mediu nu-ţi permite să duci o politică cu adevărat nouă. Și România avea 
nevoie de o politică într-adevăr nouă. Dar după planurile unora, noi trebuia să 
rămânem o ţară din zona gri. Căci suntem o ţară prea mică spre a fi dorită ca 
aliat și prea mare spre a fi îngăduită ca adversar ; prea mare spre a fi asimiliată 
și prea mică spre a fi de temut. 

G.A. : Nu se înţelege atunci un lucru. De unde până unde intrarea președintelui 
Constantinescu în acest joc? Aţi menţionat deja declaraţia președintelui care 
crease un nou context, într-adevăr primejdios. 


A.S.: Mă aşteptam ca în logica președintelui menţiunea privind caracterul „total 
nefondat” al informaţiilor să fie o portiţă pentru a spune în final: „Chiar dacă nu 
s-a dovedit întrutotul ceea ce d-l Severin a declarat, în mare parte lucrurile au 
fost adevărate. Așa încât, în nici un caz nu se impune o atitudine negativă față 
de el”. Gândeam, repet, că lucrurile vor fi soluționate într-o manieră rezonabilă 
și pozitivă. Spre această concluzie m-a mai condus și un alt fapt. Atunci când am 
remis așa-zisele documente către serviciile specializate, fapt anunţat public, eu 
am menţionat în materialul de bază problematica fenomenului în legătură cu 
care sunt sesizat. Cazurile concrete, pe care le cunoșteam, dar pe care le cunoș- 
teau foarte bine și ele, erau prezentate într-o anexă. Ulterior, președintele m-a 
rugat să schimb o serie întreagă de nume din acea anexă, lăsându-mă să înţeleg 
că este vorba despre persoane în legătură cu care nu există suficiente probe 
spre a se confirma pe deplin afirmaţia. 


G.A.: Ceea ce înseamnă că președintele Constantinescu conducea integral 
procesul. 


A.S.: Eu nu puteam să cred altceva decât că președintele se află pe o linie de 
sprijin. Aflând din partea celor în drept numele unor persoane în legătură cu 
care existau probe substanţiale, el ar fi dorit să sprijine declaraţiile mele. De 
aceea îmi cerea să înlocuiesc anumite nume de pe faimoasa listă. Dar să fie 
limpede : eu nu am avut nici o consultare cu preşedintele Constantinescu înainte 
de a face declaraţia. Doar că ea se întemeia și pe unele discuţii care le avusesem, 
în mod firesc, cu președintele. Lista încerca să fie un strigăt disperat faţă de 
faptul că, în ciuda discuţiilor purtate cu Emil Constantinescu, nimic concret nu 
se întâmplase. Prin prisma anilor care au trecut, pot să spun că aceasta a fost 
adevărata tragedie a guvernării: faptul că ideile bune, observaţiile corecte nu 
s-au transformat niciodată în acţiune concretă și nu au produs niciodată fructe. 
După demisie, m-am gândit că poate m-am pripit, că poate, dacă mai așteptam, 
discuţiile purtate cu unii și cu alţii în spatele ușilor închise ar fi condus la 
rezultate. Astăzi îmi dau seama că dacă nu făceam gestul atunci tot n-am fi ajuns 
la rezultate mai consistente. În schimb, n-aș mai fi avut absolut nici o scuză 
pentru a fi asociat unei guvernări care nu a făcut ceea ce trebuie pentru apărarea 
interesului fundamental al statului. 

Aceasta ar fi prima observaţie pe care doresc s-o fac. A doua observaţie este 
că ulterior declaraţiei mele am avut sentimentul profund că președintele vrea să 
susțină cauza pe care eu am definit-o și care era și cauza lui. Atunci am fost 
convins că interesele fundamentale ale președintelui României sunt în direcția 
susținerii mele și nu în direcția eliminării mele. Pe de altă parte, când s-a pus 
problema unor nume care ar putea fi făcute publice la capătul celor două luni 

de graţie oferite serviciilor de specialitate, am atras atenția că sunt sceptic în 
legătură cu un asemenea deznodământ. Asta nu pentru că nu ar fi fost probe, ci 
pentru că puteam cu mare greutate să-mi imaginez că am avea interesul de a 
deschide un litigiu cu grupurile de putere, de presiune și de interese care ar fi 
fost în conexiune cu persoanele respective. O asemenea procedură nu este 
uzuală. Eu aveam în gând cu totul altceva. Ca folosind o serie întreagă de dovezi 
informative, nu judiciare, să apelez la statele prietene pentru a le solicita sprijin 
în rezolvarea măcar parţială a problemei. Adică, în aducerea fenomenului la o 
limită de suportabilitate. La o limită tolerabilă. Aceasta îmi părea procedura 
care ar fi trebuit urmată. În orice ipoteză, comunicatul Consiliului Suprem de 
Apărare a Ţării urma să rămână la nivelul confirmării fenomenului și la anunţarea 
anumitor măsuri pentru combaterea lui, iar nu la identificarea nominală a anu- 
mitor persoane. 


G.A.: Am ajuns la comunicatul Consiliului Suprem de Apărare a Țării, atât de 
așteptat de presă. El conţinea un lung pasaj, nu numai confirmând ceea ce aţi 
spus, dar dând fenomenului proporţii și mai mari”. Dacă d-stră aţi fi fost cel 
vinovat de a fi venit cu o imagine catastrofică asupra situației din ţară, atunci cu 
siguranţă Consiliul de Apărare a Ţării era şi mai vinovat pentru că ducea lucrurile 
și mai departe. 


A.S.: Au fost mulţi care post factum şi-au pus aceeași întrebare, în legătură cu 
incoerenţa, cu lipsa de legătură logică între constatările Consiliului Suprem de 
Apărare a Țării și decizia de a fi demis — exprimată sub forma cererii de a-mi 
asuma, cum s-a zis, răspunderea politică pentru declaraţia mea. Ţin minte 
discuţiile purtate în CSAŢ, când s-a spus: „Aveţi perfectă dreptate. Intervenţia 
d-stră a produs exclusiv consecinţe pozitive. Însă trebuie să învăţăm că pentru a 
putea face asemenea gesturi pozitive trebuie să plătim. De data aceasta d-stră 
sunteţi cel care trebuie să plătească”. 


G.A.: Și demisia v-a cerut-o CSAȚ? 

A.S.: Da, sigur că da. O altă remarcă s-a făcut vis-à-vis de o subliniere de-a mea 
potrivit căreia sunt implicat într-o serie întreagă de acţiuni de politică externă 
care nu vor mai putea fi continuate în absenţa mea — nu pentru că nu s-ar găsi 
alţii mai deștepţi ca mine, ci pentru că eu eram beneficiarul unor angajamente 


77. lată un pasaj: „S-au confirmat în acest mod [prin sesizarea ministrului de Externe] o serie 
de fenomene semnalate în materialele comunicate SRI și SIE de domnul Severin. Este 
vorba despre acţiuni de compromitere a instituţiilor democratice ale României, cu 
deosebire a Parlamentului, Președinției și Guvernului, precum și a personalităţilor politice ; 
de încercarea de a submina autoritatea instituţiilor fundamentale ale statului — Armata, 
Biserica, alte instituţii care apără ordinea de drept; de încercări de tensionare a relaţiilor 
sociale, interetnice și confesionale, menite să creeze României o proastă reputaţie 
internațională; de difuzarea de informaţii false în legătură cu oamenii politici, pentru 
compromiterea lor”. 

luate personal faţă de mine : „Da, știm că din punct de vedere al politicii externe 
vor fi mari pierderi, dar nu ne putem permite un război cu întreaga presă”. 


G.A.: Numai puţin. Aici este o altă afirmaţie tranșantă. Spuneţi că CSAȚ a decis 
ce a decis din cauza presei. 


A.S.: În cunoștință de cauză. 


G.A.: Dar acesta este un act de supunere la poziţia presei care trădează interesul 
statului! 


A.S.: Pot să fiu elegant și să spun așa: s-a apreciat că interesul statului este acela 
de a evita agitația opiniei publice, inevitabilă în măsura în care demisia mea nu 
s-ar fi produs și presa ar fi continuat ofensiva, de această dată împotriva guver- 
nului sau împotriva CSAŢ. S-a zis în acel moment că dacă nu demisionez, nu eu 
voi fi ţinta atacurilor de presă sau a criticilor presei, ci ţinta va deveni CSAȚ, care 
și-a asumat răspunderea pentru declaraţiile mele. Şi că este de nesusţinut o 
asemenea bătălie. Ar fi în interesul statului ca importanta instituţie care este 
CSAȚ să nu fie implicată într-un asemenea război mediatic. 

Desigur că se pot pune în discuţie justeţea și consistenţa unor asemenea 
susţineri. În final, primul-ministru a declarat în ședința CSAȚ că este gata să mă 
sprijine cu condiţia de a nu fi singurul care o face. Și în acest sens are nevoie de 
solidaritatea președintelui și a liderilor partidelor din coaliţie. La această decla- 
raţie, preşedintele Constantinescu a arătat că este absolut dispus să fie solidar cu 
primul-ministru. În ceea ce-i privește pe liderii Coaliţiei, le știe punctele de 
vedere. Singurul care are o atitudine ostilă unei soluţii corecte era Petre Roman. 
Și preşedintele a continuat: „dacă cineva poate să-l convingă pe Petre Roman 
să-și schimbe poziţia, atunci fără îndoială că putem da un alt comunicat, respectiv 
același comunicat, dar cu o altă încheiere, cu un alt sfârșit”. 

În asemenea circumstanţe, cei de față au spus „haideţi totuși să încercăm să 
mai vorbim o dată cu d-l Roman, dacă așa stau lucrurile”. Președintele l-a rugat 
atunci pe d-l Victor Babiuc, care era ministrul Apărării și, în această calitate, 
făcea parte din CSAŢ, să comunice cu președintele PD şi să-i transmită dorința 
noastră ca pe baza unei solidarităţi generale, globale, să se iasă din acest impas, 
prin susţinerea mea. 

Eu cred că nu era vorba despre „susţinerea mea”, ci despre „susţinerea inte- 
resului naţional”. Interesul nostru naţional nu era menţinerea mea la Ministerul 
de Externe, ci menţinerea unui ministru care să garanteze o anumită politică 
externă și punerea la punct a celor care credeau că, fără a beneficia de vreo 
legitimitate democratică, pot să schimbe miniștrii de Externe după cum vor ei. 
Spunând aceste cuvinte, aproape că îl citez pe un important diplomat american 
care după evenimente mi-a vorbit despre asta. El mi-a spus: „O ţară în care 
pentru o chestiune de ambiţie sau pentru o cauză dubioasă presa poate să 
schimbe un ministru de Externe, fără reproș în funcţia sa, este o ţară care nu a 
învăţat lecţia democratică și nu poate da nici un fel de garanţii de stabilitate”. 

Prin prisma acestor afirmaţii trebuie privită miza discuţiilor de atunci. Ei 
bine, d-l Babiuc s-a deplasat în camera alăturată pentru a vorbi la telefon cu 
d-l Roman... L-am văzut cum pleacă fără prea mare entuziasm și fără dorinţa de 
a fi el acela care să negocieze o soluţie. Pot să spun că în tot timpul ședinței d-l 
Babiuc a fost dintre aceia care au arătat mereu slăbiciunea diferitelor formule de 
ieșire onorabilă din impas, ceea ce mă face să cred că avea un mandat din 
partea lui Petre Roman pentru a conduce discuţia către eliminarea mea sau către 
înlăturarea mea din funcţia de ministru de Externe. În fine, a primit până la 
urmă, cum spun, fără entuziasm misiunea de a lua legătura cu Petre Roman. 
După câteva minute s-a întors și i-a spus președintelui că d-l Roman este la 
telefon, dar că el socotește [d-l Babiuc] că ar fi mai bine ca discuţia să se poarte 
între președintele PD și șeful statului. 

Președintele a ieșit. A urmat o discuţie care cred că a durat vreo 40 de minute 
între cei doi. O discuţie la care nici eu, nici ceilalți membri ai CSAŢ nu am 
asistat, pentru că s-a produs în camera alăturată. Revenind de la telefon, 
d-l Constantinescu a spus: „D-l Roman este mult mai radical decât noi și evident 
că noi nu putem să adoptăm poziţia lui Petre Roman”. (Despre care bănuiesc că 
făcea tot ce putea pentru îngroparea mea definitivă.) Faţă de răspunsul lui Petre 
Roman mi-a zis: „Soluţia este cea pe care am propus-o : noi să spunem ce avem 
de spus, ceea ce este cuprins în comunicat, iar d-stră în consecinţă să vă daţi 
demisia. Nu noi vă demitem. Noi nu spunem în comunicat că propunem demi- 
terea (nici nu puteau s-o facă), dar menţionăm răspunderea politică pe care 
d-stră o înţelegeţi ca atare”. 

Așa s-a încheiat episodul, după care președintele a ieșit, a ţinut o cuvântare 
în care îngroșa chiar mai mult decât în comunicat partea privind asumarea 
răspunderii politice, făcând foarte transparentă împingerea mea către demisie. 
Apoi ne-am revăzut în biroul său împreună cu Victor Ciorbea, urmărind reacția 
produsă la televiziune. Parcă ar fi fost începutul sau sfârșitul unui război, atât de 
mobilizată era întreaga lume, la toate posturile de televiziune, spre a reda acest 
deznodământ. Atunci, în fine, în momentele în care așteptam să apară pe ecrane 
primii participanţi, primele imagini de la ta/k-sbou-urile care se deschideau cu 
mare entuziasm, i-am spus președintelui : „Veţi vedea că în seara aceasta inclusiv 
cei care sunt pe faimoasa listă vor exulta de bucurie. Mâine, din raţiuni bine- 
cuvântate, după ce îmi voi da demisia, toată lumea va trece brusc de partea 
mea. Mai târziu, peste ceva timp, va urma criza de guvern, iar următorul pe listă, 
următoarea ţintă sunteţi chiar d-voastră”. 

Lucrurile s-au întâmplat întrutotul așa. A doua zi, când mi-am dat demisia, 
presa, eliberată de constrângeri, iluminată poate sau, în orice caz, interesată să 
nu ofere o victorie totală președintelui sau PD, a anunţat victoria mea. Victoria 
înfrântului... Iar în următoarele câteva zile, chiar în următoarele câteva zile, a 
început criza guvernamentală care a condus, după luni dramatice, la căderea 
guvernului Ciorbea. Ca apoi, prin interludiul destul de lung al guvernului Radu 

Vasile, să înceapă atacul consecvent, consistent și permanent, la adresa instituţiei 
prezidenţiale. Ca și în cazul lui Cuza — cu care președintelui îi place să se 
compare — d-l Constantinescu nu a fost obligat să renunţe la cursa pentru un al 
doilea mandat din cauza greșelilor sale — care n-au lipsit —, ci din cauza a ceea 
ce reprezenta el bun. 

Poate ar mai trebui de adăugat un lucru. Potrivit statutului PD, demisia miniș- 
trilor PD se dădea cu aprobarea Biroului Permanent al partidului. Drept pentru 
care, chiar în acea seară am telefonat directorului meu de cabinet, d-l Mihnea 
Constantinescu, și l-am rugat să ia legătura cu cine crede, eventual cu d-l Petre 
Roman, pentru ca a două zi, înainte ca eu să-mi dau demisia, să am o discuţie cu 
Biroul Permanent al partidului. În același timp, am rugat să se ia legătura cu 
președinții grupurilor parlamentare ale PD pentru ca ei, înainte de a veni la 
şedinţă, să informeze grupurile parlamentare și să aducă și părerea lor. Încă o 
dată o spun, eu nu-mi dădusem demisia în acea seară, ci numai se discutase 
despre o asemenea consecinţă. Tot la sfârșitul CSAȚ, și tot informal, d-l Victor 
Ciorbea anunţase că, în cazul în care eu nu îmi dau demisia, sub aceeași presiune 
a opiniei publice, va fi obligat să ceară revocarea mea”. Evident că în acel 
moment ar fi fost absolut inutil să discutăm detalii juridice de tipul faptului că 
revocarea nu se poate cere decât în condiţiile în care ministrul se dovedește 
inadecvat pentru funcția lui sau dovedește că a comis fapte care îl fac incom- 
patibil cu funcţia lui. (Declaraţia mea nu mă făcea deloc incompatibil cu funcţia.) 
Dar o astfel de dezbatere, vă imaginaţi, era inutilă. 

În aceeași seară, deci în seara de 22 decembrie — interesantă zi, 22 decembrie — 
după terminarea ședinței, am discutat cu președintele Constantinescu și cu 
primul-ministru Ciorbea câteva detalii în eventualitatea demisiei mele. Unul era 
ca să pot să-mi închei, totuși, anumite acţiuni importante și urgente. Ceea ce ar 
fi însemnat ca ei să facă imediat după anunţarea demisiei, declaraţia de accep- 
tare, dar și precizarea că îmi voi îndeplini mandatul până la numirea unui nou 
ministru de Externe. Conform cu procedurile, mi se dădea, practic, o lună de 
zile pentru a duce la bun sfârșit acţiunile în curs. E adevărat că era posibilă 
punerea succesorului meu în discuţia și la votul parlamentului, în chiar ultimele 
zile ale anului, așa cum s-a și întâmplat. Dar această procedură nu era câtuși de 
puţin motivată de vreo urgenţă anume și de aceea mi se promisese că va fi 
evitată o asemenea eventualitate. De asemenea, mi se făgăduise că voi fi 
consultat — inclusiv de președinte — nu numai aşa cum era firesc, de propriul 
meu partid — în legătură cu succesorul meu. În al treilea rând, deciseserăm că 
voi fi implicat în continuare într-o serie întreagă de acţiuni de politică externă, 
acţiuni care să-mi permită ducerea mai departe a liniei pe care o promovasem. 


78. l-am cerut d-lui Ciorbea opiniile sale despre Severin, cu ocazia drumului la Varșovia 
amintit în acest volum, după ce fusese înlocuit de la conducerea guvernului. A avut 
opinii exclusiv pozitive. 

Nici unul dintre aceste angajamente nu s-a îndeplinit. Cu o excepţie în legătură 
cu cel din urmă, însă acolo lucrurile s-au desfășurat extrem de formal, cu o 
vădită lipsă de entuziasm și, în orice caz, fără nici un fel de consistentă pre- 
ocupare pentru ca anumite însărcinări pe care le-am îndeplinit să aibă condiţiile 
necesare punerii lor în aplicare și finalizării cu succes. 

Revenind însă la ședința Biroului Permanent al PD de a doua zi, am avut 
surprize plăcute și neplăcute, cu un accent special asupra celor din urmă. 
Surpriza plăcută a fost că președinții grupurilor parlamentare au venit de la 
Parlament cu un mesaj de susținere. Surprizele neplăcute au fost legate de faptul 
că, pe de o parte, membrii Biroului, să spunem, mai puţin importanţi, n-au avut 
curajul să-și exprime foarte clar poziţia, deși era vădit că această poziţie există. 
Cea de-a doua surpriză neplăcută a fost că membrii marcanţi, cu funcţiile cele 
mai înalte, și între ei îl menţionez cu precădere pe Radu Berceanu, au intervenit 
de o manieră cu totul neașteptată pentru mine, spre a împinge lucrurile către 
demisia mea imediată. Practic, se poate spune că nu s-a realizat o dezbatere 
serioasă și cinstită. Faţă de acest curent, liderii grupurilor parlamentare nici 
măcar nu au avut curajul să anunţe foarte ferm poziţia grupurilor. Așa că au 
exprimat un fel de dubii în legătură cu justeţea demisiei și lucrurile s-au încheiat 
foarte rapid în acest fel. 

În momentul în care deja eram pregătiţi să ne ridicăm pentru ca eu să mă duc 
la conferinţa de presă pe care o convocasem și să anunţ acolo demisia mea, 
cineva a pus întrebarea : „Dar, bine, dacă d-l Severin își dă demisia, cine este cel 
pe care partidul îl va susţine pentru înlocuire ?”. Petre Roman a trecut repede 
peste această idee spunând: „Bine, asta se va analiza cu altă ocazie”. Ceea ce a 
făcut pe unii dintre liderii prezenţi, reprezentând organizaţiile din ţară mai ales, 
să spună: „O!, este perfect că nu venim imediat cu o nouă propunere. O să 
cerem desigur timp de consultări, și peste câteva săptămâni când totul se va fi 
liniștit vom spune că partidul a decis să revină cu același candidat. În felul 
acesta, d-l Severin și-a făcut datoria să-și dea demisia, noi îl propunem din nou 
și cu asta litigiul este încheiat”. 

Cu aceste idei în minte m-am dus la Ministerul de Externe unde am ţinut o 
conferință de presă extrem de scurtă, de 10-15 min. De fapt, n-a fost o conferință 
de presă. A fost o declaraţie pe care am făcut-o în faţa presei. N-am mai avut de 
ce şi n-am vrut să răspund nici unei întrebări și am plecat. Trecuseră maximum 
30 de minute cu totul din momentul în care mă despărțisem de colegii mei din 
conducerea PD la clubul „Dacia” și până când am terminat conferinţa de presă 
în Modrogan 14, la Ministerul de Externe. leșind de la această conferință de 
presă am aflat că deja Radio București anunţase de la conferința de presă despre 
care nimeni nu fusese avertizat, a d-lui Petre Roman, ţinută în strada Modrogan 
nr. 1, la câteva case mai departe, că noul ministru de Externe propus de PD va 
fi d-l Andrei Pleșu. 

Aceasta, cred eu, vorbește foarte mult despre ceea ce s-a întâmplat. Ţin minte 
că atunci unii dintre liderii PD — Alexandru Sassu, Paula Ivănescu, Ion Cârstoiu, 
președintele organizației din Argeș, Cornel Ruse de la Prahova — au dat declaraţii 
foarte dure, dezicându-se de această decizie în legătură cu care nu fuseseră 
consultați. 


„Nu vă puteți lupta în acelaşi timp cu primul-ministru, 
cu preşedintele şi cu propriul d-stră partid” 


G.A.: Pentru mine era limpede că în toată povestea demiterii, președintele 
Constantinescu a jucat un rol hotărâtor. Dar ceea ce ați istorisit până acum nu face 
decât să probeze concret ipoteza motivată de evoluţia generală a evenimentelor. 


A.S.: Este evident că președintele Constantinescu putea să ducă lucrurile spre 
alt deznodământ. Nimeni nu-l obliga să urmeze jocul lui Petre Roman și al celor 
care, alături de el și în spatele lui, au manevrat spre deznodământul cunoscut. 


G.A. : Mai ales că îl avea alături pe Victor Ciorbea. 


A.S.: Declaraţia de atunci a lui Victor Ciorbea era limpede. Eu știu că pre- 
ședintele discutase anterior cu mulți ziariști, încercând să calmeze campania de 
presă dusă împotriva mea, pe mulţi convingându-i să ia o atitudine raţională. 
Chiar la un moment dat mi-a spus: „Nu există nici un motiv pentru înlocuirea 
ministrului de Externe și, la urma urmei, voi spune că am nevoie de acest 
ministru și nu am nici un motiv să-l demit”. 

Pentru a putea să pregătim în mod corespunzător ședința CSAȚ, care devenea 
în context atât de importantă, am dorit să avem o discuţie cu cei care urmau să 
prezinte referatele, deci serviciile speciale, cu două zile înainte de lunea în care 
trebuia să aibă loc CSAȚ. Convenisem cu ei acest lucru. Toată lumea mi-a spus 
că totul este perfect, este rezolvat, nu au de ce să fie surprize. Asta se întâmpla 
înainte de a pleca în străinătate, în vizita de stat în Germania. Trebuia să mă duc 
apoi la Luxemburg, la Bruxelles la Consiliul Parteneriatului Euro-Atlantic, trebuia 
să merg în continuare la Conferinţa Interministerială a OSCE, după care de abia 
să mă întorc în țară”. Deci, înainte de a face acest turneu extern, mi s-a spus că 
totul este absolut în regulă. Când am revenit a trebuit să particip la nefericitul 
eveniment al înmormântării lui Radu Budeanu, care decedase cu chiar câteva 
zile înainte de a mă întoarce. De la înmormântarea lui Radu Budeanu m-am 


79. Pe 8 decembrie, Adrian Severin urma să participe la Reuniunea comună a miniștrilor de 
Externe ai statelor membre ale CPEA, la Bruxelles ; pe 9 și 10, la a 3-a Adunare generală 
a Peace Implementation Council, la Bonn, apoi, pe 12 și 13 decembrie, la Consiliul 
European de la Luxemburg — unde participa și președintele Constantinescu. Reuniunea 
Consiliului ministerial OSCE de la Copenhaga s-a ţinut în zilele de 18 și 19 decembrie. 

întors la minister spre a discuta sâmbătă după-amiază, 20 decembrie, cu cei care 
pregăteau documentele pentru ședința CSAȚ de luni. 

Spre marea mea surpriză, am constatat că nici un telefon nu mai răspundea, 
până noaptea târziu. Secretarele spuneau că șefii lor nu sunt acolo. Nu numai că 
nu sunt, dar sunt și de negăsit, aflându-se undeva în oraș. La 7 seara am 
considerat că, fiind sâmbătă, ar fi cazul să plec de la minister. Am cerut totuși 
directorului de cabinet să rămână pentru a suna în continuare. În acea zi, nimeni 
nu a răspuns, nici la Cotroceni, nici în altă parte. Toată ziua de duminică am 
încercat să găsesc pe cineva. Iarăşi nu s-a întâmplat nimic. De abia luni dimi- 
neaţă, când am ajuns la minister, mi s-a comunicat că președintele mă roagă să 
vin la o anumită oră la Cotroceni, ca să discutăm înainte de ședința CSAȚŢ. Ora 
care îmi era anunţată era exact cu 15 minute înainte de cea de începere a CSAT. 
M-am dus acolo. Am ajuns cu câteva minute mai devreme. Președintele a sosit la 
întâlnirea aceasta cu circa 20 minute întârziere, adică la 5 minute după ce ar fi 
trebuit să înceapă ședința. Atunci mi-a spus foarte scurt că nu există probe care 
să poată fi prezentate publicului și că faţă de această situaţie s-a decis formularea 
unui comunicat, cel pe care îl cunoașteţi, și că va trebui să ajungem la o soluţie 
care să liniștească spiritele, ce nu putea să fie decât asumarea răspunderii politice 
de către mine. 

Am întrebat: „Cum se face că dintr-o dată nu mai sunt probe după ce s-a spus 
că sunt probe informative suficiente ?” I-am reamintit că de la început am atras 
atenţia că nu se poate pune problema oferirii unor nume în public pentru că 
asta ar conduce la complicaţii pe care nu ni le putem permite, ci a confirmării 
unui fenomen. În al treilea rând, am observat că nu înţeleg ce înseamnă în 
termeni practici „asumarea răspunderii politice”. 

Atunci mi s-a precizat că este vorba despre singura cale de ieșire, aceea ca eu 
să-mi dau demisia. Întrucât, dacă nu se puteau da nume, dacă lumea nu putea fi 
liniștită prin oferirea unor nume, eu trebuia să preiau asupra mea preţul opera- 
ţiunii de calmare a curiozităţii populaţiei. 

Înţelegeam foarte exact presiunile făcute de Petre Roman și, poate, și de alţii. 
Dar n-am înţeles cedarea președintelui, atât timp cât avea posibilitatea să impună 
un alt punct de vedere, în condiţiile în care nu exista nici un fel de risc de a se 
ajunge la ieşirea PD de la guvernare sau la o criză guvernamentală de orice alt 
tip, ca urmare a păstrării mele în funcţia de ministru al Afacerilor Externe. 


G.A.: D-le Severin, noi am avut o discuţie foarte rapidă atunci, după demisie. 
De fapt nu una, ci chiar mai multe discuţii. Poate nu vă amintiți pentru că trăiaţi 
evenimentele. Ce m-a surprins atunci era faptul că aveaţi o atitudine, să zicem, 
înțelegătoare faţă de poziţia președintelui Constantinescu. Pentru mine era 
limpede că el a fost actorul principal al demiterii. Inclusiv datorită relaţiei, for- 
male și informale, pe care o avea cu directorii Serviciului Român de Informaţii și 
Serviciului de Informaţii Externe. Precizia cu care vorbiţi astăzi despre atitudinea 

preşedintelui ar fi, să înţeleg, rezultatul trecerii timpului, al posibilităţii de a 
medita asupra a ceea ce vi s-a întâmplat? 


A.S. : Eu nu-mi schimb poziţia de atunci. Am în continuare o anumită înţelegere 
față de situaţia în care s-a aflat președintele. Cred într-un fel și astăzi că a dorit 
sincer ca lucrurile să nu aibă acest deznodământ și că n-a găsit în sine forța 
pentru a face față presiunilor exercitate asupra lui. Dar timpul, desigur, a mai 
adăugat unele elemente și a mai limpezit lucrurile. Astăzi știm că nu este vorba 
de o slăbiciune pasageră, ci de una permanentă. Prin prisma unor întâmplări 
oarecum asemănătoare, implicând alte persoane, cred acum că decizia pe care a 
luat-o nu a fost doar consecinţa unor presiuni, ci și urmarea unui calcul asupra 
propriului interes. Un calcul care, după părerea mea, a fost profund greșit. Așa 
că, desigur, tonul meu s-a înăsprit. 


G.A.: În seara zilei de 21, apoi toată ziua de 22 decembrie am încercat să vă 
prind la telefon. Ştiaţi susţinerea mea. Ceea ce voiam să vă transmit atunci era 
următoarea analiză: cererea de a vă da demisia ţinea de o mare confruntare. 
Pentru cine era în cunoștință de cauză, în spatele scandalului era foarte vizibilă 
bătălia privind politica externă a țării și, în consecinţă, privind interesele naţio- 
nale. Voiam să vă spun că fac apel la tăria de a lupta până la capăt. În opinia 
mea, trebuia să refuzaţi sistematic demisia. Din tot ceea ce discutăm acum, văd 
din nou că existau argumentele acestei lupte. Cred că trebuia să-l puneţi pe 
președinte în gardă cu privire la obligaţia de a împărţi împreună responsabilitatea 
situaţiei la care se ajunsese. Dacă aţi fi jucat această carte ofensivă, bănuiţi oare 
că aţi fi putut avea succes? Sau exista pericolul unor consecințe grave pe care 
era de preferat să le evitaţi* ? 


80. Singurul lucru pe care l-am mai putut face a fost ca, imediat după demisia lui Adrian 
Severin, să iniţiez transmiterea, sub egida Centrului de Studii Internaţionale (fondat, 
în 1994, împreună cu Renate Weber], pentru agenţiile de știri, dar mai ales pentru 
ambasade — varianta engleză — a următorului comunicat de presă, necesar, am considerat 
atunci, pentru descrierea, pentru definirea logicii a ceea ce se întâmplase. Până astăzi, 
când apare acest volum de dialog, documentul a fost singurul care sintetiza, pentru 
opinia publică, sensul uneia dintre cele mai dramatice intervenţii, prin semnificaţie și 
prin consecinţe, asupra cursului reformator pe care îl luase o instituţie a statului, din 
toată perioada 1990-1997. 


COMUNICAT DE PRESĂ 


„În legătură cu demisia ministrului Afacerilor Externe, Adrian Severin, Centrul de Studii 

Internaţionale dorește să facă următoarele observaţii : 

1) Stabilitatea în domeniul politicii externe este un aspect fundamental al relaţiilor 
bilaterale și multilaterale ale unei ţări, un factor esenţial al credibilităţii sale. Conti- 
nuitatea este cu atât mai necesară în contextul proceselor rapide de reconstrucţie a 
structurilor regionale și subregionale, cum ar fi extinderea NATO și a Uniunii Europene 
în regiunile aflate anterior sub influenţa sovietică. Iată de ce demisia ministrului 
Afacerilor Externe ar putea genera un sentiment de nesiguranţă în relaţiile României 
cu partenerii ei și ar putea afecta proiectele care au fost iniţiate. 

A.S.: Cred că atunci, în acel moment, raționamente de tipul celor pe care le-aţi 
făcut şi care ar fi condus spre concluzia rămânerii mele în funcţie și transferării 
răspunderii pentru demitere pe umerii premierului și ai președintelui ar fi apărut 
destul de solide. Astăzi, după trecerea atâtor ani și după consumarea altor 
experienţe, cred că soliditatea acelor argumente este serios așezată sub semnul 
întrebării. Adaug că raționamentul pe care l-aţi expus a fost repetat de câțiva 
ambasadori care au venit să mă vadă în dimineața aceea la MAE. 


2) 


3) 


4) 


Demisia ministrului Afacerilor Externe, Adrian Severin, a fost rezultatul ședinței 
Consiliului Suprem de Apărare a Ţarii (CSAŢ), conduse de președinte. Comunicatul 
CSAȚ afirmă: «S-au confirmat în acest mod o serie de fenomene semnalate în 
materialele comunicate SRI și SIE de domnul Severin. Este vorba despre acțiuni de 
compromitere a instituţiilor democratice ale României, cu deosebire a Parlamentului, 
Președinției și Guvernului, precum și a personalităţilor politice ; de încercare de a 
submina autoritatea instituţiilor fundamentale ale statului — Armata, Biserica, alte 
instituţii care apără ordinea de drept; de încercări de tensionare a relaţiilor sociale, 
interetnice și confesionale, menite să creeze României o proastă reputaţie inter- 
națională; de difuzare de informaţii false în legătură cu oamenii politici, pentru 
compromiterea lor». Comunicatul CSAŢ confirmă că la baza declaraţiilor lui Adrian 
Severin au stat fapte care reprezintă un pericol pentru regimul democratic din 
România. Este de aceea cel puţin surprinzător că CSAŢ a cerut ca «Adrian Severin 
să-și asume responsabilitatea politică a situaţiei pe care a creat-o». 

Demisia ministrului Afacerilor Externe Adrian Severin a fost o consecinţă a presiunii 
exercitate de CSAŢ, care nu s-a oprit la evaluarea adevărului declaraţiilor d-lui Severin 
sau a impactului lor asupra siguranței naţionale — care sunt competențele sale constitu- 
tionale —, dar și-a asumat de asemenea un gest politic echivalent cu demiterea 
ministrului Afacerilor Externe. Procedând în acest fel, CSAȚ a acționat ca un guvern 
paralel guvernului numit pe baze constituționale. Astfel de acţiuni sunt posibile 
datorită unor deficienţe constituționale și a legii proprii de organizare și funcţionare. 
Este semnificativ să se noteze că directorii SRI și SIE au avut un rol decisiv în decizia 
CSAȚ — și că aceasta s-a întâmplat în condiţiile unei hotărâri luate de un mic număr 
de membri ai CSAT. 


Recenta demisie a lui Adrian Severin este fără îndoială și efectul presiunii exercitată 
de presă asupra guvernului Ciorbea și a Președinției. Această presiune nu a fost 
motivată în nici un fel de eventuale acte ilegale sau de lipsa de competenţă a 
ministrului, ci mai curând datorită diferenţelor de opinii asupra a ceea ce ar trebui 
făcut în domeniul politicii externe a României. Libertatea presei este cu siguranță o 
instituţie fundamentală a democraţiei și, ca atare, o valoare care nu poate fi pusă în 
discuţie. Dar, acceptându-se ca politica externă a României să fie făcută de presă, se 
introduce o confuzie periculoasă arătând neînţelegerea logicii unui sistem democratic. 
Centrul de Studii Internaţionale găsește că este absolut necesar ca înlocuirea Ministrului 
Afacerilor Externe să nu devină un factor negativ pentru poziţia României în raport 
cu procesele de integrare. Este ca urmare esenţial ca noul ministru al Afacerilor 
Externe să obţină sprijinul politic și resursele de expertize necesare pentru o definire 
competentă a politicii externe a României. 
Centrul de Studii Internaţionale 
24 decembrie 1997” 

G.A. : Nici măcar nu pot să fiu original. 


A.S.: Cert este că ei au reușit să vină la mine și poate din cauza aceasta telefonul 
meu a fost închis și nu am putut avea o conversaţie. Atunci, acești ambasadori 
m-au încurajat, așa cum se face, în termeni diplomatici, dar foarte limpezi, să-mi 
menţin funcţia. Să nu demisionez și să transfer, la o adică, întreaga răspundere 
primului-ministru și preşedintelui. Cu menţiunea că probabil nici primul-ministru, 
nici președintele nu vor avea curajul să-și asume o asemenea răspundere. I-am 
întrebat pe respectivii diplomați: „Admiţând că cei doi ar putea să nu aibă curajul 
să ia o asemenea decizie, ce s-ar întâmpla însă dacă partidul meu ar anunţa 
că-mi retrage sprijinul politic?”. Atunci mi-au spus: „Ei, în cazul acesta, totul este 
pierdut, pentru că nu vă puteţi lupta în același timp cu primul-ministru, cu 
președintele și cu propriul partid, ca să nu mai vorbim despre presa care, oricum, 
întreţine o atmosferă incendiară în jurul acestei probleme”. 

Or, după cum am apucat să istorisesc, ultimul episod s-a consumat până la 
urmă în cadrul Biroului Permanent al PD, când m-am trezit nu atât în faţa unui 
Petre Roman dezlănţuit — el deja aranjase toate lucrurile și, ca de obicei, evita să 
intre într-un conflict direct cu mine —, dar am avut revelaţia amară a unor lideri 
de partid care nu-l simpatizau pe Petre Roman, cum v-am spus că este Radu 
Berceanu de pildă, și care s-au pronunţat net pentru soluţia demisiei mele. Ar 
trebui să vă mai spun că printre cei care au susținut această soluţie s-a numărat 
și prietenul meu, Victor Babiuc. Vă daţi seama, totuși, câtă tărie îţi trebuie ca să 
înfrunți trădările nu numai ale celor care îţi sunt indiferenți, dar mai ales pe ale 
celor pe care îi consideri a-ţi fi prieteni și pe care contai. lată contextul concret 
în care s-au petrecut lucrurile. 

De atunci însă, anumite evenimente m-au făcut mai înţelept sau mai exact în 
aprecierea posibilităţilor. Astăzi știu că în mod consecvent președintele a aruncat 
din nacela balonului pe cei pe care i-a considerat a fi pentru el un balast. Chiar 
dacă, făcând aceasta, în final a pierdut. Ultimul caz, în momentul în care vorbim 
cel puţin, este Victor Babiuc. Modul în care președintele l-a susţinut este la fel 
de șchiop, la fel de deficitar, ca și declaraţia lui privind cele două luni acordate 
serviciilor de informaţii române nu pentru verificarea persoanelor vinovate, ci 
pentru verificarea mea, care atrăsesem atenţia asupra vinovăţiei lor. La fel se 
întâmplă acum și cu Victor Babiuc. Nimeni nu a spus că este o inepţie din punct 
de vedere al interesului naţional să elimini un ministru al Apărării căruia nu i s-a 
reproșat nimic important, cu doar câteva luni înaintea alegerilor, timp în care se 
așteaptă ca ministerul respectiv să funcţioneze, ca să mă exprim astfel, pe pilot 
automatt!. Se pare că președintele are curajul de a comite greșeli. Şi are o 


81. Victor Babiuc a trebuit să-și dea demisia la circa o săptămână de la desfășurarea dialogului 
cu Adrian Severin. Se știe că Emil Constantinescu l-a încurajat să își dea demisia, în acel 
moment, din PD, considerând că Petre Roman se afla într-o situaţie în care era dificil să 
manevreze. S-a înșelat și de această dată. 

manieră extrem de personală și de aparte de a-și evalua propriile interese. Așa 
încât, cred că și atunci, pe baza aceluiași tip de evaluare, ar fi mers și el, ca și 
Victor Ciorbea, la demiterea mea. 

Or, dacă această demitere s-ar fi produs, sunt sigur că n-ar fi fost nici un fel 
de problemă să se infirme printr-un alt comunicat, chiar comunicatul acela al 
CSAT. Să se facă tot felul de declaraţii prin care să mi se distrugă poziţia. Pot să 
vă spun, de pildă, că în acel moment, chiar președintele se referea la zvonul 
potrivit căruia unii ambasadori acreditaţi la București ar fi spus că datorită 
situaţiei create, în capitalele respective nu se mai dorește să se discute cu mine. 
Un zvon absolut mincinos. O altă formă de presiune asupra mea. 


G.A.: Ne-am întâlnit după aceste evenimente. Era foarte firesc să fiți afectat de 
cele întâmplate. Îmi amintesc că una dintre hotărârile exprimate suficient de clar 
pentru a o fi putut sesiza, era faptul că Victor Ciorbea nu mai are calitatea, 
demnitatea de a fi prim-ministru. Cred că nu mă înșel, atunci v-aţi exprimat 
opinia : „Victor Ciorbea trebuie să plece”. A fost un moment când am gândit 
foarte diferit logica vieţii politice interne. Am fost tulburat de atitudinea d-stră. 
Exprimaţi nu numai ideea, ci și voința punerii ei în aplicare. Ştiţi asta, m-am și 
exprimat public, am considerat această atitudine o mare greșeală. În contextul 
românesc, crizele guvernamentale au însemnat pierderi uriașe care nu puteau fi 
recuperate printr-o eventuală și, de altfel, foarte nesigură ameliorare a prestaţiei 
noului prim-ministru. (Vezi prestaţia lui Radu Vasile.) Cum interpretaţi astăzi 
atitudinea d-stră de atunci? 


A.S. : După discuţia aceea, eu am publicat un punct de vedere în ziarul Azi, care 
se intitula : „Trei, Doamne, și toţi trei”. Spuneam în esență următorul lucru : că 
acea criză putea fi curmată de președinte, care ar fi putut să ceară cu autoritatea 
pe care încă o mai avea demisia primului-ministru într-o situație de conflict clar 
în cadrul coaliţiei și, dacă vreţi, de ineficientă guvernamentală. Putea fi rezolvată 
de Victor Ciorbea, primul-ministru, prin oferirea rapidă a demisiei când a con- 
statat că există un serios curent care cere plecarea lui. Sau de către Petre Roman, 
șeful partidului care ceruse plecarea lui Victor Ciorbea, care constatând că 
această criză se prelungește la infinit din cauza slăbiciunilor primilor doi dem- 
nitari, ar fi trebuit să găsească o soluţie de compromis, una care să conducă la 
salvarea aparenţelor și la continuarea unei guvernări mai eficiente cu același 
prim-ministru. Ceea ce cred că nu contravine deloc, cel puţin nu contravine 
foarte tare, convingerilor pe care d-stră le-aţi exprimat atunci. 

Ceea ce vreau, însă, să spun astăzi, contrazicându-vă opinia de la data respec- 
tivă, este că poziţia mea față de Victor Ciorbea nu era în nici un caz rezultatul 
amărăciunii prin care trecusem. Nu era rezultatul faptului că eu ieșisem din 
guvern și doream acum ca și Victor Ciorbea să treacă prin această experiență. 
Mie mi-era clar de multă vreme că Victor Ciorbea avea foarte multe calități, dar 
nu și pe acelea esenţiale pentru a fi un bun prim-ministru. De pe la jumătatea 

anului 1997, îmi era limpede că, fără rea intenţie, dar din neputinţă, din lipsă de 
calități manageriale, reforma se oprise. Se crea un decalaj din ce în ce mai mare 
între angajamentele noastre de politică externă și realitatea internă din România. 
Chiar în miezul Consiliului European de la Luxemburg, deci înainte de a ști că 
voi pleca din guvern, când noi reușisem să promovăm o poziţie ceva mai 
favorabilă țării noastre în ciuda contraperformanţelor în plan economic și social, 
afirmasem că acesta este un succes politico-diplomatic, dar nu este și unul 
economico-social. Pentru cine vrea să citească asta spunea extrem de mult. 

Când s-a declanșat criza provocată la vremea aceea de disputa dintre Victor 
Ciorbea și Traian Băsescu — o criză ce n-ar fi fost posibilă dacă eu aș fi fost în 
acel moment în guvern, pentru că Băsescu și-a permis-o tocmai știind că nu mai 
are cine să aducă lucrurile la rațiune — era limpede că sosise momentul să se 
realizeze o schimbare de echipă. Grav nu a fost că se schimba guvernul. Asta se 
întâmplă în atâtea ţări și înţelege oricine. Grav a fost că schimbarea a durat nici 
mai mult nici mai puţin de patru luni de zile. 


G.A.: În condiţiile României, costurile au fost considerabile. Intolerabile. 


A.S.: O criză atât de lungă era costisitoare chiar pentru un stat care merge foarte 
bine în toate planurile. În condiţiile României, stat aspirant la integrarea euro- 
peană și euro-atlantică, a fost fatal. Cu atât mai mult cu cât primul-ministru care 
a urmat nu a fost nici el o soluţie serioasă pentru România. Eu am atras atenţia 
liderilor partidului din care făceam parte că modul politicianist în care acţionează 
este extrem de dăunător. I-am atenţionat, de asemenea, că aceasta ar putea să le 
aducă o rapidă creștere de popularitate, dar că va fi urmată imediat de o 
dramatică prăbușire a popularității. Toate previziunile mele au fost din nefericire 
confirmate de fapte. 


G.A.: Sunt absolut de acord cu criticile privitoare la disfuncționalităţile 
guvernului Ciorbea. Dar acum, ca persoană în deplină cunoștință de cauză, 
aţi putea, în două cuvinte, compara prestaţia guvernului Ciorbea cu prestația 
guvernului Vasile ? 


A.S.: Din punctul de vedere al rezultatelor finale, cred că nu putem vorbi de 
foarte mari deosebiri. Sunt două etape diferite. Sigur că dacă ambele etape 
urmează un curs descendent, etapa a două va găsi ţara la un nivel inferior etapei 
precedente. Dar fenomenul este același. După părerea mea, Victor Ciorbea a 
fost un om responsabil. Însă nu a fost câtuși de puţin un prim-ministru abil. Din 
cauza aceasta a călcat în toate străchinile pe care le-a găsit în cale. A făcut toate 
gafele politice posibile. Prin gafe nu înţeleg neapărat lucruri cunoscute, vizibile 
public, ci situaţii consumate în cadrul coaliţiei care au dus la o deteriorare 
treptată a relaţiilor și la criza politică pe care o cunoaștem. 

Radu Vasile a fost un prim-ministru iresponsabil, în ciuda abilității sale politice 
pe care nu i-o putem, cred, contesta. Abilitatea politică pusă în slujba unor 

scopuri șmecherești și asociată cu iresponsabilitatea nu este o calitate, ci un 
uriaș defect. Uitaţi-vă, însă, că diplomaţi și personalităţi din străinătate, oameni 
experimentați și onești, s-au lăsat înșelaţi de ministeriatul lui Radu Vasile. Chiar 
cu câteva zile înainte să fie pus în situația de a părăsi conducerea guvernului, 
s-au exprimat elogii absolut neașteptate, cu totul surprinzătoare, în presa străină, 
la adresa sa”. Interesant că după plecarea lui aceste elogii au dispărut brusc. 


82. Un mare elogiu, dar ridicând ca urmare semne de întrebare, a apărut în presa din Rusia, 
după întâlnirea lui Radu Vasile cu Putin. 

Politica externă după 1990: 
Celac, Năstase, Meleşcanu, Pleșu, Roman 


Dacă vrei neapărat ca ideile să fie ieşite din comun, 
risti să nu nimeresti ținta 


G.A.: Vă propun să trecem acum la analiza mandatelor de politică externă : 
perioada Sergiu Celac, Adrian Năstase, Teodor Meleşcanu. Vom ajunge în final și 
la Andrei Pleșu sau poate chiar la Petre Roman. Ce știți despre și cum gândiţi 
perioada, destul de scurtă de altfel, a mandatului lui Sergiu Celac? Numirea lui, 
acţiunile de politică externă... 


A.S.: Despre un ministru, unele lucruri se știu în perioada mandatului lui, altele 
se află după aceea. 


G.A.: Acesta este avantajul evaluărilor de astăzi. 


A.S.: În ziua în care d-l Celac a fost numit ministru al Afacerilor Externe eu nu 
intrasem încă în Palatul Victoria. Am auzit vorbindu-se — ceea ce poate foarte 
bine să fie adevărat și tot atât de bine fals — că s-a încercat așezarea unui tandem 
la conducerea MAE, ca urmare a unei sugestii venite din partea nefastei perso- 
nalităţi care este Silviu Brucan. Un tandem format dintr-un ministru care să fie 
agreat și în bune relaţii cu Răsăritul, deci cu URSS, altul care să fie agreat de 
Occident și să aibă bune relaţii cu SUA în special. Unul să fie ministru plin și 
celălalt să fie ministru adjunct. Așa s-a ajuns ca ministru plin să fie Sergiu Celac, 
reputat a avea bune relaţii, o bună comunicare și o bună percepţie în URSS, iar 
ministru adjunct să fie Corneliu Bogdan, bine cotat, se zice, în SUA. 


G.A.: Interesantă ordinea priorităţilor, d-le Severin. 


A.S.: Chiar dacă în ceea ce îl privește pe d-l Sergiu Celac, în sine, lucrurile ar 
putea să nu fie adevărate și orientarea lui pro-sovietică să nu fie reală, cei care 
au gândit formula se pare că au gândit-o în această ordine de priorități. Asupra 
acelora este interesant să ne îndreptăm atenţia. Această idee, întemeiată sau nu, 
a contat mult în „înlăturarea” d-lui Celac din fruntea MAE care s-a produs prin 
nechemarea lui în guvernul format la 28 iunie 1990, după primele alegeri libere 
din luna mai a aceluiași an. 

G.A. : Asta însemna că atitudinea considerată pro-sovietică a d-lui Celac nu era 
împărtăşită de principalii actori ai guvernului Roman. 


A.S.: La acea dată, Petre Roman a fost de părere să nu apelăm în continuare la 
serviciile d-lui Celac, în calitate de ministru al Afacerilor Externe, întrucât ar face 
o politică prea personală și ar avea o orientare pro-sovietică. Auzind din partea 
primului-ministru aceste opinii, nu am putut decât să cred că lucrurile stau așa. 
Că d-l Celac era de departe un specialist mult superior lui Petre Roman în dome- 
niul relaţiilor internaţionale, era vizibil. Că din această superioritate decurgea o 
anumită detaşare față de persoana primului-ministru, era iarăși un lucru vizibil. 
Că primul-ministru suferea din această cauză, nu era încă vizibil, dar am dedus-o 
din discuţiile pe care ulterior le-am avut cu Petre Roman când s-a conceput 
structura și componenţa noului guvern. Ulterior, apropierea mea de domeniul 
relaţiilor externe și de persoana d-lui Celac m-au făcut să privesc mult mai 
sceptic aceste teze. 


G.A.: Până în 1996 sau după 1996? 


A.S.: Și până în 1996 și după 1996. Ideea că persoane ca Sergiu Celac sau Victor 
Stănculescu ar putea face o politică personală care să meargă chiar împotriva 
liderilor de atunci ai statului a dominat o serie întreagă de discuţii și analize ce 
au avut loc în cercurile Puterii. Anumite declaraţii în sensul unei înclinații către 
un regim de autoritate pe care l-ar promova Victor Stănculescu au creat emoție. 

În ceea ce-l privește pe Sergiu Celac, el a fost trimis în fruntea unei ambasade 
pentru a se asigura calmarea presupuselor sale ambiţii de a face carieră în 
politica românească — și nu în diplomaţia românească. Însă, din experiența 
directă pe care am avut-o în relaţiile cu Sergiu Celac, aceste susțineri nu par a se 
confirma. În perioada în care a fost ministru de Externe, iar eu eram secretar de 
stat pentru privatizare la Ministerul Economiei Naţionale, dar mai ales din 
discuţiile pe care le-am avut când era ambasador la Londra și l-am întâlnit de 
mai multe ori, în diverse ipostaze, apoi în perioada ministeriatului meu, mi-a 
părut a fi unul dintre oamenii nu numai cei mai bine informaţi, dar și cei mai 
dotați din punct de vedere intelectual pentru o analiză strategică a politicii 
externe românești. Un om care a încercat întotdeauna să fie pragmatic, înainte 
de orice altceva. Să înțeleagă realităţile în mișcare, să dea idei de cele mai multe 
ori neconformiste pentru a răspunde problemelor cu care se confrunta ţara pe 
plan internaţional. 

Nu întotdeauna este obligatoriu să fii de acord cu ideile altora. Deci nici eu 
nu am fost de acord întotdeauna cu ideile d-lui Celac. Dar am apreciat calitatea 
lor, subtilitatea, analiza pe care ele se bazau și orientarea strategică foarte 
sofisticată. Din acest punct de vedere, colaborarea mea cu Sergiu Celac, atunci 
când eu am fost ministru de Externe, a fost exemplară. Spun încă o dată : nu poți 
să judeci un om doar prin prisma identităţii de opinii pe care le-ai avea cu el. 
Gândind: cu cât are păreri mai diferite, cu atât este mai detestabil. 

Nu am sesizat niciodată la dânsul o altă orientare decât aceea care să fi fost, 
în primul rând, pro-occidentală și, în al doilea rând, perfect justificată de încer- 
carea de a servi interesele României. Ca gânditor, să spunem, al politicii externe, 
după părerea mea, Sergiu Celac este unul dintre cei mai importanţi diplomaţi pe 
care îi avem în acest moment. Câteodată ideile sale sunt prea cutezătoare, în 
sensul că vor neapărat să fie ieșite din comun și din acest motiv riști să nu 
nimerești ținta. 

Este foarte adevărat că activitatea pe care a depus-o de-a lungul atâtor ani ca 
diplomat de carieră i-a diminuat, după părerea mea, o anumită capacitate com- 
bativă foarte necesară omului politic. Nu cred că Sergiu Celac are temperamentul 
și datele unui om politic. Or, un ministru de Externe este obligat să fie om 
politic, pentru că el face politică externă și nu diplomaţie. Degeaba gândește 
foarte bine lucrurile dacă nu are și abilitatea specifică omului politic de a le 
pune în termenii adecvaţi promovării lor în concret. 


G.A.: Aveţi de notat, în perioada mandatului d-lui Sergiu Celac, anumite acţiuni 
de politică externă? 


A.S.: Domnia sa a fost pentru foarte scurt timp ministru de Externe. Într-o 
perioadă atât de scurtă, este foarte greu să faci o reală politică strategică. 


G.A.: Dar a fost și o perioadă foarte dinamică. Extraordinar de dinamică. 


A.S. : Așa este. Acest dinamism intrinsec perioadei vine să compenseze ceva din 
scurtimea ei. Pe de altă parte, în vremea aceea exista o schimbare de azimut, 
o schimbare de orientare aproape obligatorie. Ceilalţi se repoziţionau față de 
noi, nu atât noi ne repoziționam faţă de ei. Trăsăturile fundamentale ale lui 
Sergiu Celac, de diplomat de carieră şi de analist, îl predispun spre administrarea 
cu imaginaţie a unei realități date, mai mult decât spre schimbarea acestei 
realităţi. Către atitudinea de sfetnic privilegiat și nu către atitudinea factorului 
care decide. 


O imagine mai intelectuală 
a diplomației româneşti în lume 


G.A.: Ajungem la cel de-al doilea ministru de Externe, Adrian Năstase, o per- 
soană cu o istorie destul de complicată. Se ştie că a fost subiectul unui scandal 
în perioada când era student la Facultatea de Drept, care planează asupra 
imaginii sale politice. În ciuda acestui fapt, sau poate cine știe, datorită acestui 
fapt, a fost trimis, în anii '80, la Institutul pentru Drepturile Omului din Norvegia, 
condus atunci de o personalitate a dreptului internaţional, Asbjorn Eide. Cum a 
fost cooptat în guvern? 


A.S.: Așa cum vă spuneam, la data respectivă s-a dorit — dorința manifestă a lui 
Petre Roman — ca ministrul de Externe în guvernul de după 28 iunie să fie un 

om nou, altul decât Sergiu Celac. Desigur, pozele lui Celac alături de Ceaușescu 
erau mereu invocate ca un handicap ce n-ar fi putut fi preluat de guvernul cu 
față nouă de după luna mai 1990. 


G.A.: În schimb, mandatul lui Adrian Năstase urma să se lege de semnarea 
tratatului cu Uniunea Sovietică. 


A.S. : Foarte important pentru înțelegerea mandatului lui Adrian Năstase este să 
ne amintim sau să subliniem contextul în care el a intrat în guvernul Roman, în 
iunie 1990, ca ministru al Afacerilor Externe urmându-i lui Sergiu Celac. 

Pe vremea aceea eu am participat împreună cu Anton Vătășescu și mai ales 
cu loan Aurel Stoica și cu Eugen Dijmărescu, la formarea, la structurarea acelui 
guvern și chiar la ocuparea posturilor cu diverse persoane. Postul de ministru 
de Externe a rămas până târziu vacant pentru că nu exista o persoană care să fie 
agreată. În ultimul moment s-a considerat — și aceasta cred că a fost, de fapt sunt 
sigur că a fost ideea lui Petre Roman — că ar fi bine să punem pe cineva care să 
dea doar o imagine de tinereţe și care să nu fie neapărat un ministru de Externe 
solid, urmând ca politica externă să fie mai mult sau mai puţin de domeniul 
primului-ministru. Acestea erau discuţii în cadrul grupului care s-a ocupat cu 
formarea guvernului. 

Așa s-a ajuns la nominalizarea lui Adrian Năstase care, în acel moment, printr-un 
concurs de împrejurări, ajunsese purtător de cuvânt al FSN. S-a gândit că în felul 
acesta se va da și o oarecare satisfacţie FSN, întrucât guvernul Roman nu era 
format din prea multe personalităţi venite din rândurile partidului de guver- 
nământ. Cel mult erau independenţi care candidaseră pe listele FSN în alegeri, 
dar personalități FSN-iste propriu-zise nu prea erau în acel guvern. Așa, repet, 
s-a ajuns la Adrian Năstase. Ţin minte că Adrian Năstase însuși a fost speriat, sau 
emoţionat să spunem, la perspectiva intrării sale în guvern pe o asemenea 
funcţie. Desigur, ca jurist, lucrase în domeniul dreptului internațional public, 
avusese întotdeauna preocupări privind cercetarea în această privință, deci avea 
o sumă întreagă de cunoștințe care l-ar fi putut recomanda. Dar nu avea expe- 
riență diplomatică propriu-zisă sau experiență de politică externă suficientă 
pentru ca persoana sa să se impună ca un candidat natural pentru o asemenea 
funcţie. Acest episod pe care l-am relatat nu foarte pe larg, dar nici foarte succint, 
este deosebit de important pentru a se înţelege ceea ce a făcut în continuare 
Adrian Năstase. El a pornit cu handicapul că Petre Roman vroia la Ministerul 
Afacerilor Externe un fel de ministru-marionetă, care să-i îngăduie lui, primului- 
-ministru, să aibă un cuvânt esenţial de spus acolo. Asta în condiţiile în care 
președintelui Ion Iliescu nici nu-i trecea prin cap că nu el va fi acela care să 
decidă în chestiunile de politică externă. Între acești doi poli se situa Adrian 
Năstase, ajuns absolut pe nepregătite în poziţia de șef al diplomaţiei românești. 
De aici oscilaţiile lui permanente între primul-ministru și șeful statului, încercarea 

de a supravieţui, în special în condiţiile în care cei doi, pe măsură ce timpul 
trecea, au intrat mai întâi într-o stare de concurenţă care s-a transformat apoi în 
rivalitate, spre a se termina în inamiciţie. Mai trebuie să spunem că Adrian 
Năstase era, în anul 1990, un alt personaj decât în 2000, ca abilitate politică și ca 
aptitudine de a-și crea susținere. 


A.G.: Şi mai ales ca imagine de sine. 


A.S.: Exact. Pornind de la imaginea de sine. Din cauzele amintite, el a avut o 
imagine mai bună ca ministru de Externe decât imediat după aceea, când a 
apărut în public și s-a constatat că nu era un om politic redutabil. Că încă nu 
avea orientare politică limpede și nu reușea să degajeze o strategie politică 
precisă. Timpul a trecut și astăzi Adrian Năstase este, după părerea mea, un om 
politic format. Atunci, însă, era altfel. 

Pornind de la aceste observaţii, și după experienţa avută trecând prin Ministerul 
Afacerilor Externe, îmi dau seama că prin prisma contribuţiilor într-adevăr 
personale ale lui Adrian Năstase, atunci când s-a aflat la conducerea Ministerului 
Afacerilor Externe, mandatul său ar putea fi caracterizat ca un mandat iluminist- 
-intelectualist. Iniţiativele lui personale, cele care au venit efectiv de la el, au 
fost mai ales de natură culturală, științifică : Institutul Român pentru Drepturile 
Omului, Institutul Român de Studii Internaţionale, Fundaţia Titulescu. Vezi și 
aducerea osemintelor lui Titulescu în ţară, amplasarea statuii lui Titulescu în fața 
Ministerului Afacerilor Externe. Este corect s-o spun, doar atunci când am fost 
ministru de Externe mi-am dat seama că Adrian Năstase este, totuși, cel care a 
deschis porțile pentru tineret în minister. Ce fel de tineret, cu ce pregătire, este 
o altă chestiune. Însă el a organizat o serie întreagă de cursuri și apoi de 
concursuri pentru intrarea unui val important de tineri în MAE. Ei nu au avut de 
jucat un rol important în minister și nici nu au fost formaţi în spiritul unei noi 
concepţii asupra diplomaţiei, dar venirea lor a reprezentat oricum o înnoire. 

Acestea ţin de o imagine mai intelectuală a diplomaţiei românești în lume. 
Care a fost strategia, însă, de politică externă, în acel moment? Eu cred că 
dincolo de efuziunile prooccidentale ale ministrului de Externe din acel timp, 
politica externă a fost proiectată de către președinte. În al doilea rând, ea a fost 
influenţată de guvern, de către alte centre de putere din guvern. Unul dintre 
aceste centre a fost chiar Consiliul pentru Reformă pe care l-am condus eu. 
Petre Roman a intervenit punctual, așa cum o face întotdeauna, fără să aibă o 
strategie și fără să aibă capacitatea de a urmări un parcurs foarte limpede. A 
intervenit fie sub imperiul unor interese sau convingeri personale de moment, 
fie sub imperiul unor impresii şi al unor emoții, de asemenea de moment. 

Ajungem în felul acesta la tratatul cu URSS. Dacă memoria nu mă înșală, a fost 
unul dintre momentele de politică externă cele mai importante din acea perioadă. 
Nu am zis singurul, ci unul dintre ele. Desigur că în perioada mandatului lui 
Adrian Năstase au fost și alte evenimente semnificative. Atunci s-a pus capăt 

Tratatului de la Varșovia, atunci a fost desființat CAER dar, după părerea mea, 
România a urmat atunci curentul internaţional pe care nu-l putea evita. 
G.A. : Decizii adoptate la nivel geopolitic. 
A.S.: Și România le-a urmat, zic eu, fără crâcnire, dar și fără o contribuţie origi- 
nală. La un moment dat, nouă ni se sugera, în special din Franța, să menţinem 
anumite structuri ale CAER, nu în sensul vechi al organizaţiei, dar în sensul 
păstrării avantajelor care decurgeau din complementaritatea unor economii 
naţionale și din existenţa unei pieţe comune a ţărilor din Europa Centrală. 
România a venit cu un foarte redus aport de originalitate în prelucrarea acestei 
idei. A preferat ca, dimpotrivă, să se încadreze în curentul principal susţinut de 
statele de la Vișegrad și a aderat la ideea desființării fără nici un fel de acte 
tranzitorii a CAER. Părerea mea este că atunci au existat și alte ocazii importante, 
mă gândesc inclusiv la posibilitatea de a asocia România la structuri de tip 
Vişegrad. Fie nu s-a dorit, fie nu s-a știut, cert este că România a rămas în afara 
unor astfel de parteneriate, ceea ce după părerea mea nu a fost bine. 
Evenimente importante atunci au fost legate de poziţia României față de 
Republica Moldova. Opinia mea este aceea că în contextul discuţiilor foarte 
aprinse şi foarte consistente care se purtau în legătură cu anularea, nu numai în 
sens metaforic, a Pactului Ribbentrop-Molotov, dar și pentru aplicarea cu ade- 
vărat a principiului restitutio în integrum, care înseamnă juridic punerea celor 
afectaţi în situaţia anterioară actului anulat și în condiţiile în care președintele 
URSS, Mihail Gorbaciov, urmat de Sovietul Suprem al URSS, declarase ca nul 
ab initio respectivul Pact, România ar fi putut avea o atitudine mai activă și ar fi 
putut să ceară același regim care, în cele din urmă, a fost aplicat Ţărilor Baltice. 
Aici, însă, iarăși îmi dau seama că elanurile intelectuale ale lui Adrian Năstase 
nu au contat mult și înclinațiile lui oarecum romantice au cântărit mai puţin față 
de ceea ce s-a decis și s-a proiectat pe acest subiect — subiectul Moldova — la 
Palatul Cotroceni. Soluţiile care s-au adoptat la momentul respectiv au fost, 
totuși, concepute într-un context internațional, în afara graniţelor României. 
România ar fi putut influenţa, poate, acele soluţii finale, însă ea a fost inertă 
exact atunci când ar fi trebuit să fie activă. A lipsit la întâlnirea cu istoria. 
Tratatul cu URSS a fost, în schimb, în mare măsură, o iniţiativă internă. Cred 
că, în sine, această iniţiativă nu poate fi criticată, pentru că era normal ca punând 
baze noi în relaţiile României cu Occidentul european sau transatlantic, să se 
stabilească un tip de relaţii noi și cu ceea ce pe vremea aceea încă mai era URSS. 
Sigur că aici este și o problemă de intuiţie și este greu de dat un premiu pentru 
intuiţia celor care au parafat tratatul cu câteva zile înainte de dispariţia URSS. 
Însă, dincolo de aceste critici ţinând de intuiţie, tratatul a fost încheiat și fără o 
viziune clară a obiectivelor strategice pe care România și le propunea, a viitorului 
URSS și a naturii pe care relaţiile dintre România și vecinul său de la Răsărit 
trebuiau să o aibă chiar și în situaţia în care URSS ar fi supravieţuit. Găsim în 

acest tratat o anume ambiguitate care ori de câte ori am adoptat-o în istorie, nu 
ne-a făcut decât necazuri. Ne-a transformat într-un partener dubios, îndoielnic 
în raporturile cu absolut toată lumea. Acel tratat nu era de natură nici să menajeze 
orgoliile URSS în destrămare, nici să dea asigurările pe care obligatoriu trebuia 
să le dăm celor pe care ni-i doream aliaţi: democraţiile consolidate din Europa 
Occidentală și din America. 

Îmi este destul de clar că în privinţa acestui tratat Adrian Năstase a avut de 
urmat directivele pe care le-a primit. A încercat să scape din ciocnirea care se 
proiecta între președinție și guvern și să navigheze printre stânci, prin ape tulburi 
și frământate. Dar, pe de altă parte, cred că a avut și ambiția de a realiza un act 
de drept internaţional foarte important, un act istoric. Poate din cauza aceasta a 
grăbit lucrurile mai mult decât ar fi fost cazul. 


G.A. : Să vă povestesc un lucru care mi se pare interesant. Se întâmpla exact în 
zilele în care se desfășura puciul de la Moscova. Nu se știa care va fi rezultatul. 
Atunci a venit la București Liviu Bota, diplomatul român care luase poziţie împo- 
triva regimului Ceaușescu în timp ce se afla în Occident, la sfârșitul anilor '80. El 
a sugerat o întâlnire la care să fiu prezent și eu. Am fost invitat la o masă cu 
puţine persoane, gazdă fiind Adrian Năstase și purtătorul de cuvânt al pre- 
ședinţiei, d-l Traian Chebeleu. A urmat o discuţie politicoasă, de mică reuniune. 
La un moment dat, s-a întâmplat ceva care a surprins, cred, pe toată lumea. 
Adrian Năstase a luat cuvântul de față cu toţi, de față și cu Liviu Bota, de faţă și 
cu mine, spunând: „Sunt unii care așteaptă cu mult interes ce se va întâmpla la 
Moscova, pregătindu-se de schimbări. Cineva chiar de la această masă ar dori să 
devină noul ministru de Externe al României”. 

Evident, se referea la Chebeleu care era chiar în faţa mea. Avea o figură 
neagră, sau neagră e prea mult spus, era cenușie, în orice caz, crispată de acest 
comentariu. Asta reflecta o luptă de putere în grupul celor care decideau politica 
externă atunci când la Moscova se decidea între o direcţie democratică de tip 
Elțîn și o revanșă comunistă. Cum vedeţi, acum, semnificația unui astfel de 
eveniment pentru relațiile Năstase-Chebeleu-Președinţie. 


A.S.: Sugestia era că Traian Chebeleu ar fi fost de partea puciștilor ? 


G.A.: Dacă ar fi venit puciștii la putere, putea deveni noul ministru de Externe 
al României. Chebeleu ar fi fost expresia acelui grup interesat în succesul 
puciștilor. 

A.S.: Mi-e greu să vorbesc despre aceste lucruri fără să fac speculaţii. Nu am 
avut niciodată sentimentul că d-l Chebeleu ar fi avut în vedere postul de ministru 
de Externe. Pe de altă parte, știu că relația lui Adrian Năstase cu Traian Chebeleu 
a fost întotdeauna foarte bună. Năstase îl aprecia pe Traian Chebeleu. Atunci 
când am devenit ministru de Externe, Adrian Năstase mi l-a recomandat cu 
mare căldură. 

Interesantă mi se pare din ce spuneţi atitudinea pe care Năstase o lăsa să se 
înțeleagă: de distanţare față de puciști. Este ceea ce d-l Năstase încerca să 
sugereze. Eu nu pot să nu recunosc, l-am criticat sever pe Adrian Năstase pentru 
diversele acte de politică externă pe care le-a patronat și pentru diverse atitudini 
de politică externă pe care le-a avut. Însă, cu timpul, mi-am dat seama că, de 
fapt, explicaţia care se putea da — iar ceea ce spuneţi îmi confirmă părerea — era 
că Adrian Năstase a fost obligat, nefiind susţinut, nefiind puternic, să oscileze în 
permanenţă între mai multe fronturi. Din cauza aceasta a rămas mereu într-o stare 
de ambiguitate. Eu am crezut în perioada anilor '93-96 că Teodor Meleşcanu a 
fost un ministru de Externe mai bun decât Adrian Năstase. Când am ajuns 
ministru de Externe și am văzut lucrurile din interior, mi-am revizuit părerea. 

Însă în politică nu ești judecat pentru intenţiile tale, pentru lucrările tale de 
sertar și pentru simpatiile tale tainice sau pe care le mărturisești prietenilor și 
familiei. Ci ești judecat după rezultate. Pentru faptele palpabile, cele care produc 
efecte reale. Or, din acest punct de vedere, în acea perioadă de imense transfor- 
mări, lipsa de putere politică și de experienţă și chiar de încredere în sine ale lui 
Adrian Năstase nu i-au permis să lase în istoria politicii externe acele urme care 
probabil corespundeau datelor personale sau opţiunilor sale secrete. 


Nu crede în ceea ce spune dar dă răspunsul care ştie 
că este plăcut celui care întreabă 


G.A.: În timpul mandatului lui Teodor Meleșcanu a avut loc, în sfârșit, aderarea 
României la Consiliul Europei. Unii o numesc un succes. Eu aș spune că accep- 
tarea României în 1993 indică insuccesul întârzierii considerabile a includerii 
țării noastre în această organizaţie pan-europeană. S-a depus, de asemenea, 
cererea de aderare la Uniunea Europeană. Dar o mulţime de evoluţii în rapor- 
turile externe ale României erau contrare principiilor integrării. Mă refer la 
crearea unor tensiuni în relaţiile cu Republica Moldova; mă refer la eșecul 
semnării tratatului cu Ungaria, în 1995, invocându-se pericole artificiale și știute 
a fi artificiale; la relaţiile cu RF Iugoslavia care urmau o linie divergentă de 
politica UE; la pasul pe loc în relaţiile cu Ucraina — aici am folosit un eufemism. 
Toate acestea urmau o logică contrară așteptărilor Bruxelului și ale celorlalte 
capitale europene. Iată câteva teme pentru a vă invita să comentaţi politica 
externă românească sub Teodor Meleşcanu. 


A.S.: Poate că ar merita să începem prin a sublinia că d-l Meleșcanu a fost cel 
mai longeviv ministru de Externe de până în acest moment în istoria post- 
-decembristă a României. Este singurul care a avut privilegiul — și spun în 
cunoștință de cauză, „privilegiul” — de a ocupa funcţia de ministru al Afacerilor 
Externe și ministru de stat pentru o perioadă de patru ani. Adrian Năstase a fost 

ministru de Externe circa doi ani și ceva, în mai multe guverne. Eu am fost 
pentru un an, Andrei Pleșu pentru circa doi ani, iar Sergiu Celac pentru apro- 
ximativ şase luni. Durata în care exerciţi o anumită funcţie are, totuși, o serioasă 
semnificaţie : ai timp mai mult la dispoziţie, poţi face mai multe. Desigur, sunt 
unii care fac multe în timp scurt, însă nu poţi să consolidezi ceea ce ai făcut. Așa 
încât există un avantaj în a exercita o funcție pentru o durată mai lungă. Din 
perspectiva aceasta, lipsa de rezultate a mandatului de politică externă al d-lui 
Meleşcanu trebuie văzută ca având și o circumstanță agravantă. 


G.A. : Lipsa de rezultate sau contra-rezultatele ? 


A.S.: Sau contra-rezultatele. Desigur, ca să îi dăm și o circumstanţă atenuantă pe 
care a invocat-o de foarte multe ori, trebuie să spunem că Teodor Meleşcanu, în 
perioada în care a fost ministru de Externe, nu a făcut parte și nu a îndeplinit o 
funcţie de conducere într-un partid politic și din această cauză a fost lipsit de 
suportul politic necesar unor fapte importante. I-a lipsit suportul necesar pentru 
a realiza proiecte majore și de curaj. Dar tot atât de bine se poate spune, din tot 
ceea ce știm la ora actuală, că și dacă ar fi avut un asemenea sprijin politic i-ar 
fi lipsit proiectele importante și de curaj pe care să le realizeze. El nu are nici 
harul, nici gustul de a le concepe. 

Puţină lume știe — mi-am dat seama de acest lucru de abia după ce am devenit 
eu însumi ministru al Afacerilor Externe — faptul că d-l Meleşcanu nu este în 
genere preocupat de definirea unor proiecte ample. El nu are nici viziunea, nici 
temeritatea de a concepe o politică externă conformă intereselor celor mai înalte 
ale României din acest moment. 


G.A.: Dacă nu a avut proiecte de politică externă — cam asta se înțelege din ceea 
ce spuneţi — înseamnă că dânsul nu a făcut decât să gestioneze ceva. Ce a 
gestionat? 


A.S.: El a gestionat o situaţie care evolua sub impulsul natural al unor eve- 
nimente colaterale politicii externe. Tot timpul d-l Meleșcanu și diplomaţii din 
Ministerul de Externe au reclamat acest lucru. Tot timpul foloseau formula lui 
Titulescu : „Daţi-mi o bună politică internă și vă voi da o bună politică externă”. 
Această formulă este o formulă valabilă până la un punct. Nici Titulescu nu a 
absolutizat-o și nimeni nu ar face-o. D-l Meleșcanu însă a absolutizat-o, fiindcă 
pentru dânsul era cea mai bună scuză spre a justifica ce nu face. Şi nefăcând 
nimic, pentru că lumea evoluează, noi n-am reușit nici măcar să rămânem pe 
loc, ci am rămas în urmă, am involuat. Dânsul și-a conceput prezenţa în fruntea 
diplomaţiei românești ca pe un act de gestiune măruntă în care erau valabile 
formulele pe care uneori le auzeam pe timpul lui Ceaușescu : „Noi participăm, 
dar nu ne amestecăm; noi reacţionăm, dar nu acţionăm; noi urmăm calea 
majorităţii deoarece orice căruță este bună pentru a te sui în ea, dacă ajunge 
prima la destinaţie”. 

Or, după părerea mea, ca să folosesc aceeași metaforă, nu orice căruță era 
bună pentru noi, ci doar aceea care transporta cu sine valori, principii de natură 
să răspundă aspirațiilor pe care le are România. O căruţă care merge pe un 
drum ducând spre o destinaţie anume și nu spre orice destinaţie. Nu să ajungem 
primii la orice destinaţie ; important era să ajungem la o anumită destinaţie. 

Am fost surprins atunci când am ajuns în Ministerul Afacerilor Externe și 
m-am apropiat de diplomaţii români, să constat că cea mai proastă impresie pe 
care o făcuse un ministru de Externe după 25 decembrie 1989 și până la venirea 
mea în fruntea Ministerului de Externe o lăsase singurul ministru care provenea 
100% din interiorul diplomaţiei românești, respectiv Teodor Meleșcanu. Eu nu îl 
acuz acum. ci pur și simplu atest o realitate. Diplomaţii români, în marea lor 
majoritate, au apreciat că până la acea dată, deci până în decembrie 1996, 
ministrul care a făcut cel mai puţin pentru politica noastră externă a fost Teodor 
Meleșcanu. Din prudenţă, din lipsă de preocupare și din lipsă de viziune. 


G.A.: Concret, ce a însemnat gestiunea lui? El nu putea să gestioneze decât 
ceea ce avea pe masă. Avea de gestionat relaţia cu vecinii și câteva teme 
multilaterale : Consiliul Europei, Uniunea Europeană, Alianţa Nord-Atlantică. 
Într-o perioada importantă a mandatului său România participa la embargoul 
impus Iugoslaviei. Atunci au avut loc iniţiative ale MAE faţă de R.F. Iugoslavia 
care, după informaţiile mele, au contrariat partenerii occidentali. 


A.S.: Fiecare om lucrează acolo unde este pus să lucreze în conformitate cu 
ceea ce este el însuși. Relaţia cu vecinii nu a fost o temă în timpul ministeriatului 
Meleşcanu. Era mult mai à la mode, ca să spunem așa, mult mai spectaculos să 
consideri că unicul tău interlocutor este America, superputerea mondială. 


G.A. : Deci, spuneţi: Teodor Meleşcanu nu realiza importanţa relaţiilor cu vecinii 
pentru plasarea României în ansamblul relaţiilor internaționale. 


A.S.: Absolut% ! Pentru că ideea era: unde dă poza mea mai bine? Unde dă mai 
bine la emisiunile de știri? Alături de László Kovács, să spunem, alături de nu 
mai știu cine era ministru de Externe în Moldova sau în Ucraina, sau alături de 
Warren Christopher? Chiar dacă Warren Christopher nu te primește sau nu se 


83. Încălcat, cum arată dezvăluirile de după 1997, dar mai ales investigațiile de la jumătatea 
anului 2000, sub oblăduirea celor mai înalți demnitari ai statului român, incluzându-l pe 
Teodor Meleşcanu. 

84. Ministerul Afacerilor Externe primise de la Centrul de Studii Internaţionale mai multe mate- 
riale asupra principiilor politicii externe ale României faţă de vecini și asupra modului în 
care România era chemată să trateze chestiunea minorităţilor naţionale și a frontierelor, ca 
o condiţie a integrării europene și euro-atlantice. (În afară de Punctele de vedere ale Centrului 
de Studii Internaţionale, vezi seria de articole din revista Centrului, Studii Internaţionale 
nr. 1 şi nr. 2.) În atitudinea lor, ca şi în multe din argumentele lor, ele urmau ceea ce a 
devenit politică externă a României în perioada mandatului lui Adrian Severin. 

85. Secretarul de stat american de atunci. 

uită la tine, dar tu ești prin preajmă, în camera de luat vederi se poate vedea și 
chipul tău trecând pe acolo. Apoi, nimeni nu se preocupa ce se discută cu 
Warren Christopher, cu ce te duci la Warren Christopher... Sau cu ce te duci în 
America, în Franţa, în Germania ? Important e să fii fotografiat. 

Desigur că ei fiind oameni politicoși, chiar dacă foarte ocupați, de primit ne 
mai primeau, dar nimic nu avansa. Ar fi fost nevoie de viziune și de fapte. Nu te 
puteai duce cu o simplă declaraţie de dragoste cântată precum cântau îndrăgos- 
tiţii altădată cu chitara sub balconul iubitei. Eventual, angajând câte un Figaro să 
facă această operaţiune pentru ei. Or, asta a fost politica externă care s-a dus în 
perioada aceea la nivelul conducerii Ministerului de Externe. Aș putea s-o 
numesc „o politică de Figaro”. Multe idei spectaculoase, dar spectaculoase în 
plan superficial, în plan propagandistic. 

Tot așa, din aceeași perspectivă s-a abordat și poziţia față de vecini. N-a 
existat o strategie, o conștientizare a importanţei politicii față de vecini. A existat, 
însă, sentimentul că patriotismul dă bine și că sublinierea raporturilor de frăţie- 
tate cu Republica Moldova, evident de pe poziţia fratelui mai mare, ar putea să 
creeze simpatii pe plan intern. Am adoptat o asemenea poziţie, cu rezultatul că 
s-a blocat relaţia „româno-moldoveană”. Românofobia în Republica Moldova, 
regretabilă, condamnabilă desigur, spuneţi-i cum vreţi, nedreaptă, este rezultatul 
politicii duse în timpul ministeriatului Meleşcanu“. 

Le fel, starea de neîncredere pe care am moștenit-o în relaţiile româno- 
-maghiare, cu vecinul nostru cel mai important din toate punctele de vedere. 
Aceasta este o altă moștenire a ministeriatului Meleşcanu. Declaraţia privind 
emascularea Recomandării 1201 în tratatul cu Ungaria era efectiv o altă formulă 
șmecherească pregătită la minister, de natură a nemulțumi pe toată lumea. Este 
interesant că în toată acea perioadă d-l Meleşcanu lăsa să se înţeleagă — în 
anumite cercuri din ţară, dar mai ales în străinătate — că nu poate face mai mult 
în chestiunea tratatului cu Ungaria pentru că ar fi oprit de Ion Iliescu. Ceea ce 
nu era absolut deloc adevărat. D-l Meleşcanu nu facea mai mult pentru că 
nu voia să facă mai mult. Doar dacă ar fi vrut am fi putut eventual constata 
că Ion Iliescu îl blochează. Din ce motiv nu s-a încercat să se facă mai mult din 
partea Ministerului Afacerilor Externe? Din motive demagogice. Nu cred că 
d-l Meleşcanu ar fi un anti-maghiar sau un naţionalist extremist. Nici vorbă de 
așa ceva! După cum fumează trabucul îţi dai seama că nu este un naționalist. 
Dar reținerea lui era un mod de a câștiga simpatii facile. 

Îmi aduc aminte de un lucru interesant pe care un ministru de Externe dintr-o 
țară vecină, nu spun care, mi l-a povestit. Fiind în călătorie în Statele Unite, s-a 
întâlnit, la o masă, cu mai mulți diplomaţi americani și miniștri de Externe care 


86. Severin se referă, evident, la românofobia circumstanţială, manifestată în raporturile 
politice moldovene la câtva timp după declararea independenţei Republicii Moldova, nu 
la mentalitatea românofobă cu tradiţie, politică de stat în perioadele rusă și apoi sovietică. 

se aflau la Washington. Tocmai atunci se schimbase guvernul în România, iar eu 
devenisem noul ministru de Externe. La masa respectivă i s-a pus acestui foarte 
respectat ministru de Externe întrebarea : ce părere are despre mine și ce părere 
are despre d-l Meleşcanu? Cum ne-ar putea compara? Ministrul întrebat a dat 
următorul răspuns pe care, repet, îl știu chiar din gura lui. A spus: „Dacă le pui 
o întrebare, amândoi răspund la fel. Diferenţa este că Severin crede în ceea ce 
spune, în timp ce Meleșcanu nu crede în ceea ce spune, dar dă răspunsul care 
știe că este plăcut celui care întreabă”. 

Socotesc că acest răspuns, această apreciere a fost extrem de corectă, cel 
puţin în ceea ce-l privește pe d-l Meleşcanu. D-l Meleşcanu dă răspunsuri politic 
corecte la absolut toate întrebările, dar pur și simplu cred că nu-i pasă de ceea 
ce urmează să se facă în lumina acestor răspunsuri. Nici măcar n-aș crede că 
este duplicitar în sensul că spune ce trebuie și face ce nu trebuie. Pur și simplu 
nu-i pasă de ceea ce se face. Îi pasă doar ca, dând răspunsurile care-i fac plăcere 
fiecărui interlocutor, să câștige popularitate. Iar mai departe preferă să lase 
lucrurile la voia întâmplării, tocmai pentru ca să nu supere prin faptele pe care 
le-ar comite. 

Dacă unii îl întreabă : „Domnule, dar cum e posibil ca dumneata să ne fi spus 
una și nimic să nu se fi făcut?”, atunci imediat găsește să dea vina pe câte un 
factor de blocaj. Care, chipurile, nu i-a permis să ducă la capăt ceea ce afirmase. 

Sunt de acord cu ceea ce aţi spus, că este probabil încă mai condamnabil 
faptul că tratatul cu Ungaria nu s-a semnat atunci, în primăvara anului1995, când 
am fi avut cele mai mari câștiguri din încheierea lui, știind că nu se ascunde nici 
un fel de pericol în semnarea lui. Aceasta ar putea să fie, mă rog, mutatis 
mutandis, diferenţa dintre omorul din culpă și omorul cu premeditare, ori dintre 
omorul simplu și cel deosebit de grav. 

Un alt episod pe care nu-l cunoaște foarte multă lume : Meleşcanu s-a opus 
demersurilor ca România să devină președintele în exerciţiu al OSCE. Noi aveam 
posibilitatea cu mai mulţi ani înainte să candidăm la această funcţie. Aveam și 
șanse mari să o obţinem. Am fi fost avantajaţi dacă am fi ajuns înainte acolo, 
pentru că fundaţiile noii Europe s-au pus în anii '90, nu în anul 2000. În anul 
2000 și în anii următori sunt alte lucruri care se vor face. În anii aceștia vom 
avea mai curând de rezolvat o sumă întreagă de crize care sunt răspândite 
pretutindeni pe harta Europei. Marile concepţii, marile decizii privind arhitectura 
europeană s-au luat în anii '90. Or, ar fi fost foarte bine ca în acei ani România 
să deţină o funcţie importantă în conducerea OSCE și să poată influenţa marile 
decizii de pe această funcţie. Nu s-a întâmplat. De ce de fiecare dată când 
diplomaţii din Ministerul Afacerilor Externe veneau cu propuneri în acest sens 
d-l Meleșcanu le îndepărta? Pentru că nu putea să creeze o strategie, care 
evident, ca orice strategie nouă, incumbă riscuri, implică responsabilități. 


G.A. : Chiar dacă doar ca gestionar, d-l Meleşcanu era totuși obligat să finalizeze 
proiectele care erau în facere, ca să spun așa. Unul dintre ele era acceptarea 

României ca membru deplin al Consiliului Europei. După cum știm, România a 
căpătat acest statut de abia în toamna anului 1993. Foarte târziu, cu câteva luni 
înainte de aderarea unei țări precum Rusia. Asupra acestui subiect, poate, vom 
reveni, discutând mai pe larg relația României cu Consiliul Europei. Apoi, în 
anul 1995, ministerul condus de d-l Meleşcanu depunea cererea de aderare la 
UE. Aţi observat vreo anumită construcție conceptuală a MAE privind aderarea 
la Uniune? Aveţi de dat nume în sensul acesta ? 


A.S.: Eu cred că alura sportivă a d-lui Meleşcanu reflectă și un anume mod de 
abordare a raporturilor internaţionale. Aceste raporturi erau văzute — și cred 
că şi azi le vede la fel — ca o participare la olimpiadă, ca un ritual olimpic: 
ne ducem, ne întrecem, unii dintre participanţi iau cupa, iau medalii, și în 
felul acesta ne bucurăm și noi de aplauzele tribunei. Important este să participi, 
nu să câștigi. 

Spiritul olimpic este foarte frumos, întrecerile sportive sunt lăudabile și spiritul 
sportiv trebuie menţinut. Numai că politica este mai mult decât atât. Politica nu 
este numai o procedură. Politica este, în primul rând, o definire a țintelor. Politica 
este o definire a strategiilor. Sigur, aceste strategii se aplică prin intermediul 
anumitor proceduri pe care trebuie să le stăpânim și să le folosim cu mare 
abilitate. Dacă totul se rezumă însă la formă, nu vei avea nici un fel de succes 
decât acela de a crede că poţi cândva să iei și medalia olimpică. Însă medalia nu 
o iau cei care știu bine cum se pun numerele pe tricouri și cum să te așezi în 
poziţia de start, ci aceia care se antrenează efectiv și au o gândire asupra cursei, 
o gândire tactică și strategică, o gândire asupra programului de antrenament și 
de curse. 

Or, cred că la modul acesta s-a pus și problema cererii noastre de aderare la 
UE. Era o modă. Partidele politice spuneau că e bine să fie așa; Europa însăși 
sugera că ea trebuie să cuprindă toate ţările continentului și, prin urmare, nimeni 
nu putea să rămână pe afară. Atunci s-a spus: haide, e bine să dăm românilor 
speranţa că duminica următoare vor vedea un alt meci în care noi o să fim pe 
teren și, cu puţin noroc, dacă suntem isteţi, o să culegem aplauzele publicului. 

Eu unul eram dintre cei care nu-și explicau de ce nu s-a făcut mai devreme 
acest gest. În momentul în care am semnat și am ratificat tratatul de asociere, 
ceea ce s-a întâmplat la începutul lui 1993, noi puteam să trecem imediat la 
etapa următoare și să facem cererea de aderare. Or, s-a așteptat cel puţin doi ani 
de zile, fără să înţeleg de ce, fără ca măcar să ne pregătim. Fără ca să ne antrenăm 
măcar pe marginea terenului. 


G.A.: Aţi spus „de ce?”. Vă ofer o posibilă explicaţie. Posibilitatea formală a 
aderării avea ca garnitură obligatorie condiţiile, standardele pe care ţările preten- 
dente trebuiau să le respecte. Uniunea Europeană lansase, după 1993, Pactul 
Balladur care impunea ţărilor candidate neutralizarea celor două mari surse de 
instabilitate : situaţia nemulțumitoare a minorităţilor naţionale și încercările de 
modificare a frontierelor. În 1994, MAE român a elaborat materiale care au format 

baza unui Memorandum adresat parlamentarilor privind pactul Balladur. Surpriza 
noastră, a celor care am deschis Memorandumul adresat Departamentului de 
Relaţii Externe al Camerei Deputaţilor, a fost să vedem un document critic și, pe 
mari porţiuni, diletant. În plus, documentul oferea câteva copii ale unor materiale 
din presa internaţională, selectate dintre cele care exprimau o opinie negativă. 
Imaginea oferită de către Departament și, de fapt de către MAE”, parlamen- 
tarului român, privind proiectul Uniunii Europene era pronunţat negativă. 

Un astfel de document vădind, repet, o reticență aproape agresivă la planurile 
Uniunii Europene, nu se putea face fără supervizarea directă a ministrului 
Afacerilor Externe, deci a lui Teodor Meleşcanu. Și atunci, cum să-l vedem pe 
Teodor Meleșcanu grăbindu-se să depună cererea de aderare a României la 
Uniunea Europeană? 


A.S.: La întrebarea pe care am pus-o, de ce s-a așteptat până în 1995, chiar 
d-stră aţi dat răspunsul. S-a așteptat până în 1995 pentru că, în principiu, noi ne 
gândeam că n-ar fi rău să fie bine și să intrăm în Uniunea Europeană, dar 
păstrând — d-l Meleşcanu a apărat cu brio această concepţie — mentalitatea 
timpurilor în care eram membri CAER sau ai Pactului de la Varșovia. Noi parti- 
cipam la activitatea organizaţiilor internaţionale cu speranţa și cu unicul obiectiv 
de a-i păcăli pe ceilalți membri și nu cu gândul de a construi, de a realiza 
împreună un proiect comun. 


G.A.: De a ne asuma statutul decurgând din participarea noastră la o comunitate 
de valori. 


A.S.: Asumându-ne, în felul acesta, statutul organizaţiei respective. Dacă această 
atitudine a avut justificări în perioada comunismului real, în perioada bipola- 
rismului și a existenţei puternicului control al blocului sovietic asupra țărilor 
membre, după 1990 o asemenea mentalitate s-a dovedit fatală. Ea a subminat 
șansele noastre de a realiza integrarea europeană și euro-atlantică de care 
România are absolută nevoie. 


G.A. : Ajungem la tema gestionării proiectului de integrare euro-atlantică. După 
câte cunosc, decizia americană privind extinderea NATO a fost luată — corec- 
taţi-mă dacă greşesc — prin iarna anului 1993-1994. Solicitările care s-au exprimat 
încă din 1990, apelurile pentru extinderea Alianţei, venite mai ales din partea 
țărilor din Europa Centrală, au fost îmbrăţișate de-abia atunci de către Statele 
Unite. Care au fost atitudinile MAE, pe vremea ministeriatului Teodor Meleșcanu, 
în privinţa integrării României în comunitatea euro-atlantică ? 


A.S.: Trebuie să previn pe cei care citesc că eu nu trag niște concluzii în urma 
unei investigații riguroase. Însă ceea ce mi se pare absolut clar este faptul 


87. Faptul că Memorandumul sintetiza opiniile MAE ne-a fost confirmat, la sesizarea noastră, 
a membrilor Centrului de Studii Internaţionale, de către Radu Podgoreanu, directorul 
Departamentului. 

că, spre deosebire de ceea ce se spunea public la venirea mea în fruntea 
Ministerului Afacerilor Externe, în luna decembrie 1996, după patru ani de 
ministeriat Meleșcanu, România avea șanse virtual nule de a deveni membră a 
NATO. Pot să spun că nu am găsit nici un fel de strategie de abordare a acestei 
candidaturi. Noi ziceam mereu: „Nu există decât o singură alternativă” — bine- 
înțeles făcând și o greșeală gramaticală, pentru că alternativa înseamnă deja 
două posibilităţi. Cu excepţia aspectelor de limbă, era bine zis, dar nu era deloc 
suficient pentru ca NATO să-și deschidă porţile către noi. Nimeni nu te primește 
într-un club select numai pentru că ești băiat simpatic și ştii să alegi la sfârșitul 
mesei cea mai bună marcă de coniac. 


G.A.: D-le Severin, dar aici lucrurile sunt oarecum simplu de evaluat. În momen- 
tul în care aţi venit în minister, trebuia să aveţi dosarele pentru Consiliul Europei, 
dosarele pentru NATO, dosarele pentru Uniunea Europeană, pregătite de-a 
lungul timpului de către MAE ; listă de tactici și strategii duse până la un punct. 
Cum arătau aceste dosare ? 


A.S.: Din păcate, aceste dosare erau rezultatul muncii funcționarilor Ministerului 
Afacerilor Externe, care își făcuseră datoria ca orice funcţionar, gestionând marfa 
pe care o aveau și îndeplinind instrucţiunile pe care în fapt nu le aveau. În cazul 
nostru, nu le aveau. O viziune, o strategie și o tactică nu existau în acel moment. 


G.A.: Adică e posibil ca Ministerul Afacerilor Externe al României să nu aibă, 
într-o epocă crucială pentru relaţiile externe ale țării, dosare aprofundate pentru 
marile ei ţinte? 
A.S.: S-a repetat până la saţietate că suntem un pilon de stabilitate în zonă. Or, 
un pilon de stabilitate în zona noastră geografică nu puteam fi decât dacă aveam 
relaţii consolidate cu vecinii noștri. Nu puteai să faci o asemenea afirmaţie, că 
ești un pilon de stabilitate, dacă relaţiile cu vecinii tăi erau, în cel mai bun caz, 
reci. La vremea aceea, când am ajuns eu în MAE, în decembrie, până și cu Marea 
Neagră aveam raporturi reci, întrucât temperatura apei era foarte scăzută. Or, 
ministerul nu avea dosare care să arate că dorește serios să promoveze relații 
consolidate cu vecinii. Iar ideea care se tot susținea, că România este o ţară 
stabilă şi din cauza aceasta ea emană stabilitate în zonă, era o pură speculație 
lingvistică, pentru că nu se baza pe absolut nimic. Un tratat cu Ungaria scos cu 
forcepsul și încă neintrat în vigoare, întrucât nu se schimbaseră instrumentele 
de ratificare, un tratat cu Ucraina pus pe butuci, un altul cu Moldova inexistent, 
un raport destul de discutabil cu Bulgaria, mai degrabă tensionat decât amical și 
o relaţie în cel mai bun caz duplicitară, deci complet nesănătoasă, cu Iugoslavia, 
acestea nu puteau să reprezinte dovezi că România este o ţară a cărei politică de 
„stabilizare externă” era eficientă în zonă. 

La momentul în care se forma guvernul Ciorbea, când s-a pus problema venirii 
mele ca ministru de Externe, d-l Meleșcanu a afirmat că pentru mine poarta la 
Moscova se va închide. Eu trebuie să spun că am găsit o relaţie complet blocată 

cu Moscova. Și asta nu pentru că ar fi fost apărate nu știu ce interese românești 
care nu erau deloc compatibile cu anumite rigori pe care Rusia ar fi vrut să le 
impună relaţiilor noastre. Ci pentru că pur și simplu s-a dovedit lipsă de hotărâre, 
lipsă de caracter în relaţiile cu această ţară. Este deja destul de cunoscut episodul 
aducerii la București, mi se pare tocmai din China, a lui Evgheni Primakov 
pentru perfectarea tratatului de bază între cele două țări. Pentru ca la aeroport 
să i se spună că ne-am răzgândit! 

G.A.: Dar d-stră aţi fi acceptat parafarea sub forma de atunci a tratatului ? 


A.S.: Eu nu l-aș fi adus pe Primakov la București! Și cu asta am spus totul! Deci 
eu am vorbit de caracter. Ştiţi bine că nu eram de acord cu documentul și că 
v-am căutat pentru a vă consulta în legătură cu anumite articole, iar observaţiile 
d-stră au intrat în noua formulă pe care am propus-o%®. Dar eu n-am vorbit 
despre caracterul documentului, ci de caracterul politicienilor români. Care când 
o luau într-o direcţie, când o luau în cealaltă direcție, după cum bătea vântul. 
Or, în asemenea situaţii este limpede că dacă partea rusă ar fi acceptat dez- 
acordul României față de un text care nu o satisfăcea, nu putea în schimb să 
accepte batjocura de a se schimba în fiecare zi punctul de vedere după cum 
băteau aici vânturile politice și după cum umbla mirosul fripturii. 


G.A.: Deci înţeleg, d-le Severin, că în urma mandatului Meleșcanu ați găsit un 
minister aflat pe un teren friabil și fără busolă. 


A.S. : Cred că se poate spune foarte bine acest lucru. Și mai cred că este datoria 
noastră faţă de populaţia României, în special la această oră, de a nu o lăsa să se 
mai iluzioneze cu mituri. Din păcate, românilor le pare tare rău când li se spune 
că nu există Moș Crăciun. Ştiu și eu că atunci când eram copil mai măricel și am 
aflat pentru prima oară că nu există Moș Crăciun am plâns. Însă acest plâns este 
probabil necesar pentru a trece într-o altă etapă a vieţii noastre. Este cazul să 
înţelegem că nu putem trăi din mitul unor personaje providenţiale care ne-ar 
putea aduce fericirea. 


G.A. : Sunt acestea ultimele cuvinte cu care vă despărțiți de moștenirea Meleşcanu ? 


A.S.: Nu, pentru că merită să descriu acţiunea de predare-primire. Am putea 
scrie o carte interesantă din punerea în oglindă a predării-primirii Meleșcanu- 
-Severin cu cealaltă, Severin-Pleșu. 


88. Era vorba în special despre art. 3 al proiectului de tratat : „În cazul apariţiei unor situaţii 
care, după părerea uneia dintre Părţile Contractante, creează o ameninţare la adresa păcii 
şi securităţii internaţionale sau dăunează intereselor sale de securitate, ele vor intra imediat 
în contact cu scopul de a proceda la un schimb de păreri cu privire la acţiunile potrivite 
care ar putea fi întreprinse pentru diminuarea tensiunii și soluționarea unor asemenea 
situaţii”. O critică a unor astfel de articole din proiectul de tratat le publicasem în 
revista 22. Adrian Severin și-a adus aminte și mi-a solicitat din nou opiniile pe care, mi-a 
spus, le-ar fi folosit. 

Discuţia pe care am avut-o la Ministerul de Externe cu d-l Meleşcanu pentru 
a prelua gestiunea, sigur în sensul foarte larg al cuvântului, gestiunea politică, a 
durat exact 10 minute. D-l Meleşcanu mi-a dat două chei, mi-a arătat cum 
funcţionează telefoanele și mi-a încondeiat pe toţi adjuncţii cu care dânsul 
lucrase și cu asta s-a terminat; în timp ce eu speram că îmi va spune marile 
secrete, marile acțiuni în suspensie, marile înţelegeri neoficiale, marile mișcări 
strategice în desfășurare, pentru că, sigur, nu poţi să termini o anumită manevră 
tactică sau strategică exact în ziua când se schimbă guvernul. 

Mă aşteptam să preiau lucrurile din mers. Între două guverne nu poate să 
existe numai discontinuitate, ci trebuie să existe și continuitate. Nimic din toate 
acestea. Am făcut apoi operă de arheologie, am săpat în minister pentru a putea 
să recompun realitatea cu sprijinul unor oameni cărora le sunt recunoscător că 
au vrut să mă sprijine dar care, evident, nefiind miniștri, nefiind conducători 
politici ai instituţiei, nu puteau să aibă imaginea ansamblului. 

În oglindă cu aceasta este încercarea mea de a preda în cu totul alt fel 
gestiunea ministerului când am plecat. Discuţia pe care am avut-o cu d-l Pleșu a 
fost de trei ore, trei ore și ceva. Când mi-am dat seama că există riscul extra- 
ordinar ca d-l Pleșu să adoarmă, i-am spus că poate e bine să ne întrerupem și 
să ne vedem altă dată. Dânsul mi-a răspuns: „Da, sigur, este foarte bine așa, însă 
ca să conchidem până la urmă, care este rolul ministrului de Externe ? Să parti- 
cipe la recepții și la dineurile oficiale, nu-i așa ?” 

Am încercat să-l conving că această diplomaţie de salon a apus de mult și 
că la ora actuală nici cea de salon, nici cea de cancelarie și nici măcar cea de 
alcov nu au șanse să aducă României ceea ce ea își dorește. Ca nici unei alte 
țări de altfel. Așa încât l-am dezamăgit spunându-i că va trebui neapărat să ne 
vedem pentru a continua o analiză de detaliu a stării în care se află politica 
externă a ţării în acel moment, cu bunele și cu relele ei. Ne-am despărţit, deci, 
cu decizia de a ne revedea, lucru care s-a întâmplat, într-adevăr, dar numai după 
ce d-l Pleșu nu a mai fost membru al Cabinetului. Pentru că până atunci nu am 
reușit să ne mai vedem niciodată la Ministerul Afacerilor Externe sau în alt loc 
pentru a discuta probleme de politică externă. 

E şi aceasta o parte din istoria României și este bine ca oamenii să o cunoască, 
chiar dacă, poate, unele din personajele implicate se vor supăra. Totdeauna mă 
întreb de ce se supără cei cărora adevărul nu le convine și nu mă supăr eu, care 
constat un adevăr ce este trist pentru noi, națiunea din care şi eu fac parte. 
Faptele trebuiau spuse. Alţii să le judece. Ce am făcut eu, la rândul meu, sigur că 
trebuie de asemenea judecat. 


G.A.: Un ultim lucru demn de notat din ceea ce s-ar numi „moștenirea 
Meleşcanu” ? 


A.S.: Un aspect aparent minor, dar care spune multe: cum arăta biroul minis- 
trului Meleşcanu. 

Cândva, un om politic străin ajuns întâmplător în biroul lui Petre Roman 
m-a întrebat dacă este doar o încăpere de protocol sau premierul — pe atunci 
d-l Roman era prim-ministru — lucrează cu adevărat acolo. Când i-am spus că ne 
aflăm chiar în locul din care șeful Executivului își conduce echipa în admi- 
nistrarea ţării, interlocutorul meu s-a mirat: „Ciudat! Aș fi jurat că în această 
cameră nu se lucrează”. 

Într-adevăr, atunci ca și acum, biroul lui Petre Roman semăna mai mult cu o 
încăpere dintr-o casă memorială sau cu un cavou în care obiectele cele mai dragi, 
care cândva aparținuseră defunctului, sunt așezate într-o ordine desăvârșită dar 
nefirească pentru cei vii întrucât, evident, proprietarul este dus la cele veșnice și 
nu le mai folosește. Un coup-papier, un fel de tabacheră, un steguleţ tricolor, 
câteva condeie, o gheară de urs, o cutie de piele pentru trabucuri, un săculeţ cu 
pământ din nu știu ce locuri sfinte și multe altele asemenea, atent șterse de praf 
și poziţionate cu grija cu care copii fiind, făceam curăţenie în casele de păpuși. 
Asta probează moartea raţiunii aplicate, evadarea locatarului în imaginar, într-o 
lume paralelă, faptul că laboratorul ideilor creatoare puse în slujba rațiunii a fost 
închis. Petre Roman nu este ceva, ci se joacă de-a ceva. De aceea, când lipsește 
din camera sa de lucru, ai sentimentul că niciodată nu a muncit acolo. 

Ei bine, biroul pe care mi l-a lăsat d-l Meleșcanu era ceva între un depozit de 
mobilă de ocazie și o expoziţie de pictură. La o masă de lucru Napoleon al 
III-lea erau „asortate” un fotoliu ergonomic tapisat cu imitație de piele, o măsuţă 
modernă stil Neoset și două scaune Empire. În încăpere se mai aflau o canapea 
și fotolii Louis XVI în jurul unei alte mese cu tăblie de geam tip Neoset, precum 
și mai multe piese de mobilier greu românesc cu pretenţie de a imita mobila stil 
(probabil, o imitație de Bidermayer). Pe pereţi, un mare car cu boi de Grigorescu 
se asocia cu pânze de Țuculescu, Pacea și Ilfoveanu. (Tablourile erau mai mult 
ca sigur moștenite de la Adrian Năstase care, colecţionar de pictură fiind, a adus 
în patrimoniul ministerului opere de artă valoroase.) 

M-am simţit întotdeauna apăsat și jenat de înfățișarea acelui birou ministerial 
și, dacă aș fi rămas măcar doi ani acolo, cu siguranţă aș fi găsit fonduri pentru 
amenajarea lui. Am avut ocazia, de pildă, să intru și în biroul de lucru al lui 
László Kovács și am putut aprecia discreţia și bunul gust cu care era aranjat. Un 
loc în care muncește un om cu o concepţie articulată, iar nu unul pentru care 
minsteriatul este ca un sac în care se poate înghesui orice și de care nu merită să 


89. Adrian Severin a devenit aici atât de sarcastic și pentru că, probabil, are în vedere propria 
lui experienţă. Am fost de mai multe ori în biroul (birourile) lui Adrian Severin : vrafuri 
de hârtie — documente, manuscrise, corespondenţă, bucăţi de ziare —, îngrămădite în 
toate cele patru colțuri ale mesei, desenând o imagine interesantă de „dezordine orga- 
nizată”. L-am întrebat cum se descurcă cu această cantitate, pe care parcă o vedeai cum 
crește. Mi-a vorbit de munca vreunei secretare sau șefe de cabinet ce tria din când în 
când noianul de hârtii, ca să-l facă suportabil. 

te îngrijești, întrucât oricum îl vei transmite altuia. Lipsa de sistem și de grijă în 
amenajarea locului de muncă împreună cu amalgamarea lucrurilor de valoare 
este și un diagnostic asupra diplomaţiei concepute în respectiva încăpere : 
grandilocvenţă fără grandoare. 

Dar ceea ce vreau să relev este ceva mai important. Într-o sâmbătă, când mai 
toată lumea era plecată în week-end, l-am primit pe fostul prim-ministru francez, 
Michel Rocard, aflat într-o vizită personală în România. La un moment al discuţiei 
purtate cu acel om de o vie inteligenţă și de o cuprinzătoare înţelegere a lumii, 
d-l Rocard mi-a cerut o hartă spre a vedea mai bine poziţia geostrategică a 
României despre care tocmai îi vorbisem pe larg. Atunci mi-am dat seama că în 
biroul ministrului de Externe al României nu exista nici o hartă. Ce să mai 
vorbesc că nu am găsit nici una, atunci, în toată clădirea !? Asta în condiţiile în 
care principalul atu al României nu este istoria — pe care am făcut-o noi — ci 
geografia — pe care ne-a dat-o Dumnezeu. 

Eu obișnuisem să spun — și o repet acum — că tot omul care știe să citească o 
hartă este „omul nostru”. Cu un asemenea om avem ce discuta și cu el putem 
cădea la o înţelegere convenabilă. Or, în patru ani de ministeriat, d-l Meleşcanu 
nu simţise nevoia să aibă o hartă în biroul său de lucru. Erau acolo mobile și 
tablouri câte vrei, dar nici o hartă. Ce fel de politică externă, relaţii internaţionale, 
ordine mondială să concepi fără să ai în fiecare moment, sub ochi, marile contu- 
ruri ale lumii? Privind doar la carul cu boi? Am dispus atunci reducerea drastică 
a numărului de tablouri și amplasarea unei hărţi în locul lor. În locul boilor, am 
pus o mare hartă a Europei, iar în locul fazanului celebru al lui Ilfoveanu am 
amplasat o splendidă hartă a lumii produsă de National Geographic. 


D-na Albright să mă sune când va decide 
să invite România 


G.A.: Din perspectiva mea, sfârșitul anului 1997 găsea România cu o politică 
externă foarte elaborată, cu tactici și strategii bine întemeiate. Dar acest avans 
de politică externă nu avea corespondent cu ce se întâmpla în viaţa internă. Este 
chiar observaţia pe care aţi facut-o cu privire la plecarea guvernului Ciorbea. 
Dinamismul politicii externe nu era susţinut de politica internă. Iată condiţiile în 
care a venit ca ministru de Externe d-l Andrei Pleșu. Având în vedere o asemenea 
situaţie, vă invit să caracterizați evoluţia politicii externe din vremea mandatului 
Pleșu: ceea ce putea, ceea ce nu se putea, ceea ce a făcut, ceea ce nu a făcut. 


A.S. : Vedeţi, în general este ușor să caracterizezi, apreciind sau criticând, o poli- 
tică bazată pe o anumită strategie, având anumite ţinte, o anumită etapizare, o 
anumită motivaţie, o anumită fundamentare, o anume selecţie de mijloace tac- 
tice. Pot să spun că, deși cea mai scurtă ca întindere în timp, cea mai descriptibilă 
politică externă a miniștrilor pe care mi-aţi cerut să-i caracterizez a fost politica 

d-lui Sergiu Celac. El este singurul care poate să explice ce a vrut. Urmărind ce 
a făcut, se poate găsi în mare ce a dorit, ce a urmărit și de ce a urmărit anumite 
lucruri. Poţi să fii de acord sau nu cu el. Dar acolo a existat o concepție. 

Într-o anumită măsură, o anumită concepţie a existat — am constatat ulterior — 
și în timpul lui Adrian Năstase. Repet, poţi să nu fii de acord cu ea, poţi să spui 
că au fost opțiuni pe care nu le poți împărtăși, dar o anumită idee a existat, 
măcar de a da o faţă mai intelectuală prestaţiei diplomatice românești. În ceea 
ce privește mandatul Meleşcanu, după părerea mea este aproape imposibil de 
reconstituit ce a dorit și cum și-a planificat să-și atingă ţintele. Această caracteris- 
tică este și mai pregnantă în timpul mandatului Pleșu. În primul rând, d-l Pleșu 
a avut o totală dificultate, o dificultate absolută, în a vedea globul pământesc. 
Pentru dânsul, lumea se oprea la Europa Occidentală. Pentru dânsul, lumea 
consta în lecturile pe care le-a făcut. Desigur, atunci când ne specializăm într-un 
domeniu sau altul putem să ne restrângem la lecturi în funcţie de problema 
studiată, însă pentru un ministru de Externe a nu vedea în permanenţă globul 
pământesc, a nu ști istoria lui în toate componentele sale este fatal. Acesta a 
fost un prim handicap cu care d-l Pleșu a plecat la drum. Eu cred că dânsul nu 
a înţeles foarte bine nici Statele Unite, nu mai vorbesc de Rusia sau de China. 
Sau de Japonia. Nu mai vorbesc de Africa pe care, probabil, că a dispreţuit-o în 
totalitate pentru că nu a dat o mare filozofie scrisă în limba germană. În ase- 
menea condiţii, este limpede că nu poţi să stabilești nici măcar niște ţinte 
provizorii. 

Nu spun doar că d-l Pleșu nu a înţeles America. Dar pentru d-l Pleșu era 
probabil extrem de obositor, exasperant de obositor, să se gândească numai ce 
efort trebuie făcut ca să traverseze oceanul. Numai efortul parcurgerii cu mintea 
a acestui drum lung era un motiv de a exclude zona din atenţie. Există un 
episod semnificativ pentru ceea ce spun. Când, cu câteva săptămâni înainte de 
summit-ul de la Washington, Madeleine Albright a invitat miniștrii de Externe ai 
țărilor candidate să se întâlnească la Bruxelles spre a mai avea o discuţie și spre 
a le explica politica americană în privinţa extinderii NATO, România a fost 
singura ţară care nu a participat prin ministrul său de Externe. A fost trimisă în 
locul lui o secretară de stat. Presa a relatat la data aceea, pe bună dreptate, că în 
buletinele de știri occidentale, fotografia de familie facută de d-na Albright cu 
ceilalți participanţi la reuniune cuprindea menţiunea (privind-o pe secretara de 
stat cu pricina): „Reprezentant necunoscut al Ministerului de Externe român”. 

Mie îmi pare rău pentru d-na Elena Zamfirescu că a apărut acolo ca un 
reprezentant necunoscut. Nu știu cât de nevinovată a fost acea menţiune, dar în 
orice caz, dacă nu a fost nevinovată, era un mesaj clar că invitaţia era adresată 
ministrului de Externe român de către ministrul de Externe american. Care are 
un rol aproape egal cu cel al unui prim-ministru. Nu se făcea în nici un caz ca la 
un moment atât de important legat de accesul nostru în NATO, ministrul de 

Externe român să nu participe. Acel episod ar fi fost suficient pentru a se cere 
demisia ministrului de Externe. 

Sigur, cineva foarte rațional și foarte sceptic poate să spună că oricum nimic 
nu se mai putea face. De fapt, de la bun început d-l Pleșu a opinat că nimic nu 
se poate face și că din cauza aceasta nu este cazul să se depună eforturi. Aceasta 
a caracterizat ministeriatul Pleșu : faimoasa glumă, nu neapărat și foarte bună, 
privind rugămintea ca d-na Albright să-l sune când va decide să invite România 
în NATO, pentru că noi n-o vom mai deranja, precum și absența de marcă de la 
reuniunea de la Bruxelles. 

Acestea sunt, după părerea mea, momente care pot în sine să dea definiţia 
mandatului: lene și iresponsabilitate. Ce se poate construi pe aceste temelii? Ce 
să vorbim despre strategie? Care strategie ? Strategie despre ce? În legătură cu 
ce? Că am vrut să devenim membri ai NATO? Deja se știa de ani de zile. Că am 
vrut să devenim membri ai Uniunii Europene și că vrem încă lucrul acesta, se 
știa tot de ani de zile. D-l Pleșu a reluat cu același entuziasm ca și d-l Meleşcanu, 
și poate cu un entuziasm și mai mare, formula : „Politica externă este absolut 
dependentă de politica internă”. Asta, o spun încă o dată, este în cea mai mare 
măsură fals. Politica externă are autonomia sa. Desigur, există o legătură între 
cele două, dar există și capacitatea fiecăreia de a merge separat. De asta cei 
care se ocupă de politica externă sau care o conduc trebuie să cunoască 
regulile artei, să făcă tot ceea ce este de făcut și ceea ce se poate face în 
conformitate cu ele. 


G.A. : Să spunem, cum cred că a rezultat din afirmaţiile d-stră, că mandatul d-lui 
Pleșu este expresia unui imobilism. Pe de altă parte, în timpul cât la MAE a fost 
d-l Teodor Meleșcanu, eu am văzut acţiuni de politică externă care au avut o rea 
intenţie în raport cu interesele generale românești. Și le-au afectat în cea mai 
mare măsură. Puteţi susține, oare, că anumite decizii luate de Andrei Pleșu au 
făcut în mod expres rău? 


A.S. : Sigur că anumite decizii sau, mai ales, anumite indecizii au făcut rău. Însă 
dacă, într-adevăr, la d-l Meleşcanu anumite acţiuni, anumite gesturi pot fi suspec- 
tate chiar de rea-intenţie... 

G.A.: Vezi aranjamentul cu Slovacia”. 

A.S.: Da, poate ar fi unul dintre exemple. În schimb, în cazul d-lui Pleșu se 
poate vorbi de lipsa oricărei intenţii. Sigur că este de văzut care dintre aceste 


90. Spre a nu rămâne singurul vecin al Ungariei care nu semnează tratatul de bază cu aceasta, 
România, prin ministrul Meleşcanu, a intrat într-o înţelegere confidențială cu Slovacia 
regimului Meciar, potrivit căreia nici cea din urmă nu ar fi intenţionat să încheie docu- 
mentul bilateral respectiv cu Budapesta. În felul acesta, opinia publică era încurajată să 
explice eșecul negocierilor prin inflexibilitatea ungurilor. În cele din urmă, guvernul de 
la Bratislava și-a definit cum trebuie interesele sale, semnând tratatul — cu pompă, la 
Paris — și lăsând România în off side. 

situaţii este superioară, dar părerea mea e că nu merită efortul să stabilim o 
ierarhie valorică între cele două tipuri de atitudine. Unii ar putea zice că d-l 
Meleşcanu a fost o probă de cum nu trebuie să fie un ministru de Externe. În 
acest caz, d-l Pleșu este o probă de cum e să nu fii ministru de Externe. 


Câteva cuvinte despre mandatul d-lui Petre Roman 


G.A. : Încă nu avem toate datele necesare pentru a face o evaluare de substanță 
a mandatului lui Petre Roman. Ceea ce știm, până una-alta, este că a venit în 
minister hotărând să reconstruiască în adâncime ministerul, deși mai erau câteva 
luni până la încheierea guvernării. Energia îndreptată în această direcţie ar fi 
trebuit dirijată, după părerea mea, spre construirea celei mai importante instituții, 
a instituţiei negociatorului-șef cu UE. Pentru sprijinirea negociatorului-șef. Mai 
nou, au apărut câteva semnale discordante în politica externă în raport cu 
perioada anterioară. Câteva declaraţii cărora îmi permit să le spun anti-maghiare. 
Am în vedere și o politică mai restrictivă față de presă: pentru prima dată 
ziariştilor care cer acreditare li s-au solicitat copii după ceea ce au publicat 
despre România. (După reacţia ofensată a acestora, au fost acceptate titlurile.) 
În sfârșit, fapt nou și surprinzător, ambasadorul României de la Geneva a lipsit 
din sală — așa cum se lipsea pe vremea lui Ceaușescu — atunci când s-a votat 
pentru invitarea Adunării Generale a ONU de a se exprima asupra unei rezoluţii 
de condamnare a Chinei, propusă de SUA și susţinută de SUA împreună cu 
aliaţii săi occidentali, la Centrul Drepturilor Omului de la Geneva. 

Pe de altă parte, Petre Roman și-a asumat semnarea tratatului cu Republica 
Moldova, subiect destul de delicat. A continuat dezvoltarea relaţiilor MAE cu 
organizaţiile neguvernamentale și cu cei „interesaţi” în politica externă, din afara 
sistemului. Cu totul importantă a fost această strategie în privinţa politicii faţă de 
Iugoslavia lui Miloșevici, caz în care putem vorbi de un adevărat parteneriat 
între MAE și câteva asociaţii românești cu relaţii în Serbia. Simbolic, punctul cel 
mai înalt atins pe linia aceasta este constituirea „Grupului consultativ de politică 
externă”, structură reunind, conform protocolului, „reprezentanţi ai MAE, ai 
Academiei Române, ai unor instituţii de învățământ superior și ai unor organizaţii 
neguvernamentale cu preocupări în domeniul politicii externe””. Mi-e limpede 
însă că deschiderea MAE spre relaţii cu societatea civilă aparţine nu atât lui 


91. Conform altui paragraf al protocolului adoptat la 14 iulie 2000, „Grupul consultativ 
urmărește a fi un instrument al dialogului structurat și sistematic dintre Ministerul 
Afacerilor Externe și societatea civilă, reprezentată prin instituţii academice și organizaţii 
neguvernamentale specializate în probleme de politică externă. Schimbul de opinii și 
idei realizat în cadrul Grupului consultativ poate oferi o viziune alternativă precum și 
elemente pentru luarea unor decizii apte să asigure o mai mare capacitate de reacţie în 
planul activităţii diplomatice”. 

Petre Roman — care, totuși, o girează — cât unuia dintre cei mai interesanţi oameni 
pe care i-am văzut lucrând în minister — actualul șef al Direcţiei de Planificare 
Politică, Mihnea Constantinescu. 

Aveţi vreun comentariu asupra listei de mai sus? 


A.S. : Putem spune, într-adevăr, că este încă prea repede ca să tragem concluzii”?. 
Pe de altă parte, cred că lucrurile „noi” care apar, cum sunt cele enumerate mai 
sus, nu trebuie să ne surprindă prea mult. Noi îl cunoaștem deja pe d-l Roman și 
putem prevedea ce se va întâmpla. Ceea ce mi se pare că ar fi de remarcat astăzi 
este intenţia de a se crea un mit: Petre Roman, ministru de Externe ideal, ministru 
de care România nu se poate dispensa. Cred că d-l Brucan n-a vorbit atât de 
frumos nici despre Gheorghiu-Dej. 


G.A. : Sunteţi cumva rău? 


A.S.: Deloc! D-l Brucan, în fiecare duminică aproape, la emisiunile televizate 
care-mi dau impresia că este plătit nu numai de televiziunea organizatoare, ne 
spune cum România nu se va putea descurca niciodată în politica externă fără 
d-l Roman și cum se face că are un mare noroc a-l avea pe dânsul în fruntea 
diplomaţiei românești. 

G.A. : Mie mi se pare mai interesant cum se asociază această atitudine cu cea a 
ziarului Adevărul. Eu am simţit drept ceva compromiţător, dătător de temeri, 
faptul că d-lui Roman i s-a făcut o întâmpinare elogioasă în paginile cotidianului. 


A.S.: Din punctul acesta de vedere, dacă se poate spune ceva în favoarea d-lui 
Pleșu, este că ziarul Adevărul l-a criticat în mod constant. Arătând, cel puţin 
dintr-un anumit punct de vedere, că d-l Pleșu a fost de partea bună a baricadei. 
În orice caz, că a fost un om care nu a urmărit obiectivele caracteristice ziarului 
Adevărul. În timp ce d-l Roman este singurul ministru de Externe, din câte știu 
eu, din 1990 încoace, care se bucură de prețuirea ziarului. Ori Adevărul are 
dificultăţi financiare, ori politica d-lui Roman coincide cu așteptările celor care 
definesc obiectivele acestui ziar. Așa încât lucrul nu ar trebui să treacă neob- 
servat. El ar trebui analizat. Sunt convins că în străinătate asta se și întâmplă și 
este deja notat. Așa cum remarca un mare analist britanic, Jonathan Eyle, a fost 
un serios semnal de alarmă pentru Occident atunci când, nefiind încă numit 
ministru de Externe, Petre Roman era deja prezentat în ziarul Adevărul ca 
ministrul de Externe român cel mai reușit, când nici nu-și luase încă bine în 
primire funcţia. Pentru observatorii politici, este un fapt nu lipsit de semnificaţie. 

De altfel, trecerea de care diplomaţia românească se bucură în Occident în 
acest moment nu este chiar la cotele la care unii se așteptau. Faptul că d-l Roman 
nu a fost primit de Lionel Jospin, de Tony Blair, de Gerhard Schroder, că întâl- 
nirea cu Madeleine Albright a fost mai mult decât formală, ne arată că, de fapt, 
România se află sub ministeriatul Roman într-un fel de stand-by. Așezată pe o 


92. Discuţia asupra ministeriatului Roman s-a desfășurat, în cea mai mare parte, în primăvara 
anului 2000. 

orbită de parcare. Lumea așteaptă schimbarea pentru ca apoi să ia decizii în 
ceea ce privește România. 


G.A.: O schimbare în care d-l Petre Roman este totuși actor. 


A.S.: Tocmai de aceea, d-l Roman nu are altceva de făcut decât să întoarcă 
diplomaţia cu faţa spre cetăţean, promițând şomerilor și pensionarilor care nu au 
bani nici de mâncare și medicamente, vize Schengen. Sau scufundând-o în apele 
tulburi ale Dunării. Dacă Andrei Pleșu a fost, la figurat, primul șef al diplomaţiei 
române „în pantaloni scurți”, d-l Petre Roman este, la propriu, primul în slip”. 


G.A.: Domnule Severin, suntem, iată, la capătul unui excurs în evaluarea poli- 
ticilor externe românești, începând cu anul 1990. Am, cred, datele să înțeleg 
analizele d-stră, a căror severitate trebuie s-o recunoașteţi. Nici nu cred că s-a 
spus tot ce trebuia spus, în sens critic. Dar aș aminti aici că într-un recent sondaj 
al INSOMAR, populaţia a clasificat prestaţia miniștrilor de Externe români din 
ultimii zece ani astfel : Teodor Meleşcanu — 38,9% ; Petre Roman — 27,6% ; Adrian 
Năstase — 19,4%; Andrei Pleșu — 8,9% ; Adrian Severin — 5,2%”. Sergiu Celac nu 
este nici măcar pomenit. Cum aţi interpreta o astfel de ierarhie a opiniei publice ? 


A.S. : Fiind implicat, o să mă rezum la următoarele. Răspunsurile celor chestionaţi 
dovedesc că, spre deosebire de miniștrii Finanţelor, Sănătăţii, Învăţământului 
etc., miniștrii de Externe desfășoară o activitate mai puţin vizibilă. De aceea ei 
sunt evaluaţi mai mult în funcţie de unele aspecte exterioare și în funcţie de 
ceea ce scrie presa. 

În ierarhia stabilită de sondaj, se reflectă foarte bine campaniile de presă 
duse în favoarea sau în defavoarea miniștrilor enumeraţi. O atare similitudine, 
dintre poziţia presei şi cea a opiniei publice, arată cât de periculoase sunt 
informările incorecte, abuzive. Să zicem că d-l Celac a stat prea puţin la condu- 
cerea MAE pentru ca lumea să îl mai numească. Dar cum vă explicaţi că la finele 
anului 1997, tot sondajele indicau cel mai înalt grad de satisfacţie pentru politica 
externă și apreciau că în acest domeniu se realizase cel mai important progres 
în raport cu anii precedenţi, ceea ce este în contradicție cu sondajul prezentat 
de d-stră anterior? 


G.A. : Lumea află și înţelege prin intermediul presei. Cu cât tema supusă atenţiei 
opiniei publice este mai complicată, cu atât oamenii sunt mai dependenţi de cei 
care o intermediază. Adică, de presă. În acești ani, presa românească a fost 
folosită ca un adevărat actor de politică externă. Din păcate, un actor nu întot- 
deauna competent și nu întotdeauna bine intenționat. 


93. Adrian Severin ironizează aici spectacolul pe care l-a oferit Petre Roman. El l-a întâmpinat 
şi a înotat alături de un sportiv sloven care a parcurs Dunărea, în luna august 2000, 
dinspre izvoare până la vărsare, ca semn de protest împotriva blocării apelor Dunării — în 
urma distrugerilor efectuate de avioanele NATO. 

94. „Politica externă a României ţinută de tricou de politica internă”, în Oameni în top, nr. 13, 
iulie 2000. 

Viaţa 


G.A.: Ce ați spus până acum crește interesul pentru întrebarea următoare : care 
sunt datele personale? Ce anume vă explică evoluţia și cariera ? 


A.S.: M-am născut pe 28 martie 1954, părinţii mei fiind „emigranţi” în propria lor 
țară. Familia, pe linie paternă, își are originea undeva în Bucovina de Nord. 
Părinţii au fost obligaţi să se refugieze în România după ocupaţie. Bunicul meu 
era un teolog luminat, a fost și preot, dar a avut și alte studii. A fost și profesor. 
Evenimentele îl prinseseră consilier cultural la Mitropolia Basarabiei. Când 
Basarabia a fost ocupată în 1940, a fost unul dintre primii care a părăsit Chișinăul. 
Un străbunic de-al meu, tot bucovinean, în perioada în care Bucovina tot trecea 
de la un imperiu la altul, a lăsat Bucovina austriacă pentru nordul Basarabiei 
rusești, încercând să scape astfel de corvezile militare. Printr-un concurs de 
împrejurări a ajuns să fie misionar în nordul Caucazului, așa încât peste ani, 
când și eu am ajuns în Cecenia, am călcat pe pământul unde i se născuseră 
copiii. Asta i-a impresionat pe caucazieni, povestea creându-le o anumită inti- 
mitate cu mine. 

Îmi amintesc cu plăcere de bunicul meu. Era doctor în teologie, de asemenea 
în istorie, făcuse facultatea de filologie — limbi slave. Când a murit era profesor 
de paleoslavă la Institutul Teologic din București. Doctoratul ca preot ortodox și 
l-a dat la Vatican. Scriitorul Gala Galaction a fost acela care l-a sprijinit cu o bursă. 
A avut o vedere cu adevărat ecumenică și superioară în ceea ce privește viaţa 
religioasă. El a lăsat moștenire în familie nevoia de toleranță, de respect al 
diversităţii, de ecumenism. În timpul războiului a luat apărarea evreilor trimiși 
în lagăre şi a fost atenţionat că se pune în primejdie procedând astfel. Anterior, 
aflându-se în refugiu după ocuparea Basarabiei, a fost unul dintre cei incluși pe 
listele negre ale legionarilor întrucât avea vederi democratice (era prieten cu Iorga, 
care l-a adăpostit o vreme la Văleni) și se pronunţa împotriva politicii antisemite. 


G.A.: Un personaj remarcabil ! 


A.S.: După război a trecut pe listele negre comuniste pentru că a luat apărarea 
greco-catolicilor care fuseseră interziși. 


G.A. : Ortodox fiind! Formidabil. 

A.S.: În casa bunicilor mei și a părinţilor mei veneau episcopii greco-catolici în 
perioada în care erau prigoniţi. Încercau acolo, împreună cu un preot ortodox, 
să afle alinare sufletească și, în al doilea rând, să găsească eventuale soluţii 
pentru a ieși din necazul în care se găseau. 

De când îmi aduc aminte, în casa noastră veneau oameni de diferite identități. 
Primul meu prieten mai important și mai durabil a fost un ungur împreună cu 
fraţii săi. Mi-a fost coleg la școala generală, apoi la liceu și în cele din urmă, mi-a 
fost coleg la facultate. Deci nu e vorba despre o prietenie episodică dintre doi 
copii care se întâlnesc în parc și se joacă împreună câteva săptămâni. A propos, 
unul din fraţii săi este astăzi deputat UDMR. 

La începutul copilăriei mele locuiam în blocul Wilson, pe Bulevardul Bălcescu, 
unde trăiau multe familii de evrei. Ţin minte cum veneau în casa noastră și că 
erau foarte bine primiţi. Părinţii şi bunicii mei erau invitaţi la ei acasă. Îmi 
amintesc că veneau la noi și ruși, și ucraineni, și polonezi. Ajungeau și grecii și 
turcii din Dobrogea. Unii erau oameni cu vederi de stânga, alţii aparţineau vechii 
aristocrații de la noi sau din ţările vecine, cu concepții conservatoare. 

Pentru mine, toată această combinaţie etnică a fost o parte a copilăriei mele. 
Așa am putut să văd ce înseamnă respectul diversităţii și sentimentul natural de 
egalitate. Era o atitudine care venea din interiorul celor pe care eu îi priveam cu 
curiozitatea și cu respectul pe care le are un copil față de cei cu mult mai în 
vârstă decât el. 

Cred că același lucru se poate spune și pe linia maternă. Același spirit preluat 
dintr-o zonă puternic interconfesională, din Moldova de Nord, zona Botoșanilor. 
(Mama e de fapt chiar de pe malul Prutului ; s-a născut în comuna Ștefănești.) Și 
nu este vorba numai despre asta, ci și despre egalitatea dintre bărbaţi și femei, 
despre camaraderia între vârste... atitudini pe care le-am descoperit din primii 
ani de viață. Am văzut cum cei mai în vârstă și cei mai tineri stăteau împreună, 
se distrau împreună, fără să se jeneze ; am văzut cum încearcă bărbaţii şi femeile 
să-și împartă greutăţile vieţii și treburile. 

G.A.: Aţi trăit într-un mediu liberal, să zicem cu o nuanţă tradiționalistă. 


A.S.: Probabil este bună și corectă observaţia. Era un liberalism tradiţionalist, 
umanist în orice caz. Mai târziu, am avut posibilitatea de a călători, a vedea, a 
cunoaște, a înțelege că nu este atâta lumină doar cât se vede pe fereastră, că 
suntem în același timp și diferiți și egali. Această idee, știți, sloganul Consiliului 
Europei, mie nu mi s-a părut surprinzătoare atunci când am văzut-o acolo. Eu 
am trăit toată viaţa cu conștiința că toţi suntem diferiţi și că diferenţa este o sursă 
de bogăţie și face viaţa mai interesantă. 


G.A.: Părinţii ce profesau ? 
A.S.: Părinţii mei au fost amândoi ingineri agronomi. Tatăl meu a ajuns profesor 


universitar, iar mama a fost inginer horticol. S-a ocupat, însă, de industrie, de 
industria alimentară și, mă rog, asta presupunea drumuri în ţară. Tatăl meu a 

avut mai mult timp liber, ca orice cadru didactic din învăţământul superior, și s-a 
ocupat mai intens de mine. Ceea ce nu înseamnă că mama nu s-a ocupat, dar 
principalul meu pedagog a fost tata, și a făcut-o cu entuziasm și cu răbdare. Nici 
nu pot descrie câte am învăţat de la el și cât de plină mi-a fost viața de prezenţa 
lui. Le datorez enorm părinţilor mei și una dintre marile mele dureri este că 
implicarea mea accentuată în viaţa publică nu mi-a permis să le dau măcar o 
mică parte din cât mi-au dat ei mie. 

G.A. : Ce visaţi să deveniți când erați mic? 

A.S.: N-am să uit niciodată următorul episod. Eram, cred, în clasa a patra sau 
poate a cincea. Școala 85, pe strada Agricultori. Și acum parcă văd: erau două 
femei de serviciu care făceau curat pe culoar, în dreptul toaletei băieţilor. Eu am 
trecut pe acolo, am așteptat cât timp făceau curăţenie și, la un moment dat, una 
dintre ele m-a întrebat: „Tu ce vrei să te faci când ai să fi mare?”. Răspunsul meu 
a fost scurt și rapid: ambasador. Nici azi nu știu de ce am dat acel răspuns. Cele 
două s-au amuzat teribil. Au spus: „Uite, ăsta mic știe deja ! Ce sigur este că vrea 
să ajungă ambasador și știe ce înseamnă aia ambasador”. 


G.A.: Liceul unde l-aţi făcut? La secţia reală? La umană? 


A.S.: Liceul „Mihai Viteazul” din București. Poate în ideea unei activităţi diplo- 
matice, nu-mi dau seama, am ales de timpuriu, cam de prin clasa a șaptea, să 
urmez Dreptul. Făcusem tot felul de socoteli: de ce, cum. Spre nefericirea 
părinţilor. Anterior, mai cochetasem cu altă idee, și anume cu actoria, cu arta 
dramatică. Mă rog, am fost deconseiat să urmez o asemenea cale. Nici nu știu 
dacă ar fi fost cea mai potrivită pentru mine, habar n-am și, de fapt, nici nu mai 
are vreo importanţă. 


G.A.: Este interesant că doi miniștri de Externe au cochetat cu gândul artei 
dramatice”. 


A.S.: Cred că există un adevăr sau, mă rog, ceva raţional și neîntâmplător în 
această alăturare de meserii. În domeniul dreptului și cu atât mai mult în cel al 
politicii, al acţiunii publice, trebuie să ai un anume talent dramatic. Fără acest 
talent actoricesc, ceva rămâne neîmplinit. Însă, deși eu am optat de timpuriu 
pentru o meserie care ar fi indicat să urmez secţia umană, profesorul diriginte 
pe care îl aveam pe vremea aceea, care era profesor de matematică, mi-a spus: 
„Tu ești bun și la matematică, ești bun și la științele exacte. Eu zic că este bine, 
chiar dacă te-ai decis să mergi la Drept, să urmezi secţia reală. Asta îţi dă logică 
matematică, îţi va da cunoștințe care îţi vor fi de folos”. 

Este motivul pentru care am decis până la urmă să urmez calea dificilă și nu 
calea ușoară, rămânând la secţia reală. Un lucru pe care l-am făcut foarte bine. 
Am fost premiant în toţi anii de liceu, în timp ce făceam secţia reală. Între 


95. Celălalt este Andrei Pleșu care a și făcut doi ani de actorie. 

materiile de bacalaureat pe care le-am dat nu era nici una care să-mi folosească 
și pentru admiterea în facultate. Însă nu-mi pare deloc rău că am făcut reala 
pentru că o anumită rigoare pe care numai studiul mai aprofundat al matematicii 
și al ştiinţelor exacte ţi-o dă, cred că am acumulat-o atunci. 


G.A. : Pe de altă parte, e limpede, aveţi talent la limbi. Ce limbi străine cunoaşteţi ? 


A.S.: Vorbesc fluent engleză și franceză. Am făcut vreo câţiva ani de spaniolă 
pe care, din păcate, nu am putut s-o practic. Însă, nu este o problemă cititul. De 
asemenea, mă descurc destul de bine în italiană și înţeleg, citesc, vorbesc într-o 
anumită măsură, nu atât pe cât mi-aş dori, limba rusă. 


G.A.: Noţiuni de germană aveţi? 


A.S.: Am noţiuni, dar nu pot să spun că știu limba germană. Însă limbile pe care 
le pot utiliza — deși nu la nivelul de perfecţiune pe care mi l-aș dori — sunt cele 
pe care le-am amintit: engleză, franceză, italiană, spaniolă și rusă. Lucru care 
îmi permite ca, de regulă, la conferințele internaționale să evit traducerea la cască. 
Oricât de bun ar fi traducătorul, nu pot fi sigur că prinde nuanțele din discursul 
pe care îl traduce. Sunt mult mai sigur pe ceea ce aud și înţeleg direct. 


G.A.: Aţi terminat liceul. Aţi avut un bun palmares. Cum a fost la facultate ? 


A.S.: Am intrat la Facultatea de Drept. Am devenit, în anul întâi de facultate, vice- 
-preşedintele cu probleme culturale al Consiliului Uniunii Asociaţiilor Studenţilor 
Comuniști din Universitatea București. Erau cluburi de care trebuia să te ocupi 
în sensul cel mai concret al cuvântului : de administraţie, de bilete, de ordine, de 
scandaluri, de bătăi, de portari care se îmbătau, de tehnicieni care trebuiau să 
repare luminile ș.a.m.d. Şi bineînţeles, de activitățile culturale. A fost pentru 
mine o şcoală extraordinară de care nu ezit să vorbesc. O școală politică, o școală 
managerială și chiar o școală diplomatică întrucât nu era ușor, la numai 20 de 
ani, să te învârţi între studenţi, artiști, cadre didactice și activiști politici. Atunci 
l-am cunoscut și pe d-l Emil Constantinescu care se ocupa și de probleme 
culturale, însă pe linie de partid, la Facultatea de Geologie-Geografie. 

Ţin minte câteva lucruri de atunci. Îmi amintesc cu plăcere de festivalul de 
muzică folk „Primăvara baladelor”. Muzica folk era muzică politică. Toţi cei care 
veneau acolo erau de un nonconformism autentic. Toţi marii folkiști de astăzi au 
trecut pe la „Primăvara baladelor”, s-au lansat acolo. Vali Sterian, bunăoară, era 
unul dintre oamenii cu care am colaborat atunci. Ne vedeam în fiecare seară la 
Clubul Universităţii. Cu soţia lui s-a întâlnit tot în contextul acela pentru că și ea 
lucra cu mine, fiind studentă la Filozofie. Ori Mircea Vintilă. De asemenea 
faimosul cor Song, cu Ioan Luchian Mihalea. Ţin minte ce au putut să scanda- 
lizeze când au cântat pe ritmuri de muzică elisabetană „Trei culori”..., mă rog, 
noi încercând să facem lucrul acesta ca răspuns la proletcultismul redivivus care 
apărea în acei ani. A două zi eram chemaţi la prelucrat... Am trecut de câteva ori 
pe lângă exmatriculări, sancţiuni. Cel puţin teoretic. Nu știu dacă cineva chiar 
intenţiona să ne exmatriculeze pentru chestia asta. 

Din cauza nonconformismului meu și, probabil, a unor „probleme de dosar”, 
n-am mers mai sus în ierarhia organizaţiilor studențești, deși eram cunoscut și 
solicitat. După ce am terminat facultatea, n-am dorit să rămân în activitatea 
politică, deși eram atras și atunci de viaţa publică. Mi-am zis: nu e contextul în 
care s-o fac. Anii iluziilor m-au prins adolescent, dar deja nu puteam să mai avem 
iluzii, nu mai era loc de iluzii în 1978, când am terminat facultatea. Nici ei nu au 
tras foarte tare de mine, nici eu, însă nu am marșat la cele câteva propuneri care 
mi s-au făcut. 

Dar altă experiență din acea perioadă este poate relevantă. Mi s-a oferit 
posibilitatea să însoțesc delegaţii de străini care veneau în ţară pe linie studen- 
țească. Nu eram un ghid, ci eram cel care se ocupa de delegaţie dacă făcea un 
turneu prin ţară: să stau cu studenții, să-i cazez la hotel, să achit masa. Nu aveau 
un însoțitor oficial, politic. Eu îi însoţeam și sigur că stăteam de vorbă. 


G.A. : Pe cine reprezentaţi în contactul cu delegaţiile străine ? 


A.S. : Uniunea Asociaţiilor Studenţilor Comuniști din România. Nu eram angajat. 
Era o acţiune voluntară, dar mie mi s-a părut foarte interesantă și utilă pentru că 
ea mi-a permis un anumit contact cu acești oameni. Un schimb de idei, experi- 
mentarea limbilor străine. Nu am făcut ceea ce făceau mulți studenți, să fie ghizi 
la ONT. A fi ghid la ONT era o chestiune pur turistică și managerială. În timp ce 
eu aveam posibilitatea să însoțesc delegaţii de tineri, de studenţi din alte ţări și 
să port discuţii cu ele. Discuţii foarte libere în contextul dat. Îmi aduc aminte de 
o conferință internaţională organizată la București. Mă rog, se dădeau instruc- 
ţiuni, cum era pe atunci: ce să faci, cum să faci, cum să te comporţi. Cineva a 
spus: „Veţi vedea, mâine vor fi și din Est, și din Vest”. Era o conferinţă în perioada 
de mai mare deschidere în care se cultivau relaţiile cu Occidentul și chiar se 
dorea foarte mult să se întâlnească aici oameni și din Occident. A fost una dintre 
primele conferinţe care reuneau organizaţii ale studenţilor occidentali și organi- 
zaţiile studenţilor din ţările comuniste. Persoana a continuat: „O să vedeţi, noi 
suntem prieteni și tovarăși cu reprezentanţii țărilor socialiste, dar când veţi 
discuta, veţi constata că mai repede ne înțelegem cu ceilalți. Dialogul e mult mai 
simplu și mai fluent cu ceilalți”. 

Era un comentariu care arată cum a început critica sistemului și din interior. 
De aici, dar și din altele am înţeles că și trecutul nostru apropiat a fost complex 
și că nu trebuie văzut maniheist. 

Exact aceasta era starea de spirit când eu am deschis ochii spre politică. 
Importantă pentru mine însă era posibilitatea de a mă antrena pe tușă. În anii 
aceia, în anii războiului rece, era dură școala politică, școala diplomatică, mai 
ales pentru o ţară care vroia să joace în toate direcţiile și pe toate fronturile. Nu 
am fost niciodată diplomat, nu am fost niciodată salariat al MAE și n-am ocupat 
niciodată o funcţie politico-administrativă în domeniul relațiilor internaţionale. 
Dar postura mea de atunci, din anii de școală și de după absolvirea facultăţii, 


VIAŢA 219 


a fost foarte convenabilă pentru a acumula o experienţă pe care o consider utilă 
pentru cariera mea ulterioară. 


G.A.: În ce an aţi terminat facultatea ? 
A.S.: Am terminat-o în 1978. Am fost șef de promoţie pe ţară. 
G.A.: Lucrarea de diplomă? 


A.S. : „Buna credinţă în materia obligaţiilor civile”. După aceea mi-am dat docto- 
ratul cu profesorul Tudor Popescu. Teza a avut ca titlu: „Buna credinţă în dreptul 
comerțului internaţional”. Am susținut teza în 1986. Pe vremea aceea era foarte 
greu să dai doctoratul. Erau locuri puţine și foarte mulţi candidaţi, majoritatea cu 
pile. Am avut un mare noroc cu profesorul Tudor Popescu. El a fost cel care m-a 
căutat și m-a întrebat: „N-ai vrea să faci un doctorat? Te iau eu”. 

În ajunul susţinerii tezei, profesorul Tudor Popescu m-a sunat la telefon și 
mi-a spus, glumind: „N-am dormit toată noaptea ca să-ţi citesc lucrarea. Şi acum 
mă doare capul. Nu se va putea publica decât postum, în limbi străine”. 

Era, desigur, o aluzie la caracterul nonconformist și mai ales neideologizat al 
lucrării. Mă consider unul dintre discipolii profesorului Tudor Popescu, poate 
cel mai apropiat. Subliniez, al profesorului Tudor Radu Popescu și nu al ziaris- 
tului Cristian Tudor Popescu, redactor-șef la Adevărul. Cel din urmă nu mi-a 
fost profesor, ci coleg de liceu. Eu eram premiant, el un elev problemă. Talentat, 
ca și azi, dar cu un echilibru psihic precar. A rămas, se pare de atunci, cu un 
complex de inferioritate de care încearcă să scape acum crezând că libertatea 
presei înseamnă dreptul său de a mă agresa. 


G.A.: Ce aţi făcut când aţi terminat facultatea ? 


A.S. : La sfârșitul facultăţii, opţiunea mea a părut destul de ciudată pentru mulți. 
Ca șef de promoţie pe ţară aveam dreptul să aleg între foarte multe variante care 
nu erau rele. Erau posturi de judecători, de avocaţi ; erau și posturi de procurori. 
Ei bine, dintre toate acestea am ales postul de jurisconsult la Institutul Român de 
Consulting, Romconsult. Institutul are o istorie foarte interesantă. A fost creat 
prin '71-72, curând după ce România a deschis relaţiile cu R.F. Germania și a 
încheiat tratatul de pace cu ea. Era perioada celebră a destinderii pe plan 
internaţional, dar și de deschidere internă. 


G.A.: Aș aminti, totuși, pentru cititor, că anii deschiderii au fost la sfârșitul 
deceniului șase. Anul 1971 este cunoscut mai ales pentru „tezele din iulie”, care 
au anunţat îngheţul. 


A.S.: Da, în anul 1969 s-a semnat tratatul cu Germania. Din 1965, când a venit 
Ceaușescu la putere, și până la tezele din iulie a fost perioada mai relaxată. 
Din 1971 și până în 1978 a mai existat o minimă respiraţie liberă. Din 1978 până 
în 1980 totul s-a închis, iar din 1980 până în 1989 a fost coborârea în infern. 
La începutul anilor '70 s-a pus problema să se constituie primele societăţi 
mixte. Atunci s-a adoptat și legea societăţilor mixte. A fost o mare revoluţie în 

felul ei. Cred că România a fost prima ţară comunistă care a adoptat o lege a 
societăţilor mixte, cu capital românesc și străin. Legea a fost adoptată în mare 
măsură spre a permite înființarea unor societăți româno-germane. Iar primele 
societăți mixte importante și care au contat au fost cu capital românesc și german. 
La vremea respectivă, Ion Gheorghe Maurer, care era prim-ministru, a făcut o 
călătorie în R.F. Germania pentru a stabili împreună cu partea germană o serie 
de domenii de cooperare. Toată chestiunea avea un caracter politic, de ambele 
părţi. Au și fost desemnate societăţile sau întreprinderile vest-germane și româ- 
nești care trebuiau să intre în aceste afaceri. Partea germană a propus atunci, 
printre altele, și consultingul. 

Partea română a acceptat foarte repede. Numai că în momentul în care s-a 
pus problema să se vadă cine este partenerul firmelor propuse de partea ger- 
mană în domeniul consultingului s-a constatat că nu există în România nici o 
întreprindere de acest tip. Era firesc să fie așa întrucât marele consultant al țării 
era partidul și decidentul era secretarul general al partidului. Așa încât dincolo 
de documentele de partid nu mai aveai ce consultaţii să mai ceri și cui să-i ceri. 
Nu exista piaţă pentru servicii de consulting în România. Prin urmare, nu exista 
nici o întreprindere de consulting. Pe piaţa internaţională exista însă export de 
inteligență și comerțul cu produse ale inteligenței era foarte înfloritor. Drept 
pentru care, întrucât proiectul era interesant, s-a decis crearea la comandă a 
unei asemenea instituţii : Institutul Român de Consulting, ROMCONSULT. 

Numai că o dată creată această întreprindere, ea trebuia să și facă ceva. Așa 
că a trebuit să i se dea un statut. Și cum nimeni nu știa cum să-l conceapă în 
România, i s-a redactat un statut copiat după statutul societăţilor partenere din 
RFG. A fost singura întreprindere românească din perioada de până în 1989 
care, după știința mea, a avut un statut aproape identic cu statutele societăţilor 
comerciale occidentale. 

Firește că aceasta ne-a dat mobilitate, ne-a dat facilităţi extraordinare. Însă, 
tot „fireşte”, la scurtă vreme instituţia a fost resimţită ca un corp străin. Era foarte 
ciudat să fii organizat ca o societate comercială pregătită pentru piaţa liberă și să 
trăieşti într-o economie de comandă. Ciudăţenia o resimțea și statul român, o 
resimţeam și noi, cei care lucram în această întreprindere. Pe de altă parte, statul 
român nu era interesat din punct de vedere strict economic de ceea ce făcea 
Romconsult. O asemenea societate putea să realizeze un export foarte eficient 
însă la un nivel valoric foarte scăzut. Cu mare greutate am ajuns la un export de 
un milion de dolari pe an, pe relaţia Vest. 


G.A. : Export de consultanţă ? 


A.S.: De consultanță. Asta înseamnă proiecte, asistenţă tehnică, asistenţă didac- 
tică, asistență medicală. Sunt destule lucruri importante pe care le-am făcut. Am 
fost activi în Algeria bunăoară, unde Institutul de Arhitectură din Constantin s-a 
făcut după proiecte românești. Carta universitară a fost tot proiectul nostru. 
Sigur că pieţele noastre erau în general pieţe din lumea a treia. Dar am avut 

acţiuni de cooperare pe terţe pieţe cu firme austriece, elveţiene, britanice. 
Pelamarul, Gerovitalul, alte metode originale românești de tratament au fost 
exportate prin noi. Nu produsul, ci metoda de tratament. Sunt clinici care și 
astăzi funcţionează prin America Latină. 

Reușeam să facem câte ceva cu un efort imens, evitând pe cât posibil barierele 
specifice unei economii de comandă. Cu încasări de o valoare relativ mică și cu 
un sistem de funcţionare absolut atipic, într-un târziu s-a cam săturat statul 
socialist de noi. Practic, instituţia a fost desființată. În orice caz, a fost trasă pe 
linie moartă și mulţi dintre noi am părăsit-o exact în ultimele momente în care 
am mai putut să ne mai încasăm salariul. Am plecat și eu și am avut iarăși o 
experienţă interesantă, la Academia de Studii Social-Politice „Ștefan Gheorghiu”. 


G.A.: Cum arăta experienţa profesională pe care aţi avut-o la Romconsult? 


A.S.: A fost o experienţă extraordinară. Ea m-a făcut să mă specializez în dreptul 
comerțului internaţional, disciplină care n-a ţinut seama de comunism, de ideo- 
logie, pentru că nu putea să ţină seama de așa ceva. Am fost fericit să lucrez în 
acest domeniu, lăsând la o parte servituţile dintr-un sistem de economie de 
comandă. O simţeam cu atât mai bine cu cât lucram cu produse ale intelectului. 
Adică, puteam să discutăm chestiuni legate de o mentalitate liberă. 

În al doilea rând, am avut posibilitatea să învăţ economie. Era o obligaţie. Și 
încă economie de piață. Cred că din punctul acesta de vedere mulți absolvenţi 
ai ASE au fost infinit mai vitregiţi decât mine în ceea ce privește cunoștințele 
economice. Eu am învăţat din mers sau în cadrul unor cursuri postuniversitare 
de comerț exterior organizate de multe ori de fundaţii sau universități din 
străinătate, din Occident. Cei de la ASE erau îndoctrinaţi, chiar dacă făceau și 
ceva economie capitalistă, cu economia socialistă. 

În al treilea rând, am avut posibilitatea să călătoresc în străinătate într-o 
perioadă când se călătorea foarte greu. Aveai foarte dificil acces la pașaport și 
chiar dacă ai fi avut, nu aveai banii pentru a face deplasări în străinătate pe cont 
propriu. Or, eu am văzut o bună parte din lume. În orice caz, cu mult mai mult 
decât foarte mulţi dintre cetăţenii României. Călătoriile mele au fost, în special, 
în afara zonei CAER. Nu în Vest, ci mai degrabă în Sud. Am fost în contact cu altă 
lume, cu alte realităţi, cu alte mentalități. 

Deci, sub aspectul împlinirii profesionale, au fost ani foarte buni. A mai fost 
o anumită șansă. Pe vremea aceea, existau dificultăți destul de mari în a rămâne 
în sistemul comerțului exterior. Pe mine m-a salvat faptul că bunicul meu fusese 
şi profesor. Întotdeauna când completam fișele de cadre îl treceam profesor, nu 
preot. Ţin minte, la un moment dat a trebuit să explic de ce s-a născut în 
Bucovina. În fine, s-a trecut până la urmă peste aceste aspecte. Nu erau lucruri 
atât de grave, probabil. Toate filtrele au făcut ca în Romconsult să fim doar trei 
jurişti, toți trei tineri, toți trei stagiari, toți trei obligaţi să ne găsim un loc 
profesional sub soare. O situaţie foarte stimulativă. Aveam, la un moment dat, 
faima de cel mai bun grup de juriști din întregul sistem de comerț exterior. 

Academia de Studii Social-Politice 
„Stefan Gheorghiu” 


G.A.: În ce an aţi trecut la Academia de Studii Social-Politice ? 


A.S.: În 1986. Acolo preda Victor Babiuc în calitate de colaborator. El este cel 
care mi-a spus într-o zi: „Nu mai are rost ca Academia să lucreze cu un colabo- 
rator extern. Trebuie să aibă un titular al ei care să dezvolte într-adevăr o 
disciplină de drept al comerţului internațional”. Cum spuneau ei: „Cadrul juridic 
al relaţiilor economice internaționale ale României”. Voiau un om mai tânăr 
decât el, decât Babiuc. Iar Victor Babiuc mi-a zis: „Uite, du-te tu. Încearcă să 
mergi tu acolo”. 


G.A.: Deci vă cunoșteaţi dinainte. 


A.S.: Sigur că da. Ne-am cunoscut cu ocazia unui curs postuniversitar, cu parti- 
cipare internă și internaţională, la Lugoj, în toamna anului 1979. Victor Babiuc 
fusese invitat să conferenţieze. Eu eram cursant. După aceea colaborasem la 
mai multe lucrări de cercetare, el fiind cercetător la Institutul de Economie 
Mondială. De câteva ori mă rugase să-i ţin locul la cursurile de la Academie. 

Revin însă la transferul meu la Academia de Studii Social-Politice. Eram 
în perspectiva de a nu-mi mai lua salariul la Romconsult — asta a fost faza pre- 
mergătoare dispariţiei — și bineînțeles că m-am dus. De la a nu-mi lua salariul 
am ajuns la perspectiva de a lua un salariu ceva mai mare. Și aceasta a fost 
o experienţă utilă. Facultatea de Comerţ Exterior, după cum ştiţi, se desființase 
cu câţiva ani înainte. Fusese transformată într-un curs postuniversitar care se 
organiza numai la Academia de Studii Social-Politice „Ștefan Gheorghiu”. 
Când m-am dus acolo am fost întrebat dacă vreau să fiu instructor” — era o 
funcţie din nomenclatorul partidului, mai bine plătită — sau dacă vreau să 
fiu cadru didactic. Am ales să fiu cadru didactic pentru că am vrut să fiu un 
om din învățământ. 

La Academie am avut șansa unei activități științifice adevărate. Șeful de cate- 
dră, profesorul Grigore Moisuc, dorea să facă din Catedra de Relaţii Economice 
internaţionale cel mai solid nucleu pentru înlocuirea fostei Facultăţi de Comerţ 
Exterior. A adus oameni, după părerea mea, excelenți. Atmosfera la catedră era 
lipsită de orice dogmatism. N-am să uit cum, atunci când s-a terminat de plătit 
datoria externă a României, s-a făcut o mare adunare de partid unde pro- 
fesorii și-au exprimat satisfacția în legătură cu lichidarea ei. Noi ne-am adunat 
la catedră și am discutat înainte cam ce să spunem. Şeful de catedră trebuia să 
ia cuvântul. Ne-a întrebat: „Ce mă sfătuiți să zic?”. Fiecare și-a dat cu părerea 
în sensul în care el a și conchis: „Noi nu ne putem prostitua”. Asta a fost 
concluzia lui. „Ceilalţi, de la alte catedre, au măcar scuza că nu se pricep. Dar 
noi nu avem scuza că nu ne pricepem. Trebuie să spunem adevărul așa cum îl 
percepem noi cel puţin”. 

Când a luat cuvântul a zis: „Noi, sigur, ne bucurăm că s-a rezolvat problema 
datoriei externe. Dar ca economiști nu găsim nici o justificare a acestui efort și a 
acestei acţiuni. Probabil că există o justificare politică, numai că specialitatea 
noastră nu este politica, ci economia. Ca oameni din economie considerăm că 
nu se susţine din punct de vedere economic un asemenea efort”. Și a mai 
adăugat, făcându-mi desigur o bucurie în momentul acela : „Iar specialistul nostru 
în probleme de drept” [nu mi-a spus numele dar, mă rog, eram singurul] „ne-a 
explicat că decretul prin care s-a hotărât că România nu va mai lua credite nu 
poate avea o semnificaţie potrivit sensului său literal întrucât nu are nici un 
sens ca un legiuitor să-și autolimiteze competențele. Şi pentru că s-ar putea ca 
România să nu aibă cum trăi în continuare fără credite externe, aceasta înseamnă 
că decretul are doar înţelesul că de acum încolo contractarea creditelor externe 
se va face cu aprobarea Marii Adunări Naţionale. Deci prin lege și nu de către un 
alt for de conducere a țării”. 

Era un act de curaj. Ceea ce nu ne permite, desigur, să spunem că eram 
dizidenţi. Dar arăta totuși un anumit spirit de decenţă. 


G.A. : Ceea ce povestiţi ţine de o atmosferă specifică doar acestei catedre ? 


A.S.: Cred că ceva asemănător exista și la Catedra de Sociologie. Am arătat unor 
tineri cursul pe care eu l-am pregătit în 1989 și care avea 600-700 de pagini. Nu 
conţinea nici un citat din „opera” lui Ceaușescu. Dimpotrivă, conţinea o sumă 
întreagă de critici la adresa modului în care se concepea organizarea activității 
de comerţ exterior a României în acea perioadă. Când s-a discutat în catedră 
cursul, tot profesorul Moisuc a spus — n-am să uit niciodată asta —: „Ştii, Adrian, 
noi nu-ţi cerem să te prostituezi, dar măcar pe prima pagină pune un citat din ce 
spune tovarășul Ceaușescu, pentru că dânsul a spus atâtea încât nu se poate să 
nu găseşti ceva care cât de cât să se potrivească. E foarte greu să mergem atât de 
tare împotriva curentului. Măcar atât să fie”. 

Eu am zis că o să găsesc ceva dar să-mi dea girul ca să multiplic cursul. După 
ce mi-a dat girul l-am dat la multiplicare fără să pun nici un fel de citat. Mă rog, 
nu s-a întâmplat nici în acest caz nimic. Munca la Academie era pentru mine, vă 
repet, o ocazie de a-mi așeza, de a-mi sistematiza teoretic suma de cunoștințe 
pe care o dobândisem anterior în practică. În același timp, am continuat activi- 
tatea practică de arbitru la Curtea de arbitraj comercial internațional de pe lângă 
Camera de Comerţ a României unde tot profesorul Tudor Popescu m-a numit, 
precum și în calitate de consultant pe lângă diversele întreprinderi de comerţ 
exterior care, mă rog, aveau nevoie de serviciile mele. Așa încât am avut o viaţă 
oarecum atipică în timpul regimului trecut. Nu simplă, în nici un caz, dar cu o 
sumă întreagă de oportunităţi suplimentare faţă de normal, în măsură să conso- 
lideze un anume tip de personalitate profesională, să spunem. 


G.A.: Aș dori să vă întreb următorul lucru: d-stră lucraţi la Academia „Ștefan 
Gheorghiu”, aveaţi contacte într-o zonă în care informaţia era desigur mult mai 
bogată și mai semnificativă decât cea aflată la îndemâna omului de pe stradă. 

Simţeaţi oare dezagregarea sistemului? Simţeaţi faptul că „se va termina”, după 
toate cele ce aveau loc în URSS? 


A.S.: Oh, da! Nu numai că se întâmpla asta, dar discutam și chiar începusem să 
legăm, să instituţionalizăm, ca să spun așa, discuţiile între noi. Activi în organi- 
zarea unor grupuri care urmau să aibă dezbateri „discrete” asupra situaţiei 
politice și să proiecteze scenarii post-Ceaușescu erau Vasile Secăreș și Dorel 
Șandor*. Sigur, istoricii vor trebui să vadă exact cine și ce era, cine și ce carte 
juca acolo. Dacă doi spuneau același lucru, „Trăiască !, trăiască perestroika !” sau 
„Ce-o mai fi prostia asta?”, nu înseamnă că amândoi erau chiar gorbacioviști. 
Înţelegeţi? Era însă o fierbere extraordinară și ţin minte că erau deja acţiuni de 
zdruncinare din interior a regimului. Evenimentele s-au precipitat și de aceea nu 
am mai avut timp să intru efectiv în vreo formaţie care părea să conspire, deși 
începusem să mă apropii de unii care păreau să aibă astfel de activități și păreau 
gata să intre în orice misiune revoluţionară. 

G.A. : Vorbiţi despre „acţiuni de zdruncinare din interior”. La ce vă referiţi ? 


A.S.: Atmosfera la „Ştefan Gheorghiu” era pentru noi cea mai universitară 
posibilă. Noi nu aveam obligaţii de gospodărire a căminelor, noi nu aveam 
„Daciadă”, nu aveam „Cântarea României”. Doar activitate științifică. Nici măcar 
activitatea de partid nu era pentru noi foarte intensă. (Cu excepția unor ședințe 
de partid care nu durau niciodată mai mult de o oră şi jumătate sau, mă rog, cam 
atât stăteam noi. În rest, activitate politică, de partid, nu exista.) Ne ţineam 
cursul sau seminarul și după aceea ne ocupam de activitatea științifică. Nu mai 
verifica nimeni nimic. Ceea ce trebuia era să scriem cursuri importante, funda- 
mentale și, într-adevăr, exista un val întreg de lucrări care puteau să reziste 
timpului. Doar în perioada vacanţelor de vară ni se cerea să mergem și să ţinem 
conferinţe la diverse întreprinderi. 

Ţin minte, în acea vară am ţinut o conferinţă la o fabrică de lângă Moreni. 
O fabrică de producţie militară. Între alte chestiuni, ideea principală pe care am 
dezvoltat-o a fost aceea a decalajului tot mai dramatic pe care România îl 
cunoaște în raport cu ţările occidentale. Le-am zis atunci că România este pe 
punctul de a ieși din istorie. Că dacă am lua fie și numai decalajul tehnologic în 
calcul s-ar putea să ajungem să murim de sete lângă un robinet de apă pentru că 
nu știm să-l manevrăm. Tehnologia pe care au ajuns s-o folosească alţii este 
complet alta decât cea pe care o cunoaștem noi. Pornind de la această metaforă, 
arătam de ce este necesară o schimbare de sistem în România. 

A fost o liniște mormântală în sală. Era foarte multă lume. Câteva sute de 
oameni, majoritatea ingineri, maiștri sau muncitori, în orice caz militari, învăţaţi 
cu o anumită disciplină, dar, în același timp, cu o calificare profesională foarte 


96. Cred că este important să reținem cum și de unde apar în amintirile lui Severin numele 
unor actori pe care îi regăsim jucând un rol important în structurile de putere post- 
-revoluționare : Vasile Secăreș, Victor Babiuc, Mircea Pașcu, Dorel Șandor, Mugur Isărescu, 
Vladimir Pasti și alţii numiţi în capitolele următoare. 

înaltă. Cu capacitatea de a pricepe multe. Când am terminat, directorul fabricii 
mi-a spus: „Iovarășe profesor, am ascultat cu multă atenţie, am înţeles tot ce-aţi 
spus și o să ne gândim la ceea ce ne-aţi spus”. A subliniat cuvintele „tot ce-aţi 
spus” cu subînţeles. După care m-a invitat să bem o cafea. 

Pe vremea aceea o cafea era un lucru rar. Bineînţeles, o cafea veritabilă. Mi-a 
făcut cadou, ţin minte, un cuţit făcut la ei acolo, în fabrică, foarte frumos. Mi-a 
spus: „Acum, între noi, domnule profesor” [deci n-a mai folosit apelativul 
standard] „pot să vă spun că mare curaj aţi avut să susţineţi ceea ce aţi susţinut. 
Sunt oameni deștepţi între cei de aici. Sunt, desigur, unii care o să-și facă 
rapoartele, dar e bine că spuneţi lucrul acesta pentru că trebuie să începem să 
înțelegem. Nu că e nevoie de o schimbare. Asta înțelegem. Dar că suntem mai 
mulţi care gândim la fel. Să scăpăm de frica dată de percepţia că fiecare gândește 
bine, dar gândește singur. Sau în familia lui”. 

Eu nu eram implicat în nici un fel de grup care făcea lucrul acesta în mod 
coordonat, dar știu pe unii care, în acea vară, erau destul de înţeleși între ei. 
Majoritatea cadrelor didactice au făcut astfel de turnee având cuvântări similare. 
Eu mi-am construit după mintea mea ce-am vrut să spun, dar mesajul era același 
cu al celorlalţi, chiar dacă erau diferite cuvintele. 

În momentul în care a început ceea ce a început la Timișoara, pe 16 decem- 
brie, s-a anunţat o mare ședință de partid pe întreaga Academie. Noi am crezut 
că este vorba despre un fel de prelucrare legată de evenimentele de la Timișoara. 
Drept pentru care ne-am strâns în mod spontan — unii e posibil să nu fi venit în 
mod spontan, eu știu de mine și de alţi câţiva prieteni și colegi — și ne-am 
întrebat: „Ce vom face, ce atitudine adoptăm în această chestiune ?”. Eram 
pregătiţi, cum să spun, să pornim o mare revoltă. Spunând că deja lucrurile au 
depășit orice limită admisibilă și că nu se mai poate. Să facem ceea ce au făcut 
intelectualii din Cehoslovacia, din Polonia, adică să ne exprimăm protestul. Exact 
acolo de unde se aștepta lumea poate cel mai puţin. Să ieșim și să vorbim despre 
faptul că regimul a ajuns la finalul său. Că nu mai putem să lucrăm în acest 
sistem pentru că nu ne putem permite să fim copărtași la crimă. La Timișoara, 
prin acţiunea militară împotriva revoluţionarilor, se comiteau crime. 

Acea ședință s-a contramandat. Se pare că nici nu se intenţiona o prelucrare. 
Nu s-a făcut nici un fel de agitaţie în Academie. 

Aceasta era atmosfera de la „Ștefan Gheorghiu”. Nu am fost implicaţi în acea 
demonstraţie oficială din 21 decembrie. Însă eram și noi cu ochii pe ea. Eram 
chiar în catedră când s-a întrerupt transmisia televiziunii din cauza huiduielilor. 
Atunci a venit cineva și mi-a spus: „Gata, a început! E cazul să se termine 
de-acum! Într-un fel sau altul”. 

Atunci am ieșit și noi pe stradă, când foarte mulți au ieșit. Am fost în clădirea 
CC când a început să se tragă, pe 22 seara”... 


97. L-am întrebat pe Adrian Severin dacă are certificat de revoluţionar. Mi-a spus că nu are, 
nu a cerut. 

Decembrie 1989, primăvara anului 1990 


Aceasta este seara noastră 


G.A.: Pe Ion Iliescu îl cunoșteaţi ? 


A.S.: Nu l-am cunoscut nici pe el, nici pe Petre Roman. Ştiam cine este, știam 
cum arată și din cauza asta atunci când, la un moment dat, a venit la intrarea 
Comitetului Central, unde mă aflam întâmplător și eu, şi a încercat să intre, 
le-am spus unora — aveam probabil un aer de om care știe ce spune — să-i dea 
drumul înăuntru : „Lăsaţi-l, domnule, că este d-l Iliescu”. Cei din jur aveau niște 
lănci de steag, au făcut un mic culoar, ca să poată trece. Când a ajuns la ușă — 
ușa din Dem Dobrescu, pe atunci Onești — a găsit-o închisă. Era încuiată cu 
cheia prin interior. Cineva a venit să-i deschidă*. 


G.A. : Înţeleg deci că pe 22 decembrie seara erați chiar în clădirea Comitetului 
Central. Ce aţi făcut pe 23 și 24 decembrie, în zilele următoare ? 


A.S.: Zilele următoare au fost zilele unor sentimente foarte penibile. Eram, deci, 
la CC când a început bătălia. A început să se tragă. Aș povesti poate cel mai 
semnificativ episod. Nostim, dacă n-ar fi trist. 

Am spus, eram în Comitetul Central. Se îmbulzea lumea în toate camerele. 
Aveam tot timpul un sentiment de iritare pentru că am recunoscut tot felul de 
persoane despre care în nici un caz nu puteam crede că se bucură autentic de 
revoluţie. Și, mai mult, nu puteam să cred că ele văd revoluţia ca una anticomu- 
nistă. Întâlneam chiar și profesori de la „Ștefan Gheorghiu” despre care știam că 
sunt stângiști și fundamentaliști. Erau de asemenea oameni din fosta conducere 
superioară a partidului care afectau o bucurie mult prea mare. 


G.A.: Ca Ilie Verdeț. 


A.S.: Ca Ilie Verdeț, ca Ștefan Vâlcu, Ion Avram, Cornel Burtică. Eu înţeleg 
foarte bine că ei au avut divergențe cu Ceaușescu. Că, de pildă, Cornel Burtică 
era și este un om inteligent. Dar astea nu sunt motive suficiente să exulţi de 
bucurie după ce ani de-a rândul fuseseși în vârful ierarhiei. Poate că în sinea lor 


98. Întâmplător, am cealaltă jumătate a versiunii. Cel care a deschis atunci ușa din interior 
este prietenul meu de la Alianţa Civică, Iulian Cornăţeanu. 

aveau motive de bucurie, nu mă interesează care erau, dar exprimarea acestei 
bucurii, afișarea ei era, după părerea mea, indecentă. 

Într-o cameră al cărei număr îmi scapă s-a anunţat că se adună persoanele 
care urmau să formeze viitorul guvern. Prin voluntariat. Binenţeles că toată 
povestea asta era o cacealma pentru ţinut în priză niște oameni care nu erau în 
cărți și cărora trebuia să li se dea de lucru. Erau niște coli de hârtie pe un colț de 
masă, pe care lumea își trecea numele. Se spunea: „Domnule, treceţi-vă aici 
numele dacă vreţi vreun portofoliu și vă pricepeţi la ceva anume”. Adică, ţara își 
făcea oferta. Fiecare de pe-acolo se și imagina într-un post important în condu- 
cerea statului și trecea, eu știu, Industrie, Interne, Externe. Pentru că trebuia să 
fie găsit după aceea, își dădea adresa și un număr de telefon. 

Era o vânzoleală imensă. Surescitarea era mare. Alături, continua nesfârșitul 
miting de pe balcon, timp în care, probabil, în alte birouri, se întâmpla ceva 
doar pentru iniţiaţi. Eu nu eram dintre ei. În rest, se stătea și nu se știa încotro 
mergem, ce e de făcut. Vedeam tot felul de figuri. Un nume „binecuvântat”, des 
menţionat în acest context, era al lui Dumitru Mazilu. Adică, vedeam cum se 
joacă un mare teatru. Era și logic să se întâmple așa. Era limpede că pe undeva 
se duce o bătălie pentru putere, dar eu nu asistam la ea, ci doar la diversiunile 
menite s-o ascundă într-o perdea de fum. 

Mă plimbam, ca să zic așa, ca un animal în cușcă. Erau diverși nu-știu-cine 
care te îndrumau să mergi în anumite camere, să stai acolo că e mai liniște, mai 
ferit. Aceștia se vedea că erau mult mai aclimatizați. Ei păreau a fi organizatorii 
chermezei, în raport cu alţii care erau bezmetici și se învârteau pe acolo sub 
imperiul unei emoții, fără a avea în spate un plan stabilit dinainte sau măcar la 
fața locului. În contextul acesta am ajuns la camera de care vorbeam, unde 
probabil că erau trimiși papagalii ca să se autopropună pentru guvernare. Era o 
listă deschisă infinită. 

La un moment dat m-am dus la fereastră să văd totuși ce se întâmplă. Acolo 
se afla un băiat foarte tânăr, foarte emoţionat, care stătea sus, urcat pe pervazul 
ferestrei și încerca să vadă, s-audă ce se petrece afară. Privirea mea s-a încrucișat 
cu privirea lui și, văzându-mi căutătura poate mai severă, și-o fi imaginat că sunt 
vreun șef care știe el ce face pe acolo. Drept pentru care s-a simţit obligat să se 
scuze faţă de mine și să spună: „Ştiţi, d-stră aveţi treabă, în timp ce noi stăm la 
miting. Dar trebuie să aveţi înțelegere și față de noi, pentru că astăzi este seara 
noastră, este ziua noastră, ziua eliberării”. 

Eu nu spusesem nimic, dar priveam concentrat și el a simţit nevoia să for- 
muleze această scuză. La care i-am răspus: „Bine, dar nu e nici o problemă. Staţi 
și bucuraţi-vă de această zi pentru că în curând cei pe care îi aclamaţi astăzi o să 
se lepede de voi”. 

Cred că într-un fel au fost vorbe profetice. El s-a uitat lung la mine, eu m-am 
uitat lung la el și am plecat. Nu aveam nimic împotriva lor, împotriva celor care 
erau pe balcon. Nu-i cunoșteam, nu avusesem nici un conflict cu ei. Nu-mi 

luaseră nimic din ce mi se cuvenea mie, dar am avut senzaţia că cel puţin în 
formaţia aceea se încerca jucarea unei piese pentru ameţit prostimea. Care, 
dupa aceea, devenită incomodă, trebuia să fie îndepărtată într-o formă sau alta. 
N-am să uit niciodată scurta discuţie pe care am avut-o cu acel tânăr. 

La foarte puţină vreme, cred că două-trei minute, a început să se tragă. Mare 
hărmălaie în sala unde se făcea lista guvernului. Cineva a zis: „Stingeţi luminile, 
să nu vă ochească prin fereastră. Dacă vor vedea lumina stinsă, nu vor ochi în 
direcția asta. Dacă văd lumina aprinsă și contururile noastre or să tragă”. 

S-au stins luminile. Singurul fir de lumină venea de pe culoar descoperind 
vag doar o mică suprafaţă din dreptul ușii. Fireşte că pe întunericul acela și în 
condiţiile acelea nu avea nici un sens să mai rămân în cameră. Am încercat 
să-mi fac loc spre ușă ca să ies. Când eram pe punctul de a ieși am văzut cum cei 
din cameră se îndreptau ca niște umbre către colțul de masă, foarte aproape de 
zona aceea puțin luminată, unde erau listele cu ministeriabili. Se căutau și se 
ștergeau de pe listă, fiecare, ca nu cumva dacă revin la putere cei despre care se 
credea că au început să tragă, să-i găsească. Unii chiar luau cu totul hârtia, 
pagina pe care se găseau, o împătureau și o puneau în buzunar. 

Curând focul s-a întețit. Cei care trebuiau să plece au plecat, nici eu nu știam 
unde. Câţiva am rămas în mijlocul focului : ardea Palatul, ardea Biblioteca, ardea 
căsuţa aceea pe care o ţineam minte din copilărie, o casă splendidă — dacă-mi 
amintesc bine, acolo era redacţia Magazinului istoric. Se golea Comitetul Central. 

Când s-a mai potolit canonada am pornit hai-hui prin oraș. Apoi m-am 
îndreptat spre casă. În zilele următoare, am încercat să fac două lucruri. Să-mi 
caut cunoștințe, prieteni cu care să concepem programe. Să concepem idei cu 
care să ne ducem în faţa instanţelor care se constituiau pentru conducerea ţării. 
În al doilea rând, am încercat să iau legătura cumva cu cei care se aflau la 
Putere, pentru că eram convins că trebuie să urmeze îmbogățirea cu noi oameni 
a grupului care preluase în acel moment frâiele statului. I-am scris atunci niște 
scrisori lui Ion Iliescu — nu știu dacă i-au parvenit vreodată — în care îi spuneam 
că dacă vom construi bine temelia construcţia va fi bună. Dacă vom pune-o 
strâmb, atunci toată construcţia va avea de suferit. 

Aveam un amic care era reporter la radio „România tineret”. El m-a invitat să 
particip la mai multe emisiuni, să dau interviuri, să spun câte ceva. Cred că am 
fost printre primii care au susţinut că revoluţia nu trebuie să fie o revoluţie 
împotriva unei familii, ci împotriva unui sistem. Această atitudine m-a diferențiat 
pentru anii care vor veni de mulți alţii care erau în conducere și vorbeau, cu 
mare afecţiune — inclusiv Petre Roman —, despre perioada Dej. 

Îmi lipseşte o piesă, o verigă din acest lanț 
al evenimentelor 


G.A.: Cum aţi ajuns să intraţi în contact cu autorităţile provizorii ? 


A.S.: Prin Vasile Secăreș. El avea o legătură cu Virgil Măgureanu, care era un 
consilier apropiat al lui Ion Iliescu, prin profesorul Trăsnea. Profesorul Trăsnea 
fusese, din câte știu eu, conducătorul de doctorat al ambilor și încerca atunci să 
joace un rol de ideolog, în noul context. Eu nu-l cunoșteam la vremea aceea pe 
Virgil Măgureanu. Cred că îl văzusem cândva înainte la Academie, la un curs. 
Cineva mi-a spus că e „Măgureanu, acela cu scandalul”. Dar nu-l cunoșteam 
personal și nici el nu mă cunoștea pe mine. Cândva, pe la mijlocul anului 1989, 
un profesor mai în vârstă mi-a arătat câteva pagini scrise la mașină despre 
Gorbaciov și reformele sale. Mi-a spus că le are de de la Virgil Măgureanu, care 
ar fi fost „omul Moscovei”. Mi-a recomandat să-l ocolesc, ca să nu am probleme. 
Măgureanu avea atunci, în decembrie '89 și în '90, un rol important. 


G.A.: Povesteaţi cum s-a format echipa de consultanţi, de experţi de pe lângă 
Ion Iliescu. De întâlnirea sau legătura pe care aţi avut-o cu d-l Secăreș. Din cine 
mai era format grupul? 


A.S.: Adrian Năstase, Puiu Paşcu, Cornel Codiţă, era Mugur Isărescu prezent 
destul de des dar nu în permanenţă, era Dan Mircea Popescu. 


G.A.: Pe Mircea Pașcu îl cunoșteaţi dinainte ? 


A.S. : Pe Mircea Paşcu în cunoșteam de la Academie. Era foarte greu de precizat 
care este activitatea acestui grup. El s-a constituit ca un grup de consilieri pe 
probleme de politică externă. Așa cum am fost lăsat să înţeleg în acel moment, 
era un grup care încerca să facă o contrapondere la intensa activitate de orientare 
a politicii externe românești pe care o ducea d-l Silviu Brucan, pe atunci vice- 
-preşedinte al Consiliului FSN. Într-un fel sau altul, printre atribuţiile sale, una 
de căpetenie era și cea vizând politica externă. El fusese unul dintre aceia care 
sugerase tot felul de persoane care să ocupe posturi importante în Ministerul 
Afacerilor Externe. 


G.A.: De genul? 


A.S.: Din câte ştiu eu, el este unul dintre cei care l-au propus pe Sergiu Celac. 
Fără ca asta să însemne că am constatat vreodată între cei doi o prietenie sau 
vreo relaţie specială în plan personal. Se pare că Silviu Brucan a gândit acel 
tandem la conducerea Ministerului de Externe : Sergiu Celac, cu presupuse relaţii 
bune spre Est și Corneliu Bogdan, adjunct al ministrului, cu relaţii și contacte 
importante, se considera, în Occident, în special în SUA. Sigur că un minister nu 
se poate construi pe asemenea speculaţii, oarecum tipice pentru personalitatea 
d-lui Brucan. Nu poţi avea jumătate de minister orientată într-o direcție și 

jumătate în cealaltă. Și, pentru a nu face o nedreptate d-lui Celac, eu nici nu 
cred, așa cum am mai spus, să fi constatat la dânsul o orientare exclusivă într-o 
direcţie sau în alta. Însă acesta era modul de a gândi al d-lui Brucan. Cred că 
avea un scop ascuns, acela de a nu crea o orientare cu adevărat nouă în 
Ministerul Afacerilor Externe, de a face ministerul cât se poate de incoerent în 
sine şi, prin aceasta, ușor de utilizat de un spirit director aflat în afara lui. Spirit 
în rolul căruia d-l Brucan se distribuise pe sine însuși. 


G.A.: Cu oarecarele talent pe care i-l cunoaștem. 


A.S.: Cu oarecarele talent pe care îl cunoaștem cu toţii și care, fiind de noto- 
rietate, nu mai trebuie dovedit. 


G.A.: Cine a simţit însă necesitatea de a-l contracara pe d-l Brucan? Cine a 
solicitat să interveniţi ? 


A.S. : Acesta este un punct pe care aș vrea să-l pot clarifica, pentru că rămâne în 
bună măsură învăluit în umbră. Eu, Vasile Secăreș și alţii din grupul respectiv am 
bombardat conducerea proaspătă a CFSN în ultimele zile ale lui 1989, de îndată 
ce s-au terminat luptele pe străzi, și în primele zile ale lui '90, cu scrisori în care 
atrăgeam atenţia asupra pericolelor ca puterea devenită pentru câteva momente 
vacantă să fie preluată de unii care să o dirijeze într-o direcție neconvenabilă. 
Incorectă, neconformă cu spiritul profund al acelei mișcări populare, și anume, 
transformarea de sistem în România”. Acesta era sensul profund, după părerea 
noastră, sau după a mea cel puţin, a ceea ce se întâmplase între 16 şi 22 decem- 
brie. Acest sens nu trebuia pierdut. Mie mi se părea foarte grav că totul se focaliza 
pe așa-zisele robinete de aur ale lui Ceaușescu din diferitele sale reședințe. 
(Când mai târziu aveam să intru în reședințele fostului dictator aveam să constat 
că robinetele nu erau de aur, ci din inox.) Totul era legat de ce făcuse Ceaușescu, 
de critica politicii lui. O critică având deja posibilitatea de a se exprima cu totul 
liber, în condiţiile în care Nicolae și Elena Ceaușescu fuseseră lichidaţi fizic și 
n-ar fi putut în nici un fel să aducă vreun contraargument. A concentra totul 
asupra unui cuplu de persoane mi se părea o deturnare a atenţiei de la adevărata 
țintă, care era schimbarea sistemului comunist totalitar, nu doar înlocuirea unor 
oameni în conducerea statului. 

Nu înţeleg, nici eu ce se întâmpla atunci. Îmi lipsește o piesă, o verigă din 
acest lanţ al evenimentelor. Am încercat să exprim aceste îngrijorări și lui Vasile 


99. E interesant să vezi cum s-au situat oamenii faţă de evenimente, în funcţie de datele lor 
personale. Evident, Adrian Severin, deși avusese o carieră legată de structurile avantajate 
ale PCR, nu putea să vadă împlinirea revoluţiei doar în actul simplu al distrugerii 
comunismului. De aceea el nu interpretează revoluţia din decembrie, așa cum a făcut-o 
majoritatea, ca un refuz simplu, exasperat și neproblematizat de a mai suporta regimul 
comunist. Ideea de a participa la o reconstrucție de sistem era legată, evident, de ideea 
posibilului loc pe care noua societate îl putea oferi cunoștințelor și dexterităţilor sale. 

Secăreș, și lui Ioan Mircea Pascu și altora cu care, într-un fel sau altul, m-am 
întâlnit în acele zile. Bineînţeles, lui Victor Babiuc cu care discutam foarte des și 
care mai târziu a intrat în formaţie. Dintre toţi Vasile Secăreș a fost cel care ne-a 
telefonat și ne-a spus: „Am găsit o legătură directă cu Ion Iliescu” [care era 
președintele CFSN]. „Am reușit să obţinem aprobarea lui să constituim un grup 
de consilieri pe probleme de politică externă, pe lângă CFSN”. 

Drept pentru care ne chema să ne adunăm acolo, să întâlnim diverși oameni ; 
pe unii îi cunoșteam mai bine, pe unii mai puţin, pe unii îi recomandaserăm 
noi din gură-în-gură. De pildă, pe Victor Babiuc îl recomandasem eu. Eugen 
Dijmărescu deja se apropia de acel grup dar puţin după aceea a fost preluat de 
Petre Roman și inclus în guvern. Vă spun: erau diverse comitete, comiţii, grupuri 
formale, informale, care se constituiau, se desființau, se comasau, se intersectau. 
De aceea, după atâţia ani, chiar n-aș putea să spun cu totală exactitate cine și 
cum era. 


G.A.: Formalizarea acestei echipe când s-a produs? 


A.S.: În primele zile ale lui ianuarie. Asta știu precis. Am primit un telefon 
acasă. Mi s-a spus: „Uite, vino aici că am reușit să avem aprobarea, acordul 
pentru a constitui acest grup. Să vedem ce putem face și cum să procedăm”. 
M-am dus la Palatul Victoria. La unul dintre etaje era o cămăruţă foarte mică 
unde se constituia amintitul colectiv. După care am luat o sumă întreagă de 
iniţiative. Una din iniţiativele importante pe care am luat-o a fost aceea de a da 
un semnal către SUA privind clauza naţiunii celei mai favorizate, denunțând 
politica ceaușistă de răcire a relaţiilor cu America și de abandon la un moment 
dat a clauzei. Sigur, fusese un abandon retoric, pentru că era de presupus că 
America nu ne-ar fi prelungit clauza, dar oricum, Ceaușescu adusese Americii 
un afront spunând că nu mai are el nevoie de clauză. 

Un alt lucru important pe care l-am făcut și pe care am considerat că trebuie 
să-l facem de îndată a fost acela privind reluarea relaţiilor cu FMI și Banca 
Mondială. Ceaușescu întrerupsese relaţiile cu aceste organizaţii finanţatoare deși 
România era membră a lor. Mai mult, adoptase un act normativ în care se spunea 
că România nu va mai lua niciodată credite externe. Nu mai are rost să discutăm 
acum de stupizenia acestui act normativ ; dar el exista și noi trebuia să acționăm 
în sensul înlăturării lui și restabilirii relaţiilor cu organismele finanțatoare interna- 
tionale. În acele zile se pare că nimeni nu avusese aceste idei extrem de simple 
dar a căror aplicare necesita o durată suficient de lungă ca să justifice antamarea 
problemei cât mai repede. 

Unul din lucrurile de care sunt destul de mândru, dar care mi-a lăsat și un 
gust amar datorită lipsei mijloacelor de a transforma o idee bună într-o faptă 
reală, a fost o declaraţie privind poziţia noii puteri din România faţă de românii 
din diasporă. Eu cred că n-aţi auzit de declaraţia asta. 


G.A.: Nu. Nici nu părea că există o asemenea preocupare pe atunci. 

A.S.: Cu mare greutate am reușit să fac să fie publicată cu niște caractere 
miniscule pe o manșetă în josul nu-știu-cărei pagini de ziar. Acesta a fost unul 
dintre primele momente când mi-am pus un semn de întrebare asupra onestităţii 
unor declaraţii politice de principiu. Nu înţelegeam de ce exista o asemenea 
rezistență mută la o iniţiativă care mie mi se părea că nu ridică probleme de nici 
un fel. Era vorba de o declaraţie-program nu foarte lungă — nici nu trebuia să fie 
foarte lungă — dar o declaraţie-program pe care noi trebuia s-o adresăm pentru 
a fixa poziţia noii conduceri a României față de românii din afara graniţelor. Mă 
refer la cei care emigraseră din România, care fuseseră siliţi, într-o formă sau 
alta, să plece din ţară. 

Declaraţia aceasta program avea și un mesaj foarte concret către românii din 
afară, arătându-le cam ce așteaptă ţara de la ei și cam ce le oferă ţara în noile 
condiţii. În acel moment gândeam că acești români pot constitui canale de 
comunicare externă sau contacte importante cu Occidentul. Credeam că ei 
reprezintă cea mai importantă categorie de oameni care deţin know-bou-ul 
democraţiei practice și, mai ales, al economiei de piaţă efective. Pentru că, trăind 
o vreme în ţările cu o economie de piață, apucaseră să o înveţe și altfel decât 
din cărți. Credeam că ei pot veni în România pentru a pune bazele unui capital 
românesc privat, care nu avea cum să se nască prea repede aici, din sărăcia 
generalizată a românilor care trăiseră tot timpul în ţară. Se preconiza acolo chiar 
și crearea unei mici instituții administrative, un fel de departament care să se 
ocupe de punerea în aplicare a acestei declaraţii-program. 

Eu, cu încă unul sau doi, ne-am entuziasmat de această idee. Ea avea și un 
simbolism important. Era vorba despre unificarea românilor, despre vindecarea 
unei fracturi. Ar fi fost momentul cel mai potrivit pentru ca oamenii să uite de 
amărăciunile trecutului în condiţiile în care li se oferea un prezent de onestitate 
și un viitor de speranţă. Mi-am zis că dacă se întârzie cu greu va mai putea fi 
recuperată ocazia. 


G.A. : Îmi amintesc foarte bine discuţiile pe care le-am avut imediat după revo- 
luţie cu români care plecaseră din țară, nu cu mult timp înainte de 1989. (În mod 
particular, cea mai vie îmi rămâne întâlnirea cu Mircea Iorgulescu.) Păreau să 
aibă o jenă, că au cedat plecând și n-au avut șansa participării la extraordinarul 
eveniment. Ar fi dorit să poată contribui la ceea ce toți consideram că va urma : 
o reconstrucţie din temelii. După vara anului 1990, mai precis după venirea 
minerilor la București, toţi acești oameni se simțeau fericiţi că plecaseră din țară. 
La timp. Atunci se pare că s-a produs ruptura fundamentală între românii din 
afară şi cei din ţară. 

A.S.: Observaţia confirmă ceea ce credeam și eu atunci, că trecerea lunilor, nu 
a anilor, fără o lămurire a relaţiilor dintre ţară şi diasporă și fără lansarea imediată 
a un mesaj de reconciliere, pe deasupra frontierei noastre naţionale, ar fi condus 
la cronicizarea unei stări de divorț. Acesta este motivul pentru care am purtat cu 

entuziasm ideea prin toate birourile. Desigur, nimeni nu mi-a zis „nu”, nimeni 
nu a zis că este o prostie. Dar, la un moment dat, tot efortul dispărea ca unul din 
acele râuri care curge în deșert și, la un moment dat, se pierde în nisip. Nu se 
știe dacă s-a transformat într-un râu subteran sau dacă, pur și simplu, și-a epuizat 
substanţa evaporându-se. Am sperat atunci ca măcar presa să preia și să dea 
amploare declaraţiei. A fost unul din primele momente în care am început să am 
unele suspiciuni asupra onestităţii presei. 


O politică de culise în momentul în care instituţiile țării 
trebuiau să fie transparente 


G.A.: Când aţi avut primele întâlniri cu Ion Iliescu și cu ceilalți lideri ai CFSN ? 


A.S.: Nu le-am avut prea devreme. Aceste legături le avea, din câte știu — nici 
el foarte intens, dar oricum le avea — Vasile Secăreș, care era un fel de lider al 
respectivului colectiv. El ne mai spunea : „L-am văzut pe Brucan azi de dimi- 
neaţă și i-am spus așa și pe dincolo; l-am văzut pe Celac [care era ministru de 
Externe] și i-am spus așa și pe dincolo”; „am mers la cabinetul d-lui Iliescu”. 
Impresia mea este că nu trecea dincolo de cabinet spre a-l vedea chiar pe Ion 
Iliescu personal. 

Întâlnirea cu Ion Iliescu s-a produs la presiunea noastră. Am dorit să ne 
spunem direct ideile și păsurile și să încercăm să-l sensibilizăm asupra unor 
opinii pe care le aveam. Noi funcţionam ca o semicelulă de criză în care fiecare 
lua câte o problemă spre rezolvare, după cum considera de cuviință, sau mai 
răspundea unor întrebări. Numai că de cele mai multe ori întrebările nu veneau 
și ni le puneam noi singuri. Luam iniţiativa de a le da un răspuns care nu ni se 
cerea. Dar eram acolo şi puteam să mai influențăm anumite lucruri. 

O altă chestiune concretă cu care am avut legătură a fost legea pașapoartelor, 
care urma să consacre dreptul la libera circulație a persoanelor. Alături de alţi 
câţiva colegi din grup am lucrat efectiv la redactarea legii. Eram și jurist, deci 
știam cât de cât cum se face o lege. Legea a fost adoptată așa cum se adoptau 
atunci decretele-legi, fără nici un fel de dezbatere. După ce noi am redactat-o, 
am transmis-o la cabinetul d-lui Iliescu, care nu știm ce a făcut cu ea dar, într-o 
oră, o și semnase și o promulgase. A fost o istorioară amuzantă... Unul dintre 
noi s-a dus la xerox să-și facă o copie a legii. Acolo s-a întâlnit cu nimeni altul 
decât Petre Roman, care era prim-ministru. Venise și el la xerox să-și tragă o 
copie după ceva. Întrebând, „Ce trageţi aici la xerox?” și primind răspunsul 
„Legea pașapoartelor”, a pus o întrebare ușor mirată, nu de fond, ci doar una 
așa, de stil: „Ce, s-a și adoptat?”. De unde rezulta foarte clar că nici primul- 
-ministru nu știa că legea respectivă fusese adoptată. 

O altă contribuţie am avut-o la legea privind micile întreprinderi și micii 
întreprinzători. N-a fost o lege foarte bună în momentul în care s-a făcut, la mare 

viteză. Motivația noastră era însă aceea de a încerca să dăm cât mai repede 
drumul unor elemente de piață. Cu cât petreceam mai mult în Palatul Victoria, 
cu atât îmi cream mai multe dubii cu privire la hotărârea reală a celor mai mulți 
oameni care aveau o influenţă autentică de a face schimbări majore în sistemul 
politic și economic. 


G.A.: Astea se întâmplau în ianuarie '90. 


A.S.: Ianuarie-februarie 1990. Să continui. Ne-am mai ocupat de tema reintro- 
ducerii pedepsei cu moartea. Cunoașteţi contextul în care s-a pus problema ei. 
Am făcut un microstudiu, un document pe care l-am trimis d-lui Iliescu și 
conducerii CFSN, în care pledam împotriva reintroducerii pedepsei cu moartea. 
Argumentam cu tot felul de elemente politice, filozofice, religioase, juridice, de 
drepturi ale omului. 

Un alt document pe care l-am întocmit era legat de scoaterea în afara legii a 
Partidului Comunist. O problemă sensibilă care, după părerea mea, nu trebuia 
tratată în sensul limitării capacităţii unei ideologii de a se manifesta, ci doar în 
sensul limitării unei politici contrare democraţiei, drepturilor omului și a statului 
de drept. 

Încă ceva. Unul dintre documentele pregătite de mine se referea la consti- 
tuirea unui așa-numit „Consiliu provizoriu pentru conducerea statului”. Practic, 
ideea pe care o dezvoltam era aceea de a se realiza o deschidere a CFSN către 
restul societăţii, privind CFSN ca pe o instanţă a puterii care s-a născut în primele 
zile de după schimbarea regimului politic din România și care trebuia să ţină 
cont de procesul de democratizare din societate care a urmat. Scopul era de a 
face conducerea statului, chiar și provizorie, cât mai reprezentativă. Acea propu- 
nere era făcută în contextul avertismentului de care auzisem, din zvonuri care 
îmi parveniseră și din frânturi de discuţii pe care le avusesem, că se pregătesc 
acţiuni de contracarare a demonstrațiilor organizate de forţele politice născute 
în afara centrului de putere CFSN-ist. În document argumentam că nu aceasta 
este soluţia : să se organizeze în aceeași zi, în același oraș, manifestații cu lozinci 
diferite... ar fi o încurajare la confruntare violentă. Trebuia mărită reprezen- 
tativitatea CFSN, democratizată conducerea provizorie a statului. Ceea ce eu 
prevedeam că se va întâmpla în acel document s-a întâmplat după celebrele 
demonstraţii din 28 şi 29 ianuarie. Nu știu dacă documentul a avut vreun rol. Eu 
l-am lăsat la cabinetul președintelui, înainte de a pleca, pe 26 ianuarie, în 
străinătate — pentru o chestiune profesională nelegată de politică. 


G.A.: Ianuarie a fost luna conflictelor în interiorul biroului CFSN. Cunosc mai 
bine tensiunea dintre Dumitru Mazilu și Ion Iliescu. Cu d-l Mazilu m-am întâlnit 
de mai multe ori. El vroia să-i coopteze pe foștii dizidenţi, să-i implice în 
activităţile CFSN ai cărui membri formali erau. În ce măsură din locul unde eraţi, 
din poziţia pe care o aveaţi în Palatul Victoria simţeaţi dezvoltarea conflictor și 
percepeaţi direcţiile reprezentate de ele? 

A.S.: Le simţeam în cea mai mare măsură. Efectele lor majore se repercutau 
asupra societăţii, dar primul impuls era resimţit acolo. Vedeţi, n-am avut o influ- 
enţă majoră asupra deciziilor care se luau. Dar o anumită influență am avut-o și, 
în același timp, am avut și posibilitatea de a reacţiona rapid și în cunoștință de 
cauză. lar ceea ce spuneţi, primul sentiment pe care îl aveai era că totul părea 
haos. Că nimic nu se leagă, că nimic nu are logică. După care, în acest haos, 
începeai să-ţi dai seama care sunt principalele linii de acțiune ale unora sau 
altora. Realizai că unii sunt lăsaţi să lucreze pentru a face o perdea de fum. După 
părerea mea, comisia economică condusă la acea vreme de Bogdan Teodoriu 
era pur și simplu lăsată să discute despre economie de piaţă, despre reforme 
economice, pentru că nimeni nu avea vreun interes s-o bage în seamă. 

Alţii, mai puţin agitaţi, erau mult mai aproape de zona unde discuţiile aveau 
și urmări. Era limpede că exista centrul de influenţă al lui Dumitru Mazilu ; era 
absolut limpede că exista un centru de influenţă Silviu Brucan ; era apoi centrul 
de influenţă Ion Iliescu. Cele trei păreau la început în armonie dar, în realitate, 
erau în profundă divergență. Eu mă uit acum cu stupefacție cum d-l Brucan este 
angajat de posturi de televiziune care sunt un produs al democraţiei, ca să ne 
dea lecţii de viaţă politică, fără să se vadă exact ce a făcut dânsul, nu în trecutul 
îndepărtat al României, ci în trecutul apropiat. Eu nu spun că trecutul trebuie să 
prevaleze asupra prezentului, dar spun că d-l Brucan ne transmite foarte inteli- 
gent aceleași idei perverse și înveninate și astăzi, ca atunci când era un fel de 
politruc de tip nou al politicii externe românești. 


G.A.: În mod concret, ce-i reproșaţi d-lui Brucan ? 


A.S.: Viziunea lui nu a ieșit în întâmpinarea unei societăți democratice, nici a 
unui model de viaţă liberal, nici a economiei de piață. Iar ceea ce dânsul înţelege 
prin drepturile omului sunt lucruri cu totul și cu totul în afara valorilor reale care 
caracterizează acest domeniu. E drept, însă, că nu poţi fi foarte răspicat cu 
d-l Brucan. Dânsul în fiecare zi declară altceva. Este o mașinărie infernală a 
politicii românești. Nu are o doctrină pe care s-o poţi urmări de la un cap la 
celălalt. Nu are un program pe care vreodată să-l înfăţișeze dar, din bucățele, 
după ce pui fiecare pas concret pe care îl face, unul după altul, îți dai seama ce 
vrea. O Românie dezagregată, o Românie slabă, o Românie la discreţia tuturor 
celor care pot să aibă interese în această zonă și pot să cumpere un lider sau 
altul spre a-și face jocul. 


G.A. : Sunt decizii ale CFSN despre care credeţi că provin de la Silviu Brucan? 


A.S.: Știu precis că în zilele acelea noi ne luptam cu anumite decizii care pro- 
veneau de la dânsul. Să nu uităm însă, d-l Brucan este produsul unei perioade 
foarte interesante și al unei instituţii foarte speciale, care este Cominternul. Acolo 
nu în plenare se luau deciziile, ci pe culoare. El nu este omul care să vină să-și 
expună o teză într-o ședință publică. Dânsul intervenea într-o întâlnire doar ca 
parte a unui scenariu care fusese deja agreat în alte locuri. Îţi trebuia foarte 

multă informaţie sau foarte multă perspicacitate ca să spui care este firul real în 
lungul căruia apare luarea de poziţie oficială a d-lui Brucan. 


G.A. : D-stră spuneţi: de fapt, d-l Brucan este criticabil pentru că el venea cu o 
politică de culise în momentul în care instituţiile ţării trebuiau să funcționeze 
transparent. 


A.S.: Da, să fie transparente. Dar hai să spunem că și politica de culise puteam 
s-o înțeleg dacă era mânată de o cauză nobilă. Din păcate însă, misiunea d-lui 
Brucan, după părerea mea — nu vreau să spun cine i-a dat-o pentru că nici nu 
știu exact — dar misiunea dânsului era nu să facă un joc, ci să distrugă un joc. Nu 
era misiunea de a construi o Românie de un anumit tip, ci aceea de a nu lăsa să 
se construiască o Românie democratică. Misiunea lui era aceea de a nu lăsa să 
se instituie principiul transparenţei în România. 


Drumul Damascului 


G.A.: Aţi spus la un moment dat că Dumitru Mazilu făcea o politică aproape la 
fel de periculoasă ca și Brucan. La ce vă gândeaţi? 


A.S.: În ceea ce-l privește pe Dumitru Mazilu, lucrurile erau poate mai clare 
decât în cazul lui Silviu Brucan. El era omul care voia să întruchipeze partea 
justițiară a societăţii românești. Care urma să facă o dreptate radicală după 
răsturnarea comunismului. Așa încât mesajul transmis era mesajul continuării 
fracturilor. Nu un mesaj de reconciliere și reconstrucţie. Reconcilierea și recon- 
strucţia trebuiau să meargă mână în mână. Am în vedere reconcilierea în cadrul 
construcției unei Românii democratice, a unui stat de drept. Am în vedere o 
politică bazată pe adevăr, nu o reconciliere bazată pe ocultarea adevărului ; nu 
una bazată pe uitare. Eu cel puţin nu aprob așa ceva. Pentru mine, reconcilierea 
pleacă de la recunoașterea adevărului și de la un tip de memorie care nu joacă 
rolul de rezervor al ranchiunei, ci de îndreptare și de prevenire a repetării 
greșelilor trecutului. 

Or, Dumitru Mazilu întreținea, după părerea mea, o permanentă agitaţie de 
tip robespierian. El sugera ideea că revoluţia se domolește, când, de fapt, revo- 
luţia ar fi trebuit să se radicalizeze, așa cum toate revoluțiile din istorie s-au 
radicalizat: prin eliminarea dușmanului revoluţiei și a suspecţilor care, desigur, 
erau nedovediţi. dar era mai bine să fie lichidaţi pentru ca nu cumva dintre ei să 
se nască un pericol real pentru mersul revoluţiei. 


G.A.: Dacă într-adevăr aceasta era atitudinea d-lui Dumitru Mazilu, cum o 
explicaţi? Pornesc de la faptul că, totuși, a fost profesor la Unitatea de Securitate 
de la Băneasa. Deci a lucrat pentru celebra instituţie. Dincolo de dizidenţa pe 
care i-o cunoaștem, el părea totuși mai apropiat de vechile structuri de autoritate. 
E interesant, în același timp, faptul că el a fost „lucrat” cu multă dexteritate, ceea 

ce nu ar fi fost posibil fără implicarea foștilor săi colegi. România liberă a fost 
pusă să-i facă o anticampanie care i-a dat posibilitatea lui Ion Iliescu să se 
descotorisească de rivalul său. 


A.S.: Cred că atitudinea d-lui Mazilu nu e fără precedent în istorie. În general, 
personajele care au vulnerabilităţi sunt mai radicale și mai vocale pentru a le 
acoperi. Excesul atitudinii lor este o diversiune. 


G.A. : O diversiune sau o încercare de a se rupe cu adevărat de istoria personală ? 


A.S.: Eu cred că mai degrabă o diversiune. O încercare autentică de a te rupe de 
istoria personală nu duce niciodată la excese. Ci la o atitudine corectă: „Până 
ieri am fost cutare. Astăzi mi-am schimbat părerea, am găsit drumul Damascului 
și de astăzi sunt un altul”. Atitudinea asta nu duce la excese. Excesele de ieri, 
dacă au fost, nu se compensează cu excesele de astăzi. Eu cred că o convertire, 
când este autentică, nu duce la exagerări. 


G.A.: Sunteţi într-adevăr convins că a fost mai bine să-l vedem învingând pe 
Ion Iliescu și nu pe Dumitru Mazilu? Mai ales după tot ceea ce s-a întâmplat, 
de-ar fi să enumăr numai mineriadele și manipularea interetnică ? Chiar credeţi 
că Dumitru Mazilu ar fi mers prea departe cu radicalismul lui? Aveţi vă rog în 
vedere faptul că într-un fel sunteţi subiectiv : ați lucrat la „Ștefan Gheorghiu” și 
asta vă poate face să respingeţi orice soluţie politică post-revoluţionară care 
tindea să pună în carantină apropiații fostului aparat comunist. 


A.S.: Nu văd nici o legătură între Academia „Ștefan Gheorghiu”, dreptul comer- 
tului internaţional pe care l-am predat acolo și obiectivitatea opiniilor mele 
privind evenimentele post-revoluţionare. Din 1990 până în 1992, cât m-am găsit 
în structurile de putere executivă, am fost unul dintre cei mai radicali partizani 
ai schimbării. Prin fapte, nu doar prin declaraţii. Am fost aspru criticat de către 
scepticii transformărilor rapide. Am fost acuzat, la timpul respectiv, că demolez 
fără să pun nimic în loc, că nu păstrez ceea ce este bun din trecut etc. Din cauza 
aceasta am și fost înlăturat: nu pentru că sunt prea puţin reformist, ci pentru că 
sunt prea reformist. 


G.A.: Nu toate se văd. Aţi fost criticat de către Opoziția de atunci și de voci 
venind din societatea civilă că nu faceţi prea mult. 


A.S. : Politica este și arta de a găsi echilibrul între dorinţă și putinţă. În viaţa mea 
am pierdut, inclusiv în politică, pentru că am încercat să înclin balanţa în direcția 
dorințelor. Am crezut uneori că sufletul îmi indică soluţia corectă, mai degrabă 
decât mintea. Vă asigur că sufletul îmi dă indicaţii mai nobile decât mintea. Însă 
ori de câte ori am renunțat la rațiune am plătit scump. În 1990, ceea ce conta 
pentru mine era cât de repede va ajunge societatea românească la punctul în 
care putem vorbi despre ireversibilitatea tranziţiei. Reformiștii care mă criticau 
exprimau deziderate pe care și eu le aveam. Numai că eu eram plasat într-o 
poziţie care-mi permitea să știu ceea ce, realist, se putea face. În privinţa 

Opoziţiei politice de atunci, vă rog să nu uitaţi că mulţi dintre liderii săi s-au 
opus — fie din politicianism, fie din miopie — celor mai importante legi ale 
reformei. Când Opoziția a ajuns la putere, în 1996, nu a fost în măsură să 
schimbe fundamental „legislaţia reformei” adoptată sub ministeriatul meu. 


G.A.: Și asta are legătură cu varianta Iliescu versus Mazilu ? 


A.S.: Desigur, dacă am în vedere propriul meu proiect, viziunea mea asupra 
tranziţiei de la o societate închisă și controlată la una dechisă și liberă. Opţiunea 
mea în favoarea lui Ion Iliescu, Petre Roman, iar mai târziu Corneliu Coposu, 
Ion Raţiu, Emil Constantinescu sau alţii a fost determinată, întâi de toate, de 
capacitatea acestora de a servi promovării unui proiect pe care l-am socotit în 
interesul naţiunii. În 1990, l-am susţinut pe Ion Iliescu pentru că el era singurul 
în mod obiectiv capabil să obţină puterea dar și să o legitimeze prin alegeri 
libere. În 1991 m-am alăturat lui Petre Roman nu pentru că aș fi văzut în el 
geniul reformei sau campionul democraţiei, ci întrucât am sesizat că egocen- 
trismul său cu gusturi occidentale descoperă în reformă — pe care nici nu se 
obosește să o înţeleagă, darămite să o conceapă — mijlocul propriei afirmări. 
Afirmarea sa corespundea, atunci, interselor țării. Mai târziu, când „eul” său a 
trecut înaintea „naţiunii”, l-am părăsit. România nu mai avea nevoie de Petre 
Roman; nici eu de el. L-am sprijinit din toate puterile pe Emil Constantinescu 
în 1997 și în 1999. Nu pentru că nu aș fi fost conștient că între ambalaj și 
conţinut este o mare diferenţă; ori că nu aș fi înţeles că personajul mesianic 
al cărui rol și-l asumă este cu mult peste puterile lui. Ci pentru că era omul 
care putea, în momentul dat, să fie cea mai bună „rachetă purtătoare” a spe- 
ranţelor noastre de integrare în lumea democraţiilor occidentale. Astăzi, la ora 
conversaţiei noastre, se pare că Ion Iliescu este rechemat de electorat să trateze 
o populaţie bolnavă de cinism, frustrată, sceptică, decepționată. Revenirea la 
un lider în vârstă, format în contextul altei epoci și al altui sistem decât cel pe 
care-l căutăm astăzi, învins în alegerile precedente, nu este cel mai convingător 
semnal de înnoire și nici cea mai promițătoare garanţie pentru modernizarea 
României. Dar asta nu este oare din vina celor care au guvernat ţara după 1996 
și care nu au fost capabili să meargă suficient de repede înainte pentru a-și 
atinge la timp ţinta? 

Privind astfel lucrurile, cred că radicalismul din 1990 al lui Dumitru Mazilu, 
fie el spontan, fie el de comandă, ar fi făcut imposibilă reforma, măcar și la 
nivelul la care ea s-a putut produce până în 1991 sau 1992. Dumitru Mazilu era 
un aventurier. Or, la începutul anului 1990, când raportul de forţe între reformism 
și conservatorism nu era deloc favorabil celui dintâi — și credeţi-mă, știu ce 
spun! — aventura radicalismului ideologic ar fi dus la compromiterea cauzei. 


G.A. : Se înţelege din asta că la începutul anului 1990 calea care ducea la alegeri 
libere — cât de corecte, nu mai discut — ar fi fost ameninţată de forţe stabilizate 
prin prezenţa lui Ion Iliescu. 

A.S.: Şi deci credința mea în democraţie și nu experiența trăită la Academia 
„Stefan Gheorghiu” explică opțiunea mea de atunci. 


G.A.: Să facem acum o sinteză. Silviu Brucan nu vedea cu ochi buni o Românie 
stabilă, democratică. Dimitru Mazilu avea o politică, spuneți, radicală, care n-ar 
fi permis reconcilierea socială compatibilă cu principiile unei depline demo- 
crații. Mai erau doi oameni în nucleul Puterii, în Biroul executiv al CFSN. Cum 
aţi caracteriza politicile d-lui Bârlădeanu și, mai ales, pour la bonne bouche, ale 
lui Ion Iliescu? Dar am impresia că mai aveţi de adăugat ceva despre primii doi. 


A.S.: D-l Brucan cred că viza o Românie care să fie la discreţia unei oculte 
supranaţionale. 


G.A.: Asta presupune că oculta supranaţională exista. 


A.S. : Nu văd de ce n-ar exista. Ar putea să fie, dacă vreţi, un fenomen secundar, 
negativ, al globalizării. Silviu Brucan cred că spre aceasta mergea. D-l Mazilu 
încerca să obţină puterea în România, deci pentru el nu era atât un plan de viitor 
pentru România, cât un plan de viitor mai curând personal. Dânsul avea un 
obiectiv tactic: obţinerea puterii. Ce urma să facă cu puterea, am fi știut dacă 
ar fi obținut-o. 

Pentru d-l Brucan lucrurile cred că sunt mai simple și mai complicate în 
același timp. Dânsul dorea o Românie slabă, la discreţia unei puteri care nu 
putea fi decât ocultă. Când spun „o putere” nu mă gândesc neapărat la un stat 
anume, ci la o putere ocultă cu caracter fluid, cu frontiere mișcătoare. 


G.A.: Şi de ce ar fi dorit Silviu Brucan asta, d-le Severin ? 


A.S.: Brucan este întotdeauna un „mare strateg” în măsura în care are obiective 
tactice. Dânsul este întotdeauna interesat să primească un ce-profit de moment, 
de la cineva. Că acest cineva este PROTV sau PD sau că este PDSR sau FSN, nu 
are nici un fel de importanţă. Că e Moscova sau America, dacă plătește în ruble 
sau în dolari ori mărci, nu îl interesează. Important este ca din toate acestea să-i 
iasă o viaţă mai plăcută. Este linia sa de conduită. Cineva poate să-i analizeze 
viaţa — nu știu dacă merită, dar în fine — poate să-i analizeze viaţa din tinereţe. 
Eu nu știu dacă d-l Brucan a fost vreodată un real ideolog, adică un om care să 
aibă un sistem de idei în care să și creadă. A avut un sistem de idei pe care l-a 
slujit. S-a schimbat sistemul de idei, a slujit alt sistem. Problema pentru dânsul 
era rezumată la statul de plată sau la chenzină. 


G.A.: Această imagine pare verificată dacă te uiţi la punctele de început, de 
mijloc şi de sfârșit ale vieţii. Există totuși un hiatus în toată povestea asta : scri- 
soarea celor șase care, după câte știm, l-a avut ca erou principal pe Brucan. 


A.S.: D-l Brucan este un om inteligent. D-l Brucan și-a dat seama că regimul 
pică. Asta, cu sau fără el, tot se întâmpla. Cel mai profitabil pentru dânsul era 
ca la puţin timp înainte să anunţe ceea ce el deja vedea. Pentru că are vederea 
foarte bună. 

Asta pe de o parte. Pe de altă parte, noi nu știm dacă atunci nu a fost în 
situaţia să-și angajeze serviciile în slujba cuiva. Acel cineva care i-a angajat 
serviciile putea să aibă cele mai bune intenţii. Neavând „forţă de muncă” pe 
piaţă, a angajat ce îi stătea la dispoziţie. Un război ca acela care s-a dus, un 
război ideologic, un război de conștiință, un război de putere, pentru puterea de 
a influența ordinea mondială, un asemenea război se duce cu mijloace nu 
întotdeauna foarte elegante. Dacă ar fi să vedem toate încălcările morale pe care 
Aliaţii le-au comis în timpul războiului lor împotriva lui Hitler am putea face un 
tablou destul de sumbru, destul de critic la adresa Aliaților. Dar ne dăm seama 
că acele devieri de la regula morală pură au fost absolut necesare pentru 
anihilarea răului imens care a fost hitlerismul. Cel puţin așa putem conchide 
astăzi. Raporturile dintre SUA și mafia italiană, pentru subminarea uneia dintre 
puterile Axei, care era Italia mussoliniană, sunt astăzi îndelung discutate. De ce 
nu l-ar fi folosit cineva pe d-l Brucan, fostul director al ziarului Scânteia în care 
a scris pentru condamnarea la moarte a lui Corneliu Coposu, pentru a da atunci 
o lovitură regimului Ceaușescu ? 

Pe Corneliu Coposu nu a reușit să-l trimită în faţa plutonului de execuţie. Pe 
Ceaușescu, da. Această deosebire în planul eficienţei s-ar putea să nu fie tocmai 
întâmplătoare. În perioada de maximă dezvoltare a cultului personalităţii și a auto- 
ritarismului practicat de „geniul Carpaţilor”, „profetul din Dămăroaia”, deși forţat 
să facă un dezagreabil schimb de locuinţă, circula inexplicabil la Washington și 
la Moscova, avea convorbiri cu Casa Albă și la Kremlin. O făcea el oare în slujba 
celor care conspirau împotriva lui Ceaușescu sau o făcea chiar din ordinul lui 
Ceaușescu ? Nu avea și acesta nevoie de unele canale de comunicare bine camu- 
flate? (După cum o putea face în folosul ambilor, adică, în folosul său exclusiv.) 

În primul caz, ar însemna că după ce s-a făcut util Anei Pauker, după ce a 
abandonat-o în folosul lui Iosif Chișinevschi, după ce l-a părăsit şi pe acesta 
pentru a sări în barca lui Gheorghiu-Dej, a ajuns să se răzbune pe Ceaușescu 
întrucât el i-a refuzat serviciile. În cel de-al doilea caz, s-ar conchide că d-l Brucan 
a reușit să fie și (cripto)ceaușist înainte de a se distribui în rolul de amiral pe 
corabia revoluţiei anticomuniste și că Ceaușescu a trebuit să moară înainte de a 
apuca să facă dezvăluiri asupra unei asemenea uluitoare istorii de cameleonism 
și aventurism politic. 


Ne aflăm în anii '90 


G.A.: Chiar opinia aceasta mă interesa. Cum arătau și cum arată retrospectiv 
celelalte două personaje, Alexandru Bârlădeanu și Ion Iliescu ? 


A.S.: În ceea ce-l privește pe d-l Bârlădeanu, pot să spun, mai ales că nu mai 
este printre noi, că am avut bătălii imense cu dânsul. Ciocniri foarte dure. În 
ciuda acestora, nu pot să nu-i admir extraordinara inteligenţă și, de asemenea, 
profunzimea cunoștințelor, informaţiei, în extrem de multe domenii. Eu cred că 

atât pentru d-l Bârlădeanu, cât și pentru d-l Iliescu drama a fost aceea că au trăit 
în alte timpuri decât cele în care ar fi fost chemaţi prin calităţile lor să trăiască. 
Este limpede că Alexandru Bârlădeanu ar fi avut un cu totul alt loc în istoria 
României dacă ar fi reușit, de pildă, să-și înfăptuiască reformele pe care le-a 
susţinut la sfârșitul anilor '60 și începutul anilor '70. 

Pe această temă, eu am avut un schimb de cuvinte destul de serios cu 
d-l Iliescu. D-l Iliescu îmi spunea că n-ar trebui să fiu atât de critic la adresa lui 
Bârlădeanu întrucât dânsul a fost iniţiatorul unei mari reforme în anii "60-70. 
Dacă ar fi reușit acea reformă, România ar fi arătat altfel. La care răspunsul meu 
a fost: „Într-adevăr, așa este, sunt cu totul de acord cu observaţia. Sunt și eu 
unul dintre cei care regretă că d-l Bârlădeanu nu a reușit să-și realizeze planurile 
de reformă în anii '70. Problema este însă că noi ne aflăm acum în '90 și că nu 
mai este locul pentru reforma d-lui Bârlădeanu”. 

Spre deosebire de ceilalți doi, la care ne-am referit, și care cred că pot fi 
înţeleşi mai mult în sfera luptei pentru putere decât în sfera unui plan privind 
lumea, Alexandru Bârlădeanu avea o viziune asupra societății românești. Avea 
un plan, o idee. Din păcate, ideea sa era tocmai cea pe care n-a putut s-o aplice 
în anii '60-70. 

Acesta este și motivul pentru care am avut serioase conflicte cu d-l Bârlădeanu, 
conflicte care l-au făcut pe dânsul ca să adopte, în finalul vieţii, atitudini care 
cred că nu i-au făcut cinste. Adică încercări meschine de blocare a unor legi, 
sforărie măruntă pentru a împiedica o anumită reformă, mici conspirații cu 
persoane aparţinând echipei de old boys pentru a demonstra că eu sau cei care 
promovează o anumită reformă sunt fie lipsiţi de caracter, fie lipsiţi de compe- 
tentă. Dacă dânsul ar fi avut capacitatea să-și folosească inteligenţa indiscutabilă 
și abilitatea politică remarcabilă pentru a susţine o reformă care nu mai era a lui, 
ci a timpului în care trăiam cu toții, atunci sunt convins că ar fi avut un alt loc în 
istorie. De două ori a avut o mare șansă în istorie, în anii '70 și în '90 și, din 
motive absolut diferite, de două ori a ratat. 

În ceea ce-l priveşte pe d-l Iliescu, dânsul este, am spus-o mereu, un personaj 
dramatic. El rămâne, după părerea mea, un om fundamental cinstit, care a crezut 
în niște idei și nu a vrut să abjure. N-a vrut să abjure pentru că a abjura este în 
sine un păcat. Este un element al dramei. Este oare un păcat să te lepezi de 
ideile cărora te-ai dedicat cu sinceritate atunci când aceste idei sunt dovedite de 
timp, de viață, de istorie ca eronate ? 

A doua problemă majoră pe care a avut-o d-l Iliescu a fost aceea că dânsul a 
încercat să reformeze comunismul din interior, în anii '60, până către începutul 
anilor '70. Grupul lui a încercat să joace, la vremea respectivă, un rol pozitiv în 
istorie. Sunt sigur că d-l Iliescu a trăit decenii cu sentimentul just că s-a aflat de 
partea bună a baricadei. Acest sentiment i-a dat echilibru și tărie. 

În momentul în care a venit la putere tema era însă alta. Nu de a reforma 
comunismul din interior, pentru că s-a văzut, nu poate fi reformat din interior. 

Nu Stalin a fost cel care a aplicat greșit teoriile comunismului, ci dimpotrivă, el 
le-a aplicat corect. Este ca reţeta unei prăjituri care nu ne place. Dacă prăjitura 
nu ne place nu înseamnă că reţeta a fost aplicată incorect, ci că trebuie să 
renunțăm la reţetă. 


Cele trei prizonierate ale d-lui Iliescu 


G.A.: Dar noi ne aflam în 1990. Mai era loc în acești ani pentru a ne mai întreba 
dacă Stalin a aplicat sau nu corect comunismul? 


A.S.: Ion Iliescu a oscilat puternic între a-și lepăda convingerile tinereţii și 
a încerca să reformeze, mai mult sau mai puţin, comunismul din interior, sau 
a încerca o adevărată reformă. Nu trebuie uitat astăzi că în anii '90-91 URSS 
exista încă. Pentru mulţi putea să nu fie clar că sistemul comunist nu mai avea 
un viitor, nici la nivel naţional, nici la nivel internaţional. Oricum, atunci când 
d-l Iliescu a obţinut instrumentele pentru a-și juca rolul a constatat că a făcut 
repetiţii pentru un rol care nu se mai juca. Piesa, repertoriul se schimbaseră. 

De aici și teoria mea, a celor trei prizonierate ale d-lui Iliescu : prizonieratul 
ideilor din tinereţe; prizonieratul unor prieteni sau colaboratori din tinereţe 
care, în mod spontan — i-am văzut în acele zile — au făcut zid în jurul lui, deși 
nu îi chemase nimeni; prizonieratul unei imagini publice care îl acreditează 
drept neo-comunist, naționalist și anti-occidental. 


G.A. : L-aţi cunoscut mai târziu, îmi închipui, suficient de bine. Care credeţi că 
este atitudinea lui față de Occident? 


A.S.: Cunoscându-l foarte bine, nu cred că Ion Iliescu este, la el în birou, în 
faţa propriei conștiințe, un anti-occidental. Este însă un om care a fost educat, 
crescut, într-un spirit critic față de Occident. Faţă de valorile care în Occident 
nu mai sunt puse sub semnul întrebării. Din acest motiv el pune mereu în 
discuţie valori deja indiscutabile dincolo. În momentul în care le analizează 
critic desigur că introduce în discurs elemente ale unei viziuni aproape marxiste. 
N-o spun cu nici un fel de conotaţie negativă, pentru că marxismul este și el 
o teorie ca oricare alta. Noi însă uităm că el s-a născut în o cu totul altă fază de 
dezvoltare a societăţii occidentale industriale decât cea pe care această societate 
o cunoaște astăzi. A opera astăzi cu anumite concepte marxiste nu este în sine 
un lucru rău, dacă îţi dai seama că aceste concepte s-au născut și au fost 
operaţionale în acea perioadă și nu astăzi. S-ar putea ca d-l Iliescu să nu înţe- 
leagă suficient de bine Occidentul. S-ar putea, mai ales, să nu știe cum să facă 
să înflorească valorile occidentale într-o societate românească postcomunistă. 
S-ar putea să nu știe să vorbească Occidentului pe limba lui. Dar nu cred că 
este un anti-occidental. 

Pe de altă parte, cu privire la Rusia, mi se pare foarte simplistă descrierea 
aceasta, de om al rușilor. Istoria Rusiei în ultimii 50 de ani sau, dacă vreţi în 
ultimul secol, a cunoscut mai multe etape. Cine a fost apropiat de o anumită 
conducere a Rusiei nu mai este obligatoriu apropiat și de altele. Să nu uităm că 
la noi comunismul naţional a imprimat multora dintre liderii fostului partid unic 
anumite trăsături care au determinat atitudinea lăudabilă, de la un punct încolo, 
a independenţei față de Moscova. Să nu uităm, iarăși, că cei care la un moment 
dat au fost mai apropiaţi de vederile Moscovei n-au făcut-o pentru că s-au gândit 
să trădeze neapărat interesele României, ci pentru că nu erau de acord cu 
naţional-comunismul care, în sine, este un lucru foarte rău. Să nu uităm că unii 
au fost foarte entuziasmați prin anii '60 de idei despre care astăzi constatăm, 
după ce s-au dezvoltat, că au fost sămânţa unui naționalism contraproductiv 
pentru România. 

Iată de ce eu cred că este contraproductiv să-i punem eticheta de om al 
Moscovei lui Ion Iliescu. Deși a avut indiscutabil o relaţie specială cu Moscova 
prin faptul că a fost doctorand acolo, că o parte din anii cei mai importanţi 
ai tinereţii i-a petrecut acolo. Mai mult: este aproape sigur că în anii în care la 
noi cultul personalităţii atingea culmile, d-l Iliescu nu avea cum să nu se 
uite după sprijin spre URSS — atunci, în plină perestroika —, spre Gorbaciov. 
Aşa se explică faimoasa chestiune din decembrie '89 privind telefonul dat la 
ambasada sovietică sau la Moscova pentru a le spune „cine suntem și ce vrem”. 
N-are rost să ne facem a nu ști că în România nu putea învinge o revoluţie fără 
acordul Moscovei. 


G.A.: Dar, între timp — de la ultima noastră discuţie — s-a întâmplat scandalul 
firului roșu. Cum vedeţi această istorie, a stabilirii unei relaţii de comunicare 
speciale cu Moscova în condiţiile în care noi spuneam că suntem în plină cursă 
proatlantistă ? 


A.S.: Fără să intru în detalii, aș spune că este greșit să contrapunem cele două 
direcții de politică externă desemnate prin puncte cardinale. Ar fi o eroare să 
afirmăm că relaţia noastră cu Occidentul și dorința de dezvoltare, de conso- 
lidare a ei exclud normalizarea relaţiilor cu Răsăritul. Desigur că lucrurile trebuie 
să fie foarte clare: noi dorim să fim aliaţi ai Occidentului. Numai că relaţia 
noastră cu Occidentul nu exclude preocuparea pentru relaţiile răsăritene, ci, 
dimpotrivă, o presupune. 

G.A.: Să punem punctul pe „i”. Orice om care are o înţelegere minimală a ceea 
ce înseamnă raporturile internaţionale va fi de acord că realizarea unei relaţii 
pozitive cu Estul este nu numai binevenită în sine, dar are și rolul unui capital în 
raporturile internaţionale ale României. Dar nu aceasta este problema, norma- 
lizarea relaţiilor cu Estul. Ci iniţiativele menite să creeze o legătură privilegiată 
cu Estul în raport cu Vestul. 

A.S.: Am înțeles. Ceea ce am spus până acum era doar o paranteză pe care 
m-am simţit obligat să o fac pentru a evita anumite speculaţii. În cartea Lacrimile 
dimineţii!” criticam chiar foarte tare unele declaraţii făcute în perioada '90-91 
în legătură cu posibilitatea realizării unor cooperări în zona Mării Negre care să 
fie un pandant la Uniunea Europeană. Arătam că lucrurile nu pot sta așa. 

În cazul „firului roșu” sunt totuși câteva fapte care nu pot fi ignorate. Primul 
pe care l-aş menţiona este acela că atunci când eu am devenit ministru de 
Externe am moștenit o relaţie cu Rusia complet gripată. Complet înghețată. 
O relaţie care nu mi-a îngăduit nici măcar o vizită în Rusia pentru a discuta 
chestiuni legate de raporturile bilaterale. Spre sfârșitul anului 1997 am ajuns la 
un dezgheț. A fost foarte dificil să organizăm vizita în România a primului-adjunct 
al ministrului de Externe, Avdeev, cu care am avut o discuţie foarte interesantă 
și foarte cuprinzătoare. A fost dificil, dar nu lipsit de consecinţe pozitive impor- 
tante, să organizăm la New York o întâlnire între mine și Evgheni Primakov, 
ministrul de Externe al Federaţiei Ruse la acea dată. Asta s-a întâmplat doar 
spre sfârșitul anului 1997, după un efort important. Aceasta mă face să cred că 
un an înainte de schimbarea guvernului în România situația nu putea fi în nici 
un caz atât de bună încât ea să îngăduie realizarea unor comunicaţii speciale 
cum ar fi cea de tip „telefon roșu” — care înseamnă posibilitatea șefilor de state 
de a vorbi între ei fără să mai treacă prin filtrul consilierilor, administraţiilor 
prezidenţiale, secretarelor. Aceste filtre nu sunt doar elemente de frânare, ci și 
sisteme de protecţie pentru șefii de stat respectivi faţă de persoane în care nu au 
suficientă încredere. 

Spunând toate aceste lucruri nu pot decât să cred că negocierile cu privire la 
„telefonul roșu” au avut un caracter strict tehnic și că ele au fost realizate simultan 
cu altele tinzând către stabilirea unor formule de comunicare similare şi cu 
democraţiile occidentale. Dar așa cum n-am prea reușit să facem lucrul acesta în 
Vest, așa nu l-am făcut nici în Est. Documentele care au fost date publicităţii sunt 
suficient de ambigue și de criptice pentru cei care nu cunosc procedurile diplo- 
matice, astfel încât mulți să creadă că această comunicare avea condiţiile ca să 
fie stabilită. 

G.A.: Nu sunt de acord, d-le Severin. Iniţiativa și eșecul stabilirii „firului roșu” 
cu Moscova pot avea mai multe explicaţii. Aș gândi în felul următor: rușii, într-un 
moment extrem de important pentru ei, când voiau să blocheze iminenta extin- 
dere NATO, au cerut părții române câteva lucruri esenţiale. Printre altele, stabi- 
lirea unui tip de relaţie — inclusiv un „fir roșu” — care ar crea o nesiguranță 
partenerilor occidentali, în măsură să oprească NATO la frontiera de vest a 
României, și nu la frontiera ei de est. Numai că partea română nu și-a permis 


100. Adrian Severin, Lacrimile diminetii, Scripta, 1995. 

să meargă pe o formulă care crea mari complicaţii politice interne. Pentru ca 
scenariul d-stră să nu fie o speculație, ar fi trebuit să găsim demersuri tehnice 
asemănătoare în comunicațiile cu Parisul, cu Bonnul, cu Londra, cu Washingtonul. 
Ei bine, nu au fost găsite!!. 


A.S.: Cu asta aveţi perfectă dreptate. Dar aici sunt și alte lucruri care trebuie 
adăugate. Mandatul Meleşcanu s-a caracterizat printr-o lipsă totală de iniţiativă. 
Poate că ea n-a fost egalată decât de mandatul Pleșu. Aceeași inacţiune. Noi 
ne-am manifestat atunci mai ales prin reacţia la acţiunile altora. Or, trebuie să 
spun, și mă bucur că am ocazia s-o spun, Rusia a fost mereu mai activă decât 
Occidentul în a stabili legături strânse cu România. Fa a fost extrem de activă, 
cu mijloace convenţionale și neconvenţionale, în a menţine sau a întări legă- 
turile dintre ea și România. Nu același lucru, din păcate, se poate spune și 
despre partenerii noștri occidentali. Ei au simpatizat cu ideea ca România să se 
îndrepte către Vest dar, până spre 1999, Occidentul nu a făcut gesturi importante 
spre a aduce România în tabăra sa. A lăsat pur și simplu acele forţe politice 
pro-occidentale din România — sau mai bine zis, nu pro-occidentale, ci pro- 
-românești — să facă singure ceea ce pot. De multe ori, ele n-au putut să facă ce 
ar fi fost de dorit, întrucât puterile lor au fost limitate. 

Un singur lucru ar mai fi de adăugat. Toată confuzia — după părerea mea, 
despre confuzie este vorba — legată de telefonul roșu, vine din faptul că noi 
ne-am pierdut capacitatea de a fi normali. Ne-am pierdut știința de a ne comporta 
cu naturaleţe. Dacă ea ar fi existat, cei care au fost la putere la vremea respectivă, 
întrebaţi cum s-au desfășurat lucrurile, ar fi recunoscut faptele și ar fi dat 
explicaţiile necesare!?. 


101. O altă explicaţie posibilă, putând fi la fel de bine o speculație dar și punctul pe „i”, a fost 
dată de către Emil Hurezeanu, după izbucnirea scandalului „Adrian Costea”. Ideea ar fi 
fost crearea unui mijloc de comunicare ultraprotejat pentru a administra sistemul pus la 
punct între cele trei capitale : Belgrad-București-Moscova, de încălcare a embargoului 
occidental faţă de regimul Miloșevici. 

102. La sfârșitul acestui punct simt nevoia să ofer o opinie asupra lui Ion Iliescu „din cealaltă 
parte a baricadei”. Am ales următorul citat, sintetic, dintr-un autor care nu poate fi 
bănuit nici de necunoaștere, nici de absenţa subtilităţii, nici de interese personale, nici 
de vreun patos care să-l orbească : 

„Deschiderea spre dialog și toleranță, puse acum în seama mai veche a fostului șef al 
statului, pregătit pentru o nouă încercare, sunt cel puţin discutabile. În timpul revoluţiei, 
lichidarea sumară a cuplului Ceaușescu și transformarea Bucureștiului în scena inutilă 
a unui război civil, după 22 decembrie, au fost primele semne ale intoleranţei lui Ion 
Iliescu. În confruntările de stradă provocate după predarea dictatorului au murit peste 
900 de persoane — majoritatea victimele unei revoluţii desăvârșite în sânge, nu prin, ci 
după înfrângerea tiraniei. Deschiderea spre dialog a candidatului PDSR a fost mereu 
invocată, rareori însă probată, în primii ani ai deceniului. Și în timpul Pieţii Universităţii, 
și în confruntarea cu propriul guvern, un an mai târziu, d-l Iliescu a ales instrumentele 

Nu puteam să vorbim despre democratie 
fără pluralism 


G.A. : Cariera d-stră după revoluţie a fost legată, într-o formă sau alta, de FSN. 
Ce puteţi să ne povestiţi despre transformarea FSN-ului în partid politic ? 


A.S.: Dezbaterile din afara cercului de putere privind transformarea CFSN din 
instituţie a puterii de stat, chiar și provizorie, într-un partid politic, au avut drept 
corespondent dezbateri aproximativ identice și poate la fel de aprinse în inte- 
riorul cercului de putere. Poate spune câte ceva faptul că unul dintre campionii 
acestei idei a fost același personaj nefast, Silviu Brucan. Silviu Brucan a fost de 
fapt omul numărul unu care a susţinut transformarea FSN în partid. Ca după 
aceea să se despartă clar și net de Ion Iliescu, ajuns principalul beneficiar 
al acestei transformări. Un beneficiu amar, pentru că tocmai de la acest păcat 
originar se trage relaţia sa proastă cu anumite cercuri ale societăţii românești, 
cu care ar fi fost extrem de necesar să întreţină raporturi cel puţin normale, dacă 
nu chiar amicale. 

Decizia aceasta era văzută de către Silviu Brucan ca un nou pas tactic pentru 
menţinerea puterii. Evident că puterea obţinută în circumstanţe absolut întâmplă- 
toare risca să fie repede pierdută. D-l Brucan, ca un eminent tactician în practica 
puterii, a imaginat această transformare a unei instituţii a statului într-un partid 
politic. Ţin minte că atunci noi am fost aproape cu toţii — nu știu să fi existat 
păreri dizidente — uluiţi și, în orice caz, scandalizaţi. Cei mai calmi dintre noi iro- 
nizau atunci copios ; ceilalți am încercat să contra-argumentăm cum puteam. 

În acea vreme grupul nostru de consilieri s-a îmbogăţit cu alte câteva per- 
soane pe care atunci le-am cunoscut pentru prima oară, venind dinspre socio- 
logie. Unul dintre ei, astăzi ceva mai uitat, a fost Gheorghe Scorţan ; celălalt, 
încă foarte prezent, este Vladimir Pasti. Ţin minte că am avut o discuţie virulentă 
cu Vladimir Pasti, unul dintre foarte puţinii care susțineau ideea creării FSN ca 
partid. N.S. Dumitru a fost de fapt principalul lider al FSN, în primele lui etape. 
I se poate recunoaște un rol nu tocmai neglijabil în susținerea ideii partidului. 

Am fost rugaţi, ni s-a cerut, desigur cu caracter absolut tehnic, să dăm un 
punct de vedere asupra statutului și programului noului partid. Chestiune în 
care noi am acceptat să intrăm, cei mai mulți, inclusiv eu, evident cu titlu de 
experţi și nu cu titlu de membri ai FSN. Am sperat ca prin intervenţia noastră să 
corijăm ceva dintr-o decizie care oricum fusese luată și pe care noi, în ciuda 
comentariilor ironice sau dezaprobatoare, nu am putut, evident, s-o împiedicăm. 


luptei de clasă și nu ale democraţiei, pentru a-și convinge adversarii care, eventual, 
n-aveau dreptate. În cei șapte ani cât s-a aflat la cârma statului, actualul candidat a 
preferat monologul, bâta minerilor, înscenarea, în toate momentele de criză majoră.” 
(Emil Hurezeanu, „Taxa pe valoarea inventată”, revista 22, nr. 36, 2000). 

Cel puţin două idei fundamentale am reușit, totuși, să includem. Prima era de 
statut: ceea ce se crea trebuia să fie nu transformarea unei instituţii de stat într-un 
partid, ci un partid de sine stătător. Era într-adevăr necesar să fie un partid și nu 
o mișcare populară largă de tipul Frontului Popular, care să cuprindă organizaţii 
neguvernamentale, sindicate, oameni politici, ceva de genul acesta. Asupra 
acestui punct a fost marea mea controversă cu Vladimir Pasti, care şi el tot cu 
titlu de expert lucra și care susţinea că epoca partidelor politice a trecut, poziție 
în deplin consens cu curentul care dusese de fapt la crearea FSN!%. 

Din punctul meu de vedere, nu puteam să vorbim despre democraţie fără 
pluralism și nu puteam vorbi despre pluralism, în sens real, fără pluripartitism. 
Nu puteam să mergem într-o direcţie democratică, dar fără partide politice. Sigur, 
liderii FSN nu puteau opri crearea partidelor politice. Era și o lege care se 
adoptase în acest sens și era și o realitate pe teren, care se numea PNT, PNL, 
UDMR, PSDR. Dar să transformi cea mai importantă instituţie a statului într-o 
mișcare populară, menită apoi să intre în alegeri ca o alternativă la partidele 
politice, însemna să creezi o linie de gândire politică complet nouă față de 
standardele democratice unanim acceptate. Mai bine zis, nu atât nouă, cât 
neconformă principiilor fundamentale ale unei democraţii pluraliste. În acest 
context, unul dintre punctele de dezbatere cele mai fierbinţi a fost includerea 
sindicatelor ca membru colectiv în cadrul FSN. Și dacă memoria nu mă înșală, 
punctul meu de vedere a prevalat în cele din urmă, astfel încât nu s-a acceptat 
prin statut ca sindicatele ca atare să fie membre ale FSN. 


G.A.: Dar era o aberaţie. Cum s-a putut veni cu astfel de idei? 


A.S.: Sigur că da! Vă daţi seama ce s-ar fi întâmplat dacă pe fondul vremurilor 
de atunci, inevitabil tulburi şi emoţionale, am fi avut un FSN-mișcare populară 
cu statut de partid politic și sindicatele incluse ca atare?! Până la urmă, asta ar fi 
dus la o altă fracturare a societăţii, de o natură chiar mai conflictuală decât cea 
care a fost. 


G.A. : Cine a fost printre cei mai activi în promovarea unor astfel de idei? l-aţi 
numit până acum pe N.S. Dumitru și Vladimir Pasti... 


103. Printre constructele ideologice ale lui Vladimir Pasti s-a aflat și un articol de propagandă 
apărut în revista L'autre Europe, no. 20-27/ 1993, unde V.P. descria regimul Ion Iliescu 
în termenii unui text redactat la comandă. Printre altele, autorul ironiza disidenţa, carica- 
turiza Opoziția de după ianuarie 1990, califica drept mitologie schema „societate 
occidentală bună - societate comunistă rea”, deplângea atitudinea americană din acei 
ani, cu accentul ei pus pe ideea unei Românii pluraliste, pe alegeri libere și pe o 
televiziune independentă, prezenta rezultatul alegerilor din 1992 ca expresie a maturizării 
societăţii românești etc. 

Am trimis atunci o replică revistei pariziene, condamnând publicarea acelei „tentative 
de penetrare a mediilor occidentale” și cauţionarea ei de către traducătoare, care nu era 
alta decât specialista franceză în studii românești, Catherine Durandin. 

A.S.: Pasti era în acel moment tot un consilier care își spunea părerea. Fugar, 
rapid, a trecut pe acolo și Virgil Măgureanu. Era teoretician în probleme de 
partide, de putere politică, făcuse studii în domeniu. Avea și el opinii în această 
privinţă. Noi însă nu-i vedeam pe cei de la vârf ca să înțelegem exact care sunt 
ideile lor personale și care ar fi ideile însușite în urma dezbaterii cu ceilalți. 
Acestea erau comenzile care ne veneau, ca să spunem așa. 

Atunci, după luarea deciziei de transformare a FSN în partid politic am avut 
prima mea întâlnire directă cu d-l Iliescu. La vremea aceea, printre motivele care 
l-au determinat să ne vadă (pentru că i se vorbise despre grupul nostru de 
experţi) a fost și o oarecare emoție față de ceea ce îl aștepta după schimbarea 
sistemului de conducere a statului, de la CFSN la CPUN, care, într-o anumită 
măsură, îi fusese impusă. Simţea nevoia să ia contact cu oameni noi în speranţa 
că va putea găsi acolo sprijin pentru o politică nouă. 

Cea de-a două idee promovată privea programul. În program am introdus o 
primă concepţie de reformă. Unele abordări nici n-au fost înţelese la vremea 
respectivă, nici n-au fost sesizate. Ele ne-au îngăduit, după aceea, să generăm 
primul program al guvernului Roman, cel din 28 iunie. Vă amintiţi, a fost totuși 
un program-surpriză. Puţină lume se gândea că se va veni cu o asemenea viziune 
reformistă, după ce semnalele liderilor FSN conduceau către alte așteptări. 


G.A.: Care a mai fost relaţia d-stră cu FSN după ce partidul a fost anunţat? 


A.S.: Mai puţin strânse cu cei de acolo, pentru că am început activitatea în 
cadrul CPUN. 


G.A. : Ca membru al CPUN? 


A.S.: Ca membru al CPUN. Am făcut parte din cei foarte puţini membri ai CPUN 
care nu proveneau de pe listele fostului CFSN. Şi nici de pe listele partidelor 
politice. După aceea am intrat în structurile guvernului. 


G.A.: După alegerile de la 20 mai? 


A.S.: Până în 20 mai. N-am intrat în guvernul României, n-am fost ministru, dar 
din martie 1990 am fost în structura guvernului ca secretar de stat pentru 
privatizare, în Ministerul Economiei Naţionale. 


G.A. : O ultimă întrebare, la acest punct. Este interesantă pentru mine evocarea 
persoanelor de nivel doi care au intersectat la un moment dat puterea și au făcut 
carieră, influențând ulterior evenimentele. Unul dintre ei este Vasile Secăreș, cel 
care a adus, după câte înţeleg, un întreg grup în apropierea lui Ion Iliescu. 

Ce aș mai remarca, este natura diferită, comportamentul și rolul distinct al 
acestor persoane care păreau, pentru cei din afară, că fac parte „din aceeași 
echipă”. Aţi povestit despre problemele ivite, în ianuarie 1990, privind legea 
pașapoartelor, relaţiile cu FMI, declarația către diasporă. Despre cele ale altor 
consilieri, informaţiile mele sunt foarte diferite. Pentru că l-aţi amintit pe Vladimir 

Pasti, o să invoc prima sa apariţie post-revoluţionară despre care știu. Era 
29 ianuarie 1990, ziua contrademonstraţiei iniţiată de oamenii d-lui Iliescu. 
O prietenă în ale cărei spuse am totală încredere, o excelentă traducătoare, 
Mara Chiriţescu, care lucra atunci pentru un cotidian italian, a ajuns în calitatea 
ei de ziaristă într-una din sălile Palatului Victoria. În plină fierbere. Și a asistat, 
ca atare, la o scenă suprarealistă : cearta dintre Dan Iosif și Vladimir Pasti. Cel 
de-al doilea reproșa de ce oamenii „chemaţi de Silviu Brucan la contrademon- 
straţie” — pe care el se vede că îi reprezenta — primiseră mai puţini bani decât 
„cei chemaţi de Ion Iliescu”. Ultimii fuseseră conduși, cum rezulta din discuţie, 
de Dan Iosif. „De aia! Pentru că sunt ai lui Iliescu”, ar fi răspuns Dan Iosif, 
într-un stil ușor de recunoscut. 


A.S. :??. 


G.A.: Cum aţi comenta o astfel de scenă? Cum vedeți astăzi „fațetele” grupurilor 
care înconjurau principalii eroi ai zilei? 

A.S.: Nu este surprinzătoare această eterogenitate a grupurilor care gravitau 
în 1990, în jurul centrului puterii. Prăbuşirea unui regim totalitar de forța atot- 
cuprinzătoare a celui comunist a tulburat — nu se putea altfel — absolut întreaga 
societate. 

Dincolo de acest fenomen, aproape natural, trebuie spus că, atât pe plan 
intern, cât și internațional, anul 1990 a coincis cu exacerbarea luptei pentru 
succesiunea regimului totalitar comunist. Bătălia a fost mascată de perdeaua de 
fum a acțiunii unor grupuri constituite pe baze ad boc şi care aveau aparența 
omogenității și a demersului transparent, respectiv, conștient. În realitate, acele 
grupuri se formaseră la întâmplare, din personalităţi foarte diferite, cu istorii 
diferite, cu intenţii diferite, cu agende diferite, cu abilităţi diferite etc. De aceea, 
în timp, s-au produs separări și realinieri, regrupări și restructurări. Nici „războiul 
de secesiune”, nici reașezările pe baze stabile nu s-au terminat încă. Ele continuă 
și astăzi. De abia când ele se vor fi încheiat vom putea spune că am intrat 
în normalitate. 

Iată de ce a fost o greșeală, în 1990, ca toate persoanele aflate în zona Puterii, 
ori toate cele din cercul Opoziţiei să fie tratate global, la grămadă. În realitate, 
controversele sau chiar conflictele din interiorul grupurilor respective au fost cel 
puţin la fel de aprige ca și cele dintre Putere și Opoziţie. Dacă, să zicem, 
reformiștii şi democraţii Puterii ar fi fost identificaţi la timp de către reformiștii și 
democraţii Opoziţiei, și invers, și dacă între ei s-ar fi realizat o anumită soli- 
daritate timpurie, altfel ar fi stat lucrurile pentru noi toți. Mult mai bine. 

Forte străine de interesul național 


G.A.: Fiecare lună, chiar fiecare săptămână părea să aducă pe atunci noi 
elemente cu pondere în evoluţia regimului post-decembrist. Pentru mine, luna 
martie este legată de evenimentele de la Târgu-Mureș, 19-21 martie, când români 
și maghiari s-au ciocnit sângeros în piaţa centrală a orașului. Cum aţi privit 
evenimentul acesta din locul unde vă aflaţi? În ce măsură aveaţi o informaţie 
ceva mai amănunțită despre conflict decât avea omul de pe stradă ? 


A.S.: Întâmplarea face ca în momentele cele mai fierbinţi să mă fi aflat în 
străinătate. Ziua de 28 ianuarie m-a prins în Franţa, după ce apucasem să fac 
prezicerile, ca să zic așa, să trag semnale de alarmă înainte de a da soluții". 
Târgu-Mureș m-a prins în Statele Unite. Zilele de 13-15 iunie m-au prins la 
discuţii cu FMI, tot în SUA. 


G.A. : Cineva ar putea să facă un adevărat scenariu ! 


A.S.: Totdeauna când am fost plecat s-a întâmplat ceva ; chiar și ultima mine- 
riadă, la începutul lui '99, m-a prins la Minsk. Le-am povestit și altora : ori de 
câte ori aveau loc evenimente fierbinţi nu eram în ţară. Revenind însă la luna 
martie '90: eram membru al CPUN și în același timp membru al Comisiei de 
Politică Externă a CPUN, comisie care, practic, juca și rolul de comisie de con- 
silieri ai președintelui CPUN, care era Ion Iliescu — nu numai pe probleme de 
politică externă, ci pe tot felul de probleme. În această calitate am fost trimis în 
SUA pentru a stabili primele contacte între puterea în curs de constituire și 
diversele medii americane. Nu numai cele guvernamentale, ci mai ales de afaceri 
și mass-media. Nu era o misiune de contact direct cu statul american, ci una 
de contact cu societatea americană. De aceea m-am dus acolo și am avut tot 
felul de întâlniri, de discuţii. Nu numai la Washington. Am fost și în Texas, am 
fost și în alte state americane. Mi s-a spus că voi pleca împreună cu persoane 
care să-mi asigure expertiză în întâlnirile cu diverse medii de afaceri, în special 
cu tehnicieni. Urma ca la un moment dat să ni se alăture și d-l Virgil Măgureanu. 
Care însă n-a mai venit la data fixată, ci mai târziu întrucât au izbucnit eve- 
nimentele de la Târgu-Mureș. A trebuit să-mi prelungesc șederea în SUA din 
acest motiv. 

Deci așa am aflat despre evenimentele de la Târgu-Mureș. Nu pot să vorbesc 
mai mult decât despre sentimentele mele faţă de aceste evenimente. Iniţial nu 


104. La 28 ianuarie 1990 s-a desfășurat o mare demonstraţie în Piaţa Victoriei, la apelul 
partidelor istorice, după ce s-a anunţat crearea Frontului Salvării Naţionale. Nu poţi fi și 
jucător şi arbitru, s-a susţinut — firesc — atunci. În Piaţă s-au adunat mii de demonstranți. 
Reacţia CFSN a fost pregătirea unei contra-demonstraţii — muncitori de la IMGB și apoi, 
mineri — procedeu care a devenit apoi un instrument malign al regimului Ion Iliescu. 

mi-a venit să cred că așa ceva este posibil. Nu înţelegeam de unde până unde... 
Mă rog, fiecare păstrează în sine un fond de idei și de principii care, câteodată, 
îl fac incapabil să înţeleagă anumite realităţi. Călătorisem cu părinţii mei prin 
toată ţara. Am văzut ţara bucăţică cu bucăţică. Am fost în Târgu-Mureș, am fost 
în Harghita, am fost în Covasna. Ulterior, ca student, am umblat de asemenea 
foarte mult în ţară. Nicăieri nu am sesizat elemente care să mă fi făcut să cred că 
la nivelul oamenilor de rând poate să existe acumulată o asemenea neîncredere 
care să ducă la o asemenea ură. Să explice astfel de confruntări cum erau cele 
pe care le-am văzut reproduse pe ecranele televizoarelor în America, unde mă 
găseam. De aceea, pentru mine, nu exista decât o explicaţie : ne aflam în faţa 
unei manipulări. Atât timp cât omul de rând nu are motive să se ia la bătaie 
înseamnă că ceva din afară l-a incitat să meargă pe o asemenea cale. Întors în 
țară, nu am putut decât să-i încurajez pe cei din comisia de anchetă a eveni- 
mentelor de la Târgu-Mureș... 


G.A.: Condusă de N.S. Dumitru. 


A.S.: ...da, ca să facă lumină. Eu pot spune că am avut impresia, nu știu dacă 
este adevărat sau nu, că N.S. Dumitru a încercat să aibă o anumită obiectivitate 
în instrumentarea cazului. Însă cred că a avut serioase limitări — și de mentalitate, 
și limitări instituționale — în a trage toate concluziile care ar fi trebuit. Să spun 
mai mult n-ar fi decât să fac variaţiuni pe tema dată. Într-un fel, pentru mine și 
această nefericită întâmplare a fost unul din șirul de evenimente care, dacă vreţi, 
peste ani, a condus la demisia mea din funcţia de ministru de Externe. Ne aflăm, 
indiferent cine manipulează și indiferent în ce direcție manipulează, în fața unor 
forţe străine de interesul naţional, chiar dacă ar fi în exclusivitate românești. Nu 
cred că ce s-a întâmplat la 28 ianuarie 1990 era în interesul României ; nu cred că 
era în interesul României ce s-a produs la Târgu-Mureș; nu cred că era în 
interesul României ce s-a produs cu mineriadele care s-au înșiruit pe firul 
timpului. Și nu cred că aceste evenimente au fost cauzate sau au avut izvorul în 
realităţi înrădăcinate în sufletul cetăţenilor din România. 


G.A.: Aţi avut o discuţie cu d-l Măgureanu după ce dânsul a ajuns în 
Statele Unite? 


A.S.: Da, firește că am avut. Nu știu câtă dorință avea să-mi dea detalii asupra 
faptelor și nici nu știu câtă abilitate câștigasem ca să pot să îl îndemn la mai multe 
mărturisiri. 


G.A.: V-am pus această întrebare întrucât, după informaţiile mele, d-l Măgureanu 
a fost cel care a iniţiat crearea Vetrei Românești. lar Vatra Românească a fost 
scenaristul conflictului de la Târgu-Mureș"? . 


105. În legătură cu implicarea Vetrei Românești, știu despre întrunirea organizată de către 
Virgil Măgureanu cu persoane care vor deveni mai târziu oamenii de frunte ai Vetrei, 
într-una dintre camerele CPUN, chiar la începutul existenței Consiliului, în februarie. 

A.S.: Da, cred și eu că d-l Măgureanu a fost un promotor al Vetrei Românești și 
unul dintre cei care au iniţiat și sprijinit constituirea ei. În legătură cu implicarea 
Vetrei Românești la Târgu-Mureș eu nu am elemente ca să mă pronunt. Știu doar 
că atunci când am fost anunţat de întârzierea d-lui Măgureanu am fost puţin 
uimit: de ce a trebuit să se ducă personal la Târgu-Mureș și n-a putut din cauza 
asta să mai vină la timp în Statele Unite? După cum, iarăși ţin minte că atunci 
când ne-am întors în România am fost întâmpinați la aeroport de un reprezentant 
al nou-creatului SRI care l-a anunţat pe d-l Măgureanu că, între timp, devenise 
directorul acestei instituții. 


O lege pe care nimeni nu a criticat-o 
fundamental 


G.A.: Deși Serviciul Român de Informaţii putea să fie înființat numai printr-o 
decizie a CPUN, această decizie nu a fost dată niciodată. SRI a fost constituit în 
secret, împotriva regulii care obliga ca decretele-lege să fie adoptate de către 
CPUN. Actul normativ care i-a dat ființă nu a fost niciodată legitim. 

Dar să mergem mai departe. Au venit alegerile. Aţi fost pe listele FSN ca 
independent, pentru București. Cum a fost experienţa electorală ? 


A.S.: E interesant că prea mare lucru nu-mi aduc aminte din campania electorală 
din 1990. Probabil că nu avea de ce să lase în memoria mea urme prea adânci. 
Nu am avut sentimentul unei bătălii. Ţin minte campania din '92. Ţin minte 
foarte bine campania din '96. Ţin minte, până la detaliu, lucruri care s-au petrecut 
până în mai '90 sau aprilie *90, când s-a declanșat campania electorală. Dar 
campania electorală din 1990 nu-mi spune mare lucru. 

Mai am imagini din episodul întocmirii listelor. Las la o parte aspectele care 
fac penibilul oricărei campanii la orice partid: al înghesuielii pe liste și al 
certurilor, al scandalurilor, al rugăminţilor. Este vorba și de un alt lucru pe care 
noi — vorbesc de acel grup de consilieri creat în primele zile ale lunii ianu- 
arie 1990 — încercam să-l facem. Atunci am spus: „Am avut o putere provizorie, 
am avut un FSN care s-a născut cum s-a născut, haideţi acum să aducem totuși 
pe listele acestui FSN oameni serioși care să fie orientaţi spre reformă”. Asta 
cu atât mai mult cu cât, pentru noi, era limpede un lucru, și anume că FSN va 
câștiga alegerile. 

Mai e ceva: participarea mea, nefiind membru al FSN dar ca reprezentant 
împuternicit al FSN (alături de avocatul Mihai Florescu) în cadrul comisiei pentru 
legea electorală. Îmi amintesc cu plăcere de activitatea mea de atunci. Printre 


Virgil Măgureanu a explicat celor strânși că e foarte posibil ca partidele istorice să 
monopolizeze simbolurile naţionale. Ca urmare, argumenta dânsul, era necesară crearea 
unei mișcări naţionaliste aliată lui Ion Iliescu. 

altele și pentru faptul că a fost poate unul din primele momente în care s-a creat 
o atmosferă de lucru și de respect, chiar de simpatie, cu reprezentanţii celorlalte 
partide. Foarte multă lume mi-a spus atunci că nici nu şi-a dat seama că eu eram 
reprezentantul FSN. Cu timpul, au aflat cu surprindere că „acela” care spune 
lucruri cu care mai toţi sunt de acord este exact reprezentantul împuternicit al 
celor de care lor le era cea mai mare frică!%. Unul din lucrurile pe care am reușit 
să le introduc în legea electorală, care era și o miniconstituţie, după cum se știe, 
a fost cel legat de prezenţa automată a minorităților în Parlament. 


G.A.: Deci dumneavoastră aţi propus acea reprezentare ex oficio...! Ştiţi, o 
astfel de măsură are un caracter cu totul excepţional. Deşi România nu vrea să 
știe de asta, reprezentarea minorităţilor în Parlament constituie un exemplu tipic 
de drept colectiv. 


A.S.: Da, dar pe atunci nu discutam în acești termeni. Unele dintre ideile susţi- 
nute atunci și de mine au fost limitarea mandatelor președintelui și despărțirea 
președintelui ales al României de partid. Legea, mie personal, nu mi s-a părut 
rea. Nimeni n-a criticat-o fundamental. 

Una dintre opţiunile care au apărut atunci a fost dacă sistemul electoral să fie 
cel proporţional pe liste sau majoritar. La vremea respectivă eu am susţinut, 
alături de cei mai mulți, sistemul proporţional. Sistemul proporţional pe listă nu 
avantaja FSN, ci celelalte partide. Eu l-am susţinut pentru că doream să creăm 
partide. Nu mi-am imaginat că nu vom mai avea peste câţiva ani un grup suficient 
de mare de lideri politici responsabili care să înţeleagă că un asemenea sistem 
nu poate fi dus la infinit. Şi că el ar trebui schimbat, dacă nu în totalitate, cel 
puţin prin înlocuirea cu un sistem mixt, proporţional și majoritar. 


Ce înseamnă a fi în centrul Puterii ? 


G.A.: Data de 20 mai a însemnat o confruntare de liste sau de lideri? Ion Iliescu 
a câștigat atunci 87% din voturi. 


A.S. : Între liste conduse de liderii cunoscuţi în acel moment. Un număr mare de 
candidaţi au fost independenţi pe liste. Atunci era important să aducem oameni 
luminaţi în partid, oameni cu viziune democratică. În legătură cu asta, am una 
dintre amintirile cele mai puternice din campanie. Stăteam pe unul dintre 


106. Ca membru al CFSN s-a întâmplat să particip la discuţiile privind legea electorală și să 
urmăresc dezbaterea în jurul ei. Pot să confirm opiniile pozitive, surpriza grupului anti- 
-Iliescu cu privire la prestaţia „reprezentantului” FSN. De abia în timpul acestei discuţii am 
aflat cine era de fapt „personajul”. (Eu nu am lucrat în echipa în care se afla Severin, ci 
în echipa lui Mihai Florescu. Cunoștinţele mele în acea perioadă erau minime, transmi- 
team însă opinii ale unor juriști care lucrau la Grupul pentru Dialog Social.) 

fotoliile președintelui Iliescu, în birou, dând telefoane la cunoscuţi, la oameni 
pe care nici măcar nu-i întâlnisem personal, dar pe care îi cunoșteam după repu- 
taţie și încercam să-i determin să candideze pe listele FSN. Sigur că dacă ei mi-ar 
fi spus „da” nu era nici o garanţie că vor și ajunge pe acele liste. Dar eu nu 
puteam să mă duc și să-i spun d-lui Iliescu: „Uite, hai să-l punem și pe cutare” 
fără să am acordul persoanei respective. Am făcut eu asta, au făcut-o și alții ; a 
făcut-o Victor Babiuc, a făcut-o și Secăreș din câte îmi aduc aminte, a făcut-o și 
Adrian Năstase. În ciuda previziunilor că FSN va câștiga foarte puţini dintre cei 
pe care noi i-am căutat au acceptat să se înscrie pe liste. 

Atunci asta a fost și problema mea: ce opţiune să iau? Contactul meu cu 
Palatul Victoria, epicentrul politicii românești la acea vreme, nu mi-a dat nici pe 
departe un sentiment încurajator. Am avut acutul sentiment că se joacă două 
piese sau că ne aflăm în faţa unei farse. Marea, frumoasa revoluţie anti-rău, care 
trebuia să ne entuziasmeze și să ne facă să-i urmăm pe cei care erau în acel 
moment la conducerea statului ca un rezultat direct și nemijlocit al acestei 
revoluţii, era una... iar mai departe, ceea ce făcea noua putere era cu totul și cu 
totul altceva. Era clar că nu se merge în direcţia pe care cel puţin eu o vedeam 
drept bună. Mi-am pus întrebarea : să plec sau să încerc din interior să îmbună- 
tățesc ceva? Este evident că am ales varianta a doua. Unii care au văzut, s-au 
îngrozit și au fugit. Eu am văzut, m-am îngrozit și am rămas. 

Foarte multă lume poate să spună: „Lăsaţi poveștile acestea cu «stăm ca să 
transformăm din interior”. Eu nici măcar nu vreau să conving pe cineva că 
opţiunea mea a fost corectă și eficientă. Este mărturisirea unui gând pe care nu 
am motive să-l ascund. Tot ceea ce am făcut, și poate că rezultă din relatarea 
mea, a fost încercarea de a duce lucrurile pe un făgaș mai bun. Cred că din 
punctul acesta de vedere nu am motive să regret opţiunea pe care am făcut-o. 
Este evident că dacă m-aș fi aflat în '90 într-o altă tabără rezultatul era același din 
punct de vedere electoral. Dar este evident și faptul că dacă n-aș fi putut în timp 
să influenţez primul statut al FSN, să redactez în cea mai mare parte primul 
program al guvernului Roman, să lucrez la legea electorală ca reprezentant al 
forţei politice celei mai puternice a momentului — nu mai vorbesc despre ceea 
ce s-a întâmplat după aceea în cadrul guvernului Roman — probabil că multe 
lucruri ar fi ieșit mai rele decât au fost. 


G.A. : După 20 mai aţi fost ales în primul Parlament al ţării — care era și Adunare 
Constituantă — aţi fost numit în primul guvern Roman, legitimat prin alegeri 
libere”, aţi devenit unul din oamenii aflaţi în centrul Puterii. Ce însemna asta ? 


A.S.: Da, urmează o altă istorie. Corectă este data nu de 20 mai, ci 28 iunie. La 
28 iunie s-a format guvernul Roman și am fost numit viceprim-ministru și 
ministru însărcinat cu reforma ; și politică, şi economică, nu numai economică. 


107. Alegerile din 20 mai 1990 au fost libere, dar nu au fost nici echitabile, nici fair. 

Am participat la redactarea, cel puţin într-o anumită fază, a primului discurs al 
Președintelui, la instalarea lui ca șef al statului, la Ateneu. Am participat la 
formarea guvernului și la elaborarea programului guvernamental. 

Ce înseamnă a fi în centrul Puterii? Sunt multe de spus pentru că puterea este 
o realitate extrem de alunecoasă, nesigură, mai ales într-un regim pluralist în 
formare, unde nu numai că este încă difuză și netransparentă, dar și loviturile pe 
la spate se aplică cu aceeași vigoare cu care se urmăresc ţinte nu întotdeauna 
convergente sau identice. Va trebui să facem diferența dintre puterea reală și 
puterea formală. Această diferență devine fatală atunci când Puterea nu se 
exercită printr-un sistem de instituţii care funcţionează transparent. 

Că m-am aflat de multe ori în ultimii zece ani în centrul sferei de putere, este 
adevărat. Sunt recunoscător destinului că mi s-a îngăduit să fiu participant la 
luarea unor decizii într-un moment în care așezarea fundamentală a ţării a fost 
pusă în discuţie. Sunt puţine așa-numitele „ore astrale” ale omenirii, când 
ai senzaţia că devii, un pic, arhitect al unei părticele din univers. Că ești cu 
adevărat subiect, nu numai obiect al istoriei. Ţin minte, discutând, în special 
prin 1990-1991-1992, cu personalităţi celebre ale Europei Occidentale, Americii 
sau Asiei, exclamațţiile lor admirative, exprimate cu o prietenească dar și nedisi- 
mulată gelozie, remarcând că vorbesc ca unul care reclădește o lume în timp ce 
ei fac doar un plicticos efort de ajustare a unei societăţi care funcţionează mai 
curând cu „pilot automat”. 

Pe de altă parte, trebuie să spun că puterea este — cel puţin a fost pentru 
mine — un instrument, o povară, o iluzie și un blestem. Nu am privit-o niciodată 
ca un scop în sine, ci doar ca un mijloc necesar pentru obţinerea unui rezultat. 
Nu am avut și nu am beţia puterii. Cel mai mare compliment pe care l-am primit 
în ultimul deceniu a fost remarca, făcută de câţiva, că nici o funcţie nu m-a 
schimbat. Niciodată nu m-am întrecut cu subalternii mei să le arăt că le-aș fi 
superior ca valoare. Nici nu m-am bătut cu predecesorii în anumite funcţii 
întrucât oricum nu mai puteau influența prezentul. M-am confruntat cu cei care 
exercitau efectiv puterea, nu cu cei care o pierduseră. 

Puterea înseamnă, înainte de toate, răspundere. Mai ales când se exercită nu 
pentru a-i face pe alţii să se manifeste altfel decât și-o doresc, ci în numele unui 
ideal de dreptate. Când o ai, oricât de puţină ar fi, o minimă luciditate te obligă 
să te întrebi ce vei face cu ea. 

La un moment dat am crezut că, în limitele competenţelor mele oficiale, voi fi 
în stare să iau toate deciziile pe care le doresc și pe care le cred corecte. M-am 
înșelat. Puterea ocultă a fost mult mai eficientă decât puterea publică. Am învăţat 
că nimeni nu deţine cu adevărat puterea. Suntem mai degrabă martori la exerci- 
tarea ei decât în exerciţiul ei. Asemenea meșterului Manole, am învăţat că nu 
poţi construi fără să sacrifici ceva drag — în primul rând onoarea, aspiraţiile, 
sentimentele. Sacrificiile nu sunt nici măcar apreciate. Ca în contabilitate : plusul 
se înregistrează, iar minusul se impută. Intenţiile în sine nu au valoare în politică. 

Rezultatele contează. Şi contează doar dacă arată că mai ai ceva de dat în viitor. 
Indiferent de succesele trecute, un om politic fără oferte este un om mort. 
Puterea nu este premiu, ci credit. Eşti ales pentru ceea ce e probabil că vei face, 
nu pentru ceea ce ai făcut. 

Din momentul în care a părut că am puterea mi-am pierdut familie, prieteni, 
liniște. După zece ani, parcă am un handicap. Sunt săptămâni sau luni în care 
singura gură de aer pe care o iau este pe drumul de la ușa casei la mașină. Sau 
de la mașină până la intrarea pe aeroport. Când ies în oraș mă simt ca un obiect 
expus într-un galantar. Un tânăr student care cândva m-a însoțit pe stradă a fost 
imediat prezentat de presă ca un bodyguard. O tânără pe care o simpatizam 
mult și cu care am participat la o întâlnire internaţională a fost rapid catalogată 
drept amanta mea. În asemenea condiţii unii încep să se teamă să fie alături de 
tine. Neavând timp să mai ies în lume pentru rezolvarea unor probleme gospo- 
dărești am ajuns să nu mă mai descurc în chestiuni simple. 

Peste jumătate din timp alerg prin străinătate unde văd doar aeroporturi, 
hoteluri și săli de conferinţe. Mă trezesc adesea dimineaţa încercând să-mi amin- 
tesc în ce oraș mă aflu. Am multe cunoștințe interesante printre oamenii influenți. 
Când ne întâlnim ne simţim bine, discutăm lucruri interesante... Ne respectăm. 
Dar un înalt diplomat german mi-a dat dreptate când i-am spus că suntem cu 
toţii membri ai „Clubului oamenilor singuri”. Constituim un grup doar pentru 
câteva ore, cât ne aflăm într-o cameră de conferință, după care ne împrăștiem în 
cele patru zări, fiecare cu solitudinea lui, până ce o luăm de la capăt. 

Trebuie să aveţi în vedere că un om politic cade de multe ori și traversează de 
multe ori deșertul. Asta te face să înţelegi că nimic nu-i etern și că orice mărire 
este deşșertăciune. Omul politic poate influenţa într-o anumită măsură mersul 
istoriei și ajunge pe înălțimi pe care puţini le ating. Asta îl face să scape de 
frustrări, întrucât își satisface orgoliul și-și demonstrează că poate mai mult decât 
alţii. Toate acestea la un loc te pot face să scapi de ambiţii deșarte și să rămâi cu 
aspiraţiile. Dar mai mult decât orice te pot face să simţi că este o mare fericire 
atunci când poţi da mai mult decâ poţi lua. 

Mă veţi întreba, poate, dacă n-aş vrea să schimb acest fel de viață. Nu! Asta a 
devenit lumea mea. Trăiesc o viaţă interesantă — nu și ușoară — și am sentimentul 
că fac ceva util pentru ceilalți, fără să aștept vreo recunoștință pentru asta. lată 
ce înseamnă „să fii în centrul Puterii”! 


16 


Consiliul Europei, 
Organizația pentru Securitate și Cooperare 
în Europa și Europa de mâine 


Să lărgesc baza de susținere în România 
pentru ideile care meritau sustinute 


G.A.: Participarea la viața Consiliului Europei v-a marcat decisiv — rezultă din 
tot ce povestiţi și din tot ce știu eu — prezența ulterioară în viața internațională. 
Care era imaginea d-stră despre Consiliul Europei? Ce experiențe ați avut, ce vi 
s-a întâmplat, cum a arătat această participare ? 


A.S. : Este, într-adevăr, un episod extrem de important din istoria mea personală. 
Sunt multe teme pe care le-am defrișat atunci împreună cu clasa politică și opinia 
publică românească. Activitatea în structurile Consiliului Europei m-a făcut să 
înțeleg că organizaţiile internaţionale și, mai ales, organizaţiile paneuropene și 
euro-atlantice reprezintă astăzi asocieri de state care își pun la un loc capacităţile 
spre a realiza un proiect comun. Organizațiile internaţionale de tipul Consiliului 
Europei, de pildă, nu sunt nici târg de mărfuri unde te duci ca să-ţi faci cumpără- 
turile de sezon, nici trambuline de pe care poţi sări pe posturi mai importante în 
țară, cum încearcă unii să le transforme, nici tribunale în care se judecă ţara 
sau în care ea se apără obsesiv împotriva unui presupus complot internaţional 
îndreptat împotriva ei. Organizațiile internaţionale nu sunt concepute ca să aduci 
acolo problemele ţării, pentru ca ele să ţi le rezolve. Noi nu ne ducem la Consiliul 
Europei ca să rezolvăm știu eu ce litigiu existent în România în legătură cu 
restituirea proprietăţilor. Ci ne ducem acolo ca să construim o Europă în care 
dreptul de proprietate are un anumit statut. Nu ca să ne justificăm în legătură cu 
anumite rezerve pe care le avem vis-ă-vis de drepturile minorităţilor, ci pentru a 
spune cum se văd minoritățile și cum se vede statutul lor într-o anumită Europă 
pe care, de asemenea, trebuie s-o construim în comun. Sigur că fiind prezenţi 
acolo ne exprimăm și interesele, ne exprimăm și opiniile, viziunea, mentalitatea, 
concepţia. Dar acestea toate trebuie dirijate către realizarea proiectului comun 

de care vorbeam. Care este, în cazul Consiliului Europei, unul, în cazul OSCE 
altul, în cazul Uniunii Europene altul — fără a se exclude, evident, între ele. 

Din păcate, noi încercăm, de cele mai multe ori, să aducem problemele 
noastre acolo, pentru ca alţii să ni le rezolve, în loc să aducem experienţa noastră 
pentru a rezolva o problemă comună tuturor. 

Aș aduce în discuţie tema „reprezentării” în cadrul Adunării Parlamentare a 
Consiliului Europei. Tocmai deveniserăm membri ai Consiliului Europei când 
s-a pus întrebarea — și încă într-o manieră severă și pasională — pe cine repre- 
zintă parlamentarii români. Reprezentăm noi România sau pe cine reprezentăm ? 
Ca și când România ar fi o realitate absolut omogenă în care absolut toți cetăţenii 
gândesc absolut la fel. Or, ţin minte, a creat mare nedumerire adevărul — pe care 
l-am înţeles cel mai bine acolo — că fiecare reprezintă electoratul care l-a ales. 
Care electorat, alegându-te, a validat o anumită concepţie, un anumit program, 
anumite valori. Ideea că ai putea să te desprinzi acolo de aceste valori și principii 
pentru a susţine valorile și principiile guvernului în care tu nu crezi, a fost în per- 
manenţă adusă în discuţie și ea contribuie și astăzi la rătăcirea multor drumuri. 
În Consiliul Europei se construiește Europa, se construiește spiritul european. 

Desigur, Europa este și un spaţiu economic comun. De asta se ocupă în 
special Uniunea Europeană. Dar înainte de a fi un spaţiu economic comun este 
un spaţiu problematic comun. Este spaţiul unor valori comune care stau la baza 
tuturor marilor realizări ale Europei libere și democrate, valori care se definesc, 
se actualizează și se apără zilnic. 

Dacă mă bucur de o anumită recunoaștere la Consiliul Europei este pentru că 
eu nu am adus problemele mele acolo, ci am contribuit la rezolvarea proble- 
melor CoE. Acolo am pledat pentru ca România să se debaraseze de o atitudine 
subalternă care ne făcea să ne dezvinovăţim de la prima deschidere a gurii. Care 
ne făcea să începem orice discurs prin a raporta „măreţele realizări” prin care 
ne-am îndeplinit planul și ne-am făcut temele. Pe mulţi i-a surprins — dar asta a 
fost considerat ca fiind un examen de maturitate pentru România — atunci când 
am început să vorbesc despre „valorile noastre”. Care „ale noastre”? Nu pur și 
simplu „ale României”, ci ale Europei în care România este parte și în care se 
regăsește şi concepţia românească. Noi trebuie să ne simţim ca unii care apără 
principiile legate de drepturile omului, de statul de drept, de democraţie, cu 
aceeași legitimitate cu care le apără și britanicii, cu aceeași legitimitate cu care le 
apără francezii, nemţii, italienii. Fără complexe. Așa suntem europeni. 


G.A. : Da, dar aici apare următorul detaliu, d-le Severin. Atitudinea faţă de valori 
nu este chiar subiect de negociere. Pentru o democraţie în dezvoltare Consiliul 
Europei înseamnă o sumă de standarde. O codificare de valori. România s-a aflat 
în raport cu Consiliul Europei ca un școlar care trebuie să răspundă la lecţia valo- 
rilor europene. Mi se pare interesant că politica d-stră a părut acasă mai mult ca 
o politică de reprezentare a Consiliului Europei în spaţiul românesc. Iată, politica 

faţă de cerinţele Consiliului Europei exprimate prin avizul 1761% : statutul 
homosexualilor în România, Recomandarea 1201 și maghiarii, politica sancționa- 
torie din România (vezi Codul Penal). Dar şi politica României în raport cu situa- 
ţia drepturilor omului în alte state, cel mai celebru caz fiind rezoluţia împotriva 
Turciei pe care aţi susţinut-o, spre iritarea delegaţiei române și a parlamentarilor 
de la Bucureşti. Nu este atunci legitim cel care susţine că reprezentaţi mai curând 
Consiliul Europei în România decât România la Consiliul Europei? 


S.A.: Nu cred că este corectă această formulare. Am reprezentat, într-adevăr, 
Consiliul Europei în România, dar și România în Consiliul Europei. Este absolut 
normal așa. Unii pretindeau să fie invers, adică să critic Consiliul Europei în 
România și să critic România la Consiliul Europei. Eu încercam să-i conving pe 
români că este interesul nostru să adoptăm valorile modernităţii care sunt 
împărtășite de Consiliul Europei. Pe de altă parte, încercam să conving Consiliul 
Europei că este cazul să includă România cu ceea ce are bun și să ţină seama de 
interesele românești în construcţia pe care o realizează. Se pare că, după logica 
pe care o știm, CoE a acceptat mai repede să apăr România la Strasbourg decât 
a acceptat România să apăr CoE la București. 

Sigur, multe idei și valori europene nu fuseseră cu adevărat îmbrăţișate de 
majoritatea românilor. Dar erau îmbrăţișate de acea categorie de români care, în 
virtutea drepturilor lor democratice, îmi dăduseră mandatul de parlamentar. Faţă 
de acești români eram dator să susţin la Strasbourg principiile pe care ei le 
considerau corecte. Eram dator faţă de Consiliul Europei să vin în România și să 
susţin acele idei pe care el le considera corecte. Asta am facut. 


G.A. : Atenţia specială pe care, îmi permit să spun, am început să o am față de 
d-stră durează din acea perioadă. Am avut împreună multe discuţii ţinând de 
respectarea drepturilor omului, acasă. Aveam nevoie de ajutorul parlamentarilor 
români și, în particular, al celor cu relaţii la nivelul unor organisme interna- 
tionale, cum era Consiliul Europei. Așa s-a dezvoltat o solidaritate de atitudini 
care se regăseşte în ceea ce facem acum elaborând o astfel de carte. Cum vedeţi 
d-stră dialogul dintre acea tendinţă din societatea românească participantă la 
proiectul european și comunitatea Consiliul Europei? 


108. Pentru a invita România să facă parte din Consiliul Europei, Comitetul de Miniștri a 
cerut Adunării Parlamentare a Consiliului Europei un aviz, pe care aceasta l-a adoptat la 
28 septembrie 1993. Celebrul Aviz nr. 176 al Adunării Parlamentare conţinea mai multe 
observaţii, printre care angajamentul autorităţilor române de a respecta Recomandarea 
1201 privitoare la protecţia minorităţilor naţionale, necesitatea unei reale separări a 
puterilor în stat prin modificarea legii de organizare a puterii judiciare, abrogarea art. 200 
care incrimina homosexualitatea, restituirea bunurilor bisericilor, ameliorarea condiţiilor 
de detenţie din penitenciare și punerea la punct a unei politici de limitare a rasismului, 
șovinismului, xenofobiei și antisemitismului. Este semnificativ că imediat după primirea 
României în Consiliul Europei autorităţile române au început să conteste angajamentele 
luate cu acel prilej. 

A.S.: Am încercat mereu să lărgesc baza de susținere în România pentru ideile 
care meritau susţinute. M-am izbit însă în permanenţă de politicianismul clasei 
noastre politice. Chiar și aceia care erau de acord cu acțiunile mele din Consiliul 
Europei considerau că nu este oportun să adoptăm asemenea poziţii întrucât 
„acestea n-ar fi fost înţelese de electoratul român”. Or, era ca și când un părinte 
dă copilului său mâncare stricată numai pentru că altminteri copilul ar face 
scandal. Sigur, exemplul nu este cel mai bun pentru că el evocă o anumită relaţie 
paternală față de electorat. Dar nu despre paternalism este vorba, ci despre 
faptul că un lider politic trebuie să-și asume răspunderea de a conduce și nu să 
se lase remorcat în permanenţă. Eu cred că tot ce am făcut la Consiliul Europei 
a servit României. Nu a deservit-o. Din păcate, pentru aceasta eu eram mereu 
sancţionat în România. Vă dau un exemplu: România era supusă monitorizării 
pentru că era condiţia pe care noi am acceptat-o spre a obţine statutul de 
membru cu drepturi depline. Monitorizarea însemna verificarea periodică a 
modului în care noi îndeplinim anumite angajamente pe care ni le luasem cu 
prilejul admiterii. Alte ţări, care apucaseră să intre în Consiliul Europei înaintea 
noastră, nu erau supuse unei asemenea monitorizări. Nu pentru că ele ar fi fost 
niște democraţii perfecte, ci pentru că la data la care ele intraseră și în contextul 
politic de mai mare entuziasm în care evenimentul acesta se produsese, o 
asemenea procedură nu fusese adoptată. 


Există o relaţie între persoane 
și prestigiul țării 


G.A.: Monitorizarea nu face decât să dea o mai mare legitimitate principiilor. 


A.S.: Legitimitate și eficacitate. Așa se face că, la un moment dat, am propus și 
am agreat cu parlamentarii maghiari ca monitorizarea să se extindă într-o primă 
fază tuturor ţărilor din fostul bloc sovietic admise în organizaţie după căderea 
sistemului bipolar și după deschiderea Consiliului Europei către Europa Centrală 
şi de Est. În felul acesta nu putea decât să se mărească obiectivitatea cu care 
România era analizată. Simplul fapt, însă, că eu am acceptat ideea monitorizării, 
care fusese deja acceptată de România, și că nu am procedat, precum făcea la 
acea dată guvernul român și ministrul său de Externe, la negarea angajamentelor 
pe care ni le luasem și la a declara că nu avem de gând să le îndeplinim, a dus 
la condamnarea mea publică. La denunţarea lipsei de sentimente patriotice. Ţin 
minte că unii dintre parlamentarii maghiari, care aflaseră despre această situație 
și împreună cu care promovasem un amendament pentru monitorizarea tuturor 
și nu numai a unora, îmi spuneau : „Nu înţelegem de ce este atâta supărare în 
România pentru că tu ai făcut ca și Ungaria să fie monitorizată?” Mie mi se părea 
un lucru echitabil, care va permite evitarea unor eventuale tensiuni sau gelozii 
între noi. 

Acasă însă lucrurile erau percepute altfel. Ca și în CAER sau în Pactul de la 
Varșovia, noi eram cu atât mai patrioţi cu cât îi înșelam mai tare pe parteneri, 
derobându-ne de la respectarea cuvântului dat. Nu se observa că, de această 
dată, nimeni nu ne obligase să întrăm în Consiliul Europei și că nu eram acolo 
spre a ne opune unei alianţe adverse, ci spre a face ceva pentru noi, împreună 
cu alţii care credeau în aceleași cauze ca și noi. 


G.A.: Dar înainte de a deveni monitorizată, singură sau alături de alte state, 
România trebuia să devină membră a Consiliului Europei. Iată datele : în toamna 
anului 1993 Adunarea Parlamentară a votat, în sfârșit, ca România să devină 
membră, cu obligaţia monitorizării și a respectării Avizului 176 pe care îl cunoaș- 
teţi atât de bine. În anul 1994, parlamentul României a ratificat Convenţia 
Europeană pentru Drepturile Omului și din acel moment România devenea 
membră egală cu celelalte ţări ale Consiliului Europei. Eraţi, pe vremea aceea, 
parlamentar român în delegaţia noastră la CoE. Vă întreb : era posibil ca România 
să fi fost acceptată înainte de toamna anului 19931%? 


A.S.: România a fost printre primele state care au depus cerere de aderare, 
după schimbările de la sfârșitul anilor '80. Eu cred că România ar fi putut să 
meargă mai repede dacă nu ar fi fost mineriadele. În special la ele m-aș referi. 
Drumul nostru către Consiliul Europei s-a blocat brusc în urma mineriadei din 
13-15 iunie 1990. La 28 iunie, exact în ziua în care s-a format guvernul, eu 
am plecat după exprimarea votului de încredere la Innsbruck, împreună cu 
alţi miniștri și parlamentari, încercând să reînnodăm firul. Însă, deși am rea- 
lizat un anume progres cu prilejul acelei întâlniri, era limpede că va fi foarte 
greu să reintrăm în circuit într-un ritm normal. Am făcut eforturi supraomenești 
în această direcţie. Eu însumi, atunci ca ministru de stat, am condus delegația 
României la sesiunea de vară a Consiliului Europei de la Innsbruck. Am stabilit 
legături care s-au dovedit a fi foarte durabile, cu parlamentari foarte distinși — 
printre care l-aș aminti pe cel care era președintele comisiei pentru țări ne- 
membre, britanicul David Atkinson. Rezultatele acestor strădanii s-au concretizat 
chiar mai repede decât ne-am fi așteptat, în ianuarie 1991, prin acordarea 
statutului de invitat special pentru România. Spun „mai repede” întrucât atunci 
când primul-ministru Petre Roman a ajuns la Strasbourg spre a pleda cauza 
României, diplomaţii noștri dădeau, cei mai optimişti dintre ei, 50% şanse 


109. Cererea de a deveni membră a Consiliului Europei fusese făcută încă din 1990. 

110. S-a întâmplat să particip la rândul meu la audieri în Adunarea Parlamentară a Consiliului 
Europei, alături de Smaranda Enache și Ion Raţiu, în legătură cu aceeași temă, a primirii 
României în CoE. Poziţia mea și a Smarandei Enache, atunci, a fost că România nu 
respectă exigenţele privitoare la respectarea drepturilor omului. Petre Roman a avut o 
prestație excelentă în susţinerea cererii României — dacă putem califica drept „excelent” 
un discurs spectaculos în care, printre altele, se negau flagrant fapte din timpul 
mineriadei. 

să obținem statutul de invitat special şi 50% șanse să nu-l obținem. Iar alţii mai 
puţin. Şi cred că aveau perfectă dreptate. 

Eforturile făcute până în acel moment au condus la o oarecare recuperare a 
întârzierii datorate faimoasei mineriade din iunie 1990. Numai că aproape ime- 
diat după aceea a venit mineriada din septembrie 1991, care ne-a dus înapoi la 
linia de start. Virtual. Nu s-a suspendat statutul de invitat special dar nici trecerea 
la statutul de membru cu drepturi depline nu avea cum să fie accelerată. Dimpo- 
trivă, a fost încetinită. Suspiciunea care s-a creat asupra sincerității noastre, a capa- 
cităţii noastre de a progresa autentic pe calea democraţiei, a statului de drept și 
a drepturilor omului a determinat ca în 1992 să nu se întâmple absolut nimic 
important în ceea ce privește accesul nostru în Consiliul Europei. În momentul 
în care am intrat în delegația României la CoE, la începutul lui 1993, am constatat 
că rezistenţa și lipsa de încredere în ceea ce ne privește erau foarte mari. 

Se poate spune chiar că în 1993 statutul de membru cu drepturi depline a fost 
obţinut mai repede decât credeam. Sper că voi fi corect înțeles dacă susţin că 
principalul merit în acel moment a aparținut Opoziţiei și misiunii parlamentare. 
Guvernele sunt mai înclinate către politica reală, către pragmatism. Pragmatismul 
ne indica faptul că România este totuși o ţară importantă, care nu poate fi ţinută 
în afara structurilor europene, mai ales când Rusia insista și ea să fie primită în 
organizaţie. 

G.A.: A și fost primită, în 1994111. 


A.S.: Parlamentarii sunt mult mai atașați principiilor, mult mai greu de deter- 
minat să adopte o poziţie unitară și de aceea marea bătălie s-a dat în Adunarea 
Parlamentară. Decizia de primire în Consiliul Europei nu poate fi luată decât pe 
baza recomandării Adunării Parlamentare care, la rândul ei, nu ia în discuţie un 
asemenea act decât în momentul în care are avizul a trei comisii : Comisia pentru 
Ţările Nemembre, Comisia Juridică și pentru Drepturile Omului și Comisia 
Politică. Eu eram la vremea aceea membru în două din aceste comisii: Comisia 
Juridică și pentru Drepturile Omului și Comisia Politică. Am dus o bătălie 
aproape de unul singur, în pofida unei imagini nu grozave a guvernului și a 
majorităţii guvernamentale, reușind să obțin un vot la limită — la diferenţă de 
două voturi. Dacă un vot ar fi trecut în partea cealaltă, era balotaj și cu asta se 
amâna luarea hotărârii. Acea bătălie s-a dus la Paris. Ţin minte și acum, ședința 
a avut loc în sediul OECD. A fost cea mai dură. 


111. Am fost la Strasbourg, la Adunarea Parlamentară, tocmai în zilele când s-a votat primirea 
Rusiei în Consiliul Europei. Demnitari de frunte ai CoE, cu care am discutat atunci — 
printre care viitorul director al Directoratului pentru Drepturile Omului, Pierre Imbert — 
considerau evenimentul drept un moment istoric, dar în sens negativ. În acest gest ei 
vedeau un compromis, probabil necesar, pentru lansarea procesului de extindere a 
Uniunii Europene, în contrapondere cu scăderea solidităţii Consiliului Europei, rezultat 
evident al primirii Rusiei ca membru cu drepturi depline. Atunci Adrian Severin a fost 
unul dintre cei câțiva membri ai AP a CoE care au votat împotriva admiterii Rusiei. 

Să povestesc și o altă amintire. În ianuarie 1993, când am ajuns în noua 
delegaţie la Consiliul Europei reflectând situaţia parlamentului după alegerile 
de la sfârșitul anului 1992, am solicitat să am o întâlnire atât cu președintele 
Adunării, Miguel Angel Martinez, cât și cu secretarul general de atunci, d-na 
Catherine Lalumiere. Trebuie să vă spun că delegaţia era foarte neliniștită — mai 
exact reprezentanţii FDSN de atunci, PDSR de acum — foarte doritoare să aibă 
întrevederi separate cu toţi liderii principali ai Adunării și să rezolve repede 
lucrurile. Însă nu au fost primiţi sau, dacă au fost primiţi, au participat la discuţii 
extrem de protocolare și deci fără un conţinut politic important. Valorificând 
simpatiile pe care Opoziția le avea la acea dată, precum și faptul că în calitatea 
mea de ministru în guvernul Roman avusesem întâlniri cu d-na Lalumiere, la 
Innsbruck — unde am luat masa împreună, prilej cu care am avut o discuţie — am 
obţinut întrevederea respectivă. I-am spus că vorbesc de această dată în numele 
Opoziţiei și nu în numele guvernului, ca în precedentele noastre întâlniri. Dar 
că, în calitate de reprezentant al Opoziţiei, exprim interesul și dorința României 
de a fi primită în Consiliul Europei ca membru cu drepturi depline. 

Reacţia d-nei Lalumiere a fost formidabilă. Mi-a spus : „Domnule, este foarte 
important ceea ce îmi spuneţi, dar este și un act fără precedent. Până acum, 
dacă m-am întâlnit cu o delegaţie de români, public mi-au spus că doresc să 
susțină intrarea României în Consiliul Europei pentru ca, după aceea, să vină 
fiecare şi să-mi spună că nu a putut să susțină altceva în public, dar că el crede 
că nu e cazul să primim România”. Și a adăugat: „Este pentru prima oară când 
cineva spune în privat ceea ce spune în public. Când din partea Opoziţiei îmi 
vine un astfel de mesaj, el este extrem de important pentru mine”. 

Întâmplarea nu mai merită comentată sau eu nu vreau s-o comentez ; puteţi 
s-o comentaţi d-stră. Însă ea arată foarte mult: nu numai modul în care unii 
dintre noi procedau, dar mai ales ce imagine aveam noi la persoanele care 
trebuiau să ia decizii majore în ceea ce privește România. Imaginea noastră era 
cea care rezultă din istoria d-nei Catherine Lalumiere. 


G.A.: Nu e nevoie de comentat. Revenim. Din momentul în care România a 
devenit membru cu drepturi depline participarea ei la destinul Consiliului Europei 
a avut o altă dimensiune. Care a fost soarta iniţiativei d-stră de a se monitoriza 
toate statele relativ la respectarea obligaţiilor faţă de Consiliul Europei? 


A.S.: A trecut ca rezoluţie și în a doua fază rezoluţia s-a extins la toate ţările 
membre. Nici una din ţări nu este perfectă sub raportul standardelor. Sunt diverse 
grade de evoluţie, dar imperfecţiunea nu lipsește nicăieri. Nu va exista niciodată 
o democraţie desăvârșită. Democraţia este doar perfectibilă. 

Pe de altă parte, a existat și interesul de a se prezenta lucrurile deformat în 
România, pentru că aici era o luptă politică. Dar dincolo de interesele strict 
electorale, se vădea și o profundă neînțelegere a ceea ce înseamnă construcția 
Europei bazată pe un set de valori. Ţin minte că un mare scandal s-a legat de 

unul din rapoartele care acolo a fost primit cu un mare respect. Este vorba de 
raportul privind lichidarea moștenirii sistemelor totalitare de tip comunist 
din Europa. Întocmirea raportului fusese iniţial dată în grija d-lui Wladzimierz 
Cimoszewicz, care urma să devină prim-ministru al Poloniei, după ce fusese 
procuror general și avusese și alte funcţii importante. Cimoszewicz a fost obligat 
să renunţe la acest raport extrem de dificil. Misiunea a fost preluată de un foarte 
distins parlamentar danez, Ole Espersen, care se bucura de un prestigiu imens 
în Adunarea Parlamentară și fusese, cu timp în urmă, ministrul Justiţiei în 
Danemarca, pentru a deveni ulterior, după ce a plecat de la Consiliul Europei, 
comisarul UE pentru Ţările Baltice. Și raportul Ole Espersen a fost respins de 
Adunare și retrimis în Comisie pentru că nu reușise să găsească o cale adecvată 
pentru a răspunde problemelor pe care decomunizarea Europei le presupunea. 
Raportul meu — a treia încercare — a fost admis după o dezbatere lungă și 
furtunoasă. El reprezintă, încă, doctrina Consiliului Europei, deci doctrina euro- 
peană în ceea ce privește democratizarea ţărilor post-comuniste în tranziție. 

Toate acestea au fost în România un fel de tragedie naţională, pentru că, vezi 
Doamne!, se urmărea divizarea societăţii, vânătoarea de vrăjitoare. Fără ca 
cineva să citească raportul, să vadă că nu se urmărea vânătoarea de vrăjitoare ci, 
dimpotrivă, reconcilierea internă a statelor ex-comuniste. Pe baza adevărului 
însă. A interesului ca aceste țări să ajungă cât mai repede la modernitatea 
democratică. 


G.A.: Ce iniţiative aţi mai avut, în ce acţiuni ale Consiliului Europei aţi mai 
fost implicat? 


A.S.: De pildă, am fost reprezentantul Adunării Parlamentare a Consiliului 
Europei pentru redactarea, într-un comitet ad-hoc, în care mai participau repre- 
zentanţi ai structurilor guvernamentale ale Consiliului, a unei „Carte a demo- 
craţiei reale în Europa”. Era o încercare de a redefini, în condiţiile prăbușirii 
bipolarismului, mecanismele democratice în viziune europeană. Un document 
fundamental. Acest comitet mai trebuia să conceapă și un alt document foarte 
important — din motive care mi se par evidente — privind finanţarea partidelor 
politice. Ştiţi că tema finanţării partidelor politice a dus la prăbușirea celei de-a 
doua republici italiene. Această temă a condus și conduce încă la scandaluri 
imense în Germania, în Franţa, în Israel, în alte state ale lumii. O asemenea 
lucrare ataca una dintre chestiunile cele mai delicate ale lumii de astăzi : corupția. 
Am participat intens la redactarea amintitelor documente care sunt și rămân, 
după părerea mea, documente de referinţă în istoria Consiliului Europei — chiar 
dacă, din motive politice, procedurile de oficializare, de adoptare a lor, au fost 
și sunt încă amânate. 

Am mai fost raportor al Consiliului Europei privind tema controlului demo- 
cratic al serviciilor de securitate internă; pentru tema privind întocmirea unui 
Cod Penal-model pentru Europa. O altă temă de care m-am ocupat a fost 

problema Convenției Europene asupra cetățeniei care a încercat să se ocupe, 
printre altele, în mod serios, de tema dublei cetățenii și a atitudinii față de dubla 
cetăţenie. De asemenea, un raport însemnat, la care noi doi am și colaborat, se 
referea la un alt subiect exploziv: dreptul la autodeterminare și secesiunea în 
concepţia Consiliului Europei. 


G.A. : Motivat de misiunea d-stră în Cecenia. 


A.S.: Nu, asta nu are legătură cu misiunea din Cecenia. E un raport separat, 
care, desigur, a inclus și elemente inspirate de misiunea din Cecenia. Dar nu de 
acolo s-a pornit, ci de la frământările pe care le cunoștea Europa în general. S-a 
pornit de la nemulţumirile legate de recunoașterea drepturilor culturale, de la 
conflictele interetnice și de la aspiraţiile identitare ale diverselor comunităţi din 
Europa, care, netratate cum trebuie, conduseseră la instabilitate, la pretenţii de 
autodeterminare cu consecința cea mai dureroasă, care este secesiunea. Se cerea 
să se vadă în ce măsură aceste pretenţii, care în anumite situaţii păreau cel puţin 
serioase, dacă nu chiar legitime, veneau în conflict cu principiul inviolabilităţii 
frontierelor, privit ca garanţie a stabilității în Europa și în lume. Or, trebuia 
determinat cum se poate mări pe cât posibil stabilitatea frontierelor, în același 
timp răspunzându-se favorabil aspirațiilor justificate la autodeterminare ale unor 
comunităţi. În special, comunităţile cu caracter etnic. Din acest motiv, subiectul 
prezenta un interes și o actualitate majore. Evident, a fost una dintre temele care 
au fost evitate de foarte mulţi parlamentari. Puţini, ca să nu spun nimeni, au 
dorit să se ocupe de acest subiecti!?. Am fost unul dintre cei care l-am preluat 
pentru că mi se părea extrem de important. 

În rest, ce să vă mai spun? Am fost membru al Comisiei Juridice și pentru 
Drepturile Omului precum și al Comisiei Politice, două dintre cele mai impor- 
tante comisii ale Consiliului Europei, și vice-președinte al Subcomisiei pentru 
Drepturile Omului. Totodată, am fost membru al unei Comisii ad-hoc privind 
problema cecenă, calitate acordată și ca urmare a unor misiuni pe care le-am 
îndeplinit, alături de alți colegi, în Cecenia, în plină desfășurare a primului război 
din această nefericită ţară. Am fost implicat și în problemele confruntărilor din 
Bosnia-Herţegovina devenind, ca urmare, membru în Subcomisia pentru apli- 
carea acordurilor de la Dayton. 

Am mai făcut parte dintr-o Subcomisie privind Relaţia Consiliului Europei cu 
SUA, ceea ce, mă rog, completează, dacă vreţi, preocupările legate de nevoia 
consolidării relaţiilor și a cooperării trans-atlantice. 

Probabil că ar mai fi multe de spus, dar acestea sunt câteva care, cred 
eu, alături de acţiunile de monitorizare a alegerilor din diferite ţări sau de 


112. În cadrul acestui proiect pe o temă atât de delicată a fost elaborat un Memorandum 
privind Autodeterminarea și secesiunea, prezentat de Adrian Severin în urma cooperării 
cu Centrul pentru Drepturile Omului/București, adoptat de Comisia Politică a CoE în 
urma unei dezbateri furtunoase. 

monitorizare a modului de îndeplinire a standardelor europene și a angajamentelor 
față de Consiliul Europei, au fost apreciate". 


G.A. : Iată o foarte lungă listă de responsabilități. Cum s-a întâmplat? Care este 
mecanismul prin care un parlamentar este invitat să preia o responsabilitate ? Să 
lanseze o iniţiativă, să pregătească o rezoluţie ? Vă întreb pentru că nu știu vreun 
alt parlamentar din delegaţia română care să fi avut un număr atât de mare de 
misiuni. Mi se spusese chiar că aţi fi fost primul dintre parlamentarii români care 
a primit misiuni în Consiliul Europei. 


A.S.: Printre altele am fost și vice-președinte al grupului socialist al Consiliului 
Europei într-un moment în care partidul din care făceam parte nu era încă admis 
în Internaționala Socialistă. Ceea ce nu este prea obișnuit. 

Cum se întâmplă toate aceste lucruri? Sigur că există o relaţie între statutul 
unei persoane și prestigiul țării sale. Dacă ţara este asimilată, să spunem așa, dacă 
este acceptată cu încredere — și cu timpul România și-a mărit cota de încredere 
la Consiliul Europei exact prin prestațiile unor persoane — atunci, desigur, e mai 
ușor să obţii misiuni din partea Adunării Parlamentare. Dar în condiţiile în care 
țara nu se prea bucură de prestigiu — cazul României la început — e ceva mai 
dificil. Trebuie să fii de două-trei ori mai capabil și mai activ decât alţii spre a 
depăși handicapul de ţară. Dacă reușești, atunci îmbunătăţești și cota țării tale. 

Într-adevăr, am fost primul dintre români care a primit misiuni speciale 
în cadrul Consiliului Europei. Au fost trei sau patru dintre cele mai delicate 
rapoarte. (Le-am amintit: decomunizarea Europei; dreptul la autodeterminare și 
secesiune ; controlul serviciilor secrete interne ; Codul Penal uniform în Europa.) 
Dar nu toate rapoartele ridică probleme. Unele pot fi dificile în sens tehnic, nu 
sunt însă sensibile politic. Altele sunt chiar simple și din punct de vedere tehnic, 
cum sunt avizele legate de anumite convenţii. Altele sunt dificile în special sub 
aspect politic. 


G.A.: Care este procedura ? 


A.S.: Există o dorinţă generală, pe care o putem înțelege foarte ușor, de a 
vedea cât mai mulți parlamentari intrând în activitatea propriu-zisă a Consiliului 
Europei. Să nu stea doar în calitate de spectatori. Ceea ce nu înseamnă că oricine 
dorește primește o misiune. Comisiile au competenţa de a întocmi rapoarte și 
acolo sunt votaţi cei care candidează pentru a deveni raportori. Lucrurile se 
petrec cu o anumită delicateţe pentru ca nimeni să nu fie respins în mod brutal. 


113. Cuvintele lui Adrian Severin trebuie asociate cu un fapt cât se poate de concret: el este 
unul dintre puţinii parlamentari ai Consiliului Europei care n-a fost șef de stat sau de 
guvern, care n-a avut ocazia să fie prezent în această calitate, ca șef de stat sau de 
guvern, la Consiliul Europei și care, totuși, a primit în două rânduri medalia de merit a 
Consiliului Europei. Ca și în cazul altor succese ale sale, cum ar fi medierile din Belarus, 
toate acestea au rămas necunoscute opiniei publice de acasă. 

Dar se dă de înţeles unora sau altora că, dacă nu sunt suficient de pregătiţi 
pentru a obţine un raport important, nu le va putea fi încredinţat, chiar dacă își 
exprimă public dorinţa. Trebuie să te bucuri de o anumită încredere și, dacă 
așa stau lucrurile, de cele mai multe ori ești solicitat. În cazul meu, uneori 
președintele comisiei a venit și m-a întrebat dacă n-aș vrea să fac un raport mai 
complicat. Cu alte ocazii m-am oferit eu și comisia nu a avut nimic de obiectat. 

Un lucru pe care am dorit să-l fac a fost acela de a aduce, pentru prima oară, 
cu titlu de experţi, personalităţi și ONG-uri din România. Ştiţi foarte bine, am 
colaborat la unul din cele mai dificile rapoarte!!*. Din păcate, a trebuit să intru în 
guvern și l-am abandonat. Dificultatea lui este dovedită de faptul că de atunci 
nu a mai avansat deloc. Unele dintre personalităţile cele mai proeminente ale 
Consiliului Europei mi-au spus că nici nu va avansa. 


G.A.: Fără acest context nu aș fi ajuns niciodată să vă spun următorul lucru. 
După ce ne-aţi întrebat dacă acceptăm pregătirea Memorandumului, i-am spus 
colegei mele Renate Weber: „Vezi, Renate, este singurul român de la Consiliul 
Europei pe care l-am auzit apelând la specialiști de acasă, intrând cu ei pe piața 
de oferte europeană”. 


A.S.: Am avut experţi români la trei rapoarte: la cel privind autonomia și 
secesiunea, la care am colaborat cu d-stră, la raportul privind decomunizarea și 
la raportul privind controlul serviciilor de securitate internă. Am adus în Consiliul 
Europei expertiză românească, în afară de contribuţia mea ca raportor. Acest 
lucru, mai ales la început, nu a fost ușor. Orice noutate, orice debut trezește 
reticenţă și întâmpină rezistență. Dar după aceea calitatea contribuţiilor a fost 
foarte apreciată. În felul acesta se poate spune cu adevărat că gândirea româ- 
nească a contribuit în modul cel mai concret la construirea unei concepții 
europene. Toate documentele pregătite de noi împreună au intrat în circuitul de 
idei al Consiliului Europei. Într-o formă sau alta ele au contribuit la limpezirea 
unor gânduri, la fundamentarea unor decizii, la definirea unor valori. 


G.A. : Am simţit pe pielea mea „problema” la care vă referiţi în timpul discuţiilor 
cu președintele Comisiei Politice a Adunării Parlamentare. Când „a comandat” 
memorandumul, când am vorbit la început despre iniţierea și dezvoltarea lui, 
avea un ton de o descurajantă precauţie. Distanţă... reticenţă... După primirea 
raportului atitudinea s-a răsturnat. Era de-a dreptul caldă și entuziastă. 


A.S.: Asta arată exact cum se construiește Europa și cum se construiește 
prestigiul unei ţări în Europa. Ceea ce discutăm acum explică mult mai bine 
principiul pe care l-am invocat anterior : ce înseamnă să contribui cu experiența 
ta la realizarea proiectului comun european. Nu cred că România are probleme 
de secesiune. Dar România are o experienţă privind situaţia și analiza pro- 
blemelor interetnice. În ceea ce privește decomunizarea, care este și o problemă 


114. Este vorba despre Raportul privind autodeterminarea și secesiunea, amintit mai sus. 

a României, am adus experiența românească. România nu este un model în 
această privinţă care să fie luat și copiat, dar are experienţe pozitive și negative 
care pot fi folosite spre a realiza proiectul nostru comun. 


G.A.: Am fost impresionat de prezenţa în organismele internaţionale a olande- 
zilor. Olanda e numeric la jumătatea dimensiunii noastre. Dar prezenţa experţilor 
olandezi la nivelul diverselor structuri europene e atât de pregnantă încât simți, 
concret, că Europa se construiește pe spinarea lor. 


A.S.: Și sunt atâtea și atâtea ţări, nu mari ca teritoriu sau ca populaţie, dar care 
au contribuit și contribuie într-o manieră formidabilă la realizarea Europei 
comune. Prin faptul că vin cu idei valoroase pe care ceilalți le acceptă, adu- 
nându-le în patrimoniul comun, ei îmbogăţesc și patrimoniul de respect de 
care se bucură ţara lor și oamenii țării respective. Aceasta este cea mai bună 
manieră de a servi și interesele României, nu abilităţile false în a te dezvinovăţi 
permanent, în a explica întruna de ce la tine este altfel decât la ceilalți și de ce 
tu n-ai putut să-ţi îndeplinești angajamentele, în a te debarasa de obligaţiile 
asumate ș.a.m.d. Şi chiar dacă scapi de răspundere pentru obligaţiile pe care nu 
ți le-ai îndeplinit, nu înseamnă că lumea nu observă. Creditul de care te bucuri 
scade. Cu cât punem mai multe cărămizi la construcţia unui edificiu european 
sau euro-atlantic comun cu atât servim mai mult ţara. Și nu eschivându-ne de la 
îndeplinirea obligaţiilor pe care le avem. 


O tribună internatională la care să mă afirm 


G.A. : Iată o adevărată politică de imagine : să participi la construcţia instituţiilor 
europene. Cu asta putem trece mai departe la cealaltă organizaţie în care știu că 
aţi fost foarte activ: Organizaţia pentru Securitate și Cooperare în Europa. Cum 
ați ajuns să reprezentaţi România la OSCE, ce rezultate aţi avut? 


A.S.: În perioada în care am fost prezent în cadrul Adunării Parlamentare a 
Consiliului Europei, cei care au crezut că trebuie să mi se încredinţeze respon- 
sabilităţi superioare n-au fost românii, ci străinii. N-am să uit niciodată susținerea 
candidaturii mele de către președintele Comisiei Juridice și pentru Drepturile 
Omului, pentru a-l succeda în poziţia foarte importantă pe care a deținut-o. 
După cum n-am să uit eforturile pe care unii reprezentanţi de atunci ai României, 
printre care ministrul de Externe, d-l Meleșcanu, le-au făcut pentru ca să nu 
ocup această funcţie. Situaţia a fost de așa manieră încât mulți au crezut că 
România manevrează printr-o terță ţară. Nimeni n-a putut să conceapă că doar o 
terță ţară este cea care te susţine iar ai tăi nu. Din cauza aceasta, nu am reușit să 
obţin mai mult decât funcţia de vice-președinte al Subcomisiei pentru Drepturile 
Omului. Funcție foarte importantă, dar mult mai redusă în competenţe decât cea 
pe care aș fi putut-o obţine potrivit susţinerii internaţionale. Adică dacă la 
ajutorul internațional s-ar fi adăugat și contribuţia românească. 

Am făcut această introducere la răspuns pentru că la Adunarea Parlamentară 
a OSCE am ajuns oarecum dintr-o întâmplare. După ce am fost obligat să 
demisionez din funcţia de ministru de Externe și după remanierea mai largă a 
guvernului — guvernul Ciorbea fiind înlocuit de guvernul Radu Vasile — s-a 
eliberat și un loc în delegaţia României la Consiliul Europei. 


G.A.: La OSCE. 


A.S.: Nu, la Consiliul Europei. Ar fi fost absolut firesc, ţinându-se seama de 
primirea pe care o aveam acolo, de faptul că multe dintre rapoartele pe care le 
abandonasem în momentul în care am devenit ministru erau rămase în nelucrare 
și le-aș fi putut relua, să fiu desemnat spre a ocupa locul PD în delegaţia la 
Consiliul Europei. Toată conducerea partidului, fără excepţie, a considerat însă 
că dacă s-ar întâmpla așa aș fi avut o tribună internaţională la care să mă afirm. 
Faptul a fost perceput ca un pericol. Nu conta ce aș fi putut face pentru ţară, ci 
că aș fi devenit puternic, deci periculos în gândul lor, pentru rivalii mei români. 


G.A. : Ceea ce nu-i lipsit de adevăr. 


A.S.: Recunosc că așa este. Singurul lucru pe care nu l-au luat în calcul a fost că 
orice tribună internaţională mi s-ar da este una la care mă pot afirma. Drept 
pentru care s-a observat că prin moartea unui regretat prieten, Radu Budeanu, 
rămăsese vacant și un loc al PD în delegaţia pentru Adunarea Parlamentară a 
OSCE. O delegaţie ignorată de absolut toată lumea până în acel moment. Mi s-a 
propus deci — și asta cu mare întârziere și cu multe eforturi — mai mult de frica 
de a nu se face, cum se zice, scandal, funcţia de șef al delegaţiei române la 
Adunarea Parlamentară a OSCE. Ar fi de menţionat că Adunarea Parlamentară a 
OSCE are în mod normal o singură întâlnire pe an — spre deosebire de Adunarea 
Parlamentară a Consiliul Europei, cu vreo 20. De aceea, parlamentarii români 
nu o considerau importantă. Pe de altă parte, dacă Adunarea Parlamentară a 
Consiliului Europei este puternic structurată și are o existenţă care deja atinge 
vârsta unei jumătăţi de secol, Adunarea Parlamentară a OSCE a fost creată de 
abia la începutul anilor '90. Deci, are până astăzi doar opt-nouă ani de existenţă. 
Așa încât se credea că ea nu este o tribună la care eu să prezint un pericol 
pentru alţi lideri ambiţioși ai PD. Asta explică de ce un om care nu a fost 
niciodată un lider semnificativ al PD, mă refer la Radu Budeanu, a reușit să 
obţină locul în delegaţia parlamentară a României la OSCE. Radu Budeanu era 
un om cu o imensă experienţă în politica externă și cu o mare capacitate de 
analiză, deci avea calităţi pentru a ocupa un asemenea loc, dar sunt sigur că nu 
l-ar fi ocupat dacă s-ar fi crezut că este un loc important. 

Ceea ce nu s-a observat este că momentul în care eu am intrat în Adunarea 
Parlamentară a OSCE era capătul a nenumărate crize și situaţii destabilizatoare 
din Europa și din fosta URSS. OSCE începea să recapete, sau putea să recapete, 
un rol regional important. Consiliul Europei își terminase, practic, politica de 

extindere. Devenise aproape o organizaţie paneuropeană și stabilise principalele 
repere ale politicii sale și ale valorilor pe care trebuia să le promoveze. Avea 
acum mai mult o problemă de asimilare a noilor membri, de reducere a 
decalajului dintre standardele interne ale acestora și valorile sale specifice. 
Intra într-o perioadă, să spunem așa, mai puţin spectaculoasă, în timp ce OSCE 
era chemată să rezolve crize concrete și să contribuie politic sau economic la 
soluţionarea problemelor geopolitice, la consolidarea securităţii și cooperării 
europene. Cred că am valorificat acest moment istoric important. Așa se face 
că, deși, cum spuneam, doar o sesiune pe an este prevăzută pentru membrii 
obișnuiți ai Adunării Parlamentare a OSCE, practic, aproape jumătate din timpul 
acestor câţiva ani — din 1998 încoace — i-am petrecut în misiuni internaţio- 
nale ale OSCE. 


Cea mai diplomatică soluţie 
din cariera de ministru de Externe 


G.A.: Ce misiuni? 


A.S.: Una dintre cele mai importante este aceea de președinte al Comitetului 
ad-hoc pentru Belarus. Pentru mulți poziţia ar putea să pară nesemnificativă. 
Dar este una care vizează menţinerea unui anumit echilibru geopolitic, geostra- 
tegic, în Europa Centrală. Belarus este o ţară a Europei Centrale sau, în orice caz, 
la limitele Europei Centrale. Belarus este poarta prin care întotdeauna invadatorii 
au pătruns spre inima Rusiei sau poarta prin care trupele rusești au pătruns către 
inima Europei. Belarus este o ţară care poate să antreneze o anumită orientare 
politică în Ucraina — chiar vecina României. La fel, în Lituania. Din acest motiv, 
evoluţiile interne din Belarus preocupă pe foarte mulţi. Desigur, Belarus este o 
țară suverană care trebuie să-și decidă singură destinul. Însă interesul tuturor 
celor 54 de state membre, interesul general internaţional este acela ca decizia să 
se ia în condiţiile unui sistem democratic, ale unui stat de drept. 

Iată deci o misiune importantă și dificilă. Nu este nici un secret că în OSCE 
sunt membre și SUA, și Germania, și Polonia, și Rusia și mulți alţii. Poziţiile 
acestora față de ceea ce se întâmplă în Belarus sunt deseori diametral opuse. Nu 
este vorba doar de a reconcilia sau de a aduce la un dialog politic lucid forțele 
politice din Belarus și societatea din Belarus, ci de a corela și a aduce la un 
numitor comun opiniile diverselor puteri regionale, subregionale sau globale 
interesate. Aceasta m-a dus atât în Duma de stat, cât și în Congresul american, și 
la Casa Albă sau la Departamentul de Stat, m-a dus la Parlamentul European și la 
Uniunea Europeană, la Bruxelles, la Consiliul Europei la Strasbourg, la Berlin și 
la Varșovia... 


G.A.: Dar în primul rând trebuia să vă ducă la Minsk, nu? 

A.S.: Evident că m-a dus în primul rând la Minsk. Vroiam doar să arăt că nu este 
doar o simplă misiune de monitorizare, de observare a ceea ce se întâmplă 
acolo. Nu este vorba doar să protestăm și să consemnăm, ci să schimbăm și să 
îmbunătăţim. Să ajutăm progresul democratic al ţării și al zonei. Pot să spun că 
a fost pentru prima dată când Adunarea Parlamentară a OSCE a reușit să joace 
un rol esenţial în rezolvarea unei probleme concrete. 


G.A.: Anume? 


A.S.: A democratizării în Belarus. A crizei din Belarus. La ora când am preluat 
misiunea Belarus era izolat internaţional. Apărea mai ales o discordanţă : izolare 
față de Vest simultan cu relaţiile de parteneriat strategic cu Rusia. Asta reprezintă 
în sine un element de tensiune internaţională mult mai mare decât ar indica-o 
dimensiunile ţării. 

Am spus că era pentru prima dată când Adunarea Parlamentară a OSCE s-a 
implicat cu eficienţă în rezolvarea unei probleme delicate și concrete. Este și 
prima oară când Adunarea Parlamentară a OSCE a reușit să stabilească o relație 
de cooperare profundă cu partea guvernamentală a acestei organizaţii. Este și 
primul caz când s-a stabilit o relaţie instituționalizată de colaborare între OSCE 
și organizații mai mult sau mai puţin concurente, cum sunt UE sau CoE. La 
iniţiativa mea s-a realizat așa-numita troică parlamentară : Adunarea Parlamentară 
a OSCE, Adunarea Parlamentară a CoE şi Parlamentul European, care a decis să 
exprime vocea comună a Europei în Belarus și să acţioneze în vederea democra- 
tizării Belarus și a integrării acestei ţări în comunitatea internațională. 


G.A.: Bun, puteţi susține că există un succes în privinţa tacticii Adunării 
Parlamentare a OSCE. Dar puteţi vorbi și despre un succes în Belarus? Asta 
contează. 


A.S.: Faptul că am reușit să creăm aceste formule de colaborare în afara Belarus 
demonstrează că strategia lansată acolo merită interesul și respectul. La ora 
actuală, în Belarus se desfășoară un așa-numit „dialog naţional” la care participă 
Puterea, Opoziția și reprezentanţii societăţii civile din această ţară. 

G.A. : Ca urmare a intervenţiei OSCE? 


A.S.: Exact. Aceasta a fost ideea pe care am sugerat-o. În context, am iniţiat cu 
multă discreţie o întâlnire în România, care s-a și realizat în ciuda opoziţiei 
unora din liderii politici români. (Mai mult sau mai puţin politici — dintre ei mi-i 
amintesc pe Petre Roman și Andrei Pleșu.) Mulţi priveau încă la acest dialog cu 
suspiciune, pentru că nu-și dădeau seama cât de consistent va fi. Eu îl priveam, 
dacă nu ca pe o instituţie propiu-zis democratică, cel puţin ca pe o școală de 
democraţie. În acea ţară, până acum, era o totală lipsă de comunicare între 
diversele segmente ale societăţii, între Putere și forțele neasociate Puterii. lată 
de ce s-a acceptat ideea acestui tip de dialog. În paralel, se mai desfășoară o 
masă rotundă, tot la iniţiativa Adunării Parlamentare, între Opoziția politică cea 

mai de avangardă — Opoziţie care contestă înseși bazele constituționale ale 
actualului regim — guvern și experţi ai societăţii civile, împreună cu reprezentanţi 
ai OSCE. Aici se discută problemele organizării unor alegeri libere și corecte în 
toamna anului 2000 pentru a se ieși din impasul constituţional și politic în care 
ţara se găsește. 


G.A.: Ştiam că aţi fost implicat în eliberarea unora dintre liderii politici. 


A.S.: Am și scrisori de mulțumire din partea lor. Am purtat discuţii îndelungate cu 
președintele Lukașenko care au condus la eliberarea din închisoare a unor lideri 
politici. Fostul prim-ministru, care a stat aproape un an în închisoare, a fost 
eliberat ca urmare a înţelegerii convenite cu președintele Lukașenko. De aseme- 
nea liderul partidului social-democrat, liderul creștin-democraţilor și mulți alții. 


G.A. : Efecte vizibile pentru oricine este interesat. Dar ce e a fost cu întâlnirea de 
la București? 


A.S. : Întâlnirea era menită să ofere un loc discret pentru o discuţie eliberată de 
presiuni, în primul rând între reprezentanţii Opoziţiei. La acea dată, ei erau 
dezbinaţi, așa cum se întâmplă în mai toate ţările în tranziţie. Pe de altă parte, se 
dorea să se asigure articularea eforturilor clasei politice din Belarus cu societatea 
civilă şi, eventual, să se deschidă un dialog între Opoziţie și guvern. Am propus 
ca dialogul să se desfășoare în România, întrucât România era ţara președintelui 
Comitetului ad-hoc OSCE care se ocupa de Belarus. Au fost multe alte ţări care 
au dorit să-și ofere serviciile în contextul dat, întrucât este un element de 
prestigiu care conduce la creșterea acţiunilor țării pe „piaţa” internaţională dacă 
astfel de acţiuni se realizează. Bani nu existau pentru așa ceva și am încercat să 
facem ce se putea face. Am vorbit cu președintele Constantinescu care a fost de 
acord să ne ofere reședința sa de la Foișor, la Sinaia. Un loc foarte bun după 
părerea mea, dotat pentru astfel de acţiuni. Am vorbit de asemenea cu Regia 
Protocolului de Stat să ne faciliteze cazarea invitaţilor în hotelurile sale, la preţuri 
rezonabile, pe care le puteam acoperi prin diverse sponsorizări. Am vorbit 
pentru asta cu prieteni care sunt patroni de societăţi comerciale, de restaurante. 
Deci am făcut o muncă, să spun, voluntară, de sponsorizare. Însă era necesar să 
dăm, totuși, un cadru minim oficial acestui eveniment. Drept pentru care am 
rugat ca Parlamentul României și în special Camera Deputaţilor, în care sunt 
membru, să preia pur și simplu reprezentarea precum și susținerea organi- 
zatorică a întregii acţiuni. Să dea, în acest sens, dispoziţii Departamentului de 
Relaţii Externe să asigure personalul necesar pentru organizare și, eventual, să 
accepte ca membri ai Biroului Permanent să ofere oaspeţilor noștri o masă sau 
o întrevedere. 

Propunerea a fost dintr-un început blocată de reprezentanţii PD, cărora li s-a 
cerut de către conducerea partidului să nu permită realizarea vreunei acţiuni 
care ar fi putut avea, cum a și avut de altfel, mare ecou internaţional. O acţiune 
iniţiată de mine și care ar fi putut să-mi aducă mie prestigiu. Cum mi-a și adus. 

În acest context, d-l președinte Diaconescu a primit un telefon din partea d-lui 
Petre Roman care i-a cerut să blocheze demersul. D-l Diaconescu n-a avut tăria 
să se opună pe faţă, dar nici nu l-a lăsat inima să saboteze acest proiect. În 
asemenea condiţii, a încercat să găsească soluţii ocolitoare spre a se ajunge la 
un rezultat favorabil. 

În condiţiile date, reprezentanţii PD în Biroul Permanent al Camerei Deputaţilor 
au ridicat problema dacă o asemenea reuniune nu ar fi un amestec în treburile 
interne ale Belarusului. Au sugerat că ar fi mai bine să fie întrebat Ministerul de 
Externe asupra chestiunii. Evident că nu putea fi vorba despre un amestec în 
treburile interne ale Belarus în condiţiile în care, cel puţin în acel moment, 
guvernul Belarus decisese să-și trimită proprii reprezentanţi, în care Opoziția 
și societatea civilă erau prezente și în care organizaţia în care este membru 
Belarus, Rusia și România era de acord cu o asemenea operațiune. România nu 
oferea decât logistica, nu oferea decât cadrul favorabil unei asemenea întâlniri, 
în timp ce răspunderea politică și-o asuma OSCE. În ciuda bunului simţ, s-a 
acceptat totuși să fie întrebat MAE în ce măsură ideea era salutară sau nu. Aflând 
imediat de drumul pe care-l apucase întreaga poveste, am contactat persoane 
responsabile din Ministerul Afacerilor Externe. Unul dintre aceștia mi-a răspuns 
imediat că acţiunea nu numai că nu este contrară intereselor noastre, dar este 
pozitivă. Este exact ceea ce-și dorește fiecare ţară. Fiind perfect salutară, MAE 
urma să dea un aviz favorabil „dacă nu cumva de la conducerea ministerului se 
va aprecia că nu este bună” (sic. 

Din păcate, așa cum se întâmplă adesea la noi, dacă există două posibilități, 
una bună, una rea, cea care se produce este cea rea. Am primit un semnal de 
alarmă din partea celor din minister care mi-au spus : „Lucrarea e jos la d-l Pleșu 
și acolo se pare că se dau dispoziţii pentru un răspuns invers decât cel care a 
fost propus de departamentele de specialitate”. Am rugat atunci preşedinţia să 
mă sprijine. În consecinţă, se pare că d-l Pleșu, probabil presat și de către d-l 
Roman, a găsit cea mai diplomatică soluţie din cariera sa de ministru de Externe : 
a cerut șefului de cabinet, care era și secretar general al ministerului — funcţie, la 
noi, foarte mică, în ciuda numelui foarte mare — să semneze în locul ministrului 
răspunsul favorabil. Acesta a fost trimis în scris, așa cum a fost întocmit de către 
direcţiile de specialitate ale MAE. 


G.A. : Deci un răspuns semnat de Sever Voinescu?! Nici măcar secretar de stat. 


A.S.: Nici măcar secretar de stat. Secretar general, deci o funcţie administrativă, 
un funcţionar. Așa. A fost semnată deci hârtia, avizul favorabil fiind dat de către 
Sever Voinescu, care nu avea efectiv nici o cădere s-o facă, să elibereze un 
asemenea act... 


G.A.: ...un act politic. 


A.S.: ...după care d-l Pleșu i-a telefonat d-lui Diaconescu și potrivit relatării 
oficiale făcute de d-l Diaconescu în Biroul Permanent, i-a spus: „Știţi, veţi primi 

un aviz favorabil scris de la noi, dar eu vreau să spun că nu sunt de acord cu 
acest aviz și e bine să faceţi ca acţiunea să nu se realizeze”. 

La această intervenţie d-l Diaconescu a avut o reacţie excelentă. S-a prezentat 
cu adresa MAE, favorabil scrisă, în Biroul Permanent și a anunţat că, pe de altă 
parte, are un telefon cu un aviz nefavorabil, oral, și a cerut Biroului să ia decizia 
care se impune. Vă daţi seama că Biroul a explodat în aer față de această 
manevră și i-a cerut imperativ ministrului Pleșu să-și spună un punct de vedere, 
scris și definitiv, lăsând la o parte asemenea jocuri. Rezultatul a fost că, sub 
presiunea scandalului izbucnit și pus în faţa unei situaţii pe care evident sperase 
că o va evita, d-l Pleșu a trebuit să semneze și să dea un aviz final favorabil. 


G.A. : Din câte îl cunosc eu, nu acesta este stilul de comportament al d-lui Pleșu. 
Dar d-l Pleșu are o ciudată sensibilitate la presiunile d-lui Roman. Am văzut asta 
manifestându-se în 1990 și, paradoxal, se manifestă la fel de intens și acum, în 
anul 2000115. Nu-mi pot explica acest comportament ciudat pentru personalitatea 
d-lui Pleșu decât printr-o comandă a lui Petre Roman. 


A.S.: Sunt absolut de acord cu d-stră. Eu nu cred că d-l Pleșu a avut, în sine, 
ceva împotriva respectivei acţiuni. În cel mai rău caz o ignora, nu i se părea 
esenţială. E limpede că cineva a intervenit și acest cineva este cel mai probabil 
chiar Petre Roman. Însă modul în care ulterior d-l Pleșu a „rezolvat” problema 
este grăitor pentru un anumit tip de caracter. Evident, și-a dat seama că nu poate 
pune în scris un aviz negativ. Atunci a împins semnătura către o persoană fără 
importanţă și care, evident, nu făcuse gestul fără să i se fi cerut de ministru 
însuși să-l facă. După care a crezut că poate să blocheze lucrurile printr-un 
telefon dat d-lui Diaconescu. Eu trebuie să notez aici abilitatea și inteligenţa 
excepţionale ale d-lui Diaconescu, care a găsit în fond cea mai bună soluţie 
pentru a tăia nodul gordian : soluţia transparenţei. A arătat întreaga mașinațiune 
Biroului Permanent, după care Biroul Permanent a făcut restul, respectiv, i-a 
explicat d-lui Pleșu în termeni extrem de limpezi că nu înţelege să fie manipulat. 
L-a pus în fața propriei răspunderi. Moment în care d-l Pleșu nu a mai avut 
altceva de făcut decât să semneze el însuși avizul favorabil pe care colaboratorul 
său îl semnase anterior. 


G.A.: Şi, ca urmare, reuniunea a putut să se desfășoare... 


A.S.: Ca urmare, reuniunea a putut să se desfășoare. De atunci se vorbește în 
toate documentele internaţionale despre „Procesul de la București”. Un proces 
care a început la București și a condus la rezultate remarcabile : printre altele, la 
unificarea Opoziţiei, la primul program naţional de dezvoltare a Belarus realizat 


115. Când d-l Andrei Pleșu a acceptat, la invitaţia lui Petre Roman, situaţia compromițătoare 
de a intra pe lista Colegiului Consiliului Naţional pentru Studierea Arhivelor Securităţii, 
violând legea accesului la dosare și sfidând astfel principiul fundamental al respec- 
tului legii. 

de Opoziţie ca alternativă la programul pe care îl aplică guvernul, a condus la 
masa rotundă guvern-opoziţie-societate civilă și comunitatea internațională. A 
condus la dialogul cu președintele Lukașenko și cu ceilalți factori din guvernul 
Belarus. Toţi cei care vorbesc despre „Procesul de la București” nu fac doar un 
gest de delicateţe și de recunoștință pentru România, luând-o astfel în seamă și 
marcând implicarea ei pozitivă, ci reflectă o realitate autentică. Chiar dacă 
problemele Belarusului nu se vor rezolva prea curând, întrucât acolo compli- 
caţiile sunt foarte mari, exerciţiul efectuat de noi este și va rămâne un succes. 
Soluţia politică numai pe o asemenea linie se va putea găsi. 


Din acest moment, misiunea mea s-a încheiat 


G.A.: Exemplul mi se pare spectaculos. Şi cu greu poate fi echivalat cu altceva. 
Totuși, alte misiuni în cadrul OSCE? 


A.S.: Împreună cu un coleg german am realizat un grup de contact și de 
informare pentru Serbia. Am fost la Belgrad, eram probabil primii parlamentari 
care s-au dus acolo după bombardamentele NATO și am participat la o dezbatere 
foarte importantă cu partidele de opoziţie și societatea civilă. Cazul mi se pare 
foarte important pentru că ilustrează maniera de a arăta cetățeanului sârb că 
Iugoslavia este dorită în comunitatea internaţională, dar și o cale de a evita 
impresia că liderii Opoziţiei sârbe sunt chemaţi în străinătate spre a primi 
instrucţiuni cum să-și dea jos guvernul formal legitim. Am participat, de ase- 
menea, la alegerile din Slovacia și la monitorizarea alegerilor din Federaţia Rusă. 
Ambele cu o încărcătură politică specială. Primele au condus la sfârșitul regi- 
mului Meciar ; cele din urmă, la stabilirea succesorilor lui Boris Elțîn. 

Un lucru pe care l-am făcut cu mare plăcere a fost să pregătesc un raport 
pentru cea de-a doua conferință internaţională pentru cooperare economică 
subregională, un raport care a vizat cooperarea în Europa de Sud-Est în vederea 
asigurării securităţii energetice. În documentul final al acestei conferinţe au fost 
reţinute câteva idei ale raportului meu, printre care și aceea de a se realiza o 
Comunitate Energetică a Europei de Sud-Est. 

Un alt moment important din activitatea mea este și participarea la confe- 
rinţele organizate de OECD împreună cu OSCE în ceea ce privește combaterea 
crimei organizate și a corupţiei. Din cauza aceasta am și fost invitat să particip 
într-un forum european permanent, instituționalizat, pentru combaterea corup- 
ției și a crimei organizate. În fine, o altă misiune încredinţată a fost pregătirea 
unui raport privind rezolvarea problemei minorităţilor pe calea dezvoltării sta- 
tului de drept și a alegerilor libere, context în care am abordat mult mai multe 
probleme legate de minorităţi. Raportul a fost prezentat în cadrul unui seminar 
internaţional organizat în Turcia, la Antalyat!“. 


116. Luna aprilie, 2000. 

Munca mea a avut totuși de suferit întrucât, din toamna anului 1998, PD mi-a 
retras mandatul de membru al delegaţiei române la OSCE. În atari condiţii, am 
fost menţinut acolo într-o formulă pentru care nu prea existau precedente. S-a 
spus: „Este un parlamentar dintr-un parlament al unei țări membre și îl menţinem 
în structurile noastre, chiar dacă nu este formal membru al Adunării, pentru că 
avem nevoie de contribuţia sa”. 

Astfel, datorită misiunilor mele internaţionale, eu am participat la toate întâl- 
nirile structurilor de conducere ale Adunării Parlamentare a OSCE în timp ce 
delegaţia României nu a putut să participe la cele mai multe dintre ele întrucât 
nu este reprezentată în acele structuri. Recent, la seminarul de la Antalya privind 
problemele minorităţilor, am avut în față o imagine care mi-a lăsat un dublu 
sentiment, un gust dulce-amar: toți delegaţii români aveau în faţă o plăcuţă cu 
numele țării, scris mare, „România”, dar n-aveau și numele lor ; în timp ce în fața 
mea era scris „Adrian Severin”, președintele comitetului etc. și mai mic, dedesubt, 
„România”. Cred că această imagine este importantă pentru a vedea cum trebuie 
să promovăm România şi ce interese are ea. România n-are nevoie de reprezen- 
tanţi anonimi care stau printr-un joc procedural în spatele unei tăblițe pe care 
scrie numele țării. România are nevoie de personalităţi cunoscute și recunoscute, 
care nu uită însă niciodată să alăture numelui lor numele ţării din care vin. Cred 
că în felul acesta dăm țării și nu luăm de la ţară. 


G.A.: Asta are probabil legătură cu oferta de a candida la președinția Adunării 
Parlamentare a OSCE. Dar pentru a ajunge acolo a trebuit să faceți parte din 
delegaţia română. 

A.S. : În Adunarea Parlamentară a OSCE s-a format la un moment dat un curent 
puternic care a ajuns la concluzia că persoana cea mai dezirabilă, provenind 
pentru prima dată din Europa Centrală și de Est, pentru a prelua președinția 
Adunării aș fi eu. Acest curent s-a întârit cu timpul. Existau, desigur, și alţi can- 
didaţi și alte interese, însă practic majoritatea celor bine informaţi din cadrul 
Adunării Parlamentare susțineau că eu aș reprezenta candidatura cea mai puter- 
nică. Având o singură vulnerabilitate majoră și anume aceea de a nu fi susținut 
de propria mea ţară. 

A.G.: Spuneţi că exista chiar de la început o majoritate pentru d-stră ? 


A.S.: La un moment dat a existat o majoritate care ar fi fost rapid consolidată în 
măsura în care România s-ar fi exprimat în favoarea mea. Din păcate, foarte 
mulţi dintre cei care mă susțineau iniţial au prins a gândi că riscă să îndepărteze 
alţi candidaţi și să se trezească în ziua alegerilor că România nu îmi oferă nici 
măcar legitimaţie de intrare. Evident că nu poţi să participi la alegerile pentru 
președinția unei adunări din care nu faci parte. Or, fără să fii membru în delegaţia 
țării tale, nu ești membru al Adunării Parlamentare a OSCE. 

G.A.: Care a fost atitudinea oamenilor politici de la noi? Interesul României 


pentru a avea un român lider la Adunarea Parlamentară mi se pare mai mult 
decât evident. 

A.S.: Eu i-am informat, pe la începutul anului 1999, de când această problemă 
s-a pus, pe toţi liderii importanţi ai politicii românești. Evident, pe șeful statului, 
pe președinții Camerelor ș.a.m.d. Toată lumea a spus: „Da, e o idee excelentă. 
Nu avem nimic de pierdut, ci doar de câștigat”. Și mi-au promis că îmi vor da tot 
sprijinul. De la această declaraţie și până la lucruri concrete a existat însă un 
abis. Prin februarie 2000, solicitând o scrisoare de recomandare informală din 
partea președinților celor două Camere, care să fie adresată colegilor lor din alte 
parlamente europene, în nume personal, spre a da sentimentul că există totuși o 
dorință românească de a ocupa un asemenea post, d-l Ionescu-Quintus a refuzat 
pur și simplu să semneze. A declarat că pentru asta trebuie să aibă acordul lui 
Petre Roman. D-l Diaconescu, la rândul său, a spus că în prealabil vrea să aibă 
cel puţin o discuţie în Biroul Permanent al Camerei, deși nu era vorba de o 
candidatură națională, ci de candidatura unei persoane, a unui deputat. Reco- 
mandarea s-ar fi dat în nume propriu și nu în numele Parlamentului României. 
(Sigur că numele propriu era numele președintelui Parlamentului României, ceea 
ce dădea greutate recomandării.) În Biroul Permanent, la opoziţia reprezentan- 
tilor PD, s-a decis să nu se înainteze o astfel de scrisoare din partea președintelui 
Camerei Deputaţilor, nici măcar cu titlu informal. 

A urmat, în luna aprilie 2000, sesiunea Biroului Permanent extins al Adunării 
Parlamentare a OSCE. În mod tradiţional, această întâlnire de primăvară a 
conducerii Adunării Parlamentare!!! este folosită și pentru definitivarea listei 
neoficiale a candidaturilor pentru diverse funcţii de răspundere pentru care 
au loc alegeri — întotdeauna în luna iulie. În consecinţă, din aprilie-mai până 
în iulie are loc ultima și cea mai intensă perioadă de „campanie electorală” 
pentru conducerea Adunării Parlamentare a OSCE, precum și consultările la 
nivel național și internaţional, în scopul corelării poziţiilor cu privire la candidaţii 
de susţinut. 

Întrucât la Antalya urma să se desfășoare, imediat după ședința Biroului 
Permanent, și seminarul pe problema minorităţilor naţionale despre care am 
vorbit anterior, au fost invitaţi să facă deplasarea și parlamentari din diverse țări, 
chiar dacă nu erau membri ai Biroului. Printre ei se afla și un număr de români. 
Cu acest prilej s-au produs două evenimente. Pe de o parte, constatându-se că 
în ceea ce mă privește am o candidatură nesigură din lipsa unei susţineri 
naţionale, un număr relativ însemnat de membri marcanți ai Adunării, care nu 
se gândiseră anterior la aceasta, s-au simţit încurajați să-și avanseze candidatura. 
S-a muncit mult în lunile următoare pentru a-i face să și-o retragă. Pe de altă 
parte, mulţi dintre cei care își puseseră speranţa în mine s-au adresat aproape 
ultimativ românilor aflaţi acolo, cerându-le să-și precizeze poziţia faţă de mine. 
Li s-a sugerat foarte străveziu că în lipsa unui motiv extrem de convingător în 
măsură să explice de ce România se opune promovării unui român în fruntea 
Adunării Parlamentare a OSCE, ţara noastră va suferi o imensă pierdere de 


117. Asemenea reuniuni au loc în fiecare an. 

prestigiu care va afecta și șansele altor români de a primi funcţii importante în 
structurile internaţionale. Mi-l amintesc, astfel, pe deputatul Cristian Rădulescu, 
șeful delegaţiei parlamentare române, cum, „prins în colț”, şi-a tras aer în piept — 
gândindu-se, desigur, la neplăcerile pe care urma să le aiba acasă — replicând: 
„Dacă spuneţi că un român are șansă să devină președinte al Adunării 
Parlamentare a OSCE, fiţi siguri că România îl va sprijini”. Aceste cuvinte au fost 
luate drept angajament deși, evident, încă nu erau. Ele nu puteau fi atunci decât 
reacţia, unica posibilă, a celui care vorbea. 

Discuţiile de la Antalya, chiar dacă informale, mi-au oferit ultimele elemente 
spre a putea întocmi un memoriu explicativ asupra întregii situaţii, prin care să 
cer tuturor autorităţilor române să iasă din ambiguitate și să-și asume răspun- 
derea unei conduite clare. 

Materialul a fost redactat într-un limbaj rece și trimis către președinții Camerelor, 
către președintele statului, către ministrul de Externe și către președinții princi- 
palelor partide parlamentare de opoziţie, urmând ca aceștia să decidă. Tuturor 
destinatarilor — nu șefilor lor de cabinet — le-am solicitat să confirme primirea, 
într-o condică specială pe care o păstrez și astăzi ca amintire. Toţi ştiau deci că 
nu vor mai putea spune că nu au cunoscut cazul. Din acel moment eu am 
considerat că misiunea mea s-a încheiat. Reușisem să duc lucrurile până aici și 
să fac ca o candidatură, românească în ultimă instanţă, să fie considerată drept 
una dintre cele mai puternice pentru ocuparea prestigioasei funcţii de președinte 
al Adunării Parlamentare a OSCE. Mai departe era rolul conducerii României de 
a valorifica sau de a da cu piciorul șansei create, cu atât mai mult cu cât, ca 
urmare a unei propuneri promovate tot de mine, în 1998, Sesiunea Anuală a 
Adunării Parlamentare a OSCE în anul 2000 trebuia să aibă loc chiar la București. 


O solidaritate 
fără prea multe precedente 


A.G.: Prestigioasa și funcţionala funcţie de președinte al Adunării Parlamentare 
a OSCE se corelează și cu viitoarea președinție în exerciţiu a României. 


A.S.: Nu este vorba, într-adevăr, de o funcţie onorifică. Corelarea ei cu pre- 
ședinţia României în cadrul dimensiunii guvernamentale a OSCE"! va crea șansa 
unei performanţe excepţionale. Eu am avertizat asupra acestui lucru pe cei în 
drept. Mai departe am considerat că misiunea mea este îndeplinită, în sensul că 
am făcut tot ceea ce putea depinde de mine. Dacă România, am zis, va arăta 
interes și va sprijini o asemenea candidatură în timp util — ceea ce nu înseamnă 
nici pe departe cheltuiala de bani care s-a făcut zadarnic pentru promovarea 


118. Candidatura României la președinția OSCE a fost lansată în 1997, în perioada mandatului 
lui Adrian Severin. 

d-lui Caramitru pentru o funcţie la UNESCO —, atunci șansele mele sunt foarte 
mari. Dacă nu, vom fi dat un alt exemplu de manieră în care România înţelege 
să-și promoveze interesele în lume, punând înainte ranchiune, antipatii şi inte- 
rese meschine. 

Trebuie să mărturisesc că procedând astfel am mizat și pe faptul că în plin an 
electoral nici un politician român nu-și putea permite să fie dovedit ca unul care 
a contribuit la eșecul unei candidaturi românești, eşec consumat chiar la București. 


G.A.: Astăzi știm că urmarea acestui Memorandum a fost cea așteptată. Presa a 
reacţionat prima, întrucât un document cu o asemenea circulație nu putea 
rămâne secret, nici să treacă neobservat. Practic, principalii actori politici au fost 
somaţi de câteva ziare să ia atitudine. 


A.S.: Și pe acest plan s-a consumat o întreagă odisee. S-a încercat ascunderea 
problemei de ochii opiniei publice. Mai mulţi jurnaliști s-au plâns că știrile sau 
articolele pe această temă erau scoase din ziar în ultimul moment, în mod 
misterios. La sesizarea și la rugămintea lor, am discutat cu unii directori de ziar 
sau redactori-șefi pe care îi cunoșteam mai bine. Aceștia au dat dispoziţii ca 
articolele respective să fie publicate. Totuși, ele nu au apărut decât, cel mult, 
într-un târziu, după alte intervenții. 


G.A.: Frumos! Felul în care se tratează la București reprezentarea României! Să 
rememorăm însă faptele până la capăt. După semnalele presei, așa palide cum 
vor fi fost ele — eu însumi am prezentat un comentariu pe această temă la 
Europa liberă —, oamenii politici au fost obligaţi să ia și ei poziţie publică. 
Prim-vicepreşedintele PNL, Valeriu Stoica, și-a exprimat printre primii susţinerea. 
Au urmat lideri ai PNŢCD, PDSR, UFD, ApR și așa mai departe. La mijlocul lunii 
mai 2000, în fine, Birourile reunite ale celor două Camere și apoi Parlamentul în 
plenul Camerelor reunite au votat — cu o singură abţinere — revenirea d-stră în 
delegaţia României, pentru a vă depune candidatura la președinția Adunării 
Parlamentare a OSCE. Chiar și parlamentarii PD au votat „pentru”. Pe această 
bază, președinții Camerelor au semnat scrisoarea de susţinere pe care aţi soli- 
citat-o încă din iarnă. Ministrul de Externe, Petre Roman, a fost pus în situaţia de 
a cere diplomaților români să facă demersuri în sprijinul candidaturii d-stră. Este 
de remarcat mai ales gestul PNŢCD, de a-și retrage un membru din delegaţia 
Adunării Parlamentare, spre a vă oferi un loc de titular. 


A.S.: Lucrurile s-au desfășurat așa cum le-aţi descris. Gestul PNŢCD merită 
evidenţiat, în particular rolul jucat de deputatul Vasile Lupu. El a fost unul dintre 
foarte puţinii oameni politici, dacă nu chiar singurul, care m-au susţinut în 
momentele cele mai grele, fiind convins că astfel își face datoria față de ţară. 
D-l Lupu a fost acela care a îndrăznit să se opună presiunilor și amenințărilor 
liderilor PD, în 1998, când aceștia au început campania pentru excluderea mea 
din delegația României la Adunarea Parlamentară a OSCE. Datorită dânsului 

procedura de excludere s-a întins până în februarie 1999. Tot-d-l Lupu a fost 
printre cei mai activi membri ai Biroului Permanent al Camerei Deputaţilor 
care a sprijinit finanţarea misiunilor mele în străinătate, misiuni exercitate în 
numele OSCE. 

Trebuie să știți că, într-o vreme, cam până la jumătatea anului 1999, au existat 
politicieni, dintre primii zece în ierarhia României, care dădeau telefoane amba- 
sadorilor străini acreditaţi la București spre a le cere — evident, neoficial, dar 
insistent — să zădărnicească întâlnirile pe care le aveam cu demnitari de prim 
rang din ţările lor. Evident, aceștia nu zădărniceau nimic, dar mă informau 
imediat asupra demersurilor respective. Nu o dată mi-a crăpat obrazul de rușinea 
țării ascultându-le comentariile. 

Tot astfel, am fost obligat pentru o vreme să apelez la sponsorizări private 
spre a-mi suporta cheltuielile de deplasare ca parlamentar român în exerciţiul 
unui mandat OSCE. Ziarul Ziua mi-a achitat unele călătorii — sub cuvânt că, fiind 
editorialist acolo, am de efectuat și documentări în folosul lui. În limbuţia 
generală care domnește la noi este de admirat discreția cu care redacţia ziarului 
a ştiut să nu facă deloc caz de aceste contribuţii financiare. 

Când nu am avut loc în Parlament, nici unde să-mi așez hârtiile, tot d-l Vasile 
Lupu mi-a oferit spaţiu într-unul din birourile pe care le avea ca șef al delegaţiei 
române la Adunarea Parlamentară a Consiliului Europei. În fine, tot dânsul a 
instrumentat retragerea unui membru PNŢCD din delegaţie, spre a mi se oferi 
locul fără de care nu puteam candida. 

În același cadru, aș dori să-l menţionăm și pe deputatul PNŢCD Sturza- 
-Popovici care fără nici o ezitare s-a oferit să devină din membru titular, membru 
supleant al delegaţiei române, spre a-mi permite să candidez. N-am să uit ceea 
ce mi-a spus când i-am mulțumit pentru gest: „Eu nu am nici-o șansă să ajung 
președintele Adunării. România are mai multă nevoie de tine decât de mine”. 
Este de comparat această atitudine cu cea a liderilor PD care, până a rămâne 
singuri, au refuzat să mă sprijine chiar și pentru ocuparea unuia dintre cele zece 
posturi vacante de supleant în delegaţia română. 

Pentru corectitudine față de adevărul istoric, sunt dator să amintesc că și 
PDSR se declarase gata să-mi asigure unul dintre locurile sale de supleant, în 
chiar ziua în care PNŢCD și-a făcut publică oferta. De asemenea, liderii PDSR au 
adoptat în structurile de conducere ale Parlamentului o atitudine raţională în 
sprijinirea mandatului meu internațional. Ei au socotit însă că prima îndatorire 
nu le revine lor, ci celor din coaliția de guvernământ. 

Ar fi de adăugat și faptul că până la anunţarea sprijinului politic şi în condi- 
tiile evocate, am avut concursul experților și personalului administrativ de la 
Parlament și al diplomaților din MAE. Ei au cooperat, adesea cu teama de a nu 
li se reproşa că lucrează, chipurile, pentru mine. Acești așa-zis birocraţi s-au 
dovedit, în istoria pe care o depănăm acum, mai patrioţi și mai clar-văzători 
decât „aleşii poporului”. 

G.A.: La 11 iulie 2000, Adunarea Parlamentară a OSCE v-a ales președinte, 
delegaţii v-au aclamat, v-au aplaudat la scenă deschisă. O victorie care lăsa în 
urmă o pleiadă de aspiranţi dintre cei mai puternici, din Austria, Germania, 
Franţa, Marea Britanie, Italia, Ungaria şi chiar din Danemarca, reprezentată prin 
președinta în funcţie care dorise un al treilea mandat. Finalul acesta poate fi 
socotit cumva o surpriză ? 

A.S.: Mulţi, cei mai mulți, chiar și prietenii apropiaţi din ţară și din străinătate, 
s-au îndoit că președinția Adunării Parlamentare este un proiect pe măsura 
puterilor noastre. Unii s-au îndoit până în ultimul moment. Lupta a fost palpitantă 
până în ultima clipă. 

G.A.: Nu știu câți realizează că președinția Adunării Parlamentare a OSCE este 
cea mai înaltă demnitate într-o organizaţie interguvernamentală obținută de către 
un român prin competiţie, de la Nicolae Titulescu până astăzi!!?. Aproape în 
totalitate, un succes personal. Cum credeţi că este privit acest succes în mediile 
politico-diplomatice românești ? 


A.S.: Eu cred că toţi, prieteni, critici, adversari au acum dovada că se poate 
câștiga în competiţia internaţională, în ciuda tuturor obstacolelor. În plus, un 
succes atât de important a depins de exprimarea, în final, a unei adevărate 
solidarităţi naţionale, așa cum am povestit. Este o solidaritate fără prea multe 
precedente. 


G.A.: O solidaritate care a presupus o bătălie dată aici, în ţară, cu politicienii 
români, pentru că susţinerea din străinătate v-a fost de la început asigurată. 
Chiar într-un mod care cere o analiză amănunțită și o s-o fac întrucât merită 
atenţia cititorilor. Aţi beneficiat de susținerea unanimă a delegaţiei Statelor Unite 
și chiar a întregului bloc american, dacă avem în minte și parlamentarii canadieni. 
În același timp, s-a pronunţat în favoarea d-stră, cu aceeași fermitate, delegaţia 
Federaţiei Ruse împreună cu statele desprinse din fosta URSS. Or, se știe că 
aceste două grupuri nu sunt întotdeauna în consens. În cele mai multe din 
problemele delicate, parlamentarii ruși şi americani nu votează la fel. 

Aţi fost susţinut și de grupul ţărilor nordice care, de regulă, nu ţine partea 
României, cu atât mai puţin cu entuziasmul arătat cu această ocazie. Parlamen- 
tarii germani și austrieci, ca și cei englezi, au făcut lobby pentru d-stră, deși ei 
avuseseră la un moment dat candidaţi proprii. Parlamentarii din Europa Centrală 
și de Sud-Est s-au pronunţat la fel. O menţiune specială merită poziţia delegaţiei 
ungare care s-a pronunţat în favoarea candidatului român deși exista și unul 
maghiar (!). 

Interesantă mi s-a părut și atitudinea în cadrul grupurilor politice. Susținerea 
grupului social-democrat este mai puţin surprinzătoare, având în vedere legă- 
turile despre care aţi și vorbit în acest volum. A doua zi după votul favorabil al 


119. Nicolae Titulescu a fost ales de două ori președinte al Ligii Naţiunilor. 

grupului social-democrat — cel mai numeros din cadrul Adunării Parlamentare —, 
s-a anunţat însă că sunteţi sprijinit şi de grupul liberal. Iar în final, după dezbateri 
furtunoase, care s-au prelungit câteva zile, grupul creștin-democrat, în rândurile 
căruia se găsea și un candidat francez, a luat hotărârea de a nu-și prezenta propriul 
candidat și de a-i lăsa pe membrii săi să voteze fiecare potrivit propriilor opţiuni. 
Poziţia aceasta a fost ultimul element care l-a făcut pe contracandidatul francez 
să renunţe în favoarea d-stră!%. Cum s-a ajuns aici? Cum s-a obţinut un consens 
internaţional într-o chestiune care, firesc, ar fi motivat o pleiadă de atitudini ? 


A.S.: Într-adevăr, se poate spune că obţinerea unei astfel de susţineri este o 
performanţă. Eu vă pot comunica ce au zis membrii Adunării : unii au considerat 
importante analizele mele în domeniul geostrategic ; alţii, pe cele economice ; 
o altă categorie s-a referit la poziţiile mele în privinţa drepturilor omului și în spe- 
cial a minorităţilor. S-a considerat relevantă experiența de negociator. Unii au 
mărturisit că li se pare important pentru un președinte al Adunării Parlamentare 
să poţi vorbi coerent, în mai multe limbi, chiar improvizând. Dar ca să arăţi toate 
acestea trebuie să fii în contact cu lumea internaţională mult timp, să ai conti- 
nuitate. Concluzia ar fi nevoia ca reprezentanţii României în lume să se manifeste 
în plan internaţional suficient de mult timp pentru a convinge asupra posibi- 
lităţilor lor. 

Aş pune însă accentul pe un alt aspect. În activitatea internaţională, abilităţile 
tale specifice trebuie folosite pentru a servi problemele comune, realizarea 
proiectului comun, și nu exportării necazurilor naţionale partenerilor externi. 
Mulţi vor spune că acesta nu este patriotism. Le voi răspunde că abia asta 
înseamnă patriotism. A promova interesele țării tale înseamnă să convingi că ea 
are un rol de jucat în lumea de azi. Nu poţi primi decât din ceea ce dai. Trebuie 
renunţat la logica jocului cu sumă nulă?! pentru o logică a strategiei proiectelor 
comune. Diplomaţia distributivă — prin care fiecare încearcă să ia cât mai mult 
din plăcinta colectivă — trebuie înlocuită cu diplomaţia integrativă, prin care 
fiecare câștigă din valorificarea în comun a ceea ce a fost pus în comun. Logica 
contractului de vânzare-cumpărare, presupunând confruntarea dintre unul care 
dorește să vândă cât mai scump și altul ce vrea să cumpere cât mai ieftin, trebuie 
să facă loc logicii contractului de asociere, presupunând o alăturare de capacităţi 
în vederea maximizării unui profit comun. Cu cât ești mai prezent în această 
asociere, cu cât aportul tău este mai mare, cu atât vei avea dividende mai mari. 
Așadar, politica internaţională poate fi privită şi ca un joc în care se dă și se ia. 
Cu cât dai mai mult, cu atât iei mai mult. Dar, ca în orice investiţie, mai întâi 
trebuie să investești, după aceea o să primești. 


120. Ca urmare a ieșirii din cursă a contracandidaţilor din Ungaria şi Franţa, Adunarea 
a „ales” prin aclamații și nu printr-un vot propriu-zis. 
121. Adică, dacă ai câștigat ceva, înseamnă că altcineva a trebuit să piardă tot atât, și invers. 

În al treilea rând, trebuie știut că în politică succesul se bazează doar 25% pe 
abilitate și 75% pe caracter. Iar abilitatea nu trebuie confundată cu necinstea. A 
fi abil înseamnă să-i întreci pe alţii — în inteligenţă, știință, clarviziune, spirit de 
prevedere, anticipație etc. Morala politicii internaţionale — ca și a celei interne, 
de altfel — nu este cea a milei (mila este cea mai detestabilă dintre virtuți, întrucât 
se asociază mai întotdeauna cu nedreptatea), ci morala competiţiei. 

Soliditatea relaţiilor internaţionale se bazează pe încredere. Iar încrederea se 
construiește pe transparenţă, sinceritate, onestitate și loialitate. Așa ajungem la 
caracter. Care mai înseamnă și curajul de a-ţi expune cu claritate punctul de 
vedere în faţa oricui, curajul de a respecta și a arăta înțelegere față de punctele 
de vedere opuse, curajul de accepta că nu ai avut dreptate atunci când constați 
că există argumente în acest sens. Cei care spun fiecăruia ceea ce vrea să audă 
și se pleacă după cum bate vântul, se pot bucura de succes pe termen scurt. Dar 
falimentează sigur pe termen lung. Cei cinstiţi vor fi susținuți chiar și de aceia 
care nu le împărtășesc ideile sau opţiunile. 

În al patrulea rând, strategia campaniei „pro-OSCE” s-a bazat pe promovarea 
unor principii în jurul cărora am putut coaliza mulţi parlamentari. Un principiu a 
fost acela al alegerii unui președinte care să fie produs al procesului OSCE, care 
să-și fi câștigat prestigiul în interiorul OSCE, lucrând pentru OSCE. Ceea ce intra 
în contrast cu tendinţa de a pune în fruntea Adunării Parlamentare o persoană 
cu un rol onorific, transferându-i doar un prestigiu de imagine alături de cel pe 
care l-a acumulat în fruntea unui parlament naţional. Am subliniat cu orice prilej 
că prin persoana președintelui ales vom da un mesaj politic privind Adunarea 
Parlamentară pe care ne-o dorim. Şi aceasta ar trebui să fie un organism dinamic, 
eficient și cu profil propriu — nu onorific, inactiv și marginal. 

Un alt principiu pe care l-am susţinut a fost cel al unei echilibrate reprezentări 
regionale la conducerea Adunării Parlamentare a OSCE. Am insistat asupra 
faptului că a venit momentul ca la conducerea Adunării Parlamentare să fie ales 
și un reprezentant al Europei Centrale, de Est și de Sud-Est. Altminteri, degeaba 
mai vorbim despre unificarea Europei. Cred, într-adevăr, că Europa de mâine nu 
poate fi una a standardelor definite în Vest și aplicate în Est, a modelelor 
transferate din Occident în Orient. Ea va fi ori o sinteză a valorilor și experien- 
telor istorice ale tuturor societăţilor membre, ale tuturor popoarelor europene, 
ori nu va fi deloc. Se pare că, cel puţin pentru moment, și acest principiu a fost 
acceptat. Deși, credeţi-mă, nu a fost ușor. 

Oricum, promovarea principiilor menţionate a redus, pe măsura acceptării 
lor, lista candidaţilor cu șanse la președinția Adunării Parlamentare a OSCE, 
mărind în mod corespunzător perspectivele mele. S-ar putea spune, în acest 
sens, că este important să fii exponentul unor nevoi, al unor așteptări generale. 
Dacă nu ai de dat nimic din ceea ce se cere, nu ai nici căutare, indiferent care îţi 
sunt calităţile personale. 


A 


Viitorul României în context regional 
și global 


Noul Ierusalim şi a Treia Romă 


G.A. : Suntem la sfârșitul discuţiei. Ca ultime cuvinte, spuneți-mi : cum percepeți 
așezarea României în context regional și global în următorii ani? Cum credeți că 
va evolua acest context, având în vedere că anul 2000 este anul când a fost ales 
Vladimir Putin în Rusia ; că România a început negocierile cu Uniunea Europeană 
iar NATO a trecut de primul val al extinderii și trage concluzii din actuala situație 
din fosta Iugoslavie și Balcani? 


A.S.: Cred că România ar trebui să-și recapituleze țintele și să stabilească exact 
ceea ce-și dorește. În privința asta, pentru mine lucrurile sunt relativ clare : 
România trebuie să-și definească un destin în spațiul occidental european și 
euro-atlantic. Chiar insist: România este o țară cu o vocație euro-atlantică, nu 
numai cu vocație europeană. Dacă acestea sunt obiectivele, ar trebui să facă tot 
ceea ce o conduce spre aceste obiective, nu ceea ce o conduce spre altceva. 

O a doua idee: spre a-și rezolva problemele sale interne și internaționale 
România trebuie să gândească subregional și regional. România nu mai poate 
să-și rezolve problemele sale strict pe plan intern. Asta și datorită dificultăţilor 
pe care le-am tot acumulat în economie și în societate, dar și din cauza modului 
în care lumea evoluează. Ca să putem avea un cuvânt de spus, trebuie să definim 
exact locul de unde suntem. Din acest punct de vedere răspunsul nostru ar 
trebui să fie clar: suntem o ţară a Europei Centrale. Nu una balcanică — deși asta 
nu ar înseamna nici o decădere. Balcanii nu sunt mai prejos decât noi și noi nu 
suntem mai presus de ei. Pur și simplu, nu suntem de acolo. 

Pe de altă parte, evident, avem o poziţie specială în Europa Centrală. Poziţia 
aceasta ne face cel mai important pod între Europa Centrală și Europa de Sud-Est 
care, după părerea mea, constituie extensia sud-est europeană a Europei Centrale. 
De vreme ce avem un rol de jucat în zonă, trebuie să dezvoltăm concepția 
noastră în și pentru Europa de Sud-Est, pentru zona sud-dunăreană. Suntem la 
Marea Neagră și pentru asta avem de construit o altă concepţie privind și 
Transcaucazia. Suntem în poziţia ca, împreună cu Polonia, să formăm un triunghi 
care să conducă la ancorarea Ucrainei în spaţiul valorilor și al gândirii europene. 
Iată câteva elemente de construcţie a poziţiei românești față de viitorul regiunii. 

G.A.: D-le Severin, argumentele d-stră au fost în principal următoarele: noi 
suntem parte a Europei Centrale, avem și această poziţie, deasupra Balcanilor, și 
avem și ieșirea la Marea Neagră. Puneţi deci accentul pe așezarea geografică a 
țării. Nu pe aspecte ce definesc tipul ei de civilizație. Cineva ar putea propune 
accente foarte diferite. De pildă, nu apartenenţa la Europa Centrală ar conta, ci 
mai curând apartenenţa la spaţiul ortodox. Dintr-o astfel de perspectivă viitorul 
României ar fi expresia competiţiei dintre două zone de civilizaţie : una ar fi 
spaţiul ortodox, a cărui inimă bate în zona Federaţiei Ruse și care se întinde 
peste Iugoslavia unindu-se, paradoxal, cu Grecia ; alta ar fi spaţiul catolic și 
protestant, care merge de la Carpaţi până la Atlantic și își are, poate, creierul la 
Vatican iar inima la Berlin, ori undeva pe axa Berlin-Paris. Ar mai putea fi 
România, dintr-o astfel de perspectivă, occidentală, europeană și euro-atlantică ? 


A.S.: Înainte de un răspuns direct, aș face observaţia că din enumerarea marilor 
spaţii culturale care se întâlnesc, pentru a se ciocni în centrul Europei, aţi omis 
islamul și neo-protestantismul. E adevărat că până în prezent nici una dintre 
acestea nu a creat o civilizaţie specifică pe continentul european. Ambele sunt 
însă într-o puternică expansiune și vor influenţa, cred, datele problemei. 

Aș atrage atenţia și asupra unui mit care s-a creat în legătură cu toleranța” și 
„flexibilitatea” catolicismului și protestantismului, prin contrast cu intoleranţa și 
inflexibilitatea ortodoxismului. Conservatorismul aparent al ortodoxismului vine 
din caracterul structural defensiv al strategiei sale. Chiar atunci când țarii pravo- 
slavnici s-au războit cu imperiul otoman, nu au făcut-o spre a-i converti la 
ortodoxie pe musulmani, ci spre a-și apăra credinţa, a conserva identitatea crești- 
nilor. Ortodocșii și-au tăiat propriile capete spre a se creștina. Poate de aceea 
este ortodoxismul aplecat spre autocefalie. Catolicii au tăiat capetele altora, 
făcând din prozelitism o adevărată politică. O anumită formă de expansionism, 
care nu a putut folosi și nu a folosit exclusiv mijloace militare, ci a apelat la 
diverse forme de persuasiune diplomatică, a sugerat existenţa unei atitudini 
liberale. Pe de altă parte, din discuţiile purtate de mine la Vatican sau cu 
reprezentanţi ai Vaticanului, am constatat că, dincolo de discursul ecumenic 
despre unitatea sau convieţuirea religiilor, îngrijorarea privind expansiunea 
sectelor neoprotestante și a islamismului în Europa prezintă accente aproape 
identice cu preocupările ierarhilor ortodocşi. 

Ceea ce se întâmplă în prezent în Caucaz și în Balcanii de Vest, dar și 
dezbaterile, adesea aprinse, privind prezenţa și statutul comunităţilor musulmane 
din Germania, Austria și Franţa, pot fi privite și ca expresie a ciocnirii dintre 
creștinism și islam, atât la periferia, cât și în centrul Europei. Democraţia nu pare 
prea bine echipată pentru a apăra civilizaţia și cultura europeană de penetrarea 
culturii musulmane. Iar dispariţia sistemului bipolar și încetarea marelui război 
ideologic mondial, a războiului dintre capitalism și comunism, dintre liberalism 
și colectivism, nu au redus pericolul și numărul crizelor identitare. Ci dimpotrivă, 
le-au accentuat. 

Toate acestea demonstrează că problema este cu mult mai complicată decât 
s-ar părea, decât aţi formulat-o aici. Depăşirea ei cere recurgerea la soluţii cu 
totul noi şi la instrumente care, cel puţin în acest secol, nu au mai fost utilizate. 


G.A.: La ce soluţii și la ce instrumente vă referiţi ? 


A.S.: Secolul al XX-lea a demonstrat că absolutismul, autoritarismul, totalita- 
rismul, nu constituie soluţii. Chiar dacă ele ar aduce prosperitate și certitudine, 
siguranţă, predictibilitate, tot ar fi spulberate de dorinţa libertăţii. Pe de altă 
parte, statul naţiune, pe măsură ce a avansat pe calea democraţiei, a putut asocia 
libertatea cu prosperitatea, fără de care cea dintâi va fi întotdeauna în pericol. 
Dar nu a reușit să rezolve conflictele identitare și, de aici, nici problema răz- 
boiului și păcii. 

Aș spune că dărâmarea Zidului de la Berlin, pe care contemporanii, între care 
ne numărăm, au salutat-o cu atâta entuziasm, s-ar putea să fie privită de urmași 
cu o răceală critică astăzi greu de anticipat în întregime. Într-adevăr, ea a lăsat 
Occidentul fără inamicul pe care îl cunoștea și pe care se sprijinea, dar și fără 
apărare în faţa noilor amenințări și, mai ales, fără identitate. O dată cu dispariţia 
odiosului zid, s-a spulberat o linie de demarcaţie ideologică, apărând în loc 
numeroase alte linii de demarcaţie, de diferite naturi: economică, identitară, 
geostrategică etc. Acest fenomen a fost alimentat și de extinderea unei NATO 
încă nereformate, precum și de refuzul reprezentanţilor UE de a înţelege că 
soluţia nu stă în extinderea modelului lor, ușor adaptat, în teritoriile „Estului 
sălbatec”, ci în reunificarea și reconcilierea Europei pe baze noi. 

Ca să nu mai vorbim că nici nu mai știm ce înseamnă Europa. Nu numai sub 
raportul valorilor caracteristice. Azi, poate lucrurile sunt mai clare. Și totuși, 
Europa îmi apare ca un spaţiu deșirat, trăind tot mai mult sub semnul frustărilor 
și al scepticismelor, între Noul Ierusalim și A Treia Romă. 

G.A.: Vă rog să fiți mai explicit. 

A.S.: Noul Ierusalim este America. Părinţii fondatori ai națiunii americane au 
pus la temelia așa-zisului „Vis american”!*? un set clar de valori, în limitele și 
pe baza cărora Statele Unite și-au stabilit și urmărit interesele lor în lume. 
Acţiunea internaţională a SUA a fost, de aceea, animată de credința că națiunea 
americană are de îndeplinit o misiune mondială — cu caracter spiritual și mora- 
lizator. Astăzi, după disoluția colonialismului, a nazismului și a sovietismului, 
această naţiune și-a păstrat sentimentul că are o misiune superioară de dus la 
îndeplinire, dar nu știe care este aceea. Este motivul pentru care America se 
găsește într-o criză de identitate și oscilează între izolaţionism și implicarea 
expeditivă în toate zonele de conflict ale globului. 

A Treia Romă este, evident, Rusia. Și rușii au dezvoltat despre sine o viziune 
mesianică. Atunci când Bizanțul a căzut sub loviturile osmanlâilor, Moscova 

s-a socotit nu doar succesorul și, totodată, executorul său testamentar, ci și 
principalul responsabil pentru apărarea și consolidarea valorilor „adevăratei” 
creştinătăţi. Chiar dacă lozincile s-au schimbat în timp sau dacă, o dată cu Lenin 
și, mai ales, cu Stalin, credinţa s-a laicizat iar demiurgul a coborât din ceruri pe 
pământ, devenind din transcendent contingent, națiunea rusă a trăit cu sen- 
timentul harului său civilizator. „Pasărea troică” a lui Gogol exprimă minunat 
acest sentiment. 

Zdruncinaţi de criza comunismului sovietic, „marii preoți” ai celei de A Treia 
Rome au crezut că se pot izbăvi repetând gestul izgonirii negustorilor din templu. 
Astfel, au declanșat o politică secesionistă în raporturile cu URSS — a cărei 
dărâmare au provocat-o — în schimbul unei politici integraţioniste în raporturile 
cu Europa — ale cărei fructe i-au fost însă refuzate. Lipsită de vechiul imperiu și 
ținută în carantină la porţile Europei, Rusia nu mai știe nici ea care îi este 
misiunea deși, încă, mai simte că o are. De aici, o altă criză de identitate și o altă 
mișcare oscilatorie, între reconstituirea puterii în vechiul spaţiu imperial și 
asumarea unui rol în spaţiul euro-atlantic, rol pe care se pare că doar conflictele 
culturale intra-europene i-l pot conferi. 


Statul civic multicultural 


G.A. : Iar Europa? 


A.S.: Cât priveşte Europa stricto-sensu, ea rămâne, în continuare, un spațiu 
profund divizat între un Nord rece, harnic, prosper și stabil și un Sud cald, melan- 
colic, relativ sărac, agitat; precum și între un Vest tot mai gripat de birocrație și 
mai moleșit de bunăstare care, fără să-și dea seama, se găsește în situația 
Imperiului Roman, înainte ca acesta să se prăbușească sub acţiunea migraţiei 
barbarilor veniţi din Răsărit, și un Est marcat de efervescența demolatoare a unei 
democraţii primitive, de orgolii identitare și de o dezordine economică înfrățită 
cu corupţia, generatoare de pauperitate și de impulsuri emigraţioniste masive. 
Bogaţii acestei Europe nu par dispuși să-și reducă profiturile pe termen scurt 
spre a plăti săracilor ca să rămână la ei acasă pe termen lung. În paralel, liderii 
săi politici se preocupă de definirea unei identități proprii de apărare, care să îi 
rupă de America, dar care nu are nici o valoare în fața agresivităţii identitare a 
imigranţilor. Totodată refuză să identifice natura specifică a relaţiilor cu o Rusie 
al cărei statut european este recunoscut doar din vârful buzelor. 

Aici este sursa derutei, incertitudinii și frustrărilor resimţite de europeni ; ca și 
a nenumăratelor confuzii asupra a ceea ce înseamnă procesul european. Pentru 
nordici, el constă în supremaţia drepturilor omului și grija pentru mediu ; pentru 
sudici, în alocarea generoasă a ajutoarelor, a fondurilor structurale ; pentru 
vestici, în extinderea pieţei unice ; pentru estici, în constituirea uniunii politice. 

După cum vedeţi, concursul dintre catolicism și ortodoxism este doar o mică 
parte a problemei pe care unii o absolutizează. Ceea ce este, desigur, la fel de 

rău ca și ignorarea ei, căci reconcilierea confesională în Europa este una dintre 
cheile pentru dezlegarea codului european. 


G.A.: Eu m-am referit la separarea huntingtoniană dintre „spaţiul ortodox” și 
„spaţiul catolico-protestant” ca la un clișeu. Cum tot un clișeu poate deveni 
orice simplificare de tipul „Est-Vest”, „Nord-Sud” etc., adică, orice gândire prin 
monade cultural-civilizaţionale!%, atunci când se uită contextul unei astfel de 
simplificări. Importantă este însă definirea problemelor de pe această hartă 
eterogenă a Europei, ea însăși parte a unei hărți și mai eterogene, care este harta 
lumii. Aţi enumerat mai multe teme de reflecţie folosind culori cam sumbre. 
Ce soluţii vedeţi? 


A.S. : Nu este vorba despre culori sumbre. Trebuie pur și simplu să ne tratăm de 
bolile pe care le avem și nu să ne pretindem sănătoși. 

Cu privire la soluţii, eu cred că — exprimându-mă în forma cea mai sintetică — 
ele rezidă în integrarea europeană și euro-atlantică, dar nu în înţelesul în care 
aceste noțiuni sunt utilizate astăzi. Construcția europeană trebuie să pornească 
de la redefinirea statului-naţiune și a rolului regiunilor. De la acceptarea ideii că 
„Europa-piaţă”, succesoare a Comunităţii Cărbunelui și Oţelului și beneficiară a 
Planului Marshall, este imperios să devină urgent „Europa-putere”. Adică, să se 
treacă de la uniunea economică la uniunea politică. Asta înseamnă că la nivel 
statal trebuie să gândim civic și multicultural, la nivelul grupurilor de naţiuni 
învecinate să gândim regional, iar la nivel continental să gândim federal. 

Statul civic multicultural este opus exclusivismului intolerant al statului etnic 
și reprezintă o depășire a statului-naţiune care presupune convieţuirea între 
majorităţi tentate a fi arogante și minorităţi înclinate a fi contestatare. Din această 
perspectivă, ca să mă întorc la întrebarea iniţială, România nu este „statul 
ortodox” — întrucât mai sunt și alte state majoritar ortodoxe — și nici măcar un 
„stat ortodox” — întrucât există și români de altă religie, ca și cetăţeni români 
de alte etnii și alte confesiuni. Deci, nici expresia „românii sunt ortodocși” nu 
este adevărată. Dar într-adevăr majoritatea românilor sunt ortodocși. România și 
Biserica Ortodoxă Română au dezvoltat, la scară istorică, un model de convie- 
tuire și de sincretism care trebuie orientate în dezvoltarea unei Europe ecume- 
nice în sens religios, dar și mai larg, cultural politic. Vizita Papei în România și 
întâlnirea cu Patriarhul Bisericii Ortodoxe Române au sugerat din plin o atare 
posibilitate. Statele civice multiculturale, în care cetăţenii loiali instituţiilor vor fi 
educați și vor trăi simultan în spiritul mai multor culturi, nu doar unii lângă alții, 
ci unii împreună cu alţii, sunt cărămizile indispensabile fără de care Europa 
unită de mâine nu poate fi construită. Dacă România va fi campioană în reali- 
zarea unui asemenea material de construcţie atunci ea își va pava, cu certitudine, 
drumul spre un loc de frunte în Europa despre care vorbim. 


123. Tema gândirii în monade cultural-civilizaţionale a apărut cu pregnanţă în legătură cu 
locul pe care l-ar avea Transilvania în cadrul statului „unitar” român — vezi și dezbaterea 
din Problema transilvană (ed. Gabriel Andreescu, Gusztâv Molnâr, Polirom, 1999). 

O şansă, dar şi o vulnerabilitate 


G.A.: Să nu uităm însă partea substanţială a tezelor d-stră : gândirea regională 
și federalismul. 


A.S.: Cât privește gândirea regională, ea are în vedere identificarea, definirea și 
stimularea unei solidarităţi de interese între comunităţile naţionale învecinate 
și definirea, pe această bază, a unor proiecte comune, prin realizarea cărora 
controversele indentitare să poată primi soluţii utilitare ; conflictele iraționale, 
emoţionale să găsească dezlegări raţionale, pragmatice. Structurile regionale și 
subregionale create în acest sens vor constitui stâlpii și grinzile de rezistenţă ale 
viitorului edificiu european. Dintr-o atare perspectivă, calitatea și dinamismul poli- 
ticii subregionale a României vor fi esenţiale pentru destinul nostru european. 

În fine, nu văd cum s-ar putea rezolva marile probleme ale Europei — cea a 
stabilităţii și a securităţii, a democraţiei și prosperității, a libertăţii și statutului de 
actor global — fără a se ajunge la o federaţie pan-europeană, fără a crea Statele 
Unite ale Europei ori, cel puţin, Europa Statelor Unite. Numai așa Germania va 
rămâne europeană și-și va juca rolul de cheie de boltă a unui continent unit. 
Numai așa instituţiile paneuropene vor deveni transparente, eficiente și respon- 
sabile. Numai așa se vor putea mobiliza resurse pentru calmarea crizelor cultu- 
rale și ţinerea sub control a migraţiei. Numai așa Europa va ajunge la nivelul de 
performanţă care să îi permită nu emanciparea de America, ci un adevărat 
parteneriat transantlantic. Numai așa Europa va putea recunoaște Rusiei un rol 
constructiv, scutind-o de statutul de contrapondere a exceselor SUA și edificând 
împreună cu ea un sistem raţional de structuri integrate. Numai așa statele euro- 
pene mai mici se vor putea găsi într-un echilibru rezonabil și stabil cu cele mari, 
devălmășia incertă a așa-zisei cooperări interguvernamentale intensificate fiind 
înlocuită cu reguli clare de joc, cu o limpede diviziune a obligaţiilor și cu o 
distribuţie înțeleaptă a drepturilor și a privilegiilor. 

România ar trebui să intre deja în această dezbatere, cel puţin din două 
motive. Pe de o parte, întrucât viitoarea organizare a Europei ne interesează 
direct. Dacă nu vom participa la proiectarea și edificarea ei, nici nu ne vom 
vedea interesele și opţiunile reflectate de ea. Pe de altă parte, indiferent de 
decizia care se va lua, încă de pe acum a început distribuirea rolurilor în piesa 
europeană și globală de mâine. Or, guvernele românești ale anilor viitori vor 
trebui să negocieze tocmai un atare lucru și ar fi firesc să știe să obţină pentru 
noi rolul cel mai convenabil. 


G.A.: Din câte înţeleg, sunteţi foarte aproape de poziţia germană cu privire la 
viitorul Europei. Nu vă temeţi că o prea mare apropiere de Germania ne-ar 
putea îndepărta de așa-numiții aliaţii noștri tradiționali ? 

A.S.: Dacă m-aș putea exprima astfel, doar interesele noastre superioare sunt 
tradiţionale. In mod obiectiv, principalul nostru partener în Europa este 

Germania. Dacă în prezent lucrurile nu stau așa, ele trebuie îndreptate. Spre 
asta ar trebui să ne împingă geografia noastră, cultura noastră, aspiraţiile noastre 
și chiar istoria noastră. 

Vecinii noștri din Europa Centrală și din Europa de Sud-Est au exact aceleași 
motive, sau motive echivalente, să se orienteze spre Germania. De aici rezultă 
avantajele unei posibile sinergii sau, în orice caz, ale absenței unor opţiuni 
conflictuale în chiar zona geografică și geopolitică de care aparținem. 

În flancul sudic al Europei partenerul nostru obiectiv este Italia. Nu unicul, 
dar cel principal. De altfel, avem deja formalizat cu ea un parteneriat strategic. 


G.A.: Unde se află America și Rusia pe această hartă a intereselor românești ? 


A.S.: După părerea mea, America este un stat european. Cel puţin așa ar trebui 
privită. Continuarea implicării majore a Statelor Unite în Europa este atât în 
interesul celor dintâi, cât și al celei din urmă. Ca putere globală, trebuie să 
considerăm și pe viitor Statele Unite ca un partener strategic al României. 

Cât privește Federaţia Rusă, marea problemă ar fi aceea că atât timp cât regula 
de comportament a României în relaţiile internaționale este de a se insera util în 
strategia subregională a partenerilor săi occidentali și câtă vreme partenerii 
respectivi nu au reușit să stabilească ce reprezintă Rusia pentru ei și să convină 
care este rolul Rusiei în cadrul noii ordini mondiale, nici România nu va putea 
avea o politică rusească suficient de consistentă. 

Evident, orientarea pro-occidentală a României nu exclude normalizarea și 
dezvoltarea relaţiilor cu Federaţia Rusă. Aceasta este pentru noi un interlocutor 
extern de neignorat și un prieten util, atât din punct de vedere economic, cât și 
politic. Dincolo de asemenea declaraţii însă, vom rămâne mereu în ambiguitate, 
improvizație și precaritate, dacă locul Rusiei în Europa și în lume nu va fi stabilit 
de către marii actori occidentali. Putem avea, fără îndoială, un gând de auto- 
nomie în politica noastră externă, dar nu ne putem mișca în totală independenţă 
față de ceea ce se petrece în lume. Iată de ce România este vital interesată în 
redefinirea misiunii mondiale a Americii și a Rusiei. 


G.A. : Sintetizaţi, vă rog: unde se află România pe harta identităţilor regionale și 
geopolitice ? 

A.S.: Cum toate drumurile duc spre centru, tocmai împrejurarea că mulți dintre 
vectorii importanţi din compunerea cărora va rezulta evoluţia Europei și a 
omenirii se intersectează în România demonstrează că aparţinem zonei centrale 
a acelei Europe care se întinde de la Vancouver până la Vladivostok. Aceasta 
poate fi pentru noi atât o șansă, cât și o vulnerabilitate. De atâtea ori în istorie 
românii au știut să transforme necazurile în sfidări, în provocări, iar provocările 
în ocazii, în şanse, în oportunităţi. Să sperăm că o vom ști și în viitor. Pentru 
aceasta însă, va trebui să nu ne lăsăm seduși de gândul că România are atât 
noroc încât nu are nevoie și de o politică bună. 


Postfață 


Reconcilierea 


Gabriel Andreescu 


Anul 1990, după alegeri. S-a întâmplat ca Ambasada Franţei la București — până 
atunci gazda privilegiată a Opoziţiei și a intelectualilor independenţi din vremea 
regimului Ceaușescu — să își nuanţeze politica. Ideea ambasadorului Raymond Vignal 
era să pună în contact oamenii regimului care tocmai primiseră legitimarea prin 
alegerile de la 20 mai 1990, cu criticii vehemenți ai regimului Iliescu. Membrii Grupului 
pentru Dialog Social au fost invitaţi la un dineu împreună cu membrii noului guvern 
Petre Roman. 

Logica unei astfel de întâlniri cerea ca grupurile să se amestece între ele. Împărțiți 
maniheist în acele vremuri — și probabil, în logica unei mentalități românești rezis- 
tente — ne-am așezat la mese tot noi-între-noi. „Ei” și „noi”. Iată, „lupii tineri”. Oamenii 
lui Petre Roman. Adică, fostul „Ștefan Gheorghiu”, fostul Minister al Comerţului Exterior, 
fosta Direcţie de Informaţii Externe etc. Aceasta era definiția pe care o aveam pe 
atunci. Cine nu a ajuns la maturitate în regimul de până în 1989, cu greu poate realiza 
câtă putere definițională, câtă concreteţe simbolică aveau aceste trimiteri, dominând 
complet diferenţele dintre oamenii care ocupau Instituţiile. 

Chipurile unora dintre membrii noii Administraţii erau mai cunoscute: Dijmărescu..., 
Vătășescu... La o masă, în apropierea mea, s-a așezat o persoană volubilă... Am întrebat 
un coleg, cine este. Adrian Severin, a venit răspunsul. În privire îi surprinsesem un 
zâmbet orgolios când „grupurile” s-au salutat între ele. Noi, cei de la GDS, pe care 
bucureştenii îi tratau pe atunci cu un supradimensionat respect, simţeam imediat trufia 
altora. Două orgolii, de o parte și de alta a meselor pe care le încărcase cu trufandale 
Ambasada Franţei. 

„Oamenii lui Iliescu” — aceasta reprezentau pentru noi membrii fostelor sau noilor 
autorităţi publice -— au fost invitaţi la GDS de mai multe ori. Fuseseră poftiţi și veniseră 
Mihai Chiţac (ministrul de Interne), Răzvan Teodorescu (pe atunci, directorul TVR)... 
Făcuseră o impresie proastă. Dar acum vroiam să vedem care sunt oamenii chemaţi să 
conducă destinele țării după primele alegeri libere, recunoscute de întreaga comunitate 
internaţională. Într-o amiază de joi a răspuns invitaţiei chiar Adrian Severin. A vorbit 
despre ideile sale privind reforma și privatizarea. Impresia a fost excelentă. Vorbea 
curgător și inteligent. Se pricepea. Membrii GDS nu erau interesaţi de poziţii în insti- 
tuţiile publice — nu se situau, ca urmare, pe poziţie de competitori — și doreau sincer 
ca lucrurile să o ia în direcția cea bună. „Măcar de-ar fi așa cum spune!”, mi-a zis, 
făcându-mă părtaș la aprecierea lui, Gabriel Liiceanu, după ce Adrian Severin a plecat. 

De fapt, pe atunci, nu ne prea interesa ce face Adrian Severin la Guvern. Urmăream 
ce se întâmpla la Ministerul Culturii sau la Ministerul Învățământului. Desigur, la 
Televiziune. Eram preocupaţi de Serviciul Român de Informaţii. Virgil Măgureanu a 
venit și el, arătând cu acea ocazie că este un psiholog de calibru. Ne-a păcălit! Paul 
Goma avea să reproșeze Grupului, ani de-a rândul, invitarea lui Măgureanu la GDS. 

De abia peste ani aveam să aflu ce rol avusese Severin în cadrul reformei. El fusese 
autorul unei mari părți din programul de guvernare al lui Petre Roman, al programului 
de privatizare, al politicilor schimbării din primul Front al Salvării Naţionale. GDS-ul 
nu prea avea însă „organul” pentru aceste „detalii”. Temele Grupului, așa cum erau 
acestea susținute în revista 22, rămâneau complet „ideologizate” de subiectul moralității 
publice. 

Maniheismul care a opus pe vremea aceea intelectualitatea democratică și dem- 
nitarii Frontului Salvării Naţionale a fost unul dintre blocajele majore ale perioadei. El 
a permis pescuitul în ape tulburi al forțelor celor mai retrograde din România. Echipa 
lui Petre Roman era clar distinctă de echipa Ion Iliescu, Bârlădeanu & Comp. Majori- 
tatea membrilor GDS nu observase și nici nu prea avusese posibilitatea să înțeleagă ce 
se petrecea în viaţa economică, unde se ducea o bătălie de primă importanţă. Nici un 
fel de proiect — al celui mai mic numitor comun, al obiectivelor minime — pe care GDS 
să-l fi adresat persoanelor aflate în poziţie de decizie, deși Grupul își asumase prin 
statut rolul de „instanță de reflecţie critică asupra problemelor fundamentale ale 
societăţii românești” și se angajase pentru „dialogul social realizat prin toate instru- 
mentele civilizației moderne”. Nu trebuia oare gândit la căile practice capabile să 
împingă înainte corabia-România, care lua apă pe toate părţile? E drept, pe de altă 
parte, traumatismul mineriadei din 13-15 iunie lăsa prea puţin spaţiu pentru a gândi 
lucrurile în termenii compromisului pragmatic. 

În noiembrie 1990 s-a creat Alianţa Civică. Reacţie a evenimentelor din iunie '90, ea 
a luat repede locul GDS, ca expresie a dorinţei de a rezolva moștenirea fostului regim. 
Şi Alianţa a tratat Puterea ca un bloc. A continuat să o facă sistematic, inclusiv atunci 
când divergenţele din cadrul FSN deveniseră evidente. „Lupii tineri” ai lui Petre Roman 
împingeau în faţă reforme iar oamenii din jurul lui Ion Iliescu le amânau. O dată, de 
două ori, de trei ori... Era limpede, acolo „sus” se întâmpla ceva. Semnalele apăruseră 
cu mult înainte de a se produce divorţul oficial din interiorul FSN. 

Spre deosebire de unii dintre colegii mei, aveam din ce în ce mai mult obligaţia să 
iau contact cu oameni din Guvern — pentru problemele pe care le avea de rezolvat 
Comitetul Helsinki. Prima mare surpriză a fost Victor Babiuc. Erau câteva chestiuni 
serioase de tratat cu Ministerul de Interne, unde venise Babiuc, și a trebuit să discut 
cu el. A fost întotdeauna perfect inteligent și a răspuns la tot ceea ce i se cerea. Ceva 
mai târziu, am avut șansa să descopăr personalitatea celui de-al doilea ministru al 
Învățământului, Gheorghe Ștefan. O minte largă și comprehensivă. Asta în timp ce 
vedeam din ce în ce mai puţină înţelegere și inteligenţă la oamenii din apropiere! Erau 
ei anticomuniști, dar unele lucruri presupun o minte limpede și competenţă. Câtă 
competență în materia politicilor publice pot să aibă oameni care s-au ocupat toată 
viaţa lor de faptul divers? La un moment dat, Petre Mihai Băcanu a venit la Consiliul 
Naţional al AC cu propunerea să oferim propriul nostru program economic. Am reușit 
să conving Consiliul că este o aberaţie să faci un program pe colțul unei mese, cu 
nespecialiști. Şi totuși, a doua zi, Băcanu trimitea la presă naivităţile lui economice, 

sub titulatura Alianţei. Seara, pe ecranul TVRI, la oră de vârf, d-l Sorin Butnaru 
ridiculiza, pe post de purtător de cuvânt al FSN, gândirea vulgar-socialistă a Alianţei 
Civice. A doua zi am venit cu demisia din Alianţă. O demisie care avea să mai aștepte 
totuși încă vreo patru ani de zile. 

Lucrurile s-au complicat și mai mult o dată cu sosirea termenului pentru câteva 
teme sensibile ale democraţiei românești. În Alianţă, subiectul articolului 200 din Codul 
Penal, care incrimina homosexualitatea, începuse să fie folosit pentru a regla rapor- 
turile interne. România liberă, ziarul „colegului Băcanu”, stătea la dispoziţie. Tema 
maghiară a devenit și ea subiect de divergență cu colegii iniţiativelor anticomuniste. 
Consiliul Naţional se primenea prin dispariţia unor persoane precum Smaranda Enache 
ori Peter Banyai. Partenerii care puneau în frunte tema drepturilor omului și tratau 
lucrurile în termeni raţionali se aflau din ce în ce mai rar la Alianţă sau în Convenţia 
Democrată, unde AC juca pe atunci un rol important. Trebuiau căutaţi în afară. Pentru 
campaniile legislative parlamentarii maghiari erau partenerii privilegiați. Din lumea 
politică, temele sensibile erau susţinute de Dinu Zamfirescu sau Horia Rusu — pe 
atunci, membri PNL 93. 

În toate marile bătălii pentru valorile democratice am descoperit, cu trecerea 
timpului, un om politic a cărui atitudine era sigură. Cereau organizaţiile pentru drep- 
turile omului abrogarea articolului 200? Cine făcea același lucru în Parlament? Adrian 
Severin. Condamna Centrul de Studii Internaţionale isteria din jurul Recomandării 1201 ? 
Care era parlamentarul român care comenta Recomandarea, uneori pe aceleași ecrane, 
cu același ton? Adrian Severin. Cu excepţia unui minoritar etnic precum Andrei Cornea 
(sau, de pe altă platformă, din altă parte, o membră cooptată mai târziu, Smaranda 
Enache), nu am văzut nici unul dintre intelectualii de la GDS care să își asume, în 
dezbaterea publică și în logica lor globală, aceste teme „contondente”. Bătăliile câști- 
gate, ca și bătăliile pierdute, pentru regulile de bază ale standardelor democratice 
europene au fost duse cu o infimă solidaritate din partea intelectualității democratice. 
Colegii de la Comitetul Helsinki știau pe cine se puteau baza. Doi ani la rând reuși- 
serăm să găsim sprijinul unor parlamentari, pentru ca mizerabilul proiect de lege a 
Codului penal să cadă. Când, la finalul sesiunii parlamentare a anului 1996, ultima a 
Parlamentului, a fost votată o variantă mai rea decât cea anterioară, a Codului Penal, 
încălcându-se procedurile, am fost curios să aflu care a fost atitudinea lui Adrian 
Severin. Nu era prezent în momentul votului, declaraţia a făcut-o la întoarcerea 
în ţară: „Este un Cod Penal primitiv care va trebui imediat schimbat de viitoarea 
guvernare”. O reacție perfectă, intrând în reperele cunoscute. Adrian Severin nu mi-a 
oferit niciodată, în ceea ce privește valorile politice pe care le avem de promovat dacă 
dorim o Românie autentic democratică, vreo surpriză neplăcută. 

Am discutat, de-a lungul vremii, cu Adrian Severin în sălile de la Strasbourg, la 
întâlniri din ambasade sau la sedii de partid. Rar la început, din ce în ce mai des cu 
trecerea timpului. Apropierea cea mai mare s-a produs însă în 1996, când împotriva 
numirii lui Severin s-au aliat Adevărul și România liberă, Ion Cristoiu și Octavian 
Paler, Virgil Măgureanu și Petre Mihai Băcanu. Lucrând proiecte din domeniul relațiilor 
internaţionale, am trecut de la colaborarea pe principii la coordonarea în chestiuni de 
ordin tehnic. Dar adevărata cooperare s-a petrecut după 1996. Am discutat deseori cu 
Severin, în timpul ministeriatului său. Întotdeauna am profitat de ideile lui. 


294 POSTFAŢĂ 


Ne mai despărțea oare, unul de altul, profesoratul său de la Academia „Ştefan 
Gheorghiu” ?* Devenit ministru de Externe, Severin mi-a acordat o încredere care 
contează între doi oameni mai mult decât orice. Mi-a cerut opinia în câteva chestiuni 
delicate de politică externă și am colaborat cu el în decizii de care cred că depindea 
viitorul societăţii românești. Asta nu se uită! În primăvara anului 2000, l-am reîntâlnit 
pe secretarul I al Ambasadei Olandei la București până în 1994, Kees van Spronson, 
un om minunat și promotor și astăzi, benevol, al intereseior României, care îmi 
povestea ceva asemănător. Ajuns ministru de Externe, Severin i-a cerut câteva sfaturi 
în virtutea unei vechi relaţii amicale. Dar, din această nouă poziţie, încrederea se 
poate transforma într-un risc fatal. Nimic nu l-ar fi făcut pe diplomatul olandez să-i 
păstreze o atât de mare căldură, cum a fost încrederea acordată lui într-un moment 
delicat. Nu știu nici un cunoscător străin al vieţii românești și cu care să am o comu- 
nicare informală, care să nu aibă cuvinte excepţionale despre Severin. Bogumil Luft, 
fostul ambasador al Poloniei, revine în România la el, ca la un prieten. Mâthiâs Eörsi, 
liderul Grupului parlamentar de politică externă din Parlamentul ungar, a ţinut să-mi 
vorbească, practic de fiecare dată când m-am întâlnit cu el, în termeni admirativi, 
despre Severin. 

Dar trebuie să mă opresc cu exemplele. Cum se explică oare, această recunoaștere 
a lui Adrian Severin în afară — căreia obținerea președinției Adunării Parlamentare a 
OSCE, la iniţiativa delegaţiilor străine și nu a celei românești, îi adaugă o probă 
„obiectivă” — și manifestarea atâtor antipatii în ţară ? 

Nu ne spunem pe numele mic, deși asta mi s-a întâmplat cu oameni cu care împart 
mult mai puţine lucruri care contează. Ne mai desparte oare faptul că el era alături de 
Ion Iliescu, pe când organizaţiile în care activam vedeau în acesta — și nu gratuit — 
inamicul numărul unu al democraţiei românești? În volumul nostru, Severin spune 
undeva: „Este evident că dacă eu m-aș fi aflat în '90 într-o altă tabără, tot rezultatul 
acela era din punct de vedere electoral. Dar este evident și faptul că dacă n-aș fi putut 
în timp să influenţez primul statut al FSN, să redactez în cea mai mare parte primul 
program al guvernului Roman, să lucrez la legea electorală ca reprezentant al forței 
politice celei mai puternice a momentului — nu mai vorbesc despre ceea ce s-a întâm- 
plat după aceea în cadrul guvernului Roman — probabil că multe lucruri ar fi ieșit mai 
rele decât au fost.” Desigur, are perfectă dreptate. Aș adăuga ceva care este chiar mai 
important. Severin nu a fost doar alături de Iliescu. A fost alături de Petre Roman, când 
acesta s-a despărțit de președintele României din 1991. A fost alături de Constantinescu. 
Nu-mi amintesc, niciodată, să fi schimbat, o dată cu alianțele, vreo iotă din principiile 
pe care le susţinea. (Rămâne să confirme în viitoarele alianţe.) 

În acest volum, Adrian Severin spune multe alte lucruri. L-am ascultat, vorbind 
nenumărate ore, până noaptea târziu, în faţă microfonului și a întrebărilor pe care i le 


Uneori, în discuţiile, aș spune, voioase, pe care mi le amintesc, din Modrogan, Severin mi se 
adresa : „Ştiţi cum era, la ședința de partid, când ne amuzam...”. Eu nu obișnuisem să merg la 
şedinţele de partid. Era limpede, luase în viaţă foarte ușor jocul acela cu partidul. Eu nu-l 
luasem. Așteptam să treacă vorba mai departe. Exprima faţa mea întrebările care mi se derulau 
în minte ? Nu cred că percepea crisparea pe care o produceau astfel de trimiteri. (În Modrogan 
e sediul Partidului Democrat, unde Severin își avea biroul său, înainte de a părăsi formațiunea 
condusă de Petre Roman.) 

pusesem, nu întotdeauna prevenitoare. Citez din răspunsul dat lui László Kovács 
(primul capitol): „Nu pot să-l păcălesc pe român mutând Consulatul de la Cluj la 
Brașov. Dacă este adevărat că acest consulat este o oficină de spionaj, cum spune 
d-l Funar, atunci el va face spionaj și la Brașov, nu numai la Cluj. Apoi, un consulat 
undeva în Transilvania, dar nu la Cluj, nu va răspunde așteptărilor opiniei publice 
maghiare. Pierdem tocmai încrederea populaţiei Ungariei în seriozitatea, în buna 
credinţă și în bunele intenţii ale guvernului român”. Citez din capitolul doi al volu- 
mului: „Faptul că un minoritar se îndoiește, sau consideră că este absolut fără șanse 
încercarea sa de a ocupa cea mai înaltă funcţie din statul al cărui cetățean este, 
demonstrează că ceva nu funcţionează; ceva nu este în regulă la nivelul integrării 
interetnice”. Citez din capitolul patru: „Pe scurt: în ceea ce privește Ucraina, temeri- 
tatea este de lăudat. Tendinţa nouă pe care președintele a arătat-o, că nu ne vom mai 
năclăi în tot felul de nostalgii și în tot felul de meschinării și vom vedea marele interes 
naţional și internaţional este iarăși un lucru absolut lăudabil”. Aceste declaraţii le 
ascultam fără să reacţionez, dar le trăiam cu entuziasm. Un entuziasm pe care mi-l 
asum, mai ales împotriva nenumăratelor discursuri frumoase, de care tot am avut parte 
în acești ani și care nu făceau decât să ascundă, într-o retorică fără doar și poate 
seducătoare, lipsa completă de proiecte și de idei. Aș putea da exemplu după exemplu, 
din cuprinsul volumului, de astfel de atitudini pe care le respect și le admir, ca act 
intelectual și atitudine omenească. 

În timpul unei discuţii, m-a frapat comentariul său privindu-l pe Dumitru Mazilu : 
„Radicalismul din 1990 al lui Dumitru Mazilu, fie el spontan, fie el de comandă, ar fi 
făcut imposibilă reforma, măcar și la nivelul la care ea s-a putut produce până în 1991 
sau până în 1992”. Era limpede, Adrian Severin nu putea accepta un proiect politic 
care-i periclita destinul. Eu fusesem pentru Mazilu, contra lui Ion Iliescu. Recunosc, la 
începutul anilor '90 aș fi votat pentru scoaterea din demnităţile publice inclusiv a 
foștilor oameni ai Academiei „Ştefan Gheorghiu”. Asta, într-o lume cu o penurie 
cumplită de competenţe în domeniile cheie ale noii societăţi! Cui îi eram loial, prin 
acest fel de intransigență? Unei lumi în care austeritatea comportamentului autentic 
moral se sprijină pe exemple numărate pe degete !? Ce s-ar fi întâmplat dacă i-am fi 
avut la dispoziţie numai pe Andrei Pleșu sau Mircea Dinescu? Care ar fi fost locul 
României în comunicatul summitului de la Madrid? Cum ar fi arătat istoria politicii 
externe românești dacă nu ar fi fost Adrian Severin ministru de Externe ? 

Atunci, în seara aceea, am realizat că, în România, reconcilierea este altceva decât 
toleranța unora față de alţii, față de cei care au reprezentat instituţii ale partidului 
comunist. Reconcilierea înseamnă responsabilitatea față de o lume sărăcită în chiar 
substanţa ei. Eu m-am reconciliat cu Adrian Severin. Nu numai că am înţeles mai bine 
natura simplificatoare a maniheismului meu. Dar am recunoscut că solidaritatea în jurul 
ideilor și intereselor publice valorează mai mult decât divergenţa istoriilor individuale. 

